Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-7-2020 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΠΕ΄ συνεδριάσεώς του, της Τρίτης 21 Ιουλίου 2020 σε ό,τι αφορά την ψήφιση στο σύνολο του σχεδίου νόμου: «Προώθηση της ηλεκτροκίνησης και άλλες διατάξεις»]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεσθεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του», περί αποδοχής ή μη της πρότασης για την άσκηση δίωξης, κατά του ως άνω πρώην Αναπληρωτή Υπουργού Δικαιοσύνης, και λήψη απόφασης, με μυστική ψηφοφορία, επί της προτάσεως της Επιτροπής και χωριστά για κάθε καταγγελλόμενη πράξη ή παράλειψη, για την οποία ζητείται άσκηση δίωξης, όπως αυτές καθορίζονται και εξειδικεύονται στο πόρισμά της, σύμφωνα με τις διατάξεις των άρθρων 86 του Συντάγματος (ιδίως της παρ. 3), 153 επ. του Κανονισμού της Βουλής (ιδίως των παρ. 2 και 3 του άρθρου 157) και του ν.3126/2003 «Ποινική Ευθύνη των Υπουργών» (ιδίως των παρ. 1, 2 και 3 του άρθρου 6), όπως ισχύουν. Η συζήτηση του πορίσματος θα διεξαχθεί σύμφωνα με την παράγραφο 3 του άρθρου 86 του Συντάγματος και με το άρθρο 157 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης. Θα είναι γενική και θα αναφέρεται στην παραδοχή ή μη της πρότασης για την άσκηση δίωξης. Σχετικά με τα διαδικαστικά, σύμφωνα με την από 16-7-2020 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τέσσερις κύκλους ομιλητών. Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών, στον οποίον θα εκπροσωπηθούν ισαρίθμως οι έξι Κοινοβουλευτικές Ομάδες με χρόνο ομιλίας για τον καθένα δεκαπέντε λεπτά χωρίς δικαίωμα δευτερολογία. Πρώτος θα λάβει τον λόγο ο Βουλευτής από την Κοινοβουλευτική Ομάδα της Νέας Δημοκρατίας που έχει καταθέσει την πρόταση (άρθρο 91 παράγραφος 3 σε συνδυασμό με το άρθρο 137 παράγραφος 2 του Κανονισμού της Βουλής). Ο δεύτερος, τρίτος και τέταρτος κύκλος κατ' εφαρμογή της διάταξης της παραγράφου 5 του άρθρου 65 του Κανονισμού της Βουλής θα απαρτίζεται έκαστος από δώδεκα Βουλευτές. Συγκεκριμένα, από την Κοινοβουλευτική Ομάδα της Νέας Δημοκρατίας θα προέρχονται πέντε Βουλευτές, από την Κοινοβουλευτική Ομάδα του ΣΥΡΙΖΑ τρεις Βουλευτές και ένας Βουλευτής από κάθε μία από τις υπόλοιπες τέσσερις Κοινοβουλευτικές Ομάδες, με χρόνο ομιλίας πέντε λεπτά χωρίς δικαίωμα δευτερολογίας. Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει ενιαίο κατάλογο στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η κατ' αναλογία της δύναμης των Κοινοβουλευτικών Ομάδων εκπροσώπηση. Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των υπολοίπων τεσσάρων Κοινοβουλευτικών Ομάδων. Οι Υπουργοί, εφόσον επιθυμούν, θα μιλήσουν για δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δέκα λεπτά χωρίς δικαίωμα δευτερολογίας και με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής. Δηλαδή, εφόσον προηγηθεί ομιλία του Προέδρου της Κοινοβουλευτικής Ομάδας, θα μιλήσουν για έξι λεπτά. Αν μιλήσουν σε κύκλο οι Κοινοβουλευτικοί Εκπρόσωποι, το αφήνουμε στη διακριτική τους ευχέρεια, κατόπιν συνεννοήσεως. Ο Πρωθυπουργός, οι Πρόεδροι των Κοινοβουλευτικών Ομάδων και οι Υπουργοί, σύμφωνα με το Σύνταγμα και τον Κανονισμό της Βουλής, έχουν δικαίωμα να παρεμβαίνουν όποτε το επιθυμούν (άρθρο 97 παράγραφος 4 Κανονισμού της Βουλής). Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις, μετά τη σύνταξη του καταλόγου με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής. Σύμφωνα με το άρθρο 157 παράγραφος 2 του Κανονισμού της Βουλής, κατά τη διάρκεια της συζήτησης η Βουλή μπορεί να καλέσει εκείνον κατά του οποίου στρέφεται η πρόταση άσκησης δίωξης και αν ακόμη δεν είναι μέλος της Κυβέρνησης, Υφυπουργός ή Βουλευτής, να εμφανιστεί ενώπιόν της και να ακουστεί. Το δεύτερο εδάφιο της παραγράφου 6 του άρθρου 155 εφαρμόζεται αναλόγως. Το πρόσωπο κατά του οποίου στρέφεται η πρόταση, εφόσον το επιθυμεί, προτείνω να μιλήσει για τριάντα λεπτά. Η ενημέρωση που έχουμε είναι ότι ο κ. Δημήτριος Παπαγγελόπουλος θα εμφανιστεί ενώπιον του Σώματος προκειμένου να ακουστούν οι απόψεις του. Προτείνω να μιλήσει αμέσως μετά τον πρώτο κύκλο των έξι κατά προτεραιότητα ομιλητών, με την επιφύλαξη των δικαιωμάτων των Αρχηγών των Κοινοβουλευτικών Ομάδων και των Κοινοβουλευτικών Εκπροσώπων, σύμφωνα με τον Κανονισμό της Βουλής. Και σας παρακαλώ να το τηρήσουμε, δηλαδή να μιλήσει μετά τους έξι κατά προτεραιότητα ομιλητές. Σε κάθε περίπτωση, το ανωτέρω πρόσωπο έχει δικαίωμα να υποβάλει στη Βουλή έγγραφο υπόμνημα που καταχωρίζονται στα Πρακτικά (άρθρο 155 παράγραφος 6 του Κανονισμού της Βουλής). Αφού ολοκληρωθεί η τοποθέτηση του αναφερόμενου στην πρόταση προσώπου, θα εισέλθουμε στους κύκλους απαγορεύσεων που θα απαρτίζονται από δώδεκα ομιλητές Βουλευτές. Όπως αποφασίστηκε στην από 16-7-2020 Διάσκεψη των Προέδρων η συζήτηση θα ολοκληρωθεί το αργότερο έως τις 9 το βράδυ ώστε αμέσως μετά να ξεκινήσει η ψηφοφορία, όπως θα σας περιγράψω ακολούθως. Το Σώμα συναινεί;
Το Σώμα συναίνεσε. Προχωράμε τώρα στη διαδικασία της ψηφοφορίας. Μετά την ολοκλήρωση της συζητήσεως και σύμφωνα με τα άρθρα 73 και 157 παράγραφος 3 του Κανονισμού της Βουλής η Ολομέλεια της Βουλής αποφασίζει με μυστική ψηφοφορία επί της προτάσεως της επιτροπής και χωριστά για κάθε καταγγελλόμενη πράξη ή παράλειψη για την οποία ζητείται η άσκηση δίωξης, όπως αυτές καθορίζονται και εξειδικεύονται στο πόρισμά της ως άνω επιτροπής, σύμφωνα με τις διατάξεις των άρθρων 86 του Συντάγματος (ιδίως της παρ. 3), 153 επ. του Κανονισμού της Βουλής (ιδίως των παρ. 2 και 3 του άρθρου 157) και του ν.3126/2003 «Ποινική Ευθύνη των Υπουργών» (ιδίως των παρ. 1, 2 και 3 του άρθρου 6), όπως ισχύουν. Η συζήτηση, όπως προείπα, θα περατωθεί το αργότερο όπως αποφασίσαμε στη Διάσκεψη των Προέδρων μέχρι τις 9 το βράδυ και στη συνέχεια θα ακολουθήσει μυστική ψηφοφορία. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα και έναν ψήφους, όπως ορίζουν το Σύνταγμα και ο Κανονισμός της Βουλής. Για τη διεξαγωγή της μυστικής ψηφοφορίας θα σας διανεμηθεί ένας μεγάλος φάκελος που θα περιέχει το ψηφοδέλτιο στο οποίο αναγράφεται χωριστά κάθε καταγγελλόμενη πράξη ή παράλειψη για την οποία ζητείται η άσκηση δίωξης σύμφωνα με την πρόταση της επιτροπής, ένα λευκό ψηφοδέλτιο και ένας μικρότερος φάκελος εντός του οποίου θα τοποθετηθεί το ψηφοδέλτιο. Θα ήθελα εδώ, επίσης, να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που βρίσκονται σε αποστολή της Βουλής και της Κυβέρνησης στο εξωτερικό μπορούν να ψηφίσουν με επιστολική ψήφο σύμφωνα με το άρθρο 70Α του Κανονισμού της Βουλής. Σε αυτή την περίπτωση πριν από την ψηφοφορία θα παραδοθούν στο Προεδρείο τα ψηφοδέλτια τους μέσα στον μικρό φάκελο, ο οποίος πρέπει να είναι κλεισμένος. Ο κλειστός αυτός φάκελος θα εσωκλείεται σε έναν μεγαλύτερο δεύτερο φάκελο επίσης κλειστό, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν σύμφωνα με το άρθρο 70Α του Κανονισμού της Βουλής. Η ψηφοφορία θα αρχίσει το αργότερο στις 9 το βράδυ και θα πραγματοποιηθεί με τη διαδοχική προσέλευση των Βουλευτών για λόγους υγειονομικούς σε τρεις ομάδες των εκατό Βουλευτών. Θα τηρηθεί με απόλυτο σεβασμό η αλφαβητική σειρά προσέλευσης των Βουλευτών προκειμένου να ψηφίσουν. Κάθε ομάδα θα προσέρχεται ανά μία ώρα και θα ψηφίσει. Δηλαδή, η πρώτη ομάδα από Αβδελάς Απόστολος έως και Καλλιάνος Ιωάννης από τις 9 έως τις 10 το βράδυ. Η δεύτερη ομάδα από Καλογιάννης Σταύρος έως και Νικολακόπουλος Ανδρέας από τις 10 έως τις 11 το βράδυ, και η τρίτη ομάδα από Νοτοπούλου Αικατερίνη έως και Ψυχογιός Γεώργιος από τις 11 έως τις 12 το βράδυ. Στη συνέχεια η εφορευτική επιτροπή θα προχωρήσει στη διαλογή και καταμέτρηση των ψήφων. Εγκρίνετε, κυρίες και κύριοι συνάδελφοι, αυτή την πρόταση;
Το Σώμα συμφωνεί ομοφώνως.
Κύριε Πρόεδρε, θα ήθελα τον λόγο.
Βεβαίως. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Δημήτρης Τζανακόπουλος.
Χωρίς διάθεση αντιδικίας, επειδή η διαδικασία αυτή είναι εξαιρετικά σοβαρή και πολιτικά κρίσιμη, θα έλεγα ειδικά στον πρώτο κύκλο των ομιλητών, ο οποίος ορίζεται στο δεκαπεντάλεπτο και με δεδομένο ότι είχαμε μια επιτροπή προκαταρκτικής εξέτασης, η οποία έκανε εβδομήντα συνεδριάσεις, προσπάθησε να επεξεργαστεί με τον τρόπο που ο καθένας επέλεξε να επεξεργαστεί ένα υλικό διακοσίων τριάντα χιλιάδων σελίδων και λειτούργησε για εννέα μήνες, να υπάρχει εν πάση περιπτώσει τουλάχιστον στο επίπεδο των εισηγήσεων μια ανοχή και ειδικά μια ακόμα μεγαλύτερη ανοχή, διότι στο πεντάλεπτο δεν μπορεί να γίνει σοβαρή τοποθέτηση σε σχέση με όλα αυτά, στους ομιλητές εκείνους οι οποίοι από οποιοδήποτε κόμμα και αν προέρχονται συμμετείχαν στην επιτροπή προκαταρκτικής εξέτασης. Κατανοώ το θέμα της πίεσης του χρόνου, όμως από την άλλη μεριά πρέπει να γίνει μια κανονική και αναλυτική συζήτηση στην Ολομέλεια για όσα διημείφθησαν ιδιαίτερα εντός της επιτροπής προκαταρκτικής εξέτασης που κατά τη γνώμη μας είναι και το κρίσιμο. Ευχαριστώ.
Ευχαριστούμε, κύριε Τζανακόπουλε.
Κύριε Πρόεδρε, θα ήθελα τον λόγο.
Ορίστε, κύριε Γρηγοριάδη, έχετε τον λόγο.
Κύριε Πρόεδρε, ευχαριστώ πολύ. Το ΜέΡΑ25 δεν θα συμμετάσχει σε αυτή διαδικασία. Θέλω να διαβάσω δύο σελίδες που έχω γράψει και θα τις διαβάσω από εδώ. Κυρίες και κύριοι Βουλευτές, κατ‘ αρχάς είναι μια ρητορική ερώτηση προς όλους σας: Πιστεύει κανείς στα σοβαρά μέσα σε αυτή την Αίθουσα ότι ενώ οι Τούρκοι έχουν βγάλει το μισό τους στόλο στο νότιο Αιγαίο, ενώ ο Πρωθυπουργός θριαμβολογεί εδώ και σαράντα οκτώ ώρες επειδή κατάφερε να πάρει δεκαεπτά δισεκατομμύρια, τα οποία ονομάζει με κάποιο μεταφυσικό τρόπο εβδομήντα ή εβδομήντα δύο, ενώ έχει επανακάμψει ο COVID -19 και μετράμε τετραπλάσια καθημερινά κρούσματα και ταυτοχρόνως η τουριστική σεζόν δεν λέει να ανοίξει, είναι φανερό πια ότι δεν θα ανοίξει ποτέ παρά τα άλλως διαδεδομένα από κυβερνητικά στελέχη όπως τον κ. Πέτσα κ.λπ., ενώ συμβαίνουν όλα αυτά στη χώρα στα σοβαρά υπάρχει κάποιος ανάμεσά σας που θεωρεί ότι ελληνικός λαός που μας βλέπει από την τηλεόραση αυτή τη στιγμή παίρνει κανέναν από εμάς στα σοβαρά όταν εξακολουθούμε αυτό το ασύλληπτο κυνήγι μαγισσών, το οποίο δεν έχει κανένα νόημα για κανέναν; Θα ολοκληρώσω αμέσως, κύριε Πρόεδρε. Ακούστε, κυρίες και κύριοι συνάδελφοι, εμείς στο ΜέΡΑ25 από την προαναγγελία ακόμα της εξεταστικής επιτροπής μιλούσαμε για ευτελισμό αυτού του Κοινοβουλίου και μετατροπή των Βουλευτών, δηλαδή ημών, σε εισαγγελείς και μάλιστα μεροληπτικούς εισαγγελείς καθώς ο πρακτικός στόχος των συμμετεχόντων δεν είναι βεβαίως η ανάδειξη οποιασδήποτε αλήθειας αλλά η κομματική και μόνο προβολή σε βάρος των υπολοίπων κομμάτων και όλα αυτά μέσα σε ένα μικροπολιτικό πλαίσιο που υποβαθμίζει την πολιτική από παραγωγή προτάσεων επίλυσης των προβλημάτων της κοινωνίας μας σε ένα πεδίο διαγκωνισμού πάνω στην δήθεν ηθική μας καθαρότητα. Η στάση μας, λοιπόν, ήταν ξεκάθαρη από την αρχή. Δεν συμμετέχουμε σε αυτή τη φαρσοκωμωδία. Δεν δεχόμαστε να πολιτευόμαστε με όρους μικροκομματικής κόντρας, για το ποιος από εμάς δήθεν είναι ο πιο καθαρός. Εμείς επιλέγουμε το δύσκολο δρόμο της παραγωγής πολιτικής. Τα κόμματα του μνημονιακού τόξου, βεβαίως, από την άλλη από τη στιγμή που καθίστανται απλοί εφαρμογείς των ίδιων εισαγόμενων πολιτικών που παράγονται στις Βρυξέλλες και τη Φρανκφούρτη δεν έχουν φυσικά καμμία άλλη επιλογή από το να εκπίπτουν κάθε φορά στην πολιτική της δήθεν ηθικής ανωτερότητας έναντι των αντιπάλων. Δεν είναι σοβαρό θέμα θα με ρωτήσετε η καθαρότητα, το ακέραιο του χαρακτήρα των μελών του πολιτικού μας προσωπικού; Βεβαίως, σαφώς και είναι σοβαρότατο, αλλά δεν αποτελεί σε καμμία περίπτωση δουλειά των Βουλευτών να το διερευνήσουν και να εκδώσουν πορίσματα επ' αυτού, είναι δουλειά της δικαιοσύνης. Εμείς ως ΜέΡΑ25 έχουμε καταθέσει συγκεκριμένη πρόταση ίδρυσης σώματος δίωξης πολιτικού και μεγαλοεπιχειρηματικού εγκλήματος. Και μη σας κάνει εντύπωση, γιατί το πολιτικό έγκλημα, όπως όλοι ξέρουμε σε αυτή την Αίθουσα, πάει χέρι - χέρι με το μεγαλοεπιχειρηματικό έγκλημα. Έχουμε καταθέσει, λοιπόν, αυτή την πρόταση. Αυτό το σώμα θα έχει ακριβώς αυτή την αρμοδιότητα να εντοπίζει τα σάπια μήλα μέσα στο πολιτικό προσωπικό μας λειτουργώντας ανεξάρτητα από το πολιτικό προσωπικό και λογοδοτώντας στην ανεξάρτητη, όπως πρέπει να είναι, ελληνική δικαιοσύνη. Ακούστε να δείτε. Η δημοκρατία μας νοσεί βαθύτατα στα χρόνια των αέναων μνημονίων. Τα κόμματα που υπηρετούν τους δανειστές αλλά και την ντόπια ολιγαρχία, κόμματα που ουσιαστικά λειτουργούν ως πολιτικοί εντολοδόχοι αλλότριων του λαού μας συμφερόντων, μετατρέπουν συστηματικά το Κοινοβούλιο καθημερινά σε ιλαροτραγωδία που δεν παράγει καμμία πολιτική, αλλά απλώς επικυρώνει εισαγόμενες νόρμες με όλο το παιχνίδι της πολιτικής αντιπαράθεσης να αναλώνεται στο εάν εφαρμόστηκαν καλά - καλά για ποιους άραγε; - αυτές οι εισαγόμενες ντιρεκτίβες. Εμείς, ως ΜέΡΑ25 εννοώ, επιλέγουμε να μιλάμε, να πράττουμε και να λειτουργούμε συστηματικά πολιτικά. Γι' αυτόν ακριβώς τον λόγο και με όλο το σεβασμό απέναντι σε όλους σας, αποχωρούμε από αυτή τη συνεδρίαση. Σας ευχαριστώ πολύ, κύριε Πρόεδρε.
Ωραία, έχει καταγραφεί. Έχει ζητήσει επί της διαδικασίας τον λόγο ο κ. Γεωργιάδης. Κύριε Γεωργιάδη, έχετε τον λόγο για ένα λεπτό.
Κύριε Πρόεδρε, θέλω να συμφωνήσω με τον κ. Τζανακόπουλο. Μέσα στους ομιλητές είμαστε προφανώς και άνθρωποι που για διάφορους λόγους έχει εμπλακεί το όνομά μας σε αυτή τη διαδικασία. Θα ήθελα αυτοί οι ομιλητές να έχουν μια ανοχή μεγαλύτερη προς τον χρόνο, γιατί τα πέντε λεπτά σίγουρα δεν είναι επαρκή για να εκφράσουμε αυτά που θέλουμε να πούμε προς το Σώμα και τον ελληνικό λαό γι' αυτή τη σοβαρή υπόθεση.
Θα απαντήσω συνολικά σε όσα είπατε. Θέλει κανείς άλλος να μιλήσει; Όχι. Όσον αφορά στους κατά προτεραιότητα ομιλητές νομίζω ότι θα πάμε τον χρόνο ομιλίας στα είκοσι λεπτά, αλλά παράκληση θερμή τα είκοσι να είναι είκοσι. Δεν το αφήνουμε στα δεκαπέντε για να πιέζουμε διαρκώς να ολοκληρώσετε. Βάζουμε τα είκοσι λεπτά, αλλά να προετοιμαστούν οι κατά προτεραιότητα ομιλητές, ώστε τα είκοσι λεπτά να είναι είκοσι. Όσον αφορά τους υπόλοιπους θα υπάρξει μία λογική ανοχή. Όταν είναι πέντε λεπτά ο χρόνος ομιλίας, βάλτε το μυαλό σας ποσοστιαία και υπολογίστε ποιο είναι το λογικό. Δεν θα χρειαστεί να το εξειδικεύσουμε. Για να μη χάνουμε άλλο χρόνο, προχωρούμε στη διαδικασία και καλώ στο Βήμα τον Βουλευτή της Νέας Δημοκρατίας κ. Αθανάσιο Πλεύρη. Κύριε Πλεύρη, έχετε τον λόγο για είκοσι λεπτά, όπως είπαμε.
Κυρίες και κύριοι Βουλευτές, σήμερα είμαστε εδώ για να συζητήσουμε ένα ιδιαίτερα σοβαρό θέμα. Βεβαίως το μυαλό μας είναι και στο Αιγαίο. Είμαστε έτοιμοι, με ψυχραιμία και αποφασιστικότητα, να αντιμετωπίσουμε την τουρκική πρόκληση, προκειμένου να υπερασπιστούμε τα εθνικά μας δίκαια. Η σημερινή συζήτηση έχει την ιδιαιτερότητα ότι έχει να κάνει με την ποιότητα της δημοκρατίας μας. Διότι, κυρίες και κύριοι συνάδελφοι, στα δημοκρατικά πολιτεύματα υπάρχει τήρηση της διάκρισης των εξουσιών και παράλληλα δεν θεωρεί κανείς τις εξουσίες ως αρμούς που πρέπει να τους καταλάβει. Η κυβέρνηση ΣΥΡΙΖΑ, από αυτά τα οποία προέκυψαν από την προανακριτική επιτροπή, στην πραγματικότητα αντιμετώπισε όλες τις εξουσίες ως ένα οχυρό το οποίο ήθελε να καταλάβει ,και από αυτό το οχυρό ήθελε στην πραγματικότητα να στραφεί εναντίον όποιου δεν ήταν αρεστός, είτε αυτός ήταν φυσικό πρόσωπο είτε πολιτικό πρόσωπο. Αυτό το οποίο μας λέει συχνά ο ΣΥΡΙΖΑ και το ζήσαμε στην προανακριτική επιτροπή - για να δούμε πώς αντιλαμβάνεται ο καθένας τη διάκριση των εξουσιών - είναι το εξής: «Δεν θα περιμένετε τη δικαιοσύνη να αποφανθεί; Πώς θα ασκήσετε δίωξη στον ηθικό αυτουργό, αν δεν έχουμε απόφαση για το φυσικό αυτουργό;». Ποιο είναι το θέμα, κύριοι συνάδελφοι; Δεν είπατε όλη την πραγματικότητα. Διότι αυτό που θέλατε να πείτε είναι ότι θέλουμε η απόφαση της δικαιοσύνης, σώνει και καλά, να είναι αυτή που συνάδει με τις δικές μας αντιλήψεις. Τι κάνατε σε όλη τη διαδικασία; Με αγώνα οι Βουλευτές του ΣΥΡΙΖΑ - και εγώ τους εκτιμώ έναν προς έναν και ήταν επίπονη προσπάθεια - μέσα σε όλη αυτή τη διαδικασία λειτουργούσαν ως συνήγοροι υπεράσπισης του κ. Παπαγγελόπουλου. Και τώρα έχουμε μια απόφαση της δικαιοσύνης. Ποια είναι η απόφαση της δικαιοσύνης που μας έχει ξεπεράσει; Διότι εμείς εδώ, κύριοι συνάδελφοι, είμαστε στο στάδιο της προκαταρκτικής έρευνας. Ψάχνουμε να βρούμε αν υπάρχουν ενδείξεις επαρκείς για να ασκηθεί ποινική δίωξη. Η ελληνική δικαιοσύνη, λοιπόν, έκρινε ότι στο στάδιο του φυσικού αυτουργού υπάρχουν ενδείξεις και άσκησε ποινική δίωξη. Άρα, μας έχει ξεπεράσει σε αυτό το στάδιο. Έρχεται μια απόφαση που μας λέει ότι κάποιος έκανε κάποιες πράξεις. Υπάρχουν ενδείξεις. Αυτό σημαίνει η άσκηση ποινικής δίωξης και πρέπει να ερευνηθεί, εάν και εφόσον υπήρξε κατάχρηση εξουσίας και μια σειρά άλλα αδικήματα στην υπόθεση «NOVARTIS». Τι κάνετε εσείς; Αυτό που κάνατε στην προανακριτική. Όποιος λέει το οτιδήποτε, να τον απαξιώσουμε. Ήρθε η κ. Ράικου, που ο άντρας της εμπλέκεται στην υπόθεση; Αποκρύπτετε ότι στην έρευνα την οποία έγινε για την «NOVARTIS» από τον δικό σας, από αυτόν που έχετε διορίσει εσείς στην ΥΠΕΔΥΦΚΑ και είναι ακόμα μέχρι σήμερα, ο άντρας της κ. Ράικου απηλλάγη και κρίνεται από το πόρισμα ότι όλες οι συνταγογραφήσεις που έχει κάνει στα φάρμακα είναι συνταγογραφήσεις που πληρούν τις προϋποθέσεις. Και εμπλέκεται μια άλλη άσχετη έρευνα. Ο κ. Αγγελής; Μόνο ψυχοπαθή δεν τον είπατε μέσα στην προανακριτική επιτροπή. Η κ. Κυβέλου; Δεν έπρεπε να είναι στο Σώμα. Ο κ. Αθανασίου; Είναι ένας άνθρωπος ο οποίος ήθελε να ανανεώσει τη θητεία του. Η κ. Τσατάνη; Τι να μας πει αφού είχε γιο που συνδέεται με τη Νέα Δημοκρατία; Και τώρα το θράσος σας φτάνει μέχρι και στον κ. Ζαχαρή. Εγώ τον κ. Σοφουλάκη τον σέβομαι και θεωρώ ότι δύο εισαγγελικοί λειτουργοί έκαναν μια έρευνα. Έχουμε το πρωτόγνωρο γεγονός να φτάνουν σε αντιφατικό συμπέρασμα αλλά σέβομαι και τους δύο, αυτό ερεύνησαν και αυτό αξιολογούν. Και βάσει του πορίσματος του κ. Ζαχαρή ασκήθηκε ποινική δίωξη σε εισαγγελέα διαφθοράς. Αυτό εσείς δεν μπορείτε να το σεβαστείτε. Θέλετε να κάνουμε μια αντιπαράθεση. Εγώ σας λέω ότι για τον κ. Σοφουλάκη δεν θα πω ποτέ κάτι εναντίον του. Έκρινε ο άνθρωπος με τα στοιχεία τα οποία είχε. Η ελληνική δικαιοσύνη, λοιπόν, έχει ασκήσει δίωξη στον φυσικό αυτουργό και εδώ κανονικά εμείς θα έπρεπε να λέμε ότι αυτή η δίωξη υπάρχει και πρέπει να δούμε αν πληρούνται και οι όροι του ηθικού αυτουργού. Τι έχει συμβεί στην υπόθεση «NOVARTIS», κύριοι συνάδελφοι; Η υπόθεση «NOVARTIS» ξεκινά το 2016, με δημοσιεύματα τα οποία υπάρχουν και αναφέρονται σε προστατευόμενους μάρτυρες που έχουν καταθέσει στην Αμερική. Το 2017, έχει γίνει μία πρώτη έρευνα στην Ελλάδα και δεν υπάρχει εμπλοκή κανενός προσώπου, η τότε εισαγγελέας διαφθοράς, η κ. Ράικου δέχεται πιέσεις. Και οι πιέσεις αυτές αποδεικνύονται με μια σειρά από στοιχεία που έχουμε μέσα στο πόρισμά μας. Την παίρνει τηλέφωνο ο κ. Παπαγγελόπουλος και της ζητάει να στείλει τον φάκελο στη Βουλή υπονοώντας και ευθέως εννοώντας να κατασκευάσει στοιχεία σε βάρος των πολιτικών προσώπων και παράλληλα την επισκέπτεται και δημοσιογράφος που της λέει γιατί δεν έχει στείλει ακόμα τον φάκελο, η κ. Παπαδάκου. Η κ. Ράικου δεν ενδίδει, διότι θέλει να κάνει το καθήκον της και το έχει κάνει πολύ σωστά, γιατί η έρευνα εκείνη τη στιγμή - και σε λογαριασμούς και στα πάντα - ξεκινά από την κ. Ράικου. Και επειδή θα πείτε πάλι για το σύζυγό της, δείτε τι λέει το πόρισμα της ΥΠΕΔΥΦΚΑ και για τα 2.000 ευρώ. Δεν βρίσκει καμμία ευθύνη ο κ. Σπυρίδης, τον οποίον έχει διορίσει ο κ. Ξανθός και ο κ. Πολάκης στην ΥΠΕΔΥΦΚΑ. Αυτός έκανε την έρευνα. Ξαφνικά έρχεται δημοσίευμα στο «DOCUMENTO». Η κ. Ράικου παραιτείται. Και προσέξτε τι γίνεται. Χηρεύει η θέση. Είναι να αναλάβει η κ. Τουλουπάκη και αντιδρά μια αντιεισαγγελέας εφετών, η κ. Κυβέλου. Το πρώτο δημοσίευμα κατά της κ. Ράικου είναι στο «DOCUMENTO». Δημοσίευμα στη «ΔΗΜΟΚΡΑΤΙΑ» εναντίον της κ. Κυβέλου για άσχετο θέμα. Αναλαμβάνει η κ. Τουλουπάκη εισαγγελέας διαφθοράς. Πώς τότε, κύριοι συνάδελφοι, τα δικά σας μέσα τοποθετούνται για εμπλοκή πρωθυπουργού στην υπόθεση; Από αυτό εδώ το Βήμα ο κ. Τσίπρας έχει πει για εμπλοκή πολιτικών προσώπων και ο κ. Παπαγγελόπουλος έχει αναφέρει ότι η υπόθεση της «NOVARTIS» είναι μεγαλύτερη από την υπόθεση της «SIEMENS», όταν δεν έχει γίνει καμμία ουσιαστικά έρευνα στην Ελλάδα, γιατί οι προστατευόμενοι μάρτυρες που εμπλέκουν πολιτικά πρόσωπα εμφανίζονται τον Νοέμβριο και αυτά που σας λέω εγώ γίνονται Ιανουάριο - Φεβρουάριο. Εμφανίζονται τρεις προστατευόμενοι μάρτυρες που προκύπτει ότι θα μπορούσαν να είναι σε καθεστώς προστασίας, διότι μνημονεύονται ως εμπλεκόμενοι στην αμερικανική δικαιοσύνη. Για δε τον κ. Μανιαδάκη ήταν συσχετισμένη υπόθεση που τον ήλεγχε για πράξεις και παραλείψεις του. Ως προς τους άλλους δύο, ο μεν ένας αναφέρεται ευθέως στην αμερικανική δικαιοσύνη ως άτομο που ήταν στις κομβικές θέσεις. Και όχι μόνο αυτό, στην πορεία της συζήτησης τον κατονόμασε ένας στην υπόθεση του κ. Λοβέρδου, για τον οποίο έχει ασκηθεί δίωξη και θα δούμε πώς ασκήθηκε εκεί η δίωξη. Τον κατονομάζει ως το πρόσωπο που ξέπλενε χρήμα. Αυτοί ήταν οι προστατευόμενοι μάρτυρες. Ξεκινάει μία έρευνα και ο φάκελος δεν έρχεται στην ελληνική Βουλή. Έρχεται μετά από τρεις, τέσσερις μήνες. Και ξέρετε κάτι; Έρχεται για πρώτη φορά και αναφορά που έχουν κάνει οι Βουλευτές του Κινήματος Αλλαγής εναντίον Υπουργών του ΣΥΡΙΖΑ, που δεν εξέδωσαν δελτίο τιμών το 2015. Μας είπε ο κ. Πολάκης ότι «δεν προλάβαμε να ανοίξουμε τις θυρίδες, δελτίο τιμών θα είχαμε εκδώσει;». Και το έστειλε στη στιγμή η εισαγγελία διαφθοράς, που το αδίκημα είχε παραγραφεί. Την έχουν γλιτώσει οι Υπουργοί σας, γιατί αυτό ήταν απιστία, ο ορισμός, αν θέλουμε να ακούμε. 7% μειώνεται η φαρμακευτική δαπάνη σε κάθε δελτίο τιμών. Δεν βγήκε δελτίο τιμών στα δύο δισεκατομμύρια εκατό σαράντα εκατομμύρια. Απιστία καραμπινάτη! Αλλά, έρχεται αφού έχει εξαλειφθεί το αξιόποινο, ενώ ο φάκελος υπάρχει από τον Απρίλιο 2017. Έχει πάει ο κ. Τζανακόπουλος - που θα μας τα πει και μας τα είπε - να ενημερωθεί από την εισαγγελία του Αρείου Πάγου για την αποστολή του φακέλου. Έρχεται ο φάκελος στη Βουλή. Γίνεται η περίφημη δήλωση κατ' εντολή του κ. Τσίπρα από τον κ. Παπαγγελόπουλο, ότι στη μισή ώρα που είδε τον φάκελο κατέληξε ότι είναι το μεγαλύτερο σκάνδαλο από καταβολής του ελληνικού κράτους. Αλλά δεν ήταν μισή ώρα που το είχε δει και δεν ήταν το μεγαλύτερο σκάνδαλο. Γιατί ο κ. Παπαγγελόπουλος, κατεύθυνε όλη τη διαδικασία από την πρώτη στιγμή. Ήξερε σε όλες τις διαδικασίες τα στοιχεία του φακέλου, τα διοχέτευε στα φίλια μέσα, γιατί κανένας άλλος δεν μπορούσε να τα είχε. Δεν είχε παρουσιαστεί κανείς στην Εισαγγελία Διαφθοράς. Μόνο η εισαγγελέας διαφθοράς τα ήξερε. Και ο κ. Παπαγγελόπουλος ήταν αυτός που συνδεόταν με τους δημοσιογράφους που τα έβγαζαν. Ξέρετε τι βγήκε; Ότι τα έβγαζαν και πριν γίνουν. Γιατί σε δύο περιπτώσεις η εφημερίδα «DOCUMENTO» έχει κάνει «προφητεία» που βγήκε σωστή. Στην πρώτη περίπτωση, ενώ κλείνει φύλλο στις 2 Φεβρουαρίου, προαναγγέλλει την κατάθεση που δόθηκε στις 4 Φεβρουαρίου. Το κραυγαλέο, κύριοι συνάδελφοι, είναι ότι στις 11 Νοεμβρίου 2017 προαναγγέλλει ότι θα βγει από καθεστώς προστασίας ένας προστατευόμενος μάρτυρας, γιατί δεν λέει αυτά που πρέπει να πει. Και, πράγματι, η κατάθεση που τον βγάζει δίνεται στις 27/11. Τι μας λέει ο κ. Μανιαδάκης; Ότι έστειλε μήνυμα στον κ. Βαξεβάνη και του απάντησε ότι «για εσένα αναφέρομαι». Δηλαδή, ένας δημοσιογράφος - εσείς που προστατεύετε τους προστατευόμενους μάρτυρες και λέτε - ήξερε ποιος ήταν προστατευόμενος μάρτυρας. Και αυτά μπορούσε να τα ξέρει μόνο η εισαγγελέας διαφθοράς εκείνη τη στιγμή και μόνο ο κ. Παπαγγελόπουλος, που συνδεόταν. Πειθαρχικές διώξεις η Ράικου, πειθαρχικές διώξεις η Κυβέλου, επειδή αντέδρασαν. Οκτώ μήνες χαμένη η υπόθεση. Δεν γίνεται τίποτα. Και τον Νοέμβριο ξαφνικά επανέρχονται οι προστατευόμενοι μάρτυρες, που έχουν πει ότι «κλείσαμε τις καταθέσεις μας». Επανέρχονται οι προστατευόμενοι μάρτυρες και τι λέει τότε ο κ. Αγγελής; Έρχεται και λέει ότι «ήθελαν να ασκήσουν διώξεις στον κ. Λοβέρδο, στον κ. Γεωργιάδη και στον κ. Σαλμά μέχρι τις 20 Δεκεμβρίου». Και τι γίνεται; Οι προστατευόμενοι μάρτυρες ρωτιούνται γι' αυτά τα πρόσωπα. Τότε είναι που λέει και ο κ. Μανιαδάκης ότι απειλείται, βγαίνει από το καθεστώς αυτοπροστασίας, ενώ μας έστειλε τα μηνύματά του, ότι είχε ενημερώσει ότι ήταν στη Μαδρίτη, είχε πάει πέντε φορές στη Μαδρίτη εκείνο το έτος και είχε νοικιάσει και σπίτι. Και μετά από πέντε μέρες, αφού έχει γίνει η συνάντηση στη Βιέννη και λέει ο κ. Αγγελής ότι θα έλεγαν στους Αμερικάνους «να ασκήσουμε ποινική δίωξη σε αυτά τα τρία πρόσωπα», δημοσίευμα στη «ΔΗΜΟΚΡΑΤΙΑ» και ο κ. Αγγελής παραιτείται. Τι μας λέει η κ.Δημητρίου στην κατάθεση, που δεν την είπε στον κ. Ζαχαρή και τον κ. Σοφουλάκη; Ο κ. Ζαχαρής και ο κ. Σοφουλάκης τη ρώτησαν: «Σας είπε κάτι για Ρασπούτιν ο Αγγελής;». Λέει: «Όχι». Και σε εμάς ήρθε και είπε: «Ναι, μου είπε με την παραίτησή του ότι ο Παπαγγελόπουλος είναι πίσω από το δημοσίευμα». Την επόμενη μέρα, κύριοι συνάδελφοι, πάνε στον κ. Καλογήρου και θέλουν να πιστέψουμε ότι αυτό που είπε ο κ. Αγγελής στην κ. Δημητρίου στις επτά, δεν το είπε στις οκτώ στον κ. Καλογήρου. Και επειδή βλέπει ότι δεν γίνεται τίποτα ο κ. Αγγελής, κάνει και αναφορά αξιοποίνων πράξεων 21 Φεβρουαρίου και λέει ότι «αυτοί τα έχουν κάνει όλα». Η αναφορά αυτή κρατείται από την κ. Δημητρίου λόγω των εκλογών, γιατί - λέει - είχε φόρτο ο Άρειος Πάγος. Τι μεσολαβεί; Ανανέωση της θητείας της κ. Τουλουπάκη. Μέσα η κ. Δημητρίου και δεν λέει ότι υπάρχει αναφορά τέτοια. Και μόλις βγαίνει στο «ΠΡΩΤΟ ΘΕΜΑ» μέρος της αναφοράς, τότε γίνεται προκαταρκτική. Και βάσει αυτής της προκαταρκτικής είμαστε εδώ πέρα, βάσει της αναφοράς του κ. Αγγελή, που έζησε όλα αυτά τα πράγματα και ήρθε. Εκεί αρχίζει το αντίστροφο σχέδιο. Πια το σχέδιο των διώξεων δεν έβγαινε. Και ξέρετε πώς είναι σχέδιο διώξεων; Τη δωροδοκία την έστειλε εδώ πέρα η κ. Τουλουπάκη, λέγοντας ότι είναι στα καθήκοντα του Υπουργού. Ο κ. Παπαγγελόπουλος είχε προαναγγείλει ότι δεν είναι στα καθήκοντα του Υπουργού και πρέπει να επιστρέψει πίσω ο φάκελος. Με την επιστροφή πίσω μπορούσαν να γίνουν και διώξεις, όπως είχαν δρομολογηθεί, μπορούσαν να γίνουν και προφυλακίσεις, όπως είπε ο κ. Αγγελής, γιατί πια είναι στα κοινά αδικήματα. Ακούστε το εντυπωσιακό. Σήμερα, κύριοι συνάδελφοι, στα αδικήματα που έχουμε έχουμε δωροληψία. Ο κ. Παπαγγελόπουλος έθεσε επιστημονική άποψη για τον κ. Λοβέρδο ότι η δωροδοκία δεν είναι στα καθήκοντα του Υπουργού, αλλά δεν μας έκανε τέτοια ένσταση για τον ίδιο στην επιτροπή. Δηλαδή, η δωροδοκία όταν είναι για τους άλλους, τακτική δικαιοσύνη. Όταν είναι για τον Παπαγγελόπουλο, να πάει στην επιτροπή. Για πρώτη φορά στη σελίδα 549 του πορίσματος ο κ. Λάππας μνημονεύει: «Άλλα μέσα έχουμε εκατόν πενήντα σελίδες ενστάσεις. Το πόρισμα το μισό του ΣΥΡΙΖΑ είναι ενστάσεις». Ποιες είναι οι διαφορές εδώ πέρα, κύριοι συνάδελφοι; Ότι ο κ. Λοβέρδος, που θα μπορούσε να κάνει την ένσταση ότι δεν έχει αρμοδιότητα η δικαιοσύνη, πήγε και έδωσε έγγραφες εξηγήσεις και λέει ότι «εγώ θέλω στην ουσία αθώωση». Και ο κ. Παπαγγελόπουλος και ο ΣΥΡΙΖΑ έχετε εκατόν πενήντα σελίδες στο πόρισμά σας ενστάσεις επί της διαδικασίας. Δεν θέλετε η υπόθεση να ψαχτεί στην ουσία, θέλετε να ψαχτεί στη διαδικασία. Και δεν θέσατε ούτε την ένσταση της δωροληψίας, να πείτε να πάει στην τακτική δικαιοσύνη να το δούμε, όπως έχει ασκηθεί ποινική δίωξη στους φυσικούς αυτουργούς. Να δούμε τι θα γινόταν στους ηθικούς, γιατί η κ. Τουλουπάκη δεν είχε προηγούμενα με αυτά εδώ όλα τα πρόσωπα ούτε είχε τα πάρε - δώσε με τους δημοσιογράφους. Έρχονται οι άλλες υποθέσεις, που δένουν με τον κ. Παπαγγελόπουλο. Η υπόθεση του κ. Μιωνή. Τον Αύγουστο 2015 αναφορά του κ. Φιλιππάκη. Σεπτέμβριο πάει η κ. Παπαδάκου με τους εισαγγελείς - το έχετε ακούσει αυτό; - να πάρουν κατάθεση από τον κ. Φαλτσιανί. Τον Μάρτιο 2016, συναντιέται ο κ. Μιωνή στο Μέγαρο Μαξίμου με τον κ. Παππά και τον κ. Παπαγγελόπουλο. Και σε αυτή τη συνάντηση, που δεν αμφισβητείται ούτε το περιεχόμενό της, λέει ο κ. Παπαγγελόπουλος για χρήματα. Μιλάει ο Αναπληρωτής Υπουργός κατά της διαφθοράς για χρήματα. Και λέει: «Εννοούσα τα έξοδα». Τι δουλειά είχε, ακόμα και για έξοδα δικαστικά, να μιλήσει ο Αναπληρωτής σας Υπουργός Δικαιοσύνης με έναν άνθρωπο που εκείνη τη στιγμή ελέγχεται από τη δικαιοσύνη; Αρνείται να ενδώσει στην εκβίαση. Σε μια εβδομάδα πέντε νομικές ενέργειες εις βάρος του κ. Μιωνή. Ο κ. Μιωνή βόλευε. Ξέρετε γιατί; Γιατί «ακουμπούσε» Παπασταύρου, ο Παπασταύρου «ακουμπούσε» Σαμαρά. Σας βόλευε στο αφήγημα το προεκλογικό. Και από τον διάλογο που έχει παραδεχθεί ο κ. Παππάς, που ακούμε, πέρα από τα «μαγαζιά» και τα «παραμάγαζα» του κ. Παπαγγελόπουλου, και μην κοροϊδεύετε τον κόσμο, λέει ότι «έχουμε το «μαγαζί», έχει την ατζέντα του, μπαίνει στο «μαγαζί» μας και το «no go» - χρησιμοποιεί και αυτή την έννοια - «είναι να μην χαλάει την ατζέντα μας». Λέει τρεις μήνες αφού έχει βγει Πρόεδρος της Αξιωματικής Αντιπολίτευσης ο Κυριάκος Μητσοτάκης - Ιανουάριο βγήκε, Μάιο συναντιούνται - για τη Μαρέβα: «πες για τη Μαρέβα». Και τότε, όλα τα μέσα σας δείτε τι έχουν κάνει για την κ. Γκραμπόφσκι - Μητσοτάκη. Γιατί εκεί ήσασταν. Θέλατε να στοχοποιήσετε όλον τον κόσμο, τη γυναίκα του Αρχηγού της Αξιωματικής Αντιπολίτευσης. Το ζητάει τότε ο κ. Παππάς, να πει ο Παπασταύρου για τη Μαρέβα, αν θέλει να ξεμπλέξει. Αυτά τα πράγματα στηρίζετε. Μετά, κερδίζει τις υποθέσεις ο κ. Μιωνή και αναγκάζεται να υπογράψει ένα συμφωνητικό που δεσμεύεται, πάλι παρουσία του κ. Παπαγγελόπουλου, να αρχειοθετηθούν οι υποθέσεις και να βγουν απαλλακτικά βουλεύματα. Και αυτά μου λέτε ότι είναι κανονικά, που και ο κ. Παππάς είπε ότι είναι απαράδεκτο το συμφωνητικό. Υπάρχει και συνάντηση μετά, που λέει ότι «να δούμε πώς πήγε η πορεία του συμφωνητικού». Βόλευε όλη η υπόθεση Μιωνή και, πράγματι, ήταν ένα προσχέδιο για την υπόθεση «NOVARTIS». Τότε, ήταν να δούμε τις δυνατότητες του συστήματος. Έχει και οικονομικό όφελος, έχει και πολιτικό όφελος, γιατί «χτυπάμε» Σαμαρά και «χτυπάμε» και Μαρέβα. Μετά, όμως, πια μπαίνουμε στη μεγάλη «εικόνα», ότι είμαστε κοντά στις εκλογές, άσκηση δίωξης στα πολιτικά πρόσωπα, ανάκριση και ενδεχομένως προφυλάκιση. Μια χαρά! Και αυτό δεν βγήκε, όχι γιατί το απέτρεψε κάποιος, γιατί μίλησαν δύο εισαγγελείς και γιατί οι μάρτυρες δεν δέχτηκαν να συνεργαστούν μαζί σας. Αυτή είναι όλη η πραγματικότητα, την οποία στηρίζετε. Τι γίνεται, λοιπόν, σε όλο αυτό το πλαίσιο; Βλέπουμε την πορεία των υποθέσεων. Αρχειοθετούνται οι πορείες των υποθέσεων των επτά πολιτικών προσώπων. Πότε, όμως; Είτε μία, δύο ημέρες πριν τις ευρωεκλογές είτε ενδιάμεσα στις ευρωεκλογές και τις βουλευτικές εκλογές. Πάμε στο άλλο σχέδιο τώρα. Τώρα πια δεν βγαίνει. Πάμε να φτιάξουμε το σενάριο ότι «μα, εμείς αρχειοθετήσαμε». Διώκεται ο κ. Λοβέρδος και διώκεται με μία μαρτυρία προστατευόμενου μάρτυρα, που είναι εμπλεκόμενος, του «Μάξιμου Σαράφη», που έχει κατονομαστεί από άλλον μάρτυρα ότι αυτός έπαιρνε τα λεφτά κι έχει φέρει και στοιχεία. Στα έγγραφα του FBI μνημονεύεται ευθέως σαν προστατευόμενο πρόσωπο και έχει και όφελος. Αφήστε, όμως, το όφελος. Εγώ σας λέω ότι μνημονεύεται σαν άτομο το οποίο συνδεόταν με τις δωροδοκίες. Στην περίπτωση του κ. Μιωνή πάλι, τι γίνεται; Αρχειοθετείται η υπόθεση της εγκληματικής οργάνωσης πάλι στο στάδιο ευρωεκλογών και βουλευτικών εκλογών από την ίδια εισαγγελέα. Και τώρα, επειδή βγήκατε και λέτε μας ήρθαν και είδαμε τα έγγραφα ότι και η περίφημη υπόθεση με την τέταρτη ανακρίτρια έχει απαλλακτική πρόταση γιατί απεκρύβη έγγραφο δικαστικής συνδρομής από την Κύπρο. Σ' όλα αυτά, λοιπόν, έρχεται κι ένας άνθρωπος, οικονομικός εισαγγελέας, και λέει: «Με πίεσαν για τα κανάλια. Για τον κ. Αλαφούζο με πίεσαν γιατί έπρεπε να τον ελέγξουμε και να μπλοκάρουμε τις καταθέσεις για να μην πάρει άδεια ο «ΣΚΑΪ»» και για μια άλλη σειρά υποθέσεις. Έρχεται η κ. Τσατάνη. Ίδια πρόσωπα. Πάλι ο ίδιος δημοσιογράφος, ο κ. Βαξεβάνης κάνει την καταγγελία. Αρχειοθετείται αρχικά, αλλάζει νόμος και μετά της γίνεται δίωξη από την κ. Θάνου. Αυτό, λοιπόν, όλο το πλαίσιο έρχονται και το καταθέτουν πέντε εισαγγελείς. Κι έχει πεισθεί κι ένας εισαγγελέας του Αρείου Πάγου. Πείστηκε ότι έχουν συμβεί αυτά τα πράγματα και ασκεί δίωξη. Έρχεται και ο προϊστάμενος της εισαγγελίας Πρωτοδικών και την ασκεί τη δίωξη. Και όλο αυτό το πράγμα κάνετε ότι δεν το παρακολουθείτε, ότι δεν πρέπει να ψαχτεί. Σας ρωτώ: Το γεγονός, κύριοι συνάδελφοι, ότι ζήτησε ποινική δίωξη να ασκηθεί ένας αντεισαγγελέας δεν ήταν αρκετό για να κάνουμε προανακριτική επιτροπή, που ήσασταν εναντίον; Αυτό, λοιπόν, ήταν το πλαίσιο με την κατεύθυνση του Μεγάρου Μαξίμου. Κι εδώ είναι η διαφορά μας. Εμείς ποινικές ευθύνες θα βάζαμε και στον πρώην Πρωθυπουργό, εάν υπήρχε η σύνδεση ποινικών ευθυνών. Αυτή τη στιγμή του καταλογίζουμε με την πολιτική ευθύνη ότι επέτρεψε όλο αυτό, του έκλεινε το μάτι σε όλο αυτό και άφησε έναν κ. Παπαγγελόπουλο να ελέγχει τις κρίσιμες εισαγγελίες και ελέγχοντας τις κρίσιμες εισαγγελίες να μπορεί να διώκει πρόσωπα, να στοχοποιεί, να τα βάζει ουσιαστικά να ενδώσουν στις κυβερνητικές επιταγές. Ακούσαμε επιχειρηματίες σε άλλες υποθέσεις, να ζητείται να δώσουν χρήματα στον κ. Καλογρίτσα. Το ‘πε ο κ. Κοντομηνάς, το ‘πε ο κ. Μαρινάκης, διαφορετικά πρόσωπα μεταξύ τους, ότι του ζητήσατε για να κάνει κανάλι. Ακούσαμε τις συζητήσεις για το Μάτι που ο Αρχηγός του Πυροσβεστικού Σώματος λέει «να τα θάψετε» και λέει «να μην πειραχτεί και η Δούρου». Αυτό, λοιπόν, ήταν όλο το πλαίσιο του παραδικαστικού το οποίο φτιάξατε και η ποινική ευθύνη έχει να κάνει με τον κ. Παπαγγελόπουλο στην παρούσα φάση. Διότι αυτός ενορχήστρωσε όλη αυτή την προσπάθεια. Αυτός ήταν ο ηθικός αυτουργός των πράξεων. Αυτός έκανε την εκβίαση στον κ. Μιωνή. Αυτός έκανε τη δωροληψία πολιτικού προσώπου γιατί ζήτησε χρήματα και αρκεί το να ζητήσεις χρήματα. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Εμείς ερχόμαστε εδώ και λέμε ότι δύο αδικήματα δεν ευσταθούν. Η πρόκληση σε τέλεση κακουργήματος δεν ευσταθεί διότι αλλάξατε τον Ποινικό Κώδικα και πλέον χρειάζεται αμοιβή, ενώ αποδείχθηκε ότι οι εισαγγελείς οι συγκεκριμένοι πιέστηκαν. Δεν τους υποσχέθηκε κανείς αμοιβή. Και θεωρούμε ότι δεν υπάρχει και το αδίκημα της ηθικής αυτουργίας στην ψευδή κατάθεση.
Κύριε Πλεύρη, κλείστε σας παρακαλώ για να τηρήσουμε και τον χρόνο.
Ναι αμέσως, ούτε ένα λεπτό. Αντιθέτως, έχει την ηθική αυτουργία στην κατάχρηση εξουσίας για την οποία ήδη έχει ασκηθεί ποινική δίωξη. Έχει την ηθική αυτουργία στην κατάχρηση εξουσίας την πλημμεληματική, για την οποία ήδη έχει ασκηθεί ποινική δίωξη στην κ. Τουλουπάκη. Έχει την ηθική αυτουργία για την παράβαση καθήκοντος για την οποία έχει ασκηθεί ήδη ποινική δίωξη. Και ξέρετε τι γίνεται; Της άσκησαν ποινική δίωξη της κυρίας εισαγγελέως και για δύο άλλα αδικήματα που εμείς δεν βάλαμε. Η ελληνική δικαιοσύνη, δηλαδή, ήταν πολύ πιο αυστηρή. Κλείνοντας, κύριοι συνάδελφοι, και αυτό το έχουμε στο πόρισμά μας, ο Αγάθων αναφέρεται σε τρεις αρχές τις οποίες πρέπει να έχει πάντα στο μυαλό του αυτός που κυβερνά. Η πρώτη αρχή ότι κυβερνά ανθρώπους. Εσείς θα μου πείτε, με αυτά που ακούσαμε στο Μάτι, σεβόσασταν τον άνθρωπο; Σιγά μη σεβόσασταν τα δέκα πολιτικά πρόσωπα, όταν δεν σεβαστήκατε τους νεκρούς. [[Διαμαρτυρίες από την πτέρυγα του ΣΥΡΙΖΑ]] Πείτε ό,τι θέλετε. Στον Αρχηγό της Πυροσβεστικής που βάλατε τα παράπονά σας! Η δεύτερη αρχή είναι να κυβερνάτε σύμφωνα με τους νόμους. Παραβιάσατε κάθε νόμο! Το ηθικό πλεονέκτημα της Αριστεράς το κάνατε άρθρο στον Ποινικό Κώδικα! Και η τρίτη αρχή είναι ότι δεν κυβερνάτε πάντα. Όμως, ο ολοκληρωτισμός που σας χαρακτηρίζει είναι αυτό που σας έκανε να νομίζετε ότι θα κυβερνάτε για πάντα και θα φυλακίσετε τους πολιτικούς σας αντιπάλους. Ντροπή σας!
Καλώ στο Βήμα τον κ. Λάππα από τον ΣΥΡΙΖΑ για είκοσι λεπτά. Ορίστε, κύριε Λάππα, έχετε τον λόγο.
Ευχαριστώ, κύριε Πρόεδρε. Κύριε Πλεύρη, καλά το πηγαίνετε μέχρι το εικοστό λεπτό, αλλά το τελευταίο λεπτό κάνατε μία βουτιά στην τυμβωρυχία, στην ύβρη και στη συκοφάντηση. Κι έτσι μένει το τελευταίο, για να σφραγίσει και το ήθος και την ποιότητα και του πολιτικού και του νομικού σας λόγου. Μιλήσατε νομικά για δεκαεννιά λεπτά. Δεν το κάνω εγώ. Εγώ θα μιλήσω πολιτικά, σε πολιτικό επίπεδο, για να ακούσει η ελληνική κοινωνία. Κι επειδή ξεκινήσατε με μία αναφορά στην κρίση των σχέσεών μας με τη γείτονα, θα ήθελα να το αξιοποιήσω διαφορετικά και αντίστροφα. Αν, πράγματι, πιστεύετε ότι σήμερα υπάρχει εθνική κρίση στις σχέσεις μας με την Τουρκία, αυτή η συζήτηση δεν θα έπρεπε να γίνει. Το ελάχιστο που θα έπρεπε να κάνετε είναι να μην κάνετε αυτή τη συζήτηση σήμερα εδώ, αν πιστεύετε, πράγματι, ότι απαιτείται συναίνεση, ομοψυχία για να αντιμετωπίσουμε ένα υπαρκτό κίνδυνο. Εκτός αν άλλα έχετε συμφωνήσει στο Βερολίνο, όπως το αποκάλυψε ο ίδιος ο Ερντογάν. Απλώς το λέω εισαγωγικά γιατί το αναφέρατε. Πάμε τώρα συζήτησή μας. Φέρνω στο νου μου τον Απρίλιο του 2015 όταν από αυτό εδώ το Βήμα ο τότε Υπουργός Διαφθοράς, ο κ. Νικολούδης, κάνοντας συζήτηση τότε για την σύσταση εξεταστικής για την υγεία, ανέφερε κάποια στοιχεία από την ΕΛΣΤΑΤ, από τον ΟΟΣΑ, από την GRECO και από την Ευρωπαϊκή Επιτροπή και από πορίσματα επιτροπών ελληνικών, εγχώριων και ευρωπαϊκών και διεθνών. Και είπε ότι η διαφθορά σε όλους τους τομείς της οικονομικής και πολιτικής ζωής στην Ελλάδα είναι περίπου στο 5% -7%, ακριβώς διπλάσιο από το μέσο όρο της Νοτιοανατολικής Ευρώπης. Κι ενώ ανέφερε προμήθειες, εξοπλιστικά, ανέφερε τους ολυμπιακούς αγώνες, ανέφερε τις οικονομικές συναλλαγές, μας είπε ότι για το θέμα της υγείας, το μαύρο χρήμα, η μίζα, η ρεμούλα, η σήψη και η διαφθορά αγγίζει το 24% του ΑΕΠ. Και μείναμε ενεοί! Δεν το πιστεύαμε. Πώς είναι δυνατόν; Όταν, λοιπόν, συστήθηκε η εξεταστική επιτροπή διαπιστώθηκε ότι από τα 270 δισεκατομμύρια της δεκαετίας 2000-2014, το 24% ήταν περίπου αυτό που εδώ οι αρμόδιοι Υπουργοί Υγείας του ΣΥΡΙΖΑ ανέφεραν, ο κ. Πολάκης και ο κ. Ξανθός δηλαδή, αλλά και ο Πρόεδρος, τότε Πρωθυπουργός, ο κ. Τσίπρας, που περίπου το προσέγγιζαν το 24% στα 270 δισεκατομμύρια. Εμείς είπαμε 80-85 δισεκατομμύρια ήταν περίπου το μαύρο χρήμα στη δημόσια και ιδιωτική υγεία. Το 24% είναι περίπου 65 δισεκατομμύρια. Όταν, λοιπόν, λειτούργησε η εξεταστική, κύριοι συνάδελφοι, ιδίως της Νέας Δημοκρατίας, οι πρώτοι μάρτυρες που ήρθαν και εξετάστηκαν ήταν οι άνθρωποί σας. Πρόεδρος του ΣΕΥΠ, Σταύρος Ευαγγελάτος. Ποιος τον διόρισε; Η Νέα Δημοκρατία τον Ιούνη του 2015. Νομίζω εσείς, κύριε Βορίδη. Ήταν μια τεράστια προσωπικότητα τεχνοκρατική, ο οποίος είχε τέτοια γνώση, αντίληψη και εμπειρία για το χώρο της υγείας. Και τι μας είπε; Μας είπε ότι τα ποσά που αναφέρθηκαν στη Βουλή είναι μικρά σε σχέση με την πραγματικότητα. Και ανέφερε κάτι πράγματα εξωπραγματικά, 4000% αύξηση στα ραδιοφάρμακα στην Ελλάδα σε σχέση με ευρωπαϊκές χώρες ή με την Κύπρο. Μια σειρά φαρμάκων για την καρδιά και τα ορθοπεδικά 7000% αύξηση στην Ελλάδα. Και μου λέτε τώρα ότι ήταν καταγγελίες του ΣΥΡΙΖΑ. Θα σας πω ποιοι ήταν οι συριζαίοι, πατενταρισμένοι, οι οποίοι ανέφεραν αυτά τα πράγματα για την εξεταστική υγείας και τη διαφθορά στο χώρο αυτής. Ο κ. Πλεύρης ,ξέχασε την έννοια διαφθορά. Δεν την εκφέρατε ούτε μία φορά. Οι λέξεις σκάνδαλο και διαφθορά απουσίαζαν από τα είκοσι δύο λεπτά της ομιλίας σας, κύριε Πλεύρη. Απουσίαζαν εκκωφαντικά. Σταύρος Ευαγγελάτος: «Πρέπει να σας καταθέσω…» - τρεις φορές! - «…ότι η τιμολόγηση των φαρμάκων είναι πολιτική απόφαση και όχι απόφαση των γιατρών.» Η κ. Αντωνίου, η Πρόεδρος του ΕΟΦ, επανέλαβε ακριβώς το ίδιο. Ο κ. Λιντζέρης, κύριε Κεγκέρογλου, ο επιστήθιος φίλος του κ. Βενιζέλου, τρεις φορές επανέλαβε το ίδιο, ότι είναι πολιτική απόφαση η τιμολόγηση των φαρμάκων. Και εκεί έγινε το μεγάλο πάρτι, στην υπερτιμολόγηση των φαρμάκων και όχι στην υπερσυνταγογράφηση των γιατρών, η οποία για να γίνει, θέλει ένα έδαφος εύκρατο και υγιεινό για να αναπτυχθεί η δυνατότητα του γιατρού να κάνει υπερσυνταγογράφηση. Και αφού προηγηθεί η υπερτιμολόγηση, δηλαδή η τιμολόγηση, το έδαφος των υπερτιμολογήσεων, έχει ως αποτέλεσμα και το κόλπο της τεχνητής ζήτησης, της γνωστής πολυφαρμακίας στην Ελλάδα, αφού δεν υπάρχει σπίτι που να μην έχει ένα ντουλάπι γεμάτο φάρμακα για κάθε περίσταση. Αυτό ήταν το έδαφος, αυτές ήταν οι συνθήκες μέσα στις οποίες αναπτύχθηκε, δυστυχώς, και το σκάνδαλο «NOVARTIS» την περίοδο 2012-2015. Και δεν θέλετε να το αντιμετωπίσετε με ειλικρίνεια και με θάρρος. Σας είπαμε, «ελάτε όλοι μαζί ως πολιτικό σύστημα». Κάναμε τα πρωτόκολλα θεραπείας. Πήραμε άλλες αποφάσεις σοβαρές. Ίσως και εσείς πολλές φορές κάτω από την πίεση των τροϊκανών. Όμως, πώς είναι δυνατόν στα χρόνια της κρίσης, την ώρα που έχουμε χρεοκοπία, απαξίωση, φτώχεια, πόνο για την ελληνική κοινωνία και τον Έλληνα πολίτη, ακριβώς την ίδια αυτή περίοδο 2012-2015 να είναι απίστευτο το τεράστιο σκάνδαλο, για το οποίο δεν έχει αμφιβολία κανένας στην οικουμένη, πλην υμών; Κύριε Πλεύρη, και στην επιτροπή μια φορά δεν παραδεχθήκατε ότι υπάρχει σκάνδαλο, παρά το γεγονός ότι ο Αρχηγός σας τρεις φορές δημοσίως παραδέχθηκε ότι είναι σκάνδαλο διεθνές, με μεγάλο βάθος, με μεγάλη έκταση και με πολλούς πιθανούς ενόχους. «Δεν παίρνω όρκο…» - είπε - «…ότι είναι όλοι αθώοι». Το είπε δημόσια. Για ποιον λόγο, λοιπόν, είπαμε ότι συγκροτήθηκε η εξεταστική; Για την τιμολόγηση φαρμάκων. Σημεία και τέρατα στο χώρο της υγείας. Σημεία και τέρατα! Θα πω κάποια πράγματα. Τι να σας αναφέρω; Τον αείμνηστο Κρεμαστινό - που δεν είναι συριζαίος - ο οποίος ήρθε στην επιτροπή και μας κατέθεσε ότι, «Επί δέκα χρόνια δεν είχα ύπνο. Πονούσα για την κατάντια και την κατάσταση στο χώρο της υγείας. Έβλεπα την καμπύλη να εκτοξεύεται στον ουρανό και πονούσα και είχα χάσει τον ύπνο μου». Να σας πω για το δικό σας άνθρωπο που διορίσατε Γενικό Γραμματέα Δημόσιας Διοίκησης, τον κ. Λέανδρο Ρακιντζή, όπου με τρεις συναπτές εκθέσεις το 2011, το 2012, το 2013 και το 2014 στα συμπεράσματα λέει ότι η διαφθορά στην υγεία ήταν στον ουρανό και είναι ο βασικός παράγων, μαζί με τη διαφθορά στα εξοπλιστικά, που οδήγησε στη χρεοκοπία της χώρας; Τσιμουδιά δεν λέτε για αυτά τα πράγματα. Να σας πω για τον κ. Σούρλα, το δικό σας Γενικό Γραμματέα Διαφάνειας του Υπουργείου Δικαιοσύνης; Δικός σας άνθρωπος. Με μια τρομερή έκθεση το 2013, αποκάλυψε σημεία και τέρατα για τη διαφθορά, τη σπατάλη, τη σήψη και τη ρεμούλα στο χώρο της υγείας. Και, μάλιστα, αποκάλυψε κάτι φοβερό και τρομερό, αλλά δεν είδα να κινείται ποτέ κανένας εισαγγελικός λειτουργός σε αυτή τη χώρα. Τι είπε στην έκθεσή του το 2013; Είπε ότι το ποινικό τμήμα του Υπουργείου Δικαιοσύνης των ΗΠΑ επέβαλε πρόστιμο 350 εκατομμυρίων δολαρίων σε φαρμακευτικές εταιρείες - άσχετο με την υπόθεση «NOVARTIS» - διότι διέφθειραν κρατικούς αξιωματούχους. Το είπε το 2013 στην έκθεσή του! Και δεν ελήφθη καμμία δικαστική πρωτοβουλία, δεν είδαμε καμμία εισαγγελική δικαστική ενέργεια. Και έμεινε στο κενό, στον αέρα. Το έχω πει δεκάδες φορές από αυτό το Βήμα και σε όλες τις επιτροπές. Γιατί, λοιπόν, η δικαιοσύνη δεν το ερεύνησε; Γιατί δεν το διερευνά ακόμα μέχρι σήμερα; Διότι δεν υπάρχει μόνο το αδίκημα της απιστίας. Πιθανόν να υπάρχουν και άλλα αδικήματα, τα οποία δεν έχουν παραγραφεί. Γιατί δεν γίνεται έλεγχος; Το λέω για μία ακόμα φορά. Σε αυτό το έδαφος, λοιπόν, αναπτύχθηκε το σκάνδαλο της «NOVARTIS», το οποίο ερευνάται σήμερα σε είκοσι δύο χώρες, στα 4/5 της οικουμένης. Και μέσα στις είκοσι δύο χώρες που ερευνάται, είναι οι μεγαλύτερες χώρες του κόσμου: Ρωσία, ΗΠΑ - πρωταρχικώς - Κίνα, Ινδία, Ιαπωνία, Νοτιοαφρικανική Ένωση, Βραζιλία και άλλες δεκαοκτώ χώρες. Σε όλες αυτές είναι σκευωρία το σκάνδαλο «NOVARTIS», όπως θέλετε να επιχειρηματολογήσετε και να μας πείτε. Αυτό είναι το εγχείρημά σας, αυτή είναι η προσπάθειά σας, να πείσετε, δηλαδή, την κοινή γνώμη. Το σκάνδαλο «NOVARTIS» έχει βάθος αμέτρητο. Αυτό είπε ο κ. Αγγελής. Ούτε το 1/100 δεν ερευνήθηκε. Μάρτυρά σας, η περί πολλού κ. Ράικου, είπε «η κορωνίδα των σκανδάλων στη χώρα μας». Κύριε Πλεύρη, τσιμουδιά. Εσείς θέλατε να της το απαγορεύσετε αλλά δεν μπορούσατε. «Η κορωνίδα των σκανδάλων» είπε για τη θητεία της των μηνών Δεκέμβριος του 2016- Απρίλιος του 2017, όπου αποχώρησε με μία δήλωσή της, όπου δεν έλεγε απολύτως τίποτα στη δήλωσή της περί όλων αυτών που είπε εκ των υστέρων. Άρα, υπερτιμολόγηση με πολιτική απόφαση, υπερσυνταγογράφηση από τους γιατρούς, πολυφαρμακία και τεχνητή ζήτηση ήταν το έδαφος, το υπέδαφος πάνω στο οποίο καλλιεργήθηκε, αναπτύχθηκε, διογκώθηκε, έγινε τεράστιο αυτό το και εγχώριο και διεθνές σκάνδαλο της «NOVARTIS», το οποίο εάν δεν συμφωνήσει το πολιτικό σύστημα ότι είναι ένα σκάνδαλο, πολύ φοβάμαι ότι θα επαναλαμβάνεται αενάως αυτή η τεράστια διαρροή δημόσιου χρήματος. Τεράστια! Αν κοιτάξουμε στον καθρέπτη φαίνεται όλο το πολιτικό σύστημα. Δεν το λέτε. Δεν άκουσα μια πρόταση, την οποία είπατε, βέβαια, στην προανακριτική. Κάποιοι κάτι πετούσαν. Σήμερα δεν άκουσα τίποτα από εσάς. Τι προτείνετε στο ελληνικό Κοινοβούλιο για να μην επαναληφθούν τέτοια φαινόμενα σήψης, ρεμούλας και διαφθοράς, που ταπεινώνουν και τη χώρα στο εσωτερικό, αλλά και η διεθνή της εικόνα γκριζάρεται και ο ελληνικός λαός πονά; Και πονά πολύ! Έχει χύσει πολύ αίμα και ιδρώτα για να καλύψει από την τσέπη του και από την οικονομία του όλες αυτές τις απώλειες του δημόσιου πλούτου. Και δεν λέτε τίποτα! Κουβέντα! Εν πάση περιπτώσει. Εμείς στο πόρισμά μας, κύριε Πλεύρη και κύριε Μπούγα, πρώην Πρόεδρε της επιτροπής, πολλές φορές, με σεβασμό και με επίγνωση του ρόλου μας, σάς είπαμε ποια ήταν τα αμαρτήματά σας. Τι να αναφέρω; Την εξαίρεση την πρώτη μέρα των Πολάκη και Τζανακόπουλου με την επίκληση ότι θα τους καλέστε στο μέλλον για μάρτυρες; Θέλω, βέβαια, εδώ να σας αποκαλύψω και κάτι πολύ σοβαρό. Την πρώτη μέρα ο κ. Μπούγας και η κ. Ράπτη, της οποίας ζητήθηκε η εξαίρεση, συντάχθηκε με τις απόψεις του ΣΥΡΙΖΑ και της νομολογίας, που έλεγε ότι για να αποκλείσεις κάποιον, πρέπει να έχει ήδη εξεταστεί ως μάρτυρας. Ο κ. Μπούγας: «Για την κατάθεση αυτού του λόγου που πρότεινε ο κ. Πλεύρης…». Ήρθε ο κ. Πλεύρης, το center four της προανακριτικής, να χαλάσει την ομάδα, την οποία διηύθυνε ο κ. Μπούγας. Φαίνεται ότι δεν παίξατε καλή άμυνα, κύριε Μπούγα. Φαίνεται ότι το center four είχε καλύτερη απόδοση από την άμυνά σας. Είπατε, λοιπόν, την πρώτη μέρα, μετά την πρόταση τη δική μας και την κατάθεση νομολογίας συγκεκριμένης, ad hoc: «Για την κατάθεση του λόγου αυτού, τα δικαστικά πρόσωπα πρέπει να πραγματοποιήσαν τη μαρτυρία ήδη, δίχως να αρκεί μόνη η κλήση, η πρότασή τους ως μαρτύρων στο μέλλον.» Η κ. Ράπτη το ίδιο ακριβώς. Έχω τα Πρακτικά εδώ μπροστά μου. Και την άλλη μέρα ο κύριος Πρόεδρος της επιτροπής συντάχθηκε πλήρως με την πρόταση του κ. Πλεύρη. Κάτι άλλο έγινε έξω από την επιτροπή. Δεν εξηγείται διαφορετικά. Κάτι άλλο έγινε. Και έτσι συνταχθήκατε όλοι και εξαιρέσατε δύο κορυφαία στελέχη του ΣΥΡΙΖΑ από την επιτροπή. Τι κάνατε, ουσιαστικά; Παρεμβήκατε ανεπίτρεπτα, αντικοινοβουλευτικά, παράνομα και αντιδεοντολογικά στη δυνατότητα, στο δικαίωμα που έχει ο Αρχηγός ενός κόμματος να καθορίζει ο ίδιος αποκλειστικά τη συγκρότηση της ομάδας του στην επιτροπή. Μήπως διαφωνείτε, κύριε Λοβέρδο, ως συνταγματολόγος; Αν ναι, να μας το πείτε. Είναι αυτό παρέμβαση ή όχι, κύριε Βορίδη; Αν είναι έτσι, τότε το δικαίωμα κάθε Αρχηγού κάθε κόμματος να συγκροτεί αυτός την ομάδα που θα συμμετέχει σε κάθε κοινοβουλευτική επιτροπή, πρέπει να γίνεται υπό αίρεση και να εξαρτάται πιθανόν από μια απόφαση της πλειοψηφίας που θα κρίνει ότι, «Όχι, κύριε Τσίπρα, δεν έχετε το απόλυτο δικαίωμα να καθορίσετε και να συγκροτήσετε εσείς την ομάδα σας». Και, μάλιστα, τα δύο κορυφαία στελέχη του ΣΥΡΙΖΑ! Δεν τα θέλατε, γιατί είχατε προσχεδιασμένο τι θα κάνατε σε όλη τη διάρκεια. Θα σας πω, λοιπόν, εγώ τι κάνατε σε όλη τη διάρκεια. Και δεν θα μιλήσω νομικά, αλλά πολιτικά. Η πρώτη κίνηση ήταν να εξαιρέσετε Τζανακόπουλο και Πολάκη. Η δεύτερη κίνηση ήταν να απορρίψετε την αίτηση εξαίρεσης του κ. Πλεύρη, γιατί ήταν αίτηση του κ. Παπαγγελόπουλου. Πριν είχε απορριφθεί άλλη αίτηση εξαίρεσης, της κ. Ράπτη, για τους ίδιους λόγους που αποκλείσατε Πολάκη και Τζανακόπουλο. Μάλιστα, για την εξαίρεση του κ. Πλεύρη έγιναν σημεία και τέρατα σε δικονομικό επίπεδο. Στις 1.30΄ το μεσημέρι καλείτε τον εισηγητή και την ομάδα του ΣΥΡΙΖΑ να συνεδριάσει στις 2΄το μεσημέρι, για να πάρετε απόφαση στις 2.15΄και να απορριφθεί η αίτηση εξαίρεσης, όταν ο Κανονισμός της Βουλής προβλέπει υποχρεωτικά τρεις ημέρες, τουλάχιστον, μετά την αίτηση εξαίρεσης και εξαιρετικά, σε επείγουσες περιστάσεις, ένα διήμερο. Και σε μισή ώρα μας μαζεύατε από τις επιτροπές, συγκαλέσατε την επιτροπή, πήρατε την απόφαση και κάνατε την απόρριψη της αίτησης του κ. Παπαγγελόπουλου. Δεν λέω, στην ουσία είχατε δικαίωμα να πάρετε όποια απόφαση θέλετε. Τέτοια, όμως, παραβίαση εν ψυχρώ του Κανονισμού της Βουλή; Μάλιστα, ο κ. Μπούγας στο κλείσιμο της επιτροπής μας είπε ότι είναι περήφανος για τις εργασίες της επιτροπής, γιατί τήρησε με ευλάβεια και το Σύνταγμα και τον Κανονισμό της Βουλής και τη δεοντολογία, ιδίως το βασικό δόγμα της νομικής επιστήμης audi alteram partem, «άκουσε και την άλλη πλευρά», την οποία όχι δεν ακούσατε, αλλά την πολεμήσαμε με λύσσα και εκδικητικό μίσος. Και θα σας πω αμέσως παρακάτω τι κάνατε. Μετά την εξαίρεση Πολάκη και Τζανακόπουλου τι κάνατε; Ήρθε η ώρα να συζητηθεί το θέμα των προστατευόμενων μαρτύρων. Με λύσσα τους πολεμήσατε από την πρώτη στιγμή και αυτούς και τους εισαγγελείς διαφθοράς. Δεν υπάρχει άλλη χώρα στην Ευρώπη, εκτός από την Πολωνία, τη Ρουμανία και - νομίζω - την Ουγγαρία, που να μην έχει υποστεί δίωξη εισαγγελικός λειτουργός. Είναι πρώτη φορά σε αυτή τη χώρα από το 1832- με εξαίρεση μία δυσμενή μετάθεση του Σαρτζετάκη από τη χούντα - από την υπόθεση Τερτσέτη και Πολυζωίδη, που διώκεται εισαγγελικός λειτουργός. Είναι πρώτη φορά! Από ποιους; Μετά από μήνυση των διωκτών, αυτών που ήλεγχε και δίωκε. Γίνεται για πρώτη φορά και θα στιγματίζει ανεξίτηλα το σύνολο του πολιτικού συστήματος. Η ευθύνη, όμως, είναι ακέραια δική σας. Θα αναφερθώ μετά για το πόρισμα Ζαχαρή. Είναι τελείως αντιφατικά και περίεργα, τουλάχιστον από νομική άποψη. Να σας πω κάτι, κύριοι συνάδελφοι της Νέας Δημοκρατίας; Πριν από δύο χρόνια η Εισαγγελέας Διαφθοράς της Ρουμανίας, η Λάουρα Κοβέσι διώχθηκε αλύπητα, αδυσώπητα και διαρκώς και αδιαλείπτως από το καθεστώς της Ρουμανίας. Κινήθηκαν εναντίον της ως εισαγγελέας διαφθοράς της Ρουμανίας. Καταδικάστηκε από όλα τα δικαστήρια της χώρας της. Πήγε στο Ευρωπαϊκό Δικαστήριο και δικαιώθηκε. Σήμερα η Λάουρα Κοβέσι κοσμεί τη θέση της Ευρωπαίας Εισαγγελέως και πριν από ένα μήνα έδωσε μια συνέντευξη στο «EURONEWS» και προέβλεψε ότι και σε άλλα κράτη στην Ευρωπαϊκή Ένωση θα έχουμε διώξεις εισαγγελικών λειτουργών. Ποια κράτη εννοούσε και ποιους εισαγγελικούς λειτουργούς; Το μόνο που συνέβη είναι αυτό με την κ. Τουλουπάκη. Τι ήξερε; Τι γνώριζε; Ας μας απαντήσει κάποιος. Πάμε στις υπόλοιπες ακυρότητες, αφού για εσάς δεν υπάρχει σκάνδαλο. Και πώς θα πείτε ότι είναι σκάνδαλο, αφού δεν υπάρχει διαφθορά στην Ελλάδα; Είστε οι μόνοι που το λέτε. Δεν ξέρω αν το διαβάσατε. Νομίζω ότι μόνο ο κ. Βορίδης το έχει διαβάσει. Είναι ένα ωραίο σύγγραμμα του Δημόπουλου, όπου περιγράφεται η διαφθορά με κεφαλαία γράμματα, όπου έχει έναν πρόλογο ο Βαγγέλης Βενιζέλος. Ξέρετε τι λέει; «Η διαφθορά από τη Μεταπολίτευση και μετά τρώει σαν σαράκι τον δημόσιο πλούτο, την κοινωνία και την τσέπη των πολιτών». Σαν σαράκι κατατρώει τις σάρκες του ελληνικού κράτους και της ελληνικής κοινωνίας. Αυτά τα αναφέρει στον πρόλογο αυτόν και λέει ότι η διαφθορά έχει πλέον διασπαρεί σε όλες τις εκφάνσεις της πολιτικής, κοινωνικής και οικονομικής ζωής του τόπου. Έρχεστε εδώ ως Κυβέρνηση και ως εισηγητής της Πλειοψηφίας και δεν λέτε τσιμουδιά, κουβέντα. Δηλαδή, τα μεγάλα ζητήματα που σας απασχολούν ποια είναι; Προβληματίζομαι, διότι την ώρα που κράτη του νότου, όπως η Πορτογαλία, που προχθές το κοινοβούλιό της ομόφωνα πήρε μία απόφαση να καταργήσει, να απαλλαγεί από την μονοκαλλιέργεια του τουρισμού και να εκβιομηχανίσει εκ νέου τη χώρα για τα μεγάλα ζητήματα της οικονομία για να διασωθούν χώροι και λαοί, εδώ εσείς έχετε μετατρέψει τη χώρα σε μια χώρα της κασέτας και των κοριών. Αυτό σας αξίζει, αυτό σας αρμόζει, γι' αυτό μόνο είστε ικανοί. [[Χειροκροτήματα από την πτέρυγα του ΣΥΡΙΖΑ]] Πάμε παραπέρα. Γιατί θέλετε να αποκαλυφθούν τα στοιχεία της επωνυμίας των προστατευόμενων μαρτύρων; Γιατί θέλατε να δώσετε ένα σήμα στους μαφιόζους της οικουμένης ότι πλέον οι προστατευόμενοι μάρτυρες δεν είναι στο απυρόβλητο, εύκολα τους βγαίνει η κουκούλα. Αυτό θέλατε να πείτε για να πανηγυρίζουν οι μαφιόζοι στην οικουμένη, ότι δεν είναι και κάτι σοβαρό, σιγά τον θεσμό, σιγά τον πολυέλαιο! [[Χειροκροτήματα από την πτέρυγα του ΣΥΡΙΖΑ]] Οι προστατευόμενοι μάρτυρες σήμερα είναι φυλακισμένοι σε πολλές χώρες. Από τι καθεστώτα; Ας τα αφήσουμε καλύτερα, ξέρετε τι καθεστώτα! Ντρεπόμαστε ως ΣΥΡΙΖΑ που η χώρα, η Ελλάδα είναι η τρίτη χώρα σήμερα που θα ελεγχθεί 100% από το Ευρωπαϊκό Δικαστήριο Ανθρωπίνων Δικαιωμάτων για τη δίωξη εισαγγελικής λειτουργού. Το κάνετε με λύσσα και εκδικητικότητα εναντίον τριών παραγόντων από την πρώτη μέρα. Από την πρώτη ημέρα που έσκασε το σκάνδαλο «NOVARTIS» ασκήσατε φοβερό μένος και καταδιωκτικό αίσθημα απίστευτο σε μάρτυρες δημοσίου συμφέροντος και εισαγγελικούς λειτουργούς. Πέστε μου σε ποια ευρωπαϊκή χώρα θα υπήρχε αυτή η δημόσια καταφρόνηση, η απαξίωση, οι ύβρεις, οι απειλές, η δίωξη, οι μηνύσεις, οι αγωγές εναντίον των εισαγγελέων που ερευνούν μια υπόθεση. Γιατί, γι' αυτούς είναι μια υπόθεση, σοβαρή μεν, αλλά είναι μια υπόθεση και έχουν ως πυρσό να τους καθοδηγεί έναν Κώδικα Ποινικής Δικονομίας και μία δεοντολογία. Το κάνατε και τώρα έρχεστε εκ των υστέρων να μου πείτε ότι είμαστε δικαιωμένοι. Ξέρετε γιατί; Γιατί θα ασκηθεί δίωξη κατά της κ. Τουλουπάκη. Είχε προαναγγελθεί, κύριε Βορίδη. Δυστυχώς, την είχατε προαναγγείλει και αυτό δεν μπορείτε να το κρύψετε. Τόσο απλά! Εν πάση περιπτώσει, τι μας λέτε; Ότι το σκάνδαλο «NOVARTIS» ήταν ένα πράγμα το οποίο έφτιαξε ο ΣΥΡΙΖΑ. Πότε ξεκίνησε; Ξεκίνησε από την Αμερική από το καλοκαίρι του 2013, όπου έγιναν οι πρώτες έρευνες. Είναι τυχαίο ότι και αυτό το σκάνδαλο ξεκίνησε, όπως και το σκάνδαλο της «SIEMENS» που δικάστηκε μετά από δεκαεννιάμισι χρόνια στην χώρα, που δεν τιμά το πολιτικό σύστημα. Εγώ θα πω ότι γεννά θλίψη και για το δικαστικό σύστημα, διότι δεν είναι αποδεκτό από τη νομική κοινότητα τουλάχιστον, τα δύο μεγαλύτερα σκάνδαλα των τελευταίων πενήντα ετών να εκκινούν με ενέργειες, πρωτοβουλίες και πράξεις ξένων διοικητικών αρχών, «SIEMENS»,«NOVARTIS», ΗΠΑ και λίγο Γερμανία. Μια και είπα Γερμανία, θυμάμαι την απόφαση του Μονάχου που είναι το πιο προσβλητικό αλλοδαπό δημόσιο κείμενο που καταφρονεί τη χώρα αλύπητα και αδυσώπητα που λέει ότι «σας χρηματοδοτούσε κατά έτη - τα δύο μεγάλα κόμματα - η «SIEMENS»». Είναι μια απόφαση δικαστηρίου που θα μείνει στην ιστορία και θα είναι μελανό σημείο για όλους μας. Αυτό θα έπρεπε να μας κάνει να αναστοχαστούμε πολλά πράγματα και δεν το κάνατε. Άκουσα την κατακλείδα, τον επίλογο του κ. Πλεύρη. Καταφρόνηση, απαξίωση, ύβρεις, αυτό κάνατε! Πάμε τώρα να δούμε, είναι σκάνδαλο τελικά; Θα πω στον κ. Μπούγα - και θα κλείσω - δύο ακυρότητες ακόμα που έκανε η επιτροπή. Δεν κατορθώσατε, κύριε Μπούγα, να αποκαλύψετε τα στοιχεία της επωνυμίας, γιατί όρθωσε ανάστημα η εισαγγελία του Αρείου Πάγου, διαφορετικά θα τους είχατε καλέσει face to face, όπως λέγατε, θα τους βγάζατε την ανωνυμία και την προστασία που έχουν από το νόμο, έναν νόμο που εσείς ψηφίσατε οι ίδιοι το 2014.
Η ακυρότητα πού βρίσκεται;
Δεν σέβεστε το πολιτικό σας τέκνο. Δεν σέβεστε το δικό σας νομοθετικό και πολιτικό τέκνο και θέλετε να το παραβιάσετε εν ψυχρώ. Ευτυχώς, ο Άρειος Πάγος σας είπε «καθίστε καλά, παιδιά, υπάρχουν και όρια, υπάρχουν και κόκκινες γραμμές». Κάνατε πίσω και αυτό είναι το πρώτο χαστούκι. Πάμε στο δεύτερο, πάλι το Επιστημονικό Συμβούλιο της Βουλής σας είπε ότι ακύρωσε να εξετάζετε μάρτυρες εκτός του θέματος της εντολής της Βουλής που είναι ο γενικός εισαγγελέας. Η Βουλή είναι ο εισαγγελέας και η επιτροπή έχει απλώς αρμοδιότητα εισαγγελικού λειτουργού όταν ασκεί προανάκριση. Και εξετάζατε μάρτυρες εκτός θέματος! Ήρθε ο Αθανασίου, η Κυβέλου, η Τσατάνη. «Μη με ρωτάτε για τη «NOVARTIS», δεν έχω ιδέα». Επ' αυτού στηρίζονταν το πρώτο κατηγορητήριο.
Κύριε Λάππα, ολοκληρώστε.
Κύριε Πρόεδρε, ολοκληρώνω. Εκεί στηρίζονταν οι καταθέσεις σας! Ένα μπάχαλο και ένα φιάσκο, τουλάχιστον νομικά. Έρχομαι, κύριε Πρόεδρε, και κλείνω με μια κακή στιγμή για τη δικαιοσύνη στη χώρα μας. Μιλάω στους νομικούς τώρα. Ο νόμος στην Ελλάδα, η ποινική δικονομία προβλέπει ότι η εισαγγελική έρευνα γίνεται πάντα από ένα μονοπρόσωπο όργανο που λέγεται εισαγγελέας. Γιατί είχαμε δύο εισαγγελείς ισόκυρους και ισότιμους στην έρευνα των εισαγγελικών λειτουργών; Μήπως για να εξισορροπήσουμε πιθανόν κάποια κακή εξέλιξη και κάποια κακή στιγμή, μήπως ένας εκ των δύο λοξοδρομήσει ή στραβοπατήσει; Λέω μήπως! [[Χειροκροτήματα από την πτέρυγα του ΣΥΡΙΖΑ]] Και όχι μόνο αυτό, ο πρώτος που εξέδωσε το πόρισμά του είναι ο Σοφουλάκης σε ένα κείμενο καταπληκτικό, τριακοσίων σελίδων, όπου δεν αφήνει γραμμή, μα γραμμή των μηνυτών να μην το αντιμετωπίσει με επιχειρήματα και παραπομπή στη νομολογία και στη θεωρία της νομικής επιστήμης. Και ενώ στις 7 Ιουλίου ζητά την αρχειοθέτηση, την επομένη ο κ. Ζαχαρής, με ένα κείμενο εξήντα σελίδων, ζητά τη δίωξη που ουσιαστικά έχει τη μορφή της ανάσυρσης της προηγούμενης ημέρας. Πότε πρόλαβε να τα δει, τέλος πάντων; Εν πάση περιπτώσει, ακούστε τώρα και το εξής και κλείνω, κύριε Πρόεδρε.
Ολοκληρώστε, κύριε συνάδελφε.
Θα ήθελα να καταθέσω σχετικά με την κ. Ράικου ένα έγγραφο. Στις 29 Δεκεμβρίου 2016 υπήρχε ένα έγγραφο που μας το έφερε ο κ. Αγγελής. Έχω μαζί και τα Πρακτικά των ερωτήσεων για την κ. Ράικου. Δέκα φορές την ρωτάω «επί θητείας σας ήρθε έγγραφο από το FBI, όπου γινόταν αναφορά σε ευθύνες πολιτικών προσώπων;». Και απαντά δέκα φορές «όχι, ποτέ». Και έρχεται ο κ. Αγγελής και αποκαλύπτει το έγγραφο του FBI, το οποίο είναι καταπέλτης και το αντίθετο. Το καταθέτω στα Πρακτικά.
Και μ' αυτό κλείστε, κύριε Λάππα. Έχετε υπερβεί πολύ τον χρόνο.
Αυτό το λέω απλώς για να καταλάβετε τι έλεγαν οι εισαγγελείς στην επιτροπή. Και εν κατακλείδι, αφού λέγατε ότι δεν υπάρχει σκάνδαλο, δεν υπάρχει τίποτα για τη «NOVARTIS» και καμμία διαφθορά, έρχεται η «NOVARTIS» και ομολογεί στον συμβιβασμό με την Αμερική όλα όσα για τρία χρόνια λέγατε ότι είναι ψεύδη, καταγγελίες και συκοφαντίες του ΣΥΡΙΖΑ, όλα τα πάντα! Κάτι τόσο καταφρονητικό δεν έχω δει ποτέ στη ζωή μου ως δικηγόρος, ομολογεί τα πάντα! Και τι λέει στην εισαγωγή του; Θα σας το πω.
Μην ανοίγετε άλλο θέμα, κύριε Λάππα. Έχετε φθάσει στα είκοσι τέσσερα λεπτά. Σας παρακαλώ να ολοκληρώσετε. [[Θόρυβος από την πτέρυγα του ΣΥΡΙΖΑ]] Δεν θέλω συμβουλές, κύριοι συνάδελφοι. Υπάρχει διαδικασία. Κύριε Λάππα, κλείστε, σας παρακαλώ, γιατί δεν μπορεί να ελεγχθεί αλλιώς η διαδικασία. Παράκληση θερμή να είναι αυτή η τελευταία πρόταση.
Πρώτη κατηγορία, λοιπόν, της απόφασης του New Jersey. Τα στελέχη 1 και 2 της «NOVARTIS», μαζί με άλλους, εσκεμμένα και σκόπιμα ένωσαν τις δυνάμεις τους, συνωμότησαν, συνέργησαν και συμφώνησαν μαζί και μεταξύ τους να διαπράξουν αδίκημα κατά των ΗΠΑ σύμφωνα με τον νόμο διαφθοράς κ.λπ.. Άλφα, βήτα, γάμα, δέλτα, να πειστεί ο εν λόγω αλλοδαπός αξιωματούχος να χρησιμοποιήσει την επιρροή του ενώπιον αλλοδαπής κυβέρνησης. Ποιας κυβέρνησης; «NOVARTIS HELLAS». Της ελληνικής. Τί να κάνει; Αυτή και τα όργανά της - εννοεί της εν λόγω κυβέρνησης και των υπηρεσιών της - να εξυπηρετήσουν σε πλαίσιο διαφθοράς τα συμφέροντα της «NOVARTIS». Αυτή είναι η απόφαση και λέτε σήμερα στην επιτροπή το πρωτάκουστο από νομική άποψη - και κλείνω, κύριε Πρόεδρε - ότι σ' αυτή την απόφαση του New Jersey εμείς κάνουμε διαφορετική μεταφραστική προσέγγιση. [[Γέλωτες από την πτέρυγα του ΣΥΡΙΖΑ]] Μάλιστα. Πολύ ωραία! Κάνετε διαφορετική μεταφραστική προσέγγιση. Ούτε φροντιστήριο συνοικιακό του τελευταίου χωριού στην Ελλάδα! Αυτό λέει η απόφαση και είναι επίσημα μεταφρασμένη από το Υπουργείο Εξωτερικών. [[Χειροκροτήματα από την πτέρυγα του ΣΥΡΙΖΑ]] Κλείνοντας…
Κλείσατε, κύριε Λάππα.
Εάν θέλετε να μετατρέψετε τη χώρα σε κλίμα ζόφου και σε χώρα «κοριών» και μία χώρα που θα είναι σε επίπεδο δημοκρατίας και δικαιοσύνης δίπλα στη Ρουμανία και την Πολωνία, δική σας η απόφαση. Να ξέρετε, όμως, εάν δεν λαμβάνετε υπ' όψιν την ιστορία και το πάθος και την επιθυμία του ελληνικού λαού να ζήσει με δημοκρατία, θα το πληρώσετε κάποια στιγμή ούτως ή άλλως.
Ο κ. Μπούγας έχει ζητήσει τον λόγο επί προσωπικού. Κύριε Μπούγα, έχετε τον λόγο για ένα λεπτό, για να εξηγήσετε σε τι έγκειται το προσωπικό. Υποθέτω, όχι μόνο στην αναφορά του ονόματός σας, που μάλιστα με την ταχύτητα με την οποία ομιλεί ο κ. Λάππας πολλές φορές κάποιος καταλάβαινε «Μπούρας», αντί για «Μπούγας».
Κύριε Πρόεδρε, εάν ήταν μόνο η ταχύτητα και η σύγχυση που επικρατεί στους Βουλευτές του ΣΥΡΙΖΑ, θα τους συγχωρούσα και θα το κατανοούσα. Το προσωπικό, όμως, έγκειται στο γεγονός ότι ο κ. Λάππας κατ' εξακολούθηση επιμένει εσκεμμένα να διαστρεβλώνει όσα είπα στην επιτροπή κατά την πρώτη ημέρα της συνεδρίασης που τέθηκε το θέμα εξαίρεσης. Θα εξηγήσω αμέσως, κύριε Πρόεδρε, για να καταδείξω ποια είναι η διαστρέβλωση και μάλιστα, όπως είπα, συνειδητή και κατ' εξακολούθηση. Την πρώτη ημέρα, λοιπόν, που ετέθη το ζήτημα, εκτέθηκαν οι απόψεις που αφορούν την εξαίρεση. Ως Πρόεδρος της επιτροπής, όπως είχα υποχρέωση, κύριε Πρόεδρε…
Όπως ακούστηκαν οι συνάδελφοι, να αφήσουμε να μιλήσει και ο κ. Μπούγας.
Κύριε Πρόεδρε, να κάνουν ησυχία οι συνάδελφοι, για να καταλάβουν και τον ρόλο των Βουλευτών του ΣΥΡΙΖΑ στην επιτροπή. Την πρώτη ημέρα, λοιπόν, ως Πρόεδρος είχα υποχρέωση να αναφέρω και να ενημερώσω τους Βουλευτές της επιτροπής ότι, πέραν των απόψεων για την εξαίρεση, υπήρχαν και αντίθετες απόψεις. Μάλιστα, αυτό το οποίο ανέγνωσε ο κ. Λάππας ήταν από εγχειρίδιο Ποινικής Δικονομίας, το οποίο ανέγνωσα και ανέφερα και είναι καταγεγραμμένο στα Πρακτικά. [[Θόρυβος στην Αίθουσα]] Το έκανα δε αυτό, για να υπάρχει πλήρης ενημέρωση των Βουλευτών που συμμετείχαν, πριν τη λήψη απόφασης για ένα τόσο σημαντικό ζήτημα, για τις εκατέρωθεν απόψεις που υποστηρίζονται, έτσι ώστε έχοντας υπ' όψιν όλες τις γνώμες να αποφασίσουν με τη φωνή της συνείδησής τους. Πράγματι, εξαιτίας της δικής μου παρέμβασης εκείνη την ημέρα αναβλήθηκε το θέμα…
Μισό λεπτό.
Κύριε Πρόεδρε, δεν είναι πράγματα αυτά που κάνει ο συνάδελφος!
Παρακαλώ, ησυχία.
Ντροπή! Να αποβληθεί!
Κύριε Μάρκου, στη θέση σας και μην απειλείτε.
Να αποβληθεί!
Παρακαλώ, κύριε Μάρκου, καθίστε. Κύριε Παππά, παρακαλώ ησυχία.
Να αποβληθεί!
Είναι ντροπή! Να αποβληθεί!
Να περάσει έξω, κύριε Πρόεδρε!
Όποτε θέλω εγώ θα βγω.
Κύριε Πρόεδρε, είναι πολιτική αλητεία! Η Επιτροπή Δεοντολογίας να παρέμβει.
Να αποβληθεί! Τί το πέρασε εδώ;
Παρακαλώ! Εάν θέλει κάποιος, να πάρει τον λόγο και να μιλήσει σε εμένα. [[Θόρυβος στην Αίθουσα]] Είναι ντροπή, βέβαια, τον είδα να προχωρά κάνοντας ένα σήμα. Απαράδεκτο!
Να αποβληθεί!
Να αποβληθεί!
Να αποβληθεί! Θα έπρεπε να ντρέπεται!
Κύριε Μάρκου, βγείτε και μην προκαλείτε άλλο. Σας είδα. Λυπάμαι για τη διαγωγή σας! Καταδικαστέα! Είναι αυτή πράξη καθηγητού πανεπιστημίου! Παρακαλώ να εξέλθετε από την Αίθουσα. Παρακαλώ να βγει από την Αίθουσα ο κ. Μάρκου. [[Θόρυβος στην Αίθουσα]] Ηρεμία! Κύριε Μάρκου, παρακαλώ να βγείτε από την Αίθουσα. Αυτή είναι η εντολή του Προεδρείου και πρέπει να την υπακούσετε. Να βγείτε από την Αίθουσα, γιατί σας είδα εγώ. Ντροπή, ντροπή, ντροπή! Συνεχίζουμε τη διαδικασία, αφού βγει ο κ. Μάρκου. Κύριε Μάρκου, να εξέλθετε. [[Θόρυβος στην Αίθουσα]] Διακόπτουμε τη συνεδρίαση για λίγα λεπτά, προκειμένου να γίνει πράξη η απόφαση του Προεδρείου και ο κ. Μάρκου να αποχωρήσει από την Αίθουσα.
Κυρίες και κύριοι συνάδελφοι, συνεχίζεται η συνεδρίαση. Δεν θα αναφερθώ στο συμβάν, το οποίο ο ίδιος είδα προσωπικά, διότι δεν τιμά τον κ. Μάρκου. Με απόφαση του Προεδρείου, βάσει του άρθρου 81 του Κανονισμού της Βουλής, ο κ. Μάρκου αποκλείεται από τη σημερινή συνεδρίαση για ανάρμοστη συμπεριφορά και έχει δικαίωμα - είναι και τα άρθρα 80 και 89, αλλά με βάση το 81- να λάβει μέρος μόνο στην ψηφοφορία. Η Επιτροπή Δεοντολογίας θα ενημερωθεί σχετικά για το θέμα, και από εκεί και πέρα θα υπάρξουν όλες οι διαδικασίες. Δίνω τώρα τον λόγο - που δεν τον πήρε πριν - για να εξηγήσει το προσωπικό στον κ. Μπούγα. Ορίστε, κύριε Μπούγα, έχετε τον λόγο για δύο λεπτά για να αιτιολογήσετε αυτά τα οποία είπατε ότι αναφέρονται σε εσάς προσωπικά.
Κύριε Πρόεδρε, δεν θα επαναλάβω όσα είπα. Όμως, θέλω να πω ότι η παρέμβασή μου έγινε, κατά την ημέρα εκείνη, προκειμένου να εκθέσω στους συναδέλφους Βουλευτές που μετείχαν στην επιτροπή ότι, εκτός από την άποψη που υποστήριζε την εξαίρεση, μπορεί να υπάρξει και άλλη άποψη. Αυτή μου η παρέμβαση είχε σαν αποτέλεσμα να αναβληθεί η συνεδρίαση για μερικές μέρες αργότερα, να βρεθεί η γνωμοδότηση, η ad hoc γνωμοδότηση του Επιστημονικού Συμβουλίου της Βουλής, και να καταλήξει τελικά η επιτροπή με συντριπτική πλειοψηφία στην απόφαση περί εξαίρεσης, σύμφωνα με το νόμο και τον Κανονισμό της Βουλής. Επίσης, κύριε Πρόεδρε, ο εισηγητής του ΣΥΡΙΖΑ, ο κ. Λάππας, έχει μείνει πίσω, διότι θυμάται συνεχώς τις ενστάσεις που έχει υποβάλει. Δεν φρόντισε όμως να διαβάσει και την απάντηση στις ενστάσεις. Αν, κύριε Λάππα, κάνετε τον κόπο να ανατρέξετε στο πόρισμα, στις σελίδες 53 έως 67, θα διαπιστώσετε ότι όλες οι ενστάσεις που υποβάλατε κι εσείς και ο κ. Παπαγγελόπουλος, έχουν απαντηθεί εμπεριστατωμένα πλήρως και με νομική αιτιολογία. Δεν είναι σωστό αυτό που κάνετε, να θυμάστε κάθε φορά τη διατύπωση των ενστάσεων και να μην αναφέρετε την απάντησή. Κάτι τελευταίο, κύριε Πρόεδρε. Αν για κάτι θα στιγματιστεί η λειτουργία όχι της επιτροπής αλλά των Βουλευτών του ΣΥΡΙΖΑ, είναι η πλήρης ταύτισή τους με τον ελεγχόμενο, τον κ. Παπαγγελόπουλο. Κύριε Λάππα, μιλήσατε είκοσι τρία λεπτά. Το όνομα Παπαγγελόπουλος δεν το αναφέρατε ούτε μία φορά! Να ξέρετε όμως ότι η ιστορία θα γράψει ότι στην επιτροπή από Βουλευτές μετατραπήκατε σε συνήγοροί του και αυτό δεν σας τιμά!
Καλώ στο Βήμα τον κ. Βασίλειο Κεγκέρογλου από το Κίνημα Αλλαγής για είκοσι λεπτά.
Κυρίες και κύριοι συνάδελφοι, η αποφασιστικότητα και η αποτελεσματικότητα της χώρας μας έναντι της εντεινόμενης τουρκικής επιθετικότητας είναι δεδομένη. Όλοι μας χρειάζεται να συνδράμουμε πάντα την προσπάθεια για εθνική συνεννόηση και βέβαια για ενίσχυση και αξιοποίηση της θέσης της χώρας μας για διπλωματική επίλυση όλων των θεμάτων και βεβαίως για ενίσχυση της αποτρεπτικής ισχύος. Μετά από αυτό το σχόλιο θα ήθελα να θυμίσω ότι η Εθνική Αντιπροσωπεία σήμερα καλείται να αποφασίσει, στο πλαίσιο του θεσμικού της ρόλου, σύμφωνα με το Σύνταγμα και τον Κανονισμό της Βουλής, για την παραπομπή ή μη του πρώην Αναπληρωτή Υπουργού Δικαιοσύνης της κυβέρνησης ΣΥΡΙΖΑ - ΑΝΕΛ κ. Δημητρίου Παπαγγελόπουλου, έχοντας υπ' όψιν, βεβαίως, το πόρισμα της προκαταρκτικής επιτροπής, τις γνώμες που κατατέθηκαν και, βεβαίως, όσον με αφορά, θα εισηγηθώ έχοντας υπ' όψιν το σύνολο του υλικού, καταθέσεις μαρτύρων και εισερχομένων εγγράφων. Διαδέχομαι στο Βήμα δύο εξαιρετικούς νομικούς που προσπάθησαν στο πλαίσιο της ομιλίας τους να διατυπώσουν τις θέσεις των κομμάτων τους. Με παραξένεψε, βεβαίως, η τοποθέτηση, η ομιλία του συναδέλφου του κ. Λάππα, ο οποίος, πραγματικά, δεν είπε κουβέντα σήμερα προς υπεράσπιση του κ. Παπαγγελόπουλου, αντίθετα με όσα είχε αναπτύξει στην επιτροπή, και επικεντρώθηκε στο διαδικαστικό. Όμως, αυτό το οποίο με εξέπληξε περισσότερο ήταν η ανάπτυξη του πολιτικού κατηγορητηρίου εναντίον του ΣΥΡΙΖΑ, που αφορά τη συγκάλυψη του μεγάλου σκανδάλου στο φάρμακο. Αυτό με εξέπληξε ειλικρινά και το εκλαμβάνω ως ύστατη προσπάθεια να εκτραπεί το ενδιαφέρον και η συζήτηση από τη συζητούμενη υπόθεση και να πάει αλλού. Όμως και αυτό είναι μέσα στο πλαίσιο του δικού μας πολιτικού κατηγορητηρίου, γιατί υπάρχει και τέτοιο, πέραν από αυτό που αφορά την υπόθεση που συζητάμε. Το ερώτημα που τέθηκε και τίθεται ακόμα - το έθεσε ο κ. Λάππας και σήμερα - για την υπόθεση «NOVARTIS» είναι το περιβόητο αν πρόκειται για σκάνδαλο ή για σκευωρία. Έχουμε πει εξ αρχής ότι πρόκειται για ψευτοδίλημμα. Η παράταξή μας, σύμφωνα με τα στοιχεία και τα γεγονότα, τοποθετήθηκε και είπε καθαρά: Είναι και σκάνδαλο και σκευωρία. Είναι σκάνδαλο και εν πολλοίς μέρος του συνολικού σκανδάλου στο φάρμακο που εκτόξευσε τη συνολική δημόσια φαρμακευτική δαπάνη από 3 δισεκατομμύρια περίπου το 2003 σε 6,4 δισεκατομμύρια το 2009 λόγω των πολιτικών εκτροχιασμού και των κυβερνητικών παραλείψεων, το αντίστοιχο διάστημα, να ασκηθεί έλεγχος και αποτελεσματική πολιτική για το φάρμακο, που άφησαν ανοικτό το πεδίο στις αθέμιτες και παράνομες πρακτικές όλων των εταιρειών και της «NOVARTIS» συμπεριλαμβανομένης, με την εμπλοκή, κυρίως, των επαγγελματιών υγείας. Εξελίχθηκε όμως σε σκευωρία, μια σκευωρία που εξυφάνθη σε βάρος δέκα πολιτικών προσώπων, με ταυτόχρονη συγκάλυψη του πραγματικού σκανδάλου του φαρμάκου και της «NOVARTIS» και ναι αποδείχθηκε ότι υπήρξε ένα παραδικαστικό κύκλωμα που ανασυγκροτήθηκε, λειτούργησε και έδρασε από το 2015, ένα παραθεσμικό κύκλωμα συνεχώς ανανεούμενο κατά τη διάρκεια της διακυβέρνησης ΣΥΡΙΖΑ - ΑΝΕΛ για να φέρει σε πέρας τη συγκάλυψη και το στήσιμο της σκευωρίας αλλά και άλλες σκοτεινές σκοπιμότητες. Το Κίνημα Αλλαγής, λοιπόν, έχει ξεκάθαρη θέση, αλλά ΣΥΡΙΖΑ και Νέα Δημοκρατία κρύβουν την αλήθεια ή λένε τη μισή, για τους δικούς τους προφανώς πολιτικούς λόγους. Ο ένας μιλά μόνο για σκάνδαλο, το οποίο μάλιστα διαστρεβλώνει μέσω της σκευωρίας για να το αποδώσει στους πολιτικούς, και ο άλλος μιλά μόνο για σκευωρία, αλλά και οι δύο συμφωνούν και αποκρύπτουν τη συγκάλυψη των ευθυνών για τον εκτροχιασμό της φαρμακευτικής δαπάνης και την επιβάρυνση του ελληνικού λαού που ανήλθε σε 17 δισεκατομμύρια επιπλέον, μόνο για το διάστημα 2004-2009. Είπε σήμερα ο κ. Λάππας 64 δισεκατομμύρια συνολικά για την υγεία. Και πού είναι το πόρισμα της επιτροπής; Συγκαλύψατε απόλυτα αυτό το σκάνδαλο, κύριοι του ΣΥΡΙΖΑ και όπως καταγγείλαμε έγκαιρα η συγκάλυψη αυτή είχε ως αποτέλεσμα να απολέσει η χώρα την ευκαιρία να τύχει οικονομικής αποζημίωσης από τις αθέμιτες και παράνομες πρακτικές των φαρμακευτικών και εν προκειμένω της «NOVARTIS». Όμως, ας πάρουμε τα πράγματα από την αρχή γιατί η υπόθεση αυτή έχει ρίζες, ουρές και δεν αποτελεί αυτοτελές επεισόδιο. Όπως έχω τονίσει και άλλη φορά, η Ελλάδα και οι Έλληνες που οραματίστηκαν, αγωνίστηκαν και πέτυχαν την πρόοδο στη Μεταπολίτευση και ιδιαίτερα μετά το 1981, αναγκάστηκαν να βιώσουν μια δεκάχρονη κρίση με τεράστιο κοινωνικό κόστος, μια κρίση την οποία προκάλεσαν οι πολιτικές οικονομικού εκτροχιασμού 2004-2009 της κυβέρνησης Καραμανλή και η αναβλητικότητα για τις αναγκαίες μεταρρυθμίσεις μετά την ένταξη, κυρίως, στην Ευρωζώνη, την οποία είχε πετύχει η Ελλάδα με κυβέρνηση του ΠΑΣΟΚ, μια κρίση την οποία επιμήκυναν και όξυναν οι λαϊκιστές και το αυτοαποκαλούμενο «αντιμνημονιακό μπλοκ» που αντέδρασε λυσσαλέα από το 2010 και μετά στις αλλαγές, τις μεταρρυθμίσεις και τις βιώσιμες λύσεις που προώθησε το ΠΑΣΟΚ για την αντιμετώπιση των αιτιών της κρίσης. Είναι οι πολιτικές δυνάμεις εκείνες με πυρήνα τον ΣΥΡΙΖΑ που υποστήριξαν ότι η χούντα δεν έπεσε το '73. Είναι οι πολιτικές δυνάμεις εκείνες με πυρήνα τον ΣΥΡΙΖΑ και Αρχηγό τον κ. Τσίπρα που χαρακτήριζαν τον εκλεγμένο Πρωθυπουργό της χώρας Γιώργο Παπανδρέου ως Πινοσέτ. Είναι αυτοί με Αρχηγό τον κ. Τσίπρα που παράλληλα παραμύθιαζαν τον λαό, σε αγαστή συνεργασία με συγκεκριμένα μεγαλοσυμφέροντα που έκαναν τη δουλειά τους, ότι δήθεν κατέχουν τη μαγική λύση με ένα άρθρο και έναν νόμο. Η σύμπραξη των λεγόμενων αντιμνημονιακών δυνάμεων, με ετερόκλητη πολιτική καταβολή από δεξιά έως αριστερά, αλλά και ομογάλακτων ως προς την αντίληψη διαχείρισης της εξουσίας και άλωσης των θεσμών, κυρίως είχαν κοινό στόχο τη στοχοποίηση του ΠΑΣΟΚ ως αντιπάλου, προκειμένου να καρπωθούν πολιτικά. Αυτή η σύμπραξη δεν τερματίστηκε, φυσικά, με τη νίκη στις εκλογές τον Γενάρη του 2015. Συνεχίστηκε με τη μορφή κυβερνητικού μορφώματος ΣΥΡΙΖΑ - ΑΝΕΛ. Γρήγορα αποδείχτηκαν μνημονιακότεροι των μνημονιακών με το τρίτο αχρείαστο και επαχθέστερο για την κοινωνία μνημόνιο. Γρηγορότερα, όμως, έβαλαν μπροστά το στήσιμο ενός συστήματος εξουσίας που εκτός από τη νομή της και την αναπαραγωγή της, επιχείρησε να εγκαταστήσει το καθεστώς που αποτυπώνεται στις αλλεπάλληλες αποκαλύψεις - και αυτών των ημερών - για τον τρόπο δράσης κυβερνητικών στελεχών, ακόμα και στις περιπτώσεις που είχαμε καταστροφή ή και θανάτους. Ταυτόχρονα, ο κ. Τσίπρας με το σύστημα αυτό ανέλαβε εργολαβικώς τη συγκάλυψη ευθυνών για τις πολιτικές του οικονομικού εκτροχιασμού, σε αντάλλαγμα, προφανώς, της συνδρομής τους και της κυβερνητικής σύμπραξής τους. Η ομολογία του κ. Λάππα σήμερα που επιχειρηματολόγησε ότι ήταν 64 δισεκατομμύρια το συνολικό σκάνδαλο στην υγεία, αλλά το συγκάλυψαν, είναι πραγματικά πρωτόγνωρη και πρέπει να καταγραφεί, γιατί αποτελεί για αυτούς έναν κόλαφο. Ούτε σκέψη δεν υπήρξε για έρευνα των αιτιών του εκτροχιασμού και προφανώς, ούτε κουβέντα για τη ζημιά που η ίδια η συγκυβέρνηση προκάλεσε το πρώτο εξάμηνο του 2015. Όλα επικεντρώθηκαν στην εξυπηρέτηση κομματικών σκοπιμοτήτων και επιδιώξεων, σε βάρος των πολιτικών αντιπάλων. Η υλοποίηση του πολιτικού σχεδίου της ηγετικής ομάδας του ΣΥΡΙΖΑ - ΑΝΕΛ είχε ως βασικό πυλώνα το πολυπλόκαμο παραδικαστικό κύκλωμα που δομήθηκε, οργανώθηκε και έδρασε στον χώρο της δικαιοσύνης απόλυτα αντιθεσμικά. Στηριζόμενος στην αντίληψη της σχολής Ρασπούτιν που προϋπήρχε και αξιοποιώντας τις ιδιαίτερες σχέσεις που είχαν διαμορφωθεί τα προηγούμενα χρόνια στον χώρο της δικαιοσύνης, με στρατολόγηση και νέων προσώπων, εξελίχθηκε σε εγκληματική οργάνωση με χαρακτηριστικά συμμορίας, κατά τα νομικά. Το κεντρικό πρόσωπο είναι γνωστό από πολλές υποθέσεις του παρελθόντος, με χαρακτηριστικότερη την υπόθεση της Mayo. Μήπως τη θυμάστε, κύριοι του ΣΥΡΙΖΑ και κύριοι της Νέας Δημοκρατίας; Με θητεία ως διοικητής της ΕΥΠ επί κυβέρνησης Καραμανλή. Μήπως τη θυμάστε, κύριοι του ΣΥΡΙΖΑ και κύριοι της Νέας Δημοκρατίας; Ο οποίος αποτέλεσε στη συνέχεια και τη χρυσή μεταγραφή από τη Δεξιά, αρχικά βέβαια με υποσχετική - όπως λένε στο ποδόσφαιρο - στον ΣΥΡΙΖΑ που είχε έλλειμμα στο συγκεκριμένο πεδίο. Είναι χαρακτηριστικό ότι μετά την τοποθέτησή του στη θέση του Αναπληρωτή Υπουργού Δικαιοσύνης από τον κ. Τσίπρα ήταν οι δυο τους αποκλειστικά που δεν άλλαξαν πόστο σε όλη τη διάρκεια της θητείας, μέχρι φυσικά που ο λαός αποφάσισε διαφορετικά και για τους δύο, όταν είχαν γίνει οι καλύτεροι χορηγοί της Νέας Δημοκρατίας. Κυρίες και κύριοι συνάδελφοι, έργο της προκαταρκτικής επιτροπής ήταν η αναζήτηση και η ανάδειξη της αλήθειας και ανάλογα με το αποτέλεσμα, η προώθηση των προβλεπόμενων διαδικασιών. Όσοι συμμετείχαμε σε αυτή την επιτροπή, είχαμε ιερή υποχρέωση και συγχρόνως τιμητική απέναντι στους θεσμούς και τους πολίτες να λειτουργήσουμε με την ιδιότητα, εκτός από την εισαγγελική, και εκείνη του εκλεγμένου από τον λαό αντιπροσώπου και σε καμμία περίπτωση του κομματικού εκπροσώπου. Οι Βουλευτές που προέρχονται από το Κίνημα Αλλαγής εκπληρώσαμε αυτή την υποχρέωση στο ακέραιο. Στο σημείο αυτό, κυρίες και κύριοι συνάδελφοι, θέλω να μπω στα πραγματικά, και δυστυχώς για τη δημοκρατία τους θεσμούς, απεχθή περιστατικά. Η μεθοδολογία που ακολουθήθηκε στις εκλογές του Σεπτέμβρη του 2015 με την εμπλοκή μερίδας του Τύπου, με υποβοηθούμενα δημοσιεύματα και φανταστικά σενάρια, αποτέλεσε το βασικό πρότυπο για τον τρόπο που λειτούργησε το παραδικαστικό κύκλωμα με επικεφαλής τον Αναπληρωτή Υπουργό. Σύμφωνα με καταθέσεις από διαφορετικούς μάρτυρες και τα στοιχεία που αποκαλύπτονται καθημερινά, διοχέτευαν στον Τύπο συκοφαντίες και σενάρια, ακόμα και διαστρεβλωμένες υποθέσεις. Αργότερα, με τη συνεργασία της υπό δίωξη σήμερα εισαγγελέως διαφθοράς, κατασκεύαζαν στοιχεία εναντίον αθώων. Διαστρέβλωναν έννοιες με πολύ ευκολία. Τον πληρεξούσιο τον εμφάνιζαν ως δικαιούχο, τους επαγγελματίες υγείας ως πολιτικά πρόσωπα. Και βέβαια, δεν ήταν μόνο ψέματα. Έπαιρναν και διάνθιζαν αυτή τους την τοποθέτηση με πραγματικά περιστατικά, τα οποία, όμως, διαστρέβλωναν. Η γκρίζα προπαγάνδα ακριβώς αυτό το στοιχείο έχει: Πραγματικά περιστατικά διανθισμένα με τη διαστρέβλωση και το ψέμα, προκειμένου να πετύχει τον σκοπό της. Τελικά, άλλοτε ασκούσαν διώξεις και άλλοτε εξεβίαζαν, ανάλογα με το ποιος ήταν ο σκοπός· αν ήταν πολιτικός ή άλλος και οικονομικός - αποδείχθηκε. Όλα αυτά ήταν διαφορετικά κομμάτια του ίδιου παζλ της απροκάλυπτης, θρασύτατης αντιθεσμικής επιχειρήσεις ποδηγέτησης της δικαιοσύνης και ευρύτερα των δημοκρατικών θεσμών. Προμετωπίδα της εγκληματικής αυτής δράσης της ομάδας υπήρξε αναμφίβολα η υπόθεση «NOVARTIS». Η εξόφθαλμα ψευδείς, γενικόλογες και άνευ αποδεικτικής αξίας, σύμφωνα με τον νόμο, καταθέσεις τριών μαρτύρων υπό την προστασία της ανωνυμίας, κρίθηκαν επαρκείς από την εισαγγελέα διαφθοράς, για να στοχοποιήσει δέκα κορυφαίες προσωπικότητες των αντιπάλων παρατάξεων ως προς τον ΣΥΡΙΖΑ και προχώρησε σε αυτή, έχοντας πλάτες αλλά και κατεύθυνση. Η περίφημη δήλωση του Αναπληρωτή Υπουργού έξω από το Μέγαρο Μαξίμου για «το μεγαλύτερο σκάνδαλο από συστάσεως του νεοελληνικού κράτους» δεν ξεχνιέται εύκολα και βεβαίως, σηματοδοτεί την πολιτική σκοπιμότητα από την πρώτη στιγμή. Ήταν η σημαία. Δεν ξεχνιέται, επίσης, και η φράση που ειπώθηκε στη συνεδρίαση της Κεντρικής Επιτροπής του ΣΥΡΙΖΑ ότι «Δεν πρόκειται να πάρουμε εκλογές, αν δεν βάλουμε κάποιον φυλακή». Ήταν το σήμα. Ακολούθησαν όλες οι παραθεσμικές και παράνομες ενέργειες που αποκαλύφθηκαν από τις καταθέσεις και τα έγγραφα, από τα γεγονότα και όλα όσα αποκαλύφθηκαν. Επί δυόμισι ολόκληρα χρόνια φαρμάκωναν την πολιτική ζωή της χώρας, αφήνοντας το πραγματικό σκάνδαλο στον χώρο της υγείας ανεξερεύνητο και ατιμώρητο. Το αποδέχτηκαν και σήμερα. Ένας ερευνώμενος Αναπληρωτής Υπουργός και μία υπό δίωξη εισαγγελέας διαφθοράς προτίμησαν και επέλεξαν συνειδητά να μην ασχοληθούν με το σκάνδαλο και να αφιερώσουν τον χρόνο και τις δυνάμεις που τους έδινε η θέση τους, για να σπιλώσουν πολιτικές τιμές και προσωπικές υπόληψης, αντί να αναζητήσουν τους πραγματικούς ενόχους. Χαρακτηριστική είναι η φράση της μάρτυρας εισαγγελέως στην προκαταρκτική επιτροπή: «Ενώ διερευνούνταν το σκάνδαλο, διεκόπη η έρευνα για το σκάνδαλο, γιατί ο κ. Παπαγγελόπουλος αποφάσισε να στρέψει την έρευνα του σκανδάλου σε σκευωρία». Αυτά κατέθεσε η κ. Ράικου, η οποία προφανώς στοχοποιήθηκε από το σύστημα. Πότε; Όταν αρνήθηκε να γίνει μέρος του. Από τα 118 εκατομμύρια - που είναι ένα μόνο από τα στοιχεία - που κατατέθηκαν σε τέσσερις χιλιάδες προσωπικούς λογαριασμούς - έξι χιλιάδες εμβάσματα - εξετάστηκε και δημοσιοποιήθηκε η κατάθεση 1.000 ευρώ στο όνομα του γιατρού συζύγου της. Αυτή είναι η έρευνα που έγινε. Όμως, αδιάσειστα στοιχεία κατέθεσε και ο κ. Αγγελής, τον οποίο αναφέρω, γιατί από τον χαρακτηρισμό «αδάμαντας της δικαιοσύνης» που του είχαν δώσει τα ίδια πρόσωπα, προσπάθησαν στη συνέχεια να τον απαξιώσουν και να το παρουσιάσουν ως διαταραγμένη προσωπικότητα. Αυτό, εκτός των άλλων, είναι μεγάλη αθλιότητα. Είναι, επίσης, χαρακτηριστικό ότι παρά το γεγονός πως στα δέκα πολιτικά πρόσωπα αναφέρονταν δήθεν στοιχεία, από τα επίσημα έγγραφα του εξωδικαστικού συμβιβασμού της «NOVARTIS» με το αμερικανικό δημόσιο προκύπτει ότι κανένα πολιτικό πρόσωπο δεν αναφέρεται. Αντιθέτως προκύπτει ότι τα στοιχεία αφορούσαν αποκλειστικά την εμπλοκή φυσικών προσώπων που εργάζονται στον χώρο της υγείας, γι' αυτό κατέστη δυνατή και η λήψη αποζημίωσης. Γι' αυτό και η προσπάθεια παράφρασης και διαστρέβλωσης κατά τη μετάφραση έχει ιδιαίτερη αξία, γιατί έγινε από το πρόσωπο το οποίο ενέχεται σ' όλη αυτήν την υπόθεση. Γι' αυτό και ακόμη δεν έχουν παραδοθεί τα έγγραφα που έχουμε ζητήσει από την εισαγγελέα διαφθοράς και είναι και μια ευθύνη σας, κύριε Πρόεδρε της επιτροπής. Ζητήσαμε να έλθουν τα αιτήματα της εισαγγελέως διαφθοράς προς τις αμερικανικές αρχές, γιατί από το περιεχόμενό τους και την αναφορά σε ονόματα φαίνεται γιατί στα απαντητικά στο προοίμιό τους στο διαβιβαστικό αναφέρονται συγκεκριμένα ονόματα, ενώ στη συνέχεια στο περιεχόμενο δεν υπάρχει κάτι, γιατί γι' αυτά τα ονόματα ζητούσε η κυρία εισαγγελέας, γι' αυτά απαντούσαν ότι δεν έχουν κάτι, αλλά μας δίνουν τα στοιχεία για να ψάξουμε γενικότερα την υπόθεση. Είναι η απόλυτη σύνδεση που θα αποδειχθεί μόλις αυτά τα έγγραφα βγουν στη δημοσιότητα. Άλλωστε τα δήθεν στοιχεία αποδείχθηκαν αυτά που από τη διαδικασία της εξέτασης των μαρτύρων είχαν το χαρακτηριστικό των απαντήσεων. «Άκουσα, δεν είδα ο ίδιος, αλλά δεν μπορεί, κάπως έτσι θα έγινε. Έτσι γινόταν πάντα. Εγώ πρόσωπα δεν ξέρω. Έτσι μου είπαν και κατέθεσα». Αυτές είναι οι χαρακτηριστικές εκφράσεις και βεβαίως για να ικανοποιήσουν και τους προστάτες τους, οι οποίοι τους έβαλαν στη διαδικασία του προστατευόμενου μάρτυρα, λένε «δεν ανακαλώ και αυτά που είπα», αλλά δεν είναι αυτά τα οποία μεταφράσατε, κυρία εισαγγελέα. Είναι άλλα. Όμως, με αυτά τα κατασκευασμένα στοιχεία σπιλώθηκαν άνθρωποι, σπιλώθηκαν οικογένειες, παιδιά ένιωσαν να ντρέπονται για τους γονείς τους, αλλά από σήμερα πρέπει να ντρέπονται άλλοι. Έχουν το θράσος αυτοί οι άλλοι να μιλούν ακόμα και σήμερα. Θεωρείται λήξαν το επεισόδιο, αλλά είναι χαρακτηριστικό αυτής της συμπεριφοράς. Μπορεί να μην αφορά το σύνολο της Κοινοβουλευτικής Ομάδας, αλλά αφορά πολλούς απ' αυτή. Από σήμερα και μετά δεν έχουν κανένα δικαίωμα στην ευκολία της αυταπάτης. Όταν μας ρωτάνε εμάς στο ΠΑΣΟΚ τι έχουμε κάνει για τον χώρο της υγείας, έχουμε απαντήσεις. Είναι πεπραγμένα και αριθμοί. Εμείς καταπολεμήσαμε τη σπατάλη και τη διαφθορά και συμμαζέψαμε τα σπασμένα της περιόδου που εσείς συγκαλύψατε. Εμείς μειώσαμε τη δημόσια φαρμακευτική δαπάνη από τα 6,4 δισεκατομμύρια στα 2,5 δισεκατομμύρια ετησίως με τη συνέχεια και της κυβέρνησης συνεργασίας. Τα πεπραγμένα λένε ότι επί ΠΑΣΟΚ και με Υπουργό Υγείας τον Ανδρέα Λοβέρδο εμείς δημιουργήσαμε τον ΕΟΠΥΥ, εμείς ενοποιήσαμε τις πολιτικές φαρμάκου, εμείς καθιερώσαμε την ηλεκτρονική συνταγογράφηση, τα θεραπευτικά πρωτόκολλα, τη δραστική ουσία. Εμείς εφαρμόσαμε τη θετική λίστα φαρμάκων με κόστος εισόδου για τις εταιρείες. Εμείς μειώσαμε τον ΦΠΑ στα φάρμακα, εμείς μειώσαμε το χονδρεμπορικό κέρδος. [[Χειροκροτήματα από την πτέρυγα του Κινήματος Αλλαγής]] Όλα αυτά, όπως έχω πει και άλλη φορά, δεν έγιναν αναίμακτα. Έγιναν σε σύγκρουση με τους φαρμακοβιομήχανους, σε σύγκρουση με τις πολυεθνικές και αυτό εκδηλωνόταν μέσα από τα υποβολιμαία και πληρωμένα δημοσιεύματα. Από σήμερα και εμπρός οι πολίτες θα ρωτάνε εσάς, κύριοι του ΣΥΡΙΖΑ, για το τι κάνατε στο φάρμακο και με βάση αυτά που παραδέχτηκε ο κ. Λάππας. Από τα πολλά ερωτήματα σταχυολογώ κατ' αρχάς τέσσερα συν ένα. Πρώτο ερώτημα: Γιατί όταν η Ελλάδα και η κυβέρνηση του ΠΑΣΟΚ έδινε τη μεγάλη μάχη για το νοικοκύρεμα της σπατάλης, την πάταξη της κλοπής και τη μείωση της φαρμακευτικής δαπάνης, εσείς παίρνατε το μέρος των φαρμακοβιομηχανιών και των πολυεθνικών; Ακόμα και το 2013, εδώ στη Βουλή καταψηφίσατε συγκεκριμένη τροπολογία για τη μείωση των τιμών μετά από συνάντηση και συνεργασία που είχατε με τους φαρμακοβιομήχανους και τους εκπροσώπους τους. Τα δίκαια των βιομηχάνων τα μετατρέψατε σε δίκαια των πολιτών. Είστε άπαικτοι στη διαστρέβλωση και στην προπαγάνδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερο ερώτημα: Γιατί το 2015, δεν ανατιμολογήσατε τη μείωση των φαρμάκων, παραβιάζοντας τον νόμο και επιπλέον γιατί μεθοδεύσατε την παραγραφή αυτής της παράβασης καθήκοντος του κ. Κουρουμπλή, την οποία εκτέλεσε η εισαγγελέας διαφθοράς που διαβίβασε - άκουσον άκουσον - την αναφορά των Βουλευτών του Κινήματος Αλλαγής στη Βουλή μετά …
Ολοκληρώστε, παρακαλώ, κύριε Κεγκέρογλου.
Θέλω λίγο χρόνο, κύριε Πρόεδρε. Μετά από έναν χρόνο χωμένη μέσα σε μια άλλη δικογραφία με τα αρχικά Π.Κ. και όχι με το ονοματεπώνυμο Παναγιώτης Κουρουμπλής; Τρίτο: Γιατί νομοθετήσατε λίγο πριν τις εκλογές του 2019, η βάση τιμολόγησης αντί για τον μέσο όρο των τιμών της Ευρωπαϊκής Ένωσης να είναι των τιμών της Ευρωζώνης που οδηγεί σε υψηλότερες τιμές; Τέταρτο ερώτημα: Το φάρμακο Gilenya, πάνω στο οποίο στηρίξατε ένα ολόκληρο κατηγορητήριο, γιατί δεν το βγάλατε από τη λίστα όταν γίνατε κυβέρνηση, αφού υποστηρίξατε ότι κακώς μπήκε; Γιατί δεν μειώσατε την τιμή του, αφού υποστηρίζατε ότι ήταν ακριβό; Πώς έγινε - θαύμα; - και από είκοσι εκατομμύρια τζίρου το 2014 εκτοξεύτηκε αυτός ο τζίρος στα δικά σας χρόνια πλέον των εξήντα και εβδομήντα; Το πέμπτο, όμως, και αμείλικτο ερώτημα σήμερα είναι …
Με το πέμπτο κλείστε, κύριε Κεγκέρογλου.
… γιατί αρνείστε να χυθεί άπλετο φως, να κρίνει η δικαιοσύνη την υπόθεση, να αποφανθεί για τους αθώους και τους ενόχους για το τίμημα που τους αναλογεί. Κυρίες και κύριοι συνάδελφοι του ΣΥΡΙΖΑ, οφείλετε να ψηφίσετε ναι στη δικαστική διαδικασία μετά την ολοκλήρωση του έργου της Βουλής. Αν ψηφίσετε όχι ή αν αποχωρήσετε, είναι προφανές ότι προτιμάτε να αιωρούνται οι σοβαρές κατηγορίες από την απονομή δικαιοσύνης. Οι αθώοι, αυτοί που πιστεύουν πραγματικά ότι είναι αθώοι, όπως έπραξε ο Ανδρέας Λοβέρδος, λένε ευθαρσώς: «Ζητώ να αρθεί η ασυλία μου, ζητώ να κριθώ από τη δικαιοσύνη για να αποδειχθεί η αθωότητά μου. [[Χειροκροτήματα από την πτέρυγα του Κινήματος Αλλαγής]] Αν ψηφίσετε όχι, τότε είστε οι πρώτοι που αποδέχεστε την ενοχή, μπαίνοντας ανάχωμα - όπως νομίζετε - για να μην αποδοθεί δικαιοσύνη. Δεν έχουμε αυταπάτες. Η αντίληψη του μορφώματος ΣΥΡΙΖΑ - ΑΝΕΛ, που διακατέχει πλέον την ηγετική ομάδα του ΣΥΡΙΖΑ, σάς έχει επιβάλει και σήμερα να λειτουργήσετε με βάση τη σκοπιμότητα και όχι με γνώμονα το δημόσιο συμφέρον και τη συνείδησή σας.
Κύριε Κεγκέρογλου, ολοκληρώστε. Τελευταία πρόταση. Θερμή παράκληση.
Ολοκληρώνω σε τριάντα δευτερόλεπτα, κύριε Πρόεδρε. Μόνο που, κύριοι του ΣΥΡΙΖΑ, στις δημοκρατίες, όπως η χώρα μας, οι κυβερνήσεις δεν είναι ούτε μαγαζιά ούτε τσιφλίκια κανενός και αυτό πρέπει να το έχει υπόψη και η τωρινή Κυβέρνηση και κάθε κυβέρνηση που εκλέγεται, αλλά δεν έχει λευκή επιταγή για αδιαφανείς λειτουργίες ή στήσιμο παραθεσμικών και παράνομων συστημάτων που στις δημοκρατίες αργά ή γρήγορα αποκαλύπτονται και κρίνονται. Ακριβώς γι' αυτόν τον λόγο καλούμαστε σήμερα να ψηφίσουμε. Σήμερα δεν δικάζουμε κανέναν. Σήμερα πολύ περισσότερο δεν εκδικούμαστε κανέναν. Κυρίως, όμως, σήμερα δεν προστατεύουμε κανέναν. Σήμερα αποφασίζουμε με την ψήφο μας να στείλουμε ένα σαφές και ηχηρό μήνυμα σε όσους επιβουλεύονται τους θεσμούς, σε όσους παρανομούν για τη νομή της εξουσίας και για ίδια οφέλη. Σήμερα δίνουμε όλοι τον λόγο στη δικαιοσύνη και μάλιστα αποκλειστικά στη δικαιοσύνη, χωρίς την παρουσία Βουλευτών με γουνάκια. Σας θυμίζουν τίποτα τα γουνάκια που έμειναν ως σύμβολα της πρώτης και άνομης συνεργασίας σας με τη Δεξιά και το στήσιμο της δίωξης του Ανδρέα Παπανδρέου; Είναι πια μια πραγματικότητα - και κλείνω μ' αυτό - ότι σ' όλες τις υποθέσεις από το «βρώμικο» '89 ως την πρόσφατη πολιτική σκευωρία, πρωταγωνιστεί η δήθεν Αριστερά του ΣΥΡΙΖΑ με τη μία ή την άλλη μορφή.
Τον λόγο έχει ο Βουλευτής του ΚΚΕ κ. Νίκος Καραθανασόπουλος για είκοσι λεπτά.
Ευχαριστώ πολύ, κύριε Πρόεδρε. Υπάρχουν ορισμένα δεδομένα στα οποία δεν χωράει καμμία αμφισβήτηση. Δεδομένο πρώτο: Υπήρξε σκάνδαλο της «NOVARTIS»; Βεβαίως και υπήρξε σκάνδαλο της «NOVARTIS», δεν αμφισβητείται, γι' αυτό έγινε - με τον τρόπο που έγινε - ο εξωδικαστικός συμβιβασμός της «NOVARTIS» με τις Ηνωμένες Πολιτείες Αμερικής. Και ποιο είναι αυτό το σκάνδαλο; Είναι η τακτική την οποία εφαρμόζουν όλες οι φαρμακοβιομηχανίες, οι πολυεθνικές του φαρμάκου ανά τον κόσμο, δηλαδή με ποιόν τρόπο θα επηρεάσουν κράτη, κυβερνήσεις αλλά και λειτουργούς της υγείας για να αποκτήσουν ένα όλο και μεγαλύτερο μερίδιο της αγοράς. Στη βάση, δηλαδή, αυτού του σκανδάλου και της διερεύνησης του δεν είναι τίποτα άλλο παρά ο εμπορικός πόλεμος και τα παιχνίδια των ανταγωνισμών, το κυνήγι του κέρδους. Αν αυτό που διερευνάται και αυτό που ονομάζουμε σκάνδαλο «NOVARTIS» έχει μια αξία, στις σημερινές εξελίξεις το σκάνδαλο αυτό ωχριά, όταν βλέπουμε μπροστά μας τον πόλεμο - στην κυριολεξία - ο οποίος έχει εξαπολυθεί ανάμεσα στα διάφορα ερευνητικά κέντρα για το ποιο θα πρωτοκατασκευάσει το εμβόλιο για τον ιό του COVID -19, που εδώ βλέπουμε, διαβάζουμε σημεία και τέρατα, στην κυριολεξία. Και όλα αυτά δεν γίνονται για την αγωνία τους να κατασκευάσουν το εμβόλιο για να σώσουν την ανθρωπότητα, αλλά για το ποια θα το κατασκευάσει πρώτη για να μπορέσει να έχει αμύθητα κέρδη, εκμεταλλευόμενη τον ανθρώπινο πόνο και την υγεία του κόσμου. Μέχρι και καταγγελίες για χάκερς υπήρξαν, που προσπαθούν να υποκλέψουν τα μυστικά και την πορεία των ερευνών. Αυτός, λοιπόν, ακριβώς ο εμπορικός πόλεμος αποτέλεσε και το υπόβαθρο των διώξεων της «NOVARTIS» στις Ηνωμένες Πολιτείες Αμερικής και όχι το σκάνδαλο. Δεν ενδιαφέρθηκε η κυβέρνηση των Ηνωμένων Πολιτειών και το κράτος των Ηνωμένων Πολιτειών να αντιμετωπίσει και να διαλευκάνει το σκάνδαλο. Αυτό το οποίο ήθελε είναι ακριβώς το πώς θα εμποδίσει τη φόρα την οποία είχε πάρει η «NOVARTIS», ούτως ώστε να επωφεληθούν οι αμερικάνικες πολυεθνικές και γι' αυτόν ακριβώς τον λόγο όχι μόνο δεν το διερεύνησε αλλά προχώρησε και στον εξωδικαστικό συμβιβασμό, με μόνο αντάλλαγμα την αποζημίωση. Δεύτερο ζήτημα το οποίο δεν χωρά αμφισβήτηση: Ποια είναι η ουσία του σκανδάλου, η αιτία του σκανδάλου; Η αιτία του σκανδάλου είναι η εμπορευματοποίηση της υγείας και του φαρμάκου και όχι μόνο από την πλευρά της δημόσιας δαπάνης αλλά και από την πλευρά της ιδιωτικής δαπάνης. Γιατί αυτό που αφορά τις φαρμακοβιομηχανίες είναι η συνολική δαπάνη. Αυτή η συνολική δαπάνη αποτελεί και το στοιχείο το οποίο διασφαλίζει την κερδοφορία τους. Ακριβώς αυτό το παιχνίδι των ανταγωνισμών, αυτό το παιχνίδι των συμφερόντων ανάμεσα στις πολυεθνικές και στις φαρμακοβιομηχανίες γίνεται με διαιτητή το αστικό κράτος και τις κυβερνήσεις τους με τις διάφορες αποφάσεις, οι οποίες παίζουν καθοριστικό ρόλο και για το ποια φάρμακα θα ενταχθούν στη λίστα των συνταγογραφούμενων ή των μη συνταγογραφούμενων και ποια φάρμακα θα πρωτοπάρουν άδεια σε σχέση με άλλα φάρμακα παρεμφερή, αλλά και σε ποια τιμή αυτά θα κοστολογηθούν. Από αυτήν την άποψη το κράτος και οι κυβερνήσεις έχουν σημαντικά εργαλεία στα χέρια τους. Ένα, λοιπόν, είναι η λίστα των συνταγογραφούμενων, δεύτερο είναι το πότε θα πάρει άδεια κυκλοφορίας και το τρίτο είναι ποια τιμή θα καθοριστεί. Ποιος διαχειρίζεται αυτά τα εργαλεία; Τα διαχειρίζεται το αστικό κράτος και οι κυβερνήσεις του με την πολυνομία, με τις αλλεπάλληλες αντιφατικές τροπολογίες, με την πολυπλοκότητα του μαθηματικού τύπου, ο οποίος εφαρμόζεται στον καθορισμό της βάσης υπολογισμού της τιμής του φαρμάκου και βεβαίως πολύ μεγάλη σημασία είναι και ποιες χώρες παίρνονται ως βάση για να υπολογιστεί, μέσω του μαθηματικού τύπου, η τιμή του φαρμάκου. Από αυτή την άποψη είναι φανερό ότι το όλο περιβάλλον το οποίο έχει διαμορφωθεί είναι ένα περιβάλλον το οποίο επιτρέπει τις αυθαίρετες και υποκειμενικές κρίσεις. Γι' αυτόν ακριβώς τον λόγο και το σύνολο των παρεμβάσεων που γίνονται στον τομέα της τιμολόγησης του φαρμάκου έχουν ως αποκλειστικό στόχο απλά και μόνο να στηρίξουν τα συμφέροντα των επιχειρηματικών ομίλων. Σε αυτή τη διαδικασία καθοριστικός ο ρόλος των λεγόμενων ειδικών, αυτών που ονομάζονται επαγγελματίες υγείας των διάφορων επιστημόνων της οικονομίας της υγείας, οι οποίοι είναι άμεσα συνδεδεμένοι με τις φαρμακοβιομηχανίες και την ίδια στιγμή πλασάρονται ως ειδικοί συνεργάτες των διαφόρων Υπουργών Υγείας. Άλλωστε, όπως βγήκε από τις ίδιες τις εργασίες της προανακριτικής επιτροπής, πολλές φορές οι ίδιοι αποτελούν και τους συγγραφείς διατάξεων που αφορούν την τιμολόγηση του φαρμάκου. Έτσι, λοιπόν, στη βάση αυτού του σκανδάλου δεν είναι τίποτε άλλο παρά η ίδια η φύση του αστικού κράτους ως θεματοφύλακα των συμφερόντων του κεφαλαίου. Το αστικό κράτος αποτελεί τη θερμοκοιτίδα των σκανδάλων και της διαπλοκής. Η σύμφυση πολιτικής εξουσίας με τα συμφέροντα των επιχειρηματικών ομίλων βρίσκεται στη βάση των σκανδάλων της σήψης και της διαφθοράς. Αυτή ακριβώς αποτελεί και η πηγή της αναπαραγωγής τους. Τρίτο σημείο το οποίο δεν χωρά αμφισβήτηση, είναι ότι αξιοποιήθηκε το συγκεκριμένο σκάνδαλο και από τη Νέα Δημοκρατία και από τον ΣΥΡΙΖΑ και από το ΚΙΝΑΛ, αλλά όχι με σκοπό τη διερεύνηση του. Δεν τους ενδιέφερε. Κανένα από τα τρία αυτά κόμματα δεν ενδιέφερε η διερεύνηση του σκανδάλου, αλλά αυτό που τους ενδιέφερε είναι ακριβώς πώς θα μπορέσουν να συγκαλύψουν το σκάνδαλο, αλλά και ταυτόχρονα μέσα από αυτό να προχωρήσουν ένα βήμα παραπέρα τον αποπροσανατολισμό του κόσμου, παρουσιάζοντας το, είτε ως σκευωρία είτε ως μηχανισμό διώξεων πολιτικών προσώπων. Βεβαίως και επιχειρήθηκε το σκάνδαλο αυτό να αξιοποιηθεί για την αναπαλαίωση του πολιτικού σκηνικού, αλλά και για την αναδιάταξη του πολιτικού του προσωπικού. Αυτό, ακριβώς, το συμπέρασμα επιβεβαιώνεται από τις εργασίες και των δύο προανακριτικών επιτροπών. Η πρώτη προανακριτική επιτροπή να θυμίσουμε επί κυβέρνησης ΣΥΡΙΖΑ, με πρόσχημα τη δήθεν αρμοδιότητά της, αρνήθηκε - και το τονίζουμε - να διερευνηθεί το σκάνδαλο, δηλαδή σε απλά ελληνικά το κουκούλωσε, για να είμαστε καθαροί στις εκτιμήσεις μας. Έτσι, λοιπόν, είναι υποκριτικά τα όσα ανέφερε πριν από λίγο ο ομιλητής του ΣΥΡΙΖΑ, ο κ. Λάππας, για το σκάνδαλο, για τις εκτάσεις τις οποίες έχει, γιατί αυτά είναι λόγια του αέρα, όταν στην πράξη δεν έκαναν απολύτως τίποτα. Από αυτή την άποψη θα πρέπει να αφήσει στην άκρη τον πόνο του και τη θλίψη του για τον πόνο του ελληνικού λαού, γιατί δεν είναι τίποτα άλλο παρά μια υποκρισία. Αυτή ακριβώς η επιδίωξη, να μη διερευνηθεί το σκάνδαλο, βόλευε τόσο τον ΣΥΡΙΖΑ όσο και τη Νέα Δημοκρατία και το ΚΙΝΑΛ, γιατί ακριβώς συντηρούσε το κλίμα αποπροσανατολισμού. Αντίστοιχη ήταν και η επιδίωξη στη σημερινή προανακριτική επιτροπή που έγινε με πρωτοβουλία της Νέας Δημοκρατίας. Και το ερώτημα είναι: Γιατί αυτή η κοινή στάση και από τους τρεις και από τη Νέα Δημοκρατία και από τον ΣΥΡΙΖΑ και από το ΚΙΝΑΛ; Κανένας δεν ενδιαφέρθηκε έστω κάποιες πλευρές να εξεταστούν; Γιατί αυτή η κοινή στάση τους, όταν την ίδια στιγμή φουντώνουν μεταξύ τους τον σκληρό καβγά και τις αντιπαραθέσεις; Γιατί προσπαθούν, αξιοποιώντας το γνωστό αποπροσανατολιστικό «σκυλοκαυγά», να συγκαλύψουν τη μπόχα που αναδύουν τα «πάρε, δώσε» τα οποία έχουν ως κυβερνήσεις με μεγαλοεπιχειρηματίες και τα οποία αυτά τα «πάρε, δώσε» έχουν όλες οι κυβερνήσεις, παιχνίδια τα οποία εμπλέκονται ακόμη και με γεωπολιτικούς ανταγωνισμούς, όπως για παράδειγμα το ενδιαφέρον του ίδιου του πρωθυπουργού του Ισραήλ, του κ. Νετανιάχου, για την υπόθεση Μιωνή και την παρέμβασης την οποία έκανε στην κυβέρνηση του ΣΥΡΙΖΑ ο κ. Νετανιάχου. Αυτό και αν είναι από τα άγραφα στην κυριολεξία. Αλλά και πάνω απ' όλα για να συγκαλύψουν την πιο αποκρουστική αλήθεια, ότι με την πολιτική τους, μια πολιτική η οποία στηρίζει τα συμφέροντα των φαρμακοβιομηχανιών, θα συνεχίζεται ανενόχλητη η κερδοσκοπία των φαρμακοβιομηχανιών σε βάρος της υγείας του λαού. Αυτός ,ακριβώς, είναι ο λόγος που υπάρχει αυτή η ταύτιση των επιδιώξεων Νέας Δημοκρατίας, ΣΥΡΙΖΑ και ΚΙΝΑΛ για τη μη διερεύνηση του σκανδάλου. Γι' αυτόν ακριβώς τον λόγο επιλέχθηκε από τη μεριά της Νέας Δημοκρατίας αλλά και του ΚΙΝΑΛ η διεύρυνση του κατηγορητηρίου σε βάρος του Παπαγγελόπουλου, που, όπως είχαμε εκτιμήσει, θα οδηγούσε στη συγκάλυψη της υπόθεσης αλλά και των ευθυνών όλων των κυβερνήσεων για τη σήψη, τη διαφθορά και τη διαπλοκή αλλά και των παρεμβάσεων που έκαναν όλες οι κυβερνήσεις στη δικαιοσύνη, βολεύοντας έτσι και τις δύο πλευρές και τα δύο αντιμαχόμενα φαινομενικά στρατόπεδα, γιατί ακριβώς θα δημιουργούσε νέες εστίες τεχνικών αδιέξοδων, αντιπαραθέσεων και διαξιφισμών. Το ΚΚΕ, από την πρώτη στιγμή συμμετείχε στις προανακριτικές επιτροπές χωρίς να έχει καμμία αυταπάτη για το πού θα οδηγηθεί η εξέλιξη των πραγμάτων. Επιδιώξαμε μέσα απ' αυτή τη στάση μας να φωτιστούν πλευρές του σκανδάλου, όμως σ' αυτή μας ακριβώς την επιδίωξη συναντήσαμε έναν τοίχο απροσπέλαστο, ο οποίος είχε δημιουργηθεί από τις άλλες δυνάμεις, με τη συνδρομή μάλιστα και κύκλων του δικαστικού σώματος. Κομβικά σημεία αυτής της προσπάθειας παρεμπόδισης του ερευνητικού έργου των προανακριτικών επιτροπών και της τελευταίας προανακριτικής επιτροπής αποτέλεσε πρώτον, η μη αποστολή στην επιτροπή του συνόλου της δικογραφίας στο όνομα ότι κάποια από τα έγγραφα είναι απόρρητα και μάλιστα, ήταν έγγραφα τα οποία προήλθαν από τις Ηνωμένες Πολιτείες Αμερικής, έγγραφα τα οποία - ω του θαύματος - ήρθαν από άτυπες συναντήσεις και από άτυπες διαδικασίες και όχι μέσα από τη δικαστική συνδρομή, έγγραφα τα οποία ήρθαν επιλεκτικά μέσα από συναντήσεις οι οποίες έγιναν σε ξενοδοχεία, σε μπαρ και σε καφετέριες, εκπροσώπων του δικαστικού σώματος με πράκτορες του FBI. Και απ' αυτή την άποψη, αυτή ακριβώς η παρέμβαση του αμερικάνικου παράγοντα και η αποδοχή της από μεριάς του δικαστικού σώματος δημιουργεί ερωτηματικά. Πολύ περισσότερο από τη στιγμή που εμπλέκεται ενεργά και η ίδια η αμερικάνικη πρεσβεία στην Αθήνα. Άλλωστε, αυτά τα γεγονότα δεν κάνουν τίποτε άλλο παρά να επιβεβαιώνουν το γεγονός ότι ο αμερικάνικος παράγοντας δεν ενδιαφέρθηκε για τη διερεύνηση του σκανδάλου, αλλά ότι μέσα απ' αυτή του την παρέμβαση επιδίωκε να εξυπηρετηθούν τα δικά του συμφέροντα, τα συμφέροντα των δικών του πολυεθνικών στον πόλεμο για την απόκτηση ενός όλο και μεγαλύτερου μεριδίου της αγοράς και των λαφύρων. Το δεύτερο στοιχείο, ήταν ακριβώς η στάση την οποία επέδειξαν όλα τα κόμματα, ανεξαρτήτως διακηρύξεων, για τους λεγόμενους προστατευόμενους μάρτυρες. Εμείς από την πρώτη στιγμή είχαμε τοποθετηθεί ότι για να μπορέσει να υπάρξει διερεύνηση της υπόθεσης, πρέπει να πέσουν οι μάσκες και πρέπει όλοι να τοποθετηθούν και να διερευνηθούν με τη φυσική τους παρουσία και με τα πραγματικά τους στοιχεία. Άλλωστε, αυτή την άποψη αρχών απέναντι στους προστατευόμενους μάρτυρες και την ίδια ακριβώς στάση χρησιμοποιήσαμε και στη δίκη της Χρυσής Αυγής, όπου αρνηθήκαμε να εξετάσουν οι μάρτυρες κατηγορίας τους προστατευόμενους μάρτυρες όταν κατέθεταν ενάντια στη Χρυσή Αυγή. Ακριβώς το ίδιο κάναμε και τώρα. Είναι γεγονός ότι δεν μπορεί να πέσει φως, δεν μπορεί να διακριβωθεί η αξιοπιστία των κουκουλοφόρων μαρτύρων, όταν αυτοί διατηρούν το καθεστώς της ανωνυμίας. Το κατά πόσο αυτά τα οποία καταθέτουν αυτοί μάρτυρες έχουν βάση ή δεν έχουν δεν μπορείς να το διερευνήσεις, το κατά πόσο αυτά που λένε είναι αξιόπιστα ή δεν είναι δεν μπορείς να το διερευνήσεις, το κατά πόσο υπάρχουν ιδιοτελή συμφέροντα δεν μπορείς να το διερευνήσεις. Και φαίνεται εκ των πραγμάτων ότι υπήρχαν ιδιοτελή συμφέροντα. Γιατί αν είναι σωστή η εκτίμηση η οποία κάνει η εισαγγελέας διαφθοράς ότι μάλλον είναι ίδιοι με αυτούς που πήγαν και στις Ηνωμένες Πολιτείες, τότε το παραδάκι που έπεσε από τις Ηνωμένες Πολιτείες είναι πάρα πολύ, γιατί εκεί οι προστατευόμενοι μάρτυρες χρηματίζονται με βάση και τα αποτελέσματα της δικαστικής έρευνας. Παίρνουν το «μπαξίσι» τους. Άρα, λοιπόν, έχουν συμφέρον και έχουν ιδιοτέλεια, πράγμα το οποίο απαγορεύεται στη δική μας έννομη τάξη πραγμάτων, ακόμη και σ' αυτόν τον κατάπτυστο νόμο για τους προστατευόμενους μάρτυρες. Και βέβαια, απ' αυτό το σημείο μέχρι να λέμε, όπως έκανε ο κ. Λάππας, ότι η δράση των προστατευόμενων μαρτύρων αντιμετωπίζει τη μαφία, ότι οι προστατευόμενοι μάρτυρες αποτελούν βασικό εργαλείο για τη διασφάλιση της διαφάνειας αλλά και της δημοκρατίας και των δημοκρατικών εξελίξεων, υπάρχει μια τεράστια απόσταση. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Και με αυτή την εκτίμηση την οποία κάνει ο εκπρόσωπος του ΣΥΡΙΖΑ, είναι φανερό ότι μετά κατρακυλάνε σε έναν επικίνδυνο κατήφορο και σας το λέμε πολύ καθαρά. Γιατί, ακριβώς, όπως είπατε, κύριε Λάππα, το πολιτικό και νομοθετικό τέκνο της Νέας Δημοκρατίας και του ΠΑΣΟΚ εσείς τότε το είχατε καταγγείλει, ο Συνασπισμός της Αριστεράς και της Προόδου, και το είχατε καταγγείλει ότι είναι σε βάρος των ατομικών δικαιωμάτων, των συλλογικών δικαιωμάτων. Και σήμερα φτάνετε στο σημείο όχι μόνο να το υιοθετείτε αλλά και να υπερθεματίζετε γι' αυτό. Κι εδώ μπαίνει το ερώτημα: Γιατί αυτή η αλλαγή; Θα θέλαμε πάρα πολύ να μας δώσετε μια πραγματική απάντηση. Μέσα απ' αυτές τις διαδικασίες της προανακριτικής επιτροπής επίσης δημιουργήθηκαν πάρα πολλά ερωτηματικά. Από τις καταθέσεις των ίδιων των εκπροσώπων των ανώτατων δικαστικών, δημιουργήθηκαν πάρα πολλά ερωτηματικά για τους χειρισμούς που κάνουν οι δικαστικοί λειτουργοί, οι οποίοι ερευνούν όλες αυτές τις υποθέσεις οικονομικού χαρακτήρα που αφορούν επιχειρηματικούς ομίλους ή έχουν ένα γενικότερο πολιτικό ενδιαφέρον. Κι όλοι αυτοί οι χειρισμοί κάθε φορά σημαδεύονται από την επίδραση των εκάστοτε κυβερνήσεων, από την κάθε φορά παρέμβαση των εκάστοτε κυβερνήσεων παρεμβάσεις που είναι διαχρονικές. Και, βέβαια, βασικός μοχλός εκδήλωσης αυτών των κυβερνητικών παρεμβάσεων στο δικαστικό σώμα είναι ακριβώς ο ορισμός της ηγεσίας της δικαιοσύνης από την εκάστοτε κυβέρνηση, πρακτική την οποία έχει καταγγείλει το ΚΚΕ και είχε ζητήσει την αλλαγή αυτού του καθεστώτος στην πρόσφατη συνταγματική Αναθεώρηση, κάτι το οποίο αρνήθηκε και ο ΣΥΡΙΖΑ ως πλειοψηφία τότε και η Νέα Δημοκρατία και το Κίνημα Αλλαγής. Επίσης, από τις εργασίες της επιτροπής αναδείχθηκε ακόμη μια φορά η ανάγκη της πλήρους κατάργησης του άρθρου 86 του Συντάγματος, του νόμου δηλαδή περί ποινικής ευθύνης των Υπουργών, γιατί ακριβώς δεν είναι δυνατόν η έρευνα στο πλαίσιο μιας κοινοβουλευτικής επιτροπής με ανακριτικά καθήκοντα αλλά και η δίωξη των Υπουργών για πιθανά αδικήματα, να υποτάσσεται στους εκάστοτε πολιτικούς και κοινοβουλευτικούς συσχετισμούς δύναμης με ό,τι αυτό συνεπάγεται. Αυτή τη θέση την οποία εξέφρασε το ΚΚΕ για οριστική και πλήρη κατάργηση του νόμου περί ευθύνης Υπουργών και την απεμπλοκή της Βουλής απ' αυτές τις υποθέσεις, έτσι ώστε να αντιμετωπίζονται οι Υπουργοί όπως όλοι οι πολίτες, την υπερασπίστηκε το ΚΚΕ και μάλιστα, την πρότεινε στην πρόσφατη συνταγματική Αναθεώρηση με την κατάργηση του άρθρου 86. Όμως, ω του θαύματος, πάλι οι ίδιοι συνεταίροι, παρ' ότι τσακώνονται, Νέα Δημοκρατία, ΣΥΡΙΖΑ και ΚΙΝΑΛ απέρριψαν αυτή την πρόταση, γιατί προφανώς θέλουν τη διατήρηση του σχετικού άρθρου το οποίο ευνοεί τα πολιτικά τους παιχνίδια. Κύριε Πρόεδρε, είναι φανερό ότι το ΚΚΕ με τη στάση του και στη σημερινή διαδικασία δεν θα νομιμοποιήσει αυτές τις διαδικασίες. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Γι' αυτό το δηλώνουμε ευθύς εξαρχής ότι δεν θα συμμετέχουμε σε αυτή την ψηφοφορία η οποία θα διεξαχθεί στο τέλος της συνεδρίασης και θα κάνουμε ό,τι περνάει από το χέρι μας ως Κομμουνιστικό Κόμμα Ελλάδας για να ενημερώσουμε τον λαό για τα πραγματικά γεγονότα, θα συνεχίσουμε την πάλη μας ενάντια στην εμπορευματοποίηση της υγείας και για την εξάλειψη των αιτιών που γεννούν αυτά τα σκάνδαλα, δηλαδή για την εξάλειψη του ίδιου του καπιταλιστικού συστήματος. Ευχαριστώ πολύ, κύριε Πρόεδρε.
Ευχαριστούμε και εμείς για την εντυπωσιακά ακριβοδίκαιη τήρηση του χρόνου σας. Έχει ζητήσει τον λόγο για μια σύντομη παρέμβαση ο πρώην Πρωθυπουργός, ο Πρόεδρος του ΣΥΡΙΖΑ, ο κ. Αλέξης Τσίπρας. Ορίστε, κύριε Πρόεδρε, έχετε τον λόγο.
Κύριε Πρόεδρε, κυρίες και κύριοι συνάδελφοι, η κυβερνητική πλειοψηφία αποφάσισε να διεξαχθεί σήμερα η συζήτηση για την παραπομπή του πρώην Αναπληρωτή Υπουργού Δικαιοσύνης, του κ. Παπαγγελόπουλου σαν να είναι μια οποιαδήποτε Τετάρτη, σαν να είναι μια οποιαδήποτε Τετάρτη της θερινής ραστώνης του Ιούλη. Και όμως δεν είναι μια οποιαδήποτε Τετάρτη. Από χθες το μεσημέρι έχει βγει ολόκληρος ο τουρκικός στόλος στο νοτιοανατολικό Αιγαίο, άνω των σαράντα πολεμικών τουρκικών πλοίων βρίσκονται νοτίως της Ρόδου και δυτικά του Καστελλόριζου, προφανώς για να επιχειρήσουν υποστηρικτικά σε έρευνες του τουρκικού ερευνητικού «ORUC REIS» που έχουν προαναγγελθεί με NAVTEX της τουρκικής πλευράς σε περιοχή της ελληνικής υφαλοκρηπίδας και όχι σε αμφισβητούμενα ύδατα. Και εσείς εδώ, κυρίες και κύριοι της κυβερνητικής πλειοψηφίας, σαν να μη συμβαίνει τίποτα είσαστε από το πρωί και συνεχίζετε απτόητοι το θεάρεστο έργο σας, να δικάσετε τους πολιτικούς σας αντιπάλους και να διχάσετε τον ελληνικό λαό, να συνεχίζετε να τον διχάζετε ακόμα και σε μια κρίσιμη στιγμή για τα εθνικά μας συμφέροντα. [[Χειροκροτήματα από την πτέρυγα του ΣΥΡΙΖΑ]] Χθες όλη την ημέρα το Υπουργείο Εθνικής Άμυνας εξέπεμπε σήματα συναγερμού, επιφυλακής. Διαρροές έδιναν και έπαιρναν στα μέσα κοινωνικής δικτύωσης, στα sites, στους ραδιοφωνικούς σταθμούς για ανάκληση αδειών στο στράτευμα, για επιστράτευση της εθνοφυλακής στα νησιά μας ακόμα και για κλήσεις σε εφέδρους να είναι σε επιφυλακή. Και όλα αυτά δεν τα έδιναν κάποια trolls. Όλα αυτά τα έδιναν οι υπηρεσιακοί παράγοντες του Υπουργείου Εθνικής Άμυνας, τα διέρρεαν όλη μέρα χθες και την ίδια στιγμή Βουλευτές της Νέας Δημοκρατίας το έπαιζαν κομάντο στο twitter. Οι Ελληνίδες και οι Έλληνες, όμως, μένουν για δεύτερη συνεχόμενη μέρα χωρίς επίσημη ενημέρωση και οι πολιτικές δυνάμεις του τόπου το ίδιο. Και ενώ ολόκληρος ο τουρκικός στόλος είναι έξω από τους ναυστάθμους και βγαίνει εξ όσων μαθαίνουμε και ο ελληνικός από το ναύσταθμο, ο κ. Μητσοτάκης με το που προσγειώνεται στην Ελευσίνα από τις Βρυξέλλες, αρνείται όχι μόνο να ενημερώσει τους πολιτικούς Αρχηγούς, τις πολιτικές δυνάμεις και τον ελληνικό λαό για το τι συμβαίνει, αλλά αρνείται να συγκαλέσει ακόμα και το ΚΥΣΕΑ, το Κυβερνητικό Συμβούλιο Εξωτερικών και Άμυνας, το αρμόδιο κυβερνητικό όργανο για να συντονίσει μια κατάσταση κρίσης και να πάρει αποφάσεις. Γιατί αρνείται; Για να μη δραματοποιήσει λένε την κατάσταση. Μα πόσο πιο πολύ απ' όσο είναι να την δραματοποιήσει; Και πόσο περισσότερο θα δραματοποιούσε την κατάσταση η σύγκληση του αρμόδιου θεσμικού οργάνου για να συντονίσει και να πάρει αποφάσεις από όλο αυτό το πάρτι που έγινε χθες στα μέσα κοινωνικής δικτύωσης και τις διαρροές στα μέσα ενημέρωσης; Ίσα - ίσα η ψύχραιμη αντιμετώπιση επιβάλλει τη σύγκληση του ΚΥΣΕΑ με την παρουσία του Αρχηγού των Ενόπλων Δυνάμεων, για να συντονιστεί το επιχειρησιακό σχέδιο της χώρας παρουσία του Πρωθυπουργού και των αρμόδιων Υπουργών. Και αναρωτιέμαι: Αλήθεια ποιο μήνυμα στέλνετε τούτες τις κρίσιμες ώρες στην άλλη πλευρά με αυτή την αλλοπρόσαλλη συμπεριφορά; Δεν έχετε καταλάβει ότι τα πράγματα είναι κρίσιμα; Ήταν ξαφνικό; Ήταν αιφνιδιασμός; Δεν γνωρίζατε την κλιμάκωση από την τουρκική πλευρά; Δεν γνωρίζατε ότι η τουρκική προκλητικότητα στο Αιγαίο δεν χωρά κανέναν εφησυχασμό; Η Τουρκία επιμένει να αρνείται εδώ και καιρό να παίξει με όρους συνεργασίας και καλής γειτονίας, αγνοεί επιδεικτικά τη διεθνή κοινότητα, δημιουργεί συνεχώς εντάσεις. Και ήρθε και η ανιστόρητη αυτή προκλητική απόφαση. Ήταν τυχαίο που ήρθε τώρα για την μετατροπή της Αγίας Σοφίας σε τζαμί; Και έρχεται πλέον και αυτή η κλιμάκωση, η επίδειξη στρατιωτικής ισχύος στο νοτιοανατολικό Αιγαίο. Σε αυτή την κατάσταση δεν μπορεί η χώρα να στέκεται στωικά, αμήχανα, άβουλα. Απαιτείται σχέδιο και όχι πυροτεχνήματα και όχι «καουμποϊλίκια» στο twitter. Απαιτείται άμεση δράση, όχι αργά αντανακλαστικά. Απαιτείται κινητοποίηση όλων των διαθέσιμων συμμαχιών, όχι παρακάλια. Μα πάνω απ' όλα απαιτείται ενότητα. Οι στιγμές απαιτούν την ενότητα των Ελληνίδων και των Ελλήνων. Χθες ο κ. Μητσοτάκης αρνήθηκε τη σύγκληση του ΚΥΣΕΑ, αρνήθηκε την ενημέρωση των πολιτικών Αρχηγών αλλά δεν αρνήθηκε να βρεθεί σε μια συναυλία στον Ωρωπό, για να αποδραματοποιήσει ενδεχομένως την κατάσταση. Εκεί όμως είπε κάτι σημαντικό μεταξύ άλλων, είπε ότι η εθνική ενότητα αποτελεί τη σημαντικότερη παρακαταθήκη για τις προκλήσεις της εξωτερικής πολιτικής. Συμφωνώ και προσυπογράφω. Κάθε Ελληνίδα και κάθε Έλληνας συμφωνεί με αυτή τη φράση, αλλά την ενότητα την διασφαλίζει πρωτίστως η ηγεσία της χώρας στην πράξη και με έργα. [[Χειροκροτήματα από την πτέρυγα του ΣΥΡΙΖΑ]] Ποια ενότητα, λοιπόν, επικαλείται ο κ. Μητσοτάκης, όταν ενάμιση μήνα τώρα έχει ξεκινήσει με δική του ευθύνη - αυτός είναι και όχι ο κ. Σαμαράς - αυτό το «γαϊτανάκι» σπίλωσης, συκοφάντησης των πολιτικών του αντιπάλων; Ποια ενότητα επικαλείται όταν με δική του επιλογή έχει οδηγήσει με σχέδιο την πολιτική ζωή του τόπου στο βούρκο με τις κασέτες των παράνομων παρακολουθήσεων, με τις παράνομες παρακολουθήσεις Υπουργών την περίοδο της διακυβέρνησής μας, τις παρακολουθήσεις από πρακτορικούς μηχανισμούς των πολιτικών σας αντιπάλων, και με τους φακέλους που χτίζατε τόσα χρόνια και τους κρατάγατε στα συρτάρια σας για να τους αναδείξετε σε μια κρίσιμη στιγμή όταν θα αισθάνεστε πολιτική αδυναμία, για να πλήξετε τους πολιτικούς σας αντιπάλους με ύπουλα, υποχθόνια μέσα κάτω από τη ζώνη; Και τώρα μιλάει για ενότητα; Για ποια ενότητα; Μέχρι και την τραγωδία στο Μάτι ανασύρατε ως τυμβωρύχοι, μόλις χθες, δύο χρόνια μετά, για να σπιλώσετε την υπόληψη της Γραμματέως της Κοινοβουλευτικής Ομάδας του ΣΥΡΙΖΑ χωρίς κανένα στοιχείο, με παράνομες ηχογραφήσεις διαλόγων… [[Χειροκροτήματα από την πτέρυγα του ΣΥΡΙΖΑ]] …τις οποίες υιοθετήσατε βεβαίως a la carte, στο σκέλος που εσείς θέλατε να υιοθετήσετε κι όχι για στελέχη σας που αναδείχθηκαν περιφερειάρχες με τα ψηφοδέλτια της Νέας Δημοκρατίας. Είναι ντροπή σας αυτό που κάνετε δυόμιση μήνες τώρα στην πολιτική ζωή του τόπου. [[Παρατεταμένα χειροκροτήματα από την πτέρυγα του ΣΥΡΙΖΑ]] Για ποια ενότητα, λοιπόν, μιλάει ο κ. Μητσοτάκης και μάλιστα εθνική, αυτή την κρίσιμη στιγμή; Δεν τα κάνει αυτά σε νεκρό πολιτικό χρόνο, δεν υπονομεύει την πολιτική ζωή του τόπου σε νεκρό πολιτικό χρόνο αλλά όταν γνωρίζει ότι έχει σχέδιο και στρατηγική η άλλη πλευρά και όταν, ένα χρόνο τώρα, έχει μια Αντιπολίτευση εθνικής ευθύνης, μία Αντιπολίτευση που σε όλες τις κρίσιμες στιγμές έχει υψώσει ανάστημα υπευθυνότητας. Δεν έκανε αυτά που έκανε ο κ. Μητσοτάκης και η Νέα Δημοκρατία, όταν φέρναμε μία επωφελή για τη χώρα συμφωνία με τον βόρειο γείτονά μας, που τώρα θα ήταν οι τουρκικές ένοπλες δυνάμεις στον εναέριο χώρο του. [[Χειροκροτήματα από την πτέρυγα του ΣΥΡΙΖΑ]] Και στα ελληνοτουρκικά και στον Έβρο και στις διαπραγματεύσεις για την αποκλειστική οικονομική ζώνη με την Ιταλία, με την Αίγυπτο και στις ευρωτουρκικές διαβουλεύσεις σε όλα βάλαμε πλάτη υπευθυνότητας. Όμως ο κ. Μητσοτάκης επέλεξε, παρ' όλα αυτά, δύο μήνες τώρα, ενώ γνωρίζει την κλιμάκωση της τουρκικής πλευράς, να δυναμιτίσει το πολιτικό κλίμα. Και σήμερα επιλέγει την πιο κρίσιμη στιγμή, με όλον τον τουρκικό στόλο στο νότιο Αιγαίο, να έρχεται εδώ να στήσει κάλπη για να δικάσει τον πολιτικό του αντίπαλο. [[Χειροκροτήματα από την πτέρυγα του ΣΥΡΙΖΑ]] Αυτό είναι για εσάς το μείζον. Αυτό είναι το κορυφαίο ζήτημα σήμερα. Πάντοτε ο πολιτικός διάλογος είχε εντάσεις, πάντοτε είχε κορυφώσεις. Όμως αυτή η απόπειρα λάσπης στον ανεμιστήρα που έχει στηθεί αυτούς τους δύο μήνες, ενόσω η χώρα βρίσκεται σε κρίση και οικονομική και εθνική, είναι απολύτως ευθύνη αυτών που σήμερα είναι απόντες για άλλη μια φορά από την κοινοβουλευτική διαδικασία. [[Χειροκροτήματα από την πτέρυγα του ΣΥΡΙΖΑ]] Και αναρωτιέμαι. Τι μήνυμα στέλνουν με αυτές τους τις πράξεις και με την αλλοπρόσαλλη συμπεριφορά τους στον ελληνικό λαό, αλλά κυρίως τι μήνυμα στέλνουν σε αυτούς που μας παρακολουθούν από απέναντι; Έχουν σχέδιο έχουν στρατηγική και δημιουργούν ήδη τετελεσμένα. Τι μήνυμα στέλνει σήμερα η Αθήνα, όταν την ώρα της έντασης και της κρίσης η Βουλή συνεδριάζει για να βαθύνει τον πολιτικό διχασμό που προκαλεί η εκδικητική εμμονή του κ. Μητσοτάκη απέναντι στους πολιτικούς του αντιπάλους αλλά και η εμμονή όλων όσων ελέγχθηκαν από τη δικαιοσύνη, να πάρουν ρεβάνς και από τους δικαστές και από τους πολιτικούς τους αντιπάλους; [[Χειροκροτήματα από την πτέρυγα του ΣΥΡΙΖΑ]] Εγώ, λοιπόν, σήμερα, κυρίες και κύριοι συνάδελφοι, θα επιφυλαχθώ να τοποθετηθώ επί της ουσίας σε ό,τι αφορά…
Γιατί;
Γιατί θα υπάρξει και συνέχεια, κύριοι. Δεν θα τελειώσει έτσι σήμερα η ημέρα, θα υπάρξει και συνέχεια! [[Χειροκροτήματα από την πτέρυγα του ΣΥΡΙΖΑ]] Θα επιφυλαχθώ να τοποθετηθώ επί της ουσίας στη συζήτηση για την παραπομπή του κ. Παπαγγελόπουλου, αλλά και επί της ουσίας της κρίσης που έχει ξεσπάσει και με ευθύνη της Κυβέρνησης, και θα ζητήσω, κύριε Πρόεδρε, να έρθει ο Πρωθυπουργός σήμερα στη Βουλή να ενημερώσει την Εθνική Αντιπροσωπεία για το μείζον ζήτημα της ελληνοτουρκικής κρίσης. [[Χειροκροτήματα από την πτέρυγα του ΣΥΡΙΖΑ]] Να έρθει εδώ, δεν μπορεί να κρύβεται! Δεν μπορεί να είναι άδεια αυτά τα έδρανα σήμερα. Να έρθει εδώ, να ενημερώσει τον ελληνικό λαό. Αφού αρνείται να ενημερώσει τους πολιτικούς Αρχηγούς, αφού αρνείται να συγκαλέσει το ΚΥΣΕΑ αλλά έχει αποφασίσει να στήσει κάλπη για τους πολιτικούς του αντιπάλους σήμερα, να έρθει εδώ, να αρθεί στο ύψος των περιστάσεων και την κρίσιμη στιγμή να ενημερώσει με υπευθυνότητα την Εθνική Αντιπροσωπεία. Να μας πει ποιο είναι το σχέδιο της χώρας, ώστε να αποτραπεί η σχεδιαζόμενη παραβίαση των κυριαρχικών μας δικαιωμάτων. Δεν είναι η πρώτη φορά που η Άγκυρα στέλνει ερευνητικό σκάφος στην ελληνική υφαλοκρηπίδα. Γνωρίζετε όλοι πάρα πολύ καλά ότι το ίδιο έπραξε και τον Οκτώβριο του 2018- τότε ήταν το «BARBAROS» - αλλά η χώρα είχε σχέδιο αντιμετώπισης. Οι Ένοπλες Δυνάμεις κινήθηκαν έγκαιρα, όχι κατόπιν εορτής, και οι έρευνες απετράπησαν τότε. Προστατεύσαμε, ως οφείλαμε, τα κυριαρχικά δικαιώματα της πατρίδας μας! [[Χειροκροτήματα από την πτέρυγα του ΣΥΡΙΖΑ]] Θεωρώ αυτονόητο ότι το ίδιο σχέδιο υπάρχει και σήμερα. Θεωρώ αυτονόητο ότι το ίδιο σχέδιο υπάρχει και σήμερα και περιμένουμε ο κ. Μητσοτάκης να το θέσει σε εφαρμογή και να ενημερώσει γι' αυτό την Εθνική Αντιπροσωπεία. Καλώ, λοιπόν, την Κυβέρνηση και τον Πρωθυπουργό, έστω και την ύστατη στιγμή, να συμπεριφερθεί με σοβαρότητα και υπευθυνότητα και σήμερα τουλάχιστον να πράξει τα δέοντα, να ενημερώσει τη Βουλή, να συγκαλέσει το ΚΥΣΕΑ και να ζητήσει έκτακτη σύγκληση εκ νέου του Ευρωπαϊκού Συμβουλίου, προκειμένου να συζητηθούν και να αποφασιστούν, έστω και εκ των υστέρων, κυρώσεις απέναντι στην Τουρκία για τη διαρκή και επαναλαμβανόμενη προκλητική συμπεριφορά παραβίασης της διεθνούς νομιμότητας. [[Χειροκροτήματα από την πτέρυγα του ΣΥΡΙΖΑ]] Διότι ας μην ξεχνάμε, δεν απειλείται μονάχα η παραβίαση της ελληνικής υφαλοκρηπίδας. Απειλείται η παραβίαση της ευρωπαϊκής υφαλοκρηπίδας. Ας το έχουμε αυτό καλά στο μυαλό μας και ας αναλάβουν και οι εταίροι μας την ευθύνη τους απέναντι σε αυτό. Κύριε Πρόεδρε, θα αναμένω την παρουσία του Πρωθυπουργού σήμερα στο Κοινοβούλιο και επιφυλάσσομαι να λάβω εκ νέου τον λόγο. Ευχαριστώ.
Έχει ζητήσει τον λόγο εκ μέρους της Νέας Δημοκρατίας ο Κοινοβουλευτικός Εκπρόσωπος κ. Μπούγας. Κύριε Μπούγα, έχετε τον λόγο.
Κύριε Πρόεδρε, όταν ο κ. Τσίπρας ανέβηκε στο Βήμα, πίστεψα ότι, πράγματι, με τη σημερινή του παρέμβαση, ήθελε να ενισχύσει την εθνική ενότητα... [[Θόρυβος - διαμαρτυρίες από την πτέρυγα του ΣΥΡΙΖΑ]] …ήθελε να συμβάλλει στην εθνική ενότητα, όμως πολύ γρήγορα προέκυψε, κύριε Πρόεδρε, ότι ήταν ένα πρόσχημα, ένα πρόσχημα για να ματαιωθεί η σημερινή διαδικασία…
Εδώ είμαστε, κύριε Πρόεδρε.
…διότι, τελικά, αντί να μιλήσει για τα γεγονότα και να αναφέρει ποια είναι η άποψη του ΣΥΡΙΖΑ για τα ζητήματα τα οποία σήμερα αντιμετωπίζει η χώρα…
Δεν ακούσατε; Επιφυλάχθηκε.
Σας υπενθυμίζω ότι ο κ. Τσίπρας μίλησε ανεμπόδιστα! Οι ερμηνείες των ομιλιών είναι δικαίωμα των ομιλητών και όχι του ακροατηρίου.
…ο κ. Τσίπρας, επιχείρησε να δώσει επιχειρήματα, επιχειρήματα απολογίας στους Βουλευτές του για όλα αυτά τα οποία είδαν το φως της δημοσιότητας τις τελευταίες μέρες, για όσα συγκλόνισαν τον ελληνικό λαό, διότι πλήττουν ευθέως το πολίτευμα και τη δημοκρατία. Κύριε Πρόεδρε, ο Πρωθυπουργός όχι μόνο πρόσφατα αλλά τους τελευταίους μήνες, ως προς την τουρκική επιθετικότητα και προκλητικότητα ενημερώνει διαρκώς τις πολιτικές δυνάμεις, τον ελληνικό λαό, τα διεθνή φόρα. Επανήλθε στη χώρα χθες μετά από μια διπλωματική μάχη στις Βρυξέλλες, αποτέλεσμα της οποίας ήταν μια τεράστια εθνική επιτυχία, που αποτελεί μία οικονομική, εθνική και πολιτική παρακαταθήκη για τα επόμενα χρόνια. Αμέσως αντιμετωπίστηκε μία έξαρση της τουρκικής προκλητικότητας, από την οποία αντί να αιφνιδιαστούμε, κύριοι συνάδελφοι, αιφνιδιάσαμε, όπως στον Έβρο, διότι ήμασταν απολύτως έτοιμοι. Και φάνηκε ότι για την αντιμετώπιση των κρίσεων - και της κρίσης που διερχόμεθα - έχουμε τέσσερα ισχυρά στοιχεία. Έχουμε στιβαρή ηγεσία, κύριε Πρόεδρε, αυτό είναι πολύ σημαντικό. Έχουμε ισχυρές Ένοπλες Δυνάμεις, με ακμαίο ηθικό. [[Χειροκροτήματα από την πτέρυγα της Νέας Δημοκρατίας]] Έχουμε ενωμένο τον ελληνικό λαό, όσο κι αν προσπαθούν κάποιοι να τον διχάσουν. Έχουμε, επίσης, ισχυρούς συμμάχους. Αυτές τις συμμαχίες τις αξιοποιούμε και τις εμβαθύνουμε. Ήδη έχουν ενημερωθεί όλοι, ότι δεν πρόκειται να ανεχθούμε καμμία παραβίαση των κυριαρχικών μας δικαιωμάτων. Κύριοι συνάδελφοι του ΣΥΡΙΖΑ και κύριε Τσίπρα, αυτό είναι το μήνυμα που εκπέμπουμε. Αναρωτήθηκε ο κ. Τσίπρας ποιο είναι το μήνυμα που εκπέμπει ο Πρωθυπουργός και η ελληνική Κυβέρνηση. Το μήνυμά μας, λοιπόν, είναι ένα και εναργέστατο. Δεν πρόκειται ποτέ, για κανέναν λόγο, να δεχτούμε οποιαδήποτε αμφισβήτηση των κυριαρχικών μας δικαιωμάτων. Αυτό είναι απολύτως σαφές. [[Χειροκροτήματα από την πτέρυγα της Νέας Δημοκρατίας]] Κύριε Πρόεδρε, τελειώνοντας, θα ήθελα να πω το εξής, όχι εν είδει υποδείξεως αλλά ως προσωπική άποψη. Η εθνική ομοψυχία και η ενότητα του ελληνικού λαού ενισχύονται όταν ο λόγος μας είναι ενωτικός, όταν αναλαμβάνουμε την ευθύνη των πράξεών μας και, μάλιστα, των πράξεων οι οποίες έχουν συνέπειες για την ίδια τη δημοκρατική λειτουργία της χώρας, όταν εξηγούμε στον ελληνικό λαό πώς συνέβησαν στη διακυβέρνηση του ΣΥΡΙΖΑ αυτές οι δυσώδεις υποθέσεις, πώς προέκυψαν όλες αυτές οι ευθύνες παρεμβάσεων της εκτελεστικής στη δικαστική εξουσία, πώς είχαμε τόσα πολλά κρούσματα παρέλκυσης και προσπάθειας αποπροσανατολισμού από τον έλεγχο πολύ σοβαρών υποθέσεων…
Βγάλτε και την απόφαση.
Εν τέλει, όταν εξηγείται, κύριοι συνάδελφοι, ποιος βρισκόταν και ποιος συντόνιζε όλα αυτά. Αυτό δεν συνέβη, κύριε Πρόεδρε. Και αυτό περιμένουμε σήμερα από τους συναδέλφους να εξηγήσουν. Αυτό θα περιμέναμε από τον κ. Τσίπρα να πει, ενισχύοντας την ενότητα. Να δώσει εξηγήσεις και να τονίσει ότι είμαστε όλοι μαζί στην αντιμετώπιση ενός υπαρκτού εξωτερικού κινδύνου. Όσο δεν το κάνει, δεν ενισχύει, δυστυχώς, αλλά υπονομεύει την ενότητα.
Πριν από τους Κοινοβουλευτικούς Εκπροσώπους έχει ζητήσει τον λόγο ο κ. Βελόπουλος, ο οποίος και θα μιλήσει τώρα.
Όχι, κύριε Πρόεδρε.
Όχι, κύριε Πρόεδρε.
Έτσι είναι. Τον είχε ζητήσει πριν. Είναι πολιτικός Αρχηγός και τον δικαιούται. Μετά θα μιλήσουν ο κ. Λοβέρδος και ο κ. Τζανακόπουλος ως Κοινοβουλευτικοί Εκπρόσωποι.
Δεν είναι δυνατόν, κύριε Πρόεδρε. Σπάτε τη διαδικασία κάθε φορά.
Και ο κ. Βελόπουλος επί του θέματος θα μιλήσει. Ορίστε, κύριε Βελόπουλε, έχετε τον λόγο.
Εύχομαι ο κ. Λοβέρδος να μην αποχωρεί, επειδή μιλάω εγώ τώρα.
Η διαδικασία…
Η διαδικασία είναι η εξής: Πήρε τον λόγο ο κ. Τσίπρας με βάση τον Κανονισμό. Άρα, μπορώ να πάρω και εγώ τον λόγο με βάση τον Κανονισμό. Εγώ θα μιλούσα μία ώρα αργότερα, αλλά έπρεπε να απαντήσω. Και πρέπει να απαντήσω. Θα ξεκινήσω από τον εκπρόσωπο της Νέας Δημοκρατίας. Κύριε συνάδελφε της Νέας Δημοκρατίας, πότε μας ενημερώσατε; Πότε ενημερώσατε τον ΣΥΡΙΖΑ, το ΚΚΕ, πότε ενημερώσατε για τα ελληνοτουρκικά τα υπόλοιπα κόμματα; Από τον «ΣΚΑΪ» ενημερωνόμαστε, αν θέλουμε να μάθουμε την άποψή σας, λόγω ιδεολογικής συγγένειας με τον «ΣΚΑΪ». Όταν μιλάει ο «ΣΚΑΪ», καταλαβαίνουμε ότι μιλάει η Νέα Δημοκρατία. Πότε ενημερώθηκαν οι πολιτικοί Αρχηγοί για τα ελληνοτουρκικά; Πότε; Πείτε μου εσείς. Το λέω εδώ και μήνες. Και ήρθε η στιγμή που, αντί για ομοψυχία, κάνατε ρινγκ τη Βουλή. Το πρωί εδώ συνάδελφοι Βουλευτές την έκαναν ρινγκ. Δεν ξέρω αν ήσασταν πολλοί εδώ μέσα. Δυστυχώς! Και είναι ντροπή μας! Επικαλείστε την εθνική ομοψυχία εσείς και όλοι εδώ μέσα και παραλίγο να πλακωθούμε, να γίνουμε Ταϊβάν. Δεν περιποιεί τιμή η εικόνα αυτή, την ώρα που οι Τούρκοι έχουν βγάλει δεκαοκτώ, δεκαεννιά, είκοσι πλοία.
Από εκεί να το λέτε. Μην κοιτάτε από εδώ, κοιτάτε από εκεί. Ένας είναι από εκεί.
Δεν με ενδιαφέρει. Υπάρχει ο ηθικός και ο φυσικός αυτουργός. Δεν υπάρχει ένας μόνο, γιατί η «χάβρα» δημιουργήθηκε από πολλούς.
Δεν ήσασταν μέσα.
Ήμουν, κάνετε λάθος. Κύριε συνάδελφε, επειδή δεν θέλω να κάνω διάλογο με κανέναν σας, θα σας πω ότι ο εκπρόσωπός σας εδώ είπε ψέματα. Είπε ότι ενημερώθηκαν τα κόμματα της Βουλής. Σας ενόχλησε το ρινγκ και ποιος το έκανε; Λέτε ψέματα. Η Νέα Δημοκρατία λέει ψέματα. Δεν ενημέρωσε κανέναν πολιτικό Αρχηγό και κανένα κόμμα. Αυτή είναι η αλήθεια. Κύριε Κοινοβουλευτικέ Εκπρόσωπε της Νέας Δημοκρατίας, σχετικά με τον Έβρο, το έχετε κάνει «σημαία» στη Νέα Δημοκρατία. Ατάκτους είχαμε εκεί. Τώρα έχουμε κάνες, έχουμε πολεμικά πλοία. Το καταλαβαίνετε; Συγκρίνετε τον Έβρο, που κάνατε καλά τη δουλειά σας - να το αντιληφθώ έτσι - με ατάκτους; Άτακτοι λαθρομετανάστες σε σχέση με τα πολεμικά πλοία έχουν καμμία σχέση; Και το κάνατε «σημαία»! «Αντισταθήκαμε στον Έβρο», λες και είναι το 1940. Ήταν μία πολύ καλή επιχείρηση της Κυβέρνησης - να το δεχτώ - με ατάκτους, όχι με συγκροτημένο στρατό, όχι με πλοία στο Αιγαίο. Τα πράγματα είναι πολύ πιο δύσκολα τώρα - επαναλαμβάνω - κύριε συνάδελφε, που κάποτε λέγατε να βυθίσουμε τα πλοία των Τούρκων και τώρα λέτε ότι «περάστε, κάντε βόλτες». Και σταματώ εδώ. Λέω, λοιπόν, για να το καταλάβετε, ότι η ενημέρωση του ελληνικού Κοινοβουλίου - και διαφωνώ με τον κ. Τσίπρα - δεν είναι σωστή. Δεν πρέπει να ενημερώσει ο Έλληνας Πρωθυπουργός από του Βήματος της Βουλής τι συμβαίνει. Είναι λάθος. Είναι λάθος το αίτημα του ΣΥΡΙΖΑ. Ο Πρωθυπουργός πρέπει να ενημερώσει κατ' ιδίαν τους πολιτικούς Αρχηγούς σε κοινή σύσκεψη, γιατί είναι σοβαρό πλέον το θέμα. Έχει ξεφύγει από τα πλαίσια της λεκτικής αντιπαράθεσης. Και θα σας εξηγήσω για ποιον λόγο το λέω αυτό. Γιατί κάνουμε ένα δραματικό λάθος. Ταΐζουμε τον λύκο, που λέγεται Τουρκία, επί δεκαετίες. Τον ταΐζουμε με κατευνασμό και με ισορροπία και με ψυχραιμία. Ο λύκος, λοιπόν, βγαίνει στο μαντρί, για να φάει πρόβατα τώρα. Αν το καταλάβατε το καταλάβατε. Αν δεν το καταλάβατε, έχετε πρόβλημα. Επίσης, πάλι ο κ. Τσίπρας κάνει το λάθος, όπως και εσείς. Επικαλείστε την Ευρωπαϊκή Ένωση. Αν δεν είσαι έτοιμος να αντιμετωπίσεις τον εχθρό σου, μην περιμένεις από μία Ευρωπαϊκή Ένωση, που έχει επενδύσει δισεκατομμύρια ευρώ στην Τουρκία, να χαλάσει τις σχέσεις της για σένα. Τι πιο απλό; Θέλετε να πάρετε μέτρα; Ξεκινήστε από σήμερα μποϋκοτάζ των τουρκικών προϊόντων στην Ελλάδα. Το παίρνουμε προσωπικά εμείς, οι πολίτες. Κάντε κίνηση για να μποϊκοτάρουμε τα τουρκικά προϊόντα. Θέλετε να στριμώξετε την Ευρωπαϊκή Ένωση; Διακόψετε τη ροή των προϊόντων από την Τουρκία, που είναι ευρωπαϊκά, προς την Τουρκία μέσω της Εγνατίας Οδού με τα φορτηγά τους. Όχι ως Κυβέρνηση. Υπάρχουν και υπηρεσιακοί παράγοντες. Ελέγχους στα φορτηγά αν έχουν καλά ελαστικά, αν τα φορτηγά τους είναι ασφαλή. Μπορείτε να το κάνετε, καθυστερήστε τους. Δείξτε ότι κάνετε κάτι. Συνέχεια επικαλείστε την Ευρωπαϊκή Ένωση. Ποια Ευρωπαϊκή Ένωση; Η Ευρωπαϊκή Ένωση δεν έχει στρατό. Το έχετε καταλάβει εσείς που επικαλείστε την Ευρωπαϊκή Ένωση ότι η Ευρωπαϊκή Ένωση δεν έχει στρατό; Το έχετε αντιληφθεί; Ο Θουκυδίδης δυόμισι χιλιάδες χρόνια πριν έλεγε ότι για να έχεις πολιτική ισχύ, πρέπει να έχει στρατιωτική ισχύ. Μα, δεν έχει στρατιωτική ισχύ η Ευρωπαϊκή Ένωση. Να τους κάνουν «ντα»; Αυτό πιστεύετε εσείς; Θα στείλουν τη Μέρκελ να τον ραπίσει στις σφαλιάρες; Μόνοι ήμασταν, μόνοι είμαστε και μόνοι θα είμαστε. Αυτό πρέπει να το καταλάβατε. Η εικόνα του πρωινού εμένα με ενόχλησε ως Έλληνα, όχι ως Πρόεδρο κόμματος. Δεν με ενδιαφέρει. Τώρα πρέπει να είμαστε ενωμένοι πραγματικά. Τώρα, αυτή τη στιγμή, πρέπει να είμαστε πραγματικά ενωμένοι. Να πάμε και στην ενωμένη Ελλάδα, τους ενωμένους Έλληνες. Έρχεστε εδώ με τη «NOVARTIS», κύριοι της Νέας Δημοκρατίας. Εγώ θα αποδεχτώ - γιατί με βάση αυτά που εγώ ξέρω, υπάρχει σκευωρία - το δικό σας, αν θέλετε, στρατηγικό θεώρημα. Κάνω υπόθεση εργασίας. Τώρα που οι Τούρκοι αλωνίζουν στο Αιγαίο, έρχεστε εδώ και συζητάτε τη «NOVARTIS» και αντιπαρατίθεστε μόνο και μόνο για ένα πράγμα, για το κομματικό σας ακροατήριο. Γιατί αν σας ενδιέφερε η Ελλάδα, πραγματικά, θα προσπερνούσαμε τη «NOVARTIS» και θα μπαίναμε στην ουσία των προβλημάτων. Ποια είναι αυτά; Υπήρχε σκάνδαλο; Υπήρχε. Αυτή είναι η αλήθεια. Υπήρχε σκάνδαλο «NOVARTIS». Και δεν το λέω εγώ, το λένε οι Αμερικανοί, ότι η «NOVARTIS» ήταν μία εταιρεία της οποίας η συμπεριφορά ήταν σκανδαλώδης. Κέρδισε η Ελλάδα πίσω χρήματα από την ιστορία αυτή; Ζήτησε το κράτος το ελληνικό λεφτά; Και μη μου πουν κάποιοι της Νέας Δημοκρατίας ότι «θα ζητήσουμε», γιατί έμαθα ότι στείλατε επιστολή στο Νομικό Συμβούλιο του Κράτους για να δει αν θα μπορεί να διεκδικήσει η Ελλάδα. Τι έκανε η Αμερική; Ανεξάρτητο δικηγορικό γραφείο ανέλαβε την ιστορία και πήρε και κάπου ένα δισεκατομμύριο ευρώ. Γιατί δεν το κάνετε εσείς; Γιατί δεν το έκανε ο ΣΥΡΙΖΑ, που σας κυνηγούσε εσάς ως κλέφτες και απατεώνες αλλά επί πέντε χρόνια δεν έκανε τίποτα για να ζητήσει λεφτά από τη «NOVARTIS»; Άρα, στο δικό μου μυαλό αντιλαμβάνομαι, κύριοι του ΣΥΡΙΖΑ, ότι αν αυτοί ήταν εγκληματίες και κακούργοι και απατεώνες, δεν κυνηγήσατε να πάρετε τα λεφτά πίσω. Δεν τα κυνηγήσατε από την «NOVARTIS». Αρχίζω, λοιπόν, και σκέφτομαι μήπως κι εσείς είστε συνένοχοι σε ένα έγκλημα διαρκές που γίνεται με τη «NOVARTIS», και μόνο για το κομματικό σας ακροατήριο αντιπαρατίθεστε. Ζητάει η Νέα Δημοκρατία συναίνεση από τα υπόλοιπα κόμματα. Να το αντιληφθώ κι αυτό. Και σήμερα το πρωί αντιπαρατίθενται, επαναλαμβάνω, λες και είναι - να μην παρεξηγηθούν ορισμένοι - σ' ένα ρινγκ, όπου ο καλός και ο κακός ή ο κακός κι ο καλός σκοτώνονται μεταξύ τους. Τον λόγο δεν κατάλαβα του πρωινού ρινγκ. Πιστεύω, λοιπόν, ότι όλα γίνονται για την εικόνα. Θα παίξει το βράδυ στο δελτίο ειδήσεων, θα ακουστούν οι Βουλευτές της Νέας Δημοκρατίας, θα ακουστούν του ΣΥΡΙΖΑ. Ο κόσμος δεν θα δει την ουσία. Θα δει αυτό που θέλετε να δείξετε εσείς, όχι την πραγματικότητα, όχι το πρόβλημα. Θέλετε να συμπληρώσετε ουσιαστικά - θα το πω ωμά - το πελατειακό σας κράτος, τους ψηφοφόρους σας. Γιατί διαφωνείτε στην «NOVARTIS», για το θέμα των Πρεσπών, κύριοι συνάδελφοι της Νέας Δημοκρατίας, εκεί που διαφωνήσατε προεκλογικά, δεν είπατε «ναι» στην εξεταστική επιτροπή. Το κάνατε «αβαβά», που λέει κι ο λαός. Το κατάπιατε όλο δικό σας! Δεν υπογράψατε για εξεταστική! [[Χειροκροτήματα από την πτέρυγα της Ελληνικής Λύσης]] Πάμε στο επόμενο. Στα ελληνοτουρκικά λέτε τα ίδια πράγματα. Διάλογος με την Τουρκία. Διάλογο με τον λύκο δεν κάνεις. Τελεία και παύλα. Όσο για την «NOVARTIS» αποφασίσατε κι εσείς του ΣΥΡΙΖΑ κι εσείς της Νέας Δημοκρατίας να θυσιάσετε τον Παπαγγελόπουλο. Δεν είναι κι εδώ ο άνθρωπος. Θυσιάστε τον! Τι κερδίζει η Ελλάδα αναρωτηθήκατε; Κερδίζει τίποτα η Ελλάδα και ο Έλληνας; Να τον βάλουμε φυλακή. Πόσων χρόνων είναι; Είναι εβδομήντα - ογδόντα; Άλλα διακόσια χρόνια να ζήσει άνθρωπος. Δεν θα ξαναβγεί ποτέ από τη φυλακή. Γιατί δεν βάλατε στο κάδρο και τον Τσίπρα που το ζητούσε ο ίδιος; Δηλαδή, θέλετε να μου πείτε ότι στη «NOVARTIS» δεν ήξερε ο Τσίπρας, στο Μάτι δεν ήξερε ο Τσίπρας. Δηλαδή, είχαμε Πρωθυπουργό ή μαριονέτα; Δεν ήξερε τίποτα ο Τσίπρας; Σας είπα να βάλετε στο κάδρο και τον Τσίπρα για να συμφωνήσουμε μαζί. Εσείς, όμως, βγάλατε τον Τσίπρα απ' έξω, βάλατε τον Παπαγγελόπουλο, δεν ζητάτε τα λεφτά από τη «NOVARTIS» και θέλετε εμείς να συναινέσουμε στο θέατρο του παραλόγου, στο τσίρκο που πάτε να κάνετε. Δεν θα συμφωνήσουμε. Γιατί, επαναλαμβάνω, και σκευωρία να είναι - που συμφωνούμε μαζί σας, είναι σκευωρία, θα σας το πω, όμως, διαφορετικά - πολιτικούς αντιπάλους δεν τους πας στα δικαστήρια εσύ, τους πάει η δικαιοσύνη. Συμφωνούμε. Τι θέλετε, όμως, να μου πείτε, ότι ο Τσίπρας δεν ήξερε τίποτα; Για πείτε μου εσείς. Δεν γνώριζε τίποτα; Θα σας πω τι λέει ο λαός. «Εδώ καράβια χάνονται, βαρκούλες αρμενίζουν», είστε κύριοι! Ειλικρινά το λέω αυτό. Ζητήστε πρώτα τα λεφτά από τη «NOVARTIS», τα εκατομμύρια ευρώ που έφαγαν η «NOVARTIS» και οι γιατροί τους οποίους αθωώσατε όλοι σας. Διότι εδώ υπάρχουν πολλοί γιατροί έτσι κι αλλιώς, και είμαι βέβαιος ότι πολλοί Βουλευτές εδώ μέσα που ήταν γιατροί κατά το παρελθόν, υπέγραφαν συνταγές της «NOVARTIS». Κάνω λάθος; Εδώ μέσα είναι γιατροί και δικηγόροι. Φαντάζομαι ότι κάποιοι γιατροί που είναι εδώ μέσα σήμερα Βουλευτές, πριν από έξι χρόνια… [[Θόρυβος στην Αίθουσα]] Κάποιοι λέω. Εσύ μηχανικός είσαι. Τα είπαμε αυτά. Μηχανικός είσαι. Λέω, λοιπόν, ότι γιατροί υπέγραφαν συνταγές. Αυτές οι συνταγές είναι λεφτά του ελληνικού λαού. Γιατί δεν τα ζητάτε; Φέρτε πίσω τα κλεμμένα της «NOVARTIS»! Φέρτε τα και να βάλουμε στο κάδρο και τον Τσίπρα και τον Βελόπουλο και τον Νικολόπουλο κι όποιον θέλετε. Φέρτε τα λεφτά τα κλεμμένα! Δεν γίνεται έτσι κουβέντα. [[Χειροκροτήματα από την πτέρυγα της Ελληνικής Λύσης]] Πάμε και στην ουσία των ελληνοτουρκικών. Ξέρετε, θα μπορούσα να πω για το νόμο περί ευθύνης Υπουργών. Θα σας πω μόνο τι έλεγε η Νέα Δημοκρατία. Είναι εδώ ο καλός μου φίλος από τα παιδικά χρόνια. Πολιτικά διαφωνούμε με τον Άδωνι, αλλά είμαστε φίλοι χρόνια. Δεν λέω εσένα Μάκη. Εσύ είσαι αργότερα. Έλεγε, λοιπόν, - χτυπιόταν και είχε δίκιο ο άνθρωπος, γιατί θεωρούσε ότι πήγαιναν να τον φυλακίσουν και όταν είσαι εν αδίκω, θα πεις και παραπάνω πράγματα, όπως έλεγε και όλη η Νέα Δημοκρατία - «Θα διωχθούν όλοι!». Ο Παπαγγελόπουλος μόνο. Όλοι; Ο Τσίπρας πού είναι; Τα υπόλοιπα παιδιά της παρέας πού είναι; Τα λέγατε εσείς. Μετά τις εκλογές λέγατε, «είναι πολιτική η τιμωρία του κ. Τσίπρα». Το έλεγε ο Πρωθυπουργός σας. «Εγώ…» - λέει - «…πολιτικούς μου αντιπάλους δεν τους πάω στα δικαστήρια». Δηλαδή, άμα είναι απατεώνας, λωποδύτης, κατακλέψει την Ελλάδα, δεν τον πας εσύ στο δικαστήριο ποτέ; Τι λογική αυτή τη λογική αυτή; Θα κάνω κι ένα ρητορικό ερώτημα: Κάνει η «NOVARTIS» συμβιβασμούς με άλλες χώρες, ναι ή όχι, κύριοι συνάδελφοι της Νέας Δημοκρατίας; Έκανε συμβιβασμούς του ΣΥΡΙΖΑ; Γιατί ο ΣΥΡΙΖΑ δεν μιλάει; Έκανε συμβιβασμούς με άλλες χώρες και τις αποζημίωσε. Γιατί δεν διεκδίκησε ο ΣΥΡΙΖΑ και η Νέα Δημοκρατία έναν συμβιβασμό να πληρώσει η «NOVARTIS» εκατομμύρια ευρώ; Κανείς σας! Ρωτώ και απαντήστε μου γι' αυτό! Για ποιον λόγο, ενώ άλλες χώρες παίρνουν λεφτά, κάνουν συμβιβασμό με τη «NOVARTIS» και παίρνουν χρήματα, η Ελλάδα δεν ζήτησε ποτέ; Προφανώς, γιατί κάποιοι πολιτικοί καλύπτουν τη «NOVARTIS»! Είναι προφανέστατο. Δεν είναι τόσο ανεπαρκείς. Δεν μπορεί να είστε επαρκείς όλοι. Κάποιοι καλύπτουν τη «NOVARTIS». Οι Ηνωμένες Πολιτείες πήραν 1 δισεκατομμύριο ευρώ. Δεν μπορώ να πάρω 200 εκατομμύρια ευρώ και να πάρω και τα ελικόπτερα Σούπερ Πούμα και τις τορπίλες που χρειάζομαι και τους πυραύλους «SCALP» που χρειάζεται η Ελλάδα για να τροφοδοτήσω τον Ελληνικό Στρατό με όπλα; Μπορείτε να πάρετε άνετα 200 εκατομμύρια. Γιατί δεν τα ζητάτε; Πηγαίνετε σ' ένα νομικό γραφείο και μην πηγαίνετε στο Νομικό Συμβούλιο του Κράτους - γιατί ζητάτε να περάσει η ευθύνη από πάνω σας και να πάει κάπου αλλού - και ζητήστε πραγματικά τα λεφτά πίσω. Βάλτε ένα δικηγορικό γραφείο κανονικό, όπως έκαναν στις Ηνωμένες Πολιτείες. Γιατί στο τέλος θα πάρετε ό,τι πήρατε από «SIEMENS», κύριοι της Νέας Δημοκρατίας. Και τι πήρατε; Πήρατε σεμινάρια, κάτι ψιχουλάκια. Πήρατε σεμινάρια για ανεπίδεκτους μαθήσεως. Αυτό κάνατε με τη «SIEMENS». Αυτό θα κάνετε και με τη «NOVARTIS». Επειδή, όμως, δεν έχουμε τα μέσα εμείς και τα έχετε εσείς, μπορείτε να λέτε ό,τι θέλετε και βγαίνετε στον «ΣΚΑΪ», στο «STAR», στα κανάλια και κάνετε το κρέας ψάρι. Βαφτίζετε την ήττα νίκη. Έτσι έγινε και με τη Σύνοδο Κορυφής, για την οποία είπα χθες πολλά αλλά δεν απαντήθηκαν. Διότι αυτό που έγινε στη Σύνοδο Κορυφής θα σας το πω με πολύ απλά μαθηματικά, αριθμητική. Παίρνουμε - λέει - τριάντα ή σαράντα, αλλά είναι και δανεικά τα μισά. Άρα, αυξάνουμε το δημόσιο χρέος, με τόκο. Μη μου πείτε είναι χαμηλότοκο πάλι. Με ύφεση 8% και 2% χαμηλότοκο επιτόκιο είναι 10%. Απλή αριθμητική. Πάμε στον κ. Τσίπρα. Θα επανέλθω. Μας μίλησε για την επίκληση της Ευρωπαϊκής Ενώσεως. Το πρωί βγάλαμε ανακοίνωση ως κόμμα. Το λέω εδώ και πάρα πολλούς μήνες. Επίκληση του άρθρου 42 της Ευρωπαϊκής Ενώσεως. Επιτέλους ξυπνήστε! Το λέω από τον Μάρτιο - Απρίλιο, επίκληση του άρθρου 42. Μετά από μήνες, ο κ. Δένδιας σήμερα έκανε το ίδιο. Χρειάστηκαν μήνες για να κάνει την επίκληση του άρθρου, έκτακτης Συνόδου Κορυφής. Και σήμερα με δελτίο Τύπου ο κ. Δένδιας το ζητάει. Έστειλα προσωπική επιστολή στον Πρωθυπουργό ο ίδιος. Του είπα για τα πέντε Σούπερ Πούμα που διαθέτει η ΕΛΑΣ και είναι παρκαρισμένα σε στέγαστρα, γιατί δεν έχουμε τα 10 εκατομμύρια ευρώ για να τα παραλάβουμε. Δεν μου απάντησε ο Πρωθυπουργός. Πείτε του, κύριε Κοινοβουλευτικέ Εκπρόσωπε, να μας απαντήσει. Πέντε Σούπερ Πούμα είναι ετοιμοπόλεμα και περιμένουν κάποια εκατομμύρια ευρώ για να γίνουν πραγματικότητα και να βγουν στον Ελληνικό Στρατό έξω. Πέντε είναι. Δεν ένα, ούτε δύο, ούτε τρία. Πέντε είναι - από το 2014 είναι αυτή η ιστορία - και κοστίζει δυόμισι εκατομμύρια το ένα. Αντίθετα, δώσατε 20 εκατομμύρια ευρώ στα αδηφάγα τέρατα των μέσων ενημερώσεως, για να μπορούν να λιβανίζουν τον κάθε Υπουργό ή πολιτικό ή πρωθυπουργό. Κύριοι συνάδελφοι, θέλετε την αλήθεια; Η Τουρκία διαθέτει το πλεονέκτημα του αιφνιδιασμού. Αυτή είναι η αλήθεια. Όποτε αποφασίσει, θα χτυπήσει. Αυτή είναι η πραγματικότητα. Μην κοροϊδευόμαστε. Όταν, δηλαδή, οι πιθανότητες θα είναι υπέρ της, θα χτυπήσει την Ελλάδα. Είναι νομοτελειακό γεγονός. Γιατί; Θέλει να μας οδηγήσει σε διαπραγματεύσεις. Αυτός είναι ο σκοπός των Τούρκων. Δεν θέλουν πόλεμο με την έννοια του γενικευμένου πολέμου. Δεν τους βολεύει και τους ίδιους. Θέλουν, όμως, να συρθούμε σε διαπραγμάτευση. Ερώτησή μου: Υπάρχει ενωμένο, αρραγές μέτωπο; Θα σας το πω και ντρέπομαι. Στον ελληνικό λαό υπάρχει. Και είμαι περήφανος ,διότι ο ελληνικός λαός δεν ακούει τις ανοησίες που ακούγονται εδώ μέσα από όλα τα κόμματα. Υπάρχει ενωμένο, αρραγές μέτωπο! [[Χειροκροτήματα από την πτέρυγα της Ελληνικής Λύσης]] Πρέπει κι εμείς, λοιπόν, να είμαστε ενωμένοι και αρραγείς, αλλά πρέπει και ο Πρωθυπουργός να πάρει πρωτοβουλίες. Να συγκαλέσει τη σύσκεψη πολιτικών Αρχηγών, να ενημερώσει για τα δεδομένα για να ξέρουμε και να μη μιλάμε εμείς. Πρέπει να μιλάει ο Πρωθυπουργός ως ενωμένο πολιτικό σύστημα και ενωμένος λαός. Λέω ότι ο λαός πρέπει να γίνει το παράδειγμα. Για πρώτη φορά βλέπω τους Έλληνες ενωμένους. Ας αντιληφθούμε, λοιπόν, ότι κι εμείς οι πολιτικοί πρέπει να αναλάβουμε τις ευθύνες μας. Χρειάζεται, όμως, ο Πρωθυπουργός να αναλάβει τις πρωτοβουλίες για να αναλάβουν και οι υπόλοιποι Αρχηγοί τις ευθύνες τους. Όταν κατεβαίνει ο τουρκικός στόλος με δεκαέξι πολεμικά σκάφη - δεκαεννιά λένε άλλοι, είκοσι λένε άλλοι - και ο Πρωθυπουργός χθες το απόγευμα, με την κ. Σακελλαροπούλου, δυστυχώς, - λυπάμαι - ήταν στον Ωρωπό σε συναυλία, κάτι κάνουμε λάθος. Δυστυχώς, κάτι κάνουμε λάθος! Δεν το περίμενα από τον Έλληνα Πρωθυπουργό, την ώρα που όλος ο κόσμος άκουγε αυτά που άκουγε, με fake news, παραπληροφόρηση, με τον τουρκικό στόλο να κατεβαίνει, να βγαίνει το «YAVOUZ», να βγαίνει το «ORUC REIS» έξω - να είναι σε μια συναυλία. Δεν γίνονται αυτά παιδιά, ειλικρινά! Και να απαξιοί να ενημερώσει τους άλλους Αρχηγούς των κομμάτων! Δεν επικαλείσαι ευρωπαϊκές κυρώσεις, φίλες και φίλοι. Το λέω ειλικρινά. Και το λέω όχι στο συναίσθημά σας, στη λογική σας. Δηλώνεις βέβαιος γι' αυτά που μπορείς να κάνεις και ότι είσαι έτοιμος να τα κάνεις. Ποια είναι η δήλωση του Πρωθυπουργού που δηλώνει βεβαιότητα γι' αυτό που θα κάνει ή που θέλει να κάνει; Δεν υπάρχει δήλωση. Αντ' αυτού, συναυλίες. Εκτός εάν το πράγμα είναι σικέ, είναι συμφωνημένο μέσω Γερμανίας που είναι ο μεσολαβητής, να μας πάνε σε συνεκμετάλλευση, που τόσο πολύ καλλιεργούν πολλοί μέσα στο κόμμα σας, κύριοι συνάδελφοι. Σου ξέφυγε κι εσένα μια φορά στον «ΣΚΑΪ», στο κανάλι σας, περί συνεκμεταλλεύσεως. Το λέω για να ξεκαθαρίσουμε ότι είναι άλλο να σου ξεφεύγει κάτι κι άλλο να το πιστεύεις. Υπάρχουν Βουλευτές της Νέας Δημοκρατίας που πιστεύουν ότι η συνεκμετάλλευση είναι η λύση. Για εμάς η συνεκμετάλλευση με τον εχθρό μας, τον λύκο μας, είναι το τάισμά του έτι περαιτέρω, για να μας φάει ολόκληρους την επόμενη ημέρα. Καταλάβετέ το, δεν ταΐζεις τον λύκο που θέλει να σε φάει, δεν του δίνεις την περιουσία σου! [[Χειροκροτήματα από την πτέρυγα της Ελληνικής Λύσης]] Εξέδωσαν, λοιπόν, οι φίλοι σας οι Αμερικάνοι μια ανακοίνωση χθες. Και για να δείτε πόσο πρόστυχη είναι η συμπεριφορά των καναλιών σας, των μέσων που ελέγχετε, έβγαιναν και έλεγαν «στήριξη των Ηνωμένων Πολιτειών προς την Ελλάδα». Ακούστε τι έλεγε η δήλωση: «Καλούμε την Τουρκία να αποφύγει κινήσεις που θα αυξήσουν εντάσεις σε αμφισβητούμενη περιοχή». Είστε ικανοποιημένοι από την αμερικανική αυτή δήλωση; Οι φίλοι σας οι Αμερικάνοι και οι Γερμανοί θεωρούν αμφισβητούμενη περιοχή την ελληνική υφαλοκρηπίδα; Και αν μου πείτε ότι δεν είναι πλέον 100% ελληνική η υφαλοκρηπίδα, γιατί δεν ορίσαμε συντεταγμένες, γιατί δεν ορίζετε συντεταγμένες ως Νέα Δημοκρατία στον ΟΗΕ; Εδώ και μήνες έπρεπε να στείλει το Υπουργείο Εξωτερικών και να πει ότι αυτή η περιοχή είναι δική μας και ότι κάναμε την ΑΟΖ με τις συντεταγμένες, την ανακηρύξαμε! Ξέρετε τι έγινε χθες, κύριοι συνάδελφοι; Ότι έκανε ο Σημίτης με τα Ίμια, κάνατε χθες εσείς με το Καστελλόριζο, γιατί γκρίζαραν την περιοχή οι Αμερικάνοι ως αμφισβητούμενη. Αυτή είναι η πραγματικότητα! [[Χειροκροτήματα από την πτέρυγα της Ελληνικής Λύσης]] Κι όταν διαβάσετε καλά τι λένε οι Αμερικάνοι, θα καταλάβετε το έγκλημα που έγινε για δεύτερη φορά μέσα σε λίγες ημέρες. Το πρώτο είναι που δεν στείλατε συντεταγμένες. Σας τα λέω για να ξέρετε, γιατί μπορεί κάποιοι να μασάνε κουτόχορτο αλλά η Ελληνική Λύση ούτε σανό τρώει ούτε κουτόχορτο καταπίνει. Ήρθε εδώ για να σας τα λέει, να σας προειδοποιεί και να σας βοηθήσει για να μην κάνετε λάθη. Την όποια κυβέρνηση. Επίσης, ξεχνάτε βασικά πράγματα. Γιατί δεν κάνατε ανακήρυξη της ΑΟΖ με την Κύπρο; Τελειώνει το παραμύθι με το Καστελλόριζο. Μονομερής ανακήρυξη και οριοθέτηση με την Κύπρο. Προσπερνάς την Τουρκία! Γιατί φοβάστε, γιατί σας είπαν να μην το κάνετε, γιατί έπρεπε να γκριζάρει την περιοχή, για να συρθούμε, είτε ήσυχα είτε με επεισόδιο σε μια συνεκμετάλλευση και έναν διάλογο, ο οποίος θα είναι μειοδοτικός. Σας το λέω από τώρα. Διάλογος για την περιουσία του ελληνικού λαού δεν πρόκειται να γίνει από καμμία ελληνική κυβέρνηση. Γιατί; Διότι είναι προδοσία ερήμην του ελληνικού λαού! Πρέπει να πάτε σε εκλογές και μετά θα πάμε σε διάλογο. [[Χειροκροτήματα από την πτέρυγα της Ελληνικής Λύσης]] Εγώ θα το πω: Δεν έχουμε να φοβηθούμε τίποτα από τους Τούρκους. Τίποτα! Όσοι ξέρουν λίγο τα όπλα, ξέρουν ότι τα υποβρύχιά μας είναι καλύτερα από των Τούρκων, ότι έχουμε υπεροπλία, ξέρουν ότι μπορούμε να βάλλουμε σε εκατόν ογδόντα χιλιόμετρα με τους «SCALP» που έχει η Ελλάδα. Υπερτερούμε των Τούρκων και αν υπάρξει ένας «παλαβός», ένας «τρελός» σαν τον Κουντουριώτη, πολύ εύκολα η Τουρκία θα μπει ξανά εκεί που της αξίζει, μέσα στα Δαρδανέλια για να μην ξαναβγούν στο Αιγαίο και να μην προκαλούν! Αυτή είναι η αξία του τουρκικού πολεμικού ναυτικού και απεδείχθη πολλές φορές. [[Χειροκροτήματα από την πτέρυγα της Ελληνικής Λύσης]] Επαναλαμβάνω, λοιπόν, ότι θέλει ψυχραιμία από το πολιτικό σύστημα, ενωμένο αρραγές μέτωπο, αλλά όχι φόβο. Δεν φοβόμαστε κανέναν και δεν μπορούμε να φοβηθούμε κανέναν επειδή είμαστε καλύτεροι. Έχουμε καλούς Ικάρους, καλούς ναύτες, καλό Πολεμικό Ναυτικό, καλούς στρατιώτες, καλούς αξιωματικούς, που πένονται βέβαια, καλά οπλικά συστήματα, που μπορούμε να απαντήσουμε, και κανένας Τούρκος δεν μπορεί να φοβίσει τους Έλληνες. Οι Έλληνες ενωμένοι, ποτέ νικημένοι! Ενωμένοι, όμως! [[Χειροκροτήματα από την πτέρυγα της Ελληνικής Λύσης]] Ας ξεκινήσουμε από το πολιτικό μας σύστημα και ας στείλουμε ένα μήνυμα σε κάποιους εκεί στην Τουρκία. Διάβαζα έναν Τούρκο ιστορικό, που είναι στο Πανεπιστήμιο του Σαγγαρίου αντιπρύτανης, ο οποίος ζήτησε, κύριοι συνάδελφοι, την αφαίρεση των τοιχογραφιών της Αγίας Σοφίας, διότι λέει η αυτοκράτειρα η δική μας ήταν πόρνη και λέει ότι το τζαμί δεν μπορεί να φιλοξενεί πόρνες και θα το ξηλώσει. Αυτή είναι η εισήγησή του στον Ερντογάν. Εγώ μπορώ να του πω κάτι πολύ απλό. Δεν έχει δικαίωμα να ομιλεί ένας για τον δικό μας ορθόδοξο ναό, διότι ο δικός του ο Μωάμεθ ο Πορθητής είχε οκτάχρονα χανουμάκια και ο ίδιος ήταν με τον Ιμπραήμ. Τα λέω για να καταλάβουν κάποιοι. Όμως, δεν απάντησε το Υπουργείο Εξωτερικών ούτε το Υπουργείο Πολιτισμού. Δεν έγινε ούτε μια δήλωση. Επαναλαμβάνω: Όταν βγαίνει ο ίδιος, αυτός ο Μπαχτσελί, ο συνεργάτης του Ερντογάν, ο στηριχτής και υποστηριχτής του σωβινισμού της Τουρκίας, του φασισμού και του ναζισμού που διέπει την Τουρκία, και λέει τα προαναφερθέντα και φοράει το δακτυλίδι με την Αγία Σοφία τζαμί και το επιδεικνύει στα κανάλια, με αυτούς θα κάνετε διάλογο; Με αυτούς θέλετε να κάνετε διάλογο, κύριοι της Νέας Δημοκρατίας; Με αυτούς; Με τον Μπαχτσελί, τους «Γκρίζους Λύκους», τους φασίστες ναζιστές; Όχι διάλογο με ναζιστές, όχι διάλογο με φασίστες, όχι διάλογο με σωβινιστές Τούρκους που καταπιέζουν, παραβιάζουν ανθρώπινα δικαιώματα εδώ και δεκαετίες και σφάζουν κόσμο! [[Χειροκροτήματα από την πτέρυγα της Ελληνικής Λύσης]] Βέβαια, ξέρω ότι θα απαντήσει ο φίλος μου ο Άδωνις, αλλά Άδωνι Γεωργιάδη δεν περίμενα ποτέ από εσένα ειδικά να δώσεις χρήματα στο ΕΛΙΑΜΕΠ, και να απαντήσεις στον Αντιπρόεδρο τον δικό μας με ένα ύφος - θα το πω ευθέως - ιταμό για τη δική μας - λέει - ρωσική στήριξη. Θα σας πω κάτι, κύριε Γεωργιάδη, και θέλω να το θυμάστε καλά: Ο Βελόπουλος εδώ και είκοσι χρόνια δεν άλλαξε γραμμή σε ό,τι έχει πει. Και έχει πει χίλιες φορές ότι δεν υπάρχουν φίλοι, υπάρχουν συμφέροντα. Έχει πει, επίσης, ότι το ΕΛΙΑΜΕΠ είναι ένα ινστιτούτο το οποίο αγωνίζεται για τη συνεκμετάλλευση στο Αιγαίο. Και δεν μπορώ να καταλάβω, γιατί δεν δίνεις μερικά εκατομμύρια για να πάρουμε τα Σούπερ Πούμα εσύ και η Κυβέρνησή σου, και δίνεις στο ΕΛΙΑΜΕΠ του Ντόκου και στα υπόλοιπα καλά παιδιά, που έχουν όλα τα αντεθνικά κείμενα, λεφτά. Αυτό δεν μπορώ να καταλάβω. Αυτό δεν το κατάλαβα ποτέ μου. Και λυπάμαι γιατί - θα σου το πω ευθέως, φίλε Άδωνι Γεωργιάδη - είμαστε οι μόνοι που τηρούμε μια συγκεκριμένη στάση. Εάν εμείς στηρίζαμε μια κυβέρνηση ή ένα κράτος, θα βγαίναμε και φωτογραφίες με τους πρεσβευτές του. Αν μου δείξεις μια φωτογραφία με πρέσβη άλλης χώρας δική μου, εγώ θα παραιτηθώ αύριο το πρωί. Με πρέσβη, στην πρεσβεία τους μέσα στα γραφεία τους! Δεν υπάρχει ούτε μία ούτε αμερικανική ούτε γερμανική εκεί που γεννήθηκα! Είπατε στον κ. Βιλιάρδο ότι είμαστε με τους Ρώσους. Το είπατε και είναι γραμμένο στα Πρακτικά. Δεν είμαστε με τους Ρώσους. Αυτό είναι το πρόβλημα το δικό σας. Δεν το καταλαβαίνετε. Γιατί εσείς επειδή είστε με τους Γερμανούς και τους Αμερικανούς, εμείς πρέπει να είμαστε με τους Ρώσους. Εμείς είμαστε με την Ελλάδα και τους Έλληνες και το συμφέρον της πατρίδας. [[Χειροκροτήματα από την πτέρυγα της Ελληνικής Λύσης]] Δεν λέω ότι δεν είστε κι εσείς με το συμφέρον της πατρίδας. Όμως, λέω ότι μπορεί να κάνετε λάθος, γιατί οι Αμερικανοί ουδέποτε μας βοήθησαν. Ήδη γκρίζαραν το Καστελλόριζο. Και κλείνοντας - γιατί εγώ δεν θέλω να γίνω απολογητής - θα προτείνω ορισμένα πράγματα για κάποιους που δεν θέλουν να καταλάβουν. Τι θα έκανα εγώ αν ήμουν Πρωθυπουργός; Αντίμετρα τώρα! Θα έβαζα τα κανάλια, που έδωσα 20 εκατομμύρια ευρώ, να αρχίσουν να λένε να μην παίρνουμε τουρκικά προϊόντα. Πού πονάει η Τουρκία σήμερα; Στην οικονομία της, κύριοι συνάδελφοι. Ας την πιέσουμε εκεί, ας την πατήσουμε στον κάλο, στην οικονομία της! Η οικονομία της καταρρέει, έχει τεράστια οικονομικά προβλήματα. Θα μου πείτε, θα πεθάνει; Όχι, θα πονέσει όμως. Θα δείξουμε ότι αντιδρούμε και ότι δεν περιμένουμε τον «από μηχανής θεό» που λέγεται η Ευρωπαϊκή Ένωση, να έρθει να μας σώσει και να «κάνει ντα». Ποιοι θα «δείρουν» την Τουρκία; Η Ιταλία που δίνει πολεμικά ελικόπτερα στην Τουρκία; Η Γερμανία που δίνει τάνκς στην Τουρκία; Η Αμερική που δίνει οπλικά συστήματα στην Τουρκία; Αυτοί θα δείρουν την Τουρκία; Αυτό πιστεύετε εσείς; Δίνουν πολλαπλάσια σε αντίτιμο. Πάμε στο επόμενο. Δημιουργήστε προβλήματα στις μεταφορές προϊόντων των Τούρκων από την Εγνατία Οδό. Το έχω πει χίλιες φορές. Κάντε κινήσεις, ώστε να γίνετε πειστικοί στην Ευρωπαϊκή Ένωση ότι ζητάτε αντίμετρα. Κάνετε κινήσεις, ώστε να δείξετε στην Ευρωπαϊκή Ένωση ότι είστε αποφασισμένοι, ότι ο Πρωθυπουργός έχει αποφασίσει να επιβάλει αντίμετρα. Δεν λέω για πόλεμο, λέω για οικονομικό πόλεμο ότι αντιδρούμε στον σωβινισμό της Τουρκίας. Επιτέλους, κάνετε κάτι! Μου θυμίζετε τη στρουθοκάμηλο που βάζει το κεφάλι μέσα στην άμμο και λέει «θα σωθώ». Θα τη φάει το λιοντάρι! Μου θυμίζετε, επίσης, αυτόν που πνίγεται και λέει «θεά Αθηνά σώσε με». Συν Αθηνά και χείρα κίνει! Η Τουρκία είναι ο λύκος, όπως σας είπα, και εμείς είμαστε το πρόβατο. Αν είσαι πρόβατο, είναι άσκοπο να περνάς αποφάσεις υπέρ της χορτοφαγίας και να λες είμαστε χορτοφάγοι, οπότε θα μας σώσει η Ευρώπη. Όσο ο λύκος εξακολουθεί να σε βλέπει σαν πρόβατο, θα είσαι πρόβατο γι' αυτόν. Και η Τουρκία, ο λύκος, μας βλέπει σαν πρόβατο! Καταλάβετέ το! Κλείνοντας, θα ήθελα να πω το εξής: Θέλετε προτάσεις; Ας στείλει σήμερα η Νέα Δημοκρατία ένα μήνυμα στους Ευρωβουλευτές σας - αύριο γίνεται ένα ψήφισμα - για μποϊκοτάζ των τουρκικών προϊόντων στο Ευρωπαϊκό Κοινοβούλιο. Και ο ΣΥΡΙΖΑ ας στείλει - γιατί όχι; - και όλα τα υπόλοιπα κόμματα. Η εισήγηση είναι του κ. Φράγκου, του Ευρωβουλευτή μας, που λέει «η Ευρωπαϊκή Ένωση, ο αρμόδιος Επίτροπος Εμπορίου, να αποφασίσει να δημιουργήσει προβλήματα και προσχώματα στα τουρκικά προϊόντα, ποιοτικούς ελέγχους…» κ.λπ.. Επειδή βλέπω ότι σε κάποιους φαίνεται περίεργο, μπορούμε με βάση τα ευρωπαϊκά στάνταρς να κάνουμε ποιοτικούς ελέγχους στα τουρκικά προϊόντα, οπωροκηπευτικά, τρόφιμα κ.λπ., ζιζανιοκτόνα, παρασιτοκτόνα. Είναι ένα μηχανηματάκι και τα στέλνεις πίσω. Υπογράψτε, λοιπόν, οι Ευρωβουλευτές σας, το κείμενο αυτό. Μην κάνετε όπως κάνατε με τους «ANTIFA» που προτείναμε εμείς ως Ελληνική Λύση στο Ευρωπαϊκό Κοινοβούλιο να θεωρηθεί τρομοκρατική οργάνωση αυτοί που μεταφέρουν όπλα και βόμβες και δεν το υπογράψατε ποτέ. Υπογράψτε εναντίον της Τουρκίας μαζί μας. Κάντε το επιτέλους! Πείτε στους Ευρωβουλευτές σας να υπογράψουν. Όμως, εσείς υπογράφετε άλλα πράγματα. Και αυτό με ενοχλεί, κύριοι συνάδελφοι. Ξέρετε τι υπογράφετε; Να δώσει η κ. Κεραμέως ένα εκατομμύριο ευρώ στον Βοτανικό, να δώσει 50 εκατομμύρια ευρώ το ελληνικό κράτος - η κ. Μενδώνη - σε οθωμανικά μνημεία, για να θυμίζει ότι η Ελλάς κάποτε ήταν τετρακόσια χρόνια σκλαβωμένη. Αυτά υπογράφει η Νέα Δημοκρατία. Είναι ο μικροελλαδισμός μας, ο οποίος βλάπτει σοβαρά την πατρίδα. Θα σας το πω και κλείνω εδώ. Σκεφθείτε ως Έλληνες, κύριοι της Νέας Δημοκρατίας. Είστε Κυβέρνηση, οι υπόλοιποι είμαστε Αντιπολίτευση. Σκεφθείτε ως Έλληνες, όχι ως νεοέλληνες. Σκεφθείτε μεγαλόψυχα, σκεφθείτε ανά τους αιώνες ποιοι ήταν οι Έλληνες και όχι τα τελευταία δέκα χρόνια που έχουμε ποδηγετηθεί λόγω της πτώχευσης. Σκεφθείτε ότι πρώτα είναι η Ελλάδα, πρώτα είναι οι Έλληνες και να κάνουμε νέες Θερμοπύλες, εάν χρειαστεί. Ενωμένοι Έλληνες, ποτέ νικημένοι! [[Χειροκροτήματα από την πτέρυγα της Ελληνικής Λύσης]] Ακούστε, όμως, την Ελληνική Λύση, γιατί αυτό που θέλει η Ελληνική Λύση είναι κάποτε να κυβερνήσει, ναι αλλά μέχρι τότε θέλει να βοηθάει την όποια κυβέρνηση. Είτε είναι ο ΣΥΡΙΖΑ είτε είναι η Νέα Δημοκρατία, όποιος και εάν κυβερνάει, θα είμαστε δίπλα στα καλά και απέναντι στα στραβά, αλλά θα είμαστε πάντα για το καλό της πατρίδας εδώ και για το συμφέρον των Ελλήνων. Σας ευχαριστώ πολύ.
Πριν δώσω τον λόγο στους δύο Κοινοβουλευτικούς Εκπροσώπους που το ζήτησαν, στον κ. Τζανακόπουλο και στον κ. Λοβέρδο, θα ήθελα να κάνω μια μικρή διευκρίνηση, επειδή ακούστηκε από προηγούμενες ομιλητές ότι τάχα ο Πρωθυπουργός ήταν σε συναυλία στον Ωρωπό. Χθες έγινε μια εκδήλωση που οργανώθηκε από τη Βουλή των Ελλήνων στον Ωρωπό, η οποία δεν ήταν συναυλία, ήταν εκδήλωση όπως γράφει η πρόσκληση, που θα την καταθέσω στα Πρακτικά. Ήταν μια εκδήλωση παραχώρησης από το Υπουργείο Δικαιοσύνης των παλαιών φυλακών Ωρωπού στον Δήμο Ωρωπού, με σκοπό την ίδρυση Κέντρου Ιστορίας, Δημοκρατίας και Δομών Πολιτισμού, με αφορμή τη συμπλήρωση σαράντα έξι ετών από την αποκατάσταση της δημοκρατίας, κάτι που ήταν ανταπόκριση σε ένα αίτημα δεκαετιών από τον Δήμο Ωρωπού, και συσχετίζεται με το γεγονός ότι μεθαύριο είναι η τεσσαρακοστή έκτη επέτειος αποκαταστάσεως της δημοκρατίας. Καταθέτω στα Πρακτικά την πρόσκληση.
Ας το κάναμε μεθαύριο.
Τυχόν ματαίωση της εκδηλώσεως λόγω της υπερεντάσεως που είχαμε με την Τουρκία, μπορούσε εξίσου να στηλιτευθεί ως δημιουργούσα πανικό αχρείαστο στην κοινή γνώμη. Η εκδήλωση πήγε πάρα πολύ καλά και δεν ήταν ούτε συναυλία ούτε κινηματογράφος, δεδομένου ότι είχε και μια προβολή οπτικοακουστικού υλικού. Το λέω για τυχόν επόμενους ομιλητές, που μπορεί να πουν ότι πήγε να δει σινεμά. Ήταν, λοιπόν, μια οργανωμένη εκδήλωση από τη Βουλή, που συμβόλιζε την ενότητα, την αντίσταση κατά της δικτατορίας και τη θέληση της δημοκρατίας μας να προχωρήσει μπροστά προς το μέλλον. Θα δώσω τον λόγο στον κ. Τζανακόπουλο, μετά στον κ. Λοβέρδο και στη συνέχεια θα μιλήσει ο κ. Βιλιάρδος, για τη σειρά που έχει ως κατά προτεραιότητα ομιλητής. Κύριε Τζανακόπουλε, έχετε τον λόγο για τρία λεπτά.
Ευχαριστώ, κύριε Πρόεδρε. Θα είμαι σύντομος. Κυρίες και κύριοι συνάδελφοι, καταλαβαίνω και συμπάσχω με τον Κοινοβουλευτικό Εκπρόσωπο της Νέας Δημοκρατίας, ο οποίος με δεδομένη την απουσία του κ. Μητσοτάκη - όχι μόνο σήμερα από τη Βουλή, αλλά συνολικά από το πολιτικό πεδίο, είτε αυτό αφορά τη διαπραγμάτευση στην Ευρώπη είτε αυτό αφορά τα ελληνοτουρκικά ζητήματα - αισθάνεται την ανάγκη να διατηρήσει ψηλά το ηθικό της ημιαπούσας Κοινοβουλευτικής Ομάδας του κ. Μητσοτάκη.
Για ρίξτε μια ματιά πίσω σας.
Όμως απ' αυτό μέχρι στο να φθάνει στο σημείο ο κύριος Κοινοβουλευτικός Εκπρόσωπος της Νέας Δημοκρατίας να μας διαβεβαιώνει ότι ο κ. Ερντογάν, ο Πρόεδρος της Τουρκίας, αισθάνεται και αιφνιδιασμένος, καταλαβαίνετε ότι υπάρχει μία μικρή - θα πω εγώ - απόσταση. Νομίζω ότι θα πρέπει, αν μη τι άλλο, σε τέτοιες κρίσιμες στιγμές να διατηρούμε τη σοβαρότητα η οποία αρμόζει στην κατάσταση. Διότι, όπως έλεγε και ένας αυστριακός στρατηγός την περίοδο του Α΄ Παγκοσμίου Πολέμου, η κατάσταση είναι εξαιρετικά κρίσιμη αλλά καθόλου σοβαρή. Επίσης, θα πω στον κύριο Κοινοβουλευτικό Εκπρόσωπο της Νέας Δημοκρατίας, ότι δεν χρειάζεται να κοπιάζει για να αντιστρέψει μια αναντίρρητη ιστορική πραγματικότητα. Είναι απολύτως εμπεδωμένο στη συνείδηση του ελληνικού λαού, ποια παράταξη εδώ και ογδόντα χρόνια επιλέγει να υπερασπίζεται τα συμφέροντα του ελληνικού λαού και ποια παράταξη επενδύει στον διχασμό και τις διώξεις. Επομένως, θα του συνιστούσα, όταν μιλά για αυτόν τον πολιτικό χώρο, να είναι πολύ πιο προσεκτικός, διότι είναι και απολύτως εμπεδωμένο σε οποιονδήποτε παρακολουθεί καλοπροαίρετα αυτή εδώ τη συζήτηση αλλά και τις εξελίξεις των δύο τελευταίων μηνών, ποιος είναι ο ενορχηστρωτής της παρακρατικής μεθόδου σπίλωσης, κατασυκοφάντησης και δίωξης πολιτικών αντιπάλων. Ο απών σήμερα κ. Μητσοτάκης. Εάν ο απών σήμερα κ. Μητσοτάκης θέλει να εξιλεωθεί για την πολιτική αθλιότητα που ενορχηστρώνει τους τελευταίους δύο μήνες, καλό θα ήταν να μαζέψει όποιο πολιτικό σθένος του έχει απομείνει και να έρθει εδώ, ενώπιον του Σώματος, να ενημερώσει για το σχέδιο το οποίο έχει. Εμείς λέμε ότι. απ' ό,τι φαίνεται, δεν έχει για να αντιμετωπίσει την προκλητικότητα Ερντογάν. Όλα τα υπόλοιπα είναι προφάσεις εν αμαρτίαις.
Ο κ. Λοβέρδος έχει τον λόγο.
Ευχαριστώ, κύριε Πρόεδρε. Έχει υπάρξει μια απόσταση, βέβαια, από την τοποθέτηση του Αρχηγού της Αξιωματικής Αντιπολίτευσης. Θα προσπαθήσω να επαναφέρω τη συζήτηση εκεί, χωρίς ακρότητες και χωρίς εκμετάλλευση των λίγων λεπτών που έχω στη διάθεσή μου. Κοιτάξτε, κύριε Πρόεδρε, το ότι πρέπει να ενημερωθούν οι πολιτικοί Αρχηγοί από τον Πρωθυπουργό είναι απολύτως σωστό και έχει δίκαιο ο Αρχηγός της Αξιωματικής Αντιπολίτευσης. Είναι κακό που δεν έχει γίνει ακόμη. Εμείς, ενημερωθήκαμε ως κόμμα, ενημερώθηκα εγώ συγκεκριμένα από τον κ. Παναγιωτόπουλο και τον κ. Δένδια - αυτό είναι μια αλήθεια, μιλάγαμε μέχρι αργά χθες το βράδυ - αλλά έχει άλλη σημασία ο Πρωθυπουργός της χώρας να ενημερώσει τους πολιτικούς Αρχηγούς. Συμφωνώ σε αυτό απολύτως. Συμφωνώ, επίσης, και με την παρατήρηση που έκανε ο Αρχηγός της Αξιωματικής Αντιπολίτευσης, σχετικά με αυτούς που βρήκαν τη μέρα χθες να εκμεταλλευτούν τα γεγονότα και να παίξουν έναν ρόλο υπερεθνικόφρονα στο διαδίκτυο, όταν είναι πολιτικοί. Δεν προσφέρουν καλές υπηρεσίες και σ' αυτό είμαι και οριζόντιος και κάθετος και διαγώνιος. Θέλω να πω ότι είμαι απόλυτος. Το τρίτο επιχείρημα είναι, επίσης, σοβαρό. Όταν ένα κράτος γειτονικό, η Τουρκία, προσπαθεί να δημιουργήσει κρίση, ανεξαρτήτως εκβάσεως, γιατί έχουμε μπροστά μέρες που διαρκεί η NAVTEX, πρέπει να ξέρεις ως Ελλάδα ότι σε τεστάρει, ανεξαρτήτως του τι θα πράξουν. Σε τεστάρουν, πρώτα απ' όλα, για να δουν ποιες θα είναι οι διπλωματικές σου κινήσεις και κυρίως το περιεχόμενο που θα έχουν. Όχι εάν σηκώνεις το τηλέφωνο αλλά τι θα πεις. Σε τεστάρουν, σε ό,τι αφορά το πώς θα κινηθούν οι Ένοπλες Δυνάμεις σου και τεστάρουν και το πολιτικό μας σύστημα, εάν θα βρει μια ευκαιρία να πλακωθεί μεταξύ του, να τσακωθούν μεταξύ τους τα κόμματα, να ανταλλάξουν επιχειρήματα, να κάνουν εσωτερικές διαπραγματεύσεις πριν τις διαπραγματεύσεις της χώρας και ούτω καθεξής. Υπό την έννοια αυτή, χθες το απόγευμα, που τυχαία συνέπεσε η ένταση με τη συνεδρίαση της Επιτροπής Εξωτερικών και Άμυνας, συνεννοηθήκαμε όλα τα κόμματα, τα τέσσερα κόμματα που ήταν εκείνη τη στιγμή παρόντα, να μην κάνουμε καμμία νύξη ούτε καν ερώτηση προς τον Υπουργό. Για ποιον λόγο; Για να μην ετεροκαθορίσουν την ημερήσια διάταξή μας άλλοι, να μη δείξουμε πανικό, να μη φανούμε, εν πάση περιπτώσει, ότι δεν είμαστε αντάξιοι των περιστάσεων ως πολιτικοί οργανισμοί. Έτσι και έγινε απ' όλους. Τώρα, το να έχουμε διάθεση να κρυφτούμε πίσω από τα ελληνοτουρκικά, όταν πρόκειται για ένα ζήτημα δημοκρατίας, δεν το βλέπω σωστό, το βλέπω λάθος. Θέλω να θυμίσω, με υπερηφάνεια, ότι τον καιρό των διώξεών μας τα προηγούμενα χρόνια, όταν συζητούσαμε για εθνικά θέματα, εμείς ως Κίνημα Αλλαγής, ως ΠΑΣΟΚ, όταν συζητούσαμε στο πλαίσιο του Εθνικού Συμβουλίου Εξωτερικής Πολιτικής ακόμα και μετά από θυελλώδεις συνεδριάσεις της Βουλής, πηγαίναμε στο Εθνικό Συμβούλιο Εξωτερικής Πολιτικής και ανταποκρινόμαστε στο εθνικό μας καθήκον. Ουδέποτε μπερδέψαμε το ένα θέμα με το άλλο. Όποιος και εάν ήταν εκείνος που κυβερνούσε - που ήταν ΣΥΡΙΖΑ και οι ΑΝΕΛ - , για τα θέματα της εξωτερικής πολιτικής, τα λεγόμενα εθνικά μας θέματα, ουδέποτε προσπαθήσαμε το επιχείρημα που σχετίζεται με τα εθνικά μας θέματα, να το μεταφέρουμε στην εσωτερική σύγκρουση ή το αντίθετο. Κρατήσαμε μια στάση συνέπειας και είμαστε υπερήφανοι γι' αυτό. Το ίδιο κάνουμε και σήμερα. Η Πρόεδρος μας έχει ζητήσει τη σύγκληση του Συμβουλίου Πολιτικών Αρχηγών πρώτη απ' όλους. Επιμένει σε αυτό και έχει δίκαιο. Κακώς δεν έχει μέχρι τώρα συγκληθεί. Όμως, εν πάση περιπτώσει, κύριε Πρόεδρε, επαναλαμβάνω όλα τα μεγάλα προβλήματα της εξωτερικής μας πολιτικής δεν μπορούν να σταματούν τις διαδικασίες του ελληνικού κράτους - πότε, κύριε Πρόεδρε; - ειδικά όταν πρόκειται να αποδείξεις ότι είσαι ψύχραιμος, να αποδείξεις εμπράκτως την ενότητα που έχει σφυρηλατηθεί ανάμεσα στις πολιτικές δυνάμεις, και να μας βλέπουν οι άλλοι απέξω ως ένα και αδιαίρετο σώμα. Εάν μετατρέψουμε τη σημερινή συζήτηση ή και την αυριανή, την οποιαδήποτε συζήτηση στη Βουλή σε συζήτηση αντιπαραθέσεων και αντεγκλήσεων είναι ολέθριο λάθος, και κατά τούτο διαφωνούμε με την παρέμβαση του Αρχηγού της Αξιωματικής Αντιπολίτευσης. Τελειώνοντας, μια φράση. Δεν είναι σήμερα η μέρα όπου η Βουλή συζητά ζητήματα που σχετίζονται με πολιτικούς αντιπάλους, ευθύνες τους, διώξεις τους κ.λπ.. Είναι μέρα που η Βουλή συζητά ένα πρόβλημα δημοκρατίας και πρέπει να το σεβαστούμε αυτό τηρώντας και τους κανόνες της κοινοβουλευτικής δεοντολογίας, τηρώντας όσο μπορεί ο καθένας και τους κανόνες της πολιτικής ευπρέπειας, και κοιτώντας στο τέλος της ημέρας να βγάλουμε νόημα από αυτά που μας έχουν συμβεί και όχι να ξαναχάσουμε το νόημα. Τέλος, κύριε Πρόεδρε, είναι και μια ευκαιρία να είναι η τελευταία μέρα που στάζει δηλητήριο μέσα σε αυτή την Αίθουσα, να αποδοθούν ευθύνες όπως πρέπει να αποδοθούν, κατά τις αρμοδιότητες της Βουλής, και να συνεχίσουμε να κάνουμε το χρέος μας απέναντι στον ελληνικό λαό απερίσπαστοι από συγκρούσεις αυτού του επιπέδου. Ευχαριστώ.
Κύριε Πρόεδρε, μπορώ να έχω τον λόγο;
Κύριε Μπούγα, μισό λεπτό. Κύριοι συνάδελφοι, έχει ζητήσει τον λόγο ο κ. Παφίλης και θα κλείσει ο κ. Μπούγας. Κύριε Βιλιάρδο, αντέχετε σε άσκηση υπομονής. Σας βλέπω, είστε γαλήνιος. Ευχαριστούμε. Ορίστε, κύριε Παφίλη, έχετε τον λόγο.
Ναι, είναι καλές οι τοποθετήσεις και οι δηλώσεις, αλλά υπάρχουν δύο σημαντικά σημεία για τα οποία δεν μιλάει κανένας από τα υπόλοιπα κόμματα. Το ότι η τουρκική κυβέρνηση κλιμακώνει την επιθετικότητα κατά της χώρας είναι γεγονός και δεν είναι σημερινό. Ποια είναι τα δύο σημεία που νομίζουμε ότι πρέπει να πάρει υπ' όψιν και ο ελληνικός λαός; Πρώτον, όλη αυτή η εξέλιξη έρχεται αμέσως μετά τη Σύνοδο Κορυφής της Ευρωπαϊκής Ένωσης και αποδεικνύει ότι εκεί που εναποθέτετε τις ελπίδες σας και οι στρατηγικοί σας σύμμαχοι σφυρίζουν αδιάφορα, για να μην πω ότι φουσκώνουν τα πανιά της επιθετικότητας της Τουρκίας. Το δεύτερο, αφορά τον κόλαφο της στρατηγικής και του ΣΥΡΙΖΑ και της Νέας Δημοκρατίας και του ΚΙΝΑΛ, που αφορά τη στρατηγική συμμαχία που έχουμε με τις Ηνωμένες Πολιτείες Αμερικής που έχει μετατρέψει τη χώρα σε ένα επιθετικό πραγματικά πεδίο με τις βάσεις που έχετε δώσει. Τι λέει, λοιπόν, η δήλωση του Στέιτ Ντιπάρτμεντ; Τι λέει; Γιατί δεν μιλάτε γι' αυτό; Λέει για αμφισβητούμενες περιοχές, αμφισβητούμενα ύδατα. Περιοχή είναι και το ύδωρ, δεν είναι μόνο η στεριά. Λέει, λοιπόν, για αμφισβητούμενα ύδατα το Στέιτ Ντιπάρτμεντ και οι μεγάλοι σας σύμμαχοι που κάνατε και παρέμβαση στην Πρεσβεία και στον Υφυπουργό Εξωτερικών των Ηνωμένων Πολιτειών της Αμερικής. Τι δείχνει αυτό, κατά τη γνώμη μας; Και αυτό είναι το πιο σημαντικό. Δείχνει ότι έχει αποφασιστεί η συνδιαχείριση του Αιγαίου, όταν μιλάει για αμφισβητούμενα ύδατα. Ποιος; Οι Ηνωμένες Πολιτείες της Αμερικής, ο στρατηγικός σας σύμμαχος και πολλοί είναι εκείνοι - και δεν είναι από τον χώρο του Κομμουνιστικού Κόμματος Ελλάδας - πάρα πολλοί και πολλοί οι στρατιωτικοί και ανώτατοι μάλιστα, οι οποίοι λένε ότι είμαστε μόνοι μας. Αποδεικνύεται, λοιπόν, πόσο καταστροφική, κραυγαλέα καταστροφική είναι η πολιτική που στηρίζει τα κυριαρχικά δικαιώματα και τα δικαιώματα γενικότερα της χώρας στο ΝΑΤΟ, στην Ευρωπαϊκή Ένωση και στις Ηνωμένες Πολιτείες της Αμερικής. Αυτά πρέπει να γνωρίζει ο ελληνικός λαός, ο οποίος είναι αυτός που καλείται και θα κληθεί σε οποιαδήποτε περίπτωση να υπερασπιστεί την κυριαρχία και την εδαφική ακεραιότητα και τα σύνορα της χώρας. Επομένως, εμείς λέμε ότι η κατάσταση είναι σοβαρή, είναι κρίσιμη και ότι ως προς την πολιτική της υπόκλισης και της ταύτισης των κυβερνήσεων με όλους αυτούς που σφάζουν τους λαούς στην περιοχή να πω, όπως λέει ένα σύνθημα, ότι «οι ιμπεριαλιστές τη γη ξαναμοιράζουν, με των λαών το αίμα τα σύνορα χαράζουν». Αυτό πρέπει να έχει υπ' όψιν του ο ελληνικός λαός και να είναι σε επιφυλακή. Φυσικά είναι δεδομένο ότι θα υπερασπίσει και την εδαφική του ακεραιότητα και τα σύνορα της χώρας, αλλά ταυτόχρονα πρέπει να πιέσει, να κινητοποιηθεί, ώστε να απεμπλακεί η χώρα από το θανάσιμο κυριολεκτικά αγκάλιασμα των συμμάχων που εξυπηρετούν και συμφέροντα της ντόπιας - θα έλεγα - ολιγαρχίας.
Θα κλείσει αυτόν τον κύκλο τοποθετήσεων ο Κοινοβουλευτικός Εκπρόσωπος της Νέας Δημοκρατίας, ο κ. Μπούγας. Προφανώς, υπάρχει ζέουσα επικαιρότητα. Έχουμε όμως και ένα θέμα για το οποίο είμαστε εδώ σήμερα και πρέπει να ισορροπήσουμε ανάμεσα στα δύο γεγονότα. Έχει ενδιαφέρον πάντως να πληροφορήσω το Σώμα ότι όσο εμείς συζητάμε για το θέμα της ενημέρωσης της Κυβερνήσεως προς την Αντιπολίτευση για την κρίση, την ένταση, την υπερένταση με την Τουρκία ή και άλλα θέματα, η Κυβέρνηση έχει ήδη ανακοινώσει τον τρόπο με τον οποίο ο Πρωθυπουργός θα ενημερώσει τους πολιτικούς Αρχηγούς αύριο κιόλας για όλα αυτά τα θέματα. Ορίστε, κύριε Μπούγα, έχετε τον λόγο.
Ευχαριστώ, κύριε Πρόεδρε. Θα ήθελα να διαβεβαιώσω τον κ. Τζανακόπουλο, για να μην ανησυχεί, ότι η χώρα έχει σοβαρή Κυβέρνηση, κύριοι συνάδελφοι του ΣΥΡΙΖΑ. Τόσο ο Πρωθυπουργός όσο και η Κυβέρνηση, κύριε Πρόεδρε, βρίσκονται σε εθνική εγρήγορση και αντιδρούν με σύνεση και ψυχραιμία, στον χρόνο που πρέπει και όπως πρέπει. Όπως ανακοινώσατε κι εσείς, είναι γεγονός ότι αύριο ο Πρωθυπουργός, στο γραφείο του, διαδοχικά θα δεχθεί τους πολιτικούς Αρχηγούς, προκειμένου να τους ενημερώσει τόσο για τα αποτελέσματα της πρόσφατης Συνόδου Κορυφής όσο και για τα τρέχοντα ζητήματα της τουρκικής προκλητικότητας. Κατά συνέπεια, είναι ανεπίκαιρο πλέον το αίτημα για ενημέρωση των πολιτικών Αρχηγών. Χαίρομαι δε που ο κ. Λοβέρδος από μόνος του πήρε την πρωτοβουλία, όπως είπε χθες, και ενημερώθηκε για τα ζητήματα, τα οποία ανέφερα.
Και ο ΣΥΡΙΖΑ.
Και ο ΣΥΡΙΖΑ. Κύριε Πρόεδρε, θέλω επίσης να τονίσω ότι σήμερα η Βουλή, η Εθνική Αντιπροσωπεία έχει να διεκπεραιώσει μία σοβαρή θεσμική αποστολή και θα πρέπει όλοι μας να αντιληφθούμε τη σοβαρότητα, την ιστορικότητα - ας μου επιτραπεί να πω - της σημερινής συνεδριάσεως. Επιχειρείται, για τρίτη φορά μέσα σε αυτήν την Αίθουσα, να προσαφθεί η μομφή από τον ΣΥΡΙΖΑ για δήθεν απουσία και φυγομαχία της Κυβέρνησης. Για να τελειώνουμε λοιπόν με αυτό, η Κυβέρνηση δεν φυγομαχεί. Σέβεται το Σύνταγμα και τον Κανονισμό της Βουλής. Η σημερινή διαδικασία, όπως και οι προηγούμενες, είναι μια διαδικασία που, σύμφωνα με τη διάταξη του άρθρου 86 του Συντάγματος, εκκινεί, συνεχίζεται και ολοκληρώνεται από τη Βουλή, από την Εθνική Αντιπροσωπεία. Δεν είναι ζήτημα της Κυβέρνησης. Αυτό, κύριοι συνάδελφοι του ΣΥΡΙΖΑ, πρέπει να το αντιληφθείτε. Για να μπορέσετε να συμπεριφερθείτε κατά τρόπο κοινοβουλευτικό και δημοκρατικό, πρέπει επιτέλους να κατανοήσετε τη λειτουργία των κοινοβουλευτικών θεσμών. Δυστυχώς, μέχρι τώρα δεν την έχετε κατανοήσει. Κατά συνέπεια, κύριε Πρόεδρε, είναι απολύτως θεσμική η στάση της Κυβέρνησης. Αφορά τη Βουλή η σημερινή διαδικασία. Η Βουλή, εν τέλει, θα αποφασίσει την άσκηση ή μη της ποινικής δίωξης. Κάτι τελευταίο. Ενώ η συζήτηση σήμερα γίνεται για το εάν θα γίνει αποδεκτή η εισήγηση της προανακριτικής επιτροπής για άσκηση δίωξης σε βάρος του πρώην Υπουργού, μέχρι τώρα δεν έχω ακούσει ούτε ένα υποστηρικτικό επιχείρημα από την πλευρά του ΣΥΡΙΖΑ. Προσπαθούν να δημιουργήσουν προσκόμματα στη συζήτηση. Θέτουν διάφορα άσχετα θέματα και, πλην των «δικονομικών» ενστάσεων του κ. Λάππα, επί της ουσίας των όσων καταλογίζονται στον πρώην Υπουργό, και βεβαίως έμμεσα αλλά ευθέως και στην τότε κυβέρνηση ΣΥΡΙΖΑ - ΑΝΕΛ, δεν έχει ακουστεί ούτε μια λέξη. Περιμένουμε με αγωνία να ακούσουμε τι έχει επιτέλους να πει γι' αυτή την υπόθεση ο ΣΥΡΙΖΑ.
Να δανειστώ μία έκφραση: Παρά ταύτα, το καραβάνι προχωράει. Οπότε, κύριε Βιλιάρδο, ελάτε να το αποδείξουμε. Είστε ο τελευταίος κατά προτεραιότητα ομιλητής αυτού του κύκλου.
Ευχαριστώ, κύριε Πρόεδρε. Επιστροφή στη «NOVARTIS». Κατ' αρχάς η δική μας πάγια θέση είναι πως όλες οι υποθέσεις αυτού του είδους είναι καθαρά θέμα της δικαιοσύνης. Ασφαλώς όχι της Βουλής. Ενώ ακριβώς γι' αυτόν τον λόγο είμαστε υπέρ της πλήρους κατάργησης του άρθρου 86 περί ευθύνης Υπουργών, το οποίο στην ουσία έχει παραμείνει ως έχει, με μία μικρή προσχηματική διόρθωσή του. Υπενθυμίζουμε εδώ πως η τελευταία αναθεώρηση επί του άρθρου ολοκληρώθηκε με το ψήφισμα της 25ης Νοεμβρίου του 2019. Εν προκειμένω, καταργήθηκε η σύντομη αποσβεστική προθεσμία που προέβλεπε το προηγούμενο, το προϊσχύον δηλαδή άρθρο. Δεν επήλθε, όμως, καμμία τροποποίηση σχετικά με τα αρμόδια όργανα άσκησης της δίωξης, καθώς επίσης και με την όλη διαδικασία δίωξης των μελών της κυβέρνησης. Τι συμβαίνει τώρα στην πράξη; Εξόφθαλμες υποθέσεις σκανδάλων σέρνονται κυριολεκτικά για πολλά χρόνια μεταξύ της Βουλής και της δικαιοσύνης, μειώνοντας στο ναδίρ την εμπιστοσύνη των πολιτών στο πολιτικό σύστημα. Σκάνδαλα, δηλαδή, που έπληξαν όχι μόνο την οικονομία, αλλά κυρίως το κράτος δικαίου, άφησαν κατά κανόνα αλώβητους τους εκάστοτε πολιτικούς, οι οποίοι είτε διευκόλυναν, είτε αδιαφόρησαν, είτε κυρίως πλούτισαν, βασισμένοι στις συνταγματικές διατάξεις περί μη ευθύνης, ουσιαστικά, και μη δίωξης των μελών της κυβέρνησης. Τις ολέθριες συνέπειες της διαφθοράς, της διαπλοκής και της ατιμωρησίας τις πλήρωσαν και τις πληρώνουν ακόμη πανάκριβα οι πολίτες, καθώς, επίσης - δυστυχώς - η οικονομία της χώρας, με αποτέλεσμα σήμερα να κινδυνεύει ακόμη και η εδαφική μας ακεραιότητα. Εν προκειμένω, σωστά, δεν έφεραν τα μνημόνια την κρίση, αλλά η διαφθορά έφερε τόσο την κρίση όσο και τα μνημόνια, με τα οποία καταστράφηκε και θα συνεχίσει να καταστρέφεται η Ελλάδα. Όσο για τη μείωση των δαπανών στην υγεία, στην τρόικα οφείλεται και όχι βέβαια στο ΠΑΣΟΚ, όπως είπε ο εισηγητής του. Όσον αφορά, τώρα, αυτό που θα έπρεπε να μας ενδιαφέρει γενικότερα ως Έλληνες στην περίπτωση της «NOVARTIS» είναι ασφαλώς το σκάνδαλο, τα δισεκατομμύρια, δηλαδή, που έχασε το ελληνικό δημόσιο, οπότε οι φορολογούμενοι, από αυτού του είδους τις πρακτικές, ενώ είναι εξευτελιστικό και απογοητευτικό για την πολιτική ηγεσία της χώρας μας, για όλους εμάς τους Έλληνες, να εισπράττουν οι Ηνωμένες Πολιτείες πάνω από 300 εκατομμύρια δολάρια για κάτι που αφορούσε την Ελλάδα, ενώ η Ελλάδα απολύτως τίποτα. Φυσικά, πρόκειται για ένα πάρα πολύ μικρό ποσό για τη συγκεκριμένη εταιρεία, η χρηματιστηριακή αξία της οποίας είναι 200 δισεκατομμύρια, ο τζίρος της είναι 50 δισεκατομμύρια ετήσια και κερδίζει 12 δισεκατομμύρια καθαρά κάθε χρόνο. Πόσο μάλλον όταν βρέθηκαν από την εισαγγελία, σύμφωνα με την κατάθεση δικαστικής λειτουργού, σε δύο τραπεζικούς λογαριασμούς κινήσεις χρημάτων της τάξης των 130 εκατομμυρίων ευρώ από τη συγκεκριμένη εταιρεία - που ασφαλώς δεν είναι η μοναδική - , χωρίς να γίνει καμμία προσπάθεια διερεύνησής τους. Στέλεχος, πάντως, της φαρμακευτικής εταιρείας που παρέστη ως μάρτυρας και τον ρωτήσαμε εάν κατά την άποψή του πρόκειται για σκευωρία ή για σκάνδαλο, μας απάντησε ξεκάθαρα και αυθόρμητα πως πρόκειται ασφαλώς για σκάνδαλο, σβήνοντας ακόμη και τις απειροελάχιστες αμφιβολίες μας. Συνεχίζοντας, δηλώσαμε πολύ γρήγορα, όταν παρακολουθήσαμε τις πρώτες συνεδριάσεις της προανακριτικής, ότι επρόκειτο για μία παρωδία. Για τη σύγκρουση των τριών εμπλεκομένων κομμάτων που ακούσια ή εκούσια συγκάλυψαν το σκάνδαλο, αφού είναι δεδομένη η ύπαρξή του. Παρωδία τουλάχιστον για τον εξής λόγο: Ας φανταστούμε πως είμαστε κατηγορούμενοι σε ένα δικαστήριο που τόσο ο πρόεδρός του όσο και η πλειοψηφία των ενόρκων του έχουν αποφασίσει εκ των προτέρων να μας καταδικάσουν ό,τι και να συμβεί. Είναι, λοιπόν, δυνατόν να περιμένουμε ποτέ μια δίκαιη και αντικειμενική διαδικασία ή απόφαση; Μπορεί υπό αυτές τις προϋποθέσεις να κερδίσουμε ποτέ τη δίκη, ακόμη και αν έχουμε δίκιο; Φυσικά, δεν ισχυριζόμαστε πως έχει δίκιο ή άδικο ο κ. Παπαγγελόπουλος, αφού αναφερόμαστε μόνο στη διαδικασία, την οποία κρίναμε λογικά ως παρωδία. Από την άλλη πλευρά, εάν πράγματι έκανε ο κ. Παπαγγελόπουλος αυτά που τον κατηγορούν, είναι δυνατόν να μην τα γνώριζε ο κ. Τσίπρας; Από τις ερωτήσεις πάντως που θέσαμε και από όλα όσα παρακολουθήσαμε, θεωρούμε πως κάτι τέτοιο είναι αδύνατον. Αποκλείεται 100%. Επομένως, γιατί δεν κατηγορείται, επίσης, ο κ. Τσίπρας; Επειδή ήταν Πρωθυπουργός; Έχει, δηλαδή, δικαίωμα στην ατιμωρησία ένας πρωθυπουργός; Ακόμη και ο Καγκελάριος Κολ, πάντως, στη Γερμανία, ο πρωτεργάτης της ένωσής της, τιμωρήθηκε για κάτι πολύ ηπιότερο. Στην Ελλάδα, βέβαια, έχουν διαπιστωθεί πολλά άλλα εγκλήματα, τεραστίου μεγέθους, ειδικά μετά το 2009, με κορυφαία το PSI, που παραδόθηκε χωρίς κανένα αντάλλαγμα η εθνική μας κυριαρχία, καθώς επίσης η υπογραφή του τρίτου μνημονίου από τα συγκεκριμένα τρία κόμματα που συγκρούονταν στην προανακριτική, χωρίς να τιμωρηθεί κανένας. Έτσι, όμως, δεν πρόκειται να έχει ποτέ μέλλον η πατρίδα μας και θα βαδίζει από το κακό στο χειρότερο, όπως κάθε χώρα που δεν διαθέτει ένα σοβαρό κράτος δικαίου. Εάν νομίζει τώρα το ΠΑΣΟΚ - ΚΙΝΑΛ με την καινούργια του ονομασία - πως ξεπλύθηκε από τον ΣΥΡΙΖΑ, όπως καταλάβαμε από την προηγούμενη αναφορά, κάνει μεγάλο λάθος. Τέτοια εγκλήματα δεν ξεπλένονται και δεν ξεχνιούνται ποτέ. Δυστυχώς, τώρα, μετά από όσα θλιβερά παρακολουθήσαμε, ένας ακόμη εξαιρετικά μεγάλος ασθενής στη χώρα μας είναι η δικαιοσύνη, τουλάχιστον στα ανώτατα κλιμάκιά της, κάτι που μας προβλημάτισε σε μεγάλο βαθμό, αφού καταλάβαμε τι μπορεί να συμβεί σε ανθρώπους που έχουν την ατυχία να οδηγηθούν εκεί ακόμη κι αν είναι αθώοι. Άλλωστε, η δικαιοσύνη αποτελεί το τελευταίο καταφύγιο των πολιτών, αφού οφείλει να τους προστατεύει από κάθε αυθαιρεσία. Και όχι να συναλλάσσεται με την εκάστοτε κυβέρνηση, με στόχο το επαγγελματικό ή άλλο συμφέρον των λειτουργών της, την καριέρα τους και όχι την απονομή δικαιοσύνης. Δυστυχώς, η εντύπωση που μας δημιουργήθηκε είναι πως υπάρχει μια απαράδεκτη διαπλοκή της πολιτικής με τη δικαιοσύνη. Οπότε, όλα όσα λέγονται περί της ανεξαρτησίας των δύο εξουσιών, την οποία εμείς ως Ελληνική Λύση υποστηρίζουμε, είναι μόνο για τα μάτια του κόσμου. Βέβαια, δεν υπάρχει στην Ελλάδα ούτε η ανεξαρτησία της νομοθετικής από την εκτελεστική εξουσία, αφού στην ουσία αποφασίζει, διατάζει και θεσμοθετεί το κόμμα που διαθέτει την πλειοψηφία των Βουλευτών, που σήμερα δεν τολμούν καν να διατυπώσουν μία άλλη άποψη, πόσο μάλλον να μην ψηφίσουν τα νομοσχέδια που καταθέτουν οι Υπουργοί. Σε τελική ανάλυση δε ο απόλυτος άρχοντας ο εκάστοτε πρωθυπουργός, που στην πραγματικότητα λειτουργεί ως μονάρχης, ειδικά εάν το κόμμα του έχει εκατόν πενήντα οκτώ τέτοιους Βουλευτές. Επομένως, είναι δυνατόν να συμβεί κάτι στη χώρα, πόσο μάλλον κατά συρροή σκάνδαλα, χωρίς να το γνωρίζει ο εκάστοτε πρωθυπουργός; Για παράδειγμα, μπορεί κανείς να πιστέψει ότι ο κ. Σημίτης δεν γνώριζε τι έκαναν οι Υπουργοί του, που ενώ αθωώθηκαν στην αρχή, στη συνέχεια βρέθηκαν αποδεδειγμένα ένοχοι σε σωρεία σκανδάλων; Εάν, όμως, δεν είναι δυνατόν, τότε πώς παραμένουν χωρίς τιμωρία τα σκάνδαλα στην περίπτωση των φαρμάκων που ξεκίνησαν τουλάχιστον μετά το 1997, όπως φαίνεται από πάρα πολλούς στατιστικούς πίνακες; Γιατί δεν τα έχει ερευνήσει κανένας; Γιατί επί τόσους μήνες τόσοι Βουλευτές διερευνούν την ενδεχόμενη σκευωρία και κανένας ποτέ το σκάνδαλο των φαρμάκων; Σε σχέση με τους μάρτυρες κατηγορίας, ειδικά με τον σημαντικότερο στο τέλος, ήταν αρκετή μία φορά που τον είδαμε και τον ακούσαμε για να καταλάβουμε περί τίνος ακριβώς πρόκειται. Δεν χρειάζεται να πω τίποτε άλλο. Ως εκ τούτου, θεωρούμε ότι είναι ντροπή για την Κυβέρνηση να στηρίζει κατηγορίες της στο συγκεκριμένο άτομο, στον συγκεκριμένο μάρτυρα, ο οποίος μας δημιούργησε την εντύπωση πως ήθελε ξεκάθαρα να εκμεταλλευτεί την υπόθεση προς όφελός του, όπως θα έκανε με κάθε άλλη κυβέρνηση. Εύλογα, λοιπόν, συμμετείχαμε από ένα σημείο και μετά εμείς ως Ελληνική Λύση μόνο ως παρατηρητές στην προανακριτική ή καθόλου, αφού καταλάβαμε τι ακριβώς διαδραματίζεται, καθώς καταλάβαμε πως η συμμετοχή μας δεν είχε κανένα νόημα. Εκτός αυτού, δεν θέλαμε με την ενεργητική παρουσία μας να νομιμοποιήσουμε τη διαδικασία, η οποία για τους λόγους που αναφέραμε παραπάνω ήταν επιεικώς απαράδεκτη. Επιπλέον ήταν απαράδεκτη η εξέταση μαρτύρων με κουκούλες, δηλαδή από την προανακριτική σ' έναν όροφο της ΓΑΔΑ, με τους μάρτυρες σ' έναν άλλο και με τηλεφωνική σύνδεση μεταξύ τους, όπου προφανώς δεν γνώριζε κανένας εάν ο μάρτυρας ήταν πράγματι εκεί. Αφού το διαπιστώσαμε την πρώτη φορά που δεν εμφανίστηκε κανένας από τους δύο μάρτυρες, ενώ η Αστυνομία που δήθεν τους παρακολουθούσε και τους προστάτευε νυχθημερόν δεν μπορούσε να τους βρει, φυσικά απείχαμε και από την απίστευτη αυτή παρωδία. Ήταν παρωδία για πολλούς λόγους ακόμη, μεταξύ των οποίων για το αστείο θέαμα - κωμικοτραγικό καλύτερα - να εξετάζουν άπειροι Βουλευτές έμπειρους εισαγγελείς και ανακριτές, περιμένοντας να ανακαλύψουν την αλήθεια, εάν υποθέσουμε βέβαια πως πράγματι αναζητούσαν την αλήθεια. Ένα ακόμη θέμα που μας έκανε άσχημη εντύπωση ήταν η δήθεν μυστικότητα των συνεδριάσεων, η οποία δεν τηρήθηκε ποτέ από την πρώτη στιγμή, με εξαίρεση εμάς που είναι αυτονόητο πως πάντα σεβόμαστε τους κανόνες και τη δημοκρατία. Ειδικότερα, σχεδόν την ίδια στιγμή που διεξάγονταν οι συνεδριάσεις βλέπαμε να αναρτώνται επακριβώς τα περιεχόμενά τους σε ιστοσελίδες, ενώ αμέσως μετά το πέρας των συνεδριάσεων και ενδιάμεσα πολλοί από τους συμμετέχοντες συζητούσαν απροκάλυπτα στη Βουλή με δημοσιογράφους, διαρρέοντας τα πάντα και αδιαφορώντας για το ότι η πράξη τους ήταν ποινικό αδίκημα. Αδιαφορία, λοιπόν, και ατιμωρησία παντού. Το χειρότερο όλων πάντως είναι ότι η παρωδία αυτή διεξήχθη σε μια από τις δυσκολότερες εποχές της ελληνικής ιστορίας, με τη χώρα μας να αντιμετωπίζει θηριώδη εθνικά και οικονομικά προβλήματα - δεν πρόκειται για καμμία υπερβολή - τα οποία προβλήματα απαιτούν την αμέριστη συνδρομή όλων μας, κομμάτων και πολιτών, δηλαδή εθνική ομοψυχία, εάν όχι για να επιλυθούν, τουλάχιστον για να μην επιδεινωθούν, γιατί θα επιδεινωθούν έτσι όπως λειτουργεί η χώρα μας. Ένα επιπλέον θέμα που μας έκανε εντύπωση ήταν οι φιλικές σχέσεις αυτών που συγκρούονταν, όταν βρίσκονταν εκτός της αίθουσας των συνεδριάσεων, εκεί που δεν τους έβλεπε και δεν τους κατέγραφε κανείς. Αποτελούσε αλήθεια δείγμα πολιτικού πολιτισμού, τον οποίον δεν είδαμε σήμερα, ή απλά υποκρισίας και υπόγειων συναλλαγών; Για να είμαστε όσο το δυνατόν περισσότερο αντικειμενικοί, αυτά που συνέβησαν μετά, δηλαδή η αποκάλυψη των μαγνητοφωνημένων συνομιλιών του κ. Παππά, τεκμηρίωσαν πως ο ΣΥΡΙΖΑ, το «μαγαζί», όπως ο ίδιος αποκαλεί το κόμμα του, είναι βυθισμένος στη διαφθορά, οπότε δεν αποκλείεται τίποτα στην υπόθεση Παπαγγελόπουλου. Δεν θα επαναλάβουμε βέβαια εδώ το αυτονόητο, το ότι αυτό αποτελεί ντροπή για την Αριστερά, ειδικά για όσους έχουν αγωνιστεί και υποφέρει για την ιδεολογία τους, είτε συμφωνεί κανείς μαζί της είτε όχι, ούτε την υποψία μας, σύμφωνα με την οποία αντάλλαξε το όνομα της Μακεδονίας με την επιμήκυνση των 95 δισεκατομμυρίων ευρώ χρέους για μετά το 2032, αφού η Γερμανία δεν κάνει ποτέ παραχωρήσεις χωρίς πολύ μεγαλύτερα ανταλλάγματα. Όμως, το να διαπλέκεται και να διαφθείρεται ένα κατ' επίφαση έστω αριστερό κόμμα με τέτοιον τρόπο δεν είναι ό,τι καλύτερο, χωρίς φυσικά αυτό να αφορά όλα του τα στελέχη - μακριά από εμάς η συλλογική ευθύνη - αλλά μόνο εκείνα που προέβησαν σε συγκεκριμένες πράξεις. Τα παραπάνω δεν σημαίνουν βέβαια πως είμαστε υπέρ της αποδοχής μαγνητοφωνημένων συνομιλιών ως αποδείξεις στα δικαστήρια, όπως δυστυχώς έχει θεσμοθετηθεί στην Ελλάδα, αφού θα ήταν τρομακτικό να πρέπει να ψάχνει κανείς τον συνομιλητή του μήπως είναι καλωδιωμένος πριν συζητήσει μαζί του. Εν τούτοις, το γεγονός παραμένει, η απίστευτη διαφθορά ενός κόμματος που κυβέρνησε την Ελλάδα, τουλάχιστον από έναν Υπουργό δικό του που ήταν δίπλα στον Πρωθυπουργό. Αλήθεια, ούτε αυτό το γνώριζε ο κ. Τσίπρας; Εάν το δεχτούμε, τότε θα ήταν είτε ανόητος είτε ανίκανος, δύο εξίσου επικίνδυνα χαρακτηριστικά για τον Πρωθυπουργό μιας χώρας. Κλείνοντας θα πω πως η εντύπωση που αποκομίσαμε είναι πως κάποιος ή κάποιοι Υπουργοί διαφόρων κομμάτων είναι τόσο ένοχοι όσο κατηγορούνται, με τη διαφορά όμως πως είναι τόσο έμπειροι ώστε να γνωρίζουν πώς πρέπει να κρύβονται και τι να αποφεύγουν για να μη συλληφθούν, ενώ ο ΣΥΡΙΖΑ δεν έχει ούτε καν αυτήν την ικανότητα. Όσα αναφέραμε και βιώσαμε πάντως είναι τόσο απογοητευτικά, τόσο αποκαρδιωτικά για τους Έλληνες που έχουν κάθε δίκιο να κατηγορούν συλλήβδην τους πολιτικούς από τους οποίους έχουν υποφέρει τα πάνδεινα για πολλές δεκαετίες. Έτσι, όμως, δεν υπάρχει καμμία δυνατότητα να ξεφύγει η Ελλάδα από τη μεγαλύτερη καταστροφή που έχει υποστεί στη μακραίωνη ιστορία της, οπότε δύσκολα θα αποφύγει να καταλήξει κυριολεκτικά στα σκουπίδια της ιστορίας ως έθνος, με μία και μοναδική δυνατότητα όμως, την παραδειγματική τιμωρία όλων των διεφθαρμένων πολιτικών και κομμάτων που την οδήγησαν στο σημερινό της κατάντημα, χωρίς την οποία δεν πρόκειται να υπάρξει μέλλον. Χωρίς τιμωρία η Ελλάδα μέλλον δεν πρόκειται να έχει, όπως δεν έχει τίποτα στον κόσμο. Θα κλείσουμε μ' ένα σχόλιο που αφορά την πρόσφατη δίωξη της εισαγγελέως διαφθοράς, της κ. Τουλουπάκη, όχι για τη συγκεκριμένη εισαγγελική λειτουργό, αλλά γενικότερα για τη λειτουργία της ανεξάρτητης δικαιοσύνης. Σκάνδαλο είναι το ότι οι εισαγγελείς και οι ανακριτές που τόλμησαν να ερευνήσουν σε βάθος την υπόθεση, αναζητώντας στοιχεία για την ενδεχόμενη εμπλοκή πολιτικών προσώπων, βρίσκονται κατηγορούμενοι. Αντί, δηλαδή, να βρεθούν ενώπιον της δικαιοσύνης οι εμπλεκόμενοι και να ερευνηθεί περαιτέρω ο ρόλος των πολιτικών προσώπων από τη δικαιοσύνη, όχι από τη Βουλή, βρίσκονται κατηγορούμενοι οι δικαστές. Ο Υπουργός Ανάπτυξης ζήτησε ακόμη και φυλακίσεις δικαστών. Φυσικά και πρέπει να τιμωρούνται οι δικαστικοί λειτουργοί όταν παρανομούν, αλλά στη συγκεκριμένη υπόθεση άλλο είναι το διακύβευμα. Στόχος της Κυβέρνησης είναι να μπει στο αρχείο η υπόθεση για τους δικούς της ανθρώπους, αφ' ενός μεν χωρίς να τιμωρηθεί κάποιο μέλος ή υποστηρικτής της, αφ' ετέρου για να σταλεί προς κάθε κατεύθυνση το σαφέστατο μήνυμα ότι στην ελληνική τάξη πραγμάτων η δικαιοσύνη είναι η θεραπαινίδα του συστήματος. Μπορεί να ασχολείται όσο θέλει η δικαιοσύνη με τους μικρούς, αλλά όχι με τους μεγάλους. Πολύ περισσότερο δεν επιτρέπεται να αποκαλύπτει αμαρτίες του πολιτικού συστήματος και ευθύνες των πρωταγωνιστών του. Η δίωξη κατά της εισαγγελέως διαφθοράς - όχι της συγκεκριμένης, αλλά γενικότερα - δεν είναι απλά αντιπερισπασμός στο σκάνδαλο «NOVARTIS» και πλήγμα στη μάχη κατά της διαφθοράς, αλλά αποτελεί βαθύ πλήγμα στην ανεξάρτητη ελληνική δικαιοσύνη. Ποιος εισαγγελέας ή δικαστής θα θελήσει στο μέλλον να διακινδυνεύσει ή να ρισκάρει, να διερευνήσει, δηλαδή, σκανδαλώδεις υποθέσεις στις οποίες θα υπάρχει σκιά εμπλοκής πολιτικών προσώπων; Προφανώς κανένας. Κλείνοντας, όπως είναι κατανοητό θα απέχουμε από τη ψηφοφορία, οπότε φυσικά θα αποχωρήσουμε. Ευχαριστούμε πολύ.
Ευχαριστούμε τον κ. Βιλιάρδο και για τη συνέπεια στον χρόνο, με τον οποίο ολοκληρώθηκε ο πρώτος κύκλος των κατά προτεραιότητα ομιλητών. Πριν περάσουμε στους υπόλοιπους τρεις κύκλους, θα δώσουμε τον λόγο στον κ. Δημήτρη Παπαγγελόπουλο, πρώην Αναπληρωτή Υπουργό Δικαιοσύνης, για τριάντα λεπτά και μετά θα ακολουθήσουν - όπως προείπα - οι συνάδελφοι ομιλητές από τους επόμενους κύκλους.
Κύριε Πρόεδρε, νιώθω μεγάλη λύπη για τη σημερινή μου αντιπαράθεση, κυρίως με τη Νέα Δημοκρατία. Σήμερα απαιτείται η μέγιστη εθνική συναίνεση και ομοψυχία. Όμως, δεν είναι δική μου επιλογή. Είμαι υποχρεωμένος να παλέψω για την τιμή, την υπόληψή μου και την αλήθεια και κυρίως την ιστορική αλήθεια. Παρ' όλα αυτά, θα προσπαθήσω να απαλείψω, ή αν δεν μπορέσω, να μετριάσω τις πιο σκληρές φράσεις της ομιλίας μου. Κυρίες και κύριοι, στην πρώτη μου ομιλία ενώπιον σας τον Οκτώβριο του '19 που αποφασίσατε τη σύσταση Προκαταρκτικής Επιτροπής για να διερευνήσει τις δήθεν ποινικές μου ευθύνες ως Αναπληρωτή Υπουργού Δικαιοσύνης έκανα δύο μεγάλα λάθη. Είχα δηλώσει ότι θα μετατρέψω τους κατηγόρους μου σε κατηγορούμενους. Δεν χρειάστηκε. Μετατράπηκαν μόνοι τους από τα λάθη τους και κυρίως από τις αποκαλύψεις που οι ίδιοι προκάλεσαν με τη διαδικασία που ακολούθησαν. Λάθος δεύτερο: Είχα δηλώσει ότι η στοχοποίησή μου αποτελούσε εκδικητική πολιτική δίωξη. Μετά από εννέα μήνες αποδείχθηκε ότι πρόκειται για κάτι πολύ μεγαλύτερο, πολυσύνθετο και πολλαπλά επικίνδυνο για τη δημοκρατία και τη δικαιοσύνη. Εννέα μήνες ερευνών, εννέα μήνες κατ' εξακολούθηση παραβιάσεως του Συντάγματος, των σχετικών διατάξεων του Κώδικα Ποινικής Δικονομίας, της ΕΣΔΑ και της πάγιας νομολογίας, ελληνικής και διεθνούς. Παρ' όλα αυτά, κανένα, μα κανένα απολύτως στοιχείο, όχι ενοχοποιητικό, όχι απλά επιβαρυντικό, ούτε και μια ελάχιστη υπόνοια δεν βρέθηκε σε βάρος μου. Θα περιμένω όλη μέρα να ακούσω, πέρα από τις εκθέσεις ιδεών και τα φληναφήματα περί παρακράτους της Αριστεράς, που στόχο έχει να κρύψει το παρακράτος το πραγματικό, να ακούσω κάποιο συγκεκριμένο στοιχείο. «Ο Παπαγγελόπουλος τότε, έκανε αυτό, ο Παπαγγελόπουλος με αυτό έκανε εκείνο». Δεν βρέθηκε, όμως, τέτοιο στοιχείο. Και ξέρετε γιατί δεν βρέθηκε; Γιατί δεν υπάρχει απολύτως τίποτα σε βάρος μου. Μάταια οι κατήγοροί μου διεύρυναν το κατηγορητήριο σε βάρος μου. Μάταια, εντελώς παράνομα και αντισυνταγματικά καλούσαν μάρτυρες κατά τη διάρκεια της Προκαταρκτικής, άσχετους με το σκάνδαλο «NOVARTIS». Μίλησε ο κ. Μπούγας για σεβασμό στο άρθρο 86, ο οποίος ήταν πρόεδρος επιτροπής, που παραβίασε συστηματικά και ενσυνείδητα το άρθρο 86. Η Προκαταρκτική είχε συσταθεί για να ερευνήσει τη δήθεν σκευωρία που είχαν στήσει για το σκάνδαλο «NOVARTIS». Τι δουλειά είχαν όλοι οι άλλοι μάρτυρες που ήρθαν πριν τη διεύρυνση; Ποιος παραβίασε το άρθρο 86 του Συντάγματος; Μάταια, λοιπόν, εντελώς παράνομα και αντισυνταγματικά καλούσαν μάρτυρες άσχετους με το σκάνδαλο «NOVARTIS». Όμως, παρ' όλες τις παρανομίες, παρ' όλες τις προσπάθειες ούτε ένα υποτυπώδες κατηγορητήριο δεν μπόρεσαν να καταρτίσουν. Προκάλεσα κατ' επανάληψη την πλειοψηφία της Προκαταρκτικής Επιτροπής να μου διευκρινίσει γιατί ακριβώς κατηγορούμαι. Απάντηση δεν πήρα ούτε τότε, ούτε τώρα με το πόρισμά της. Το έχω δηλώσει κατ' επανάληψη και θα το επαναλάβω: Νιώθω όπως ο Josef K. πρωταγωνιστής στη δίκη του Κάφκα. Παρακαλώ επί μήνες, παρακαλώ και σήμερα την τελευταία στιγμή να μου πουν γιατί κατηγορούμαι και απάντηση δεν παίρνω, ούτε πρόκειται να πάρω. Όλα αυτά βεβαίως δεν εμπόδισαν την πλειοψηφία της Προκαταρκτικής Επιτροπής να ζητάει με το πόρισμά της την άσκηση ποινικής δίωξης σε βάρος μου, με ένα πόρισμα προκατασκευασμένο, του οποίου η συγγραφή είχε αρχίσει πριν ολοκληρώσει τις εργασίες της η Προκαταρκτική Επιτροπή, πριν ακόμα εμφανιστώ ενώπιόν της για να υπερασπιστώ τον εαυτό μου. Ούτε τα προσχήματα δεν κρατήθηκαν στην περίπτωσή μου. Η συγγραφή του πορίσματος πριν από όλα αυτά προκύπτει από δηλώσεις των ίδιων των μελών της πλειοψηφίας της Προκαταρτικής Επιτροπής και έχει γραφτεί κατ' επανάληψη στον Τύπο. Αυτό το πόρισμα, κυρίες και κύριοι, θα μείνει στην κοινοβουλευτική ιστορία της Ελλάδας και στη νομική επιστήμη ως μαύρη σελίδα για τη δημοκρατία και για την απονομή της δικαιοσύνης. Αντί να είναι ένα εμπεριστατωμένο και πλήρως αιτιολογημένο νομικό κείμενο, είναι μια έκθεση ιδεών πλημμυρισμένη από νομικές ακροβασίες - δεν θέλω να χρησιμοποιήσω τη λέξη «ανοησίες» για λόγους παιδείας - και λογικές ή πιο σωστά παράλογες ανακολουθίες. Σήμερα, λοιπόν, δεν πρόκειται να σας απασχολήσω με το ανύπαρκτο νομικό μέρος μιας ανύπαρκτης κατηγορίας. Σήμερα θα σας απασχολήσω με τον πυρήνα και τις βαθύτερες αιτίες της πρωτοφανούς και αδιανόητα της κατ' εξακολούθηση παραβιάσεως του Συντάγματος, κάθε έννοιας νομιμότητος και του ευτελισμού μιας κορυφαίας κοινοβουλευτικής διαδικασίας. Το τελευταίο διάστημα η πολιτική ζωή του τόπου οδηγείται σε ναρκοπέδιο. Η κατάρρευση όλων των κατηγοριών σε βάρος μου εξαγρίωσε τους διώκτες μου και με μαφιόζικες μεθόδους προσπαθούν να κάνουν ό,τι δεν μπόρεσαν να κάνουν με εμένα και με άλλους Υπουργούς του ΣΥΡΙΖΑ. Απώτερος βέβαια και τελικός στόχος ο Αλέξης Τσίπρας. Οι σχετικοί υπαινιγμοί ή οι ευθείες αναφορές έχουν γίνει ήδη από τους προλαλήσαντες. Ο πόλεμος της λάσπης και της κασέτας έχει φτάσει στο αποκορύφωμα. Κασέτες παντού, κασέτες με παράνομες μαγνητοφωνήσεις. Μια εμφάνισε ο Μιωνής και δηλώνει υπερήφανος ότι έχει και άλλες εννέα. Σημειώσεις με ακρίβειας κασέτας ο κ. Τζένος. Κασέτες στην Πυροσβεστική, κασέτες στην ΕΥΠ σε ευρεία κυκλοφορία. Σε λίγο στα περίπτερα δεν θα αγοράζουμε κασέτες κενές για να τις χρησιμοποιήσουμε, να γράψουμε, δηλαδή, τραγούδια ή ό,τι άλλο θέλουμε, αλλά κασέτες με παράνομες μαγνητοφωνήσεις. Θα τις αγοράζουμε στα περίπτερα για να τις ακούμε και να ικανοποιούμε κάθε είδους παράνομη επιδίωξη. Υπάρχουν, όμως, και άλλα νοσηρά και εκφυλιστικά για το δημοκρατικό μας πολίτευμα συμπτώματα: Δολοφονίες χαρακτήρων, στοχοποίηση και πολιτικές διώξεις αντιπάλων. Εγώ ήμουν η αρχή. Δεν τους πολυβγαίνω. Μια προσεκτική ανάγνωση του πορίσματος της Κυβέρνησης της Πλειοψηφίας, για όποιον ξέρει ελάχιστα νομικά, θα καταλάβει τι θέλω να πω. Εγώ, λοιπόν, ήμουν η αρχή. Ο Νίκος Παππάς και η Όλγα Γεροβασίλη ακολούθησαν, αλλά δεν θα είναι οι τελευταίοι. Θα ακολουθήσουν και άλλοι. Ήδη οι κεραίες μου πιάνουν κάτι για τον κ. Καλογήρου, τον κ. Βασιλειάδη και δεν ξέρω για ποιους άλλους. Εδώ είμαστε και θα τα δούμε. Αν χρειαστούν, θα τους προσφέρω την εμπειρία μου από αυτήν την άδικη και πρωτοφανή στοχοποίησή μου. Η παταγώδης αποτυχία της Κυβέρνησης στη διαχείριση της οικονομίας και των εθνικών θεμάτων δεν μπορεί να καλύπτεται για πολύ καιρό ακόμη από τα «μπουκωμένα παπαγαλάκια» των συστημικών μέσων ενημέρωσης. Χρειάζεται επειγόντως όποιος δεν είναι «μπουκωμένος» να είναι φιμωμένος ή τρομοκρατημένος από κατασκευασμένες ποινικές διώξεις φρονηματικού χαρακτήρα. Όμως υπάρχουν και χειρότερα. Απειλούνται και διασύρονται εισαγγελείς, ασκείται παράνομη ποινική δίωξη, όπως θα εκθέσω παρακάτω, σε βάρος της κ. Τουλουπάκη, παρεμβαίνουν ανεπίτρεπτα στην ανεξαρτησία της δικαιοσύνης Υπουργοί της σημερινής Κυβέρνησης και στελέχη της. Ιδιαίτερα - και το λέω με λύπη μου - ανατριχιαστική και αποκρουστική η δήλωση του κ. Τσιάρα, Υπουργού Δικαιοσύνης της Κυβέρνησης, ότι έπρεπε οι υποθέσεις πολιτικών προσώπων που ερευνώνται από τη δικαιοσύνη να είχαν αρχειοθετηθεί ή ότι πρέπει να αρχειοθετηθούν τώρα. Θέλετε άλλη απόδειξη κατάλυσης του Συντάγματος, της ανεξαρτησίας της δικαιοσύνης, της διάκρισης των εξουσιών; Και αυτά ποιος; Ο Υπουργός Δικαιοσύνης! Κατά τα λοιπά, όχι ένα, δέκα ειδικά δικαστήρια για τον Παπαγγελόπουλο! Και θα πείσετε τον κόσμο για τις επιλογές σας! Καμμία όμως μεθόδευση δεν μπορεί να νομιμοποιήσει το παρακράτος, τις μαφιόζικες πρακτικές και να συσκοτίσει την αλήθεια. Οι μεθοδεύσεις όμως αυτές αποτελούν εκτροπή του δημοκρατικού μας πολιτεύματος. Η δημοκρατία μας διολισθαίνει σε αυταρχική άσκηση της εξουσίας με φασίζουσα νοοτροπία. Αν δεν αντιδράσουμε όλοι μας, κινδυνεύουμε να μετατραπούμε σε «Μπανανία». Όμως κανένας τζούφιος θόρυβος για ανύπαρκτα σκάνδαλα που δήθεν έγιναν την περίοδο της κυβέρνησης ΣΥΡΙΖΑ δεν πρόκειται να καλύψει τη φωνή του Μουεζίνη μεθαύριο στην Αγιά Σοφιά και οποιονδήποτε άλλον θόρυβο από παράνομες ενέργειες του Ερντογάν σε βάρος των κυριαρχικών δικαιωμάτων της Ελλάδας. Πολύ περισσότερο δεν θα καλύψει τον θόρυβο που δεν θέλω να ακουστεί, των γεωτρύπανων σε εθνικά μας ύδατα.
Να μην ασχολείσαι με αυτά.
Είπατε τίποτα, κύριε Πρόεδρε; Όχι, από κάτω θα ακούστηκε.
Κύριε Παπαγγελόπουλε, το Προεδρείο δεν σας διέκοψε. Σας διέκοψε κάποιος εκ των συναδέλφων.
Δεν κατάλαβα.
Η φωνή που ακούστηκε δεν ήταν από το Προεδρείο, επειδή ρωτήσατε το Προεδρείο. Ήταν από κάποιον συνάδελφο. Και με την ευκαιρία, να παρακαλέσω να σεβαστείτε τον ομιλητή. Συνεχίστε, κύριε Παπαγγελόπουλε.
Σήμερα, λοιπόν, αντί να επιλέξουμε εθνική ομοψυχία, εκτρεπόμεθα σε σκανδαλολογία και ποινικοποίηση της πολιτικής ζωής. Και δεν μιλάω για τον εαυτό μου. Η απόφαση για μένα έχει ληφθεί εδώ και πολύ καιρό. Μιλώ γι' αυτά που έρχονται. Θα είναι ολέθριο λάθος, αν συνεχιστεί αυτός ο δρόμος και εύχομαι πραγματικά να μην συμβεί κάτι τέτοιο. Κυρίες και κύριοι, σήμερα με την ψήφο σας θα στήσετε ή δεν θα στήσετε στο εκτελεστικό απόσπασμα τη δικαιοσύνη και την ελευθερία του Τύπου, ένα εκτελεστικό απόσπασμα που έχει συγκροτηθεί από τη διαφθορά και τη διαπλοκή, από τους εγκληματίες με τα λευκά κολάρα, τους συμμορίτες των μεγάλων οικονομικών εγκλημάτων. Σήμερα με την ψήφο σας θα δείξετε αν πιστεύετε στην ανεξαρτησία της δικαιοσύνης ή επιδιώκετε μια δικαιοσύνη φοβισμένη και υποταγμένη στα μεγάλα οικονομικά συμφέροντα και σε πολιτικές σκοπιμότητες. Σήμερα με την ψήφο σας θα αποδείξετε εάν θέλετε τον Τύπο ελεύθερο, να κρίνει και να ελέγχει την εξουσία όπως έχει υποχρέωση ή επιδιώκετε τον Τύπο είτε «μπουκωμένο» από κάθε είδους χορηγίες είτε εκδιωκόμενο με κατά παραγγελία διώξεις. Σήμερα με την ψήφο σας θα αποδείξετε αν θα ποινικοποιήσετε την ερευνητική δημοσιογραφία και την αποκάλυψη μεγάλων σκανδάλων. Σήμερα με την ψήφο σας θα αποδείξετε εάν πιστεύετε στη διάκριση των εξουσιών ή επιδιώκετε να παρεμβαίνετε σε μια σε εξέλιξη δικαστική έρευνα, την έρευνα του σκανδάλου της «NOVARTIS». Σήμερα με την ψήφο σας μπορείτε να αποτρέψετε τη συγκάλυψη και το ξέπλυμα μεγάλων οικονομικών σκανδάλων, όπως αυτό της «NOVARTIS», της μεγάλης φοροδιαφυγής που υποκρύπτεται στη λίστα Λαγκάρντ, το σκάνδαλο Βγενόπουλου και άλλων πολλών που επιχειρούνται μέσω της πολιτικής δίωξης σε βάρος μου να ξεπλυθούν και τα οποία σκάνδαλα οδήγησαν τη χώρα στα μνημόνια και τη χρεοκοπία. Η συγκάλυψη και το ξέπλυμα των μεγάλων σκανδάλων είναι βέβαιο πως θα πλήξει ανεπανόρθωτα την εμπιστοσύνη του λαού στο πολιτικό μας σύστημα και ενδεχομένως, να τον οδηγήσει σε επικίνδυνες για τη δημοκρατία σκέψεις και επιλογές. Κυρίες και κύριοι, σας παρακαλώ να αναλογιστείτε για λίγα λεπτά πόσο επικίνδυνο και εκφυλιστικό φαινόμενο είναι για τη δημοκρατία μας να διωχθούν μαζί με μένα εισαγγελείς και δημοσιογράφοι, απλώς επειδή έκαναν την δουλειά τους. Σκεφτείτε επίσης ότι θα δημιουργήσετε ένα πολύ κακό και επικίνδυνο προηγούμενο. Είναι δέκα δημοσιεύματα του Βαξεβάνη, πέντε του Φιλιππάκη - ακριβώς τόσα είναι - και δύο άρθρα της Παπαδάκου για θέματα τα οποία εγώ δεν γνώριζα, δεν είχα καμμία σχέση, τα περισσότερα απ' αυτά μάλιστα πραγματοποιήθηκαν - τα δημοσιεύματα και τα άρθρα - σε περίοδο που δεν ήμουν ούτε Υπουργός και είχα πάρει και σύνταξη από εισαγγελέας. Ήμουν απλώς συνταξιούχος. Αυτά λοιπόν τα ελάχιστα δημοσιεύματα με τα οποία εγώ δεν έχω καμμία σχέση - δείτε τις ημερομηνίες τους - επιδιώκει η πλειοψηφία της Προκαταρκτικής Επιτροπής να τα μετατρέψει σε στοιχεία εγκληματικής οργάνωσης και εκβιασμού. Σας επισημαίνω όμως ότι υπάρχουν δεκάδες δημοσιεύματα συγκεκριμένων εφημερίδων που εδώ και μήνες προαναγγέλλουν και το χειρότερο είναι ότι επιβεβαιώνονται για διάφορα θέματα. Πρώτον, πολλούς μήνες πριν προανήγγειλαν τη σύσταση της Προκαταρκτικής Επιτροπής. Έχουν προαναγγείλει τις ενέργειες της Προκαταρκτικής Επιτροπής, ποιοι μάρτυρες θα κληθούν, τι θα καταθέσουν αυτοί οι μάρτυρες, τι έγγραφα θα προσκομιστούν κι άλλες λεπτομέρειες που είναι ανατριχιαστικές για τη δημοκρατία μας. Έχουν προαναγγείλει επίσης μέχρι και το πόρισμα τι θα έχει και μερικά έχουν προαναγγείλει και την καταδίκη μου. Θέλω να σας υπενθυμίσω για όποιον θέλει να σκεφτεί λιγάκι, ότι η κλήση των μαρτύρων στην Προκαταρκτική Επιτροπή Σάμπυ Μιωνή, Παναγιώτη Αθανασίου και Γεωργίας Τσατάνη είχε προαναγγελθεί στον Τύπο πολλούς μήνες πριν κληθούν, μολονότι οι καταθέσεις τους δεν είχαν καμμία απολύτως σχέση με την υπόθεση «NOVARTIS». Αυτό το λέω για να μην πει κανείς «ο δημοσιογράφος ήταν ευφυής και σου λέει «Ποιους μάρτυρες θα καλέσουμε;» Αυτούς που κάτι ξέρουν». Κάλεσαν ανθρώπους και το είχαν προαναγγείλει πολλούς μήνες πριν. Αυτό δεν δείχνει σχέδιο; Δεν δείχνει εγκληματική οργάνωση; Δεν δείχνει ενορχηστρωτή; Σας υπενθυμίζω επίσης ότι ο κ. Πλεύρης, μέλος της Προκαταρκτικής Επιτροπής, γνώριζε πολύ καιρό πριν την ύπαρξη της κασέτας με την παράνομη καταγραφή της συνομιλίας Μιωνή - Παππά και κυρίως, το περιεχόμενο της συνομιλίας. Το αποκάλυψα στην Προκαταρκτική Επιτροπή. Αυτό δεν το λέω εγώ. Προκύπτει από τις ερωτήσεις του κ. Πλεύρη στον Μιωνή στις 26-2-2020 στην Προκαταρκτική Επιτροπή, ενώ η κασέτα με την παράνομη απομαγνητοφώνηση εστάλη από τον Μιωνή στην Προκαταρκτική Επιτροπή μερικούς μήνες αργότερα. Ο κ. Πλεύρης μπορεί να είναι καλός δικηγόρος και εξαίρετος νομικός, αλλά σίγουρα κανείς δεν μπορεί να έχει το θείο χάρισμα της ενόρασης και να προβλέπει τι έχει μια κασέτα που δεν ξέραμε καν την ύπαρξή της, ότι έχει η μαγνητοφώνηση γίνει στην Κύπρο. Και μετά μιλάμε για παρακράτος και για μαφιόζικες μεθόδους, που δήθεν είχε ο ΣΥΡΙΖΑ; Για ένα πράγμα μπορεί να κατηγορήσει κανείς τον ΣΥΡΙΖΑ ότι τα στελέχη του είναι καλοί άνθρωποι σε σημείο αφέλειας.
Οι άλλοι είναι κακοί;
Υπάρχουν, λοιπόν, στοιχεία πολύ περισσότερα και πολύ πιο ισχυρά για να διωχθούν ως εγκληματική οργάνωση οι σημερινοί κατήγοροί μου. Ας πιάσουμε, όμως, τα θέματα ένα - ένα. Ας έρθουμε στην Προκαταρκτική Επιτροπή για την οποία ο κ. Μπουγάς υπεραμύνθηκε του έργου της, επικαλέστηκε ότι λειτούργησε στα πλαίσια του άρθρου 86 του Συντάγματος. Λοιπόν, κυρίες και κύριοι, όπως θα σας αποδείξω στη συνέχεια με αδιάσειστα στοιχεία η πλειοψηφία της Προκαταρκτικής Επιτροπής συνειδητά, συστηματικά παραβίασε κατ' εξακολούθηση καθ' όλη τη διάρκεια της λειτουργίας της το Σύνταγμα και τις σχετικές διατάξεις του Κώδικα Ποινικής Δικονομίας. Οι παραβιάσεις άπειρες. Θα αρκεστώ σε ελάχιστες. Εξαίρεσε εντελώς παράνομα από μέλη της επιτροπής τους Βουλευτές του ΣΥΡΙΖΑ, Τζανακόπουλο και Πολάκη, κομμάτια να γίνει αυτό. Εξέτασε ως μάρτυρες κατά παράβαση του άρθρου 86 του Συντάγματος πρόσωπα που δεν γνώριζαν απολύτως τίποτα για το σκάνδαλο «NOVARTIS», δεν είχαν καμμία σχέση με το σκάνδαλο «NOVARTIS» και κατέθεσαν για άλλες υποθέσεις. Η εντολή που είχατε δώσει ως Ολομέλεια ήταν να ερευνηθεί η τυχόν σκευωρία στο σκάνδαλο «NOVARTIS», τίποτε άλλο. Αυτό το λιγότερο συνιστά κατάχρηση εξουσίας και αποδεικνύει την εμμονή και την κακοήθεια ορισμένων εναντίον μου. Δεν το λέω εγώ αυτό μόνος μου. Επεσήμανε την παρανομία τους το Επιστημονικό Συμβούλιο της Βουλής και τότε έσπευσαν και προκάλεσαν διεύρυνση του κατηγορητηρίου σε βάρος μου εκ των υστέρων, έχοντας πάρει καταθέσεις παρανόμως. Τηρήθηκε καλά το άρθρο 86, κύριε Μπούγα και κύριοι Βουλευτές, μέλη της πλειοψηφίας της Προκαταρκτικής Επιτροπής. Δεν είναι, όμως, μόνο αυτό. Μετά τη διερεύνηση του κατηγορητηρίου σε βάρος μου δεν εξέτασαν κανέναν μάρτυρα, κανέναν, μα κανέναν, αρκέστηκαν στις παράνομες και άκυρες καταθέσεις που είχαν ήδη λάβει πριν τη διεύρυνση του κατηγορητηρίου, δεν συνέλεξαν κανένα, μα κανένα άλλο αποδεικτικό μέσο, απλώς με κάλεσαν να δώσω εξηγήσεις. Αυτά είναι πρωτοφανή πράγματα και είναι επικίνδυνα για τη δημοκρατία μας. Δεν κάλεσαν ουσιώδεις μάρτυρες για την ανεύρεση της αλήθειας. Δεν μιλάω για μάρτυρες υπεράσπισης μου, μιλάω για μάρτυρες που προέκυψαν από τη διαδικασία. Όπου έκριναν ότι τους χάλαγε το σενάριο που είχαν φτιάξει, προχώραγαν παραπέρα. Δεν κάλεσαν τον κ. Καλογήρου και την κ. Παπασπύρου που είχε επικαλεστεί ο κ. Αγγελής. Προφανώς φοβήθηκαν ότι θα το διέψευδαν. Δεν κάλεσαν ούτε τον μηνυτή μου, τον κ. Σαμαρά. Σκεφτείτε, κυρίες και κύριοι και όσοι δεν είστε νομικοί, εάν υποβάλετε μια οποιαδήποτε μήνυση για το πιο απλό αδίκημα, για την εξύβριση που σας έκανε ο γείτονάς σας, ο πρώτος που θα κληθείτε θα είστε εσείς ως μηνυτής, δεν θα πάμε στον κατηγορούμενο. Θα είχε ενδιαφέρον, βέβαια, αν ερχόταν ο κ. Σαμαράς. Καλά δεν λέω για την απόρριψη του αιτήματος μου για κατ' αντιπαράσταση εξέταση, στο χέρι τους ήταν, όλοι καταλαβαίνετε για ποιο λόγο δεν το έκαναν. Δεν θα φάω το χρόνο σας ούτε το χρόνο μου για πράγματα προφανή. Δεν μπορώ, όμως, να μην κάνω μια παρατήρηση. Θα είχε ενδιαφέρον να εξηγήσει στην επιτροπή ο μηνυτής μου, ο κ. Σαμαράς, τον ισχυρισμό του τον πρωταρχικό στη μήνυσή του ότι τον στοχοποίησα με τον Τσίπρα για να τον φιμώσουμε εν όψει της Συμφωνίας των Πρεσπών. Δέστε τη μήνυση του κ. Σαμαρά και διαψεύστε με. Αλλά τι να με διαψεύσετε, εγώ δεν έχω πει κανένα ψέμα στη ζωή μου, πάντα λέω την αλήθεια και αυτήν πληρώνω. Υπενθυμίζω, όμως, ότι η υπόθεση για τον κ. Σαμαρά, που την έστησα εγώ παρέα με τον Τσίπρα για να τον φιμώσουμε στο θέμα της Συμφωνίας των Πρεσπών, έχει αρχειοθετηθεί πολύ καιρό. Στο προσεχές μέλλον θα δούμε τις συνθήκες και την αιτιολογία της αρχειοθέτησης. Η Νέα Δημοκρατία κυβερνά εδώ και ένα χρόνο, αλλά ο κ. Σαμαράς παραμένει φιμωμένος για τη Συμφωνία των Πρεσπών. Δεν κάλεσαν κανέναν εισαγγελέα. Προχωρώ στις ενδεικτικές και ελάχιστες παρανομίες της Προκαταρκτικής Επιτροπής. Εάν τα είχε κάνει αυτά εισαγγελέας, θα τον είχαν διώξει από το Σώμα. Αν και τώρα τελευταία βλέπω μεγάλη επιείκεια στο χώρο της δικαιοσύνης. Αντί να διώκονται, επιβραβεύονται και διώκονται αυτοί που πρέπει να επιβραβευθούν. Τα πάνω κάτω έχετε φέρει. Σε αυτό σας παραδέχομαι. Δεν κάλεσαν κανέναν εισαγγελέα ή δημοσιογράφο το όνομα του οποίου αναφέρθηκε στις εργασίες της επιτροπής. Είναι προφανές ότι κι εδώ φοβήθηκαν ότι οι καταθέσεις τους θα ήταν πλήρες απαλλακτικές για εμένα. Προκάλεσα την πλειοψηφία της επιτροπής να τηλεφωνήσουν σε όλους τους δικαστές και εισαγγελείς σε όλη την Ελλάδα - προσφέρθηκα μάλιστα να καλύψω τη δαπάνη τηλεφωνικών κλήσεων - και να τους ρωτήσουν δύο πράγματα, εάν ενόχλησα ποτέ κανέναν για οποιοδήποτε θέμα και αν είχαν ακούσει ποτέ το παραμικρό για κάποιον Ρασπούτιν. Μου έδωσαν προθεσμία έντεκα ημερών για να μελετήσω και να προετοιμάσω την υπεράσπισή μου για διακόσιες τριάντα χιλιάδες σελίδες δικογραφία. Όποιος δεν ξέρει ή δεν το έχει ακούσει που το έχω πει άλλη μια φορά λέω ότι στον Οτσαλάν στην Τουρκία, όταν τον είχαμε παραδώσει, για δεκαεπτά χιλιάδες σελίδες δικογραφία του έδωσαν προθεσμία δεκατέσσερις ημέρες και μάλιστα σε μια υπόθεση που αντιλαμβάνεστε την εθνική ευαισθησία των Τούρκων εν όψει Κουρδικού, κ.λπ.. Επαναλαμβάνω, λοιπόν, ότι του έδωσαν δεκατέσσερις ημέρες προθεσμία να προετοιμαστεί και να μελετήσει δεκαεπτά χιλιάδες σελίδες. Παρ' όλα αυτά η Τουρκία καταδικάστηκε από τα ευρωπαϊκά δικαστήρια, γιατί ο χρόνος των δύο εβδομάδων κρίθηκε ανεπαρκής για την προετοιμασία υπεράσπισης για μια δικογραφία δεκαεπτά χιλιάδων σελίδων. Δεν είναι μόνο αυτό. Κατά τη διάρκεια των καταθέσεων μου στην Προκαταρκτική Επιτροπή προστέθηκαν χιλιάδες νέα έγγραφα και δεν μου δόθηκε, μολονότι το ζήτησα, ούτε μια ημέρα να μελετήσω τα νέα έγγραφα. Όταν έλαβα γνώση της συμφωνίας συμβιβασμού των δικαστικών αρχών των Ηνωμένων Πολιτειών και της «NOVARTIS», ζήτησα να καταθέσω συμπληρωματικά μετά από μια τόσο σοβαρή εξέλιξη και το αίτημά μου απορρίφθηκε. Υπέβαλα αίτημα ακυρότητας της διαδικασίας στο αρμόδιο δικαστικό συμβούλιο σύμφωνα με τις διατάξεις του Κώδικα Ποινικής Δικονομίας και η πλειοψηφία της Προκαταρκτικής Επιτροπής αρνήθηκε παράνομα να το διαβιβάσει στις δικαστικές αρχές. Πριν μπω εδώ με πήρε τηλέφωνο ο δικηγόρος μου και μου είπε…
Το βασικό νέο είναι αυτό.
Δυο λεπτά πριν εισέλθω στην Αίθουσα ενημερώθηκα από τους δικηγόρους μου ότι ο εισαγγελέας στο οποίον πήγα το αίτημα για να βρω προστασία το διαβίβασε και είπε ότι δεν έχει αρμοδιότητα και είναι δική σας αρμοδιότητα…
Για την πρόταση.
… για να κάνετε πρόταση για να δούμε εάν τηρήσατε το ελάχιστον ίχνος νομιμότητας στην περίπτωσή μου. Μετά από αυτό ίσως θα έπρεπε να φύγω και τώρα και να πω προειλημμένη απόφαση έχετε, αλλά είμαι ρομαντικός άνθρωπος και εκτός από ρομαντικός άνθρωπος πιστεύω και στην ιστορική αλήθεια, όπως σας είπα. Τουλάχιστον να καταγραφούν, να τα διαβάσουν στο μέλλον οι Έλληνες.
Σας παρακαλώ, κύριοι συνάδελφοι, κάντε ησυχία.
Τον Πρόεδρο της Προκαταρκτικής Επιτροπής, τον κ. Μπούγα, τον θεωρούσα ευπρεπή άνθρωπο και θέλω να πιστεύω ότι είναι, δεν είχα κάνει λάθος, αλλά μου τα ανατρέπει. Σε δημόσια δήλωσή του προ ολίγων ημερών αναφέρθηκε στην περίπτωσή μου, σε εγκλήματα που έχουν τελεστεί, πριν ακόμα μου ασκηθεί ποινική δίωξη. Η αρμοδιότητα της επιτροπής και η δική σας, κύριε Πρόεδρε της Προκαταρκτικής Επιτροπής, είναι να ερευνήσετε - πράγμα που δεν κάνατε - και εν πάση περιπτώσει να συντάξετε ένα πόρισμα στο οποίο να προτείνετε την άσκηση ή μη ποινικής δίωξης σε βάρος μου. Δεν είστε δικαστής, κύριε Πρόεδρε. Δεν θα με καταδικάσετε εσείς. Απλώς με τέτοιες δηλώσεις και σαν αυτή του κ. Τσιάρα και του κ. Πέτσα, του κ. Γεραπετρίτη, που έχουν γίνει κατά καιρούς, επιβεβαιώνεται ότι λειτουργήσατε σαν έκτακτο στρατοδικείο σε βάρος μου… [[Χειροκροτήματα από την πτέρυγα του ΣΥΡΙΖΑ]] …όχι σαν έκτακτο, είναι λάθος έκφραση, σαν κατοχικό δικαστήριο, σαν δικαστήριο ούτε καν με Έλληνες δωσίλογους δικαστές, αλλά απευθείας με ναζιστές αξιωματικούς! Και ένα τελευταίο. Πληροφορήθηκα από τον Τύπο ότι η κ. Αυγέρη - για να δούμε πώς λειτούργησε η Προκαταρκτική Επιτροπή - έκανε μια ερώτηση, επερώτηση και ζήτησε να πληροφορηθεί αν ισχύουν κάποια δημοσιεύματα για τρία από τα μέλη της Προκαταρκτικής Επιτροπής. Δεν θα αναφερθώ στα ονόματα. Θα πω μόνο ότι ένας είναι μπλεγμένος σε υπόθεση πλαστογραφίας, ο άλλος είχε σχέση με τη «NOVARTIS» και ο άλλος είχε στενές επαφές με αρχηγό κυκλώματος εξωθήσεως σε πορνεία κ.λπ.. Αυτό θα το ερευνήσει η Βουλή. Θα απαντηθεί η ερώτηση στην κ. Αυγέρη. Δεν με απασχολεί ούτε με αφορά, μολονότι με αφορά, γιατί αν ισχύουν αυτά, η ύπαρξη τέτοιων μελών σε Προκαταρκτική Επιτροπή, δείχνει ποιοι ακριβώς με ερεύνησαν, εκτός από τον κ. Πλεύρη βέβαια ο οποίος ήταν και δικηγόρος του κ. Σαμαρά, αλλά για αυτό το θέμα θα αναφερθώ στη συνέχεια. Αυτά λοιπόν εμένα δεν με ενδιαφέρουν και δεν θα τα ανέφερα καθόλου στην ομιλία μου. Διάβασα όμως στον Τύπο ότι η κ. Αυγέρη δέχτηκε απειλές από ένα άλλο μέλος της Προκαταρκτικής Επιτροπής σε μια τηλεοπτική εκπομπή. Και όχι μόνο αυτό, μετά που έφυγαν, την πήρε και τηλέφωνο και της είπε «για ό,τι πάθεις, δεν θα φταίω εγώ». Πόσο επιβεβαιώνονται αυτά που σας είπα πριν για εκφυλισμό της δημοκρατίας! Θέλω να πιστεύω ότι ο άνθρωπος αυτός που απείλησε την κ. Αυγέρη, με αυτόν τον ποταπό και χυδαίο και επικίνδυνο τρόπο για το δημοκρατικό μας πολίτευμα, δεν έχει καμμία σχέση με τους τρεις Βουλευτές που αναφέρει στην ερώτησή της η κ. Αυγέρη. Πάμε τώρα να πούμε δυο λόγια για τη συμφωνία ΗΠΑ - NOVARTIS. Όπως σας είπα και πριν η πλειοψηφία της Προκαταρκτικής Επιτροπής μου στέρησε παράνομα το δικαίωμα να εμφανιστώ ενώπιόν της και να εκθέσω τις απόψεις μου για τη συμφωνία δικαστικού συμβιβασμού Ηνωμένων Πολιτειών και «NOVARTIS». Είμαι υποχρεωμένος λοιπόν σήμερα να αναφερθώ για πολύ λίγο στη συμφωνία αυτή. Η συμφωνία αυτή αποτελεί την πρώτη χαριστική βολή. Η δεύτερη και τελειωτική είναι το πόρισμα του Λάμπρου Σοφουλάκη, στη σκευωρία συγκάλυψης του σκανδάλου «NOVARTIS». Δεν αντιλαμβάνονται άραγε όσοι τόλμησαν να ισχυριστούν ότι ο συμβιβασμός Ηνωμένων Πολιτειών και «NOVARTIS» δεν αφορά πολιτικά πρόσωπα, πως υποτιμούν τη νοημοσύνη του ελληνικού λαού; Η «NOVARTIS» δέχθηκε να καταβάλει το μεγαλύτερο πρόστιμο που έχει επιβληθεί στην ιστορία από τις αμερικανικές αρχές. Ήταν πρόστιμο 310 εκατομμυρίων ευρώ και αποδέχθηκε - θα σας διαβάσω αυτολεξεί το κείμενο της επίσημης μετάφρασης - ότι με διεφθαρμένες πράξεις της, η «NOVARTIS», επηρέασε πράξεις και αποφάσεις αξιωματούχων με την επίσημη ιδιότητά τους, προκειμένου μεταξύ άλλων να χρησιμοποιήσουν την επιρροή τους ενώπιον ή εντός της ελληνικής κυβέρνησης και υπηρεσιών και οργάνων αυτής προκειμένου να επηρεάσουν πράξεις και αποφάσεις. Και καταλήγει «κατά παράβαση του άρθρου 15 U.S.C., παράγραφος 78dd -3». Κατ' αρχάς το άρθρο αυτό αναφέρεται σε πολιτικά πρόσωπα. Αυτό και μόνο θα αρκούσε κάθε φλυαρία ότι αφορά γιατρούς, αλλά πώς είναι δυνατόν να πιστέψει κανείς ότι η «NOVARTIS» πλήρωσε 310 εκατομμύρια για δωροδοκίες μόνο γιατρών, νοσηλευτών και νοσοκόμων; Αλήθεια, πόση μεγάλη επιρροή είχαν οι γιατροί και οι νοσηλευτές ενώπιον ή μέσα στην ελληνική κυβέρνηση; Αλήθεια, με ποιον τρόπο μπόρεσαν οι γιατροί και οι νοσηλευτές να εξασφαλίσουν τη σκανδαλώδη ευνοϊκή μεταχείριση από την ελληνική κυβέρνηση, όπως περιγράφεται στη συμφωνία στην εταιρεία «NOVARTIS»; Πώς μπόρεσαν να εξασφαλίσουν οι γιατροί και οι νοσηλευτές τις υπερτιμολογήσεις, τις υπέρογκες τιμές στην Ελλάδα, που εξασφαλίζουν ταυτόχρονα τιμές πολύ υψηλές για τα φάρμακα της «NOVARTIS» και σε χώρες της αλλοδαπής; Το κείμενο της επίσημης μετάφρασης που σας διάβασα - και το έχετε διαβάσει όλοι φαντάζομαι - δεν επιδέχεται καμμία παρερμηνεία. Η «NOVARTIS» πλήρωσε 310 εκατομμύρια, γιατί παραδέχτηκε ότι δωροδόκησε πολιτικούς. Ό,τι και να λέτε, όσο και να παραποιείτε την αλήθεια, όσο κι αν διαστρέφετε την πραγματικότητα, όσο κι αν μπουκώνετε τα συστημικά μέσα ενημέρωσης, η αλήθεια είναι αυτή! [[Χειροκροτήματα από την πτέρυγα του ΣΥΡΙΖΑ]] Και ξέρετε; Σήμερα θα προσθέσω και κάτι άλλο που σκέφτηκα μελετώντας τη δικογραφία. Ας σταθούμε λοιπόν σε τρεις λέξεις της συμφωνίας, τρεις μόνο λέξεις! Στη λέξη «επίσημη», που αναφέρεται στην ιδιότητα των αξιωματούχων και στις λέξεις «ενώπιον» και «εντός» που αναφέρονται στην κυβέρνηση. Ρωτάω λοιπόν κάθε καλόπιστο μέσο Έλληνα το εξής. Ποιοι έχουν την επίσημη ιδιότητα να εμφανίζονται ή να είναι εντός, δηλαδή να συμμετέχουν στην κυβέρνηση, δηλαδή στο υπουργικό συμβούλιο; Οι γιατροί και οι νοσηλευτές ή οι υπουργοί; Ιδιαίτερη και αποκαλυπτική σημασία και απόλυτα εναρμονισμένη με όσα σας εξέθεσα για τις δωροδοκίες πολιτικών από τη «NOVARTIS», έχουν τα ακόλουθα αποσπάσματα από τις ομιλίες του κ. Φρουζή, αυτού που φέρεται ότι έκανε τις δωροδοκίες πολιτικών σε στελέχη της «NOVARTIS» σε προγενέστερο και ανύποπτο χρόνο. Τα αποσπάσματα αυτά τα αλίευσα από το βίντεο της ελβετικής τηλεόρασης που αναφέρθηκε στο σκάνδαλο «NOVARTIS» στην Ελλάδα. Λέει λοιπόν ο κ. Φρουζής αυτολεξεί τα εξής. Εγώ δεν προσθέτω, δεν αφαιρώ ούτε κόμμα. Τι λέει σε στελέχη της «NOVARTIS», κορδακιζόμενος ο κ. Φρουζής, για τις μεγάλες επιτυχίες του; Τα έχει πει αυτά πριν τη συμφωνία, πριν την έκρηξη του σκανδάλου, πριν την Τουλουπάκη, πριν την σκευωρία μου. Λέει: «Είμαστε οι πρώτοι που ξέρουμε τι θα συμβεί στο υπουργείο». Αλήθεια, κάποιον νοσοκόμο θα έχει στείλει πριν εκεί και θα κρυφάκουγε. «Είναι τα ίδια άτομα που παίρνουν τις αποφάσεις, που μας πληροφορούν πριν πάρουν τις αποφάσεις». Οι γιατροί και οι νοσοκόμοι στη Γενική Συνέλευση των νοσοκομείων; Έχουμε κι άλλη ανατριχιαστική ομολογία στην ίδια παράγραφο. «Μάς ενημερώνουν για τα επόμενα βήματά τους και με αυτόν τον τρόπο μπορούμε να τους επηρεάσουμε εκ των προτέρων, το δεύτερο σημαντικό κομμάτι που καταφέραμε ασκώντας πιέσεις» και λέει «πιέζοντας καταφέραμε να γίνει και αυτό». Και καταλήγει ο κ. Φρουζής για το πόσο αποτελεσματικός ήταν ο επηρεασμός της κυβέρνησης για τα κέρδη της «NOVARTIS». «Πάμε καλά και όπως καταλαβαίνετε δεν είναι αναγκαίο να το ανακοινώσουμε». Κατά τα άλλα η υπόθεση είναι μια καλοστημένη σκευωρία του Παπαγγελόπουλου, του Τσίπρα, της Τουλουπάκη, του κ. Λάππα, που μου συμπαραστάθηκε στη επιτροπή, του κ. Τζανακόπουλου, όλων των Βουλευτών του ΣΥΡΙΖΑ που έχουν ταχθεί υπέρ της αλήθειας, όχι υπέρ του Παπαγγελόπουλου. Ας συνεχίσουν λοιπόν κάποιοι να θεωρούν ανόητο τον ελληνικό λαό και να επιμένουν να βαφτίζουν το κρέας ψάρι, όπως οι καλόγεροι του Μεσαίωνα. Απλά υπενθυμίζω τις ομοιότητές τους με τους καλόγερους, αυτούς δηλαδή που επιμένουν να βαφτίζουν το κρέας ψάρι. Υπενθυμίζω τις ομοιότητές τους με τους καλόγερους ιεροεξεταστές, που έκαιγαν τους αντιπάλους στην πυρά, κάτι που επιχειρείτε να κάνετε και τώρα και την προσκόλλησή τους στον Μεσαίωνα, την εποχή δηλαδή που θέλουν κάποιοι να οδηγήσουν τα ανθρώπινα δικαιώματα και την πολιτική ζωή του τόπου. Αν, όμως, η συμφωνία του δικαστικού συμβιβασμού Ηνωμένων Πολιτειών Αμερικής - NOVARTIS ήταν η χαριστική βολή στη σκευωρία των κατηγόρων μου για συγκάλυψη του σκανδάλου της «NOVARTIS», τα πορίσματα του κ. Ζαχαρή και του κ. Σοφουλάκη ήταν η «ληξιαρχική πράξη θανάτου» της σκευωρίας σε βάρος μου. Προ ολίγων ημερών ασκήθηκε ποινική δίωξη σε βάρος της κ. Τουλουπάκη, σύμφωνα με το πόρισμα του κ. Ζαχαρή. Θα σας πληροφορήσω - και να το ακούσει και ο ελληνικός λαός - ότι η άσκηση της δίωξης σε βάρος της κ. Τουλουπάκη είναι παράνομη, εντελώς παράνομη. Γιατί όταν συνέταξε το πόρισμά του ο κ. Ζαχαρής η έρευνα για την κ. Τουλουπάκη και τους επίκουρος εισαγγελείς Ντζούρα και Μανώλη είχε ήδη τεθεί στο αρχείο από τον κ. Σοφουλάκη, το πόρισμα του οποίου προηγήθηκε του πορίσματος του κ. Ζαχαρή. Είναι απλά νομικά, κυρίες και κύριοι. Και όσο απλά νομικά είναι, τόσο τεράστια είναι η παρανομία που διαπράττεται. Σύμφωνα, λοιπόν, με το άρθρο 43 παράγραφος 6 του Κώδικα Ποινικής Δικονομίας, για να ασκηθεί μετά από την αρχειοθέτηση από τον κ. Σοφουλάκη, σχετικά με την υπόθεση της Τουλουπάκη, ποινική δίωξη σε βάρος της έπρεπε να συμβούν προηγουμένως κάποια πράγματα, που είναι απαραίτητες προϋποθέσεις, προβλεπόμενες από το άρθρο 43 παράγραφος 6, όπως σας είπα. Για να ανασυρθεί η δικογραφία έπρεπε να συντρέχει η προϋπόθεση ότι είχαν αναφανεί νέα πραγματικά περιστατικά ή στοιχεία που να δικαιολογούν την επανεξέταση της υπόθεσης. Δεν το λέω εγώ, το λέει ο Κώδικας Ποινικής Δικονομίας. Επιπλέον, στην περίπτωση αυτή, αν είχαν αναφανεί νέα στοιχεία που να δικαιολογούν επανεξέταση, έπρεπε να κληθεί η κ. Τουλουπάκη για παροχή νέων εξηγήσεων. Όμως, ούτε νέα περιστατικά ή στοιχεία προέκυψαν - δεν αναφέρει τέτοια ο κ. Ζαχαρής - ούτε ανάσυρση υπήρξε από τον κ. Ζαχαρή ή από οποιονδήποτε άλλον ούτε η κ. Τουλουπάκη κλήθηκε για παροχή εξηγήσεων μετά την αρχειοθέτηση. Δεν τηρήθηκε καμμία, μα καμμία, διάταξη από την ποινική δικονομία. Δεν είναι, όμως, η μοναδική παρανομία. Στο σημείο αυτό πρέπει να σας επισημάνω ότι δεν είναι η πρώτη φορά που αρχειοθετούνται οι καταγγελίες σε βάρος της κ. Τουλουπάκη. Πρώτος και καλύτερος της αρχειοθέτησης ο κ. Αγγελής, που απέρριψε την μήνυση των κ.κ. Σαμαρά, Βενιζέλου, Αβραμόπουλου και δεν ξέρω ποιων άλλων. Στη συνέχεια, βέβαια, τις ανέσυρε παράνομα από το αρχείο, επικαλούμενος νέα στοιχεία, τα οποία, όμως, ήταν ήδη γνωστά από τότε που τις έβαλε στο αρχείο, από πολύ καιρό πριν. Αυτό δεν το λέω εγώ, του το επεσήμανε από τότε η εισαγγελέας του Αρείου Πάγου. Στη συνέχεια της ομιλίας μου θα αναφερθώ εκτενέστερα στην παράνομη ανάσυρση του κ. Αγγελή και θα καταθέσω και τα σχετικά έγγραφα. Προς το παρόν, προσθέτω ότι η ανάσυρση από τον κ. Αγγελή έγινε μετά τις ευρωεκλογές και λίγο πριν τις εθνικές εκλογές του 2019, όταν ήταν ήδη βέβαιο ότι η Νέα Δημοκρατία θα κέρδιζε τις εθνικές εκλογές. Γι' αυτό το θέμα αναφέρεται επισταμένα στο πόρισμά του ο κ. Ζαχαρής.
Τα έχετε τα πορίσματα;
Κύριε Πλεύρη, μου τα στερήσατε. Διάβασα εφημερίδες. Μην ανησυχείτε. Ό,τι λέω το άντλησα από τις εφημερίδες.
Είναι σαν να τα έχετε διαβάσει…
Κύριε Μαρκόπουλε, μην αναφερθώ στο τι διαβάζω στις εφημερίδες. Γιατί θα αναφερθώ στο τι διαβάζω και για εσάς και δεν θέλω.
Μην κάνετε διάλογο. Κύριε Παπαγγελόπουλε, πόσο χρόνο εκτιμάτε ότι θα χρειαστείτε ακόμα;
Θα προσπαθήσω να πω μερικά σημαντικά πράγματα. Θα χρειαστώ άλλα είκοσι λεπτά. Εκτός αν προκύψουν διακοπές και εντάσεις.
Καλώς.
Εκτός, όμως, από τις δύο αυτές αρχειοθετήσεις, υπήρξαν τρεις άλλες αρχειοθετήσεις πειθαρχικές για τις ευθύνες της κ. Τουλουπάκη για την ίδια υπόθεση από τρεις ανώτατους εισαγγελικούς και δικαστικούς λειτουργούς, τον Αντιεισαγγελέα του Αρείου Πάγου κ. Γρηγόρη Πεπόνη και τις Αντιπροέδρους του Αρείου Πάγου κ. Χρυσούλα Παρασκευά και Μαρίας Γαλάνη. Πέντε αρχειοθετήσεις, λοιπόν, για την κ. Τουλουπάκη. Παρ' όλα αυτά, ασκήθηκε ποινική δίωξη σε βάρος της, προκειμένου να διευκολυνθεί η δική μου παραπομπή στο ειδικό δικαστήριο και να μην καταρρεύσει η σκευωρία για τη συγκάλυψη του σκανδάλου της «NOVARTIS». Να σας υπενθυμίσω το βούλευμα του Συμβουλίου Εφετών και την απόφαση της ολομέλειας Εφετών Αθηνών, που δικαίωσαν πανηγυρικά την Τουλουπάκη για τους χειρισμούς της; Όλα αυτά άφησαν παγερά αδιάφορη την πλειοψηφία της προκαταρκτικής επιτροπής. Αδιαφόρησε πλήρως για τα πορίσματα Σοφουλάκη και Ζαχαρή, μολονότι ολογράφως ζήτησα να τεθούν υπ' όψιν της και να λάβω και εγώ γνώση. Όμως, έπρεπε να παραμείνουν επτασφράγιστα μυστικά και για εμένα και για τα μέλη της επιτροπής και για το σύνολο των Ελλήνων Βουλευτών. Οι διαρροές στον κυριακάτικο Τύπο για το περιεχόμενο των δύο πορισμάτων εξηγούν γιατί δεν έπρεπε να δουν το φως της δημοσιότητας τα δύο αυτά πορίσματα. Το πόρισμα του Σοφουλάκη αριθμεί διακόσιες δέκα σελίδες. Είναι ένα άρτιο νομικά κείμενο, με πλήρως εμπεριστατωμένη αιτιολογία. Απαλλάσσει από κάθε ευθύνη τους εισαγγελείς. Επιπλέον, παραγγέλλει την αναζήτηση ποινικών ευθυνών για τη Ράικου για τα αδικήματα της ψευδορκίας μάρτυρα και της αποσιώπησης λόγω εξαίρεσης, αλλά και για τον κ. Αγγελή, για τα αδικήματα της ψευδορκίας μάρτυρα και της παράβασης καθήκοντος. Για τον κ. Αγγελή διευκρινίζει ότι ενήργησε για λόγους πολιτικής σκοπιμότητας - σας είπα το διάστημα, μεταξύ των δύο εκλογών, όταν ήδη φαινόταν ότι η Νέα Δημοκρατία είναι η επόμενη κυβέρνηση - και για λόγους προσωπικών φιλοδοξιών. Αντιθέτως, το πόρισμα του κ. Ζαχαρή στις εξήντα μόλις σελίδες του, όπως διάβασα, επαναλαμβάνει χωρίς επαρκή αξιολόγηση - τι επαρκή αξιολόγηση να κάνει σε εξήντα σελίδες για μια υπόθεση διακοσίων χιλιάδων σελίδων; - τους ισχυρισμούς του κ. Σαμαρά και με ανεπαρκή ή με ανύπαρκτη αιτιολογία αρχειοθετεί τη δικογραφία για τους κ.κ. Ντζούρα και Μανώλη, αλλά παραγγέλνει την άσκηση ποινικής δίωξης για την Τουλουπάκη. Εγώ ρωτάω. Είναι ποτέ δυνατόν η Τουλουπάκη να διέπραξε όσα της καταλογίζουν χωρίς τη συνδρομή, τη συνέργεια, των εισαγγελέων της; Όπως σας είπα, δεν έχω λάβει γνώση των πορισμάτων. Οι πληροφορίες μου προέρχονται από τον Τύπο. Όταν μελετήσω τα πορίσματα, να είστε βέβαιοι ότι θα έχω να πω πάρα πολλά. Προς το παρόν, θα προσθέσω ότι σε κυριακάτικη εφημερίδα διάβασα ότι ο κ. Ζαχαρής αναφέρεται στο πόρισμά του σε γεγονότα που δεν ισχύουν, δεν έχουν σχέση με την υπόθεση «NOVARTIS», είναι από άλλες υποθέσεις και, κατά την επιεικέστερη ερμηνεία, δεν είχε διαβάσει ή δεν έχει κατανοήσει την υπόθεση. Στο σημείο αυτό, θέλω να καταθέσω για τα Πρακτικά κείμενο που «αλίευσα» από το διαδίκτυο, σχετικά με δημοσίευμα της εφημερίδας «ΑΠΟΨΗ», του γνωστού Βίκτωρα Μητρόπουλου, με το οποίο εκβιάζεται ο κ. Ζαχαρής για κάποιο ροζ σκάνδαλο. Δεν θα αναφέρω τίποτα περισσότερο, γιατί δεν θέλω άθελά μου να αναπαράγω τέτοιου είδους δημοσιεύματα. Απλώς, συνεκτιμήστε το. Γιατί έχει εκβιαστεί ο κ. Ζαχαρής. Δεν ξέρω αν υπέκυψε. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά το κατηγορητήριο… Ποιο κατηγορητήριο; Το υποτιθέμενο κατηγορητήριο, το ανύπαρκτο κατηγορητήριο, που παραπέμπει σε αποσπάσματα αλληλοσυγκρουόμενα και αντικρουόμενα μεταξύ τους, ατάκτως ειρημένα, καταθέσεων. Αυτές οι καταθέσεις, λοιπόν, είναι του Μιωνή, του Αγγελή, της Ράικου, του Αθανασίου και της Τσατάνη. Θα μπορούσε να είναι γι' αυτούς, όχι ώρες, αλλά μέρες. Οι καταθέσεις τους, όμως, είναι ψευδείς, αλληλοσυγκρούονται, κινούνται στη σφαίρα του παραλόγου. Για τον κ. Αθανασίου είχα να πω πάρα πολλά. Κατ' αρχάς, αν μου ασκηθεί σήμερα ποινική δίωξη, πρέπει ο κ. Αθανασίου να συμπαραπεμφθεί μαζί μου στο ειδικό δικαστήριο ως συμμέτοχος, ως μέλος της εγκληματικής οργάνωσης που κατεδίωκε και εκβίαζε τον Μιωνή, τον Παπασταύρου και τον Μεταξά. Υπενθυμίζω, με κάθε συντομία, ότι ο Αθανασίου στις 2-9-2015, δηλαδή πριν το ταξίδι στο Παρίσι των Εισαγγελέων Ζαγοραίου, Ντζούρα, Τουλουπάκη, Καλούδη, για να συναντήσουν του Φαλτσιανί, που δήθεν τους έστειλα εγώ με δική μου εντολή για να εξυπηρετήσω τον Τσίπρα, μόνος του εξέτασε ως ύποπτο τον κ. Παπασταύρου για ξέπλυμα βρώμικου χρήματος και φοροδιαφυγή σε βαθμό κακουργήματος. Από τους τέσσερις αυτούς εισαγγελείς που συνάντησαν τον Φαλτσιανί στο Παρίσι, τους τρεις, μετά την επιστροφή του, τους επιβράβευσε ο κ. Αθανασίου και τους πήρε στο γραφείο του βοηθούς του, με δικό του έγγραφο και τους κράτησε όσο ήταν οικονομικός εισαγγελέας. Τους ίδιους αυτούς εισαγγελείς τους διέταξε ο Αθανασίου να κάνουν έρευνα το 2016 και κατάσχεση στο σπίτι του Παπασταύρου για τα Panama Papers. Τους τρεις αυτούς Εισαγγελείς, την Τουλουπάκη, τον Ντζούρα και τον Καλούδη, τους έστειλε ο ίδιος ο Αθανασίου να συναντήσουν άλλη μία φορά τον Φαλτσιανί για να λάβουν περισσότερα στοιχεία και διευκρινήσεις. Με εντολή του Αθανασίου ελήφθη κατάθεση Ελληνοελβετίδας μάρτυρα, ερευνήτριας διεθνούς οίκου, από την οποία προκύπτει, μεταξύ άλλων, ότι ο Σταύρος Παπασταύρου είναι αχυράνθρωπος ισραηλινού επιχειρηματία, επιχειρηματία που διώκεται στη χώρα του, τού έχει απαγορευτεί η έξοδος κι έχει παραπεμφθεί σε δίκη, επιχειρηματία που ασχολείται με το λαθρεμπόριο πολύτιμων λίθων και έκανε περίεργες, έως ύποπτες δουλειές στη Βόρειο Μακεδονία, πρώην Σκόπια. Τελικά, το μακεδονικό αποδεικνύεται πολύ προσοδοφόρα ενασχόληση. Αν θυμηθούμε και την πτώση της κυβέρνησης Κωνσταντίνου Μητσοτάκη το 1993 με πρόσχημα το μακεδονικό και τις καταγγελίες του Μητσοτάκη για τα πραγματικά αίτια της πτώσης της κυβέρνησής του, ίσως επιβεβαιωθεί η ρήση ότι «τελευταίο καταφύγιο των απατεώνων είναι η πατριδοκαπηλία». [[Χειροκροτήματα από την πτέρυγα του ΣΥΡΙΖΑ]] Αν ισχύουν, λοιπόν, όσα κατέθεσε ο Αθανασίου ότι δήθεν είχα εγκληματική ομάδα τους τρεις εισαγγελείς, έχει εξασφαλισμένη μια θέση δίπλα μου στο εδώλιο του ειδικού δικαστηρίου ως μέλος της εγκληματικής οργάνωσης που κατεδίωκε και εκβίαζε τον Μιωνή και τους φίλους του και συνεργάτες του, Παπασταύρου και Μεταξά. Αυτά αρκούν. Δεν θα αναφερθώ ούτε για τις επισκέψεις στο γραφείο μου, ούτε που μου προσέφερε ως δέλεαρ για ανανέωση της θητείας του την ποινική δίωξη κατά του Σάλλα και κατά του Παπαχρήστου. Δεν θα αναφερθώ στο τραπέζι που μου έκανε λίγο καιρό πριν λήξει η θητεία του για τη δήθεν καλή συνεργασία και για να εξασφαλίσει τρίτη παράταση, μολονότι του έλεγα «δεν μπορείς τρίτη φορά, φίλε». Δεν θα αναφερθώ ότι εξαπατούσε συστηματικά την υπηρεσία του, εξαπατούσε τον Άρειο Πάγο, εξαπατούσε το Υπουργείο, τους συναδέλφους και δεν ξέρω ποιους άλλους ακόμα, λέγοντας ότι πάει σε συνέδριο στο εξωτερικό για ύψιστης σημασίας θέμα, που θα παρίστανται εισαγγελείς από όλο τον κόσμο, που είχε δολοφονίες και αυτός προτίμησε να την κοπανήσει και να πάει να απολαύσει τις διακοπές του. [[Στο σημείο αυτό την προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Να ξαναναφερθώ στην υπόθεση «SIEMENS», που έκανε τρομερές, τις επικίνδυνες για τη δικαιοσύνη, τις σκόπιμες διαρροές για την κ. Μπακογιάννη; Τα σκάγια, βέβαια, έπαιρναν και τον Κυριάκο, τον σημερινό Πρωθυπουργό, που είχαν κάνει έξαλλο τον Κωνσταντίνο Μητσοτάκη και πώς με εκλιπαρούσε ο ίδιος να μεσολαβήσω για να μην το καταγγείλει ο Μητσοτάκης; Αυτός είναι ο κ. Αθανασίου! Είναι κι άλλα πολλά. Τι να πρωτοπω; Πρέπει να πω και μερικά άλλα σημαντικά. Λίγες επισημάνσεις τώρα για τον κ. Μιωνή. Όπως προκύπτει από τη συνολική συμπεριφορά του και τις καταθέσεις του και τα έγγραφα που είχε προσκομίσει, πρόκειται για τέρας, για γίγαντα αξιοπιστίας. Μέχρι τον Απρίλιο του 2019 στην εγκληματική οργάνωση που τον εκβίαζε και τον καταδίωκε εγώ δεν είχα καμμία απολύτως σχέση. Στις ισραηλινές δικαστικές αρχές - είχα καταθέσει και το σχετικό έγγραφο την προηγούμενη φορά που είχα μιλήσει ενώπιόν σας - κατήγγειλε ως αρχηγό της εγκληματικής οργάνωσης τον κ. Μάκη Βορίδη και ως μέλη τούς Φιλιππάκη, Τάρκα, Παπαδάκου και άλλους. Ιδιαίτερη μνεία έκανε σ' αυτό το έγγραφο και στον κ. Θάνο Πλεύρη και στη ναζιστική, αντισημιτική δράση του και τη φιλία του και κοινή πορεία και δράση με τον κ. Βορίδη. Ομολογώ ότι έχω μπει στον πειρασμό και δεν αποκλείεται να υποκύψω τελικά - άλλωστε, όπως ξέρετε, οι πειρασμοί είναι ωραίοι - να ομολογήσω στον ανακριτή που έχετε προαποφασίσει να με παραπέμψετε ότι πραγματικά διαδέχθηκα τον Μάκη Βορίδη στην ηγεσία της εγκληματικής οργάνωσης που εκβιάζει και καταδιώκει τον Μιωνή. Θα έχει τρομερό ενδιαφέρον να καθίσω στο εδώλιο του ειδικού δικαστηρίου δίπλα - δίπλα με τους Μάκη Βορίδη, Θάνο Πλεύρη και τον Εισαγγελέα Παναγιώτη Αθανασίου, ο οποίος όπως προανέφερα έχει πολύ μεγαλύτερες ευθύνες για τις έρευνες σε βάρος Μιωνή, Παπασταύρου, Μεταξά από τους άλλους τους κακόμοιρους Εισαγγελείς που ταλαιπωρείτε. Θα είναι, όμως, και μια παγκόσμια πρωτοτυπία. Ο κ. Πλεύρης θα μείνει στην ιστορία ως τρισυπόστατος, όπως η Αγία Τριάδα, χωρίς βέβαια να τολμήσει κανείς να τον θεωρήσει άγιο. Θα είναι ταυτόχρονα δικηγόρος του μηνυτή μου, του κ. Σαμαρά, θα παριστάνει τον εισαγγελέα σε βάρος μου και θα κάτσει στο εδώλιο και ως κατηγορούμενος. Μερικά ακόμα δείγματα της αξιοπιστίας Μιωνή. Σήμερα ισχυρίζεται ότι είναι ψευδή τα δημοσιεύματα που τον εμφανίζουν να διαχειρίζεται με τις εταιρίες του και τους συνεργάτες του το 55% των συνολικών καταθέσεων, ύψους 2 δισεκατομμυρίων, της λίστας της μεγάλης φοροδιαφυγής, της λίστας Λαγκάρντ. Όμως, παλαιότερα, το 2012, στην πατρίδα του, στο Ισραήλ, στον κ. Καλαντζή από τη Νέα Δημοκρατία και στην κ. Κωνσταντοπούλου που τον είχαν εξετάσει στα πλαίσια της εξεταστικής για τη λίστα Λαγκάρντ, είχε παραδεχθεί ότι ήταν διαχειριστής του 55% των καταθέσεων της λίστας Λαγκάρντ. Ακούστε κάτι που απορώ πώς δεν μ' έχει τρελάνει μέχρι τώρα. Κατέθεσε στην Προκαταρκτική Επιτροπή ότι η λίστα Λαγκάρντ ήταν πρόβα τζενεράλε δική μου για την υπόθεση «NOVARTIS». Υπενθυμίζω ότι η λίστα Λαγκάρντ μας απασχόλησε το 2012 και ίσως και πιο πριν, τρία χρόνια πριν γίνω Υπουργός και τρία χρόνια αφού είχα πάρει σύνταξη από εισαγγελέας. Έστησα εγώ και τη λίστα Λαγκάρντ και ήταν η πρόβα τζενεράλε γι' αυτό που θα έστηνα μετά με τη «NOVARTIS». Ισχυρίζεται ξεδιάντροπα ότι τον εκβίασα και του ζήτησα χρήματα για λογαριασμό του Φιλιππάκη, τον οποίο δεν γνώριζα την εποχή εκείνη. Δυστυχώς, η Προκαταρκτική Επιτροπή υιοθετεί την ανοησία του Μιωνή, τον οποίον απλώς ρώτησα τι θα γίνει με τα δικαστικά έξοδα του Φιλιππάκη. Η ερώτησή μου ήταν εντελώς δικαιολογημένη, γιατί ο Μιωνή ωρυόταν ότι έχει δαπανήσει τεράστια χρηματικά ποσά στην Αγγλία, όπου ο ίδιος επέλεξε να στραφεί δικαστικά κατά του Φιλιππάκη. Η προσφυγή σε αλλοδαπά δικαστήρια κατά Ελλήνων δημοσιογράφων αποτελεί συνηθισμένη και αποτελεσματική, όπως αποδεικνύεται, τακτική του Μιωνή για να γονατίσει οικονομικά και να φιμώσει όσους ασχολούνται μαζί του και με τις δραστηριότητές του. Το ίδιο έπραξε και με την Παπαδάκου. Εκτός, όμως, από τέρας αξιοπιστίας, ο κ. Μιωνής είναι και μεγάλος πράκτορας, «πράκτορας ΘΒ». Μαγνητοφωνεί παράνομα ιδιωτικές συνομιλίες με πρόσωπα από τα οποία ζητά βοήθεια και παριστάνει ότι είναι φίλος τους. Κάθε ομοιότητα με την κ. Τσατάνη και τον κ. Τζένο εντελώς συμπτωματική. Στη συνέχεια αλλοιώνει το περιεχόμενό τους, όπως προκύπτει από την ιδιωτική, τη δική του πραγματογνωμοσύνη. Και βέβαια, αλλοιώθηκε για να φανεί ότι εγώ έπαιρνα λεφτά, αλλά απεδείχθη ότι δεν είχα καμμία σχέση εγώ μ' αυτό. Απειλεί ότι είχε άλλες εννέα κασέτες με παράνομες μαγνητοφωνημένες. Ο Σάμπυ Μιωνή με την παράνομη μαγνητοφώνηση της συνομιλίας του με τον Υπουργό κ. Παππά και με τη δημοσιοποίηση στη συνέχεια του περιεχομένου της διέπραξε το αδίκημα της κατασκοπείας. Και απορώ γιατί δεν έχει ασχοληθεί κανένας εισαγγελέας με αυτό. Το εξήγησα με πλήρη αιτιολογία την Προκαταρκτική. Σήμερα, εν τάχει, λέω: Έθεσε σε κίνδυνο τις διεθνείς σχέσεις της χώρας και τα οικονομικά συμφέροντα του ελληνικού κράτους. Στην παρανόμως μαγνητοφωνηθείσα συνομιλία αναφέρεται σε τηλεφωνικές επικοινωνίες των πρωθυπουργών Τσίπρα και Νετανιάχου. Ζητάει πληροφορίες για ονόματα πρακτόρων του FBI. Επίσης, ο Μιωνής αναφέρεται και σε άλλα ευαίσθητα θέματα. Με αυτό τον τρόπο θέτει σε κίνδυνο τις σχέσεις της Ελλάδας με το Ισραήλ, τις ΗΠΑ και άλλες χώρες. Είναι μεγάλη η ευθύνη του Μιωνή, αλλά και των συνεργατών του στην Ελλάδα, που τον βοήθησαν ή ανέχθηκαν τα επικίνδυνα παιχνίδια με τις κασέτες του. Σας υπενθυμίζω ότι είχε επιχειρήσει να μαγνητοφωνήσει και τον κ. Καλαντζή και την κ. Κωνσταντοπούλου στην εξέτασή του στο Ισραήλ που προανέφερα. Το κατάλαβε, όμως, η κ. Κωνσταντοπούλου και του αφαίρεσε την κασέτα. Ελάχιστα πράγματα τώρα για τους μάρτυρες. Ο κ. Αγγελής είναι ο Eισαγγελέας που έθεσε στο αρχείο τις μηνύσεις, όπως είπα, των Σαμαρά, Βενιζέλου, Αβραμόπουλου σε βάρος της Τουλουπάκη και των Εισαγγελέων Ντζούρα και Μανώλη. Μάλιστα τότε είχε κατηγορηθεί από τη Νέα Δημοκρατία και το ΠΑΣΟΚ για την απόρριψη της εγκρίσεως. Αυτά στις 4 Μαΐου του 2018. Καταθέτω για τα Πρακτικά. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι ο ίδιος εισαγγελέας που ανέσυρε παράνομα από το αρχείο, στο οποίο ο ίδιος είχε θέσει τις μηνύσεις αυτές. Την ανάσυρση την έκανε λίγες μέρες, όπως σας είπα, πριν τις εκλογές του Ιουλίου του 2019 και μετά τις Ευρωεκλογές, στις οποίες η διαφορά μεταξύ Νέας Δημοκρατίας και ΣΥΡΙΖΑ προδίκαζε με απόλυτη βεβαιότητα τη νίκη της Νέας Δημοκρατίας στις εθνικές εκλογές. Ήδη είχε υπάρξει η πρόταση Καλογήρου για την πλήρωση της κενής θέσεως του εισαγγελέα του Αρείου Πάγου και ο κ. Αγγελής δεν ήταν μέσα βέβαια και εκεί, όπως είπε και στις καταθέσεις του στην Προκαταρκτική Επιτροπή, είδε τα σημάδια, γιατί έχει μάθει - λέει - να βλέπει τα σημάδια. Βεβαίως, έχει μάθει να βλέπει τα σημάδια, το κάνει πολλά χρόνια τώρα, και μετατοπίζεται αναλόγως ποιας παράταξης έρχεται στην εξουσία. Για να δικαιολογήσει την παράνομη ανάσυρση επικαλέστηκε, δήθεν, νεότερα στοιχεία, όμως η εισαγγελέας του Αρείου Πάγου του επισημαίνει εγγράφως - τότε που έκανε την ανάσυρση - ότι τα νεότερα στοιχεία που επικαλείται ήταν ήδη γνωστά πολλούς μήνες πριν. Καταθέτω και αυτό το σχετικό έγγραφο με σημειώσεις των ιδιοχείρων εγγραφών της κ. Δημητρίου. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στις 15 Δεκεμβρίου 2018, δέκα μέρες μετά την επιστροφή του από τη Βιέννη, όπου αρνήθηκε να παραλάβει - παράνομα και αυτό - σημαντικά και κρίσιμα στοιχεία από το FBI, σε άτυπη, αλλά έγγραφη ενημέρωσή του στην εισαγγελέα του Αρείου Πάγου δεν αναφέρει απολύτως τίποτα για το περιστατικό αυτό, αλλά κυρίως δεν αναφέρει απολύτως τίποτα για ««Ρασπούτιν»», για μένα ή για οποιεσδήποτε παρεμβάσεις. Τότε δεν υπήρχε «Ρασπούτιν». Καταθέτω και αυτό το έγγραφο στα Πρακτικά. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν είναι μόνο αυτό. Ένα μήνα περίπου μετά, στις 7 Ιανουαρίου 2019, όταν αποκαλύφθηκε η άρνησή του να παραλάβει τα στοιχεία για τον λογαριασμό εμπλεκομένου στο σκάνδαλο «NOVARTIS» προσώπου, έντρομος υποβάλλει εγγράφως την παραίτησή του χωρίς και πάλι να αναφέρει το παραμικρό για μένα ή τον «Ρασπούτιν». Καταθέτω και αυτή την αναφορά. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πού είναι ο «Ρασπούτιν», βρε παιδιά; Μόνο στην αρρωστημένη φαντασίωση, στη νοσηρή φαντασίωση της Ράικου; Τους ισχυρισμούς του κ. Αγγελή διαψεύδουν με αδιάσειστη επιχειρηματολογία στις καταθέσεις τους η κ. Δημητρίου, ο κ. Καλογήρου και η κ. Παπασπύρου, πρώην Γενική Επιθεωρήτρια Δημόσιας Διοίκησης, των οποίων ο ίδιος επικαλέστηκε τη μαρτυρία. Δεν χρειάζεται να σας απασχολήσω άλλο με τον κ. Αγγελή. Άλλωστε, το πόρισμα του κ. Σοφουλάκη αρκεί για να αντιληφθεί κανείς το ποιόν του κ. Αγγελή. Τον κατηγορεί για παράβαση καθήκοντος, που δεν παρέλαβε πληροφορίες από το FBI, τον κατηγορεί για ψευδορκία μάρτυρα και όλα αυτά για λόγους προσωπικών φιλοδοξιών και πολιτικών σκοπιμοτήτων. Για την κ. Τσατάνη τι να πούμε; Τα έχουμε πει χιλιάδες φορές. Απλώς θα παραμείνει για πάρα πολλά χρόνια πρωταθλήτρια στην ταχύτητα μελέτης, κατανόησης και πληκτρολόγησης εκατοντάδων σελίδων, χωρίς μάλιστα να γνωρίζει από κομπιούτερ, όπως της ξέφυγε στην Προκαταρκτική Επιτροπή. Αυτό είναι καινούργιο στοιχείο, δεν το ήξερα την άλλη φορά. Λέει ότι έγραψε οκτακόσιες σελίδες σε εβδομήντα δύο ώρες, που και τουαλέτα να μην πας, να μην φας, να μην κοιμηθείς, να μην ανοίξεις το παράθυρο να πάρεις αέρα, δεν προλαβαίνεις να γράψεις τόσες σελίδες, έχει γίνει υπολογισμός. Και όμως, η κ. Τσατάνη το έκανε και, όπως της ξέφυγε στην Προκαταρκτική Επιτροπή, δεν γνωρίζει από κομπιούτερ. Υποκλίνομαι! Η κ. Τσατάνη μήνυσε τους κύκλους των συναδέλφων της γιατί αποκάλυψαν τις παρανομίες της. Βέβαια, οι ισχυρισμοί απορρίφθηκαν. Σε βάρος της έχουν καταθέσει όλοι οι εισαγγελείς που εξετάστηκαν από τα αρμόδια πειθαρχικά όργανα, μεταξύ των οποίων, σημειωτέον, οι εκλεκτοί της Νέας Δημοκρατίας και του Κινήματος Αλλαγής οι Εισαγγελείς Ράικου και Αγγελής. Έχουν καταθέσει σε βάρος της. Και τελικά, τιμωρήθηκε με αμετάκλητη πειθαρχική ποινή. Ο μακαρίτης ο Βγενόπουλος γνώριζε από την αρχή ότι θα αρχειοθετήσει την υπόθεσή του, πριν την αρχειοθετήσει η κ. Τσατάνη. Με επισκέφθηκε με δική της πρωτοβουλία στο γραφείο μου, μου ζήτησε βοήθεια, μου έδωσε το τηλέφωνό της, μου είπε να τηλεφωνηθούμε, όντως την πήρα τηλέφωνο και μου ανταπέδωσε το τηλεφώνημα, μολονότι εκβιασθείσα. Θα πω και ένα άλλο που δεν ήταν να το πω. Κατά τη διάρκεια των ερευνών των καταγγελιών της από την Επιτροπή Θεσμών και Διαφάνειας, ή λίγο πριν λήξει ή μετά, με επισκέφθηκε πρόσωπο του περιβάλλοντός της και μου ζήτησε να δείξω κατανόηση στη συμπεριφορά της απέναντί μου και το θέμα να λήξει. Και εγώ βέβαια του είπα αυτό που κάνω πάντα, επειδή είμαι ένας βλάκας και μισός. Τον διαβεβαίωσα ότι δεν είμαι εκδικητικός και δεν πρόκειται να ασχοληθώ με την κ. Τσατάνη. Μετά από τρία χρόνια, όταν άλλαξε η πολιτική κατάσταση, η κ. Τσατάνη θυμήθηκε να έλθει να με καταγγείλει. Όσον αφορά την πρωτοφανή επίδειξη σκληρότητος από την κ. Τσατάνη σε βάρος κατηγορούμενου στην υπόθεση Βατοπεδίου, ο οποίος τελικά απαλλάχθηκε με βούλευμα, δεν θα σας πω τίποτε άλλο. Ζητήστε πληροφορίες ανάμεσα σε στελέχη της Νέας Δημοκρατίας. Υπάρχουν πολλοί οι οποίοι γνωρίζουν πολύ καλά και με λεπτομέρειες τη θλιβερή αυτή ιστορία. Τι να πούμε για την κ. Ράικου; Πρέπει να μιλάω μέχρι και τον Σεπτέμβρη που θα ξανανοίξει η Βουλή. Παραιτήθηκε και δεν ανέφερε τίποτα για μένα. Ανέφερε μόνο ότι διώκεται από τον χώρο του φαρμάκου, ότι έχει εντοπίσει πολιτικό χρήμα, ότι έχει στοχοποιηθεί από μεγάλα συμφέροντα στο χώρο του φαρμάκου. Για «Ρασπούτιν», για μένα απολύτως τίποτα. Καταθέτω την επιστολή παραίτησής της. [[Στο σημείο αυτό ο κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δύο μέρες πριν την παραίτησή της έχει συναντηθεί με την εισαγγελέα του Αρείου Πάγου. Την επομένη έχει επισκεφθεί τον Κοντονή και μετά ήρθε στο δικό μου γραφείο, αλλά αφήστε το δικό μου. Δεν του αναφέρει τίποτα για μένα ή για «Ρασπούτιν». Γιατί παραιτήθηκε, λοιπόν, η κ. Ράικου; Δεν είχε στοχοποιηθεί από τον χώρο του φαρμάκου. Πώς να στοχοποιηθεί, αφού ήταν σε συνεργασία με τον χώρο του φαρμάκου, όπως αποδείχθηκε στη συνέχεια; Αιτία της παραίτησής της ήταν οι καταγγελίες μιας άλλης δικαστικής λειτουργού, μιας ανακρίτριας κατά της διαφθοράς για σοβαρές, ύποπτες και παράνομες παραλείψεις της, για υπόθεση εξοπλιστικών που αφορούσε στον κ. Παπαντωνίου. Έντρομη, λοιπόν, παραιτήθηκε και παρίστανε το θύμα, αλλά το θύμα των εταιρειών φαρμάκου, όχι το θύμα της Κυβέρνησης. Μετά την παραίτησή της διατήρησε τις σχέσεις της μαζί μου. Μου τηλεφωνούσε. Και μάλιστα με δική της παράκληση συναντηθήκαμε και γευματίσαμε σε σπίτι. Το παραδέχτηκα - λέει - , ήταν τυχαία κοινωνική εκδήλωση. Και όπως είπε η κ. Δημητρίου «καλά, καλούν εισαγγελέα κατά της διαφθοράς και δεν του λένε ποιοι θα είναι στο σπίτι; Εγώ ήμουν αντιεισαγγελέας και όποιος με καλούσε μου έλεγε «σε πειράζει να είναι και ο κ. Λάππας;»». Την κάλεσαν, λοιπόν, με εμένα και δεν της είχαν πει ότι θα είμαι και εγώ. Αλλά η αλήθεια είναι άλλη. Αυτή είχε παρακαλέσει να συναντηθούμε και αυτή το είχε ζητήσει και από τους φίλους που μας είχαν κάνει το τραπέζι. Μάλιστα δεν συναντηθήκαμε μία φορά, όπως λέει, συναντηθήκαμε δυο ή τρεις. Μου ζητούσε να τη βοηθήσω στα προβλήματα που αντιμετώπιζε. Μετά από δεκαοκτώ μήνες αποκαλύφθηκε άλλη μια πομπή της κ. Ράικου, ότι ο σύζυγός της είχε λάβει έμβασμα από την εταιρεία «NOVARTIS» με την οποία συνεργαζόταν. Τότε, βέβαια, τα μπουκωμένα παπαγαλάκια - μάλλον με την προσδοκία του μπουκώματος, γιατί δεν είχαν αρχίσει να μπουκώνονται - είπαν «μα, για ένα έμβασμα 1.000 ευρώ;». όμως, η κ. Ράικου γνώριζε. Και επειδή γνώριζε και τις άλλες δραστηριότητες, που αποκαλύφθηκαν στη συνέχεια, πίστεψε ότι θα γλιτώσει στοχοποιώντας εμένα, που μέχρι τότε ζητούσε να τη βοηθήσω, με την ανιστόρητη θεωρία περί «Ρασπούτιν». Να μη σας πω γιατί είναι ανιστόρητη, τα έχω πει άλλη φορά. Για δύο ολόκληρα χρόνια κύκλοι και περιφέρειες της κ. Ράικου διέρρεαν όποιο ψέμα πίστευε η κ. Ράικου σε βάρος μου, ότι θα μπορούν να τη γλιτώσουν από τις μεγάλες ευθύνες της. Μετά από δυόμισι χρόνια, και αφού έχει γίνει η αλλαγή της κυβέρνησης από τον Ιούλιο, στις 23 Σεπτεμβρίου 2019, στη δεύτερη κατάθεσή της, όχι στην πρώτη στον κ. Σοφουλάκη, αναφέρεται στον «Ρασπούτιν» και λέει ότι είμαι εγώ, αλλά λέει ότι το ξέρουν και άλλοι πολλοί. Όμως, κανείς άλλος δεν την έχει επιβεβαιώσει. Στη συνέχεια, παραδέχθηκε με τα πολλά στην Προκαταρκτική ότι της το είχα πει το 2005, μια φορά. Μέχρι τότε μας έλεγε ότι το ξέρουν όλοι οι εισαγγελείς, όλοι οι δικαστές, αλλά κανείς δεν βρέθηκε να το επιβεβαιώσει ούτε ακόμα και ο κ. Αθανασίου. Πάει, λοιπόν, στον κ. Σοφουλάκη και την πρώτη φορά, στην πρώτη κατάθεσή της, ξέχασε, λέει, να αναφερθεί στον «Ρασπούτιν». Προσέξτε το παράλογο. Δυο χρόνια η Ελλάδα ασχολείται με τις νοσηρές φαντασιώσεις της για τον «Ρασπούτιν» και αυτή καλείται από τον αντιεισαγγελέα του Αρείου Πάγου, την ανωτάτη αρχή, για το θέμα του «Ρασπούτιν» και ξεχνάει να καταθέσει ότι ο «Ρασπούτιν» είμαι εγώ. Βέβαια, επανήλθε. Βγήκε έξω, μίλησε στο τηλέφωνο με τους εντολείς της, της «τράβηξαν» το αυτί και της είπαν: «Καλά, δεν είπες για τον Παπαγγελόπουλο; Ξαναγύρνα.». Γύρισε μετά από δυο ώρες. Στην πρώτη κατάθεσή της δεν είναι το μοναδικό ψέμα. Προσέξτε στην πρώτη κατάθεσή της επί λέξει τι κατέθεσε για εμένα. Ψέματα, βέβαια, αλλά προσέξτε με ποιον τρόπο λέει τα ψέματά της. Λέει, λοιπόν, για το δεύτερο τηλεφώνημα που της έκανα, γιατί στο πρώτο δεν της είπα κάτι, την ρώτησα μόνο αν έχει πολιτικά πρόσωπα στη δικογραφία. Και εκεί ψέματα είπε, γιατί είπε ότι μου είπε όχι, ενώ αποδείχθηκε ότι είχε παραλάβει έγγραφα από τις αμερικανικές αρχές που αναφέρονταν σε πολιτικά πρόσωπα. Όμως, αφήστε το αυτό και προσέξτε για εμένα τι λέει: «Λίγες ημέρες αργότερα, μου τηλεφώνησε στο τηλέφωνο του γραφείου μου και πάλι ο προαναφερόμενος Αναπληρωτής Υπουργός Δικαιοσύνης, λέγοντάς μου με επιτακτικό ύφος: Ακόμα δεν έστειλες τη δικογραφία για τη «NOVARTIS» στη Βουλή;». Μου απάντησε «Υπουργέ, χωρίς στοιχεία…» κλπ. και της είπα με θυμό: «Έχεις και παραέχεις. Στείλε την και για τα παρακάτω θα φροντίσουν άλλοι.». Μου είπε ότι «δεν είναι αυτής της σχολής» και εγώ της είπα: «Κάτσε τότε και θα δεις, εάν θα σου βγει σε καλό η σχολή σου». Και πριν προλάβει να πει τίποτα, διακόπηκε η σύνδεση. Αυτά κατέθεσε η κ. Ράικου στην Ανωτάτη Εισαγγελική Αρχή. Στην πορεία, όμως, όταν άρχισε να καταρρέει το αφήγημα της Νέας Δημοκρατίας, ότι εγώ είμαι ο «Ρασπούτιν» και ότι εγώ παρεμβαίνω, η κ. Ράικου διατάχθηκε να βελτιώσει την κατάθεσή της. Και τι είπε; Ότι εγώ της είπα να φτιάξει στοιχεία για πολιτικούς και σε άλλο σημείο προσέθεσε ότι τα στοιχεία αυτά τα έφτιαξε η Τουλουπάκη με εντολή μου. Αυτά τα είπε μετά από άλλα δυο χρόνια. Χρειάζεται άλλη απόδειξη ότι η κ. Ράικου ψευδορκεί συνειδητά; Δεν είναι, όμως, η μοναδική ψευδορκία της Ράικου. Οι καταθέσεις της και στον Σοφουλάκη και στην Προκαταρκτική είναι γεμάτες ψέματα. Εντελώς ενδεικτικά θα σας πω ότι όταν ανακαλύφθηκε ότι στον κοινό λογαριασμό της με τον σύζυγό της υπήρχε, όχι ένα έμβασμα, για το οποίο μέχρι τότε τα προσδοκώντα μπούκωμα «παπαγαλάκια» έλεγαν «καλά, για 1.000 ευρώ τώρα ασχολούνται με την Ράικου;» - ακόμη και προχθές κάπου άκουσα ότι το είπαν - αλλά τρία εμβάσματα, δηλαδή συνολικά 5.000 ευρώ, η κ. Ράικου εντελώς ξεδιάντροπα κατέθεσε ότι τα δυο επιπλέον εμβάσματα τα είχαμε κατασκευάσει εγώ και η Τουλουπάκη. Προσέξτε, τραπεζικά εμβάσματα τα πλαστογράφησαν η Τουλουπάκη και ο Υπουργός! Βέβαια, στη συνέχεια, όταν κατάλαβε, παραδέχθηκε - ίσως να ήταν την άλλη μέρα, που πάλι θα έφαγε τις σφαλιάρες της από τους εντολείς της, που θα της είπαν «τι είναι αυτά που λες;» - ότι ναι, υπήρχαν και τα τρία εμβάσματα, άρα δεν τα είχαμε κατασκευάσει εγώ και η Τουλουπάκη, που με ελαφρά τη καρδία είπε ότι τα κατασκευάσαμε εγώ και η Τουλουπάκη, παραδέχθηκε ότι είναι υπαρκτά τα εμβάσματα, αλλά αυτή τα αγνοούσε κι ότι τα χρήματα αυτά αποτελούσαν αμοιβή του συζύγου της, αλλά η σύμβαση που προέβλεπε την αμοιβή είχε καταστραφεί, επειδή είχε πλημμυρήσει το σπίτι της. Δεν είναι μόνο αυτό το ψέμα. Χωρίς να ντρέπεται, ανακάτεψε τα παιδιά της. Είπε ότι τα έδιωξε από την Ελλάδα, γιατί κινδύνευαν από τους τρομοκράτες που ελέγχει ο Παπαγγελόπουλος. Αλήθεια, γιατί δεν κάνετε μια διεύρυνση και για αρχηγό εγκληματικής τρομοκρατικής οργάνωσης; Τα ίδια υπαινίχθηκε και η κ. Τσατάνη, ότι εγώ στέλνω τρομοκράτες. Πού θα φτάσετε, κυρίες και κύριοι; Και την πιστεύετε! Είπε, λοιπόν, η κ. Ράικου ότι έδιωξε τα παιδιά της από την Ελλάδα στην Αμερική, γιατί φοβόταν τους τρομοκράτες που ελέγχω εγώ. Την έχω ρωτήσει πολλές φορές δημόσια, να μας διευκρινίσει: Τα παιδιά της έφυγαν μετά τη ρήξη της με εμένα ή είχαν φύγει πολλά χρόνια πριν; Γιατί, εάν είχαν πάει για σπουδές πολλά χρόνια πριν, είναι άλλο ένα μεγάλο ψέμα. Εγώ μαθαίνω από συναδέλφους έντιμους, που με ειδοποιούν, ότι τα παιδιά της κ. Ράικου σπούδαζαν πολλά χρόνια πριν στο εξωτερικό, πριν από το 2017. Για την κ. Ράικου θα μπορούσα να πω πάρα πολλά, ατέλειωτες ώρες. Θα περιοριστώ μόνο σε δυο και θα τελειώσω. Πρώτον, θα αναφερθώ στην υπερσυνταγογράφηση του συζύγου της για συμπληρώματα διατροφής ακόμα και σε υπέργηρους, που εγκυμονούν κινδύνους για τη ζωή τους αυτά τα συμπληρώματα διατροφής. Υπερσυνταγογράφηση που προκάλεσε ζημιά 1,7 εκατομμυρίου ευρώ στο ελληνικό δημόσιο. Υπερσυνταγογράφηση που δεν διαπιστώθηκε από την κ. Τουλουπάκη, όπως πάλι ψευδώς ισχυρίστηκε το περιβάλλον της Ράικου ότι της το «έστησε» η Τουλουπάκη, αλλά από ανεξάρτητη ελεγκτική αρχή του Υπουργείου Υγείας, με Υπουργό τον κ. Κικίλια και Κυβέρνηση τη Νέα Δημοκρατία. Παρ' όλα αυτά, η Τουλουπάκη μας το «έστησε», η Τουλουπάκη έκανε τα εμβάσματα, η Τουλουπάκη «έστησε» τα στοιχεία! Αχ, βρε Τουλουπάκη, Τουλουπάκη, ξύλο που θα φας, που τα έβαλες με τη διαπλοκή και νόμιζες ότι μπορείς να επιβιώσεις στη σημερινή Ελλάδα! Όμως, θα επιβιώσει και η Τουλουπάκη και κάθε έντιμος εισαγγελέας. [[Χειροκροτήματα από την πτέρυγα του ΣΥΡΙΖΑ]] Θέλω να κάνω μια αφιέρωση, όπως έλεγαν στα δικά μου χρόνια οι ραδιοφωνικοί σταθμοί, αφιερωμένη εξαιρετικά στους Βουλευτές του ΚΙΝΑΛ και ιδίως του ΠΑΣΟΚ. Το 2012, πριν από τις εκλογές, η κ. Ράικου οργάνωσε καταδρομική επιχείρηση στο σπίτι του κ. Τσοχατζόπουλου, τον οποίον συνέλαβαν μπροστά στις κάμερες, οι οποίες εντελώς τυχαία ήταν παρούσες. Αποτέλεσμα; Να συρρικνωθεί το ΠΑΣΟΚ και να ωφεληθεί εκλογικά ο κ. Σαμαράς, στενός της φίλος. Πολύ περισσότερα για την κ. Ράικου απ' αυτά που είπα και απ' αυτά που μπορώ να πω, θα τα πω στον ανακριτή ή στο ειδικό δικαστήριο που θα με στείλετε, αλλά υπάρχουν και στο πόρισμα του κ. Σοφουλάκη, που προσπαθήσατε να διατηρήσετε επτασφράγιστο μυστικό. Όμως, ουδέν κρυπτόν υπό τον ήλιον. Δεν θα σας κουράσω άλλο. Έφτασα στον επίλογο. Κυρίες και κύριοι Βουλευτές, ειδικά εσείς της Νέας Δημοκρατίας, σας υπενθυμίζω ότι στο άρθρο 51 παράγραφος 2 του Συντάγματος ρητώς ορίζεται ότι οι Βουλευτές αντιπροσωπεύουν το έθνος. Στο άρθρο 60 παράγραφος 1 του Συντάγματος πάλι ρητώς ορίζεται ότι οι Βουλευτές έχουν απεριόριστο το δικαίωμα της γνώμης και της ψήφου. Επομένως, η ψήφος σας σήμερα στη μυστική ψηφοφορία που θα επακολουθήσει πρέπει να είναι κατά συνείδηση και απαλλαγμένη από κομματικές σκοπιμότητες και ισορροπίες. Η παραπομπή μου στη διαδικασία του ειδικού δικαστηρίου μαζί με αθώους εισαγγελείς και δημοσιογράφους θα ερμηνευθεί από τον ελληνικό λαό ως προσπάθεια συγκάλυψης και «ξεπλύματος» των μεγάλων σκανδάλων της «NOVARTIS», της φοροδιαφυγής της λίστας Λαγκάρντ, του σκανδάλου Βγενόπουλου και άλλων πολλών. Θα ερμηνευθεί, επίσης, ως χορήγηση ασυλίας στους υπαίτιους των σκανδάλων και ως νομιμοποίηση της μίζας. Η λέξη δημοκρατία αποτελεί σύνθεση των λέξεων δήμος, δηλαδή λαός, και κρατώ, δηλαδή άρχω. Στη δημοκρατία κρατεί, άρχει ο λαός. Εάν σήμερα με την ψήφο σας νομιμοποιήσετε τη μίζα, δεν αποκλείεται ο λαός μας, ο οποίος διατηρεί τη σκωπτική αλλά δηλητηριώδη πνευματική κληρονομιά του από τον Αριστοφάνη και τον Σουρή, περιπαικτικά να μετατρέψει τη λέξη δημοκρατία σε μιζοκρατία με ανάλογη μετατροπή και στο όνομα της παράταξής σας. Σας ευχαριστώ.
Ευχαριστούμε, κύριε Παπαγγελόπουλε. Εισερχόμαστε στον κατάλογο των ομιλητών. Τον λόγο τώρα έχει ο κ. Χαράλαμπος Παπαδημητρίου εκ μέρους της Νέας Δημοκρατίας για πέντε λεπτά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, ευχαριστώ. Αντιλαμβάνομαι ότι έχετε ίσως λίγο κουραστεί, αλλά νομίζω ότι παρακολουθήσατε ακριβώς πώς την πάτησαν οι άνθρωποι στον ΣΥΡΙΖΑ. Ο άνθρωπος που μίλησε προηγουμένως είναι, δυστυχώς, αυτό που είδατε - δεν χρειάζεται τίποτα περισσότερο - , ένας άνθρωπος που εμφορείται από την αίσθηση της πλεκτάνης, της συνωμοσίας και ότι «το κράτος μπορώ να το κάνω ό,τι θέλω, αρκεί να καταλήξω στα δικά μου συμπεράσματα». Είναι κρίμα ότι συνέβησαν όλα αυτά τα πράγματα. Κυρίες και κύριοι συνάδελφοι του ΣΥΡΙΖΑ, έχετε την ευθύνη γιατί για τα λεγόμενα - είτε είναι είτε δεν είναι, δεν θα μάθουμε ενδεχομένως σε κάποιες περιπτώσεις - σκάνδαλα από εσάς αυτός που εμπόδισε τη διαλεύκανσή τους και την έρευνά τους είναι ακριβώς ο άνθρωπος που μίλησε προηγουμένως. Και νομίζω ότι, αντί να μιλάμε εδώ μιάμιση ώρα, δεν έχουμε τίποτα άλλο να κάνουμε εμείς παρά να παραπέμψουμε την υπόθεση στα χέρια των δικαστών, στα χέρια της δικαιοσύνης και με ανεξαρτησία να κρίνουν εκεί τα πειστήρια και όλα όσα είπε και ο κ. Παπαγγελόπουλος. Εκεί πρέπει να πάει η υπόθεση και πρέπει να πάει γρήγορα. Αν είχε πάει γρηγορότερα, τα πράγματα θα ήταν πολύ καλύτερα και θα προλαβαίναμε ίσως και ορισμένες άλλες καταστάσεις. Δεν θα φτάσω στο συμπέρασμα. Αν ήμουν εδώ με την επαγγελματική ιδιότητα που είχα, γρήγορα θα είχα καταλήξει στο συμπέρασμα και όταν είχα καταλήξει, το είπα. Το είπα δημοσίως. Όλα αυτά γίνονται γιατί κάποιος δεν θέλει να ψάξει πού είναι το πραγματικό πρόβλημα, όταν πηγαίνεις και επιλέγεις τους ανθρώπους, τους πολιτικούς σου αντιπάλους και προσπαθείς εκεί να ρίξεις οτιδήποτε μπορέσεις γιατί δεν είναι μόνο η υπόθεση που ερευνάται εδώ, είναι και πολλές ακόμη. Στη διάρκεια των εργασιών της προανακριτικής επιτροπής - και να ευχαριστήσω τις συναδέλφους και τους συναδέλφους για την πολύ καλή δουλειά που έκαναν, απλώς μας έβαλαν πάρα πολλή δουλειά να διαβάσουμε εμείς, αλλά ήταν εξαιρετική δουλειά - αποκαλύφθηκε σειρά υποθέσεων, στις οποίες ο κ. Παπαγγελόπουλος όχι απλώς είχε ξεπεράσει τα όρια - τα οποία γνώριζε πολύ καλά ότι δεν έπρεπε να τα ξεπεράσει - αλλά με συστηματικό και θα έλεγα θλιβερό τρόπο για το ότι του επιτράπηκε να γίνει αυτό και να το κάνει, προσπαθούσε να στήσει υποθέσεις από πράγματα για τα οποία δεν είχε κανένα στοιχείο και ο ίδιος, δεν υπήρχαν στοιχεία αρκετά για να μπορέσουν να στηθούν. Πίεζε τους εισαγγελείς, πίεζε τους ανακριτές συνεχώς να πουν πράγματα και να αναλάβουν πρωτοβουλίες, οι οποίες δεν προέκυπταν ούτε από τις διαδικασίες που προβλέπονται ούτε από κάποιον λογικοφανή συνειρμό. Η έννοια της συνωμοσίας είναι ο μεγάλος κίνδυνος που ο λαϊκισμός φέρνει στις δημοκρατίες και σας αναφέρω για παράδειγμα μια περίπτωση. Διαβάζοντας από τα Πρακτικά, λέει εδώ ο μάρτυρας: «Δεν μου λες» - του λέει ο προηγούμενος που μιλούσε - «δεν μου λες, σε βάρος του Παπαχρήστου, του δημοσιογράφου, έχεις τίποτα; Του λέω, όχι δεν έχω. Μου λέει, δεν κοιτάς να φτιάξεις κάτι;». Λίγο αργότερα στις καταθέσεις - τα παίρνω από τα Πρακτικά της επιτροπής σας - διαβάζουμε τα εξής: «Πες σε αυτές που τον κάνουν [τον έλεγχο] ότι θα βγω στα κανάλια και θα πω ότι τα έχουν αρπάξει από τον Βγενόπουλο». Αυτές που κάνουν τον έλεγχο είναι οι κυρίες, οι οποίες έχουν ορκιστεί να κάνουν έναν έλεγχο σύμφωνα με τις διαδικασίες του νόμου. Ο ίδιος άνθρωπος εδώ λέει ότι δεν έχω αποδείξεις, αλλά είμαι σίγουρος ότι τα έχουν αρπάξει. Ο άνθρωπος αυτός δεν χρειάζεται περισσότερα για να πάει να πει τα υπόλοιπα στη δικαιοσύνη, σε ό,τι μας αφορά. Όταν λέει «πώς πάει εκείνη η υπόθεση του ελέγχου» που κάνει στις εταιρείες του μεγάλου εκδότη και «αν γινόταν όσο πιο γρήγορα μπορείτε, ας πούμε, η διαδικασία ελέγχου και μπλοκαρίζονταν οι λογαριασμοί του και όλα τα σχετικά», θα μπορούσε να αποκλειστεί από τη διαδικασία, που ήταν τότε σε εξέλιξη, της αδειοδότησης των καναλιών. Είναι όλα συνδεδεμένα μεταξύ τους. Μην χάσετε μέσα από αυτόν τον κυκεώνα, στον οποίο προσπάθησε ο κ. Παπαγγελόπουλος να μας ρίξει, την ουσία. Είναι όλα μικρά στίγματα που οδηγούν σε ένα κεντρικό συμπέρασμα: Υπήρχε πλεκτάνη, υπήρχε συνωμοσία, είχε ανατεθεί σε συγκεκριμένους ανθρώπους ή ο κ. Παπαγγελόπουλος είχε προσφέρει τον εαυτό του - δεν το γνωρίζω - , οι δικαστές θα το ανακαλύψουν. Το σίγουρο είναι, όμως, ότι κάποιοι το γνώριζαν. Κάποιοι ήξεραν ότι μπροστά στο Μαξίμου ο κ. Παπαγγελόπουλος είπε ότι εδώ έχουμε το μεγαλύτερο σκάνδαλο απαρχής της ιστορίας του ελληνικού έθνους. Κάποιοι άκουγαν από μέσα όταν το έλεγε και γνώριζαν - γιατί πέντε λεπτά πριν ήταν εκεί μέσα - για το πώς είχε μεθοδεύσει όλες αυτές τις υποθέσεις, όλα αυτά που σε μεγάλο βαθμό έχουν πλήρως καταρριφθεί και σε λίγο καιρό θα καταρριφθούν πλήρως και με τις υπόλοιπες διαδικασίες. Νομίζω ότι η δημοκρατία θα κερδίσει πολλά και μακάρι να μπορούσε ο λαός να μην έχει άλλα προβλήματα - και έχουμε πάρα πολλά - και να παρακολουθεί με λεπτομέρεια όλα όσα γίνονται. Συμβουλεύω στους συναδέλφους του ΣΥΡΙΖΑ το βιβλίο «Οι απαρχές του ολοκληρωτισμού», ένα βιβλίο που έγραψε η Χάνα Άρεντ το 1950 και ειδικά το θέμα του ολοκληρωτισμού είναι διαφωτιστικό. Μάθετε, δεν θα πάθετε τίποτα. Θα μπορέσετε να πάτε μετά σε ένα άλλο βιβλίο, το «Πώς πεθαίνουν οι δημοκρατίες». Μετά από αυτό νομίζω ότι θα έχετε και αρκετό χρόνο να καταλάβετε ότι ο λαϊκισμός, η εμπιστοσύνη σε ανθρώπους, οι οποίοι φέρουν τη συνωμοσία μέσα στην κυβέρνηση, μέσα στο Μέγαρο Μαξίμου, μέσα στη δικαιοσύνη, με εκβιασμούς και με όλα αυτά ήταν το χειρότερο πράγμα που κάνατε και για το οποίο θα έχετε την ευκαιρία, όταν θα τελειώσει η δίκη, να ζητήσετε συγγνώμη. Δεν θα είναι αργά. Μπορούμε να περιμένουμε.
Θα δώσω τώρα τον λόγο στον Γραμματέα της Κεντρικής Επιτροπής και Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπα. Εν συνεχεία, τον λόγο θα λάβει η κ. Δώρα Αυγέρη από τον ΣΥΡΙΖΑ. Ορίστε, κύριε Κουτσούμπα, έχετε τον λόγο.
Το ξέρουμε πως και εσείς, κύριοι της Νέας Δημοκρατίας και εσείς, κύριοι του ΣΥΡΙΖΑ, με τη σημερινή συζήτηση στη Βουλή θέλετε απλώς να γράψετε άλλο ένα επεισόδιο στη μεταξύ σας αντιπαράθεση γύρω από το γνωστό σίριαλ «σκάνδαλο NOVARTIS». Λογικό, έτσι παίζεται το δικομματικό παιγνίδι πολλά χρόνια τώρα και εσείς δεν θα μπορούσατε βέβαια να αποτελείτε εξαίρεση. Ακόμα και όταν η μεταξύ σας αντιπαράθεση ξεφεύγει από τα σκάνδαλα, επικεντρώνει σε εκείνα τα ζητήματα που σας επιτρέπει να καλύψετε την ταύτισή σας στα στρατηγικά, στα κρίσιμα, σε αυτά δηλαδή που τελικά καθορίζουν τη ζωή του λαού μας. Δείτε, για παράδειγμα, τις χθεσινές αποφάσεις της Συνόδου Κορυφής για το Ταμείο Ανάκαμψης. Τσακώνεστε για το ύψος του πακέτου για την Ελλάδα, για να κρύψετε με ποιους όρους δίνεται αυτό το πακέτο, αλλά και ποιος τελικά θα το καρπωθεί, για να κρύψετε τελικά το πιο σημαντικό, ότι η Ευρωπαϊκή Ένωση παραμένει βαθιά εχθρική για τα λαϊκά συμφέροντα, όπως εχθρικά για τους λαούς είναι όλα τα στρατόπεδα, τα διάφορα στρατόπεδα, των αστικών κρατών της. Οι ίδιες οι αποφάσεις της Συνόδου Κορυφής σκιαγραφούν τον τρόπο λειτουργίας του Ταμείου Ανάκαμψης, που περιέχει από τη μία, νέους όρους και μέτρα σε βάρος των εργαζομένων και από την άλλη, πακτωλό χρημάτων προς τους επιχειρηματικούς ομίλους, μέρος των οποίων θα κατευθυνθεί για την περαιτέρω προώθηση της απαράδεκτης ευελιξίας στην αγορά εργασίας. Μας λέτε ότι τα επιτελεία της Ευρωπαϊκής Ένωσης δεν χρειάζεται να επιβάλουν μνημόνια. Μάλιστα. Όμως δεν λέτε ότι το ίδιο το πλαίσιο που βάζει η Ευρωπαϊκή Ένωση, όπως και οι νέοι μηχανισμοί εποπτείας, με τους οποίους έχετε όλοι σας συμφωνήσει, είναι καραμπινάτα μνημόνια και μάλιστα, χωρίς ημερομηνία λήξης. Το νέο πακέτο για το οποίο κομπάζετε, γιατί είναι - όπως λέτε - το μεγαλύτερο που έχει ποτέ δοθεί, δεν είναι ούτε δωρεά ούτε δανεικά και αγύριστα. Είναι νέα θηλιά στον λαιμό του λαού, ο οποίος θα κληθεί να τα πληρώσει και με την αύξηση της φορολογίας και με τη μείωση κοινωνικών δαπανών στην παιδεία, στην υγεία, στην πρόνοια. Γιατί, όπως θα σας θυμίζουν οι συνεταίροι σας, τζάμπα γεύμα δεν υπάρχει στην Ευρωπαϊκή Ένωση. Σωστά, γιατί για να ταϊστεί η κερδοφορία του μεγάλου κεφαλαίου ο λαός μας έχει ήδη πληρώσει πολλά. Μόνο που τώρα, με τον αγώνα του, πρέπει να πει πως δεν θα πληρώσει ξανά τα σπασμένα της νέας οικονομικής καπιταλιστικής κρίσης. Να έρθω και στο άλλο θέμα της μεταξύ σας κόντρας, που γίνεται πάλι μόνο και μόνο για να κρύψετε τις στρατηγικές σας συγκλίσεις. Κυρίες και κύριοι, οι τελευταίες επικίνδυνες εξελίξεις με τη Navtex της Τουρκίας επιβεβαιώνουν ότι η τούρκικη επιθετικότητα κλιμακώνεται βήμα - βήμα. Μόνο που κρύβετε από τον λαό ότι το χθεσινό βήμα κλιμάκωσης της τούρκικης προκλητικότητας, μία ημέρα μόλις μετά τη Σύνοδο Κορυφής της Ευρωπαϊκής Ένωσης, αποδεικνύει ξανά ότι οι περιβόητοι σύμμαχοί σας - η Ευρωπαϊκή Ένωση, οι Ηνωμένες Πολιτείες της Αμερικής, το ΝΑΤΟ - το μόνο που κάνουν είναι να νίπτουν τας χείρας των μπροστά στη στάση της τούρκικης Κυβέρνησης, προωθώντας, φυσικά, δικά τους σχέδια σε βάρος των λαών. Μάλιστα, η δήλωση του State Department που κάνει λόγο για αμφισβητούμενα ύδατα στον χώρο της τούρκικης Navtex όχι μόνο είναι προκλητική, αλλά δείχνει και τις πραγματικές προθέσεις των Ηνωμένων Πολιτειών Αμερικής για επιβολή καθεστώτος συνδιαχείρισης. Τόσο εσείς, κύριοι της Νέας Δημοκρατίας, όσο και εσείς κύριοι του ΣΥΡΙΖΑ κάνατε σημαία της εξωτερικής σας πολιτικής τη στρατηγική συμφωνία με τις ΗΠΑ, παραδίδοντας όλη τη χώρα ή αμερικανικές βάσεις με το πρόσχημα και της προστασίας από την Τουρκία δήθεν. Το αποτέλεσμα ήταν να εισπράττεται από τους συμμάχους σας δηλώσεις περί αμφισβητούμενων υδάτων. Είστε και για αυτό υπόλογοι απέναντι στον ελληνικό λαό. Δεν μπορεί να σας έχει κανείς καμμία εμπιστοσύνη. Κυρίες και κύριοι, ανεξάρτητα από την όποια απόφαση της Βουλής και την παραπέρα δικαστική πορεία της υπόθεσης που συζητάμε σήμερα, το σίγουρο είναι ότι σήμερα πέφτει η αυλαία της κοινοβουλευτικής διαδικασίας, σχετικά με το σκάνδαλο «NOVARTIS», μια διαδικασία που κράτησε κοντά τρία χρόνια και τη ζήσαμε, μάλιστα, σε δύο εκδοχές. Η πρώτη εκδοχή ήταν η σύσταση προανακριτικής επιτροπής για τη διερεύνηση της εμπλοκής πολιτικών προσώπων στο συγκεκριμένο σκάνδαλο, που συστήθηκε στην προηγούμενη Βουλή με την κοινοβουλευτική πλειοψηφία των ΣΥΡΙΖΑ - ΑΝΕΛ. Η δεύτερη εκδοχή ήταν η σύσταση προανακριτικής επιτροπής για τη διερεύνηση του ρόλου του κ. Παπαγγελόπουλου στη συγκεκριμένη υπόθεση, που συστήθηκε σε αυτήν τη Βουλή με την κοινοβουλευτική πλειοψηφία της Νέας Δημοκρατίας. Ποιο είναι το περίεργο στην όλη διαδικασία, φαινομενικά περίεργο δηλαδή, αλλά για εμάς καθόλα λογικό και η εξηγήσιμο: Ενώ οι δύο εκδοχές του σκανδάλου «NOVARTIS» εμφανίζονται ως μεταξύ τους αντίθετες, αφού η πρώτη, υποτίθεται, ερευνούσε ποινικές ευθύνες πολιτικών προσώπων και η δεύτερη την υποτιθέμενη σκευωρία σε βάρος αυτών των προσώπων, στην πραγματικότητα είχαν και οι δύο ορισμένα κρίσιμα κοινά χαρακτηριστικά. Ποια είναι αυτά τα κοινά χαρακτηριστικά; Πρώτον, και οι μεν και οι δε, και η Νέα Δημοκρατία και ο ΣΥΡΙΖΑ δηλαδή, βολευτήκατε σε μια δικομματική, μικροκομματική αντιπαράθεση με τη βοήθεια και του ΚΙΝΑΛ. Αυτή σας η αντιπαράθεση όλο και περισσότερο απομακρυνόταν από την πραγματική διερεύνηση των ουσιαστικών πτυχών του σκανδάλου, ενός σκανδάλου που δεν είναι τίποτε άλλο από την εμπορευματοποίηση της υγείας και του φαρμάκου, την οποία με συνέπεια υπηρέτησαν όλες οι κυβερνήσεις. Η Νέα Δημοκρατία και το ΚΙΝΑΛ επέδειξαν εμμονή στα περί σκευωρίας, παρ' όλο που αυτό το διάστημα ήρθαν στην επιφάνεια στοιχεία για επαφές της «NOVARTIS» με πρόσωπα που, αν μη τι άλλο, ακούμπησαν ή είχαν σχέση με την πολιτική και δικαστική εξουσία. Ο ΣΥΡΙΖΑ μίλησε για μια νέα σκευωρία, αυτή τη φορά σε βάρος του, ανασύροντας μάλιστα και το μακρινό πλέον 1989, προκειμένου να εμφανιστεί και με αυτόν τον τρόπο ως η νέα Ιφιγένεια της σοσιαλδημοκρατίας, του νέου, όπως ισχυρίζεται, ΠΑΣΟΚ, μιας αμαρτωλής δηλαδή και ξεφωνημένης, εδώ που τα λέμε, σοσιαλδημοκρατίας, της οποίας ούτως ή άλλως τα τελευταία χρόνια τής έχει πάρει τον βασικό ρόλο ψυχή τε και σώματι εκδιδόμενη. Και όλα αυτά, μάλιστα, εν είδει μιας ιδιότυπης μεταξύ σας ομερτά, συνέβαιναν την ώρα που ο εξωδικαστικός συμβιβασμός που υπέγραφε η «NOVARTIS» στις Ηνωμένες Πολιτείες Αμερικής αποτελούσε την πιο τρανή παραδοχή για την ύπαρξη του σκανδάλου, το οποίο, βέβαια, δεν αποτελεί ούτε πρωτοτυπία ούτε εξαίρεση στον χώρο των φαρμακοβιομηχανιών. Αντίθετα, η αποκάλυψή του έγινε λόγω ακριβώς των τεράστιων ανταγωνισμών αμερικάνικων και ευρωπαϊκών μονοπωλίων για την απόκτηση μεγαλύτερων μεριδίων στην παγκόσμια αγορά, όπως κατά καιρούς συνέβη και με άλλους κολοσσούς. Με αυτά τα γνωστά deal μεταξύ κρατών και μεγάλων εταιρειών μένουν όλοι ευχαριστημένοι, αφού και το σκάνδαλο μένει στον αφρό και η «NOVARTIS» με ένα συμβολικό για τα μεγέθη της τίμημα, συνεχίζει ανενόχλητη να κάνει τις δουλειές της. Ποτέ το ξαναείδαμε αυτό το σήριαλ στην Ελλάδα; Με το γνωστό σκάνδαλο «SIEMENS», που η Νέα Δημοκρατία και το ΠΑΣΟΚ είχαν υπογράψει τότε τον γνωστό εξωδικαστικό συμβιβασμό και μετά ήρθε ο ΣΥΡΙΖΑ και τον εφάρμοσε μια χαρά. Είδαμε το εξής τραγελαφικό: Από τη συμφωνία του εξωδικαστικού συμβιβασμού Ηνωμένων Πολιτειών - NOVARTIS προσπάθησαν να εμφανιστούν δικαιωμένοι τόσο η Νέα Δημοκρατία και το ΚΙΝΑΛ, όσο και ο ΣΥΡΙΖΑ, παίζοντας όλοι τους με τις λέξεις και ερμηνεύοντας ο καθένας με τον δικό του τρόπο τη συμφωνία. Στην ουσία, όμως, με το γνωστό αποπροσανατολιστικά και χυδαίο ταυτόχρονα σκυλοκαβγά προσπάθησαν να συγκαλύψουν την μπόχα που αναδύουν τα διάφορα πάρε - δώσε με μεγάλους επιχειρηματίες, πάρε - δώσε που είχαν, βέβαια, όλες οι κυβερνήσεις. Κυρίως, όμως, προσπάθησαν να κρύψουν την κυνική και ωμή πραγματικότητα, ότι μέσα από τέτοιες συμφωνίες, νομιμοποιείται η ασυδοσία και η κερδοσκοπία μεγάλων εταιρειών, εν προκειμένω σε βάρος του πιο σημαντικού και πολύτιμου αγαθού που είναι η υγεία του λαού. Ο λόγος της αλλεργίας σας προφανής. Όλες οι κυβερνήσεις - Νέας Δημοκρατίας, ΠΑΣΟΚ, ΣΥΡΙΖΑ - υπηρέτησαν με πολύ μεγάλη συνέπεια την πολιτική της εμπορευματοποίησης της υγείας και του φαρμάκου, φορτώνοντας στις πλάτες των ασφαλισμένων και των ασθενών τις όποιες περικοπές έγιναν στη δημόσια δαπάνη. Τα αποτελέσματα αυτής της πολιτικής τα βιώνουμε με ιδιαίτερη ένταση σήμερα σε συνθήκες πανδημίας, κατά τις οποίες ο ελληνικός λαός και οι λαοί όλου του κόσμου βρίσκονται στο έλεος των διεθνών ανταγωνισμών, των εμπορικών πολέμων, των επιχειρηματιών, των κερδοσκόπων, του τομέα της υγείας και του φαρμάκου. Τα αποτελέσματα αυτής της πολιτικής τα βιώνουμε, βέβαια, σήμερα που ο ιδιωτικός τομέας στην υγεία, αυτός ο επίγειος για εσάς θεός της ελεύθερης αγοράς, φανέρωσε όχι μόνο τον παρασιτικό αλλά και τον πολλαπλά επιζήμιο και επικίνδυνο χαρακτήρα και ρόλο του. Κυρίες και κύριοι, κοινό στοιχείο όλων σας ήταν η προσήλωσή σας στον απαράδεκτο νόμο περί ευθύνης Υπουργών που ενώ το ΚΚΕ και στις δύο φάσεις της συνταγματικής Αναθεώρησης επέμενε στην πλήρη κατάργησή του, εσείς, Νέα Δημοκρατία, ΣΥΡΙΖΑ και ΚΙΝΑΛ, τον διατηρήσατε, προτείνοντας κάποιες μικροβελτιώσεις, αφήνοντας όμως στο απυρόβλητο την ουσία αυτού του νόμου, δηλαδή ότι η δικαστική έρευνα και δίωξη για Υπουργούς και πρώην Υπουργούς καθορίζεται από τον εκάστοτε κοινοβουλευτικό και πολιτικό συσχετισμό. Η ευθύνη είναι πλέον όλη δική σας, γιατί ειδικά η εμπειρία αυτής της περιόδου ανέδειξε και απέδειξε περισσότερο τις αντιφάσεις, τα ίδια τα αδιέξοδα αυτού του νόμου. Σταματήστε, λοιπόν, αυτό το άχαρο θέατρο ανάλογα με το αν βρίσκεστε στη θέση του κατηγορουμένου ή του κατήγορου να διαμαρτύρεστε για παρατυπίες και για αξιοποίηση των διαδικασιών από την κάθε φορά κυβερνητική πλειοψηφία με τρόπο που εξυπηρετεί τις εκάστοτε πολιτικές της επιδιώξεις. Δεν τα γνωρίζετε αυτά, όταν όλοι σας, Νέα Δημοκρατία, ΣΥΡΙΖΑ και ΚΙΝΑΛ, απορρίπτατε κατά τη συνταγματική Αναθεώρηση την πρόταση του ΚΚΕ για πλήρη κατάργηση του άρθρου 86 του Συντάγματος, ώστε να μην υπάρχει η βάση για αυτά τα πολιτικά παιχνίδια; Δεν γνωρίζετε ότι όταν μια Κοινοβουλευτική Επιτροπή, ένα πολιτικό όργανο, αναλαμβάνει ανακριτικά καθήκοντα από τα οποία εξαρτάται η δίωξη Υπουργών για πιθανά αδικήματα, αυτή θα υποτάσσεται στους εκάστοτε πολιτικούς κοινοβουλευτικούς συσχετισμούς, με τις γνωστές πλέον σε όλους συνέπειες; Αυτός ο διπλός ρόλος της επιτροπής ως πολιτικού και ταυτόχρονα ανακριτικού οργάνου είναι που δημιούργησε και μια σειρά από αντιφάσεις στη λειτουργία της με τις ατέρμονες συνεδριάσεις για τις εκατέρωθεν προτάσεις εξαίρεσης μελών της επιτροπής με διάφορους προσχηματικούς λόγους, αλλά και τις διάφορες προσθαφαιρέσεις μαρτύρων, με σκοπό όχι την αναζήτηση της ουσιαστικής αλήθειας, αλλά τη δημιουργία του επιδιωκόμενου σε κάθε φάση κλίματος. Αντίστοιχα παρεμποδίστηκε η διερεύνηση της υπόθεσης με την επιλεκτική αποστολή στην επιτροπή κρίσιμων εγγράφων για την υπόθεση «NOVARTIS» που παρακρατούνταν από την εισαγγελία με το πρόσχημα τού απορρήτου. Σε τι συμπεράσματα θα καταλήξει η επιτροπή, έχοντας άγνοια όχι μόνο για το περιεχόμενο βασικών εγγράφων, αλλά ακόμα και για μια σειρά από πληροφορίες και παρεμβάσεις που απ' ό,τι φαίνεται ανταλλάσσονταν μεταξύ αμερικάνικων και ελληνικών αρχών με κάθε απίθανο τρόπο και με την άμεση εμπλοκή του αμερικάνικου παράγοντα, διαδικασίες που δεν θυμίζουν σε τίποτα δικαστική συνδρομή, αλλά μάλλον παραπέμπουν σε άλλου είδους ύποπτες, περισσότερο πρακτόρικου - θα έλεγα - χαρακτήρα διαδικασίες, με διάφορες άλλες τέτοιες προεκτάσεις; Στη συντήρηση αυτού του αποπροσανατολιστικού παιχνιδιού συνέβαλε βέβαια και το νέο επεισόδιο με τη δημοσιοποίηση των γνωστών ηχογραφημένων συνομιλιών. Εμείς ως Κομμουνιστικό Κόμμα Ελλάδας ποτέ δεν θα νομιμοποιήσουμε τη χρήση τέτοιων αποδεικτικών μέσων, όπως έκανε ο ΣΥΡΙΖΑ με τον κ. Παπαγγελόπουλο, ο οποίος θεσμοθέτησε τη χρήση τους για ένα διάστημα και τώρα παριστάνει και το θύμα. Βεβαίως αν υπάρχει κάτι που δεν αμφισβητείται από κανέναν σας, ούτε από τον κ. Παππά και το οποίο βέβαια δεν τολμά να θίξει η Νέα Δημοκρατία, είναι τα διάφορα παζάρια κυβερνήσεων με μεγάλους επιχειρηματίες, τα οποία περιλαμβάνουν ακόμα και διακρατικές συμφωνίες με τους διάφορους ιμπεριαλιστές φίλους σας, εν προκειμένω με το κράτος του Ισραήλ, αφού ως γνωστόν οι ηχογραφημένες συναντήσεις έγιναν κατά παραγγελία Νετανιάχου, όπως λένε. Μπίμπη τον λένε. Αυτήν τη στάση αρχών κρατήσαμε και στο θέμα των λεγόμενων προστατευόμενων μαρτύρων, στο οποίο υπήρξε άλλη μια συμπαιγνία μεταξύ σας. Η Νέα Δημοκρατία και το ΚΙΝΑΛ ξέμειναν στις δηλώσεις ότι θα τραβήξουν τις κουκούλες, ο δε ΣΥΡΙΖΑ κρατάει το λάβαρο στην υποστήριξη της κουκούλας σε πλήρη αντίθεση με όσα ορθά επεσήμανε παλιότερα, όταν ήταν αντιπολίτευση, για «έναν άκρως επικίνδυνο θεσμό» - δικά σας λόγια, κύριοι του ΣΥΡΙΖΑ - «ασυμβίβαστο με βασικά δημοκρατικά δικαιώματα». Τελικά και τον θεσμό χρησιμοποιήσατε όσο ήσασταν κυβέρνηση και τον υπερασπίζεστε μαζί μ' αυτούς που θέσπισαν την κουκούλα και τώρα διαμαρτύρονται για τις συνέπειές της. Το τρίτο κοινό χαρακτηριστικό σας είναι η ευθύνη που μοιράζεστε για την κατάσταση στον χώρο της δικαιοσύνης. Ως κόμμα δεν διατηρούμε την παραμικρή αυταπάτη ότι παρεμβάσεις ασκούνται από την εκάστοτε κυβέρνηση και στο έργο της δικαιοσύνης. Αυτό δεν είναι καινούργιο φαινόμενο. Οι παρεμβάσεις αυτές είναι υπαρκτές, χρόνιες και αφορούν ιδιαίτερα υποθέσεις που σχετίζονται με ισχυρά οικονομικά και επιχειρηματικά συμφέροντα ή παρουσιάζουν ένα γενικότερο πολιτικό ενδιαφέρον. Εξάλλου ήταν αποκαλυπτικές έως και θλιβερές οι αλληλοκατηγορίες ανώτατων δικαστικών λειτουργών για ομαδοποιήσεις και διαφόρων ειδών εξυπηρετήσεις, για απειλές και εκβιασμούς, αλλά και συγκαλύψεις αυτών στο όνομα δήθεν της προστασίας του κύρους της δικαιοσύνης. Και όλα αυτά στα ανώτατα κλιμάκια της δικαιοσύνης. Βέβαια αυτά είναι τα επακόλουθα όταν δημιουργείται και συντηρείται μια δικαιοσύνη που προσανατολίζεται στην εξυπηρέτηση κάποιων μεγάλων επιχειρηματικών συμφερόντων. Δεν τον κρύβετε εξάλλου ειδικά αυτόν τον προσανατολισμό σας. Όταν η ηγεσία της ορίζεται από την εκάστοτε κυβερνητική πλειοψηφία, ουσιαστικά δίνετε και την τυπική νομιμοποίηση για να γίνονται αυτές οι παρεμβάσεις στη δικαιοσύνη. Αντικειμενικά δημιουργούνται οι δεσμοί και δίνεται η δυνατότητα στον εκάστοτε Υπουργό, στην εκάστοτε κυβέρνηση να ασκεί πιέσεις και παρεμβάσεις σε δικαστικούς λειτουργούς. Όλες οι κυβερνήσεις αξιοποίησαν αυτήν τη διαδικασία. Κι εσείς το ίδιο, κύριοι του ΣΥΡΙΖΑ. Αλήθεια, δεν αρνηθήκατε όλοι σας, κύριοι της Νέας Δημοκρατίας, του ΣΥΡΙΖΑ, του ΚΙΝΑΛ, ακόμα και αυτήν την πρόταση του ΚΚΕ στη συνταγματική Αναθεώρηση να εκλέγεται η ηγεσία της δικαιοσύνης από ένα ευρύτερο εκλεκτορικό σώμα και όχι να ορίζεται από την εκάστοτε κυβέρνηση; Δεν δικαιούστε, λοιπόν, να παριστάνετε τους ανήξερους για μια κατάσταση που εσείς οι ίδιοι συντηρείτε. Το ίδιο ισχύει και για τα όσα κατά τη γνώμη μας πολύ σοβαρά έχουν βγει στη φόρα και αφορούν και την τραγωδία στο Μάτι, αλλά και τις μεγάλες πυρκαγιές στα Κύθηρα και στη Μάνη. Δεν δικαιούστε να παριστάνετε τους ανήξερους για τα όσα φαίνεται ότι συμβαίνουν στο Πυροσβεστικό Σώμα. Όταν μιλάμε για το Πυροσβεστικό Σώμα, μιλάμε για ένα κομμάτι του κρατικού μηχανισμού που έχει επωμιστεί την προστασία της ζωής, της περιουσίας του λαού. Είναι πραγματικά σοκαριστικό για όσους έχουν ζήσει τις τραγικές συνέπειες μιας πυρκαγιάς να ακούνε ότι στελέχη του Πυροσβεστικού Σώματος βάζουν σε δεύτερη μοίρα την ανθρώπινη ζωή μπροστά στο μεταξύ τους ξεκαθάρισμα λογαριασμών. Εσείς, όμως, κύριοι της Νέας Δημοκρατίας και του ΣΥΡΙΖΑ, δεν δικαιούστε να εμφανίζεστε σοκαρισμένοι, γιατί ορισμένα απ' αυτά τα στελέχη «ακουμπούν» και στο κόμμα της Κυβέρνησης της Νέας Δημοκρατίας και στο κόμμα της Αξιωματικής Αντιπολίτευσης του ΣΥΡΙΖΑ. Δεν θα πρωτοτυπήσουμε αν πούμε ότι όλα πρέπει να διερευνηθούν. Το πιο σημαντικό είναι όχι μόνο να μάθει ο ελληνικός λαός τι πραγματικά συνέβη εκείνες τις τραγικές ώρες, αλλά κυρίως το να ληφθούν όλα τα αναγκαία μέτρα προκειμένου να μην επαναληφθούν στο μέλλον τέτοια τραγικά περιστατικά, μόνο που κανείς από εσάς δεν κινείται σ' αυτήν την κατεύθυνση. Κυρίες και κύριοι Βουλευτές, το ΚΚΕ από την πρώτη στιγμή της συγκρότησης της προανακριτικής επιτροπής για τη διερεύνηση τυχόν ποινικών ευθυνών του πρώην Αναπληρωτή Υπουργού Δικαιοσύνης θέλησε με τη συμμετοχή του να συμβάλει στην ουσιαστική διερεύνηση της υπόθεσης και των όσων διαδραματίστηκαν γύρω από την υπόθεση «NOVARTIS», αν και η επαναλαμβανόμενη πλέον αρνητική εμπειρία από ανάλογες επιτροπές δεν μας γεννούσε ιδιαίτερες ελπίδες για την επιτυχία του εγχειρήματος, όπως τελικά και επιβεβαιώνεται. Σας κάναμε, επίσης, από την πρώτη στιγμή ξεκάθαρο ότι δεν πρόκειται να νομιμοποιήσουμε με τη συμμετοχή μας διαδικασίες που οδηγούν σε κουκούλωμα, σε συγκάλυψη, σε αποπροσανατολισμό. Εξάλλου την ίδια στάση κρατήσαμε και κατά την αρχική συγκρότηση της αντίστοιχης επιτροπής το 2018 από την πλειοψηφία του ΣΥΡΙΖΑ, τότε που με διαδικασίες εξπρές έκλεισε την υπόθεση με το πρόσχημα της δήθεν αναρμοδιότητας. Σας είναι, λοιπόν, ήδη γνωστό ότι το ΚΚΕ δεν πρόκειται να νομιμοποιήσει όλα αυτά τα παιχνίδια και την προσπάθεια συγκάλυψης είτε αφορά το σκάνδαλο στον χώρο του φαρμάκου είτε τη χειραγώγηση της δικαιοσύνης, γι' αυτό και δεν θα συμμετάσχουμε στη διαδικασία της ψηφοφορίας. Θα συνεχίσουμε, όμως, να ενημερώνουμε τον λαό για τα πραγματικά γεγονότα και κυρίως θα συνεχίσουμε τον αγώνα για να εξαλειφθούν όλες αυτές οι αιτίες που γεννούν τα σκάνδαλα, τη διαπλοκή, σε τελική ανάλυση τη βαθιά σήψη αυτού του συστήματος και αυτού εδώ του κράτους. Ευχαριστώ.
Ευχαριστώ και εγώ, κύριε Κουτσούμπα. Η κ. Αυγέρη εκ μέρους του ΣΥΡΙΖΑ έχει τον λόγο και θα ακολουθήσει ο κ. Κώτσηρας εκ μέρους της Νέας Δημοκρατίας.
Κυρίες και κύριοι συνάδελφοι, κύριε Πρόεδρε, ποτέ ένα σκάνδαλο δεν απασχόλησε για τόσο χρόνο και τόσο εύρος τη δημόσια ζωή της χώρας, όσο το σκάνδαλο «NOVARTIS». Και αυτό συνέβη γιατί ποτέ πριν δεν υπήρξε τόσο επίμονη και ευρεία προσπάθεια συγκάλυψης του, για την όποια συγκάλυψη στήθηκε, μπήκε σε λειτουργία και συντηρήθηκε ένας απίστευτος μηχανισμός, προκειμένου το σκάνδαλο να πάψει να είναι σκάνδαλο, οι εισαγγελικές έρευνες να πάψουν, οι ευθύνες πολιτικών προσώπων να πάψουν να είναι φθηνές, προκειμένου οι ελεγχόμενοι και οι κατηγορούμενοι να μετατραπούν σε τιμητές και κατηγόρους. Κι ας κάνουν αυτοί οι υπεύθυνοι ότι δεν καταλαβαίνουν τη μετάφραση του συμβιβασμού της «NOVARTIS» με το αμερικανικό δημόσιο και την ομολογία της πολιτικής χειραγώγησης των τιμών των φαρμάκων από τις κυβερνήσεις 2012-2015, με λαδώματα κρατικών αξιωματούχων επί συγκυβέρνησης Νέας Δημοκρατίας και ΠΑΣΟΚ. Και όλα αυτά γιατί; Για να πάψουν οι εμπλεκόμενοι να είναι εμπλεκόμενοι, για να βγουν με κάθε τρόπο από το κάδρο της επικαιρότητας. Αυτόν τον μηχανισμό έστησε η Νέα Δημοκρατία και οι παραφυάδες της. Είναι, όμως, πια ξεκάθαρο ότι το μέγεθος αυτής της θεσμικής εκτροπής που συντελείται για μια ακόμη φορά από την δεξιά παράταξη της χώρας και αυτό δεν μπορεί να κρυφτεί από τον ελληνικό λαό. Ό,τι λέμε εδώ καταγράφεται επίσημα και όχι με παράνομες ηχογραφήσεις και φακελώματα του παρελθόντος. Γιατί η Βουλή, κυρίες και κύριοι της Νέας Δημοκρατίας, δεν είναι παρακράτος. Σε αυτήν τη Βουλή κάποιοι προσπάθησαν να δώσουν ρόλο στο παρακράτος για να κάψουν το σκάνδαλο της «NOVARTIS». Και σήμερα στα αλήθεια εδώ δεν θα καταρρίψουμε απλά το πόρισμα της Νέας Δημοκρατίας για την περίφημη υπόθεση Παπαγγελόπουλου. Θα καταδείξουμε ότι κάθε απόπειρα χειραγώγησης της δικαιοσύνης, κάθε μεθόδευση συγκάλυψης και παραπλάνησης, κάθε θεσμική εκτροπή είναι καταδικασμένη να πέσει στο κενό. Σε όποιο βάθος η Νέα Δημοκρατία επιλέξει να πέσει, θα την ακολουθήσει μόνο το πόρισμα της, όχι οι δημοκρατικές συνειδήσεις και επ' ουδενί η αλήθεια. Η αλήθεια για την οποία μιλάμε σήμερα δεν βρίσκεται στο αφήγημα της Νέας Δημοκρατίας. Βρίσκεται στις πράξεις της αναφορικά με ένα σκάνδαλο που παραμένει ανοιχτό και το οποίο η δικαιοσύνη εξακολουθεί να ερευνά και η Νέα Δημοκρατία να ερευνάται κόντρα στη θέλησή της. Βρίσκεται στην άνευ προηγουμένου επίθεση που πραγματοποιείται με ευθύνη της σημερινής Κυβέρνησης προς τη δικαιοσύνη και τα θεσμικά της όργανα. Ανέλαβε η Πλειοψηφία στην προανακριτική επιτροπή ρόλο εισαγγελέα για να εξετάσει υποτιθέμενες παρεμβάσεις ενός πρώην Υπουργού του ΣΥΡΙΖΑ στη δικαιοσύνη. Και τι κατάφερε; Κατάφερε πρώτα απ' όλα η Πλειοψηφία να βγάλει το εισαγγελικό συμπέρασμα και μετά τα δήθεν αποκαλυπτικά στοιχεία και τους φυσικούς αυτουργούς πολύ μετά κατόπιν εορτής. Κατάφερε να απειλεί τους προστατευόμενους μάρτυρες του σκανδάλου «NOVARTIS». Κατάφερε να διαρρεύσει απόρρητο προανακριτικό υλικό σε ιδιώτη για να το χρησιμοποιήσει παράνομα σε υπόθεση άσχετη με το σκάνδαλο «NOVARTIS» και καθ' υπέρβαση της αρχικής πρότασης της Ολομέλειας της Βουλής. Κατάφερε να διαβρώσει με το έτσι θέλω την ίδια τη σύσταση της προανακριτικής επιτροπής, εξαιρώντας μέλη της μειοψηφίας με μεθόδους που αναφέρθηκαν από τους συντρόφους συναδέλφους. Κατάφερε να απαγορεύσει στον ελεγχόμενο να προτείνει μάρτυρες για την διερεύνηση της αλήθειας. Αν η Νέα Δημοκρατία ήταν πραγματικός εισαγγελέας, με όλα αυτά που έκανε, τώρα θα διωκόταν για κατάχρηση εξουσίας και παράβαση καθήκοντος. Γιατί αυτά έγιναν στην προανακριτική επιτροπή και αυτά είναι που αποδεικνύουν ότι ο παραβάτης των θεσμών είναι η Νέα Δημοκρατία. Ζούμε μια ιστορική συγκυρία, όπου ένας Υπουργός ζητά δημόσια από τηλεοπτικό στούντιο τη φυλάκιση του δικαστικού λειτουργού που τον ελέγχει και λίγες εβδομάδες μετά αυτή η λειτουργός, η κ. Τουλουπάκη βρίσκεται κατηγορούμενη. Δεν ξέρω αν έχει υπάρξει μεγαλύτερη και πιο προκλητική πολιτική παρέμβαση στο έργο της δικαιοσύνης στην ιστορία του ελληνικού κράτους. Και το λέω αυτό, γιατί όλο το σκηνικό που στήσατε, κυρίες και κύριοι της Νέας Δημοκρατίας στην προανακριτική επιτροπή, εκφραζόταν στην δήθεν αγωνία και στη δήθεν αποστροφή σας για μια υποτιθέμενη παρέμβαση Υπουργού του ΣΥΡΙΖΑ στη δικαιοσύνη, που ποτέ όμως δεν απέδειξαν οι μάρτυρες εισαγγελείς που επικαλείστε, εκθέτοντας και τους ίδιους και το αξίωμά τους. Σημειωτέον, δεν υπάρχει στα χρονικά αυτό που έχει γίνει με την κ. Τουλουπάκη, να την ελέγχουν δύο αντιεισαγγελείς για παράβαση καθήκοντος, ο ένας να την απαλλάσσει με εμπεριστατωμένο πολυσέλιδο πόρισμα του και ο άλλος, πάλι κατόπιν εορτής, να βρίσκει ενδείξεις ενοχής, κάνοντας copy paste τη μήνυση Σαμαρά και η κυβερνητική πλειοψηφία να διαλέγει φυσικά την αναφορά που τη βολεύει, το πόρισμα και φυσικά τους μάρτυρες που την βολεύουν. Αλήθεια, πώς καταφέρατε να βγάλετε τον Φρουζή της «NOVARTIS» δικαιωμένο; Πώς καταφέρατε να βγάλετε από το κάδρο τις ευθύνες της συγκυβέρνησης σας του 2012-2015, για τις οποίες οι Αμερικανοί επέβαλαν 310 εκατομμύρια δολάρια πρόστιμα στην «NOVARTIS»; Πώς καταφέρατε να βγάλετε από το κάδρο τους πολιτικούς που ακόμα ελέγχονται; Η «NOVARTIS», όσο κι αν θέλετε να το κρύψετε, είναι σκάνδαλο, τεράστιο σκάνδαλο στη χώρα μας. Και η μόνη σκευωρία εδώ είναι η απόπειρα της Νέας Δημοκρατίας το σκάνδαλο «NOVARTIS» να γίνει μήνυμα προς τους προστατευόμενους μάρτυρες να μην ξανατολμήσουν να συνεργαστούν με την ανεξάρτητη δικαιοσύνη σε υποθέσεις διαφθοράς, μήνυμα προς τους δικαστικούς λειτουργούς να μην διανοηθούν να τα βάλουν με εμπλεκόμενους πολιτικούς, μήνυμα προς τους δημοσιογράφους, όχι αυτούς τους δημοσιογράφους που τους επιστρέφεται - άραγε από ποιον - διορθωμένο το κείμενό τους ρεπορτάζ - ύμνος στη «NOVARTIS», αλλά μήνυμα προς τους ανεξάρτητους δημοσιογράφους ότι αν ψάχνουν την αλήθεια, αν αποκαλύπτουν πρακτικές διαφθοράς, τις διαδρομές του μαύρου πολιτικού χρήματος, τους επίορκους πολιτικούς ή δικαστικούς, τις λίστες Λαγκάρντ, θα βρεθούν και αυτοί στη θέση του κατηγορουμένου. Αλλά να ξέρετε ότι γι' αυτούς τους δημοσιογράφους, τους ανεξάρτητους δημοσιογράφους, οι κατηγορίες που τους απευθύνετε είναι παράσημα. Και φυσικά ένα μήνυμα, κλείσιμο του ματιού, προς ένα πρόθυμο τμήμα του πολιτικού κόσμου πως δεν θα έχει να φοβηθεί τίποτα για όσα σκάνδαλα λερώσουν τα χέρια τους. Γιατί το σύστημα αυτό όπως λειτούργησε και λειτουργεί επί Νέας Δημοκρατίας θα ξεπλένει για πάρτη του τις αμαρτίες τους.
Κυρία Αυγέρη, πρέπει να ολοκληρώσετε.
Τελειώνω σε ένα λεπτό, κύριε Πρόεδρε.
Κάντε μια προσπάθεια.
Δεν είναι η δύναμη της πολιτικής σε καθεστώς δημοκρατίας και σε κράτος δικαίου, κυρίες και κύριοι συνάδελφοι. Είναι η επιβολή ενός συστήματος διαπλοκής και διαφθοράς που κάνει επίδειξη της δύναμής του, λογίζοντας ως λευκή επιταγή ένα εκλογικό αποτέλεσμα. Είναι η σκευωρία της σκευωρίας. Είναι η άλωση της δικαιοσύνης και της δημοκρατίας από ένα κόμμα που ξέρει να στέλνει τους πολιτικούς του αντιπάλους στα ειδικά δικαστήρια, αλλά που ποτέ δεν έμαθε να λογοδοτεί. Και κλείνω, κύριε Πρόεδρε, με την κοινή πεποίθηση του προοδευτικού κόσμου ότι όσο πολιτικό χρόνο έχει στη διάθεσή της, σκοπός της Νέας Δημοκρατίας είναι για να στήσει το δικό της ιδιωτικό κράτος και με τις παρακρατικές μεθοδεύσεις της να στείλει άλλο ένα μήνυμα αυτή τη φορά προς τους πολίτες λέγοντάς τους «Όλοι ίδιοι είναι». Κατ' αυτόν τον τρόπο, επιδιώκει να θρυμματίσει την εικόνα της αλήθειας, καταδιώκοντας παράλληλα όσους την αναζητούν. Όμως, όσο και αν το θέλετε, δεν είμαστε ίδιοι, γιατί ο ΣΥΡΙΖΑ - Προοδευτική Συμμαχία είναι μέσα στην κοινωνία, εκεί όπου το ψέμα δεν μπορεί να θρυμματίσει την αλήθεια. Και στο όνομα αυτής της κοινωνίας ερχόμαστε και θα ξαναερχόμαστε εδώ όσες φορές χρειαστεί δικαιωμένοι στη συνείδησή μας και στο μυαλό όσων ξέρουν να διαχωρίζουν την αλήθεια από το ψέμα. Η Ελλάδα, κύριε Πρόεδρε, αγαπητοί συνάδελφοι και κυρίες συναδέλφισσες, θα ξαναγίνει κράτος δικαίου και θα είναι μέρα Κυριακή.
Στον χρόνο πρέπει να είμαστε όλοι ίδιοι. Στην πολιτική δεν θα είμαστε. Τον λόγο έχει ο κ. Κώτσηρας. Μετά τον κ. Κώτσηρα θα μιλήσει η κ. Λιακούλη. Σε όλους θα υπάρξει ανοχή.
Ευχαριστώ πολύ, κύριε Πρόεδρε. Αξιότιμες και αξιότιμοι συνάδελφοι, το Σώμα σήμερα συζητά σε μια πολύ σημαντική πραγματικά συνεδρίαση το πόρισμα της ειδικής κοινοβουλευτικής επιτροπής η οποία συστάθηκε με απόφαση της Βουλής των Ελλήνων, για να διενεργήσει έρευνα για τα αδικήματα που τυχόν τελέστηκαν από τον πρώην Αναπληρωτή Υπουργό, τον κ. Παπαγγελόπουλο, περί αποδοχής ή μη της πρότασης για την άσκηση δίωξης κατά του ως άνω πρώην Υπουργού. Πρόκειται για ένα πόρισμα προϊόν πολύμηνων συνεδριάσεων κι εργασιών. Εξετάσθηκαν πάρα πολλοί μάρτυρες και έγγραφα. Και με την ευκαιρία αυτή, θα ήθελα να συγχαρώ και το Προεδρείο για την άρτια διενέργεια των συνεδριάσεων, αλλά και όλα τα μέλη της προανακριτικής επιτροπής που συνέβαλαν στο συγκεκριμένο πόρισμα. Αποκλειστικός στόχος της επιτροπής υπήρξε η αναζήτηση της αλήθειας, βάσει του Συντάγματος, του Κώδικα Ποινικής Δικονομίας, του Κανονισμού της Βουλής. Και αυτό που ακούστηκε προηγουμένως έστω και ως παρομοίωση περί κατοχικών δικαστηρίων ή ναζιστικών αξιωματούχων, ξέρετε είναι πάρα πολύ προσβλητικό, ανεξαρτήτως των διαφορών που μπορεί να μας διέπουν για τον ρόλο του Έλληνα Βουλευτή, του ελληνικού Κοινοβουλίου και του πολιτεύματος. Καλούμαστε λοιπόν σήμερα να λάβουμε μια απόφαση που αφορά την ίδια τη δημοκρατία και τις άμυνες που πρέπει να έχει η δημοκρατία απέναντι σε καταστάσεις που υπονομεύουν τις θεμελιώδεις αρχές της. Αυτό που διαχωρίζει τις σύγχρονες δημοκρατίες είναι η λειτουργία των θεσμών στα πλαίσια του κράτους δικαίου, με γνώμονα το σεβασμό των δικαιωμάτων του ανθρώπου και την ανεξαρτησία της δικαιοσύνης. Στις ελεύθερες κοινωνίες οι κυβερνήσεις δεν αναζητούν αρμούς της εξουσίας που πρέπει να ελέγξουν, αλλά σέβονται την ανεξαρτησία των άλλων εξουσιών και ιδίως, της δικαιοσύνης που αποτελεί το καταφύγιο του πολίτη και το εχέγγυο ότι δεν θα αδικηθεί. Η ακώλυτη απονομή δικαιοσύνης από ανεξάρτητους δικαστικούς λειτουργούς είναι απαραίτητος όρος για την εξασφάλιση της κοινωνικής ειρήνης και η χωρίς στοιχεία προσπάθεια εξόντωσης των πολιτικών αντιπάλων και η χειραγώγηση της ανεξαρτησίας της δικαιοσύνης δεν έχουν καμμία θέση στη χώρα που γέννησε τη δημοκρατία. Δεν έχουν θέση σε καμμία δημοκρατία. Δεν έχουν θέση σε καμμία δημοκρατία εικόνες πρώην πρωθυπουργών να κρεμιούνται στα μανταλάκια, να απολογούνται για κατηγορίες χωρίς στοιχεία, χωρίς να υπάρχουν έστω ελάχιστες ενδείξεις, απλώς και μόνο για να εξυπηρετούνται μικροκομματικές σκοπιμότητες. Και ακούμε για ομοψυχία και ενότητα και όλοι συμφωνούμε, αλλά εδώ στήθηκαν δέκα κάλπες για πολιτικά πρόσωπα ανάμεσα στους οποίους δύο πρώην πρωθυπουργοί οι οποίοι έβαλαν «πλάτη» στην Ελλάδα στα δύσκολα και θα έπρεπε να συζητάμε και να αναφερόμαστε στην ενότητα και την ομοψυχία, να έχουμε αυτή την εικόνα στον νου μας και όχι τις έρευνες μιας επιτροπής μετά από δέκα μήνες εργασιών. Η συγκεκριμένη υπόθεση λοιπόν αγγίζει σε μεγάλο βαθμό τον πυρήνα του δημοκρατικού μας πολιτεύματος, δηλαδή της ανεξαρτησίας της δικαιοσύνης, της διάκρισης των εξουσιών και της δικαιοταξίας που εκπέμπεται από το Σύνταγμα. Για πολλούς μήνες κάναμε μια έρευνα με σεβασμό στα δικαιώματα όλων, στο τεκμήριο αθωότητας, στις αρχές της ποινικής δίκης, με αποκλειστικό γνώμονα την αναζήτηση της αλήθειας. Και μετά το πέρας αυτής της νομικά άρτιας διαδικασίας, προέκυψαν σοβαρές ενδείξεις για την τέλεση συγκεκριμένων ποινικά κολάσιμων πράξεων, οι οποίες περιγράφονται αναλυτικά στο πόρισμα και αναλύθηκαν και από τον εισηγητή της πλειοψηφίας το πρωί. Για άλλα προτεινόμενα αδικήματα δεν βρέθηκαν ενδείξεις και δεν προτάθηκε η άσκηση της ποινικής δίωξης. Προέκυψαν λοιπόν σοβαρότατες ενδείξεις για την ύπαρξη μιας δομημένης λειτουργίας, η οποία είχε σκοπό την παράνομη και αντιθεσμική καθοδήγηση της δικαιοσύνης και τη στοχοποίηση πολιτικών αντιπάλων, αλλά και φυσικών προσώπων. Υπήρξαν σοβαρές ενδείξεις για πιέσεις σε εισαγγελικούς λειτουργούς, σύμφωνα με καταθέσεις των ίδιων να χειριστούν υποθέσεις κατά τον επιθυμητό τρόπο, έχοντας φροντίσει σε αυτές τις θέσεις να βρίσκονται άτομα που μπορούσε να ασκηθεί αθέμιτη επιρροή, πιέσεις προκειμένου να σταλεί ο φάκελος για τα πολιτικά πρόσωπα στη Βουλή δίχως η ίδια η εισαγγελέας που χειριζόταν την υπόθεση να έχει στοιχεία, εξώθηση εισαγγελέων σε παραίτηση, έκθεση σε δίωξη αθώων προσώπων για λόγους πολιτικής αξιοποίησης, χρήση και αξιοποίηση δημοσιευμάτων στοχοποίησης των εισαγγελικών λειτουργών οι οποίοι δεν πειθαρχούσαν, πειθαρχική δίωξη στη συνέχεια, εξώθηση σε παραίτηση και εξόντωσή τους σε περίπτωση στην οποία δεν πειθαρχούσαν με τα κελεύσματα τα οποία είχαν προφανώς ληφθεί προηγουμένως. Υπάρχει λοιπόν αντικείμενο σοβαρότατων ποινικών ενδείξεων ποινικής αντιμετώπισης για μία ανεπίτρεπτη αντιθεσμική λειτουργία με συγκεκριμένη μεθοδολογία την οποία καταγγέλλουν κατά κύριο λόγο κορυφαίοι εισαγγελικοί λειτουργοί, εν ενεργεία εισαγγελικοί λειτουργοί. Και οι ενδείξεις αυτές αφορούν, με βασικό ρόλο, πρωταγωνιστές δηλαδή, όργανα του κράτους που η δικαιοκρατική τους κατεύθυνση θα έπρεπε να είναι διαφορετική και όχι να σφετερίζονται την εξουσία με την ιδιότητα του οργάνου του κράτους για άλλους σκοπούς μικροκομματικής εκμετάλλευσης. Είναι φανερό λοιπόν ότι απέναντι σε φαινόμενα ποδηγέτησης των θεσμών, των μέσων μαζικής ενημέρωσης, της ίδιας της δικαιοσύνης, η δημοκρατία δεν πρέπει σε καμμία περίπτωση να μένει απροστάτευτη. Η κάθαρση που προέρχεται μέσω της έρευνας είναι μέρος του σεβασμού της δημοκρατίας, της διάκρισης των εξουσιών και του πολιτεύματος. Και η δικαιοσύνη θα κληθεί, εφόσον υπάρξει ψήφιση από την Ολομέλεια της Βουλής, να αξιολογήσει τα δεδομένα και να αναζητήσει σε επίπεδο αποδείξεων πλέον την πλήρη αλήθεια και είμαι βέβαιος ότι το πόρισμα της προανακριτικής επιτροπής θα είναι ένα σημαντικό στοιχείο για την αξιολόγηση που θα τύχει, με σεβασμό προφανώς στη διαδικασία του νόμου και στο τεκμήριο αθωότητας. Η αλήθεια όμως που θα προκύψει θα είναι προϊόν μιας θεσμικής διαδικασίας που καταλήγει στη δικαιοσύνη και στη δικανική αξιολόγηση και όχι προϊόν απειλών πιεζόμενων μαρτύρων, πολιτικών διώξεων και αλλοίωσης της διάκρισης των εξουσιών. Η δική μας βούληση είναι «όλα στο φως», όχι να τα κρύψουμε, όχι να τα κουκουλώσουμε, γιατί αυτό το μήνυμα πρέπει να στείλουμε και στον ελληνικό λαό. Και μπαίνω στον πειρασμό να αναφερθώ στα μέσα ενημέρωσης, γιατί άκουσα και την κ. Αυγέρη προηγουμένως που αναφέρθηκε σε αυτό. Εδώ και λίγες μέρες υπάρχει ένα δημοσίευμα της «ΚΑΘΗΜΕΡΙΝΗΣ» το οποίο εσείς που προστατεύετε τα μέσα ενημέρωσης, προσπαθείτε να μην το αναφέρουμε καθόλου, να μην γίνεται αναφορά, να το ξεχάσουμε, να μην υπάρξει αναφορά στο Μάτι, να μην υπάρξει αναφορά σε τίποτα. Αυτό είναι κουκούλωμα και αυτό δυστυχώς, οδηγεί σε ατραπούς περίεργες για τη δημοκρατία και περίεργες για τον πολιτικό κόσμο και για την εικόνα που έχει η κοινωνία σε εμάς. Αυτά λοιπόν δεν ξεχνιούνται. Το Μάτι δεν ξεχνιέται. Τα ζητήματα τα οποία υπάρχουν πρέπει να τα αξιολογήσουμε και να τα θέτουμε στον δημόσιο διάλογο και από εκεί και πέρα, η κοινωνία αξιολογεί και η ίδια. Όλα στο φως λοιπόν και η κοινωνία έχει το πλήρες κριτήριο να αξιολογήσει τα δεδομένα που έρχονται ενώπιόν σας. Ευχαριστώ πολύ.
Ευχαριστώ, κύριε Κώτσηρα. Τον λόγο έχει η κ. Λιακούλη από το Κίνημα Αλλαγής και ακολουθεί ο κ. Κελέτσης από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, είναι αλήθεια ότι το πολιτικό σκηνικό δεν είναι καθόλου ουδέτερο. Είναι αλήθεια ότι διαμορφώνεται μια κρίσιμη κατάσταση στο Αιγαίο, στο επίκεντρο η νέα τουρκική πρόκληση για την οποία το μόνο που πρέπει να πούμε σήμερα είναι ομόθυμα και ομόφωνα και ομόψυχα ότι είμαστε έτοιμοι να το αντιμετωπίσουμε και είμαστε σταθεροί στη θέση μας να προασπίσουμε τα κυριαρχικά δικαιώματα της χώρας. Κυρίες και κύριοι συνάδελφοι, όμως, η συζήτηση σήμερα γίνεται σε ένα ακόμη επίπεδο όχι σε ουδέτερο πολιτικό χρόνο, καθώς βρισκόμαστε σε μια πολιτική παραζάλη. Βιώνουμε μια πρωτοφανή κατάσταση στη χώρα, μαγαζιά και παραμάγαζα, τύπισσες, μαγαζιά σε ρόλο νονού, «White House», κύκλωμα με δικαστές, με επιχειρηματίες, με δημοσιογράφους, παρέμβαση σε όλα τα επίπεδα, αγοραίες συμπεριφορές, χυδαίος λόγος και χυδαίες εκφράσεις και το καταγγέλλω από το Βήμα της Βουλής. Εμείς, τουλάχιστον οι νέοι Βουλευτές, έχουμε χρέος απέναντι στον κοινοβουλευτισμό να λέμε «φτάνει πια» και υποστήκαμε σήμερα από Βουλευτή της Αξιωματικής Αντιπολίτευσης και δεν έχω δει την καταδίκη ακόμη από την Κοινοβουλευτική Ομάδα και από τον Πρόεδρό σας έργω και λόγω εξύβρισης στην Κοινοβουλευτική Ομάδα του Κινήματος Αλλαγής. Με ποιο δικαίωμα, κύριοι, κουνάτε εσείς το δάχτυλο; Εσείς κουνάτε το δάχτυλο που πλέον η παραζάλη έχει γίνει θύελλα; Θύελλα και ανέμους έχετε σπείρει και θερίζετε επίσης. Αποκαλύψεις συγκλονιστικές ζήσαμε όλους αυτούς τους μήνες στην προανακριτική επιτροπή, πράγματα που τρίβαμε τα μάτια μας. Είκοσι έξι χρόνια δικηγόροι δεν είχαμε ποτέ ξαναδεί δικαστές να μιλάνε για τη ζωή τους όχι για την ακεραιότητα, την οποία τέλος πάντων τους ζητήθηκε να προσπεράσουν. Και μιλάτε ακόμη εσείς και κουνάτε το δάχτυλο σε εμάς; Στωικά τουλάχιστον. Δεν δικαιούστε, λοιπόν, να τα κάνετε όλα αυτά τα πράγματα. Επιτέλους, σας καλούμε να συνέλθετε και να αντιληφθείτε σε ποιο χώρο βρίσκεστε. Στο Κοινοβούλιο που όχι μόνο παράγει πολιτική, αλλά ταυτόχρονα παιδεύει τους πολίτες και τους ανθρώπους, τους εκπαιδεύει με αυτή τη λογική, δίνει, λοιπόν, τα φώτα του στον κόσμο. Δεν θέλω να μιλήσω για τις συγκλονιστικές αποκαλύψεις των τελευταίων εικοσιτετραώρων που έχουν σχέση με το Μάτι. Με ξεπερνά ανθρώπινα, δεν μπορώ να το κάνω αυτό, με συγκλονίζει σαν άνθρωπο. Βρείτε τα μεταξύ σας, όμως και η αυτοκάθαρση ξέρετε είναι μια πολιτική ενέργεια και μια πολιτική πράξη που μπορεί να βοηθήσει τους σύγχρονους πολιτικούς σχηματισμούς να προχωρήσουν αντί να κρύβεστε πίσω από το δάκτυλο που μας κουνάτε. Κυρίες και κύριοι Βουλευτές, το Φλεβάρη του 2018 όταν έφτανε στη Βουλή ο φάκελος με τους δέκα πολιτικούς που φέρονταν δωρολήπτες στο σκάνδαλο της «NOVARTIS» είχε δημιουργηθεί πολιτική θύελλα, το παρακολουθούσα τότε στενά. Ήταν ένα πολιτικό θρίλερ, το οποίο ξεκίνησε με όλα τα χαρακτηριστικά του είδους. Σπιλώθηκαν υπολήψεις, τυλίχτηκαν σφιχτά σε έντυπα πρωτοσέλιδα άνθρωποι που αποδείχθηκε ότι δεν είχαν τελικά καμμία σχέση με όσα κατηγορήθηκαν, μπήκαν στο κάδρο χωρίς καμμία απόδειξη πολιτικοί που οι περισσότεροι υπηρέτησαν τη χώρα σε δύσκολες ώρες, έδωσαν μάχες για τη δημοκρατία και τον κοινοβουλευτισμό. Το σύστημα, εκείνο το σύστημα, το δικό σας σύστημα περιέφερε σαν περιοδεύοντα θίασο μια δεκάδα πολιτικών προσώπων διαπομπεύοντάς τους ως το κύριο γεύμα της επικαιρότητας και ταυτόχρονα στον πάγκο του πολιτικού χασάπη τους έκοβε κομμάτι - κομμάτι κάθε μέρα και το πέταγε μετά στα εκπαιδευμένα όρνεα που μόλις μύριζαν αίμα έτρεχαν και το έτρωγαν. Και βεβαίως, η άποψη η δικιά μου από όσα παρακολούθησα είναι ότι στο τέλος το μεγαλύτερο κομμάτι ήθελαν να το κουβαλάει μυρμήγκι, αλλά απλά δεν πρόλαβαν, συγκυρία ήταν. Ήταν τότε που παρακολουθούσαμε εικόνες συντετριμμένων πολιτικών και υπερήλικων θυμάμαι μέσα στο Κοινοβούλιο να προσπαθούν συγκλονισμένοι να πουν: «Δεν έχουμε καμμία θέση, δεν έχουμε καμμία ανάμειξη και στάση απέναντι στο σκάνδαλο «NOVARTIS», αποκαλύψτε το». Δεν το αποκάλυψε, όμως, κανείς τελικά αυτό το σκάνδαλο που όλοι εν πάση περιπτώσει κόπτονται τόσο πολύ, σταθερά όμως έμεινε στο σκοτάδι. Καταρρακωμένοι άνθρωποι, λεκιασμένοι πολιτικοί που πάντα θα κουβαλούν το βίωμα, το αισχρό βίωμα της στοχοποιημένης πολιτικής δίωξης ήταν το αποτέλεσμα. Ήταν τότε την ίδια εποχή σας θυμίζω, όμως, κυρίες και κύριοι συνάδελφοι, που έξω από το Μέγαρο Μαξίμου, «White House» για τους μυημένους η συγκλονιστική δήλωση του προλαλήσαντος κ. Παπαγγελόπουλου ότι πρόκειται για το μεγαλύτερο σκάνδαλο από συστάσεως του ελληνικού κράτους. Αυτά μας είπε και σήμερα ο κ. Παπαγγελόπουλος. Ο κ. Παπαγγελόπουλος με το περιβόητο ψευδώνυμο «Ρασπούτιν». Και δεν μπορώ να μην μπω στον πειρασμό και να το πω, κύριοι συνάδελφοι, περιβόητο και σοκαριστικό, διότι ποιος αλήθεια υπηρετήσας λειτουργός της δικαιοσύνης και στη συνέχεια Υπουργός Δικαιοσύνης ταυτίζει τον εαυτό του με ένα διαβολεμένο καλόγερο; Πείτε μου αλήθεια ποιος; Τη συνέχεια της ιστορίας τη ζήσαμε στην προανακριτική επιτροπή. Συγκλονιστικές στιγμές, τι να πω σε πέντε λεπτά, κύριε Πρόεδρε και τι να αφήσω; Τι να πρωτοθυμηθώ από αυτά που είδαμε; Να παρελαύνουν δικαστές, να μιλάμε για το αμαρτωλό τρίγωνο πρωτοφανούς πολιτικής και δικαστικής διαφθοράς; Ο Υπουργός από τη μια, η εισαγγελέας διαφθοράς από την άλλη, πρόθυμοι συνεργάτες από την τρίτη, με δημοσιογράφους, με ό,τι μπορεί να φανταστεί κανείς και με πρόθυμους μάρτυρες που μετά κάνανε πίσω και ξεκίνησαν να κάνουν τις δικές τους γαργάρες. Οι πρωτοφανείς αυτοί μέθοδοι, όμως, είχαν σοβαρές πολιτικές και ατομικές συνέπειες. Δυστυχώς, έχουμε εισαγγελείς οι οποίοι κατέθεσαν ότι δέχτηκαν φοβερές παρεμβάσεις στο έργο τους, ότι με τρόπο εμφανή και σαφή τους δίνονταν εντολές να προβούν σε ενέργειες ή σε παραλείψεις. Έχουμε μη αρεστούς επιχειρηματίες και δημοσιογράφους, όπως η περίπτωση Παπαχρήστου, όπου η εντολή ήταν συγκλονιστική. Γιατί; Εξαρχής δημιουργία μιας ένοχης ιστορίας χωρίς καν να υπάρχει ούτε ιδέα ούτε υπόνοια. Εισαγγελείς που καταθέτουν ότι φοβούνταν για την ίδια τους τη ζωή και συνέδεαν μάλιστα γεγονότα που τους τύχαιναν προσωπικά τότε με όλα αυτά τα οποία δέχονταν ως απειλές. Τελικά το σύστημά σας λειτούργησε με τη στρατηγική της αράχνης, ύφαινε τον ιστό της και συνέδεε ό,τι άγγιζε. Η ημέρα σήμερα δεν είναι καλή μέρα για το Κοινοβούλιο. Δεν χαιρόμαστε με αυτό. Και όποιος χαίρεται θα πρέπει να είναι πολύ στεναχωρημένος με τον εαυτό του αν χαίρεται. Προωθεί τη διαδικασία αυτή η ιστορία όταν είναι ένα γερό χτύπημα στο μαλακό υπογάστριο του αξιακού και θεσμικού μας συστήματος; Είναι η βλάβη μεγάλη, κυρίες και κύριοι συνάδελφοι, γιατί η διεφθαρμένη δικαιοσύνη σηματοδοτεί ότι είναι διεφθαρμένο το σύνολο των θεσμικών εκφάνσεων της πολιτείας. Θέλαμε άλλη τέτοια πηγή; Είχαμε τέτοια πολυτέλεια αλήθεια μιας ακόμη μαύρης σελίδας στη νεότερη πολιτική ιστορία του τόπου όταν ακόμα τώρα γλύφει η δημοκρατία τις πληγές της από το βρόμικο '89 των ανιαρών συμπράξεων, των στημένων διώξεων, των ωμών πολιτικών εκβιασμών μόνο και μόνο για να χειραγωγηθεί η δικαιοσύνη με στόχο να στραγγαλιστεί πολιτικά και να σβήσει ηθικά η μεγάλη δημοκρατική παράταξη του ΠΑΣΟΚ, που ήδη είχε διανύσει μια οκταετία συγκλονιστικών μεταρρυθμίσεων που ακόμη σήμερα τις μιμείστε όλοι σας. Σήμερα, λοιπόν, κυρίες και κύριοι συνάδελφοι, τελείωσαν τα παραμύθια.
Κυρία Λιακούλη, σας παρακαλώ, να ολοκληρώσετε.
Ναι, κύριε Πρόεδρε, βλέπω το ρολόι και υπολογίζω τον χρόνο. Σήμερα τελείωσε οριστικά ο λαϊκισμός και η διαπλοκή σχετικά με το DNA των άλλων. Θυμάστε. Η Αξιωματική Αντιπολίτευση και η Κυβέρνηση υπεύθυνη γι' αυτό που έχει συμβεί μιλούσε με σύνθημα «ξεμπερδεύουμε με το παλιό». Τελικά πιο παλιό από το παλιό, τελείωσε οριστικά η ψευδοδημοκρατική πρωτοβουλία για τη διερεύνηση του σκανδάλου «NOVARTIS». Καμμία έρευνα, λοιπόν, για το σκάνδαλο, κανένας στο σκαμνί, καμμία αποζημίωση για την τεράστια ζημία του ελληνικού δημοσίου. Δεν θα μας μιλήσετε λοιπόν; Γιατί εσείς, με πρωτοβουλία της κυβέρνησής σας δεν τα κάνατε όλα αυτά και δεν μας φέρατε εδώ, όλους αυτούς τους χιλιάδες ανθρώπους; Όμως κουνάτε το δάχτυλο και ουσιαστικά εφαρμόζετε τις θεωρίες του ακραίου μακιαβελισμού, των κραυγαλέων μικροπολιτικών σκοπιμοτήτων και υποκρύπτετε μια από τις χειρότερες μορφές λαϊκισμού έτσι. Ο Ανδρέας Λοβέρδος, ο Βαγγέλης Βενιζέλος και ο Γιώργος Κουτρουμάνης; Για μας από τα πιο καθαρά πρόσωπα της πολιτικής και της ηθικής που δεν σας έχουν δώσει κανένα απολύτως δικαίωμα. Είμαστε περήφανοι που τους έχουμε στην παράταξή μας! [[Χειροκροτήματα από την πτέρυγα του Κινήματος Αλλαγής]] Πώς τους αγγίζετε αυτούς τους ανθρώπους και πώς προσπαθείτε πραγματικά να τους βάλετε στον πάγκο του πολιτικού χασάπη; Εσείς βολευόσασταν όμως, όπως βολευόταν και ένα κομμάτι της Νέας Δημοκρατίας, διότι έτσι όλες οι εξυγιαντικές και μεταρρυθμιστικές προσπάθειες της κυβέρνησης του ΠΑΣΟΚ του 2009-2012, όπως σας βόλευε όλους, έμειναν στην αφάνεια. Έτσι εσείς οι δύο, αταίριαστοι συμπρωταγωνιστές αγαστά συνεργαστήκατε προκειμένου να γίνουν όλα αυτά και βρήκατε ένα πολύ καλό διαβατήριο, τον κ. Παπαγγελόπουλο - και ολοκληρώνω, κύριε Πρόεδρε - που τα είχε όλα, ολίγον δικαστής, ολίγον των μυστικών υπηρεσιών και ολίγον άνθρωπος με αυτό το χαρακτήρα που έχει και που είδαμε πριν από λίγο και θα μπορούσε να βγάλει εις πέρας το πολύ ωραίο σχέδιο του «white house», με όλες τις παραφυάδες.
Και ολίγον πρέπει να ολοκληρώσετε.
Και τελειώνω λέγοντας το εξής. Η ιστορία για μένα είναι πολύ καθαρή προσωπικά και καταθέτω την άποψή μου ως Βουλευτής του Κινήματος Αλλαγής και μέλος της προανακριτικής επιτροπής, κύριε Πρόεδρε γι' αυτό και η ανοχή σας. Η τότε κυβέρνηση άφησε το πραγματικό παιχνίδι στο γήπεδο και έπαιζε αντιπερισπασμό στην κερκίδα. Έμειναν απ' έξω χιλιάδες εμπλεκόμενοι άνθρωποι. Δεν πλήρωσε κανένας το «μάρμαρο». Γιατροί, ηθικοί, φυσικοί αυτουργοί κολυμπούν πια, κυρίες και κύριοι συνάδελφοι, ευτυχισμένοι στα πελάγη της παραγραφής. Αλήθεια, απολογείστε και θα απολογηθείτε για αυτή την ολιγωρία σας; Εμείς καμμία απάντηση δεν πήραμε ποτέ ούτε στα πλαίσια της προανακριτικής επιτροπής. Η δημοκρατία μας προχωράει, πολλές φορές ρακένδυτη, πολλές φορές γλύφοντας τις πληγές της, όμως προχωράει και εμείς έχουμε τον ρόλο του θεσμικού εγγυητή εκείνης της παράταξης που πάντοτε θα είναι στο μετερίζι των αγώνων για να κάνει μεταρρυθμίσεις, για να προφυλάσσει τη δημοκρατία και να δίνει όλα τα εχέγγυα για την επόμενη μέρα, προκειμένου να μπορεί να προχωρήσει. Ευχαριστώ.
Ευχαριστώ, κυρία Λιακούλη. Αισθάνομαι και λίγο σαν αντικείμενο εκμετάλλευσης, γιατί έχω να κάνω και με σύγχρονους και έξυπνους ανθρώπους. Μία μιλάνε σαν Βουλευτές, μία μιλάνε σαν μέλη της Προανακριτικής. Δεν πάει έτσι. Όμως, καταλαβαίνω το Κίνημα Αλλαγής που έχει όλους κι όλους τρεις ομιλητές. Να ξέρετε ότι το παίρνω και αυτό σοβαρά υπ' όψιν. Τον λόγο έχει ο κ. Κελέτσης από τη Νέα Δημοκρατία για πέντε λεπτά. Μπορούμε να φτάσουμε μέχρι τα επτά λεπτά.
Κύριε Πρόεδρε, εσείς είπατε χαριτολογώντας για δέκα λεπτά στην κ. Λιακούλη που προηγήθηκε, εκείνη το πήρε τοις μετρητοίς και πήρε και δύο παραπάνω λεπτά από το διπλασιασμό του χρόνου, λόγω του ότι είναι γυναίκα, για λόγους ισότητος, οπότε εγώ, για λόγους ισότητος, δεν θα φτάσω στα δώδεκα λεπτά, αλλά τουλάχιστον ας έχω την ανοχή σας για τα οκτώ λεπτά ως μέλος της επιτροπής. Όταν τα πράγματα ζορίζουν, κύριοι συνάδελφοι, στο ΣΥΡΙΖΑ, τότε θυμόμαστε τους εθνικούς λόγους, τότε επικαλούμαστε την εθνική ενότητα. Ποιοι επικαλούνται την εθνική ενότητα; Αυτοί που έστησαν έναν ολόκληρο μηχανισμό προκειμένου να εξοντώσουν τους πολιτικούς τους αντιπάλους. Αυτοί σήμερα εδώ επικαλέστηκαν την εθνική ενότητα. Ποιοι επικαλέστηκαν την εθνική ενότητα; Αυτοί που έστησαν έναν ολόκληρο μηχανισμό για να κουκουλώσουν όλες εκείνες τις αστοχίες στο χειρισμό που έκαναν στο Μάτι και που κόστισε εκατοντάδες ζωές στην ελληνική κοινωνία. Αυτοί σήμερα έρχονται εδώ και επικαλούνται την εθνική ενότητα και μας λένε ότι δεν θα έπρεπε να γίνει αυτή η συζήτηση σήμερα εδώ. Δεν θα έπρεπε να συζητάμε για την εξόντωση των πολιτικών αντιπάλων, αλλά έπρεπε να είμαστε επικεντρωμένοι στα εθνικά θέματα, όταν την ίδια ώρα γνωρίζουν ότι αυτή η συζήτηση - γιατί μπορώ να πω ότι είναι τουλάχιστον λαϊκίστικο αυτό ως επιχείρημα - έχει προσδιοριστεί εδώ και καιρό για να γίνει σήμερα χωρίς να έχουν προκύψει θέματα. Επίσης, αυτή η συζήτηση αφορά αποκλειστικά το Κοινοβούλιο και όχι την Κυβέρνηση. Γι' αυτό βλέπετε ότι η Κυβέρνηση, η οποία σέβεται απόλυτα την αρχή της διάκρισης των εξουσιών, σήμερα είναι απούσα. Εδώ είμαστε όλοι ως Βουλευτές. Εμείς λοιπόν σεβόμαστε τους θεσμούς, σεβόμαστε τις συνταγματικές αρχές, μία εκ των οποίων είναι η αρχή της διάκρισης των εξουσιών και βάσει αυτής της αρχής η δικαιοσύνη είναι ανεξάρτητη. Η δικαιοσύνη αποτελεί έναν από τους βασικούς πυλώνες του δημοκρατικού πολιτεύματος και του κράτους δικαίου. Η ανεξαρτησία της δικαιοσύνης που εξασφαλίζεται απόλυτα στο Σύνταγμά μας, με σειρά άρθρων και η πεποίθηση στην κοινωνία ότι η δικαιοσύνη λειτουργεί ανεξάρτητα, εμπεδώνει στους πολίτες το αίσθημα της απόδοσης δικαίου και της λειτουργίας των θεσμών στα πλαίσια του κράτους δικαίου. Το Σύνταγμά μας εξασφαλίζει τον απόλυτο διαχωρισμό των εξουσιών και διασφαλίζει τη λειτουργική και προσωπική ανεξαρτησία των δικαστών. Αυτή η ανεξαρτησία και ο διαχωρισμός κατά το Σύνταγμά μας, κυρίες και κύριοι συνάδελφοι, είναι απόλυτα. Έχει ενδιαφέρον η άποψη του καθηγητή της ποινικής δικονομίας, του κ. Καρρά, ο οποίος σε σύγγραμμά του σημειώνει: «Η ανεξαρτησία των οργάνων απονομής της δικαιοσύνης αποτελεί θεμελιώδες γνώρισμα του κράτους δικαίου, αλλά η βασική της πρακτική σημασία έγκειται στην απονομή της ποινικής δικαιοσύνης. Γιατί εδώ ακριβώς είναι δυνατόν να προσβάλλονται τα περισσότερα από τα πιο ουσιώδη αγαθά του ανθρώπου, όπως είναι η ζωή, η προσωπική ελευθερία, η ιδιοκτησία, η περιουσία και η υπόληψη». «Οι δικαστικοί λειτουργοί - συνεχίζει ο καθηγητής - είναι ανεξάρτητοι τόσο από τη νομοθετική όσο και από την εκτελεστική εξουσία και ειδικότερα έναντι της διοικήσεως της δικαιοσύνης. Μάλιστα - τονίζει - από τη διαμόρφωση των σχέσεων μεταξύ δικαστικών λειτουργών και Υπουργείου Δικαιοσύνης καθορίζεται ουσιαστικά η έκταση της δικαστικής ανεξαρτησίας». Όλα τα παραπάνω καταπατήθηκαν βάναυσα στην περίπτωση υπουργίας Παπαγγελόπουλου, ο οποίος ήρθε σήμερα εδώ και κατηγόρησε μάλιστα τον εισηγητή της πλειοψηφίας, τον κ. Πλεύρη για τη δυνατότητα ενόρασης, λέει, που είχε κατά τη διάρκεια της επιτροπής. Βέβαια η ενόραση αυτή και αυτή η δυνατότητα σε καμμία περίπτωση δεν μπορεί να ανταγωνιστεί την ικανότητα του κ. Παπαγγελόπουλου, ο οποίος είχε προβλέψει έξω από το Μέγαρο Μαξίμου ότι εδώ μιλάμε για το μεγαλύτερο σκάνδαλο από ιδρύσεως του ελληνικού κράτους, κάτι το οποίο βέβαια στην πορεία κατέρρευσε. Κυρίες και κύριοι συνάδελφοι, αδιάσειστα είναι τα στοιχεία που προέκυψαν από την παρέλαση και τις καταθέσεις των μαρτύρων ενώπιον της προανακριτικής επιτροπής. Φάνηκε καθαρά ότι λειτουργούσε ένα σύστημα που χειραγωγείτο, ελεγχόταν και κατευθυνόταν. Στην κορυφή της πυραμίδας ο κ. Παπαγγελόπουλος. Συνεργάτες του; Δημοσιογράφοι και δυστυχώς και δικαστικοί λειτουργοί, που για διαφορετικούς λόγους ο καθένας δέχονταν να συνεργαστούν και να εκτελέσουν εντολές. Όσοι δεν δέχονταν, εξοντώνονταν, ωθούνταν σε παραίτηση. Στοχοποιούνταν πολιτικά πρόσωπα, πολιτικοί αντίπαλοι, αλλά ακόμη και φυσικά πρόσωπα, ακόμη και η σύζυγος του πρώην αρχηγού της Αξιωματικής Αντιπολίτευσης και σημερινού Πρωθυπουργού, πρώτα με δημοσιεύματα συγκεκριμένων μέσων ενημέρωσης. Αυτά αργότερα - αμέσως μετά - διαβιβάζονταν αρμοδίως, ώστε να κινηθεί η διαδικασία της δικαστικής δίωξης σε συνεργαζόμενους δικαστικούς λειτουργούς. Επαναλαμβάνω, όσοι δεν συνεργάζονταν, πιέζονταν. Επιχειρείτο η τρομοκράτησή τους με διάφορους τρόπους. Υφίσταντο τέτοιες πιέσεις που τελικά ωθούνταν σε παραίτηση. Χαρακτηριστική η περίπτωση της κ. Ράικου η οποία καταθέτει: «Λίγες μέρες αργότερα μου τηλεφώνησε και πάλι ο προαναφερόμενος Αναπληρωτής Υπουργός Δικαιοσύνης», δηλαδή ο κ. Παπαγγελόπουλος, «τη φωνή του οποίου αναγνωρίζω, λέγοντάς μου με επιτακτικό ύφος «ακόμη δεν έστειλες τη δικογραφία «NOVARTIS» στη Βουλή;». Του απάντησα, «Κύριε Υπουργέ, εγώ χωρίς στοιχεία δεν διώκω κανέναν». Τότε αυτός μου είπε με θυμό «έχεις και παραέχεις και για τα παρακάτω θα φροντίσουν άλλοι». Όταν, δε, του είπα ότι «δεν είμαι αυτής της σχολής», μου απάντησε: «Κάτσε τότε να δεις αν θα σου βγει σε καλό η σχολή σου». Πριν προλάβω να πω τίποτα, διακόπηκε η σύνδεση». Αυτά καταθέτει η κ. Ράικου. Δεν είναι, όμως, μόνο η κ. Ράικου, είναι και ο κ. Αγγελής, ο κ. Αθανασίου, η κ. Τσατάνη, η κ. Κυβέλου, όλοι εισαγγελικοί λειτουργοί, που κατέθεσαν και στα πλαίσια της επιτροπής και κατήγγειλαν τη συγκεκριμένη μεθοδολογία ενώπιόν της. Με όλα αυτά τα στοιχεία, κυρίες και κύριοι συνάδελφοι, και άλλα πολλά, στα οποία, φυσικά, δεν μπορώ αυτήν την ώρα να αναφερθώ, νομίζω πως στοιχειοθετείται απόλυτα και έχουμε πραγματικά τις ισχυρές εκείνες ενδείξεις, ώστε να προχωρήσει η δίωξη, ώστε να εισηγηθούμε ως επιτροπή την έγκριση της δίωξης του κ. Παπαγγελόπουλου και να πάει η υπόθεση αυτή στη δικαιοσύνη, που είναι το μόνο αρμόδιο θεσμικά όργανο για να αποφασίσει. Εμείς σήμερα ως Κοινοβούλιο οφείλουμε να λειτουργήσουμε απλά ως θεματοφύλακας του κύρους των θεσμών, του Συντάγματος, της δικαιοσύνης, του κράτους δικαίου, του πολιτικού συστήματος, αλλά και του ίδιου του δημοκρατικού πολιτεύματος. Σας ευχαριστώ.
Κι εμείς ευχαριστούμε. Τον λόγο έχει ο κ. Γκιόλας, εκ μέρους του Συνασπισμού Ριζοσπαστικής Αριστεράς και ακολουθεί ο κ. Υψηλάντης, εκ μέρους της Νέας Δημοκρατίας.
Ευχαριστώ, κύριε Πρόεδρε. Δεν μου είναι ευχάριστο, αλλά θα πικράνω τους συναδέλφους του Κινήματος Αλλαγής, μια και μας «κούνησαν το δάχτυλο», θυμίζοντάς τους ορισμένα ονόματα. Δεν ξέρω τι σας λένε. Τσοχατζόπουλος, Σμπώκος, Παπαντωνίου, Τσουκάτος, Μαντέλης και άλλα πολλά «λουλούδια», που εκφύονταν στους κήπους σας.
Αυτοκάθαρση…
Δεν υπήρχε κοινοβουλευτική περίοδος στη δική σας θητεία, κύριοι συνάδελφοι, χωρίς σκάνδαλο. Το «δάχτυλο», λοιπόν, δεν το κουνάμε εμείς. Σας το κούνησε ήδη ο ελληνικός λαός και σας προσγείωσε ανώμαλα, από το 45% στο 4,8%. Μία παραίνεση. Κρατείστε την ορμή σας και το μένος σας. Στρέψτε τα βέλη σας κατά της νεοφιλελεύθερης Δεξιάς. Αλλά, δυστυχώς, δεν ξεχάσατε την ανίερη συμμαχία με την οποία συμπορευτήκατε. Καιρός να επιλέξετε, αν θέλετε να λέγεστε σοσιαλδημοκρατική δύναμη. Κυρίες και κύριοι Βουλευτές, θα ξεκινήσω με τη γνωστή παραδοχή του κυρίου Πρωθυπουργού στη ΔΕΘ στις 8 Σεπτεμβρίου 2019, όπου αναγνώρισε την ύπαρξη του σκανδάλου «NOVARTIS», αλλά και μιας πολιτικής σκευωρίας, όπως είπε, ζητήματα που έχρηζαν κατ' αυτόν δικαστικής διερεύνησης και ενδεχομένως αφορούσαν και τη Βουλή. Την περίοδο εκείνη επικρατούσε διχογνωμία στους κόλπους της Νέας Δημοκρατίας και ακόμα υπήρχαν αναστολές για παραπομπές και δίκες. Σε διάστημα μικρότερο του μηνός οι δυνάμεις του «θα τους πάμε μέχρι τέρμα» έπαιρναν το «πάνω χέρι» και με την πρώτη αίτηση τριάντα κυβερνητικών Βουλευτών συστάθηκε η προανακριτική επιτροπή, με τα έδρανα, όμως, της Κυβέρνησης, όπως και σήμερα καλή ώρα, κενά και την πλειονότητα των Υπουργών παρόντων σκιωδώς ή απόντων εμφατικώς. Το εγχείρημα πλέον της αποκάλυψης του κακούργου Παπαγγελόπουλου και συνάμα το στοίχημα της επιβεβαίωσης της υστερικής, ακραίας, «μουτζαχεντίν» τακτικής ανέλαβε η ομάδα της Νέας Δημοκρατίας, συνεπικουρούμενη από τη μόνιμη εφεδρεία του Κινήματος Αλλαγής. Πρώτο. Με μεθοδευμένες κινήσεις και συνοπτικές διαδικασίες η πλειοψηφία απέβαλε δύο στελέχη πρώτης γραμμής από την ομάδα του ΣΥΡΙΖΑ, τους κ.κ. Τζανακόπουλο και Πολάκη. Πρώτη κραυγαλέα αυθαιρεσία δηλαδή, παρανομία που επισύρει πλήρη ακυρότητα. Είναι αυτονόητο. Δεν μπορεί οι αιτούντες την εξαίρεση να είναι οι ίδιοι που αποφασίζουν για την τύχη του αιτήματος των. Δηλαδή, για το παραδεκτό και βάσιμο, όπως λέμε νομικά, των λόγων εξαίρεσης που οι ίδιοι προτείνουν, οι ίδιοι και αποφασίζουν; Τουναντίον, καταστρατηγώντας ευθέως τους νομικούς κανόνες περί διεξαγωγής δίκαιης δίκης, δύο τουλάχιστον από τα μέλη της ομάδας της Νέας Δημοκρατίας δεν επέδειξαν την επιβεβλημένη νομική υποχρέωσή τους να αυτοεξαιρεθούν, μεταξύ των οποίων ο εις και ο εισηγητής της Νέας Δημοκρατίας. Δεύτερο. Τα ωμά πραξικοπήματα και οι παράνομες μεθοδεύσεις που μετήλθαν τα μέλη των ομάδων της Νέας Δημοκρατίας και ΚΙΝΑΛ εξακολούθησαν με αλαζονεία και θρασύτητα καθ' όλη τη διάρκεια των εργασιών της επιτροπής. Μεθόδευσαν και προέβησαν στην εξέταση τεσσάρων μαρτύρων, των Τσατάνη, Κυβέλου, Αθανασίου και κυρίως του Σάμπυ Μιωνή, οι οποίοι ουδεμία απολύτως γνώση είχαν για αδικήματα που είχαν αποδοθεί στον κ. Παπαγγελόπουλο επί τη βάσει της πρώτης απόφασης της παραπομπής και αφορούσαν τη λεγόμενη σκευωρία στην υπόθεση του σκανδάλου της «NOVARTIS». Τρίτο. Επιδίωξαν μετά μανίας, φορτικότητας, ενίοτε και απειλών να αποκαλύψουν την ταυτότητα των μαρτύρων δημοσίου συμφέροντος. Η επιδίωξή τους πρόδηλη, να εκφοβηθούν, να τρομοκρατηθούν και, εν τέλει, να καμφθούν αυτά τα πρόσωπα, ώστε να ανακαλέσουν τις δοθείσες καταθέσεις τους. Το γεγονός αυτό αποτέλεσε ένα από τα μελανότερα σημεία της μεροληπτικής, αντιθεσμικής και παράνομης συμπεριφοράς της πλειοψηφίας. Χρειάστηκε να παρέμβει ο αντεισαγγελέας του Αρείου Πάγου, για να αποτρέψει και αυτό το κυοφορούμενο πραξικόπημα. Σκεφθείτε μόνο τη χαρά των οργανωμένων συμμοριών ανά την υφήλιο στο άκουσμα της πιθανής - απίθανη έπρεπε να ήταν - αποκάλυψης της ταυτότητας των προστατευόμενων μαρτύρων, που εσείς προσπαθήσατε, ευτυχώς, ανεπιτυχώς. Τέταρτο. Αποτολμήσατε να σύρετε κατά κυριολεξία ενώπιον της επιτροπής, που ήταν αρμόδια για να εξετάσει μόνο τα πολιτικά πρόσωπα, ιδιώτες, ενώ δεν είχε ακόμα ασκηθεί ποινική δίωξη στον πρώην Υφυπουργό Δικαιοσύνης. Το μένος και η πολιτική σας εμπάθεια σας οδήγησε σε αυτήν την εξόφθαλμα αντιδικονομική και παράνομη ενέργεια, που ευτυχώς και πάλι προσέκρουσε στην αρνητική έκθεση του Επιστημονικού Συμβουλίου της Βουλής, την έκθεση της σύνταξης της οποίας εμείς ζητήσαμε, το οποίο στην κυριολεξία σας «άδειασε», αποτρέποντας μια ακόμη αυθαιρεσία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν έχετε την καλοσύνη, δεν μπορούμε τηλεγραφικά. Μετείχαμε σε εξήντα τέσσερις συνεδριάσεις. Διακόσιες πενήντα ώρες συνεδριάσεων. Κάτι πρέπει να πούμε. Άλλωστε, και για την ισότητα…
Κύριε Γκιόλα, συμμετείχατε σε εξήντα τέσσερις συνεδριάσεις. Δεν χρειάζεται να μας μεταφέρετε και τις εξήντα τέσσερις συνεδριάσεις.
Όχι, βέβαια. Κάποιες κρίσεις και αποτιμήσεις.
Σας είπα εγώ μέχρι επτά λεπτά.
Προχωρώ, να μην τρώμε τον χρόνο. Η αυθαιρεσία η παραπάνω αποτέλεσε ντροπή και όνειδος για τη νομική επιστήμη και κατέδειξε τον απόλυτο αμοραλισμό πολιτικών που λειτούργησαν ως εμμονικοί διώκτες των πολιτικών τους αντιπάλων. Πέμπτος λόγος απόλυτης ακυρότητας η κλήση του Παπαγγελόπουλου για παροχή εξηγήσεων, χωρίς να προσδιορίζονται, έστω και στοιχειωδώς, οι πράξεις για τις οποίες παραπέμφθηκε. Βρέθηκε ο κ. Παπαγγελόπουλος κατά την παροχή των εξηγήσεών του να υποθέτει ποια ήταν τα αδικήματα που του αποδίδονται, γιατί συγκεκριμένα κατηγορείται, πώς, πότε και με ποιον τρόπο είχε προβεί στη διάπραξή τους. Φτάσαμε, δηλαδή, στο εφιαλτικό σκηνικό να απολογείται κάποιος για στοιχεία που ο ίδιος εκλαμβάνει ότι του αποδίδουν κατηγορίες, με αποτέλεσμα κιόλας να κινδυνεύει να αυτοκατηγορηθεί και να αυτοενοχοποιηθεί. Πού είναι η δίκαιη δίκη; Αν είναι δυνατόν! Θα αναφερθώ στη συνέχεια σε δύο ακόμη σημαντικά στοιχεία, όσο μπορώ επιγραμματικά, που προέκυψαν λίγες μέρες πριν από τη σύνταξη του πορίσματος, τα οποία η πλειοψηφία παρέβλεψε ελαφρά την καρδία, διότι απλούστατα δεν σας ήταν αρεστά, κύριοι συνάδελφοι. Πρώτον, ο δικαστικός συμβιβασμός της «NOVARTIS» με τις αμερικανικές αρχές, όπου η φαρμακοβιομηχανία αυτή παραδέχεται ότι έδρασε με σκοπό να επηρεάσει αποφάσεις κρατικών αξιωματούχων και καλείται να καταβάλει πρόστιμο 310 εκατομμυρίων δολαρίων για αθέμιτες πρακτικές της αλλοδαπής χώρας. Διάβαζε Ελλάδα. Μόνο η πλειοψηφία έκρινε ότι το στοιχείο αυτό δεν ήταν απαραίτητο να σχολιαστεί και να εκτιμηθεί στο πόρισμα και αυτό, διότι απλούστατα ανατράπηκε όλο το αφήγημά της. Δεύτερο και σημαντικότερο, στην έρευνα που διεξήχθη εκ παραλλήλου και αυτοτελώς από δύο εισαγγελείς του Αρείου Πάγου - άλλη εκτρωματική ενέργεια και σχιζοειδής σύλληψη - τα αποδιδόμενα αδικήματα των εισαγγελέων διαφθοράς, τα οποία φέρονται ως ενεργούμενα από τον Παπαγγελόπουλο, προέκυψαν, λοιπόν, από δύο αποκλίνοντα πορίσματα. Τα έγγραφα αυτά δεν ζητήθηκαν από την επιτροπή, δεν παρασχέθηκαν ούτε και στον ύποπτο, παρ' ότι τα ζήτησε. Αν αυτά δεν είναι σημαντικά και ουσιώδη στοιχεία για τη διερεύνηση και εξέταση των κατηγοριών, τότε ποια είναι, κύριοι συνάδελφοι; Οι αστήρικτες, μονόπλευρες και αναληθείς καταθέσεις δυσαρεστημένων, εμπαθών και στημένων, εν τέλει, μαρτύρων; Τα τελευταία στοιχεία υποχρεώνουν την Πλειοψηφία να πάψει να στραγγαλίζει τη δικαιοσύνη, αφήνοντάς την ανεξάρτητη και ανεπηρέαστη να επιτελέσει το έργο της. Είναι ανήκουστο να ακούγονται οι ευθέως αντισυνταγματικές κραυγές και κορώνες του ελεγχόμενου ως υπόπτου κ. Γεωργιάδη για καταδίκη και φυλάκιση της εισαγγελέως Διαφθοράς. Σε ποιο κράτος δικαίου, πού ακούστηκε πάλι τέτοια αναφορά εκ μέρους οργάνου της εκτελεστικής εξουσίας απέναντι στην ανεξάρτητη δικαιοσύνη; Το ίδιο και οι αντιθεσμικές υποδείξεις του Υπουργού Δικαιοσύνης ότι έπρεπε να είχαν αρχειοθετηθεί όλες οι δικογραφίες κατά των πολιτικών προσώπων. Τι θέλουν τέλος πάντων; Θέλουν να καθυποτάξουν, να καταργήσουν τη λειτουργία της δικαιοσύνης; Ε, δεν θα το επιτύχουν. Διότι είναι βέβαιο ότι οι άξιοι και αδέκαστοι δικαστές θα εξακολουθούν να κάνουν τη δουλειά τους και ευσυνείδητα να ερευνούν τις δυσώδεις υποθέσεις διαφθοράς, όσο κι αν η επιδίωξή σας είναι να τους εκφοβίσετε και να τους τιθασεύσετε για να κουκουλώσουν όπως - όπως το σκάνδαλο «NOVARTIS», ναρκοθετώντας ταυτόχρονα οποιαδήποτε άλλη έρευνα υποθέσεων διαφθοράς προκύψει στο μέλλον. Έχετε παραβιάσει ωμά τους θεσμούς και την ανεξαρτησία των εξουσιών. Θέλετε δικαιοσύνη φοβισμένη, χειραγωγούμενη και υποταγμένη στις ορέξεις της δικής σας Κυβέρνησης. Αυτό όμως είναι συνταγματική εκτροπή και ο ελληνικός λαός θα την αποτρέψει! Ευχαριστώ.
Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Ο κ. Υψηλάντης έχει τον λόγο και αμέσως μετά ο κ. Καππάτος και οι δύο από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και Κύριοι Βουλευτές, σήμερα η σκέψη μου βρίσκεται στο Καστελόριζο, στο Αιγαίο, στις Ένοπλες Δυνάμεις της χώρας που εγγυώνται την ανεξαρτησία και την εδαφική ακεραιότητα της χώρας μας. Και βεβαίως, αυτές τις δύσκολες ώρες με τα τεράστια εθνικά προβλήματα η παράταξή μας θα ήταν η τελευταία που θα ήθελε να υπάρχουν τέτοιου είδους εκκρεμότητες, αλλά δυστυχώς υπάρχουν, από μια περίοδο δύσοσμη για τη δημοκρατία, για τους θεσμούς, επικίνδυνη για την οικονομία, την ασφάλεια των πολιτών, που έλαβε τέλος πέρυσι τέτοια εποχή, στις 7 Ιουλίου του 2019. Ήταν τότε που ο ελληνικός λαός, απηυδισμένος και αηδιασμένος από τη διακυβέρνηση ΣΥΡΙΖΑ - ΑΝΕΛ, Τσίπρα - Καμμένου, έδινε ισχυρή εντολή στον Κυριάκο Μητσοτάκη και τη Νέα Δημοκρατία να βγάλουν τον τόπο από τη δημοκρατική και κυβερνητική αυτή ανεπάρκεια, την οικονομική δυσπραγία, την αναπτυξιακή στασιμότητα και βεβαίως, να κλείσουν τους επικίνδυνους αρμούς που άνοιξαν για την δημοκρατία μας με το σύστημα της διαπόμπευσης και εμπλοκής των πολιτικών τους αντιπάλων ως δήθεν υπόπτων στο περιβόητο διεθνές σκάνδαλο «NOVARTIS». ταν οι ίδιοι που με έμφαση υπόσχονταν κάθαρση από το παλιό και δήθεν διεφθαρμένο. Σήμερα με όσα στοιχεία βλέπουν το φως της δημοσιότητας, αλλά και από τα κρίσιμα ζητήματα που διερευνήθηκαν, αναδείχθηκαν και αποδείχθηκαν κατά τις εργασίες της Προκαταρκτικής Επιτροπής που είχα την τιμή να είμαι Αντιπρόεδρος, προκύπτει ότι έχουμε μια ακραία αντίφαση λόγων και έργων, το καλά σκηνοθετημένο παιχνίδι πολιτικής υποκρισίας και η προαποφασισμένη εξόντωση πολιτικών τους αντιπάλων, με πρώτα θύματα επιφανή στελέχη του δικού μας πολιτικού χώρου, Πρωθυπουργούς, Υπουργούς και Βουλευτές. Ως λαθροκυνηγοί, έστησαν καρτέρι, ευτυχώς όχι για πολύ, γιατί δεν τους βγήκε. Τόσο από τις μαρτυρικές καταθέσεις όσο και από πλήθος αποδεικτικών στοιχείων προέκυψε μια μεθοδευμένη προσπάθεια χειραγώγησης της δικαιοσύνης, με απώτερη όπως φαίνεται στόχευση την πολιτική εξόντωση αυτών των πολιτικών και της εκλογικής συντριβής των κομμάτων τους. Δεν τους πέρασε. Τα δεδομένα αυτά, πέρα από την ποινική τους απαξία, είναι προφανές ότι συνθέτουν το σκηνικό μιας πρωτοφανούς πολιτικής σήψης, με την προηγούμενη κυβέρνηση να επιστρατεύει τα αθέμιτα μέσα, βγαλμένα από μια άλλη εποχή, αγνοώντας επιδεικτικά την αυστηρή συνταγματική επιταγή για σαφή διάκριση των λειτουργιών. Αυτό μάλιστα που είναι ιδιαίτερα θλιβερό είναι το γεγονός πως οι πρωταγωνιστές των υπό διερεύνηση γεγονότων βρίσκονταν στον στενό κύκλο της τότε πολιτικής ηγεσίας, η οποία εξακολουθεί να σιωπά, άρα εμμέσως να επικροτεί όλες αυτές τις έκνομες πρακτικές. Όμως, και η λειτουργία η σημερινή του ΣΥΡΙΖΑ, ως Αξιωματική Αντιπολίτευση στην Προκαταρκτική Επιτροπή, υπήρξε παρελκυστική, παρεμποδιστική των διαδικασιών για την διερεύνηση των συγκεκριμένων κατηγοριών που αποδίδονται στον κ. Παπαγγελόπουλο. Με την κατάθεση του πορίσματος στην Ολομέλεια της Βουλής ολοκληρώνεται μια μακρά θεσμική διαδικασία διερεύνησης για τη διάπραξη τυχόν αδικημάτων ποινικής φύσεως. Η Εθνική Αντιπροσωπεία, ως το πλέον αρμόδιο πολιτειακό όργανο κατά το άρθρο 86, παράγραφος 3 του Συντάγματος, αποφασίζει για την άσκηση ή μη δίωξης ώστε σε περίπτωση υπερψήφισης να συνεχιστεί η διαδικασία με τη συγκρότηση του ειδικού δικαστηρίου για την εκδίκαση των σχετικών υποθέσεων. Καλούμαστε, συνεπώς, σήμερα να υιοθετήσουμε το πόρισμα που μετά από συστηματική, ενδελεχή και προσηλωμένη στη γραμμή του Συντάγματος και του νόμου διαδικασία προτείνει στην Εθνική Αντιπροσωπεία η πλειοψηφία της Προκαταρκτικής Επιτροπής. Από το σύνολο του αποδεικτικού υλικού φαίνεται με σαφήνεια ο κεντρικός ρόλος του κ. Παπαγγελόπουλου σε όλες τις έκνομες παρεμβάσεις. Στο πόρισμα αναφέρονται με λεπτομέρεια και κατά τρόπο ενδελεχή τα στοιχεία της δικογραφίας που οδηγούν στα συμπεράσματα αυτά, αλλά και στην τελική πρόταση άσκησης ποινικής δίωξης σε βάρος του ελεγχόμενου πρώην Υπουργού κ. Παπαγγελόπουλου, καθώς προέκυψαν αποχρώσεις ενδείξεις ενοχής του για οκτώ αδικήματα. Δεν θα τα αναφέρω γιατί και ο χρόνος δεν μας το επιτρέπει. Ωστόσο, ακούστηκαν τόσο περιγραφικά και τόσο αναλυτικά από τον εισηγητή της Νέας Δημοκρατίας, τον κ. Πλεύρη. Έτσι, ολοκληρώνεται και ζητάμε να παραδοθεί στα χέρια της ελληνικής δικαιοσύνης για κρίση μια μελανή περίοδος της πολιτικής μας ζωής, που ευχόμαστε και πιστεύω ότι το εύχεται και η Αξιωματική Αντιπολίτευση, να μην ξαναζήσουμε. Ευχαριστώ πολύ.
Ευχαριστώ κι εγώ, κύριε Υψηλάντη. Τον λόγο έχει ο κ. Καππάτος εκ μέρους της Νέας Δημοκρατίας και ακολουθεί ο κ. Ξανθόπουλος εκ μέρους του ΣΥΡΙΖΑ.
Ευχαριστώ, κύριε Πρόεδρε. Ήμουν κι εγώ μέλος της Προανακριτικής, κύριε Πρόεδρε. Το λέω για να επιτύχω τα δύο λεπτά. Κύριε Πρόεδρε, κυρίες και κύριοι συνάδελφοι Βουλευτές, η σημερινή συζήτηση και ψηφοφορία επί των πορισμάτων της Ειδικής Κοινοβουλευτικής Επιτροπής προς διενέργεια προκαταρκτικής εξέτασης αποτελεί το επιστέγασμα μιας πολύμηνης διαδρομής. Εννέα μήνες προδικασίας, καταθέσεις δεκάδων μαρτύρων, συνεδριάσεις εκατοντάδων ωρών, χιλιάδες έγγραφα, μια τεράστια δικογραφία, συνθέτουν τη διαδρομή που μας οδηγεί στη σημερινή ψηφοφορία, μια διαδρομή που έφερε στην επιφάνεια παθογένειες του πολιτικού μας συστήματος διαχρονικά, αλλά και αδυναμίες της δικαστικής εξουσίας, ιδιαίτερα δε στη σχέση της με την εκτελεστική εξουσία. Είναι η εποχή που αναδεικνύονται δεδομένα συγκλονιστικά, υπόγειες διαδρομές και διασυνδέσεις πολιτικών και δικαστικών συμφερόντων, που ουδέποτε μπορούσαμε να φανταστούμε. Είναι, όμως, και η στιγμή που επιλέγουμε τη θεσμική οδό της διερεύνησης ενδεχόμενων αδικημάτων στο πλαίσιο της Ειδικής Κοινοβουλευτικής Επιτροπής, αποφεύγοντας νοοτροπίες λαϊκών δικαστηρίων και δημόσιας διαπόμπευσης, που τόσο εύκολα επιστράτευσε μερίδα του πολιτικού μας συστήματος κατά το πρόσφατο μόλις παρελθόν. Είναι η απόδειξη ότι η διάκριση των εξουσιών εξακολουθεί να αποτελεί το θεμέλιο λίθο του κράτους δικαίου στην Ελλάδα, παρέχοντάς μας τις απαραίτητες δημοκρατικές δικλείδες ασφαλείας. Το διαχρονικό μήνυμα σε όποιον κι αν αισθάνεται παντοδύναμος στο περιβάλλον που η προσωρινή εξουσία του προσφέρει, είναι ότι έρχεται η ώρα της κρίσης, από την οποία ουδείς δύναται να αποδράσει. Η δημοκρατία είναι πιο δυνατή. Το κράτος δικαίου είναι πάνω απ' όλους μας. Κυρίες και κύριοι συνάδελφοι, τόσο η πρόταση να ασκηθεί ποινική δίωξη σε βάρος του ελεγχόμενου πρώην Αναπληρωτή Υπουργού κ. Παπαγγελόπουλου για τα οκτώ αδικήματα που περιγράφονται στο πόρισμα, όσο και η μη συμπερίληψη σε αυτά δύο αδικημάτων λόγω μη επαρκών ενδείξεων ενοχής, συγκροτούν το πλαίσιο στο οποίο προτείνεται η ποινική δίωξη σε βάρος του πρώην Υπουργού. Πρόκειται για το αποτέλεσμα μιας συστηματικής ειδικής κοινοβουλευτικής διαδικασίας, μιας διαδικασίας που είχε ως αποκλειστική κατεύθυνση τη διερεύνηση της αλήθειας και την απόδοση ευθυνών όπου κι αν εκείνες καταμερίζονται, μιας διαδικασίας θεσμικής με επώνυμους μάρτυρες και στοιχεία. Στη διαδρομή αυτή δεν ήταν λίγες οι στιγμές που η ανταλλαγή επιχειρημάτων, ο ιδιαίτερος χαρακτήρας της επιτροπής και τα όσα οι μάρτυρες κατέθεσαν ενώπιον μας προκάλεσαν εντάσεις, που σε πολλές περιπτώσεις δεν μας τιμούν ως νομοθετικό Σώμα. Σήμερα, όμως, αφήνουμε το παρελθόν πίσω. Έχοντας ήσυχη τη συνείδησή μας ότι ενεργήσαμε κατά τρόπο θεσμικά ορθό και πολιτικά δίκαιο, παραδίδουμε ένα πόρισμα αναλυτικό και νομικά άρτιο. Έχουμε, όμως, πάντα στο νου μας το πολιτικό περιβάλλον της επόμενης ημέρας, ένα πολιτικό περιβάλλον στο οποίο η δικαστική εξουσία πρέπει να είναι πραγματικά ανεξάρτητη. Το πολιτικό μας σύστημα είναι έτοιμο να απορροφήσει στο μέλλον τυχόν κραδασμούς που απειλούν το δημοκρατικό του πυρήνα, καθώς και το πολιτικό προσωπικό είναι ώριμο να απορρίψει ως τακτική του επιλογή τη σπίλωση των πολιτικών του αντιπάλων δια της σποράς ψευδών κατηγοριών και ειδήσεων. Σε μια κρίσιμη, μάλιστα, εποχή για τα εθνικά μας ζητήματα ένα τέτοιο πολιτικό περιβάλλον είναι πιο αναγκαίο από ποτέ. Κάθε πολίτευμα διαθέτει τρία στοιχεία, των οποίων τη σκοπιμότητα για το καθένα οφείλει να εξετάζει ο νομοθέτης. Αν αυτά λειτουργούν σωστά και το πολίτευμα οπωσδήποτε λειτουργεί σωστά. Στο βαθμό πάλι που παρατηρούνται διαφορές στο καθένα από αυτά, διαφέρουν και τα πολιτεύματα μεταξύ τους. Από τα τρία αυτά στοιχεία, το πρώτο διαβουλεύεται για τα κοινά, το δεύτερο αφορά στις αρχές και τις αρμοδιότητές τους και το τρίτο να απονέμει δικαιοσύνη. Η θεμελιώδης αυτή διάκριση, που εισήγαγε ο Αριστοτέλης και ανέλυσε ο Μοντεσκιέ, μας ακολουθεί ως σήμερα. Είναι η λεπτή γραμμή που μας χωρίζει από την απολυταρχία και τις πιο σκοτεινές στιγμές της ανθρώπινης ιστορίας. Δική μας υποχρέωση είναι να μην την αγνοούμε, να την υπερασπιζόμαστε και να αποτρέπουμε κάθε προσπάθεια που θέτει σε κίνδυνο την ισορροπία αυτή. Το πόρισμα για το οποίο ψηφίζουμε σήμερα, αυτόν ακριβώς τον χαρακτήρα έχει. Η προσπάθεια της προηγούμενης κυβέρνησης να παραμείνει στην εξουσία όχι με το έργο της για τους πολίτες και την πρόοδο της χώρας, αλλά με τη σπίλωση πολιτικών αντιπάλων χωρίς στοιχεία, έχει καταδικαστεί πολιτικά στη συνείδηση των Ελλήνων πολιτών. Οι Έλληνες πολίτες μην έχετε αμφιβολία ότι αντιλαμβάνονται τη σημασία και παρακολουθούν την εξέλιξη των πολιτικών σκανδάλων, την ποινική διάσταση των οποίων θα κρίνει η δικαιοσύνη. Σε συνδυασμό με τα όσα συγκλονιστικά έρχονται στο φως της δημοσιότητας τις τελευταίες εβδομάδες για τον τρόπο που διαχειρίστηκαν κορυφαία στελέχη της κυβέρνησης ΣΥΡΙΖΑ - ΑΝΕΛ άλλες υποθέσεις, υπάρχουν σοβαρές ενδείξεις ότι αυτό που διερεύνησε η προανακριτική επιτροπή δεν είναι ένα μεμονωμένο περιστατικό. Φοβάμαι ότι αποτέλεσε μέρος μιας γενικότερης αμοραλιστικής και σκοτεινής προσπάθειας ασφυκτικού ελέγχου του κράτους και των θεσμών, μιας προσπάθειας να καταργηθεί η διάκριση των εξουσιών για την πολιτική επικράτηση χωρίς κανόνες. Θα κλείσω, λέγοντας ότι η διάκριση των εξουσιών δεν έχει μόνο νομική φύση, αλλά αφορά και την καθημερινή συμπεριφορά και το ύφος όλων όσων ασκούν εξουσία χωρίς καμμία εξαίρεση. Αξιότιμοι συνάδελφοι της Αξιωματικής Αντιπολίτευσης, τα λεγόμενα «ηθικά πλεονεκτήματα» δεν κληρονομούνται και οπωσδήποτε δεν μπορούμε να τα αποδίδουμε εμείς οι ίδιοι στον εαυτό μας. Κάθε μέρα κρινόμαστε είτε ως πολίτες είτε ως πολιτικοί, από την ημέρα που ενηλικιωνόμαστε μέχρι το τέλος της ζωής μας, και το όποιο παρελθόν μας δεν μπορεί να χρησιμοποιηθεί ως δικαιολογία για τις πράξεις μας στο παρόν και το μέλλον. Σας ευχαριστώ.
Σας ευχαριστώ κι εγώ, κύριε Καππάτο. Τον λόγο έχει ο κ . Ξανθόπουλος από το ΣΥΡΙΖΑ. Με τον κ. Ξανθόπουλο κλείνει ο δεύτερος κύκλος των ομιλητών και ξεκινά ο τρίτος κύκλος, στον οποίο θα μιλήσουν ο κ. Γιάννης Λοβέρδος, ο κ. Καλαματιανός, οι κ.κ. Σαλμάς, Μπιάγκης, Καραγκούνης, Παπαχριστόπουλος, η κ. Βούλτεψη, ο κ. Μπαρτζώκας και η κ. Τζάκρη στη θέση του κ. Παππά. Ορίστε, κύριε Ξανθόπουλε, έχετε τον λόγο.
Ευχαριστώ, κύριε Πρόεδρε. Στον ελάχιστο, πραγματικά, χρόνο που μου παρέχεται, οφείλω σαν Βουλευτής της ανανεωτικής Αριστεράς να εκμεταλλευτώ κάθε δυνατότητα, κάθε ρωγμή που εμφανίζεται, κάθε δίοδο που αποκαλύπτεται για να πω μαζί με τους άλλους Βουλευτές του ΣΥΡΙΖΑ, ότι η χώρα διολισθαίνει προς τον αυταρχισμό, ότι παγιώνεται ένα προσωποπαγές καθεστώς που απομακρύνεται από τις παραδοχές της Κοινοβουλευτικής Δημοκρατίας και προσεγγίζει καθεστώτα τύπου Ουγγαρίας, Πολωνίας και λοιπών. Η χώρα επανέρχεται στον αστερισμό των παράνομων ηχογραφήσεων και η Κυβέρνηση «αξιοποιεί» το περιεχόμενό τους. Κυρίες και κύριοι της Πλειοψηφίας, με την αρχή της αριθμητικής σας υπεροχής αγνοείτε το σκάνδαλο «NOVARTIS» και παραπέμπετε τον τέως Υπουργό Δικαιοσύνης, καταπατώντας στοιχειώδεις δικονομικούς κανόνες και βασικές αρχές του Δικαίου, αποδεκτές πλήρως ως στοιχεία του νομικού μας πολιτισμού. Οι τροχιοδεικτικές βολές έπεσαν στην αρχική συνεδρίαση της επιτροπής όταν εσείς προτείνατε και εσείς αποφασίσατε να εξαιρέσετε τα μέλη της επιτροπής, τους συναδέλφους Βουλευτές Δημήτρη Τζανακόπουλο και Παύλο Πολάκη. Είναι εντυπωσιακό το γεγονός ότι μόνοι σας το προτείνατε και μόνοι σας το αποφασίσατε, ουσιαστικά καταστρατηγώντας τον Κανονισμό λειτουργίας της Βουλής και παρεμβαίνοντας στο αποκλειστικό προνόμιο του Προέδρου της Κοινοβουλευτικής Ομάδας του ΣΥΡΙΖΑ να ορίσει αυτός την εκπροσώπηση του κόμματός του και όχι κάποιος άλλος. Ήταν, λοιπόν, το πιστόλι του αφέτη που σας έβαλε στην οδό των συνεχών αυθαιρεσιών. Τα ίδια συνεχίσατε και κατά την πορεία της επιτροπής. Όσοι ζήσαμε τις διαδικασίες, θυμόμαστε την απέλπιδα προσπάθειά σας, τη λυσσασμένη, κυριολεκτικά, προσπάθειά σας να αποκαλύψετε την ταυτότητα των προστατευομένων μαρτύρων. Είναι εντυπωσιακό πως δεν αντιλαμβάνεστε τη σημασία που έχει για τη θέση της χώρας στο παγκόσμιο νομικό στερέωμα η αποκαθήλωση των μαρτύρων από μάρτυρες δημοσίου συμφέροντος. Και ευτυχώς υπάρχουν δικασταί στον Άρειο Πάγο, για να παραφράσω τη γνωστή ρήση του «Μυλωνά του Πότσδαμ» και αποφάσισαν ότι ήδη αυτοί οι μάρτυρες θα εξεταστούν με τους όρους μυστικότητας που προβλέπει ο νόμος. Επομένως, και σε αυτή την προσπάθειά σας αποτύχατε παταγωδώς. Επίσης, θέλατε να φέρετε στην επιτροπή ιδιώτες μάρτυρες, μη πολιτικούς, με την ιδιότητα του υπόπτου, ενώ είναι δεδομένο και είναι αυτονόητο ότι η επιτροπή της Βουλής αποφαίνεται και εξετάζει πρόσωπα πολιτικά, που έχουν την πολιτική ιδιότητα. Και εδώ το Επιστημονικό Συμβούλιο της Βουλής σάς έδωσε την απάντηση και υποστήκατε άλλη μια πολιτική και νομική ήττα. Καταλήγετε στην πρόταση παραπομπής του κ. Παπαγγελόπουλου με ένα νομικό ακροβατισμό ο οποίος είναι πολύ εντυπωσιακός. Τον παραπέμπετε ως ηθικό αυτουργό, ενώ δεν υπάρχει φυσικός αυτουργός στις πράξεις για τις οποίες τον κατηγορείτε. Αυτά όλα θα τα βρούμε μπροστά μας ως έννομη τάξη. Και είναι εντυπωσιακό το πώς θα καταλήξει το Δικαστικό Συμβούλιο σε κλητήριο θέσπισμα, σε πρόταση παραπομπής και πώς θα επιληφθεί το Ανώτατο Ειδικό Δικαστήριο να δικάσει έναν άνθρωπο χωρίς αυτά τα πολύ βασικά στοιχεία του κατηγορητηρίου. Κυρίες και κύριοι της Πλειοψηφίας, η διαφθορά είναι ένα μείζον πρόβλημα της ελληνικής κοινωνίας. Η απόφαση συμβιβασμού της «NOVARTIS» με το αμερικανικό δημόσιο είναι η ληξιαρχική πράξη επιβεβαίωσης του υπαρκτού σκανδάλου και είναι αναμφισβήτητη. Διαβάζω από το συμφωνητικό μεταξύ «NOVARTIS» και αμερικανικού δημοσίου ότι μεταξύ του '12 και του '15 εντός των Ηνωμένων Πολιτειών και αλλού η εναγόμενη «NOVARTIS HELLAS» κατηγορείται ότι κ.λπ. να πειστεί ο εν λόγω αξιωματούχος να χρησιμοποιήσει την επιρροή του ενώπιον αλλοδαπής κυβέρνησης και υπηρεσιών και οργάνων αυτής, προκειμένου να επηρεαστούν πράξεις και αποφάσεις της εν λόγω κυβέρνησης, των υπηρεσιών και οργάνων αυτής. Κι εμείς τώρα μαλώνουμε και διαφωνούμε στη Βουλή των Ελλήνων για τη μεταφραστική αστοχία, για το πώς μεταφράζεται; Το λέει ρητά η επίσημη μετάφραση. Τι κάνει η Κυβέρνηση; Αρνείται να δει την πραγματικότητα και αρκείται να παρακολουθεί την ποινική δίωξη κατά της κ. Τουλουπάκη, γεγονός που της προσδίδει διπλό όφελος. Αφ' ενός μεν βρίσκει έναν φυσικό αυτουργό γιατί στο πόρισμα δεν περιγράφεται ο φυσικός, όπως προείπα, αφ' ετέρου υπάρχει πλέον η αφορμή και η αιτία να αφαιρεθεί η δικογραφία από την κυρία Τουλουπάκη. Το γεγονός ότι η κυρία Τουλουπάκη διεξήγαγε τις έρευνες και ασκείται σε βάρος της ποινική δίωξη κατατάσσει τη χώρα μας στις χώρες με στίγμα, όπως η Ρουμανία, όπως η Πολωνία, όπως η Ουγγαρία. Κυρίες και κύριοι συνάδελφοι, να ληφθεί υπ' όψιν ότι ο Υπουργός της Δικαιοσύνης ζήτησε απαλλαγή όλων των εμπλεκομένων από τη «NOVARTIS» και ότι Υπουργός της Κυβέρνησης ζήτησε την ποινική δίωξη της κ. Τουλουπάκη. Κλείνω, κύριε Πρόεδρε, λέγοντας το εξής: Απευθύνομαι σε όλους τους εισαγγελικούς λειτουργούς και τους δικαστές και τους λέω: Υπηρετείτε σ' ένα σώμα, οι απαρχές του οποίου έχουν στην προμετωπίδα τους τον Τερτσέτη και των Πολυζωϊδη. Δυστυχώς στην εξέλιξή τους δημιούργησαν και κάποιον Κόλλια. Η κ. Τουλουπάκη και οι έντιμοι και οι ικανοί και οι αδέκαστοι δικαστές έχουν επιλέξει πλευρά. Σας ευχαριστώ πολύ.
Ευχαριστώ πολύ, κύριε Ξανθόπουλε. Ο κ. Γιάννης Λοβέρδος εκ μέρους της Νέας Δημοκρατίας έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, ζούμε κρίσιμες στιγμές. Όπως γνωρίζετε, η Ελλάδα έχει πολλά ανοικτά μέτωπα και χρειάζεται μεγάλη σοβαρότητα, υπευθυνότητα και εθνική ομοψυχία για να μπορέσουμε να αντιμετωπίσουμε τις ιστορικές αυτές στιγμές που ζούμε. Σήμερα δεν απευθυνόμαστε μόνο προς το ελληνικό έθνος εμείς εδώ στη Βουλή ως εκπρόσωποί του. Μας κοιτάει η ίδια η ιστορία που θα έλθει να μας κρίνει για όσα κάνουμε αυτόν τον καιρό για τη σωτηρία της πατρίδας μας. Είναι πολύ σημαντικό το γεγονός ότι σε πολλούς τομείς η χώρα βρίσκει τον δρόμο της και τον βηματισμό της. Είναι πολύ σημαντικό το ότι έχουμε μια Κυβέρνηση που με υπευθυνότητα και δημοκρατική συναίσθηση προσπαθεί να βάλει τα πράγματα στον δρόμο τους. Εμείς στη Νέα Δημοκρατία, τουλάχιστον οι περισσότεροι εξ ημών και πάντως πάνω απ' όλους ο ίδιος ο Πρόεδρός της, δεν επιθυμούμε την ποινικοποίηση του δημόσιου βίου της χώρας. Δεν υπάρχει καμμία πρόθεση να διώξουμε πολιτικούς αντιπάλους. Αντίθετα, πιστεύουμε στις κοινοβουλευτικές διαδικασίες, στους δημοκρατικούς θεσμούς και στην ενίσχυσή τους, πράγμα που δεν συνέβη τα τελευταία χρόνια επί ΣΥΡΙΖΑ. Δεν μπορούμε να μείνουμε με κλειστά τα μάτια μπροστά σ' αυτά τα φοβερά τα οποία αποκαλύφθηκαν για τη δράση ορισμένων στελεχών του ΣΥΡΙΖΑ. Ελπίζω και εύχομαι να μη φτάνουν πάρα πολύ ψηλά - πράγμα για το οποίο εγώ δεν είμαι καθόλου σίγουρος - για τα τελευταία πέντε χρόνια όπου ο ΣΥΡΙΖΑ ως κυβέρνηση έπαιξε με τους θεσμούς, έπαιξε με τη δημοκρατικότητα, έπαιξε με τη δικαιοσύνη με τρόπο ανοίκειο και υπονομευτικό της ίδιας της δημοκρατίας μας. Η δημοκρατία μας, ξέρετε, στηρίζεται στην αρχή του Μοντεσκιέ στο «Πνεύμα των νόμων», τη διάκριση των εξουσιών. Από τη στιγμή που κάποιος προσπαθεί να παρέμβει στη δικαιοσύνη και να επιβάλει τις αποφάσεις του, τότε έχουμε κατάλυση της διάκρισης των εξουσιών, έχουμε κατάλυση των θεσμών και αυτό πολύ φοβάμαι ότι συνέβη στη συγκεκριμένη υπόθεση την οποία συζητάμε σήμερα. Άκουσα τον κ. Παπαγγελόπουλο όταν μίλησε επί μία και πλέον ώρα. Δεν έχω πρόθεση να τον σχολιάσω διότι είναι κατηγορούμενος και οι κατηγορούμενοι έχουν δικαίωμα να λένε ό,τι θέλουν για να προστατέψουν τη θέση τους, αλλά είμαι υποχρεωμένος να πω ότι αυτά που προέκυψαν κατά τις διαδικασίες της προανακριτικής επιτροπής είναι πρωτοφανή. Είχαμε μαρτυρικές καταθέσεις ότι ένας Υπουργός παρενέβαινε ευθέως και χωρίς καν προσχήματα στη δικαιοσύνη για να επιβάλει τις απόψεις του. Δεν θυμάμαι να έχει ξανασυμβεί αυτό ποτέ άλλοτε από το 1974 και μετά και παρακολουθώ ως επαγγελματίας δημοσιογράφος επί τριάντα πέντε περίπου χρόνια πολύ στενά την πολιτική ζωή του τόπου. Αυτό που συνέβη με την υπόθεση - σκευωρία «NOVARTIS» και την υπόθεση Παπαγγελόπουλου είναι κατά τη γνώμη μου πρωτοφανές και σ' αυτό δεν μπορούμε να μείνουμε με σταυρωμένα τα χέρια. Έχουμε υποχρέωση να παραπέμψουμε αυτή την υπόθεση στη δικαιοσύνη, όπως και θα γίνει και από εκεί και πέρα η ίδια η δικαιοσύνη, σύμφωνα με τους ανεξάρτητους θεσμούς που υπάρχουν, θα κρίνει το αποτέλεσμα της όλης αυτής δυσώδους υποθέσεως. Δεν έχω καμμία αμφιβολία στο μυαλό μου ότι υπάρχουν σαφέστατες ισχυρές ενδείξεις για την ενοχή του κ. Παπαγγελόπουλου για τα οκτώ αδικήματα για τα οποία τον παραπέμπει η προανακριτική επιτροπή και γι' αυτόν ακριβώς τον λόγο έχω την εκτίμηση ότι κι εσείς - γιατί υπάρχουν και πάρα πολλοί έντιμοι συνάδελφοι μέσα στον ΣΥΡΙΖΑ - πρέπει να βγάλετε τις κομματικές παρωπίδες και να δείτε την πραγματικότητα. Δεν είναι αντιπαράθεση Νέας Δημοκρατίας - ΣΥΡΙΖΑ. Δεν μπορεί κανείς να παίζει με τους θεσμούς και τη δημοκρατία. Γι' αυτόν ακριβώς τον λόγο πρέπει να υπερβούμε την κομματική μας ιδιότητα τώρα, να υπερβούμε τον λαϊκισμό που μπορεί κάποιους από εμάς να μας διακρίνει μέχρι τώρα και να αρθούμε στο ύψος των κρίσιμων περιστάσεων, που περνάει η χώρα και γι' αυτό κατά τη γνώμη μου πρέπει να παραπέμψουμε τον κ. Παπαγγελόπουλο, ούτως ώστε η ανεξάρτητη δικαιοσύνη να κρίνει τι ακριβώς συνέβη και να μην επαναληφθούν τέτοιες παρεμβάσεις ξανά στους δημοκρατικούς θεσμούς και στη δικαιοσύνη. Σας ευχαριστώ θερμά.
Ευχαριστούμε. Ο κ. Καλαματιανός από τον ΣΥΡΙΖΑ έχει τον λόγο και ακολουθεί ο κ. Σαλμάς από τη Νέα Δημοκρατία. Ορίστε, κύριε Καλαματιανέ, έχετε τον λόγο.
Κύριε Πρόεδρε, κυρίες και κύριοι συνάδελφοι, σε μια μέρα που η τουρκική προκλητικότητα κορυφώνεται και αμφισβητεί ευθέως κυριαρχικά δικαιώματα της πατρίδας μας, η κυβερνητική Πλειοψηφία επιλέγει να κορυφώσει τις διχαστικές πρακτικές της και την προσπάθεια σπίλωσης και συκοφάντησης πολιτικών αντιπάλων της. Συνεχίζει τη διαδικασία της προειλημμένης απόφασης παραπομπής του πρώην Υπουργού. Οι κρίσιμες στιγμές απαιτούν την ενότητα όλων των Ελλήνων, εσείς, όμως, επιλέγετε τη στοχοποίηση πολιτικών αντιπάλων για εξυπηρέτηση μικροπολιτικών συμφερόντων. Η σημερινή συζήτηση στο Κοινοβούλιο είναι στην ουσία μια συζήτηση για τη δημοκρατία και τους θεσμούς. Είναι μια συζήτηση κατά την οποία πρέπει να αναδειχθούν όλες οι πράξεις, όλες οι παραλείψεις μιας κακοπαιγμένης παράστασης, ενός φιάσκου που στήθηκε πάνω στον πολιτικό ρεβανσισμό και στην απόπειρα παραπλάνησης των πολιτών για να συγκαλυφθεί το πραγματικό σκάνδαλο «NOVARTIS». Το έργο των μελών της Πλειοψηφίας στην προανακριτική επιτροπή ήταν πολύ συγκεκριμένο. Εξαρχής προσανατολίστηκε στη συσκότιση της αλήθειας και στη δημιουργία ενός σεναρίου σκευωρίας. Αυτό το σενάριο δεν αντέχει στην κοινή λογική. Το αποτέλεσμα είναι προαποφασισμένο. Όμως, ας πάρουμε τα πράγματα από την αρχή. Οι δεκάδες νομικές ακροβασίες και οι εκβιασμοί της κυβερνητικής Πλειοψηφίας σε βάρος των δικαστικών λειτουργών που ερευνούν το σκάνδαλο «NOVARTIS» απέτυχαν. Δυστυχώς, οι δημόσιες απειλές σας και οι ωμές παρεμβάσεις στη δικαιοσύνη δεν πήγαν χαμένες. Η προαναγγελθείσα δίωξη της Εισαγγελέως Διαφθοράς, της κ. Τουλουπάκη ασκήθηκε. Αυτό συνέβη την ώρα που η «NOVARTIS» ομολόγησε στις Ηνωμένες Πολιτείες διαφθορά, που πραγματοποιήθηκε στην Ελλάδα επί διακυβέρνησης Σαμαρά. Από το ίδιο το κείμενο του συμβιβασμού προκύπτει ότι χρησιμοποίησε αθέμιτες πρακτικές, ακόμα και χρηματισμό, προς αξιωματούχους για να επηρεάσουν την ελληνική Κυβέρνηση ώστε να ωφεληθεί η «NOVARTIS». Η κ. Τουλουπάκη διώκεται την ώρα που πρώην Υπουργοί ελέγχονται δικαστικά και ένας ήδη έχει διωχθεί. Η κ. Τουλουπάκη διώκεται την ώρα που η προανακριτική κατέληξε σε φιάσκο και δεν προέκυψε κανένα στοιχείο για την ενοχή Παπαγγελόπουλου, για τη δήθεν σκευωρία «NOVARTIS». Την ίδια ώρα, που συμβαίνουν όλα αυτά, στη χώρα μας διώκεται η εισαγγελέας που τόλμησε να διερευνήσει το σκάνδαλο «NOVARTIS». Αυτό έχει προαναγγελθεί από μέλη της Κυβέρνησης και μάλιστα σε τηλεοπτικό χρόνο. Κάθε μέρα που περνά απαξιώνετε τη δικαιοσύνη και υποτιμάτε τους δικαστές και τους εισαγγελείς. Όμως, αυτή δεν είναι μια εικόνα που αρμόζει σε κράτος δικαίου. Βρισκόμαστε πραγματικά μπροστά σε πολλά παράδοξα. Ζητείτε τη δίωξη της επικεφαλής της εισαγγελίας διαφθοράς, αλλά αρχειοθετείτε το σκέλος για τους επίκουρους εισαγγελείς που σήκωσαν όλο το βάρος των ερευνών. Θα πρέπει να αναζητήσουμε και να αναλύσουμε την αιτιολογία αυτής της διαφοροποίησης. Επίσης, θα πρέπει να αναζητηθεί και να αναλυθεί η αιτιολογία υιοθέτησης του ενός πορίσματος, του ενός αντιεισαγγελέα από τους δύο του Αρείου Πάγου, το οποίο βολεύει προφανώς το κυβερνητικό αφήγημα περί δήθεν σκευωρίας. Αντίθετα δεν υιοθετήθηκε το εμπεριστατωμένο και πλήρες πόρισμα του άλλου αντιεισαγγελέα, το οποίο στοιχειοθετεί με επάρκεια ότι η εισαγγελέας διαφθοράς λειτούργησε σύννομα και έπραξε το καθήκον της. Οι πολιτικές για την Κυβέρνηση ποινικές διώξεις κατά συγκεκριμένων δικαστικών λειτουργών με στόχο να διασωθεί το φιάσκο της δήθεν σκευωρίας και να κουκουλωθεί το σκάνδαλο «NOVARTIS συνιστούν ευθεία βολή στην ανεξαρτησία όλων των δικαστικών λειτουργών. Οι μεθοδεύσεις αυτές ναρκοθετούν οποιαδήποτε προσπάθεια διερεύνησης υποθέσεων σκανδάλων και διαφθοράς στο μέλλον. Στέλνουν το μήνυμα στους δικαστές να μην τολμούν να ελέγχουν πολιτικά πρόσωπα για παράνομες πράξεις. Δεν διστάζετε, κυρίες και κύριοι της Πλειοψηφίας, να καταργήσετε τη διάκριση των εξουσιών και να κουρελιάσετε την ανεξαρτησία της δικαιοσύνης. Θα είστε υπόλογοι στην ιστορία γι' αυτήν την στάση σας. Το σκάνδαλο «NOVARTIS» αποκαλύφθηκε, εσείς, όμως, εξακολουθείτε να υποσκάπτετε τους θεσμούς και οδηγείτε το πολιτικό σύστημα σε απαξίωση. Μεταφράσατε τον εξωδικαστικό συμβιβασμό με δικό σας τρόπο, εξόφθαλμα προκλητικό. Επιλέγετε να είστε χαμένοι στη μετάφραση, κυρίες και κύριοι, αλλά δεν περνάει η παραπληροφόρηση και το κουκούλωμα. Ο λαός καταλαβαίνει τις μεθοδεύσεις σας, καταλαβαίνει ότι επιχειρείτε να αποκρύψετε μια ξεκάθαρη ομολογία διαφθοράς. Προκύπτει αναμφισβήτητα ότι η προανακριτική επιτροπή της Βουλής ξεκίνησε ως παρωδία και κατέληξε σε φάρσα. Μετατρέψατε μια επιτροπή του Κοινοβουλίου σε κομματικό όργανο της Νέας Δημοκρατίας και του Κινήματος Αλλαγής, με κατασκευασμένο κατηγορητήριο και προειλημμένες αποφάσεις. Η πλειοψηφία της επιτροπής κατέθεσε το πόρισμα παραπομπής του πρώην Υπουργού, αγνοώντας και αποκρύπτοντας βασικά στοιχεία και μάρτυρες που θα φώτιζαν την υπόθεση. Μια σοβαρή διαδικασία της Βουλής μετατράπηκε σε κομματικό παιχνίδι σκοπιμότητας. Εξαπολύετε διαρκώς κατηγορίες για να δημιουργείτε εντυπώσεις ώστε να υπάρχουν σκιές. Με κατασκευασμένες κατηγορίες, παράνομες μεθοδολογίες, με μαρτυρίες κατηγορουμένων, που ξαφνικά γίνονται αξιόπιστοι μάρτυρες, προσπαθείτε να απαξιώσετε τους πολιτικούς σας αντιπάλους. Προβαίνετε ξεκάθαρα σε δολοφονίες χαρακτήρων. Συμπερασματικά, κυρίες και κύριοι συνάδελφοι, το πόρισμα των Βουλευτών μας επιβεβαιώνει ότι η Νέα Δημοκρατία και το Κίνημα Αλλαγής μέσα από τη λειτουργία της προανακριτικής προσπάθησαν να θεμελιώσουν έναν ρεβανσιστικό μηχανισμό επιβολής προειλημμένων αποφάσεων για διώξεις πολιτικών αντιπάλων. Προσπάθησαν να στήσουν έναν πομπό εκκωφαντικών εκφοβισμών και εκβιασμών με στόχο την άλωση της δικαιοσύνης. Όμως, η ολοκλήρωση των εργασιών της επιτροπής δεν θα σημάνει και την επίτευξη αυτών των σκοτεινών στόχων. Αυτό δεν θα συμβεί γιατί υπάρχουν εκπρόσωποι πολιτικών και δικαστικών θεσμών που έχουν το σθένος να θέσουν όρια στον κατήφορο της Νέας Δημοκρατίας και του Κινήματος Αλλαγής. Συνεπώς, άνθρακες ο θησαυρός, γιατί η προσπάθειά σας αποτελεί μια «μαύρη» σελίδα στο Κοινοβούλιο, που χρησιμοποιήθηκε ως εργαλείο κατά πολιτικών αντιπάλων και κατά κρίσιμων για την δημοκρατία θεσμών, όπως η δικαστική εξουσία. Άνθρακες ο θησαυρός, γιατί δεν προέκυψαν ενδείξεις ενοχής για την παραπομπή του κ. Παπαγγελόπουλου. Η αλήθεια θα λάμψει.
Ευχαριστώ, κύριε Καλαματιανέ. Τον λόγο έχει ο κ. Σαλμάς από τη Νέα Δημοκρατία και ακολουθεί ο κ. Μπιάγκης από το Κίνημα Αλλαγής. Κύριε συνάδελφε, έχετε τον λόγο.
Κύριε Πρόεδρε, κυρίες και κύριοι συνάδελφοι, σήμερα ενώ, όπως όλοι καταλαβαίνετε, θα είχα κάθε λόγο να μιλήσω για δικαίωση, για σκευωρία, για τον κ. Παπαγγελόπουλο, θα αποφύγω τον πειρασμό. Σήμερα θα μιλήσω για αυτά, που μας δίδαξε η ατυχής διαχείριση μιας συνηθισμένης υπόθεσης αθέμιτων πρακτικών στη χώρα μας. Σήμερα θα μιλήσω για τις έννοιες που πληγώθηκαν από τη διαχείριση της υπόθεσης «NOVARTIS», για τη δικαιοσύνη, τη δημοκρατία, τον πολιτικό πολιτισμό και το μέτρο. Αυτές οι στιγμές του Κοινοβουλίου είναι για να αναλογιστούμε όλοι μας ότι κανείς δεν είναι μόνιμος, κανείς δεν κυβερνά για πάντα, τίποτα δεν εμποδίζει την ημέρα της κρίσης και το δίκαιο νικά ακόμα και όταν η συνείδηση δεν λειτουργεί. Αυτές οι στιγμές είναι για να διδαχθούμε όλοι μας ότι αν δεν δαμάσουμε την εφήμερη αίσθηση μεγαλείου που μας προκαλούν οι θέσεις εξουσίας που καλούμαστε να υπηρετήσουμε, μπορεί να σφάλλουμε. Και τα σφάλματα στην πολιτική επιφέρουν συνέπειες με πολλαπλασιαστή. Ποιος θα θυμάται μετά από δέκα χρόνια τον κ. Παπαγγελόπουλο; Δυστυχώς, δεν θα θυμάται κανείς και ότι, παρ' ότι ήταν αρμόδιος για τη διαφθορά, δεν πήρε κανένα μέτρο ώστε να καταπολεμήσει τη διαφθορά. Δεν θα θυμάται ότι δεν έκανε απολύτως τίποτα να θωρακίσει την ανεξαρτησία της δικαιοσύνης, την οποία επί χρόνια υπηρέτησε. Δεν ξέρω αν έδινε εντολές στους εισαγγελείς, αλλά ξέρω ότι δεν τους είπε ποτέ «είστε ανεξάρτητοι και θα κάνω τα πάντα για να υπερασπιστώ την ανεξαρτησία σας». Δεν τους είπε, θα δώσω μάχη, για να μην διορίζεται από το Υπουργικό Συμβούλιο η ηγεσία των ανώτατων δικαστηρίων της χώρας, αλλά να επιλέγεται από την ίδια τη δικαιοσύνη, για να έχουμε δικαστές στο ύψος των περιστάσεων και να μην εξαρτώνται από τους πολιτικούς. Ήμουν οπαδός αυτής της άποψης. Μετά από τα της «NOVARTIS» οι δικαστικοί λειτουργοί, με τις αλληλοκατηγορίες τους, έκαναν τα πάντα, για να αλλάξω άποψη. Παραδόξως, δεν αλλάζω. Θέλω ανεξάρτητη δικαιοσύνη, θέλω δικαιοσύνη, που να αποδίδει το δίκαιο, θέλω να στέκονται οι Έλληνες με δέος μπροστά στους δικαστές, όπως νόμιζα ότι αξίζουν. Πιστέψτε με, δεν βούρκωσα αυτά τα χρόνια στην αδικία που υπέστην. Και υπέστην αδικία. Τί σας είχα πει εδώ στην Αίθουσα; Αυτό που παραδέχθηκε και ο κ. Παπαγγελόπουλος στο «KONTRA CHANNEL» το φθινόπωρο, αλλά και ο Εισαγγελέας Σοφουλάκης, στον οποίο αναφερθήκατε με επαινετικά λόγια, έγραψε στην εκατοστή ογδοηκοστή πρώτη σελίδα του πορίσματός του, ότι εγώ έδωσα στις αρχές το έναυσμα να ξεκινήσει η έρευνα για τη «NOVARTIS» στην Ελλάδα και ότι μείωσα κατακόρυφα τις τιμές των φαρμάκων και τη φαρμακευτική δαπάνη με πολιτικό κόστος. Προέκυψα, όμως, ύποπτος και διασύρθηκα και αρχειοθετήθηκα. Πότε; Στις 5 Ιουλίου 2019, την Παρασκευή πριν από τις εκλογές, χωρίς να το ξέρω και πήγα στις εκλογές ως ύποπτος, ενώ είχα αρχειοθετηθεί. Την παραμονή των εκλογών, μετά από έρευνα δυόμισι χρόνων, τότε γράφτηκε η αρχειοθετική μου διάταξη. Ούτε γι' αυτό δεν δάκρυσα. Δάκρυζα, όμως, κάθε μέρα με τις αλληλοκατηγορίες των εισαγγελικών λειτουργών και το επίπεδο αντιπαράθεσης, αλλά και το περιεχόμενο αυτών στην προανακριτική επιτροπή. Δάκρυζα, γιατί δεν είναι δουλειά του Υπουργού Δικαιοσύνης, ειδικά αρμοδίου για θέματα διαφθοράς, να κλείνει deals με εκδότες και επιχειρηματίες στο Μέγαρο Μαξίμου. Δάκρυζα, γιατί αναγνώριζα και σε μένα ευθύνες, που είμαι είκοσι χρόνια Βουλευτής και υπηρετώ το ελληνικό Κοινοβούλιο, γιατί δεν πάλεψα με μεγαλύτερο πάθος για την ανεξαρτησία της δικαιοσύνης, για την καταπολέμηση της διαφθοράς, για περισσότερη διαφάνεια και λογοδοσία, γιατί δεν πήρα πρωτοβουλίες για θωράκιση του θεσμικού πλαισίου της χώρας μας, ώστε να τιμωρούνται αυστηρά οι αθέμιτες πρακτικές από εταιρείες που επιχειρούν εδώ. Διδάχθηκα, όμως, από την υπόθεση και υπόσχομαι ότι θα το κάνω στο εξής. Με αφορμή τη σημερινή συζήτηση θα ζητήσω από τον Υπουργό Δικαιοσύνης να φέρει άμεσα νομοθετικές αλλαγές, ίσως στα πρότυπα του αμερικανικού νόμου, οι οποίες θα παρακινούν την αποκάλυψη αθέμιτων πρακτικών και θα επιφέρουν σκληρή τιμωρία σε όσους το τολμούν, γιατί το θεσμικό πλαίσιο στη χώρα μας δυστυχώς είναι φτιαγμένο για τις αθέμιτες πρακτικές. Πρέπει η επόμενη «NOVARTIS» να το σκεφθεί πολύ καλά. Έπιασα σε πόρισμα τη «NOVARTIS» να πληρώνει ταξίδια των υπηρεσιακών που εμπλέκονταν στο φάρμακο και σε περιπτώσεις αντίστοιχες πληρωμών γιατρών από την ίδια εταιρεία, που πήγαν στα δικαστήρια, οι γιατροί αθωώθηκαν και η εταιρεία το ίδιο. Αντί ο κ. Παπαγγελόπουλος να ασχοληθεί με αυτό το θεσμικό πλαίσιο, ανακοίνωνε το μεγαλύτερο σκάνδαλο του αιώνα, το οποίο αυτός δεν αποκάλυψε, αφού δεν ήξερε τίποτα ούτε γι' αυτό, ούτε για την έρευνα που διεξήγαγαν οι αμερικανικές αρχές μέχρι που εγώ το είπα σε μια ηλεκτρονική εφημερίδα και το δημοσίευμα αυτό το έστειλε ο κ. Κοντονής στην κ. Ράικου και ξεκίνησε εδώ η έρευνα. Δεν πανηγύριζα εγώ και πανηγύριζαν ο κ. Παπαγγελόπουλος και ο κ. Πολάκης και κατάφεραν να είμαι και εγώ ύποπτος, αλλά και άλλοι έντιμοι πολιτικοί, οι οποίοι άνθρωποι δεν είχαν καμμία σχέση με το φάρμακο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό λέγεται γελοιότητα και ανέντιμη προσπάθεια καπηλείας της ανάδειξης υπόθεσης αθέμιτων πρακτικών από ανθρώπους, που όχι μόνο δεν πολέμησαν τη διαφθορά, αλλά αντιθέτως αύξησαν τη φαρμακευτική δαπάνη κατά εκατομμύρια ευρώ. Από 190 εκατομμύρια ευρώ που παραδώσαμε στον ΣΥΡΙΖΑ πήγε στα 250 εκατομμύρια ευρώ τον μήνα κάθε μήνα μέχρι τα πέντε χρόνια. Έβαζαν όλα τα νέα φάρμακα ανεξέλεγκτα στην πενταετία του ΣΥΡΙΖΑ. Μείωσαν τα δελτία τιμών στον ένα χρόνο από τα δύο - δελτίο τιμών σημαίνει μειώσεις τιμών, ενσωμάτωση των μειώσεων που γίνονται παντού, σε όλον τον κόσμο - , αύξησαν τη συμμετοχή των ασθενών και άλλαξαν τον νόμο, ώστε να ακριβύνουν χίλια εννιακόσια φάρμακα, όπως ο κ. Ξανθός δήλωσε στην Επιτροπή Κοινωνικών Υποθέσεων κατά τον διορισμό του Προέδρου του ΕΟΦ, αλλά ευτυχώς το αποτρέψαμε και δεν συνέβη. Από ανθρώπους που έκαναν εξεταστική επιτροπή για το φάρμακο, γι' αυτό την κάνατε την εξεταστική επιτροπή, και τους συγκαλύψατε, συζητώντας μόνο σε μία συνεδρίαση στην εξεταστική επιτροπή, με το πρόσχημα ότι θα το συζητήσουμε στην άλλη της «NOVARTIS», η οποία και αυτή έκλεισε…
Κύριε Σαλμά, πρέπει κάπως να ολοκληρώσετε.
Σε τρία λεπτά, κύριε Πρόεδρε.
Καταλαβαίνω πάρα πολύ καλά, αλλά πρέπει να ολοκληρώσετε σε ένα - ενάμισι λεπτό.
Εάν θέλετε, σταματώ κιόλας.
Όχι, δεν θέλω να σταματήσετε, αλλά δεν συζητάμε τη δική σας υπόθεση σήμερα. Συνεχίστε.
Έγινε από ανθρώπους που έκαναν εξεταστική επιτροπή για το φάρμακο και το συγκάλυψαν, συζητώντας το μόνο σε μία συνεδρίαση στην εξεταστική επιτροπή, ενώ αφιέρωσαν έξι συνεδριάσεις για τις περιβόητες αρθροσκοπήσεις, που δεν είχαν εξουσιοδότηση, κύριε Πρόεδρε. Το λέω, γιατί είδα τον κ. Παπαγγελόπουλο να καίγεται, γιατί στην υπόθεσή του κλήθηκαν μάρτυρες, που δεν είχαν εξουσιοδότηση από τη Βουλή. Οι αρθροσκοπήσεις είχαν εξουσιοδότηση από τη Βουλή να έρθουν στην εξεταστική επιτροπή; Ποτέ, καμμία ευαισθησία από κανέναν. Άρα, δυο μέτρα και δυο σταθμά. Αναξιοπιστία σημαίνει αυτό. Στην εξεταστική και στην επιτροπή για τον κ. Παπαγγελόπουλο οι ίδιοι Βουλευτές συμμετείχαν σ' αυτές τις επιτροπές, και στη μία επί ΣΥΡΙΖΑ και στην τωρινή, και έθεταν θέματα ακυρότητος. Μιας και είπα τι έγινε με τις περιβόητες αρθροσκοπήσεις, είναι μια άλλη πολιτική σκευωρία με την οποία με στοχοποίησαν ο κ. Πολάκης και ο ΣΥΡΙΖΑ. Δεν λέω ο κ. Τσίπρας, γιατί προς τιμήν του δεν αναφέρθηκε σ' αυτή τη λέξη ποτέ. Με μεθόδευση πορισμάτων από την ΥΠΕΔΥΦΚΑ, όπου προΐστατο ένας σκληρός του ΣΥΡΙΖΑ, ο κ. Σπυρίδης, και με την καθοδήγηση τότε του κ. Πολάκη και του Αντιπροέδρου του ΕΟΠΥΥ παρέσυραν τους εισαγγελείς διαφθοράς να ζητήσουν πέρυσι, τρεις μήνες πριν από τις εκλογές, άρση της ασυλίας μου για δήθεν ενδείξεις ηθικής αυτουργίας σε απιστία για ζημία του δημοσίου 550.000 ευρώ. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Και πήγα στις εκλογές και με αυτό στην πλάτη μου. Όμως, επειδή, κυρίες και κύριοι συνάδελφοι, οι υποθέσεις που ανοίγουν στη Βουλή κλείνουν και στη Βουλή, σήμερα σας ανακοινώνω ότι η υπόθεση αυτή τέθηκε στο αρχείο τον περασμένο Φεβρουάριο από τους εισαγγελείς διαφθοράς και την κ. Τουλουπάκη, που ο κ. Πολάκης δεν αμφισβητεί και αντιθέτως επαινεί, αφού δεν ανευρέθη τελικά ούτε ένα ευρώ ζημία. Άρα, εφόσον έχει εκφραστεί όλος ο ΣΥΡΙΖΑ υπέρ της αξιοπιστίας της κ. Τουλουπάκη - και δεν έχω καμμία αντίρρηση σε αυτό - αυτόματα καταδεικνύονται η συκοφαντία του κ. Πολάκη και του ΣΥΡΙΖΑ και η πολιτική σκευωρία που περιέγραψα στη συζήτηση τότε στη Βουλή. Θυμίζω ότι το κόμμα του ΣΥΡΙΖΑ γι' αυτή την υπόθεση που αρχειοθετήθηκε ζήτησε την παραίτηση μου από τον κ. Μητσοτάκη τέσσερις φορές, για να διαγραφώ, αλλά ευτυχώς ανεπιτυχώς.
Κύριε συνάδελφε, σας παρακαλώ πολύ να κλείσετε σιγά - σιγά.
Ένα λεπτό ακόμα, κυρία Πρόεδρε. Πέντε μήνες αρχειοθέτησης αυτής της υπόθεσης, κανείς δημοσιογράφος και κανένα μέσο δεν έγραψαν ούτε μία λέξη για αυτή την αρχειοθέτηση. Ενώ είχε χυθεί άπλετο μελάνι τότε, σας θυμίζω ότι η ΕΡΤ επί ΣΥΡΙΖΑ είχε άπειρα δελτία ειδήσεων για ζημία δήθεν από τον Σαλμά 850.000 ευρώ, που προκλήθηκαν από τις αρθροσκοπήσεις. Το ίδιο και στο πόρισμα της πλειοψηφίας του ΣΥΡΙΖΑ. Το Κανάλι δε της Βουλής έδειξε πέντε φορές σε επανάληψη την κάθε συνεδρίαση που ήρθα τότε. Αηδία! Και ενώ θα έπρεπε να ζητώ τιμωρία, το μόνο που ζητώ είναι σοβαρότητα και σοβαρότητα, γιατί είστε ένα κόμμα που είστε Αξιωματική Αντιπολίτευση και η δημοκρατία πληγώνεται, όταν δεν υπηρετείται σωστά. Εδώ είμαστε, για να μην λειτουργούμε με το θυμικό μας, αλλά να επιδεικνύουμε ωριμότητα. Δεν ξέρω αν ο κ. Παπαγγελόπουλος έδινε οδηγίες στους εισαγγελείς να μας στοχοποιήσουν ή να μας ταλαιπωρήσουν. Αν όμως το έκανε, θέλω να τον ευχαριστήσω γιατί προκάλεσε άθελά του μια μοναδική εμπειρία, που προσωπικά με δυνάμωσε, είδα τις αντοχές μου. Κατάλαβα πόσο σημαντικό είναι να μην έχεις τίποτα να φοβηθείς, αν οι πράξεις σου είναι όλες προς όφελος του δημοσίου και των πολιτών. Να τον ευχαριστήσω, γιατί πλέον μετά από τόσο εξονυχιστικό έλεγχο που υποστήκαμε είμαστε έντιμοι και με εισαγγελική σφραγίδα και θα το μάθουν και αυτοί που τόσο πολύ για τόσο μεγάλο διάστημα μας πιστεύουν και μας στηρίζουν, τους οποίους θα ήθελα να ευχαριστήσω, με αυτή την αφορμή. Επίσης, να ευχαριστήσω και τον Πρωθυπουργό, τον κ. Κυριάκο Μητσοτάκη, ο οποίος μας περιέβαλε με απόλυτη εμπιστοσύνη καθ' όλο το διάστημα της πολιτικής μας δίωξης από τον ΣΥΡΙΖΑ, αλλά κυρίως για τον υποδειγματικό τρόπο με τον οποίο αποστασιοποιήθηκε η Κυβέρνηση από την προανακριτική διαδικασία στη Βουλή. Κλείνω την ομιλία μου αυτή, που σφραγίζει και μία περίοδο ιδιαίτερη στην πολιτική διαδρομή, με μία ευχή: Να είναι η τελευταία φορά που η Βουλή καλείται να παραπέμψει έναν πρώην Υπουργό για τόσο σοβαρά αδικήματα. Και να μην ξεχνάμε ότι το τεκμήριο της αθωότητας είναι αναφαίρετο δικαίωμα κάθε υπόπτου τέλεσης αδικημάτων. Ολοκληρώνοντας, η υπόθεση «NOVARTIS» ήταν μία υπόθεση αθέμιτων πρακτικών, που δεν είχε όμως εμπλοκή πολιτικών προσώπων. Πουθενά στον κόσμο η «NOVARTIS» δεν έμπλεκε πολιτικούς. Σας ευχαριστώ.
Σας ευχαριστώ, κύριε συνάδελφε. Τον λόγο έχει τώρα ο κ. Μπιάγκης από το Κίνημα Αλλαγής για πέντε λεπτά.
Ευχαριστώ, κυρία Πρόεδρε. Κυρία Πρόεδρε, κυρίες και κύριοι συνάδελφοι, μετά από μια ιδιαίτερα χρονοβόρα και επώδυνη διαδικασία, με πολύωρες εξετάσεις μαρτύρων, ανακρίσεις σε εξαιρετικά πρωτόγνωρες συνθήκες, όπως ακόμα και αυτή του κορωνοϊού, ολοκληρώνεται σήμερα επίσημα και ο κύκλος των εργασιών της ειδικής κοινοβουλευτικής επιτροπής σχετικά με τη διερεύνηση των αδικημάτων που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτρη Παπαγγελόπουλο κατά την άσκηση των καθηκόντων του. Τα ευρήματα πολλά, οι ισχυρισμοί επίσης πολλοί και τα στοιχεία, που ήρθαν στο φως είναι πολλά. Όμως, ακόμα πιο πολλά, κύριοι συνάδελφοι, είναι όλα αυτά που θα κληθούμε εμείς να διαχειριστούμε την επαύριο. Μετά από τη συγκεκριμένη εξεταστική επιτροπή, το πολιτικά εντυπωσιακό δεν θα είναι να πυροδοτήσουμε εκ νέου και άλλο την ένταση και να επιδοθούμε σε μια παράσταση νίκης μεταξύ αθώων και ενοχών, αλλά μετά από όλα αυτά τα ευρήματα και τα σχετικά πορίσματα των πολιτικών κομμάτων το πολιτικά καινοτόμο θα είναι, πραγματικά, να αφήσουμε όλοι πίσω μας τους καιροσκοπισμούς και τους ενδεχόμενους πολιτικούς τυχοδιωκτισμούς, τα επικοινωνιακά παιχνίδια και να δώσουμε τον λόγο πια στη δικαιοσύνη, στους φυσικούς δικαστές, οι οποίοι θα αποφανθούν και θα επιτελέσουν τον ρόλο τους με ευλάβεια, αντικειμενικότητα, διαφάνεια και αμεροληψία, με κριτήριο τη δημοκρατία, με πυξίδα το δημοκρατικό πολίτευμα, με γνώμονα τη βέλτιστη δημοκρατική λειτουργία των θεσμών. Αγαπητοί συνάδελφοι, χρέος όλων των πολιτικών κομμάτων είναι να εγγυηθούμε την εύρυθμη και λειτουργική διαδικασία του δημοκρατικού πολιτεύματος και των θεσμών του, να διασφαλίσουμε δηλαδή ότι δεν υπάρχει καμμία απολύτως σύγχυση ως προς την αρχή της διάκρισης των εξουσιών, ότι υπάρχει σαφής διαχωρισμός της δικαστικής, της εκτελεστικής, της νομοθετικής εξουσίας. Αγαπητοί συνάδελφοι, οι συμπολίτες μας έξω παρακολουθούν με αγωνία όλες τις εξελίξεις αυτό το διάστημα. Θα είναι πολιτικά άνανδρο, αν όλοι εμείς μετά από όλες αυτές τις μακρόσυρτες συνεδριάσεις στις κλειστές αίθουσες, εάν μετά από όλον αυτόν τον γολγοθά δεν δώσουμε σαφείς εξηγήσεις στον ελληνικό λαό και αν δεν γίνει ευρέως γνωστό ότι η Βουλή, το νομοθετικό Σώμα, εξετάζει και παραπέμπει στη δικαιοσύνη, όταν υπάρχουν ενδείξεις - υποψίες για παρεμβάσεις στη λειτουργία των δημοκρατικών θεσμών ή όταν πολιτικά πρόσωπα οικειοποιούνται ρόλους και θεσμούς προς ίδιον όφελος. Αγαπητοί συνάδελφοι, θα είναι πολιτικά ανήθικο μετά από μια τέτοια πολύμηνη διαδικασία, με τις όποιες πολιτικές εντάσεις και συγκρούσεις υπήρξαν κατά τη διαδικασία της επιτροπής, να καταστρέψουμε το έργο της για μικροκομματικά οφέλη. Είναι η ύστατη στιγμή που απαιτεί από όλους μας, ανεξαρτήτου πολιτικού κόμματος και χρώματος, να σταθούμε στο ύψος των περιστάσεων και να επιδείξουμε το δέοντα σεβασμό. Είναι η στιγμή εκείνη που τον μόνο λόγο έχει πια η δικαιοσύνη. Είναι η πραγματική ευκαιρία να αποδείξουμε εμπράκτως και με κάθε υπευθυνότητα ότι το δημοκρατικό πολίτευμα λειτουργεί και ανθεί. Είναι το μεγάλο μας πολιτικό στοίχημα να αποδείξουμε ότι οι δημοκρατικοί θεσμοί λειτουργούν. Είναι ώρα ευθύνης για τα πολιτικά κόμματα αλλά και για τον καθένα από εμάς να διαφυλάξουμε το πολίτευμα και την εύρυθμη λειτουργία του. Είναι σήμερα πραγματικά μια ιστορική μέρα, για να αποδείξουμε τη διακριτική αξία, συνειδησιακή και πολιτική ωριμότητα, ως νομοθετικό Σώμα. Είναι η αφετηρία της πολιτικής μας υπευθυνότητας. Θέλω να τονίσω τη χαρά μου για τη συμμετοχή στην προανακριτική επιτροπή της Βουλής. Η προκειμένη ειδική επιτροπή ως θεσμοθετημένο όργανο δρώντας εντός πλαισίου των αρμοδιοτήτων της, επιλήφθηκε της συγκεκριμένης υπόθεσης και εξετέλεσε τα εκ του νόμου καθήκοντά της κατά τρόπο υποδειγματικό. Αξιολόγησε το σύνολο του δικογραφικού υλικού που της τέθηκε υπ' όψιν και διά του συγκεκριμένου πορίσματός της ως αποτέλεσμα πολύμηνης και της κοπιώδους εργασίας, με αίσθημα ευθύνης, αποφάσισε τα περαιτέρω, δεδομένου ότι οι συγκεκριμένες συμπεριφορές κρίθηκαν ως ποινικά ελεγκτές. Υπό αυτήν ακριβώς την άποψη οιαδήποτε αμφισβήτηση της ακεραιότητας του προκειμένου έργου της θα προσέκρουε στην υποχρέωση σεβασμού συγκεκριμένων συνιστωσών του πολιτεύματος μας. Η θεσμοθετημένη τριμερής διάκριση εξουσιών και ο πολιτικός έλεγχος στη μεταξύ τους ανεξάρτητη λειτουργία, η ύπαρξη θεσμικών αντιβάρων και ο προφανής χαρακτήρας φαινομένων εισπήδησης ως πολιτειακής ανωμαλίας δεν καταλείπει, στο ελάχιστο, περιθώριο σε οποιονδήποτε να αφήσει και να αμφισβητήσει την ορθότητα της δικαιοπολιτικής επιταγής για προσφυγή ακόμη και σε μη ευχάριστες διαδικασίες προς έλεγχο οιωνδήποτε οσοδήποτε υψηλά ιστάμενων. Έτσι, ο ελεγκτικός χαρακτήρας του κοινοβουλευτικού μας πολιτεύματος αναδεικνύεται ο ισχυρότερος θεματοφύλακας και προστάτης της δημοκρατίας. Αγαπητοί συνάδελφοι, συμμετείχα στην εν λόγω επιτροπή ως νεοεκλεγείς Βουλευτής, με περιορισμένη ή - καλύτερα θα έλεγα - μηδενική κοινοβουλευτική εμπειρία και τώρα πια, μετά το πέρας της λήξης των εργασιών, αισθάνομαι πολύ πιο πλούσιος, αισθάνομαι πολύ πιο γεμάτος, πιο χρήσιμος. Επικροτώ, λοιπόν, κάθε κοινοβουλευτική προσπάθεια, η οποία έχει σκοπό και στόχο να φέρει στο φως στοιχεία που οδηγούν σε περισσότερη διαφάνεια, περισσότερη ευθύνη, περισσότερη αξιοπιστία και εν τέλει περισσότερη δημοκρατία. Αυτός είναι τελικά, αν θέλετε, και ο ρόλος που θα πρέπει να έχει η σημερινή μας εξεταστική επιτροπή και έτσι πρέπει να την αντιμετωπίσουμε όλοι. Σας ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο έχει τώρα ο κ. Καραγκούνης από τη Νέα Δημοκρατία για πέντε λεπτά, με τη σχετική ανοχή.
Μια πολύ μικρή ανοχή, κυρία Πρόεδρε. Κυρίες και κύριοι συνάδελφοι, η αλήθεια είναι ότι κλείνουμε μια διαδικασία, η οποία ήταν επίπονη για όλους, γιατί προφανώς δεν είναι ευχάριστο για κανέναν να διερευνούμε και να παίρνουμε αποφάσεις για τέτοιες υποθέσεις, διότι αυτές αντανακλούν αρνητικά γενικά στο κύρος της πολιτικής. Όμως, βέβαια από την άλλη, αν δεν εφαρμόσουμε το νόμο και δεν ασχοληθούμε με αυτές τις θλιβερές υποθέσεις, δεν θα διασφαλίσουμε το αυτονόητο, δηλαδή ότι η πολιτική και οι πολιτικοί θα πρέπει να είναι παραδείγματα προς μίμηση και όχι προς αποφυγή. Και επειδή μιλάμε για ένα πόρισμα που το στηρίζει η Νέα Δημοκρατία και το Κίνημα Αλλαγής με τη δική του πρόταση και επομένως δεν είναι ένα ομόφωνο πόρισμα - εγώ θα έλεγα κρίμα γιατί για τέτοιες υποθέσεις θα πρέπει να ομονοούμε και να ομοφωνούμε στη Βουλή - και επειδή υπάρχει ένα μέρος του Τύπου που υπερπροβάλλει τη διαφωνία της αντιπολίτευσης, εγώ θα πω ένα απλό πράγμα που με κάνει να είμαι απροβλημάτιστος για την εξέλιξη αυτής της υπόθεσης. Γιατί αν στο πόρισμά μας έχουμε δίκιο εμείς ή στο αντίθετο πόρισμά του έχει δίκιο ο ΣΥΡΙΖΑ, θα κριθεί τελικά από τα πράγματα. Εδώ είμαστε και θα δούμε, από τη στιγμή που η δικαιοσύνη θα ακολουθήσει τη φυσική δικονομική της πορεία. Μόνο στο τέλος αυτής της διαδικασίας θα κριθεί εκ των πραγμάτων - επαναλαμβάνω - ποιο από τα δύο πορίσματα βρίσκεται πιο κοντά στην ορθή νομική αποτίμηση αυτού που συμβαίνει. Επομένως, οι κραυγές και οι πλειοδοσίες της στιγμής είναι εντελώς περιττές, γιατί όλοι μας θα κριθούμε εκ του αποτελέσματος. Και βέβαια, αυτός που θα αποδειχθεί ότι ήταν νομικά πλησιέστερα στην πραγματικότητα, θα αποδειχθεί και πολιτικά πλησιέστερα στην πραγματικότητα. Εγώ πιστεύω ότι είναι το δικό μας πόρισμα, η δική μας κρίση και νομικά και πολιτικά που θα δικαιωθούν στη συνέχεια. Και επομένως αυτή την τελική συζήτηση και αποτίμηση θα την κάνουμε πολύ αργότερα. Και αυτά που σας λέω σήμερα και σας λένε και οι καλοί συνάδελφοι και ανέλυσε και ο εισηγητής μας, δεσμεύομαι να τα θυμίσω και τότε, όταν θα είναι απολύτως ξεκάθαρα και βεβαίως, επίκαιρα. Σκεφτείτε απλώς - μόνο ένα θα πω, χωρίς πραγματικά καμμία διάθεση αντιπαράθεσης - τι θα συμβεί εάν τελικά κριθεί ότι ο κ. Παπαγγελόπουλος πράγματι διέπραξε αυτά για τα οποία ελέγχεται. Καταλαβαίνετε πόσο θα έχετε ανεπανόρθωτα εκτεθεί πολιτικά και πόσο φληναφήματα θα έχουν αποδειχθεί νομικά, εάν ισχύουν αυτά που αναδείχθηκαν από το προανακριτικό υλικό: Ότι ο Αναπληρωτής Υπουργός Δικαιοσύνης της κυβέρνησής σας όντως διέπραξε τέτοια ανήκουστα για Υπουργό Δικαιοσύνης πράγματα. Ότι ο άνθρωπος που εσείς επιλέξατε για την καταπολέμηση της διαφθοράς, ήταν αυτός που τελικά την υπηρέτησε. Ότι ο Υπουργός κατά της διαφθοράς προέτρεπε να στηθούν αβάσιμες διώξεις και κατηγορίες για λόγους σκοπιμότητας, σε βάρος ανθρώπων για τους οποίους δεν υπήρχε λόγος. Με συγκεκριμένη μεθοδολογία - που σας περιγράψαμε - ήθελαν προφυλακίσεις και μάλιστα, λίγο πριν τις εκλογές του 2019, όπως μας κατέθεσε η κ. Ράικου. Εκβιασμούς που επαναλαμβάνει ο κ. Αγγελής και σχέδιο διώξεων πολιτικών προσώπων χωρίς στοιχεία. Ότι ακολούθησε εκβιαστική συμπεριφορά έναντι εισαγγελέων και προέβαινε σε στοχοποίηση τους. Τσατάνη, Αθανασίου, Κυβέλου, Ράικου, Αγγελής, όλοι καταγγέλλουν ακριβώς το ίδιο: Στοχοποίηση, εκβιασμούς, απειλές και τελικά τιμωρία όταν δεν υπάκουσαν. Πραγματικές απειλές και όχι φανταστικές και ψεύτικες. Πραγματικοί εκβιασμοί εναντίον εισαγγελέων. Ότι είχε πρώιμη γνώση της υπόθεσης «NOVARTIS», προτού καν αυτή ξεκινήσει και προτού καν αυτή καταγγελθεί από την κατάθεση του πρώτου προστατευόμενου μάρτυρα. Έναν χρόνο πριν γνώριζαν τι θα καταθέσει ο μάρτυρας και το είχαν δημοσιοποιήσει. Ο ίδιος ο τότε Πρωθυπουργός στις 2-2-2017 αναφέρει στη Βουλή ότι στο σκάνδαλο «NOVARTIS» εμπλέκονται πολιτικοί και το ίδιο κάνει ο κ. Παπαγγελόπουλος ένα μήνα πριν. Σε συγκεκριμένα Μέσα διαχέεται η βεβαιότητα εμπλοκής πολιτικών προσώπων ήδη από τον Δεκέμβρη του 2016. Τα πρωτοσέλιδα δεκάδες και όλα μιλούν για σίγουρη εμπλοκή πολιτικών προσώπων και ότι έχει βρεθεί ροή χρήματος [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ότι η εισαγγελία διαφθοράς κατέστησε μάρτυρες ως προστατευόμενους - πολύ μικρή ανοχή, κυρία Πρόεδρε - , ενώ από την πρώτη στιγμή γνώριζε ότι υπήρχε αποδεδειγμένα εμπλοκή τους και επομένως, παράνομο να λάβουν τέτοιο καθεστώς προστασίας. Και προσέξτε, κυρίες και κύριοι συνάδελφοι, οι προστατευόμενοι μάρτυρες δεν ερωτώνται για κρίσιμα στοιχεία και θυμούνται την εμπλοκή πολιτικών προσώπων πολλούς μήνες μετά. Ειδικά η περίπτωση του πρώην Πρωθυπουργού Αντώνη Σαμαρά είναι χαρακτηριστική. Ενώ ξεκινούν τις καταθέσεις τους, δεν κάνουν καμμία αναφορά στο πρόσωπό του και μετά από πολύ καιρό, μετά από πολλούς μήνες - ω του θαύματος! - θυμούνται ότι σε αυτή την πολύκροτη υπόθεση υπάρχει και το όνομα του πρώην Πρωθυπουργού. Οι δε εισαγγελείς όλα αυτά τα βρίσκουν φυσιολογικά: Να παίρνουν καταθέσεις χωρίς νοηματική συνέχεια. Να αντιλαμβάνονται ότι οι μάρτυρες πέφτουν σε αντιφάσεις και να το προσπερνούν. Να μην γίνονται συγκεκριμένα ερωτήματα, όταν κατατίθενται βαρύτατες καταγγελίες για ημερομηνίες, για λεπτομέρειες. Τίποτα απολύτως. Οι καταθέσεις τους να προαναγγέλλονται από εφημερίδες. Οι καταθέσεις τους να κρατάνε έναν ολόκληρο χρόνο και μάλιστα, κάποιοι να καλούνται να καταθέσουν ξανά, ενώ ήδη είχαν πει ότι δεν έχουν κάτι να συνεισφέρουν. Οι μάρτυρες να καταθέτουν έγγραφα σε πολύ μεταγενέστερες καταθέσεις, που δεν μπορούσαν να έχουν στην κατοχή τους και είχαν κατασχεθεί. Άρα κάποιος τους τα είχε δώσει. Το χειρότερο, κυρίες και κύριοι συνάδελφοι - και κλείνω - είναι ότι μέσα στο Μαξίμου φέρεται να γίνονται συνδιαλλαγές. Πολίτης, Υπουργοί να μιλούν για έξοδα, να καταρτίζονται ιδιωτικά συμφωνητικά για παύση ποινικών διώξεων ή τη μη άσκηση ποινικών διώξεων, λες και δουλειά του κ. Παπαγγελόπουλου ήταν να κάνει τον μεσίτη ή κάποιοι να υπόσχονται εγγράφως και θεωρημένα μάλιστα στα ΚΕΠ ότι θα χειραγωγήσουν δικαστικές αποφάσεις. Με λίγα λόγια, αν ισχύουν αυτά, κυρίες και κύριοι συνάδελφοι, και αν αποδειχθούν ότι είναι έτσι, τότε η προηγούμενη κυβέρνηση είναι βαθύτατα εκτεθειμένη και ο κ. Παπαγγελόπουλος υπόλογος ποινικά για πράξεις που είναι ανεπίτρεπτες και αποκρουστικές για μια δημοκρατία.
Σας παρακαλώ, κύριε συνάδελφε, πρέπει να κλείσετε.
Τελειώνω, κύρια Πρόεδρε. Πραγματικά, κυρίες και κύριοι συνάδελφοι, θα ήταν αδιανόητο για αυτή τη Βουλή της Ελληνικής Δημοκρατίας σε όλα αυτά που διέγνωσε αυτή η επιτροπή, να κάνει τα στραβά μάτια. Το είπε και άλλος συνάδελφος, δεν μπορούμε να αποφεύγουμε, δεν μπορούμε να μην τα ελέγξουμε, διότι αν δεν εξετάσουμε αυτά που ακούγονται ως σημεία και τέρατα, τελικά, κυρίες και κύριοι συνάδελφοι, τι θα ελέγξουμε; Υπομονή, λοιπόν. Εδώ είμαστε. Η δημοκρατία προφανώς λειτουργεί. Η δικαιοσύνη, επίσης, λειτουργεί, η νομιμότητα λειτουργεί. Και όλοι, με βάση τις αξιολογήσεις μας και τα συμπεράσματά μας σε αυτή την υπόθεση…
Κύριε συνάδελφε.
…εμείς με τα δικά μας συμπεράσματα και εσείς, βεβαίως, με τα δικά σας, θα μετρηθούμε και θα δούμε ποιος τελικά είχε δίκιο. Είναι τόσο απλό, είναι τόσο ξεκάθαρο και τόσο δημοκρατικό. Σας ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο τώρα έχει ο κ. Παπαχριστόπουλος από τον ΣΥΡΙΖΑ. Έχετε τον λόγο για πέντε λεπτά, κύριε συνάδελφε.
Δεν ξέρω πόσοι σε αυτή την Αίθουσα από τη Συμπολίτευση μέσα τους όταν πάνε το βράδυ για ύπνο, πιστεύουν αυτά που λένε την ημέρα. Και εξηγούμαι. Επτά χώρες - θα μπορούσα να σας τις αναφέρω μία προς μία - έχουν δικαιωθεί με τη «NOVARTIS» και έχουν πάρει χρήματα πίσω. Θα ήθελα να κάνω μια πρόταση, που θα μπορούσε να είχε λύσει το πρόβλημα και γρήγορα και να μην κουραζόμαστε σε αυτή την Αίθουσα. Θα μπορούσατε κάλλιστα να έχετε ρωτήσει ανθρώπους δικούς σας, που δεν έχουν καμμία σχέση με τον ΣΥΡΙΖΑ, τι πιστεύουν για το σκάνδαλο «NOVARTIS». Παράδειγμα: Ο Λέανδρος Ρακιντζής δεν διορίστηκε ποτέ από εμάς. Τις εκθέσεις του τις έχω μπροστά μου. Σημεία και τέρατα. Ο Ηλίας ο Μόσιαλος, που ακόμα σήμερα κάτι είναι, νομίζω - μας δίνει συμβουλές για τον κορωνοϊό και πολύ σωστά, κατά τη γνώμη μου - , έχει πει τα χίλια μύρια για την υπερχρέωση του ΙΚΑ και τα ασφαλιστικά ταμεία από τις υπερτιμολογήσεις. Ρωτήστε τον. Ο Αλέκος ο Παπαδόπουλος ζει. Έχει πει πολλά πράγματα για τα πιράνχας της υγείας. Η Φωτεινή Σκοπούλη ζει. Η κοπέλα αυτή θα πάθαινε εγκεφαλικό επεισόδιο από αυτά, που έβλεπε και δεν μπορούσε να καταλάβει γιατί γινόντουσαν. Ρωτήστε την. Ο Παναγιώτης ο Νικολούδης, επίσης διορισμένος από εσάς, έχει μιλήσει ανοιχτά και έχει πει ότι αυτό το σκάνδαλο έχει στοιχίσει πάρα πολλά χρήματα. Ανέβασε το δημόσιο χρέος σε δυσθεώρητα ποσά. Ο Βασίλης ο Φλωρίδης επίσης, που εξωπετάχτηκε από τον κ. Στουρνάρα. Ρωτήστε τον γιατί έχασε τότε τη θέση του. Είναι άνθρωποι δικοί σας όλοι αυτοί και θα μπορούσατε μία ερώτηση απλή να τους κάνετε. Θέλω να σταματήσω, όμως, και να επικεντρωθώ σε τρία άτομα: Τον αδέκαστο δικαστή τον Γρηγόρη τον Πεπόνη δεν τον έχει αμφισβητήσει ποτέ κανένας! Διαβάστε τις εκθέσεις του για το ΚΕΕΛΠΝΟ και για τη «NOVARTIS». Αφιερώστε ένα βράδυ και διαβάστε τι έχει πει ο Γρηγόρης ο Πεπόνης. Κυρίως, όμως, διαβάστε τι έχει πει και τι έχει καταγγείλει ο Γιώργος ο Σούρλας, Υπουργός Υγείας δικός σας και την επίμαχη περίοδο ήταν στο Υπουργείο Δικαιοσύνης. Θέλετε να σας διαβάσω κατεβατά; Τα πέντε λεπτά είναι πολύ λίγα για αυτά που σας λέω. Κυρίως, όμως, πού ήταν οι δικοί σας Βουλευτές όταν επί έξι συνεδριάσεις η κ. Δημητρίου - και την ξέρουμε στον ΣΥΡΙΖΑ και είναι και λογικό - , μια πραγματική δικαστίνα κατακεραύνωνε. Δεν τόλμησε ούτε ένας Βουλευτής σας - ούτε ένας - κι αν τόλμησε ας μου το πει τι ακριβώς τόλμησε και πού κατέληξε η κουβέντα. Η σκληρή μιντιακή δικτατορία, που έχετε καθιερώσει δεν επέτρεψε να μάθει κανείς τις έξι συνεδριάσεις της κ. Δημητρίου και πάνω απ' όλα ενενήντα πέντε σελίδες της Ελένης Τουλουπάκη, που κάθε μέρα την κατακεραυνώνετε όλοι. Δεν έπρεπε να διαβαστούν; Αν πράγματι υπήρχε πληροφόρηση και τύπος δεν έπρεπε να μάθει ο κόσμος τι λέει αυτή η κυρία της δικαιοσύνης; Κανείς δεν τα έμαθε αυτά, γιατί η μιντιακή δικτατορία καλά κρατεί. Πέρα από εκεί, οι άνθρωποι που έχουν χρησιμοποιηθεί - στην κυριολεξία χρησιμοποιηθεί - για ένα περίεργο κατηγορητήριο, που αλλάζει από καιρό σε καιρό είναι συγκεκριμένοι. Τους αναφέρω: Είναι ο κ. Αγγελής, εν ενεργεία αντιεισαγγελέας του Αρείου Πάγου. Είναι η κ. Ράικου, η οποία μάλιστα πρόσφατα προήχθη σε εισαγγελέα Εφετών. Είναι ο κ. Παναγιώτης Αθανασίου. Είναι ο κ. Μιωνή και δεν θυμάμαι κάποιους άλλους. Ένα - ένα να τα πιάσουμε. Θέλω να σας θυμίσω το εξής: Είναι Μάρτιος του 2017. Κατ' αρχάς είχα την τύχη επί δυόμισι χρόνια να είμαι στην εξεταστική επιτροπή. Έχω ξενυχτίσει ώρες ολόκληρες για το τι γινόταν στην «NOVARTIS». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω δύο, τρία λεπτά αν έχετε την καλοσύνη κυρία Πρόεδρε. Αν μου πείτε όχι θα σταματήσω.
Τα δύο λεπτά τα έχετε, φυσικά.
Σέβομαι τη διαδικασία. Θέλω να θυμίσω, λοιπόν, το εξής γεγονός: Η Ελεάνα Ζαμανίκα ήταν ανακρίτρια και καλούσε δημοσίως τότε την κ. Ράικου να παραδώσει δύο δικογραφίες, του Θωμά Λιακουνάκου και του Γιάννου Παπαντωνίου. Κατά περίεργο τρόπο δεν τις έδινε. Έγινε θόρυβος τότε, τεράστιος θόρυβος και είχαμε την ηχηρή παραίτηση, που δεν οφείλεται στην καλή πρόθεση της κ. Ράικου. Οφείλεται στο γεγονός ότι κάποιοι ανώτεροι της της έπιασαν το αυτί. Ο Γιάννος Παπαντωνίου δεν έχει δικαστεί και το τεκμήριο της αθωότητας εγώ το σέβομαι και μακάρι ο άνθρωπος να αθωωθεί. Την αργοπορημένη διαδικασία της κ. Ράικου, που έκρυβε τις δικογραφίες τις επέσπευσε η Ελένη Τουλουπάκη. Βρήκε πέντε λογαριασμούς του Γιάννου Παπαντωνίου στο εξωτερικό και όπως και σήμερα πολλοί από εσάς μίλησαν τότε για σκευωρία, οι ίδιοι άνθρωποι που είστε σε αυτή την Αίθουσα - δεν θέλω να σας θυμίσω ποιοι - όταν βρέθηκαν οι πέντε λογαριασμοί του Γιάννου Παπαντωνίου σε πέντε διαφορετικές χώρες τον άφησαν μόνο του. Δεν τον στήριξε κανένας. Προφυλακίστηκε για δύο χρόνια. Η υπόθεσή του ήταν αρχειοθετημένη δεκατριάμισι χρόνια. Να το ακούσετε αυτό, γιατί άκουσα πολλές φορές εδώ πέρα πως κάποιοι άνθρωποι αδικήθηκαν. Από ποιον αδικήθηκαν; [[Χειροκροτήματα από την πτέρυγα του ΣΥΡΙΖΑ]] Το κατάπτυστο άρθρο 86 εσείς το ψηφίσατε. Εμείς ποτέ! Θέλαμε να καταργηθεί. Αμελλητί η δικογραφία όταν υπάρχει όνομα πολιτικού έρχεται στη Βουλή. Τι είναι αυτά που λέτε; Ποιος διέσυρε ποιον; Όχι εμείς πάντως. Τότε οι ίδιοι άνθρωποι μίλαγαν για σκευωρία. Μετά, όταν βρέθηκαν οι λογαριασμοί, τα ξέχασαν. Οι δε αρχειοθετημένη υπόθεση επί δεκατριάμισι χρόνια ήρθε πάλι στην επιφάνεια. Προδικάστηκε για δύο χρόνια. Το ξαναλέω, το τεκμήριο της αθωότητας το έχει και του το εύχομαι και το λέω με ειλικρίνεια. Δεν έχω εμπάθεια για κανέναν. Η κ. Τουλουπάκη έχει δεχτεί απίστευτο πόλεμο σε όλη αυτή την ιστορία. Είναι πρωτόγνωρο, πρωτοφανές. Είναι μια εισαγγελέας που δεν έδωσε κανένα δικαίωμα, που έχει δικαιωθεί από το Συμβούλιο Εφετών. Όλες οι δικαστικές ανώτερες αρχές τη δικαίωσαν μία προς μία. Θα ήθελα να σας θυμίσω μόνο τη λύσσα που υπήρχε από το δικαστικό σώμα. Ο κ. Σαλάτας μάζευε τότε υπογραφές για να της πάρει από τότε την υπόθεση. Επτά φορές προσπάθησαν να της πάρουν τη δικογραφία. Γιατί άραγε;
Κύριε συνάδελφε, πρέπει να κλείσετε.
Τελειώνω, κυρία Πρόεδρε. Έχετε δίκιο. Κατά σύμπτωση ο κ. Αγγελής, που σχεδόν έχει μηνύσει τους δικαστές διαφθοράς έχει επιλεγεί πάλι να εποπτεύει τον χώρο. Ο κ. Σαλάτας που μάζευε τότε τις υπογραφές προήχθη και αυτός, πήρε μία θέση και προαλείφεται για επόμενη θέση ο κ. Παναγιώτης Αθανασίου, ο άνθρωπος που για μία πολύ σοβαρή υπόθεση, των Panama Papers, που η Μαλτέζα δημοσιογράφος πλήρωσε με τη ζωή της, όπως και άλλοι πολλοί, για πολύ προσωπικούς λόγους έλεγε ψέματα. Δεν πήγε στη Χάγη. Και έβαζε δικαστές να λένε ψέματα. Τέτοια αξιοπιστία έχουν οι μάρτυρες που αυτή τη στιγμή θέλουν στο εδώλιο τον Παπαγγελόπουλο, που παρακολουθώ δυόμισι χρόνια. Δεν υπάρχει ούτε μισό στοιχείο. Ας μας πει με χειροπιαστή απόδειξη τι έκανε ο Παπαγγελόπουλος, πώς επηρέασε. Τους έκανε την πρόταση: Καλέστε όλους όσοι υπηρετούσαν στη δικαιοσύνη και αν ένας σας πει ότι πήρα ένα τηλέφωνο, θα ζητήσω δημόσια συγγνώμη. Συγγνώμη για την ένταση. Ευχαριστώ.
Ευχαριστώ, κύριε συνάδελφε. Θα σας παρακαλέσω να τηρήσουμε τον χρόνο. Ο χρόνος είναι πέντε λεπτά. Υπάρχει μία σχετική ανοχή. Στα επτά λεπτά όμως σας παρακαλώ πολύ θα σταματάτε όλοι. Τον λόγο έχει η κ. Βούλτεψη από τη Νέα Δημοκρατία.
Σας ευχαριστώ πολύ, κυρία Πρόεδρε. Κυρίες και κύριοι συνάδελφοι, ξεκινώ αμέσως με την αποκατάσταση της ιστορικής αλήθειας και της πολιτικής ορολογίας, με το ιδεολογικό περίγραμμα: Τι εστί παρακράτος; Ακούω συνέχεια για παρακράτος της Δεξιάς. Δεν ξέρω πού βρίσκονταν όλοι όσοι μιλούν σήμερα για παρακράτος την εποχή στην οποία αναφέρονται, αλλά ο ορισμός του παρακράτους δόθηκε πριν από εξήντα περίπου χρόνια από αυτούς που το έζησαν στο πετσί τους και το πολέμησαν. Δεν υπάρχει δεξιό ή αριστερό παρακράτος. Το παρακράτος είναι ένα σύνολο κρυφών μηχανισμών στους οποίους χρησιμοποιούνται πρόσωπα και εντός και εκτός των θεσμών. Είναι ένας μηχανισμός που λειτουργεί εκτός των θεσμών, αλλά κινείται εντός των θεσμών. Το παρακράτος, δηλαδή, είναι το μακρύ χέρι του κράτους. Όποιος έχει το κράτος, έχει και το παρακράτος. Δεν υπάρχει παρακράτος χωρίς τη συμμετοχή του κράτους. Τα πλοκάμια του ξεκινούν από το κράτος και καταλήγουν στο κράτος. Το λέει και η λέξη: παρά το κράτος. Και μην αρχίσετε τώρα να μας λέτε ότι τάχα δεν είχατε το κράτος και ότι το είχαν άλλοι. Το κατείχατε μία χαρά. Στις 2: 00 τα ξημερώματα διορίσατε πρόεδρο του Αρείου Πάγου, αφήνοντας ακέφαλα τα άλλα ανώτατα δικαστήρια, με τροπολογία καταργήσατε όλες τις ανεξάρτητες αρχές, με την κατάργηση του Εθνικού Συμβουλίου Ραδιοτηλεόρασης προσπαθήσατε να στήσετε το ΣΥΡΙΖΑ Channel. Μια χαρά πήρατε και το κράτος και το παρακράτος, κύριοι του ΣΥΡΙΖΑ, και μια χαρά στήσατε τη σκευωρία σας. Μία χαρά αλλάξατε τέσσερις αρχηγούς της Πυροσβεστικής σε δύο χρόνια. Το είχατε το κράτος μία χαρά και το χρησιμοποιούσατε.
…(Δεν ακούστηκε)
Τέσσερις αρχηγούς της Πυροσβεστικής, τους οποίους εναλλάσσατε γιατί πιστεύατε…
Κύριε συνάδελφε, σας παρακαλώ πολύ!
Ο ΣΥΡΙΖΑ, κυρίες και κύριοι συνάδελφοι, ένα μείγμα νασερισμού, σταλινισμού και περονισμού, έκανε το λάθος που κάνουν όλα τα καθεστώτα τα οποία θαυμάζει και με τα οποία ταυτίζεται, θέτοντας αυτομάτως εαυτόν εκτός του πεδίου της κοινοβουλευτικής δημοκρατίας. Γιατί πώς να το κάνουμε; Όταν ταυτίζεσαι με καθεστώτα όπως η Βενεζουέλα του Τσάβες και του Μαδούρο, η Βολιβία του Μοράλες, η Νικαράγουα των σαντινίστας και του Ορτέγκα, η Αργεντινή των περονιστών, δεν ανήκεις στις δυτικές δημοκρατίες. Δεν έχετε καμμία σχέση με τον ευρωκομμουνισμό. Αυτά λύθηκαν με τον Μπερλινγκουέρ. Δεν υπήρχε περίπτωση…
Όταν ταυτίζεσαι με τους δολοφόνους του Πέτρουλα, τι είσαι;
Κύριε συνάδελφε, σας παρακαλώ.
Στο θέμα μας!
Κύριοι συνάδελφοι, σας παρακαλώ πολύ, υπάρχει ομιλήτρια στο Βήμα.
Δεν θα μου υποδείξετε τι θα πω, κύριε. Ό,τι θέλω θα λέω από το Βήμα του ελληνικού Κοινοβουλίου. Εσείς σας είπα τι σχέση έχετε με την κοινοβουλευτική δημοκρατία. Ο Μαδούρο, που αυτή τη στιγμή που μιλάμε κάνει απαγωγές στο Καράκας, για να τρομοκρατεί όλους τους υπόλοιπους, όταν τους αφήνει, και ο φίλος σας ο Ορτέγκα, που κάνει ανασκολοπισμούς με τις κάννες των τουφεκιών. Με αυτούς είσαστε. Αυτά τα είχε λύσει ο Μπερλινγκουέρ. Εσείς είστε αλλού. Αυτά τα καθεστώτα, κυρίες και κύριοι συνάδελφοι, έχουν την ψευδαίσθηση ότι θα βρίσκονται στην εξουσία για πάντα και επομένως ότι θα μπορούν για πάντα να στήνουν σκευωρίες, να χειραγωγούν τους θεσμούς, να ελέγχουν τα μέσα ενημέρωσης, να στοχοποιούν τους πολιτικούς τους αντιπάλους και όλους τους διαφωνούντες - και όλα αυτά βέβαια με την επίκληση του λαού που τους στηρίζει - και στο τέλος να συγκαλύπτουν. Αυτό έκανε και ο ΣΥΡΙΖΑ στη διάρκεια της σκοτεινής του εξουσίας, ανατριχιαστικές πτυχές της οποίας αποκαλύπτονται καθημερινά. Ήθελαν, όπως όλα τα αυταρχικά και ολοκληρωτικά καθεστώτα, να σβήσουν το παρελθόν και να γράψουν ένα παντοτινό παρόν, όπως το περιέγραψε ο Όργουελ στο «1984». «Να τελειώνουμε με το παλιό» φωνάζατε. Και πώς θα το κάνατε αυτό; Προφανώς βάζοντας στη φυλακή τους εκπροσώπους του παλιού ως διεφθαρμένους. Άλλος τρόπος δεν υπήρχε για να απαλλαγείτε από όλα αυτά που σας στοίχειωναν. Άλλος τρόπος δεν υπήρχε για να μπορείτε να λέτε στο λαό: «Ναι, σας πήγα στο τρίτο μνημόνιο, παρέδωσα τη δημόσια περιουσία στο υπερταμείο, παρέδωσε τα δάνειά σας στα ξένα funds, τα έκανα όλα, αλλά κοιτάξτε τους άλλους, είναι διεφθαρμένοι». Αυτό το επιχείρημα προσπαθήσατε να στήσετε με την υπόθεση της «NOVARTIS» και γι' αυτό στοχοποιήσατε δέκα πολιτικά πρόσωπα διότι με έναν ή δύο δεν κάνατε δουλειά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, και εγώ θα ήθελα ένα λεπτό. Έπρεπε να εξοντώσετε όλο το παλιό, να απαξιώσετε κάθε προσπάθεια, που έκαναν όλοι οι προηγούμενοι, ώστε να μπορέσει να ορθοποδήσει η χώρα μετά την περιπέτεια. Και κάθε άλλο παρά τυχαία ο κ. Παπαγγελόπουλος μίλησε για το μεγαλύτερο σκάνδαλο από συστάσεως του ελληνικού κράτους. Κάθε άλλο παρά τυχαία ο κ. Τσίπρας από την Πάτρα μίλησε για «πατριωτισμό της μίζας», στοχεύοντας απευθείας στον Αντώνη Σαμαρά και ακολουθήθηκε όλο τον γκεμπελικό πρωτόκολλο: Άρχισαν τα δημοσιεύματα από τον φιλικό Τύπο, μετά τα έπαιρναν οι Υπουργοί, τα έδιναν στη δικαιοσύνη, η δικαιοσύνη έπεφτε πάνω σε πολιτικά πρόσωπα που είχε δημοσιεύσει ο Τύπος, τα έστελνε στη Βουλή αμελλητί, χωρίς να εξετάζει την ουσία, και μετά στηνόταν η εξεταστική και όταν τέλειωνε η εξεταστική δεν υπήρχε αρμοδιότητα, δήλωναν αναρμοδιότητα και ξαναγύριζαν οι υποθέσεις στη δικαιοσύνη. Με αυτόν τον τρόπο τους κρατούσατε όλους σε ομηρία και προσπαθούσατε με αυτόν τον τρόπο να αποδείξετε στον λαό ότι όλοι οι άλλοι είναι διεφθαρμένοι, εκτός από σας. Και έτσι κάνατε και τις δουλειές σας στο μαγαζί σας. Τις δίκες της Μόσχας θέλατε να στήσετε ως γνήσιοι σταλινιστές και θέλατε ηθική, πολιτική, επαγγελματική, ακόμη και φυσική εξόντωση όλων των αντιφρονούντων, καταργώντας κάθε διάκριση των εξουσιών. Όμως, κύριοι του ΣΥΡΙΖΑ, δεν υπάρχει τέλειο έγκλημα και δυστυχώς για εσάς, που με τέτοιο τυχοδιωκτικό τρόπο επιτεθήκατε και υπονομεύσατε τη δημοκρατία, το δικό σας έγκλημα δεν είναι ούτε καν στιγμιαίο. Αν και αυτό σας θυμίζει κάτι από την πρόσφατη ιστορία μας. Ευχαριστώ, κυρία Πρόεδρε.
Εγώ σας ευχαριστώ, κυρία συνάδελφε. Τον λόγο έχει ο κ. Μπαρτζώκας από τη Νέα Δημοκρατία για πέντε λεπτά.
Ευχαριστώ, κυρία Πρόεδρε. Αγαπητοί συνάδελφοι, η περίοδος διακυβέρνησης ΣΥΡΙΖΑ δεν ευθύνεται μόνο για την τραυματισμένη ελληνική οικονομία, ευθύνεται κυρίως για την τραυματισμένη, την πολύ βαριά τραυματισμένη δημοκρατία. Οι απόπειρες αλλοίωσης των θεμελιωδών θεσμών, των βάσεων του δημοκρατικού μας πολιτεύματος δεν έχουν τελειωμό, όπως διαφαίνεται και από τα όσα αποκαλύπτονται διαρκώς το τελευταίο διάστημα. Το ένα σκάνδαλο διαδέχεται το άλλο ξεθωριάζοντας παντελώς το ιδεολογικό και ηθικό πλεονέκτημα της «πρώτης φοράς αριστερά» και μάλλον της τελευταίας. Κάθε πολίτης που παρακολουθεί την επικαιρότητα δεν μπορεί παρά να μένει άναυδος μπροστά στον κυνικό τυχοδιωκτισμό, που επέδειξε η προηγούμενη κυβέρνηση προκειμένου να παραμείνει στην εξουσία με κάθε τίμημα, ακόμα και με τίμημα την ίδια τη δημοκρατική πολιτεία, που είναι το κατ' εξοχήν καταφύγιο του αδύναμου. Σκευωρία «NOVARTIS» και επιδίωξη εξόντωσης των πολιτικών αντιπάλων, υπόθεση Μιωνή και κράτος - «μαγαζί», έλεγχος των μέσων μαζικής ενημέρωσης και υπόθεση Καλογρίτσα, υπόθεση στο Μάτι όπου υπήρξαν εκατόν δύο νεκροί συμπολίτες μας και κατεστραμμένες περιουσίες, γιατί έτσι παίζεται το παιχνίδι: είναι πραγματικά ζοφερά και αδιανόητα όσα έχουν έρθει στο φως μόνο τον τελευταίο μήνα. Η μεγαλύτερη όμως απόπειρα βλάβης του δημοκρατικού μας πολιτεύματος εντοπίζεται στο πεδίο της δικαιοσύνης μέσω της αλλοίωσης της διάκρισης των εξουσιών, της ανεξαρτησίας της δικαιοσύνης. Το Σώμα σήμερα καλείται να φανεί αντάξιο των περιστάσεων και να δώσει ένα ξεκάθαρο μήνυμα. Η παραπομπή του κ. Παπαγγελόπουλου στο Ειδικό Δικαστήριο για να εξεταστούν οι ποινικές του ευθύνες ως προς τα αδικήματα τα οποία φέρεται να διέπραξε κατά την άσκηση των καθηκόντων του ως Αναπληρωτής Υπουργός Δικαιοσύνης ενέχει τεράστιους συμβολισμούς. Θα αποδείξει ότι οι καταλύτες του Συντάγματος και των νόμων όσο και αν επικαλούνταν ότι είναι κάθε λέξη του Συντάγματος, όσο κι αν υπόσχονταν σε μία τσακισμένη από τις επιπτώσεις της οικονομικής κρίσης κοινωνία ότι θα μας τάραζαν στη νομιμότητα είναι μόνο ευκαιριακοί. Τους συμβολισμούς αυτούς τους έχει ανάγκη η ελληνική κοινωνία, για να αλλάξουμε επιτέλους σελίδα. Τους έχει ανάγκη το πολιτικό και το δικαιοκρατικό μας σύστημα έτσι ώστε να αποδείξει ότι εν έτει 2020 οι θεσμικές εγγυήσεις του κράτους δικαίου δεν είναι θεωρητικά εργαλεία. Υπάρχουν και λειτουργούν. Ο κατάλογος των αδικημάτων τα οποία φέρεται να τέλεσε ο κ. Παπαγγελόπουλος είναι μακρύς και αποκαλύπτει το εύρος του παραδικαστικού κυκλώματος και του παρακράτους, που ο ίδιος και οι πολιτικοί εμπνευστές του προσπάθησαν να εγκαταστήσουν: ηθική αυτουργία σε κατάχρηση εξουσίας, ηθική αυτουργία σε παράβαση καθήκοντος, παράβαση καθήκοντος κατ' εξακολούθηση, απόπειρα εκβίασης, δωροληψία πολιτικού αξιωματούχου και υπαλλήλου, εγκληματική οργάνωση. Ένας πρώην δικαστικός λειτουργός και μέλος της κυβέρνησης ΣΥΡΙΖΑ φέρεται ότι εκμεταλλεύτηκε την ιδιότητά του αν όχι με την ενθάρρυνση της κυβέρνησης, σίγουρα με την ανοχή της ηγετικής ομάδας του ΣΥΡΙΖΑ και του τέως Πρωθυπουργού. Τα προαναφερόμενα ποινικά αδικήματα στοιχειοθετούν απόλυτα την έννοια της προσβολής του πολιτεύματος. Ωστόσο δεν μπορούμε να υποκρινόμαστε. Το τραύμα που έχει υποστεί η δημοκρατία μας δεν επουλώνεται με την ολοκλήρωση των εργασιών της προανακριτικής και την παραπομπή του κ. Παπαγγελόπουλου σε Ειδικό Δικαστήριο. Τώρα περισσότερο από ποτέ οφείλουμε να θωρακίσουμε το πολίτευμα, προκειμένου να μην δεχθεί ξανά τέτοιες βάναυσες επιθέσεις. Δεν είναι αρκετή απλά μία κάθαρση, δεν αρκεί μια τιμωρία και η αποκάλυψη της αλήθειας. Η υποχρέωσή μας να δημιουργήσουμε ένα κράτος που δεν θα είναι ούτε λάφυρο ούτε «μαγαζί» είναι πιο επιτακτική από ποτέ. Με αυτό πρέπει να ασχοληθούμε. Η παραπομπή του πρώην Υπουργού θα είναι μόνο μια μικρή νίκη της δημοκρατίας σήμερα. Η πραγματική νίκη θα είναι όταν θα έχουμε καταφέρει να δημιουργήσουμε ένα κράτος δικαίου απροσπέλαστο από ευκαιριακούς τυχοδιώκτες και για αυτό έχουμε δρόμο ακόμα μπροστά μας. Σας ευχαριστώ.
Κι εγώ σας ευχαριστώ πολύ, κύριε συνάδελφε. Τώρα τον λόγο έχει η κ. Τζάκρη από τον ΣΥΡΙΖΑ, για πέντε λεπτά.
Σας ευχαριστώ, κυρία Πρόεδρε. Κυρίες και κύριοι Βουλευτές μετά τα 70 δισεκατομμύρια που έφερε στη φαντασία του αυτή η μεγάλη μορφή της σύγχρονης πολιτικής ιστορίας, ο Κυριάκος Μητσοτάκης, και μετά την ανάπτυξη που ξεκίνησε με κατεδαφίσεις στο Ελληνικό, θέλω να πιστεύω ότι το επόμενο μεγάλο project του Πρωθυπουργού μας και των «ανεξάρτητων» μέσων μαζικής ενημέρωσης που τον περιτριγυρίζουν δεν θα είναι βέβαια να δημιουργήσει κανόνες ισότιμης συνδιαχείρισης των ορυκτών μας πόρων στο Αιγαίο με την Τουρκία, αλλά ακόμη και σε αυτή την περίπτωση, κυρίες και κύριοι συνάδελφοι, είμαι σίγουρη ότι τα φίλια προς την Κυβέρνηση μέσα θα μας μιλούσαν για τη μεγάλη νίκη του μεγάλου Έλληνα Πρωθυπουργού, που κατόρθωσε να σώσει τους μισούς υδρογονάνθρακες και όχι βέβαια ότι έδωσε τους μισούς. Τέτοια είναι τα επιτεύγματα αυτού του μεγάλου γόνου και κληρονόμου της οικογένειας των Μητσοτάκηδων: ανάπτυξη παντού, πλήρης υποστήριξη των εθνικών μας δικαιωμάτων παντού, μα πάνω από όλα, θα έλεγα, δημοκρατία και πολυφωνία παντού! Αν δεν υπήρχε αυτός ο σύγχρονος πολιτικός, αν δεν τον είχε γεννήσει η ζωή μας, νομίζω, κυρίες και κύριοι συνάδελφοι, ότι όλοι εμείς οι σύγχρονοι Έλληνες θα έπρεπε να εφεύρουμε έναν. Από πού να ξεκινήσω, κυρίες και κύριοι συνάδελφοι; Όλοι οι Έλληνες κοιμόμαστε και ξυπνούμε ήσυχοι, γνωρίζουμε ότι η επόμενη μέρα θα είναι καλύτερη στο πεδίο της οικονομικής ευημερίας. Με τον Κυριάκο Μητσοτάκη είμαστε σίγουροι ότι η ανάπτυξη ήρθε και θα μείνει για πάντα εδώ. Γνωρίζουμε ότι το κράτος δικαίου θα βρίσκεται εκεί για όλους μας, να τιμωρεί τους κακούς και να επιβραβεύει τους καλούς. Με τον Κυριάκο γνωρίζουμε ότι κανένα λαμόγιο δεν θα μείνει ατιμώρητο. Συνέχεια λοιπόν αυτής της μεγάλης μητσοτακικής παράδοσης είναι και το πόρισμα, που παρουσιάζει η Νέα Δημοκρατία εδώ σήμερα ενώπιόν μας, με το οποίο κατάφερε για άλλη μία φορά να γελοιοποιήσει το ελληνικό Κοινοβούλιο και τις δημοκρατικές διαδικασίες εν γένει. Και αυτό γιατί η Νέα Δημοκρατία χρησιμοποιεί την κυβερνητική πλειοψηφία για να μετατρέψει τη Βουλή σε αντεστραμμένο θεσμικό κόμικ, όπου εδώ και σε αντίθεση με ό,τι συμβαίνει συνήθως, μόνο ο κακός πάντα κερδίζει. Έτσι λοιπόν, κυρίες και κύριοι συνάδελφοι, έχουμε ένα διακομματικό συνονθύλευμα διεφθαρμένων πολιτικών που το ισοδύναμο των πράξεών τους στο σκάνδαλο «NOVARTIS» είναι το εξής. Φανταστείτε μια ταλαιπωρημένη γυναίκα πενήντα πέντε ετών που στέκεται όρθια, εργαζόμενη οκτώ και εννέα ώρες την ημέρα σε ένα σουπερμάρκετ. Αυτή η γυναίκα αμείβεται με 700 ευρώ, πληρώνει τις εισφορές της, τον ΕΝΦΙΑ της, πηγαίνει στη δουλειά της με τα μέσα μαζικής μεταφοράς και προσπαθεί να εξοικονομήσει 50 ευρώ την εβδομάδα για να καλύψει τις ανάγκες της οικογένειάς της. Φανταστείτε τώρα έναν διεφθαρμένο Υπουργό να πλησιάζει αυτή την καταταλαιπωρημένη εργαζόμενη που παλεύει στην καθημερινότητά της για τη ζωή της και την οικογένειά της και να της παίρνει από την ποδιά της εργασίας αυτά τα 50 ευρώ που προσπαθεί να εξοικονομήσει, για να τα δώσει σε ποιον; Στον κ. Φρουζή με τα πούρα και να εξοικονομήσει βέβαια και ο ίδιος το κατιτίς του. Μετά αυτός ο διεφθαρμένος Υπουργός και οι αχρείοι της συμμορίας του καταδιώκουν την εισαγγελέα που τους άσκησε τη δίωξη, προκαλούν δημοσιεύματα στον Τύπο, με τα οποία προσπαθούν να πείσουν αυτή την ταλαίπωρη εργαζόμενη ότι τα πράγματα δεν έγιναν έτσι, ότι τα πράγματα έγιναν κάπως αλλιώς και ότι εν πάση περιπτώσει για όλα φταίει η εισαγγελέας. Και μετά κάποιοι άλλοι συνάδελφοί τους πολιτικοί, Βουλευτές καλή ώρα όπως εμείς, με πρωτοφανή κυνισμό, προκειμένου να γίνουν και αυτοί κάποια μέρα Υπουργοί, ελπίζω όχι για να αντιγράψουν τα έργα και τις ημέρες των αξιότιμων κλεφτών της «NOVARTIS», πρέπει προφανώς να συντάξουν ένα πόρισμα - παρωδία με το οποίο πρέπει να αποδείξουν τρία πράγματα: πρώτον, ότι είναι έτοιμοι και οι ίδιοι, δεύτερον, ότι ανήκουν σε αυτή την ίδια πολιτική συνομοταξία όπου δεν «δίνει» ο ένας τον άλλον ποτέ και τρίτον, ότι η δουλειά ενός πολιτικού δεν είναι να προστατεύει την πατρίδα του και τον λαό του, αλλά είναι να προστατεύει αυτούς που τον μαδούν. Έτσι, λοιπόν, γράφτηκε το σενάριο, κυρίες και κύριοι συνάδελφοι, και εκτελέστηκε άψογα στην πράξη. Οι κλέφτες έγιναν θύματα, οι εισαγγελείς στο πειθαρχικό, κάποιοι άλλοι εισαγγελείς θα κάνουν καριέρα, ο Υπουργός κονόμησε, οι Φρουζήδες κονομήσανε, οι πολυεθνικές άνθησαν και ο φτωχός Έλληνας πολίτης έγινε ακόμη φτωχότερος. Και αφού έκλεψαν όσοι έκλεψαν, τώρα ψάχνετε να στείλετε στο Δικαστικό Συμβούλιο αυτούς που προσπάθησαν, προφανώς ανεπιτυχώς, να τους ξεσκεπάσουν. Κι εγώ θέλω να ρωτήσω τους αγαπητούς συναδέλφους της Νέας Δημοκρατίας: αν αυτή τη χώρα δεν την κυβερνούσε κανονικός Πρωθυπουργός εκλεγμένος από τον ελληνικό λαό και αν δεν είχαμε κανονική κοινοβουλευτική δημοκρατία, αλλά την κυβερνούσε αρχηγός συμμορίας, όπως συμβαίνει σε κάποιες βαλκανικές χώρες, πιστεύετε ότι οι εξελίξεις θα ήταν διαφορετικές; Πιστεύετε δηλαδή ότι οι κλέφτες δεν θα ήταν έξω και πιστεύετε ότι οι εισαγγελείς δεν θα ήταν στο πειθαρχικό; Εγώ, κυρίες και κύριοι συνάδελφοι, πιστεύω πως θα συνέβαινε ακριβώς το ίδιο με τον Πρωθυπουργό αρχηγό συμμορίας. Και σας τα λέω όλα αυτά για να προβληματιστείτε και να αρχίσετε σιγά σιγά να σκέφτεστε αν είστε κανονική Κυβέρνηση ή αν είστε Κυβέρνηση παρωδία. Επίσης, θα ήθελα να ρωτήσω και κάτι άλλο τους αξιότιμους συναδέλφους της Νέας Δημοκρατίας, επί του πολιτικού πάντα. Κυβερνήσατε τη χώρα επί πολλές δεκαετίες και τη ρίξετε στα βράχια κάθε φορά που την κυβερνήσετε. Καθ' όλη τη διάρκεια των κυβερνήσεών σας έχουν καταγγελθεί και έχουν αποκαλυφθεί εκατοντάδες οικονομικά σκάνδαλα. Αναρωτιούνται, λοιπόν, οι Έλληνες πολίτες, τόσα σκάνδαλα τόσες δεκαετίες, μια χρεοκοπία χώρας με τετρακόσια δισεκατομμύρια και κανένας, ούτε ένα λαμόγιο δεν αποκαλύφθηκε ποτέ από τη Νέα Δημοκρατία; Και αναρωτιούνται και οι ψηφοφόροι μου στην Πέλλα: μα τόσο έντιμο κόμμα είναι αυτή η Νέα Δημοκρατία; Και τότε βλέπουν κάποιους από εσάς στα τηλεοπτικά παράθυρα να τσιρίζουν και να φωνασκούν και παίρνουν τις απαντήσεις τους. Στατιστικά όμως - και αυτό είναι που μετράει, η στατιστική - είστε το πιο έντιμο κόμμα παγκοσμίως. Έχετε ποσοστό συγκάλυψης 100% και ποσοστό καταδικαστικών αποφάσεων 0%. Είμαι σίγουρη ότι αν σας αποκαλύψουν στην παγκόσμια βιβλιογραφία, οι απανταχού εγκληματικές οργανώσεις θα σπεύσουν να σας μιμηθούν. Όσο για τους συναδέλφους που συνέταξαν το πόρισμα, πέρασαν τις εξετάσεις. Μπράβο, συγχαρητήρια. Καλή αναβάθμιση στον προσεχή ανασχηματισμό και στην ιεραρχία της πολιτικής οργάνωσης ή, εν συντομία, οργάνωσης της οποίας είστε μέλη. Έτσι δεν είναι, κύριε Πλεύρη; Μην τυχόν σας ξεγελάσουν και σας δώσουν καμμία θέση Υπουργού σε κανέναν ανύπαρκτο Υπουργείο. Τόση δουλειά κάνατε.
Εσείς έχετε πάρει πολλά Υπουργεία με όλα τα μνημόνια που ψηφίζατε.
Κυρία συνάδελφε, μην απευθύνεστε σε συναδέλφους.
Τόση μπουγάδα βάλατε για να ξεπλύνετε, για να βγάλετε λάδι τους πρώην συνοδοιπόρους και τους φίλους σας. Πρέπει να το κεφαλοποιήσετε αυτό, κύριε Πλεύρη.
Κυρία συνάδελφε, συνεχίστε την ομιλία σας.
Θέλω όμως να σας πω ότι όλοι εδώ, εμείς και εσείς, έχουμε εκλεγεί από τον ελληνικό λαό με αποστολή να υπηρετούμε την πατρίδα υπερασπιζόμενοι το δημόσιο συμφέρον και με πρώτο μέλημά μας την ευημερία της χώρας και των Ελλήνων πολιτών. Και με αυτή την άθλια κατάσταση, κυρίες και κύριοι συνάδελφοι, αυτόν τον πολιτικό, δημοσιογραφικό και δικαστικό ζόφο που έχετε επιβάλει για να καλύψετε μια χούφτα ανθρώπων για τις παράνομες πράξεις στο παρελθόν, οδηγείτε τη χώρα συνολικά στα βράχια. Διαλύετε και την ελάχιστη πίστη που έχουν οι Έλληνες πολίτες στο πολιτικό σύστημα και βέβαια κάνατε τη χώρα να μοιάζει με μια ευρωπαϊκή θεσμική παρωδία και όχι με μια κανονική χώρα της Ευρωπαϊκής Ένωσης. Θέλω όμως να σας θυμίσω ότι στη Γαλλία μόλις πρόσφατα ο πρώην πρωθυπουργός ο κ. Φιγιόν μετά από σύντομες διαδικασίες κι όχι μετά από δικαστικές διαδικασίες όπως στην Ελλάδα, που διαρκούν δεκαπέντε και είκοσι χρόνια καταδικάστηκε σε φυλάκιση με αναστολή για ζητήματα που αφορούν στο ένα εκατομμυριοστό και σ' αυτά που έχουν διαπράξει στη συγκεκριμένη περίπτωση της «NOVARTIS»…
Κυρία συνάδελφε, πρέπει να κλείσετε.
Κυρίες και κύριοι συνάδελφοι - και με αυτό θα κλείσω - δεν θα μιλήσω για κάθαρση γιατί η κάθαρση είναι μια μεγάλη κουβέντα. Θα ήθελα όμως να κάνω έκκληση οι υγιείς δυνάμεις του ελληνικού Κοινοβουλίου να προσπαθήσουμε για μία πολιτική κανονικότητα, για την επανάσταση του αυτονόητου όπου δεν θα πηγαίνει ο εισαγγελέας στη φυλακή ο κλέφτης δεν θα γυρίσει στα τηλεπαράθυρα. Ευχαριστώ πολύ, κυρία Πρόεδρε.
Κι εγώ σας ευχαριστώ πολύ. [[Χειροκροτήματα από την πτέρυγα του ΣΥΡΙΖΑ]] Τον λόγο έχει ο κ. Μαρκόπουλος από τη Νέα Δημοκρατία για πέντε λεπτά.
Κυρία Πρόεδρε, κυρίες και κύριοι, τον κ. Παππά περιμέναμε. Προφανώς ο άνθρωπος αρκετά ταλαιπωρήθηκε το τελευταίο διάστημα. Ίσως δεν είχε το ψυχικό φορτίο - εφόδια να έρθει εδώ να μιλήσει. Δεν πειράζει. Αυτά είναι ανθρώπινα. Να πω την αλήθεια σήμερα νόμιζα ότι θα μιλούσαμε για τα πεπραγμένα Παπαγγελόπουλου. Όμως, τελικά με όλα αυτά τα μαγαζιά και τα παραμάγαζα αισθάνομαι λες και μιλάμε για νομοσχέδιο του Υπουργείου Ανάπτυξης για το εμπόριο. Δεν γνωρίζω μάλιστα μήπως μ' όλα αυτά τα μαγαζιά υπάρχει κανένας ευρωβουλευτής του ΣΥΡΙΖΑ, που να έχει νοικιάσει καταστήματα απ' αυτά που πρόσφατα αγόρασε με το δυναμικό real estate, το οποίο βλέπουμε ότι αναπτύσσεται τα τελευταία χρόνια στο κόμμα του ΣΥΡΙΖΑ. Πέραν όμως από όλα αυτά τα χιουμοριστικά να δούμε για ποιο λόγο βρεθήκαμε εδώ. Εδώ βρεθήκαμε γιατί ο κ. Παπαγγελόπουλος είχε δική του ατζέντα. Δεν το λέω εγώ. Ο κ. Παππάς τα έλεγε. Γιατί κατά δήλωση του κ. Παππά φέρονται κάποιοι να έβγαζαν λεφτά. Πολλά λεφτά. Και όλα αυτά μάλιστα εις βάρος του κεντρικού μαγαζιού. Κεντρικά πρόσωπα του δημόσιου και του πολιτικού βίου στοχοποιήθηκαν. Μάλιστα όχι κάποιοι τυχαίοι. Δέκα πολιτικά πρόσωπα και μάλιστα ο πρώην Πρωθυπουργός. Προσέξτε. Ο πρώην Πρωθυπουργός, ο εκλεγμένος από τον ελληνικό λαό ο Αντώνης Σαμαράς, δέκα πρωτοκλασάτοι Υπουργοί, ο υπηρεσιακός Πρωθυπουργός, σπιλώθηκαν. Όπως σπιλώθηκαν και άλλα πρόσωπα. Σπιλώθηκε ο κ. Παπασταύρου. Γιατί; Τι έκανε; Μεγάλο έγκλημα. Ήταν σύμβουλος του τέως Πρωθυπουργού, του κ. Σαμαρά. Ο κ. Μιωνή ο επιχειρηματίας, ο κ. Μεταξάς. Για να μην ξεχνιόμαστε, με τον κ. Μιωνή ο ΣΥΡΙΖΑ συνεργάστηκε. Θυμάμαι τον κ. Χαρίτση, τον κ. Παππά, τον κ. Γιώργο Τσίπρα να πηγαίνουν σε εκδηλώσεις στο Τελ Αβίβ - τις οποίες εγώ μάλιστα είχα καλύψει ως δημοσιογράφος τότε - και να λένε εξαιρετικά λόγια για τον κ. Μιωνή. Βέβαια μετά τον χαρακτήρισαν πολιτική βδέλλα. Τότε ήταν καλά. Στην πορεία μάλιστα επιχειρήθηκε σπίλωση και εις βάρος των μελών της προανακριτικής επιτροπής προφανώς για να πιεστούμε να μην ασκήσουμε το έργο μας, όπως θα έπρεπε να το ασκήσουμε. Ο Θάνος Πλεύρης γύρω στις δεκαπέντε φορές έχει ακούσει ό,τι έχει ακούσει. Ο Κώστας Καραγκούνης δέχτηκε πιέσεις. Η Ζωή Ράπτη, επίσης. Εσχάτως κι εγώ κατηγορήθηκα, όπως κι άλλοι συνάδελφοι. Από ποιους; Από εκείνους. που λάμβαναν δάνεια από τράπεζες για να κάνουν τον προεκλογικό τους αγώνα. Να δούμε κιόλας αν τα αποπληρώνουν. Από τους μαγαζάτορες και παραμαγαζάτορες που έβγαλαν πολλά λεφτά. Πολλά λεφτά. Έτσι έλεγε ο κ. Παππάς. Από εκείνους που ντίλαραν χρήματα για ακροδεξιούς εκδότες, αν και όμνυαν στο όνομα της Αριστεράς. Γιατί είναι η Αριστερά βλέπετε. Παρεμπιπτόντως, μας κατηγορούσαν για λασπολογία εκείνοι οι οποίοι δεν βρήκαν μία λέξη να πουν για τον σύντροφό τους, τον πρώην Βουλευτή τον Γιώργο Καΐσα από τον Έβρο ο οποίος παραδέχθηκε ότι είχε πάει ταξίδι με την «NOVARTIS» ως γιατρός. Παρά ταύτα, άλαλα τα χείλη. Δεν ακούσαμε κάτι γι' αυτό το ταξίδι από τους συναδέλφους του ΣΥΡΙΖΑ. Θα το ξέχασαν προφανώς. Δεν ακούσαμε κάτι για τους προπηλακισμούς που δεχθήκαμε τρεις φορές από Βουλευτές του ΣΥΡΙΖΑ κατά τη διάρκεια της άσκησης των καθηκόντων μας. Να σας θυμίσω ότι τόσο ο κ. Πολάκης, όσο και ο κ. Τζανακόπουλος τις πρώτες ημέρες που ξεκίνησαν οι διαδικασίες, μας προπηλάκισαν με βαρύτατους χαρακτηρισμούς. Σχεδόν προσπάθησαν να μας κάνουν να έρθουμε στα χέρια μαζί τους. Τους αποφύγαμε. Και δεν θα το κάναμε γιατί διαφέρουμε από αυτούς. Να σας θυμίσω τις καθημερινές ύβρεις. Να σας θυμίσω τα καθημερινά σχόλια εις βάρος μας και τις πιέσεις που προσπαθούσαν να ασκήσουν. Δεν ακούσαμε κάτι για τους επώνυμους και όχι κουκουλοφόρους μάρτυρες - το επαναλαμβάνω - που κατέθεσαν και κατέδειξαν τον Ρασπούτιν. Το πρόβλημα, λοιπόν, είναι αυτό που κυνικά ο Αλέξης Τσίπρας είπε τον Φλεβάρη του 2020, αν δεν κάνω λάθος, εσωκομματικά. Τι είπε ο Αλέξης Τσίπρας; Είχε δηλώσει ότι τη δεύτερη φορά Αριστερά το κόμμα του οφείλει να ελέγξει τους αρμούς της εξουσίας. Αυτό το είχε πει και ο κ. Πολάκης. Άλλη η βαρύτητα του κ. Πολάκη, άλλη βαρύτητα του κ. Τσίπρα. Πρόκειται για το σχέδιο κατάληψης των αρμών της εξουσίας το οποίο είχε αρχιτεκτονική από τα προηγούμενα χρόνια και απέκτησε δικαστική δομή. Κεντρικός πυλώνας του πολιτεύματός μας είναι το κράτος δικαίου. Είτε κάποιοι θέλουν, είτε κάποιοι δεν θέλουν. Εμείς θέλουμε στην ευρωπαϊκή Ελλάδα που κάποιοι θέλησαν να την εξελίξουν σε Βενεζουέλα της Μεσογείου και σε μια new age ερντογανική Τουρκία... Δεν ξέρω αν θυμόσαστε το σκάνδαλο Εργκένεκον όπου κάποιοι μιλούσαν για βαθύ κράτος. Το ακούμε και εδώ. Πως, δηλαδή, προσπάθησαν κάποιοι να ξηλώσουν κάποιοι συστήματα με δίκες στις οποίες πολλοί βρέθηκαν αθώοι τελικά. Κάποιοι ήθελαν να κάνουν άλλα πράγματα. Εμείς, λοιπόν, μέσα από μια δεκάμηνη διαδικασία ερευνών ανακρίσεων φέραμε στο φως στην υπόθεση «NOVARTIS». Καλέσαμε να μιλήσουν επώνυμοι δικαστικοί, πολιτικοί και επιχειρηματίες. Όχι κουκουλοφόροι. Ακούσαμε ηχητικά ντοκουμέντα. Όχι υποθέσεις και αερολογίες. Δεν μείναμε στα «δεν ξέρω», «δεν θυμάμαι», «δεν γνωρίζω». Ακούσαμε πολύ καλά. Ακούσαμε deals, ακούσαμε μαγαζιά, ακούσαμε ανθρώπους να λειτουργούν όχι ως Υπουργοί αλλά ως μεσάζοντες συμφερόντων. Να στήνουν με το έτσι θέλω στο απόσπασμα Πρωθυπουργούς και Υπουργούς παρέα με εισαγγελικούς λειτουργούς και δημοσιογράφους. Θα κλείσω επειδή δεν έχω πολύ χρόνο και δεν θέλω να κάνω κατάχρηση της χάρης που μας δίνει το Προεδρείο. Ο κ. Παππάς, αλήθεια, για όλα αυτά γιατί δεν είχε κινηθεί τόσες μέρες νομικά εις βάρος όλων αυτών που ανοιχτά τον κατηγόρησαν για τόσο σοβαρά πράγματα; Δυστυχώς δεν είναι εδώ. Νόμιζα ότι θα προηγηθεί. Αν ήταν εδώ θα ήθελα να τον ρωτήσω: Κύριε Παππά τι έγινε; Σας έφαγε η γάτα τη γλώσσα; Γιατί δεν μιλάτε; Μένουμε μόνο στους τηλεοπτικούς τσαμπουκάδες και στην άνεση των συνεντεύξεων με ένα μονοκάμερο και τους δημοσιογράφους απέναντι; Πείτε μας, σας παρακαλούμε: Ποια ήταν η τύπισσα και τι θα της λέγατε; Πώς θα την πιέζατε να κάνει τι, με ποια αρμοδιότητα και ποια εξουσία; Ποιοι έπαιρναν τα λεφτά τα πολλά; Ποια ήταν τα μαγαζιά; Να ενημερωθεί ο ελληνικός λαός. Αυτό το ότι «εγώ τα έλεγα στον Μιωνή» μου θυμίζει κάτι Ουρουγουανούς ποδοσφαιριστές, που έρχονταν στην Ελλάδα τη δεκαετία του 1970 και δεν μιλούσαν καλά ελληνικά. Θυμάστε τους διαλόγους. Έλεγε, δηλαδή: «Έχουν το δικό τους μαγαζί» και μας λέει τώρα ο κ. Παππάς ότι το «έχουν το δικό τους μαγαζί» το έλεγε στον Μιωνή σε τρίτο πρόσωπο, εννοώντας δηλαδή ότι ο Μιωνή έχει το δικό του μαγαζί, ότι ο Μιωνή βγάζει λεφτά πολλά. Σαν να μη μας τα είπαν καλά! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αγαπητοί συνάδελφοι, δεν θα πάρω άλλον από τον χρόνο σας. Θα κοιτάξω, όμως, προς εσάς, τους εκπροσώπους της Αριστεράς και κάποιους τους οποίους, μάλιστα, εκτιμώ και τους εκτιμώ βαθιά. Δεν σημαίνει ότι η ιδεολογική διαφορά δεν δίνει το δικαίωμα να έχεις κάποια εκτίμηση.
Κύριε συνάδελφε, ολοκληρώστε.
Πρόκειται για ανθρώπους, όπως εσάς, κύριε Βούτση, που για χρόνια μιλούσατε για ιδανικά, για ιδέες και για ιδεώδη. Αυτή, τελικά, την Αριστερά φέρατε στην εξουσία; Για αυτή την Αριστερά, την νταραβερτζίδικη και παρακρατική, αγωνιστήκατε τόσα χρόνια στους δρόμους, στους λαϊκούς αγώνες, στα κινήματα; Αυτή αγωνιστήκατε να φέρετε; Αυτή; Είστε ευχαριστημένος;
Κύριε συνάδελφε, πρέπει να κλείσετε.
Μιλώ σε σας συγκεκριμένα, με την ιδιότητα του πρώην Προέδρου της Βουλής, ένα υψηλό αξίωμα, το οποίο τιμήσατε. Όταν λέγατε «η ελπίδα έρχεται», το σύνθημά σας, αυτά είχατε στο νου σας;
Κύριε συνάδελφε, σας παρακαλώ!
Ολοκληρώνω. Αγαπητοί φίλοι, ο κορυφαίος μουσικός Φρανκ Ζάππα είχε πει πως ο σοσιαλισμός δεν πέτυχε στους ανθρώπους, επειδή τους αρέσει να τους ανήκουν πράγματα. Ναι, σε εμάς, που είμαστε κατά του σοσιαλισμού, μας αρέσουν πράγματα. Και αυτό που μας αρέσει είναι η ελευθερία, την ελευθερία που κάποιοι προσπαθήσατε να μας πάρετε. Δεν το πετύχατε.
Ευχαριστώ, κύριε συνάδελφε.
Μια μάχη δώσαμε, ώστε η Ελλάδα να μάθει τα σκοτεινά σχέδια εκείνων που έφεραν στη μνήμη μας τον στίχο «Φοβάμαι όλα αυτά που θα γίνουν για μένα, χωρίς εμένα». Σας ευχαριστώ πάρα - πάρα πολύ.
Και εγώ σας ευχαριστώ. Τον λόγο τώρα έχει ο κ. Ραγκούσης από τον ΣΥΡΙΖΑ για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι της Πλειοψηφίας, είναι τέτοιο το μέγεθος της ηθικής και πολιτικής σας κατάπτωσης που ειλικρινά, προσωπικά νιώθω την ανάγκη να ζητήσω συγγνώμη από τις λέξεις. Ναι, από τις λίγες λέξεις που θα χρησιμοποιήσω για να σας περιγράψω. Για να περιγράψω τα πρωτοφανή συγκλονιστικά, τα αδιαμφισβήτητα σκάνδαλα που έχετε διαπράξει. Πρώτο σκάνδαλο, το πρωτογενές και πιο απάνθρωπο, το σκάνδαλο «NOVARTIS», το σκάνδαλο της παράνομης αύξησης της τιμής των φαρμάκων της «NOVARTIS» ειδικά, μέσα στα μνημόνια, όταν το βιοτικό και εισοδηματικό επίπεδο εκατομμυρίων Ελληνίδων και Ελλήνων κατέρρεε, ένα σκάνδαλο που έχει αποδειχθεί πια με δεκάδες αδιαμφισβήτητα στοιχεία, μαρτυρίες, πορίσματα, τόσο στην Ελλάδα όσο και στις Ηνωμένες Πολιτείες της Αμερικής. Όμως, εσείς καμμία σημασία δεν δίνετε ούτε που σας ενδιαφέρει. Κανένα επιχείρημα δεν σας απασχολεί. Δεκάδες, εκατοντάδες ακούστηκαν. Κανένα αναντίλεκτο και αδιαμφισβήτητο στοιχείο δεν σας ενδιαφέρει. Γιατί; Διότι το μόνο, που σας νοιάζει είναι η συγκάλυψη και η απαλλαγή των ενόχων του πρωτογενούς σκανδάλου. Έχετε ταυτιστεί στην πραγματικότητα με τα μεγαλύτερα λαμόγια, με τα μεγαλύτερα τρωκτικά του δημόσιου χρήματος και αυτό το πολιτικό στίγμα θα σας συνοδεύει για πάντα. Όλους αυτούς τους δώδεκα μήνες και μέσα και έξω από την προανακριτική επιτροπή, ένα πολιτικό σχέδιο υλοποιείτε, την εκδικητική πολιτική δίωξη των πολιτικών σας αντιπάλων στο πρόσωπο του Δημήτρη Παπαγγελόπουλου. Δεύτερο σκάνδαλο, το υπερσκάνδαλο της κατατρομοκράτησης των εισαγγελικών αρχών που προσπάθησαν να ερευνήσουν το απάνθρωπο σκάνδαλο «NOVARTIS». Δημιουργήσατε, βέβαια, ήδη ένα φωτεινό σύμβολο δικαιοσύνης με ονοματεπώνυμο: Ελένη Τουλουπάκη. Διότι, διώκοντας την Εισαγγελέα Διαφθοράς Ελένη Τουλουπάκη, που διώκει το οικονομικό έγκλημα, στην πραγματικότητα διώκετε τους διώκτες της πολιτικής διαφθοράς, προστατεύετε στην πραγματικότητα τους επίορκους πολιτικούς, προστατεύετε την πολιτική μίζα. Αυτό κάνετε, διώκοντας την Ελένη Τουλουπάκη. Δηλαδή, σε τελική ανάλυση, τραυματίζετε ανεπανόρθωτα το κράτος δικαίου αυτό καθαυτό. Μετά τη δίωξη της Ελένης Τουλουπάκη, επάξια πλέον είστε όχι απλώς οι εκπρόσωποι, αλλά είστε οι επικεφαλής της διεφθαρμένης Ελλάδας. Επάξια πλέον είστε οι επικεφαλής της πολιτικής ανηθικότητας. Είστε ο εχθρός των παραγωγικών δυνάμεων της χώρας, η αιτία που αυτές δεν μπορούν να αναπτυχθούν. Τελικά, ειλικρινά δεν σας αξίζει ούτε καν η καταγγελία μας ούτε καν η κατακραυγή μας και η κατακραυγή του ελληνικού λαού. Γι' αυτό νιώθω την ειλικρινή ανάγκη ακόμη μια φορά να ζητήσω συγγνώμη από τις λέξεις που ξόδεψα για να σας περιγράψω και να αναφερθώ σε εσάς, στη Νέα Δημοκρατία, στη «NOVARTIS Δημοκρατία» του Κυριάκου Μητσοτάκη.
Ευχαριστώ πολύ, κύριε συνάδελφε. Τον λόγο τώρα έχει ο κ. Κυρανάκης από τη Νέα Δημοκρατία και αμέσως μετά η κ. Γιαννακοπούλου από το Κίνημα Αλλαγής.
Ευχαριστώ πολύ, κυρία Πρόεδρε. Ο τρόπος με τον οποίον και ο προηγούμενος ομιλητής, ο κ. Ραγκούσης, αλλά και πολλά άλλα στελέχη του ΣΥΡΙΖΑ και ο ίδιος ο κ. Παπαγγελόπουλος, υπερασπίζονται με τόσο πάθος μια εισαγγελέα η οποία χειρίστηκε με τον τρόπο που χειρίστηκε μια τόσο κρίσιμη υπόθεση, είναι ακριβώς η απόδειξη ότι η προηγούμενη κυβέρνηση δεν έκανε το αυτονόητο, να μείνει μακριά από τις δικαστικές και τις εισαγγελικές αρχές, να μείνει μακριά από τη δικαιοσύνη και να την αφήσει να είναι πραγματικά ανεξάρτητη. Όταν ξεκινούσαμε τις πρώτες συνεδριάσεις της προανακριτικής επιτροπής, όταν συστάθηκε και ξεκινήσαμε να καλούμε μάρτυρες για να αρχίσει να φωτίζεται η αλήθεια, κανείς από μας, στην Πλειοψηφία τουλάχιστον, δεν μπορούσε να φανταστεί αυτά τα οποία θα βλέπαμε για οκτώ μήνες και κυρίως, αυτά τα οποία ξετυλίχθηκαν το τελευταίο διάστημα και είδαν το φως της δημοσιότητας. Η εικόνα που έχει διαμορφωθεί και από τις καταθέσεις και από τα έγγραφα και από κάθε μορφής αρχείο το οποίο είχε εισέλθει στην προανακριτική επιτροπή είναι η εξής. Στη διακυβέρνηση ΣΥΡΙΖΑ υπήρχε ένα κεντρικό μαγαζί. Υπήρχε ένα κεντρικό μαγαζί το οποίο έκανε ενέργειες για να βγάλει λεφτά, πολλά λεφτά, όπως είπε και ο συνάδελφος, ο κ. Μαρκόπουλος και όπως ακούσαμε από το ηχητικό, από τα ίδια τα χείλη του κ. Παππά. Ο κ. Τσίπρας ήθελε μέσω αυτού του κεντρικού μαγαζιού να ελέγξει τη δικαιοσύνη μέσω του κ. Παπαγγελόπουλου, να ελέγξει τα μέσα ενημέρωσης μέσω του κ. Παππά και συγκυβερνούσε με ένα παρακράτος μέσω του κ. Καμμένου. Υπήρχε, βέβαια και ένα στραβοπάτημα στην πορεία αυτής της υπόθεσης: Ένα υποκατάστημα το οποίο ακολούθησε μια διαφορετική πορεία, ένα υποκατάστημα στη δικαιοσύνη, ένα παραμάγαζο, το οποίο όμως ακολουθούσε την ίδια ακριβώς μέθοδο, μια μέθοδο εκβίασης δικαστικών και εισαγγελικών λειτουργών. Για όποιους δεν ακολουθούσαν τις εντολές του κεντρικού μαγαζιού ή του παραμάγαζου έπρεπε να βγουν εκβιαστικά πρωτοσέλιδα φιλικών εφημερίδων προς την κυβέρνηση ΣΥΡΙΖΑ. Αν και αυτό δεν έπιανε, έπρεπε να ασκηθούν πειθαρχικά μέτρα, ανεξαρτήτως αν στο τέλος υπήρχε μια αθώωση και αν ακόμη και αυτό δεν έπιανε, τους οδηγούσαν με κάποιον τρόπο στην παραίτηση και στην απομάκρυνση, διότι χαλούσαν τη δουλειά. Ήρθε, όμως, η ώρα, κυρίες και κύριοι του ΣΥΡΙΖΑ, που οι πελάτες αυτού του μαγαζιού αρχίζουν και εκδικούνται. Να μην σας κάνει καθόλου εντύπωση που φτάνουν σε σημείο αυτοί οι πρώην «πελάτες» σας να χρησιμοποιήσουν ακραία μέσα για να καταδείξουν τις ευθύνες σας. Διότι σας ερωτώ και να απαντήσετε ο καθένας στον εαυτό σας με το χέρι στην καρδιά: αν υπήρχε έστω και ένα ηχητικό, έστω και ένα βίντεο - όπως μας λέγατε ότι υπήρχε βίντεο για τον κ. Βενιζέλο ή για τον κ. Πικραμμένο - το οποίο να δείχνει χρηματισμό ή υπόνοια χρηματισμού δεν θα το είχατε κάνει σημαία; Απευθύνομαι στους πιο ηθικούς από εσάς, όσοι υπάρχουν. Με το χέρι στην καρδιά, πιστεύετε ότι οι συνάδελφοί σας που είναι κάθε μέρα στις τηλεοράσεις δεν θα είχαν κάνει σημαία ένα τέτοιο ηχητικό, ένα τέτοιο βίντεο; Εδώ βάλατε ψευδομάρτυρες και φτιάξατε ολόκληρες καταθέσεις, με βάση τις οποίες διώχθηκαν πολιτικά πρόσωπα, πολιτικοί σας αντίπαλοι, να λένε ότι μπήκε μία μαύρη λιμουζίνα στο πάρκινγκ του Μεγάρου Μαξίμου και έβγαλε μια βαλίτσα με λεφτά για τον πρώην Πρωθυπουργό. Με αυτές τις γελοίες μαρτυρίες κυνηγήσατε πολιτικούς αντιπάλους, οι οποίοι, όμως, τώρα σας πηγαίνουν μέχρι τέλους. Δεν το πιστεύατε ότι θα σας πάνε μέχρι τέλους, αλλά αυτό ακριβώς συμβαίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα κάνω μεγάλη υπέρβαση του χρόνου μου, κυρία Πρόεδρε. Αυτό που με εξόργισε περισσότερο από όλα, είναι αυτό που ακούστηκε από τα χείλη του πρώην Πρωθυπουργού σήμερα στην Ολομέλεια, ο οποίος, ούτε λίγο ούτε πολύ, μας είπε ότι θα ανταλλάξει τη συναίνεση στα εθνικά θέματα και τη στήριξη της Κυβέρνησης σε εθνικά θέματα εφόσον δεν διωχθεί ο πρώην Υπουργός του, ο κ. Παπαγγελόπουλος. Ήρθε εδώ και τόλμησε να πει ότι γίνεται η δίωξη του κ. Παπαγγελόπουλου και αυτή θα κοστίσει τη συναίνεση που θα δώσει στα εθνικά θέματα. Τέτοια ντροπή ειλικρινά δεν περίμενα να νιώσω ως νέος Βουλευτής και ελπίζω να μην ξανανιώσει ποτέ κανείς σε αυτό το Κοινοβούλιο. Εμείς τουλάχιστον, κύριοι συνάδελφοι, ούτε πιστεύουμε ότι η θάλασσα δεν έχει σύνορα, ούτε είπαμε τυχοδιώκτες τους ανθρώπους οι οποίοι προστάτευσαν τα σύνορά στον Έβρο, ούτε όταν τέθηκε θέμα εξοπλισμών δεν είπαμε ότι με την Τουρκία θα το ρισκάρουμε. Εμείς είμαστε μια άλλη παράταξη, μια παράταξη που σας είπε μπράβο όταν τον Οκτώβριο του 2018 οι Ένοπλες Δυνάμεις με την πολιτική καθοδήγηση - εγώ θα το παραδεχθώ - της προηγούμενης κυβέρνησης έκαναν το εθνικό καθήκον και διέκοψαν τις έρευνες στο Αιγαίο του τουρκικού ερευνητικού πλοίου. Αυτό είναι και το καθήκον σας, να στηρίξετε την Ελλάδα, όχι την Κυβέρνηση, αλλά την Ελλάδα, η οποία πρέπει να γίνει όσο πιο ισχυρή γίνεται. Ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο τώρα έχει η κ. Γιαννακοπούλου από το Κίνημα Αλλαγής.
Κυρία Πρόεδρε, κυρίες και κύριοι συνάδελφοι, ζούμε μια ξεχωριστής ιστορικής σημασίας στιγμή. Συμμετέχουμε σε μια ιδιαίτερα σοβαρή συνεδρίαση της Βουλής, μέσα σε συνθήκες όξυνσης της τουρκικής επιθετικότητας, απέναντι στην οποία οφείλουμε να είμαστε ενωμένοι σαν γροθιά. Και καλείται η Βουλή να αποφασίσει θέλει ή δεν θέλει την πλήρη διαλεύκανση της υπόθεσης Παπαγγελόπουλου, της κατηγορίας για μία μοναδική σκευωρία στα ιστορικά χρονικά της δημοκρατίας μας, για την ενοχοποίηση πολιτικών αντιπάλων; Θέλει η Βουλή ή όχι να πέσει άπλετο φως παντού και να απονεμηθεί δικαιοσύνη; Αυτό συζητάμε σήμερα. Και τα διάφορα περιπλεγμένα, ρητορικά σχήματα κάποιων, η τακτική της «μπάλας στην εξέδρα», απλά εκθέτουν ακόμη περισσότερο όσους τα λένε και δείχνουν ακόμη περισσότερο προσπάθεια συγκάλυψης. Σήμερα όλοι οι Βουλευτές του ελληνικού Κοινοβουλίου θα έπρεπε να πουν, ναι, να ερευνηθούν όλα, μέχρι το τέλος, να αποφασίσει επιτέλους η δικαιοσύνη. Δεν το λένε, όμως, αν και ξέρουν τι συνέβη. Έτσι, όμως, γίνονται συνυπεύθυνοι όλοι, και ας μην είχαν σχέση, με ένοχα μυστικά, με καθεστωτικές πρακτικές, αντιδημοκρατικές πρακτικές στα όρια του ολοκληρωτισμού. Κυρίες και κύριοι συνάδελφοι, κάποιοι θυμήθηκαν τώρα το «βρώμικο '89». Είναι αυτοί ακριβώς που οι πολιτικοί τους πρόγονοι και οι σημερινοί καθοδηγητές τους πρωταγωνίστησαν στην παραπομπή του Ανδρέα Παπανδρέου. Ξεχνούν, όμως, ότι το ΠΑΣΟΚ τότε στο σκάνδαλο Κοσκωτά είχε ως αίτημα την «κάθαρση» και ψήφισε το ίδιο για την παραπομπή στελεχών του. Τι λέω, όμως, και εγώ! Όταν μιλάμε για το '89 μιλάμε για έναν ηγέτη σαν τον Ανδρέα Παπανδρέου και για ένα κόμμα σαν το ΠΑΣΟΚ, δεν μιλάμε για τον κ. Τσίπρα και τον ΣΥΡΙΖΑ που προφανώς θέλουν να είναι λίγο από όλα. Τι συνέβη λοιπόν. Στις 18 Μαΐου του 2018 η ελληνική Βουλή έζησε μία από τις μελανότερες στιγμές της στη νεότερη ελληνική ιστορία. Απαράδεκτα και ετσιθελικά δέκα κορυφαία πολιτικά στελέχη στήθηκαν στον τοίχο, χωρίς στοιχεία από ό,τι αποδείχθηκε σχεδόν για όλους, με προστατευόμενους μάρτυρες που οι καταθέσεις τους έλεγαν ότι άκουσαν «κάπου», «κάποτε», «από κάποιους» και με φημολογία ότι υπήρχαν τα περίφημα έγγραφα του FBI. Όλα πλέον έχουν αποδειχθεί απλά ψεύδη και αποτελέσματα ραδιουργιών ενός κυκλώματος που, προφανώς, προφανέστατα είχε πολιτική προστασία στον ύψιστο βαθμό. Στήθηκαν κάλπες. Στήθηκε μια άθλια εικόνα, που θα στοιχειώνει χρόνια αυτή εδώ την Αίθουσα. Και οι Βουλευτές της τότε πλειοψηφίας πήγαν ένας, ένας και ψήφισαν κατά την οδηγία της ηγεσίας του ΣΥΡΙΖΑ. Ήταν μια εικόνα μέγιστης θεσμικής απρέπειας, ποδοπάτησης οποιουδήποτε δημοκρατικού δικαιώματος, πολιτικής θρασύτητας. Ο στόχος ήταν σαφής: η ενοχοποίηση, ο διασυρμός, η ομηρία όσων πρωταγωνιστούσαν κατά της κυβέρνησης ΣΥΡΙΖΑ - ΑΝΕΛ, που σημειωτέων μαθαίνουμε ότι ο κ. Τσίπρας μάλλον παρακολουθούσε τον κ. Καμμένο μετά τις καταγγελίες της ΕΥΠ για λειτουργία παρακρατικού κυκλώματος με τη συμμετοχή του, όπως επίσης και με συμμετοχή εν ενεργεία και αποστράτων αξιωματικών. Τι κόσμος! Τι δημοκράτες και δήθεν αριστεροί, που θέλουν να ηγηθούν και της προοδευτικής παράταξης της χώρας μας! Όλα όσα στήριξαν το «βρώμικο '18» κατέπεσαν. Φάκελοι μπήκαν στο αρχείο. Και ουσιαστικά με τα επίσημα έγγραφα του FBI που επιτέλους ήρθαν - παρά τις αντιρρήσεις της κ. Τουλουπάκη - και μεταφράστηκαν επισήμως όλες σχεδόν οι υποθέσεις έχουν κλείσει, όλα αποδείχτηκαν παραμύθια. Το σχέδιο αποκαλύφθηκε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Αφού δεν άντεξε ο κ. Τσίπρας και «αυτοκαρφώθηκε» και είπε στην πρόσφατη συνέντευξη στον κ. Παπαχελά ότι ίσως τελικά το λάθος να ήταν ότι παραπέμψαμε δέκα και όχι λιγότερους, τρεις ή τέσσερις. Τι μας λέει αυτή η φράση; Δεν είναι φανερή η επίσημη παραδοχή της πολιτικής σκευωρίας, στην οποία επίορκοι δικαστικοί δέχτηκαν να παίξουν το ρόλο των κατευθυνόμενων κλητήρων; Τεσσεράμισι χρόνια στην κυβέρνηση και, στο όνομα των ανιστόρητων και αντιδημοκρατικών επιλογών σας, το κουκουλώσατε. Χαριστήκατε στη «NOVARTIS». Ποτέ δεν την ελέγξετε, ποτέ δεν επιβάλλατε πρόστιμο, ποτέ δεν ελέγξατε χιλιάδες από το χώρο της υγείας που ήταν γνωστά τα ονοματεπώνυμα τους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Η νέα Βουλή επομένως έχει καθήκον να ψάξει αυτή την υπόθεση και αυτές τις καταγγελίες. Πήρε απόφαση. Συγκρότησε την προανακριτική. Αυτή εργάστηκε υποδειγματικά και επίμονα, παρά τις συνεχείς τρικλοποδιές που επιδιώκατε στο έργο της. Και σήμερα η υπόθεση Παπαγγελόπουλου παίρνει το δρόμο της διαλεύκανσης. Το πόρισμα της προανακριτικής χρεώνει στον πρώην Αναπληρωτή Υπουργό οκτώ αδικήματα. Παράλληλα, ο Προϊστάμενος της εισαγγελίας Πρωτοδικών άσκησε δίωξη στην κ. Τουλουπάκη για ένα κακούργημα και πέντε πλημμελήματα. Ο κ. Τσίπρας δήλωσε ότι αυτά ούτε στη Λατινική Αμερική δεν συμβαίνουν. Μάλλον ξέρει πολύ καλύτερα στη Λατινική Αμερική τι συμβαίνει, αφού άλλωστε ο κ. Μαδούρο ήταν πρότυπο και υπόδειγμά του. Ο δε κ. Παππάς που επισκέφτηκε τη Λατινική Αμερική, μαζί με τον κ. Αρτεμίου, σίγουρα ξέρουν και μπορούν να πουν περισσότερα. Εγώ όμως, κυρίες και κύριοι συνάδελφοι, συνάγω τα εξής συμπεράσματα: Στην Ελλάδα η δημοκρατία λειτουργεί και δείχνει να ξέρει να αμύνεται κατά όσων θέλουν να την αλλοιώσουν. Ότι το κρίσιμο θέμα στη δημοκρατία είναι να υπάρχουν θεσμικά αντίβαρα στην εξουσία της πλειοψηφίας. Και φαίνεται ότι, παρά την όποια διάβρωση επιχειρήθηκε, τα αντίβαρα αυτά λειτούργησαν, ευτυχώς. Ότι όσοι πιστεύουν στον απόλυτο έλεγχο των «αρμών της εξουσίας» δεν πρέπει να είναι και ιδιαίτερα περήφανοι για αυτή τη δημοκρατική τους συνείδηση, γιατί δημοκρατία σημαίνει αυτονομία, ανεξαρτησία της δικαιοσύνης, ελευθεροτυπία. Επιτρέψτε μου δε να σας προτείνω δύο πράγματα, εντελώς φιλικά. Μην προσπαθείτε κάποιοι να εμφανιστείτε ως αγωνιστές που τώρα τους κυνηγάει το σύστημα το οποίο πήγατε, δήθεν, να αλλάξετε.
Κυρία συνάδελφε, πρέπει να κλείσετε σιγά - σιγά.
Κλείνω, σε μισό λεπτό, κυρία Πρόεδρε. Λειτουργήσατε σαν πιο παλιό και από το παλιό επιδεικνύοντας και επικίνδυνα στοιχεία κυνισμού και ολοκληρωτισμού. Μην λέτε συχνά ότι η δεύτερη φορά θα είναι αλλιώς γιατί έτσι τρομάζετε τον μέσο δημοκράτη πολίτη. Γιατί αν όλα αυτά τα οποία κάνατε, τα κάνετε χωρίς τον έλεγχο των αρμών της εξουσίας, φανταστείτε τι θα γίνει αν έρθετε δεύτερη φορά και τους ελέγξετε. Εμείς και κλείνω, κυρία Πρόεδρε, θα κάνουμε το χρέος μας. Τα άλλα τα αναλαμβάνει η δικαιοσύνη. Έτσι πρέπει. Φοβάμαι όμως, κυρίες και κύριοι συνάδελφοι, γιατί σε χρόνο ρεκόρ, σαν να ήσασταν έτοιμοι από καιρό, μαζέψατε πολλούς σκελετούς στην ντουλάπα σας. Αυτά που αποκαλύπτονται καθημερινά για τις επαφές κορυφαίων στελεχών σας, για διαλόγους που ήταν παρών ο Πρωθυπουργός, οι καταγγελίες Καλογρίτσα, οι διάλογοι με τον Μιωνή για μαγαζιά και παραμάγαζα, οι ανατριχιαστικές καταγγελίες για το Μάτι, όλα αυτά καθιστούν απαραίτητο το να διερευνηθούν από την δικαιοσύνη.
Κυρία συνάδελφε, ολοκληρώστε σας παρακαλώ. Έχετε ξεπεράσει κατά πολύ τον χρόνο.
Κυρία Πρόεδρε, ένα τελευταίο σχόλιο, πολύ σύντομο, σας παρακαλώ θερμά. Ξέρετε, με όλα αυτά τα οποία συμβαίνουν, με την απίστευτη τουρκική επιθετικότητα, η ομοψυχία για την υπεράσπιση των κυριαρχικών δικαιωμάτων της χώρας είναι αυτή τη στιγμή πιο απαραίτητη από ποτέ και δεν παζαρεύεται. Δεν μπαίνει, λοιπόν, κυρίες και κύριοι συνάδελφοι, στη ζυγαριά με το ακαταδίωκτο όσων ελέγχονται για αδικήματα, ούτε με τον παροπλισμό του κράτους δικαίου και τη δικαιοσύνη, ούτε με συμψηφισμούς και αμνησία για τη δράση παραδικαστικών και παρακρατικών μηχανισμών. Σας ευχαριστώ θερμά.
Κι εγώ, κυρία συνάδελφε, σας ευχαριστώ πολύ. Τον λόγο έχει τώρα ο κ. Νικολακόπουλος από την Νέα Δημοκρατία, για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, ύστερα από πολύμηνη διερεύνηση της υπόθεσης με την εξέταση πολλών μαρτύρων και σωρείας εγγράφων η προανακριτική επιτροπή κατέληξε σε ένα πόρισμα σωστό, δίκαιο και τεκμηριωμένο. Είπαμε ότι θα έρθουν όλα στο φως και ήρθαν. Είπαμε ότι εμείς δεν καταδικάζουμε, αλλά ερευνούμε, όπως έχουμε συνταγματική υποχρέωση και αυτό πράξαμε. Το αν κάποιος είναι αθώος ή ένοχος θα το κρίνει η ελληνική δικαιοσύνη. Ήρθε η ώρα, λοιπόν, να αποφανθεί η ανεξάρτητη ελληνική δικαιοσύνη. Και αυτό καλούμαστε να αποφασίσουμε σήμερα. Κυρίες και κύριοι συνάδελφοι, ήδη από τα τέλη του 2016 η πολιτική ζωή του τόπου πολώθηκε, δηλητηριάστηκε και αμαυρώθηκε από την υπόθεση «NOVARTIS». Η τότε Κυβέρνηση το έκανε σημαία. Τόσο ο πρώην Πρωθυπουργός, αλλά και οι Υπουργοί, συμπεριλαμβανομένου και του κ. Παπαγγελόπουλου, μαζί με φιλικά προς την τότε κυβέρνηση μέσα μαζικής ενημέρωσης, άρχισαν να προαναγγέλλουν εμπλοκή πολιτικών προσώπων, ακόμα και πρώην Πρωθυπουργού, χωρίς μέχρι τότε να υπάρχει καμμία μαρτυρική κατάθεση προστατευόμενου μάρτυρα, χωρίς να υπάρχει κανένα έγγραφο. Στη Βουλή και παντού, μιλούσαν κάποιοι για έγγραφο του FBI που εμπλέκει - δήθεν - συγκεκριμένα πολιτικά πρόσωπα. Αλλά το έγγραφο αυτό το ψάξαμε, το ζητήσαμε στην προανακριτική επιτροπή και ποτέ δεν το λάβαμε, γιατί πολύ απλά, δεν υπήρξε. Κάποιοι ήξεραν από πριν τι πρόκειται να γίνει. Η συνέχεια, γνωστή, πολιτικά πρόσωπα στοχοποιήθηκαν αδίκως, σπιλώθηκαν αδίκως με τόνους λάσπης, ερευνήθηκαν και τελικά μπροστά στην απουσία ακόμα και ενδείξεων - και όσο πλησίαζαν οι εκλογές του 2019- άρχισαν διαδοχικά να απαλλάσσονται με εισαγγελικές διατάξεις. Η επίθεση δε και η λασπολογία από τα φιλικά προς την τότε κυβέρνηση μέσα μαζικής ενημέρωσης ήταν τόσο συντονισμένη, ώστε να έχουν τη δυνατότητα να προβλέπουν και να δημοσιεύουν καταθέσεις προστατευόμενων μαρτύρων, πριν ακόμα αυτές δοθούν. Σε άλλες χώρες η διαχείριση της υπόθεσης «NOVARTIS» οδήγησε στην είσπραξη μεγάλων αποζημιώσεων. Εδώ χρησιμοποιήθηκε για την εξόντωση πολιτικών αντιπάλων. Γιατί τι κάνατε, κύριοι συνάδελφοι της Αξιωματικής Αντιπολίτευσης για να διεκδικήσετε αποζημίωση από τη «NOVARTIS» για το ελληνικό δημόσιο; Απολύτως τίποτα. Επενδύσατε μόνο στο ψέμα και στη λάσπη. Αλλά ξέρετε; Το ψέμα έχει κοντά ποδάρια. Η αλήθεια πάντα επικρατεί και αποκαλύπτεται. Και στο τέλος οι πραγματικοί ένοχοι οδηγούνται στη δικαιοσύνη. Και δικαιοσύνη μας, όπως και η δημοκρατία μας, είναι ισχυρές και μπορούν να αντιδρούν σε κάθε προσπάθεια χειραγώγησης. Αλλά το θέμα εδώ δεν είναι απλό, γιατί δεν αφορά μία οποιαδήποτε προσπάθεια χειραγώγησης, αλλά την προσπάθεια χειραγώγησης της δικαστικής εξουσίας από την εκτελεστική. Άρα το θέμα είναι εξόχως θεσμικό, αφορά τη λειτουργία του πολιτεύματος μας αφορά τη δημοκρατία μας. Όλα όσα περιλαμβάνονται στο πόρισμα μας, αλλά και όσα έρχονται καθημερινά στο φως της δημοσιότητας, δεν είναι ανεκτά από τη δημοκρατία μας. Αφήνουν μία βαριά σκιά επάνω της. Στοχοποίηση και προσπάθεια σπίλωσης πολιτικών αντιπάλων, που τελικά μπροστά στην παντελή απουσία στοιχείων απαλλάσσονται. Πιέσεις σε δικαστικούς λειτουργούς από Υπουργούς που τους καταγγέλλουν, οι ίδιοι οι δικαστικοί λειτουργοί. Επιθέσεις σε διακεκριμένους δικαστικούς λειτουργούς από μέσα μαζικής ενημέρωσης που εξαναγκάζουν δικαστικούς λειτουργούς, άλλους να ζητούν να εξαιρεθούν και άλλους να φοβούνται να μιλήσουν. Συζητήσεις στο Μέγαρο Μαξίμου με τη συμμετοχή Υπουργών για εκκρεμείς ποινικά υποθέσεις ιδιωτών με διεκδίκηση χρηματικών ποσών ή εξόδων, με κυνικές ομολογίες των ίδιων των πρωταγωνιστών. Ίσως γιατί δεν μπορεί να γίνει αλλιώς υπό το φόβο νέων ηχητικών ντοκουμέντων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θυμάστε άλλωστε και το περίφημο road map, που προέβλεπε και τις μελλοντικές αποφάσεις Δικαστικών Συμβουλίων και εισαγγελικών λειτουργών και βέβαια μαγαζιά και παραμάγαζα που βγάζουν λεφτά, πιέσεις σε μάρτυρες κι άλλα. Κυρίες και κύριοι συνάδελφοι της Αξιωματικής Αντιπολίτευσης, αυτή είναι η πρώτη φορά Αριστερά που δεν καταφέρατε να ελέγξετε τους αρμούς εξουσίας; Αλήθεια πώς οραματίζεστε τη δεύτερη φορά με τον έλεγχο των αρμών αυτών; Κυρίες και κύριοι συνάδελφοι, η ελληνική δικαιοσύνη είναι και πρέπει να παραμείνει ανεξάρτητη. Και στη λειτουργία του δημοκρατικού πολιτεύματος τη διάκριση των εξουσιών και τη λειτουργία της δικαιοσύνης δεν πρέπει να αφήσουμε καμμία σκιά. Και δεν θα αφήσουμε. Δεν πρέπει να κάνουμε καμμία έκπτωση. Τα στοιχεία είναι επαρκή. Και ήρθε η ώρα η ελληνική δικαιοσύνη να ρίξει άπλετο φως στη σκοτεινή αυτή υπόθεση. Με σεβασμό στο τεκμήριο της αθωότητας καλούμαστε να αποφασίσουμε σήμερα για να δώσουμε στη δικαιοσύνη τη δυνατότητα να αποφασίσει ανεπηρέαστα για ενδεχόμενες ποινικές ευθύνες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και οφείλουμε, κυρίες και κύριοι συνάδελφοι, να πράξουμε το αυτονόητο. Οι πολιτικές όμως ευθύνες, κύριοι συνάδελφοι της Αξιωματικής Αντιπολίτευσης, είναι ξεκάθαρες και σας βαρύνουν για όσα έγιναν στα τεσσεράμισι χρόνια της δικής σας διακυβέρνησης. Και γι' αυτές δεν έχουμε ακούσει ακόμα καμμία σοβαρή εξήγηση ούτε αυτοκριτική. Για τις πολιτικές ευθύνες ο λαός αποφάσισε πριν από ένα χρόνο, χωρίς μάλιστα να έχουν έρθει στο φως όλα αυτά που έχουν έρθει μέχρι σήμερα. Και θα το ξανακάνει στο μέλλον, δεν υπάρχει καμμία αμφιβολία. Για τις ποινικές ευθύνες όμως, του πρώην Αναπληρωτή Υπουργού Δικαιοσύνης και οποίου αλλού κριθεί, θα πρέπει να αποφασίσει η δικαιοσύνη. Και αυτήν την ευκαιρία στη δικαιοσύνη πρέπει να δώσουμε σήμερα. Σας ευχαριστώ.
Τον λόγο τώρα έχει η Πρόεδρος του Κινήματος Αλλαγής, κ. Γεννηματά, για δεκαπέντε λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, ζούμε ιδιαίτερα κρίσιμες στιγμές για την πορεία του τόπου μας. Η τουρκική επιθετικότητα παίρνει επικίνδυνες διαστάσεις. Πριν από λίγες μέρες η Ευρώπη, για άλλη μια φορά, δυστυχώς έστειλε στις ελληνικές καλένδες τη συζήτηση για τις ενέργειες της Τουρκίας. Είχαμε επισημάνει τότε ότι με τον τρόπο αυτό διατηρεί την ανασφάλεια και την αβεβαιότητα στην ευρύτερη περιοχή της Ανατολικής Μεσογείου. Δυστυχώς, δεν πέρασαν ούτε είκοσι τέσσερις ώρες και τι αποδείχθηκε; Αποδείχθηκε ότι κάθε καθυστέρηση αποθρασύνει την Τουρκία και την οδηγεί σε νέες παράνομες και επιθετικές ενέργειες σε βάρος της Ελλάδας, σε βάρος της Ευρώπης. Ελπίζω τώρα, μετά από αυτές τις εξελίξεις, ο Πρωθυπουργός να αντιλαμβάνεται ότι οι κυρώσεις για τις οποίες μιλούσαμε έπρεπε ήδη να έχουν συζητηθεί και έπρεπε ήδη να έχουν επιβληθεί, γιατί μονάχα αυτό καταλαβαίνει η Τουρκία. [[Χειροκροτήματα από την πτέρυγα του Κινήματος Αλλαγής]] Δεν υπάρχει αμφιβολία ότι τώρα προτεραιότητα έχει η ετοιμότητα και η αποφασιστικότητά μας για αποτροπή κάθε προσπάθειας παραβίασης των κυριαρχικών μας δικαιωμάτων. Έχει ευθύνη ο κύριος Πρωθυπουργός κι έχει ευθύνη γιατί αρνείται πεισματικά όλο αυτό το διάστημα τον διάλογο με τους πολιτικούς αρχηγούς. Θα είχαμε διαμορφώσει μια εθνική γραμμή. Θα είχαμε δημιουργήσει ένα αρραγές εσωτερικό μέτωπο. Θα ήταν ισχυρή η φωνή μας. Θα καταλάβαιναν όλοι ότι δεν αστειευόμαστε, ότι είμαστε αποφασισμένοι, αλλά μπορούμε να είμαστε ταυτόχρονα και αποτελεσματικοί στην υπεράσπιση των εθνικών μας δικαίων. Δεν υπάρχει αμφιβολία ότι οι αυριανές κατ' ιδίαν συναντήσεις είναι σημαντικές. Ήταν αναγκαίες, αλλά δεν αρκούν. Το επαναλαμβάνουμε, λοιπόν, για ακόμη μια φορά. Έχει έρθει η ώρα, κύριε Μητσοτάκη, μετά από αυτές τις εξελίξεις να συνεδριάσει επιτέλους το Συμβούλιο των Πολιτικών Αρχηγών, γιατί τώρα είναι η ώρα της ομοψυχίας. [[Χειροκροτήματα από την πτέρυγα του Κινήματος Αλλαγής]] Αφήστε, λοιπόν, τη μυστική διπλωματία και την αλαζονική λογική της αυτάρκειας της Κυβέρνησης. Σε κρίσιμα εθνικά ζητήματα ο ελληνικός λαός περιμένει από όλους μας να σταθούμε στο ύψος των περιστάσεων. Γι' αυτό και θέλω να πω με το χέρι στην καρδιά, ότι θεωρώ αδιανόητο η Αξιωματική Αντιπολίτευση να παζαρεύει, με τρόπο που προσβάλει βάναυσα τη δημοκρατία μας, την αναγκαία στήριξη που πρέπει να δώσει ετούτη την ώρα στα συμφέροντα του ελληνικού λαού. [[Χειροκροτήματα από την πτέρυγα του Κινήματος Αλλαγής]] Το Κίνημα Αλλαγής, κυρίες και κύριοι Βουλευτές, είναι εδώ και είναι αποφασισμένο. Είναι προτεραιότητά μας να είμαστε καταλύτης για να διασφαλίσουμε την ενότητα του έθνους και του λαού στις τόσο κρίσιμες στιγμές για την πατρίδα μας. Εξάλλου όλοι γνωρίζουν ότι είναι βαθιά χαραγμένο στο DNA της δικής μας παράταξης. Ναι, η δική μας παράταξη είναι η πατριωτική παράταξη που πάντα έβαζε το συμφέρον του ελληνικού λαού και του τόπου πάνω από μικροκομματικά συμφέροντα. [[Χειροκροτήματα από την πτέρυγα του Κινήματος Αλλαγής]] Έρχομαι τώρα στην απόφαση του Ευρωπαϊκού Συμβουλίου. Επιτέλους η Ευρώπη έκανε το βήμα μπροστά. Ξεκολλήσαμε. Το Κίνημα Αλλαγής έδωσε σημαντική μάχη μέσα από την ομάδα των Ευρωπαίων σοσιαλιστών. Κι εκεί είχαμε πρόβλημα, για να είμαστε ειλικρινείς και να είμαστε ρεαλιστές. Δώσαμε μεγάλη μάχη για να μπορέσουν τα χρήματα να είναι κατά κύριο λόγο μεταβιβάσεις και όχι δάνεια, να μην συνοδεύονται από νέα μνημόνια. Βεβαίως, τα παζάρια και οι συμβιβασμοί με όσους έχουν εμμονή στη λιτότητα οδήγησαν σε εκπτώσεις που δεν το θέλαμε από την αρχή που το παλεύαμε. Μειώθηκαν οι μεταβιβάσεις και αυξήθηκαν τα δάνεια. Έχουν περικοπεί σημαντικά κονδύλια, που αφορούν την υγεία, που αφορούν τη δίκαιη μετάβαση στη μετά το λιγνίτη εποχή. Εδώ ήμασταν με τον Πρωθυπουργό και τα συζητούσαμε και του έλεγα: «Δεν έχεις πόρους, πώς δεσμεύεσαι για το 2023;». Και τώρα κόβουν κι άλλα. Και βεβαίως έχουν κόψει και πόρους για τον εκσυγχρονισμό της αγροτικής παραγωγής, για την έρευνα, για την καινοτομία. Μειώθηκε η περίοδος εφαρμογής. Και το χειρότερο είναι ότι προβλέπεται μια διαδικασία όπου οι «φειδωλές» χώρες, όπως συνηθίσαμε να τις λέμε, θα έχουν τη δυνατότητα να «φρενάρουν» τα προγράμματα χωρών του νότου. Όμως, κυρίες και κύριοι Βουλευτές, παρ' όλα αυτά για την Ελλάδα ανοίγεται μια πολύ σημαντική ευκαιρία και γι' αυτό έχει πολύ μεγάλη σημασία πώς θα διαχειριστούμε αυτούς τους πόρους. Πρέπει να τους διαχειριστούμε και με σχέδιο, αλλά και με όραμα. Σε καμμία περίπτωση δεν πρέπει οι πόροι αυτοί να πάνε να κλείσουν τρύπες, να ξοδευτούν και πάλι με πελατειακές λογικές. Επιτέλους πρέπει να χτίσουμε το νέο παραγωγικό μοντέλο και να βάλουμε μπροστά την ανασυγκρότηση της ελληνικής οικονομίας. Εμείς για όλα αυτά συζητάμε όχι μόνο με ειδικούς, γιατί είδαμε που καταλήγει η δουλειά μόνο των ειδικών. Εμείς είμαστε σε ανοιχτή γραμμή με την ελληνική κοινωνία, με τους εκπροσώπους της, με τους παραγωγικούς φορείς. Συζητάμε καθημερινά μαζί τους. Και στη Διεθνή Έκθεση της Θεσσαλονίκης θα παρουσιάσουμε τη δική μας πρόταση για το πώς πρέπει να αξιοποιηθούν αποτελεσματικά οι πόροι αυτοί. [[Χειροκροτήματα από την πτέρυγα του Κινήματος Αλλαγής]] Κυρίες και κύριοι Βουλευτές, ο ελληνικός λαός βιώνει καθημερινά τις συνέπειες της πανδημίας, αλλά όχι μόνο της πανδημίας. Δυστυχώς, βιώνει και τις συνέπειες από τις πολιτικές της Κυβέρνησης, η οποία αντιμετωπίζει το θέμα με ανεπάρκεια και με ολιγωρία. Ήρθα μόλις από την Κρήτη και πριν από λίγο καιρό ήμουν στη Ρόδο, στην Κομοτηνή, στη Δράμα, στην Καστοριά, στη Φλώρινα. Έχω γυρίσει πάρα πολλούς νομούς, αλλά και νομούς τουριστικούς. Ο τουρισμός, κυρίες και κύριοι Βουλευτές, δοκιμάζεται σκληρά. Πολύ λίγα ξενοδοχεία έχουν ανοίξει με πολύ χαμηλή πληρότητα. Οι ξενοδοχοϋπάλληλοι δεν ξέρω πώς θα βγάλουν το χειμώνα. Οι μικρομεσαίοι στενάζουν και οι τράπεζες τους στερούν τη ρευστότητα. Οι αγρότες εγκαταλείπονται. Δυόμισι ώρες συζητούσαμε στη Μεσαρά. Είναι τεράστια τα προβλήματα. Και βέβαια οι εργαζόμενοι έχουν ήδη καταδικαστεί από την Κυβέρνηση στο δόγμα «μισή δουλειά και μισός μισθός». Όσο μας αφορά, καταθέσαμε έγκαιρα τις προτάσεις μας, το ενδιάμεσο πρόγραμμα, που είναι πάντα στο τραπέζι και δίνει λύσεις. Γιατί ο στόχος μας από την αρχή ήταν να κρατήσουμε όρθια την κοινωνία και ζωντανή την οικονομία. Δυστυχώς, η Κυβέρνηση δεν μας άκουσε και σήμερα τρέχουν και δεν φτάνουν. Και το λέω αυτό γιατί κάθε μέρα που περνάει είναι κατανοητό ότι η χώρα δεν αντέχει νέο lockdown, ούτε γενικό ούτε τοπικό. Πρέπει να προσέχουν, λοιπόν, πάρα πολύ και να ξέρουν ότι τους παρακολουθούμε σε κάθε βήμα με το αλαλούμ που όλο αυτό το τελευταίο διάστημα έχουν επιβάλλει με τις πολιτικές τους. Είναι ιδιαίτερα δύσκολη η κατάσταση για τον ελληνικό λαό και μέσα σε αυτή την κρίσιμη ώρα υπάρχει μια Αξιωματική Αντιπολίτευση η οποία έχει χάσει κάθε ίχνος αξιοπιστίας. Τα όσα αποκαλύπτονται για τα έργα και τις ημέρες του ΣΥΡΙΖΑ δημιουργούν μια αποκρουστική εικόνα και αναδεικνύουν μια βαθιά, αυταρχική, καθεστωτική, αντιδημοκρατική αντίληψη, θύλακες παρακράτους. Αναρωτιέμαι: Τι σχέση έχουν αυτά με προοδευτική δύναμη; Τι σχέση έχουν αυτά με την ιστορία της Αριστεράς στην Ελλάδα; Παραδικαστικό κύκλωμα, μαγαζιά, παραμάγαζα, παρακρατικές και παράνομες πράξεις για τον έλεγχο των μέσων ενημέρωσης! Και τώρα βέβαια προστίθενται και οι φρικιαστικές αποκαλύψεις για τα όσα συνέβησαν στο Μάτι. Εμείς βέβαια τα λέγαμε από τότε, από το 2018 και ήμασταν οι μόνοι που φωνάζαμε, ιδιαίτερα για το αποκρουστικό επικοινωνιακό σόου με τη συμμετοχή και την παρουσία του τότε Πρωθυπουργού του κ. Τσίπρα που προσπαθούσε να συγκαλύψει ευθύνες την ώρα που γνώριζαν ότι καίγονταν άνθρωποι. Και βέβαια είναι φρικιαστικά τα όσα αποκαλύπτονται και για το πώς λειτουργούσε η Πυροσβεστική, που αφήνονταν περιοχές να καούν για να γίνει το ξεκαθάρισμα των δικών τους παιδιών. Οι χειρισμοί του ΣΥΡΙΖΑ, δεν υπάρχει αμφιβολία, ότι ήταν και προκλητικοί και απαράδεκτοι. Διαχειρίστηκαν τις ζωές μας χωρίς κανένα αίσθημα ευθύνης και χωρίς δημοκρατικό ήθος. Αυτή είναι η πραγματικότητα με πρώτο πολιτικό υπεύθυνο τον κ. Τσίπρα, που ως Πρωθυπουργός γνώριζε τα πάντα, συμμετείχε σε πολλές από τις συσκέψεις και τώρα συνεχίζει να καλύπτει τους προαίτιους όλων αυτών των κυκλωμάτων και των συμπεριφορών. Ο κ. Τσίπρας, λοιπόν, έχει μεγάλη πολιτική ευθύνη για τον θεσμικό εκτροχιασμό επί ημερών του. Ο ΣΥΡΙΖΑ δεν έχει το ηθικό ανάστημα και την πολιτική αξιοπιστία για να επιτελέσει τον ρόλο του ως Αξιωματική Αντιπολίτευση. Και θέλετε να σας πω κάτι τελικά; Το περίφημο ηθικό πλεονέκτημα της δήθεν Αριστεράς του ΣΥΡΙΖΑ ήταν η μεγαλύτερη πλάνη της Μεταπολίτευσης. Μπορεί να βολεύει αυτό, βεβαίως, τον κ. Μητσοτάκη. Μπορεί να τον βολεύει αυτή η ηθική κατάπτωση του ΣΥΡΙΖΑ, γιατί νομίζει ίσως ότι μπορεί να μείνει ανενόχλητος να εφαρμόζει τις συντηρητικές του πολιτικές. Όμως, κάνει μεγάλο λάθος και κάνει μεγάλο λάθος γιατί το Κίνημα Αλλαγής είναι εδώ. Εμείς, λοιπόν, το Κίνημα Αλλαγής, είμαστε αντίβαρο στις συντηρητικές πολιτικές της Δεξιάς, είμαστε ασπίδα στη δημοκρατία και το πραγματικό στήριγμα για την ελληνική κοινωνία. [[Χειροκροτήματα από την πτέρυγα του Κινήματος Αλλαγής]] Κυρίες και κύριοι Βουλευτές, σήμερα η Βουλή συζητά και αποφασίζει για μια σκοτεινή ιστορία, για μια πολιτική σκευωρία, για ένα πολυπλόκαμο παραδικαστικό κύκλωμα που έχει έρθει πλέον στο φως με λεπτομέρειες, αλλά και ονόματα. Από την πρώτη μέρα εμείς ξεκαθαρίσαμε πως θα κάνουμε τα πάντα για να διερευνηθεί αυτή η υπόθεση και να καταλογιστούν οι ευθύνες όπου και αν βρίσκονται. Αποδεικνύεται πλέον η ύπαρξη και η λειτουργία ενός σκοτεινού, παραδικαστικού κυκλώματος, ενός κυκλώματος που δεν προήλθε από παρθενογένεση. Είχε ήδη γεννηθεί μέσα από τα σπλάχνα της Δεξιάς. Και, βέβαια, όπως πολλοί γνωρίζουν, ίσως οι παλαιότεροι, τότε κύριο στόχο είχε το ΠΑΣΟΚ και τη δημοκρατική παράταξη, αλλά τα τελευταία χρόνια ήταν ο ΣΥΡΙΖΑ εκείνος που το υιοθέτησε και το υιοθέτησε πλήρως και το καρπώθηκε απροκάλυπτα και αδίστακτα. Πόνταρε πάνω στη δική τους τεχνογνωσία για να χτίσει το δικό του παρακράτος, να αλώσει τους θεσμούς και να ελέγξει την εξουσία με αυτόν τον τρόπο. Ο κ. Παπαγγελόπουλος, γνωστός από την εποχή της καραμανλικής διακυβέρνησης, ανέλαβε συντονιστής ενός ολόκληρου συστήματος παραεξουσίας μέσα στους κόλπους του εισαγγελικού κυρίως σώματος. Κανένα απολύτως πρόβλημα δεν είχε ο ΣΥΡΙΖΑ και κανέναν απολύτως δισταγμό δεν είχε προσωπικά ο κ. Τσίπρας να αναθέσουν την καταπολέμηση δήθεν της διαφθοράς στον επικεφαλής των μυστικών υπηρεσιών του κ. Καραμανλή. [[Χειροκροτήματα από την πτέρυγα του Κινήματος Αλλαγής]] Δεν θα επανέλθω στις σχέσεις ΣΥΡΙΖΑ και καραμανλικής συνιστώσας. Τα έχουμε πει πολλές φορές. Εγώ θέλω να πω ότι μονάχα το ΠΑΣΟΚ συνέδεσε το όνομά του με μεταρρυθμίσεις, με τη διαφάνεια, τη δικαιοσύνη, το κράτος δικαίου. Πώς να το κάνουμε; Δεν είμαστε φτιαγμένοι από το ίδιο υλικό. Εμείς έχουμε άλλες ιστορικές διαδρομές, ρίζες, αποτύπωμα και το αποτύπωμά μας είναι θετικό, είναι θεσμικό και ανεξίτηλο. Εσείς, κύριοι του ΣΥΡΙΖΑ, κάνετε πως δεν βλέπετε. Αρνείστε και τις ενδείξεις και τις αποδείξεις. Συνεχίζετε να καλύπτετε τους υπεύθυνους και τις πράξεις τους. Δεν κάνετε κάθαρση και είναι συνειδητή αυτή η επιλογή σας. Στο ψευτοδίλημμα, κυρίες και κύριοι Βουλευτές, «σκάνδαλο ή σκευωρία» οι Βουλευτές μας στην επιτροπή απάντησαν καθαρά: Και σκάνδαλο και σκευωρία, γιατί υπήρχε - και το αποκαλύψαμε - το σκάνδαλο στο φάρμακο και ειδικά το σκάνδαλο «NOVARTIS» και όχι μόνο αυτής, αλλά και άλλων πολυεθνικών που υιοθέτησαν παράνομες και αθέμιτες πρακτικές. Και εκεί ακριβώς έγκειται η βαθύτερη συνέπεια αυτής της σκευωρίας. Τι έγινε εδώ; Στην Ελλάδα έγινε το ακριβώς αντίθετο από ότι έγινε στον υπόλοιπο κόσμο. Με την καθοδήγηση αυτού του παραδικαστικού κυκλώματος η εισαγγελία διαφθοράς κατ' ουσίαν αρνήθηκε να διερευνήσει τις πραγματικές ευθύνες για το πραγματικό σκάνδαλο των αθέμιτων πρακτικών των πολυεθνικών. Τυχαίο; Δεν νομίζω. Η συγκάλυψη των αθέμιτων πρακτικών της «NOVARTIS» απέκλεισε ως τώρα τη χώρα μας και από οικονομικές αποζημιώσεις. Και αυτό δεν το λέμε τώρα. Το φωνάζουμε σε αυτή την Αίθουσα από το 2018 σταθερά. Όμως, ΣΥΡΙΖΑ και Νέα Δημοκρατία έχουν παράλληλες ευθύνες στα ζητήματα του φαρμάκου από την έκρηξη της δαπάνης πριντο 2009 ως την άρνηση τιμολόγησης του φαρμάκου το 2015. Και τα δύο αυτά κόμματα έχουν διαχειριστεί με ολέθριο τρόπο το δημόσιο χρήμα στον χώρο της υγείας. Επαναλαμβάνω εν τάχει και επιγραμματικά, γιατί τα έχουμε πει πάρα πολλές φορές, ότι η εκτόξευση της φαρμακευτικής δαπάνης από την Κυβέρνηση της Νέας Δημοκρατίας το 2004-2009 επηρέασε πάρα πολύ τον εκτροχιασμό της οικονομίας, που οδήγησε τελικά στην κρίση και στα μνημόνια και αυτό προσπάθησαν να το αποσιωπήσουν εντέχνως και η Νέα Δημοκρατία και ο ΣΥΡΙΖΑ. Μέχρι σήμερα πασχίζουν για αυτό. [[Χειροκροτήματα από την πτέρυγα του Κινήματος Αλλαγής]] Υπάρχουν, όμως, και οι αριθμοί που απαντούν, γιατί η σπατάλη επί Νέας Δημοκρατίας είχε αγγίξει τα 12,3 δισεκατομμύρια στο φάρμακο και με τις δικές μας παρεμβάσεις - όχι με μαγικά και ευχολόγια, αλλά με συγκρούσεις, με τομές, με μεταρρυθμίσεις, με ρήξεις με μεγάλα συμφέροντα - φτάσαμε το 2014 στα 2,6 δισεκατομμύρια και αυτό ήταν προς όφελος των συμφερόντων του ελληνικού λαού. Τότε, βέβαια, κάποιοι μας πετροβολούσαν. Μόνοι μας παλεύαμε. Πάμε, λοιπόν, σ' αυτό το πραγματικό σκάνδαλο. Κάποιοι αποφάσισαν να στήσουν μια ολόκληρη μεθόδευση, μια πραγματική σκευωρία. Απέναντι στη δική σας πλεκτάνη εμείς απαιτήσαμε διαφάνεια. Είπαμε: «Όλα στο φως για τους πάντες και παντού, να αποδοθούν οι ευθύνες…» - το επαναλαμβάνω - «… όπου κι αν βρίσκονταν». Όμως, δεν αρκεί αυτό, κυρίες και κύριοι Βουλευτές, γιατί έχουμε χρέος να εισάγουμε, επιτέλους, θεσμικές δικλίδες ασφαλείας, ώστε να χτυπήσουμε το κακό στη ρίζα του και να μη βρεθούμε μετά από λίγα χρόνια εμείς οι άλλοι να συζητούμε ξανά για τα ίδια προβλήματα στο πολιτικό σύστημα. Αυτή είναι η ευθύνη μας σήμερα, να κοιτάξουμε μπροστά. Δέκα μήνες, λοιπόν, μετά τη συγκρότηση της επιτροπής αυτή η διαδικασία οδεύει στο τέλος της με τη σημερινή απόφαση της Βουλής. Το Κίνημα Αλλαγής έχει πάρει μια ξεκάθαρη θέση υπέρ της παραπομπής του πρώην Αναπληρωτή Υπουργού Δικαιοσύνης και τώρα πια τον λόγο πιστεύω ότι μετά τη σημερινή απόφαση θα έχει η δικαιοσύνη, γιατί όλα - επαναλαμβάνω - πρέπει να έρθουν στο φως και όλοι στο φως κρίνονται. Σας ευχαριστώ πολύ.
Κι εγώ σας ευχαριστώ, κυρία Πρόεδρε. Τον λόγο τώρα έχει ο κ. Παππάς και αμέσως μετά ο κοινοβουλευτικός εκπρόσωπος της Νέας Δημοκρατίας.
Ευχαριστώ, κυρία Πρόεδρε. Η σημερινή συζήτηση διεξάγεται υπό το φως καταιγιστικών εξελίξεων και της βαριάς σκιάς των γεγονότων τόσο στα εθνικά ζητήματα όσο και στην οικονομία. Η οικονομία μας έχει μπει σε μια βαθιά ύφεση και είναι απολύτως βέβαιο ότι η πλειοψηφία του Σώματος εδώ δεν έχει καμμία συναίσθηση των γεγονότων. Έρχεται ο υπόκωφος θόρυβος των γεγονότων, αλλά η Πλειοψηφία νομίζει ότι θα περισώσει κάτι από μια συστηματική προσπάθεια αντιπερισπασμού. Έχουμε εξελίξεις στην οικονομία με την ύφεση, έχουμε τη δυσμενή προοπτική της εφαρμογής της έκθεσης Πισσαρίδη, την οποία επιθυμούμε και εμείς να δούμε για να ανοίξουμε συζήτηση. Και έχουμε, βεβαίως και τις εξελίξεις στα ελληνοτουρκικά, οι οποίες είναι αποτέλεσμα, δυστυχώς και διπλωματικής, αλλά και επιχειρησιακής ολιγωρίας της Κυβέρνησης. Τι κάνει, λοιπόν, η κυβερνητική Πλειοψηφία; Έναν συστηματικό αντιπερισπασμό. Ξεκινάει με τη «NOVARTIS». Και ακούω εδώ ομιλίες σήμερα σαν να μην έχει μεσολαβήσει τίποτα. Πού είναι το σκάνδαλο «NOVARTIS»; Εσείς οι ίδιοι ομολογήσατε ότι δεν υπάρχει σκευωρία, διότι διευρύνατε το κατηγορητήριο. Δεν άκουσα καμμία αναφορά στο γεγονός ότι η ίδια η εταιρεία παραδέχθηκε ότι χρημάτιζε στην Ελλάδα για να ευνοείται. Θέλετε να την ξεχάσετε αυτή την ομολογία; Μήπως δεν συνέβη; Θα διεκδικήσετε αποζημιώσεις από την εταιρεία προς όφελος του δημοσίου ή μήπως πρέπει να τους πληρώσουμε και για ψυχική οδύνη; Αυτά τα ερωτήματα νομίζω είναι εκκωφαντικά και ενώπιον του ελληνικού λαού γίνεται και αστεία η προσπάθειά σας, κυρίες και κύριοι. Τελειώσατε με τη «NOVARTIS», πήγατε στη δική μου στοχοποίηση. Εδώ θα ήθελα να πω κάτι για ένα λεπτό. Πρώτον, όσον αφορά το ζήτημα των καναλιών, έχετε πολύ μεγάλο θράσος, έτσι; Τριάντα χρόνια το ελληνικό δημόσιο δεν είχε εισπράξει ούτε 1 ευρώ για τις άδειες, ούτε 1 ευρώ! Και προσέξτε τι επιχειρήματα κομίζετε στον δημόσιο διάλογο, πολλά από αυτά είναι και υποβολιμαία, διότι έχουν δοκιμαστεί στο Συμβούλιο της Επικρατείας. Δεν έχει υπάρξει διαγωνισμός ο οποίος πέρασε μεγαλύτερο, πολλαπλό κόσκινο με αλλεπάλληλες αιτήσεις ασφαλιστικών μέτρων, αιτήσεις ακύρωσης σε όλη του τη διαδικασία από τον διαγωνισμό για τις άδειες. Κανένας στο ελληνικό δημόσιο! Και θέλω να σας θυμίσω, επίσης, ότι με βάση αυτόν τον διαγωνισμό ομόφωνα το Εθνικό Συμβούλιο Ραδιοτηλεόρασης αποφάσισε ότι οι άδειες αποτιμώνται στα 250 εκατομμύρια ευρώ. Και αντί να έρθετε εδώ να ζητήσετε μία συγγνώμη, που δεν είχατε τριάντα χρόνια εισπράξει τίποτα - παρέλασαν και πρώην Υπουργοί από αυτό το Βήμα και στα μέσα ενημέρωσης - δεν οφείλετε μια εξήγηση; Και καλά, άντε τις άδειες δεν τις καταφέρατε - σκοπίμως λέω εγώ - τα 150 εκατομμύρια ευρώ από τον φόρο διαφήμισης και τα τέλη χρήσης συχνοτήτων γιατί δεν τα εισπράττατε; Προσωπικά γνωρίζω, ναι, υπάρχουν κάποιοι κύκλοι οι οποίοι δεν θα το συγχωρέσουν ούτε σε εμένα ούτε στην παράταξή μας αυτό που κάναμε και εφαρμόσαμε για πρώτη φορά το Σύνταγμα στο τηλεοπτικό πεδίο, αλλά ξέρετε επειδή ο κόσμος έχει και νου και γνώση, τα επιχειρήματά σας τα δοκιμάζετε και τα μετράτε - μαθαίνουμε - στις δημοσκοπήσεις και πηδάτε από το ένα θέμα στο άλλο. Μιωνή: Μάλιστα. Είναι προφανές ότι δεν σας ενοχλεί. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Θα χρειαστώ δύο λεπτά και την κατανόησή σας, κυρία Πρόεδρε, ευχαριστώ. Είναι προφανές ότι δεν σας ενοχλεί ότι εδώ πέρα είχε στηθεί ένα ολόκληρο κύκλωμα συστηματικών παρακολουθήσεων και ο ομιλών υπέστη και φυσική παρακολούθηση πέραν όλων των άλλων. Θα σας πω το εξής, όμως και προσέξτε: Αυτοί που διακινούν ότι υπάρχουν και άλλες κασέτες, σκεφτείτε μήπως το απευθύνουν σε εσάς το ερώτημα, γιατί έχουν υπάρξει κολλητοί σας για πάρα πολύ μεγάλο χρονικό διάστημα. Πατήσατε, όμως και εκεί τα κορδόνια σας, διότι τι βγήκε από τη συνομιλία που παρανόμως ηχογράφησε ο εν λόγω κύριος; Απέδειξε τον δικό μας τον ισχυρισμό ότι η παρέμβασή μας ήταν κατόπιν έκκλησης της χώρας του Ισραήλ - πρώτον - και βεβαίως, άφησε και πολλά αναπάντητα ερωτήματα για τα θολά σημεία της συνομιλίας, τα οποία σας έδωσαν εσάς επιχειρήματα να έρχεστε εδώ πέρα και να πετροβολάτε. Ρωτάω, λοιπόν, εγώ τώρα: Σε λίγη ώρα θα ανέβει σε αυτό το Βήμα ο Αντώνης Σαμαράς, ο οποίος κρύβεται…
Πώς κρύβεται; Αφού θα έρθει!
…να απαντήσει, λοιπόν, τι έγινε το 2013 και γιατί είπε στον εκδότη Φιλιππάκη «μην ακουμπάς!»... Σε εσένα έρχομαι, μην μιλάς τώρα, έρχομαι και σε εσένα!
Να μου μιλάτε στον πληθυντικό!
Είπε, λοιπόν, στον εκδότη Φιλιππάκη ο Σαμαράς «μην πειράζεις τον Μιωνή και τον Παπασταύρου γιατί μας έχουν βοηθήσει». Δεν θα ήταν μια πράξη πολιτικής γενναιότητας να έρθει ο Σαμαράς στην προανακριτική, κύριε Πρόεδρε; Θα ήταν. Δεν το έκανε! Δεν θα ήταν μία πράξη πολιτικής γενναιότητας να έρθει και να εξεταστεί κατ' αντιπαράσταση με τον Παπαγγελόπουλο; Θα ήταν. Δεν το έκανε! Γιατί δεν το έκανε;
Ίσως και ο Τσίπρας!
Γιατί δεν το έκανε;
Κύριε συνάδελφε, σας παρακαλώ!
Τέτοιο πολιτικό θάρρος δεν έχετε!
Αν τα επιχειρήματά σας εξαντλούνται σε αυτό…
Επειδή, λοιπόν, η «NOVARTIS» έχει ομολογήσει στον συμβιβασμό της με το αμερικανικό δημόσιο ότι χρημάτιζε και είχε και διάφορα...
Λέγε για τα μαγαζιά και τα λεφτά! Τώρα άστα αυτά!
Κύριε συνάδελφε, σας παρακαλώ πολύ, αφήστε τον ομιλητή να τελειώσει και όποιος ανέβει πάνω στο Βήμα θα απαντήσει! Σας παρακαλώ πάρα πολύ να κρατάμε την ησυχία!
Αυτό το Βήμα είναι ιερό και απαιτεί και ένα επίπεδο, στο οποίο είναι προφανές ότι τα εντελλόμενα του Φρουζή δεν μπορούν να ανταποκριθούν στο ύψος αυτού του επιπέδου. [[Χειροκροτήματα από την πτέρυγα του ΣΥΡΙΖΑ]] Άρα, λοιπόν, νομίζω ότι θα έπρεπε να είναι πιο προσεκτικοί. Ειλικρινά πιστεύω ότι θα αδράξει την ευκαιρία ο κ. Σαμαράς και ανεβαίνοντας σε αυτό το Βήμα θα τις δώσει αυτές τις απαντήσεις, διότι εδώ πέρα ξαφνικά καταλάβαμε όλοι ότι υπάρχει μια λεπτή γαλάζια γραμμή που συνδέει δύο τεράστια σκάνδαλα διασπάθισης δημοσίου χρήματος στην Ελλάδα, λίστα Λαγκάρντ και «NOVARTIS». Για δείτε λίγο την ανθρωπογεωγραφία! Μήπως είναι τα ίδια πρόσωπα που ανακυκλώνονται; Τι έχουμε εδώ; Την εθνική της φοροδιαφυγής και της διασπάθισης του δημοσίου χρήματος; Αυτή είναι, λοιπόν, η ενδεκάδα, η «dream team»; Εν πάση περιπτώσει, νομίζω ότι έχετε πάρει τα μαθήματά σας και από αυτή την ιστορία, έχει αποδειχθεί ότι είστε εσείς αυτοί που εργαλειοποιήσατε και αξιοποιήσατε…
Πρέπει να κλείσετε σιγά - σιγά, κύριε συνάδελφε.
Κλείνω, κυρία Πρόεδρε, δώστε μου μισό λεπτό μόνο. Έχει αποδειχθεί ότι εσείς είστε αυτοί που εργαλειοποιήσατε, αξιοποιήσατε πολιτικά ένα καθεστώς και ένα παρακράτος παρακολουθήσεων και είμαι πάρα πολύ σίγουρος ότι θα έχουμε ενδιαφέρουσες εξελίξεις και θα αποδειχθεί εάν το ενορχηστρώσατε κιόλας. Και σε αυτά θα πρέπει να δώσετε απαντήσεις. Τη δε τυμβωρυχία των τελευταίων ημερών νομίζω ότι θα πρέπει να την αφήσω ασχολίαστη. Είστε πραγματικά αχαρακτήριστοι. Είναι αθλιότητα αυτό που κάνετε και φαίνεται ότι δεν έχετε πάρει μαθήματα, δεν διαβάζετε ιστορία, είναι ενδημικό χαρακτηριστικό της Δεξιάς αυτό, αλλά να ξέρετε ότι το 2020 δεν είναι ούτε 1965 ούτε 1989.
Ευχαριστώ πολύ, κύριε συνάδελφε.
Για τα λεφτά, τα μαγαζιά, δεν μάθαμε… Πού είναι; Πού είναι; Στην ατζέντα!
Κύριε συνάδελφε, σας παρακαλώ πολύ, στην Αίθουσα της Ολομέλειας βρισκόμαστε, σας παρακαλώ! Κύριε συνάδελφε, είστε στην Ολομέλεια, σας παρακαλώ! Τον λόγο τώρα έχει η κ. Ράπτη από τη Νέα Δημοκρατία. Ορίστε, κυρία συνάδελφε, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, σύμφωνα με το πόρισμα των Βουλευτών της Πλειοψηφίας της ειδικής προανακριτικής επιτροπής, από όλο το αποδεικτικό υλικό προκύπτει με σαφήνεια ότι ο πρώην Αναπληρωτής Υπουργός Δικαιοσύνης κ. Παπαγγελόπουλος παρενέβαινε με την πολιτική ανοχή της κυβέρνησης ΣΥΡΙΖΑ - ΑΝΕΛ σε ανοικτές ποινικές υποθέσεις και τις διαμόρφωνε κατά τρόπο που μπορούσε να δημιουργήσει οικονομικό όφελος για αυτόν και τους συνεργούς του, αλλά και πολιτικό όφελος για την τότε κυβέρνηση του ΣΥΡΙΖΑ. Όπως αναφέρθηκε, το πόρισμα των Βουλευτών της Πλειοψηφίας που έχουμε ενώπιόν μας προτείνει να ασκηθεί η ποινική δίωξη σε βάρος του πρώην Αναπληρωτή Υπουργού, καθώς υπάρχουν αποχρώσες ενδείξεις ενοχής του για τα αδικήματα της ηθικής αυτουργίας σε κακουργηματική και πλημμεληματική κατάχρηση εξουσίας, σε ηθική αυτουργία, σε παράβαση καθήκοντος, παράβαση καθήκοντος κατ' εξακολούθηση, απόπειρα εκβίασης, δωροληψία πολιτικού αξιωματούχου, δωροληψία υπαλλήλου και σύσταση συμμορίας. Περαιτέρω, η τυχόν άσκηση δίωξης της Βουλής σε βάρος του πρώην Υπουργού εκ του νόμου καταλαμβάνει και τους συμμετόχους του, τους συμμετόχους στις αξιόποινες πράξεις, ώστε σε περίπτωση άσκησης δίωξης να είναι δυνατή και η ταυτοποίησή τους, καθώς και η υπαγωγή τους στον ανακριτή και το Δικαστικό Συμβούλιο, σύμφωνα με τις οικείες διατάξεις του άρθρου 86 του Συντάγματος και του εκτελεστικού νόμου περί ευθύνης Υπουργών. Για την υπό κρίση υπόθεση, τα αποδεικτικά στοιχεία που έχουν προκύψει κατά την προανακριτική εξέταση είναι κυριολεκτικώς συντριπτικά για τον τρόπο οργάνωσης, δομής, δράσης και λειτουργίας του παραδικαστικού κυκλώματος Παπαγγελόπουλου και για τη συνακόλουθη τέλεση των προαναφερόμενων αξιόποινων πράξεων. Συγκεκριμένα, τα στοιχεία αυτά συνίστανται, όπως έχουμε ακούσει, στις καταθέσεις των ανώτερων εισαγγελικών λειτουργών, όπως της κ. Ράικου και του κ. Αγγελή που κατήγγειλαν εκβιασμούς, προκειμένου να κατασκευάσουν άρον - άρον διώξεις κατά των δέκα πολιτικών αντιπάλων του ΣΥΡΙΖΑ, στα έγγραφα που αποδεικνύουν ότι οι περίφημοι προστατευόμενοι μάρτυρες «Μάξιμος Σαράφης» και «Αικατερίνη Κελέση» παρανόμως εντάχθηκαν σε καθεστώς προστασίας μαρτύρων, καθώς προσδοκούσαν οικονομικό όφελος για την ίδια υπόθεση, στον εξωδικαστικό συμβιβασμό μεταξύ ΗΠΑ και «NOVARTIS» που δεν εντοπίζει εμπλοκή Ελλήνων πολιτικών και επιβεβαιώνει την πεποίθησή μας ότι ο μηχανισμός «Ρασπούτιν» δολίως εργαλειοποίησε έγγραφα του FBI, ακριβώς για να αποδώσει αποδεικτική ισχύ στις έωλες καταθέσεις αυτών των κουκουλοφόρων μαρτύρων, σε σαφείς και από προσωπική γνώση δοθείσες μαρτυρικές καταθέσεις, σε πλήθος εγγράφων, αλλά και στην προσκομισθείσα στην επιτροπή διαλογική συζήτηση μεταξύ του κ. Μιωνή και του κ. Παππά, το περιεχόμενο της οποίας αποδέχεται και αναπαραγάγει ως αληθές και ο ίδιος ο κ. Πάπας. Το άκουσμα και μόνο των σχετικών χωρίων, αλλά και ο τρόπος που αναφέρεται ο κ. Παππάς για την εισαγγελέα διαφθοράς αρκούν για τη συναγωγή ευθέων και σαφών συμπερασμάτων. Κυρίες και κύριοι συνάδελφοι, βασικός πυλώνας του δημοκρατικού μας πολιτεύματος είναι το κράτος δικαίου και η αρχή της διάκρισης των εξουσιών. Αυτό που διαχωρίζει τις σύγχρονες δημοκρατίες από τον ολοκληρωτισμό είναι η λειτουργία των θεσμών στο πλαίσιο αυτού του κράτους δικαίου, με γνώμονα τον σεβασμό των ανθρωπίνων δικαιωμάτων και την ανεξαρτησία της δικαιοσύνης. Στις ελεύθερες κοινωνίες οι κυβερνήσεις δεν αναζητούν αρμούς της εξουσίας που πρέπει να ελέγξουν, αλλά σέβονται την ανεξαρτησία και των άλλων εξουσιών και ιδίως της δικαστικής, που αποτελεί βεβαίως το καταφύγιο κάθε πολίτη και το εχέγγυο ότι δεν θα αδικηθεί. Η διακυβέρνηση των ΣΥΡΙΖΑ - ΑΝΕΛ, έχοντας ως πρότυπο άλλες χώρες που δεν φημίζονται βεβαίως για τη δημοκρατική τους λειτουργία, μας είχε προετοιμάσει ότι βασική της επιδίωξη θα ήταν η ποδηγέτηση των θεσμών, των μέσων μαζικής ενημέρωσης και της ίδιας της δικαιοσύνης. Αυτό ήταν μια πολιτική μας εκτίμηση που τη βλέπαμε να εξελίσσεται με την πλήρη ανοχή της ηγετικής ομάδας και του τότε Πρωθυπουργού Αλέξη Τσίπρα, που φέρει βεβαίως απόλυτα την πολιτική ευθύνη της προσπάθειας εξόντωσης χωρίς στοιχεία των πολιτικών του αντιπάλων και της χειραγώγησης της ανεξαρτησίας του θεσμού. Η πολιτική αυτή, όμως, εκτίμηση ενδυναμώθηκε και με τα αδιάσειστα στοιχεία που είδαν το φως της δημοσιότητας. Παρακολουθήσαμε κυριολεκτικά με κομμένη την ανάσα δικαστικούς λειτουργούς να παρακολουθούνται, κορυφαίους Υπουργούς να συνομιλούν με ανθρώπους, που εκείνη τη στιγμή ελέγχονταν από τη δικαιοσύνη και περιέγραφαν τη λειτουργία του Μαξίμου επί κυβέρνησης ΣΥΡΙΖΑ ως ενός μαγαζιού που κάνει δουλειές, ενώ υπήρχε το παραμάγαζο του κ. Παπαγγελόπουλου το οποίο έχει δική του ατζέντα και δικό του outsourcing, κατά τα λεγόμενα του ίδιου του κ. Παππά. Ο κ. Παππάς ζητούσε από φυσικά πρόσωπα να κατηγορήσουν χωρίς στοιχεία τη σύζυγο του τότε Αρχηγού της Αξιωματικής Αντιπολίτευσης για να τύχουν ευμενών δικαστικών αποφάσεων. Μεταφέρονταν φάκελοι δικογραφιών που ερευνούνταν από τη δικαιοσύνη στα υπουργικά γραφεία και εντός του Μεγάρου Μαξίμου. Γίνονταν εκεί συναντήσεις όπου εκβίαζαν πολίτες και τακτοποιούσαν την επίλυση ανοικτών κακουργηματικών υποθέσεων, ζητώντας να καταβληθούν χρήματα σε τρίτους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Το κορυφαίο δε γεγονός όλων είναι ότι ενορχήστρωσαν τη δικαστική εξόντωση δέκα πολιτικών τους αντιπάλων, με σκοπό ακριβώς την επιδίωξη κομματικού οφέλους. Η ιδιαιτερότητα, λοιπόν, της διερευνώμενης υπόθεσης ξεπερνά μια οικονομική συναλλαγή και πράξεις διαφθοράς αυτού του συγκεκριμένου ελεγχόμενου Υπουργού και αγγίζει τον πυρήνα του δημοκρατικού μας πολιτεύματος, δηλαδή της ανεξάρτητης λειτουργίας των εξουσιών της πολιτείας, την οποία βεβαίως εγγυάται η διάταξη του άρθρου 26 του Συντάγματος. Η ανάδειξη όλων αυτών των παράνομων μεθοδεύσεων έχει ως βασικούς στόχους, αφ' ενός, να αχθούν όλες αυτές οι υποθέσεις ενώπιον του νόμιμου δικαιοδοτικού οργάνου και να εξεταστούν με εκείνες τις εγγυήσεις που ορίζει το δικαιοκρατικό μας σύστημα και, αφ' ετέρου, να μην επαναληφθούν ποτέ στο μέλλον. Να γνωρίζει, δηλαδή, η κάθε μελλοντική εξουσία ότι λογοδοτούν αυτοί που ναρκοθετούν τη δημοκρατία μας και φλερτάρουν με ολοκληρωτικές πρακτικές καταχρώμενοι τη θεσμική τους θέση. Μέλημά μας, λοιπόν, να θωρακιστεί θεσμικά η χώρα, ώστε να μην αποτολμήσουν παρόμοιες πράξεις στο μέλλον όσοι εμφορούνται από τέτοιες αντιδημοκρατικές αντιλήψεις. Για τον λόγο αυτό, σας καλώ να υπερψηφίσετε την πρόταση για την άσκηση δίωξης κατά του πρώην Αναπληρωτή Υπουργού Δικαιοσύνης ξεχωριστά για την κάθε καταγγελλόμενη πράξη ή παράλειψη, όπως αυτές καθορίζονται και εξειδικεύονται στο πόρισμα που σας έχει κατατεθεί. Σας ευχαριστώ πολύ.
Κι εγώ σας ευχαριστώ πολύ, κυρία συνάδελφε. Τον λόγο έχει τώρα ο κ. Γεωργιάδης από τη Νέα Δημοκρατία. Ορίστε, κύριε Υπουργέ, έχετε τον λόγο.
Ευχαριστώ πολύ, κυρία Πρόεδρε. Θα ήθελα απλώς να υπενθυμίσω ότι το πρωί κάναμε μία συμφωνία, ότι οι ομιλητές που είμαστε εμπλεκόμενοι σε αυτή την υπόθεση θα έχουμε την ανοχή του Προεδρείου ως προς τον χρόνο. Κυρίες και κύριοι συνάδελφοι, η σημερινή μέρα είναι μια πάρα πολύ σημαντική μέρα για μένα. Θα προσπαθήσω να μιλήσω ήρεμα για να καταλάβει ο ελληνικός λαός τι περάσαμε όλοι εμείς αυτά τα τρία χρόνια και γιατί, δυστυχώς, είμαι προσωπικά απολύτως βέβαιος ότι αυτό για το οποίο σας κατηγορούμε θα αποδειχθεί πέραν από κάθε αμφιβολία στο τέλος της δικαστικής διαδικασίας, ότι δηλαδή στήσατε - ορισμένοι, προφανώς όχι όλος ο ΣΥΡΙΖΑ, αλλά σίγουρα ο κ. Παπαγγελόπουλος και σίγουρα όχι μόνος του - τη μεγαλύτερη πολιτική σκευωρία που έζησε η Ελλάδα από την ίδρυση του νεότερου ελληνικού κράτους, μία σκευωρία που είχε ως στόχο να καταστρέψει την ελληνική δημοκρατία και που, κατά τη γνώμη μου - οφείλω να το πω αυτό - , το αδίκημα είναι πολύ βαρύτερο της απλής κατάχρησης εξουσίας. Συμφωνώ, δηλαδή, με τον Ευάγγελο Βενιζέλο και την τεκμηρίωση του αδικήματος της εσχάτης προδοσίας. Όμως, πριν μπω στα γεγονότα, οφείλω μερικές απαντήσεις στα συγκεκριμένα που ακούστηκαν. Πρώτα στον κ. Γκιόλα, στον οποίο θα δώσω την ευκαιρία μετά την ομιλία μου να πάρει τον λόγο και να διορθώσει αυτό το οποίο είπε. Με χαρακτήρισε «υπόδικο».
Εκ λάθους. Το δηλώνω και τώρα.
Εφόσον το διορθώνετε, όλα καλά. Φυσικά και δεν είμαι υπόδικος. Η κ. Τουλουπάκη μετά από τρία χρόνια ερεύνης εναντίον μου δεν μου επέδωσε καν τον χαρακτηρισμό του υπόπτου. Εγώ βρίσκομαι επί τρία χρόνια εγκλωβισμένος σε μια προκαταρκτική έρευνα, χωρίς να αποφαίνεται η εισαγγελεύς εάν είμαι καν ύποπτος. Δεν έχει βρει, δηλαδή, ούτε καν αποχρώσεις ενδείξεις. Διότι αν είχε βρει, θα μπορούσε να ζητήσει την άσκηση της διώξεώς μου. Όμως, θα έρθουμε μετά σε αυτά. Και έρχομαι στον κ. Λάππα. Είναι χαρακτηριστικό ότι μίλησε είκοσι πέντε λεπτά. Η συζήτηση αφορά την υπερψήφιση της προτάσεως για την παραπομπή του κ. Παπαγγελόπουλου. Στα είκοσι πέντε λεπτά της ομιλίας του, λοιπόν, ο κ. Λάππας δεν ανέφερε ούτε μία φορά το όνομα Παπαγγελόπουλος. Κύριε Λάππα, η ομιλία σας ήταν εκτός θέματος. Ωραία ομιλία, αλλά εκτός θέματος.
Τα λέει ο «ΣΚΑΪ», δεν χρειάζεται να τα πω εγώ.
Καλά, προφανώς έχει και πολιτική ουσία το γιατί δεν ανέφερε ο εισηγητής του ΣΥΡΙΖΑ τον κ. Παπαγγελόπουλο. Αυτό είναι κάτι που θα πρέπει να ανησυχεί κυρίως τον κ. Παπαγγελόπουλο και όχι εμάς. Όμως, ο κ. Λάππας έκανε πολύ μεγάλη αναφορά στην εξεταστική για την υγεία και στο πόσο φοβερά πράγματα ανακάλυψε. Με συγχωρείτε, κύριοι συνάδελφοι, κάνατε εξεταστική για την υγεία, στην οποία έχω την τιμή να έχω καταθέσει δύο φορές, η οποία κράτησε περισσότερο από όλες τις εξεταστικές σε όλη την ιστορία του ελληνικού Κοινοβουλίου. Για να καταλάβει ο κόσμος, εγώ ήμουν έναν χρόνο Υπουργός Υγείας και η εξεταστική, που κατά 85% του χρόνου της ερεύνησε τη δική μου θητεία, κράτησε δύο χρόνια. Μπορείτε να μου πείτε, κύριοι συνάδελφοι του ΣΥΡΙΖΑ, πότε φέρατε προς συζήτηση στην Ολομέλεια το πόρισμα της εξεταστικής για την υγεία; Το παραδώσατε στον τότε Πρόεδρο της Βουλής κ. Βούτση και, σύμφωνα με την κοινοβουλευτική διαδικασία, ο κ. Βούτσης θα έπρεπε να το βάλει στη συζήτηση, για να πληροφορηθεί η Ολομέλεια τι κάνατε δύο χρόνια ως μέλη αυτής της εξεταστικής επιτροπής. Καλό είναι, λοιπόν, να μάθει ελληνικός λαός όσον αφορά το πόσα φοβερά ευρήματα βρήκατε, ότι δεν βρήκαμε τον χρόνο για να γίνει μία συζήτηση στην Ολομέλεια, για να συζητήσουμε τι κάνατε δύο χρόνια στην εξεταστική. Τελειώσατε την εξεταστική και τη θάψατε σε ένα συρτάρι, γιατί δεν θέλατε να συνεχιστεί η συζήτηση στην Ολομέλεια. Επειδή όμως, κύριε Λάππα, είχατε και το θράσος να μιλήσετε για τη φαρμακευτική δαπάνη, θα μπορούσατε μετά να μας πείτε από τα Πρακτικά της εξεταστικής πόσο καιρό στα δύο χρόνια λειτουργίας της ασχολήθηκε η εξεταστική με τη διερεύνηση του φαρμάκου; Θέλετε να ακούσετε; Στα δύο χρόνια, σαράντα πέντε δευτερόλεπτα! «Ναι, δεν έχουμε αρμοδιότητα, όταν εξετάζει η δικαιοσύνη» και το έκλεισαν. Δύο χρόνια ασχολούσασταν με το ΚΕΕΛΠΝΟ, με το Ερρίκος Ντυνάν, με τις διάφορες κατηγορίες! Για το φάρμακο που μας έχετε πρήξει και για τα δισεκατομμύρια που χάσαμε, μιλήσατε στην Εξεταστική στα δύο χρόνια σαράντα πέντε δευτερόλεπτα! Τόσο σας ενδιέφερε το φάρμακο! Είστε ψεύτες, Φαρισαίοι και υποκριτές, δυστυχώς, κύριε Λάππα! [[Χειροκροτήματα από την πτέρυγα της Νέας Δημοκρατίας]] Πάμε, όμως, τώρα και στα συγκεκριμένα. Τόσο ο κ. Λάππας - και, μάλιστα, με στεντορεία τη φωνή - όσο και ο κ. Τσίπρας, όσο και η κυρία Γεροβασίλη στο εξώδικο που μου έστειλε και στο οποίο θα έρθω στη συνέχεια, όσο και όλοι εσείς στα κανάλια έχετε βρει τώρα μία καινούργια κασέτα. Τι λέτε; Ζούμε στην εποχή της κασέτας και η δημοκρατία μας κινδυνεύει από την εποχή της κασέτας. Το λέτε όλοι. Αυτό είναι καινούργιο. Για να δούμε, λοιπόν, λίγο, γιατί ο λαός μας λέει «Πρόσεχε όταν σκάβεις τον λάκκο του άλλου, μην πέσεις ο ίδιος μέσα»! Ο κ. Παπαγγελόπουλος είχε το θράσος να μας μιλήσει για την εποχή της κασέτας. Καταθέτω για τα Πρακτικά το άρθρο 65 του ν.4356/2015. Εισηγητής του νόμου ήταν ο κ. Δημήτριος Παπαγγελόπουλος. Ήταν η αλλαγή του Ποινικού Κώδικα τότε που έκανε νόμιμη τη χρήση της κασέτας. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προσέξτε, μέχρι να έρθει ο ΣΥΡΙΖΑ στην εξουσία, η χρήση της κασέτας ήταν παράνομο αποδεικτικό μέσο. Ποιο κόμμα έκανε νόμιμη τη χρήση της κασέτας; Το κόμμα που σήμερα λέει ότι κινδυνεύει η δημοκρατία από την κασέτα! Τόσο γελοίοι είστε! [[Χειροκροτήματα από την πτέρυγα της Νέας Δημοκρατίας]] Πάμε, όμως, τώρα να θυμηθούμε και λίγο την ιστορία. Δεν είναι εδώ η κ. Γεροβασίλη. Την περίμενα, αφού μου έκανε την τιμή να μου στείλει και το εξώδικο, να της απαντήσω, αλλά δεν πειράζει, θα τα δει από τα Πρακτικά. Κύριε Παππά, ο κ. Καλογρίτσας έχει καταθέσει ότι πήρε 3 εκατομμύρια ευρώ από την εταιρεία «CCC» με δική σας παρέμβαση και τελικά αυτά τα 3 εκατομμύρια ευρώ, αφού δεν πήγαν στις άδειες γιατί απέτυχε αυτό το σχέδιό σας, κατά δική σας υπόδειξη - αυτό λέει ο κ. Καλογρίτσας - πήγαν για να εκδοθεί η εφημερίδα «DOCUMENTO», η οποία φτιάχτηκε, λέει, για να υποστηρίζει τον ΣΥΡΙΖΑ. Αυτή είναι η κατάθεση του κ. Καλογρίτσα. Ο κ. Βαξεβάνης δεν έχει αμφισβητήσει όλη αυτή την κατάθεση. Το μόνο που είπε είναι ότι δεν είχε ο ίδιος εμπλοκή γιατί την πρώτη περίοδο ήταν υπάλληλος, ενώ μετά από κάποιο διάστημα έγινε εκδότης. Το πρώτο φύλλο της εφημερίδας «DOCUMENTO» έχει εκδοθεί με τα 3 εκατομμύρια της CCC από τον εκδότη Καλογρίτσα καθ' υπόδειξη Νικολάου Παππά, σύμφωνα με δήλωσή του. Έτσι λέει ο κ. Καλογρίτσας. Αν θέλετε - σας το έχω πει πολλές φορές - κάντε μήνυση στον κ. Καλογρίτσα. Όμως, σας βλέπω, κύριε Παππά που γελάτε, ότι έχετε κάποιο σφιξιματάκι να κάνετε μήνυση στον Καλογρίτσα! Μάλλον καταλαβαίνουμε το γιατί, κύριε Παππά και κόψτε τα γελάκια! Πάμε, λοιπόν, τώρα παρακάτω. Στο πρώτο φύλλο, λοιπόν, που εξεδόθη για τις δαπάνες ΣΥΡΙΖΑ και Παππά, κατά Καλογρίτσα, έχει βαλίτσες με χρήμα, ρουσφέτια και στο βάθος κοριοί. Και παρουσιάζει ένα ηχητικό ντοκουμέντο - μία κασέτα, κατά τη σημερινή προσφιλή σας συζήτηση - που έφτασε εις χείρας του κ. Πολάκη και το κατέθεσε στον ανακριτή και στον εισαγγελέα, για να με ελέγξουν για το ΚΕΕΛΠΝΟ. Φυσικά, μετά από τέσσερα χρόνια δεν βρέθηκε απολύτως τίποτα για μένα κι ούτε καν μου ασκήθηκε δίωξη! Το καταθέτω για τα Πρακτικά. [[Στο σημείο αυτό ο Υπουργός κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, κύριε Λάππα, μου κάνει μεγάλη εντύπωση, γιατί ήσασταν κι εσείς σ' αυτή την εξεταστική όταν μιλάγαμε γι' αυτό το ηχητικό, το οποίο σας ενημερώνω ότι από την ανακριτική διαδικασία απερρίφθη ως πλαστό. Είναι εξέλιξη καινούργια. Λέω, λοιπόν, τότε που φέρνατε την κασέτα κατά Γεωργιάδη και ΚΕΕΛΠΝΟ και Πουλή και των λοιπών, ήταν καλές οι κασέτες; Τότε σας άρεσαν οι κασέτες; Τώρα σας πειράζουν οι κασέτες; [[Χειροκροτήματα από την πτέρυγα της Νέας Δημοκρατίας]] Λίγο αργά δεν το θυμηθήκατε όλο αυτό, κύριε Λάππα, που δακρύσατε το πρωί για τη «δημοκρατία της κασέτας»; Διότι θυμάμαι εσάς προσωπικά στην εξεταστική να μου λέτε: «Όχι, αν τα ηχητικά συμβάλλουν, δεν πειράζει να τα χρησιμοποιούμε». Εσείς το λέγατε, είναι στα Πρακτικά. Τώρα, σήμερα, τα ηχητικά δεν σας αρέσουν! Είδατε, λοιπόν, κύριε Λάππα, πώς την πατήσατε όλοι στον ΣΥΡΙΖΑ; Γιατί σκευωροί μεν ήσασταν, ικανοί δεν ήσασταν, ευτυχώς για τη δημοκρατία! Άρα, λοιπόν, τις κασέτες τις νομιμοποίησε ο Παπαγγελόπουλος ως Υπουργός του ΣΥΡΙΖΑ, τις κασέτες τις χρησιμοποιήσατε εσείς ως κόμμα στη Βουλή εναντίον μου στην εξεταστική για την υγεία, η εξεταστική για την υγεία ήταν μία τρύπα στο νερό, μία μπούρδα και γι' αυτό και δεν τη φέρατε ποτέ στην Ολομέλεια. Κι επειδή είχατε το θράσος, κύριε Λάππα, να πείτε και γι' αυτά που λέει η ΕΛΣΤΑΤ, καταθέτω το δελτίο Τύπου της ΕΛΣΤΑΤ από το 2015 με τις δαπάνες για την υγεία. Θα διαπιστώσετε ότι το έτος 2014 είναι το έτος με τις χαμηλότερες δαπάνες υγείας τα τελευταία είκοσι χρόνια. Το καταθέτω για τα Πρακτικά.
Μόνο η δημόσια.
Για τη δημόσια, φυσικά. Αντίθετα, μπορώ να σας πω ότι στην ιδιωτική φαρμακευτική δαπάνη επί ΣΥΡΙΖΑ αυξήθηκε, όπως ξέρετε, το «clowback» από τα 200 εκατομμύρια ευρώ στο ένα δισεκατομμύριο. Αυτό σημαίνει ότι επί ΣΥΡΙΖΑ αυξήθηκε η ιδιωτική φαρμακευτική δαπάνη και τα κέρδη των φαρμακευτικών εταιρειών λόγω της συμμετοχής των ασθενών στα φάρμακα. Δεν ανέβαινε η δημόσια, διότι είχαμε ψηφίσει ο Λοβέρδος κι εγώ το «clowback», αλλά η ιδιωτική - σωστά το είπατε - επί ΣΥΡΙΖΑ ανέβηκε στα προ μνημονίου επίπεδα. Αν, λοιπόν, η ρεμούλα στα φάρμακα ήταν στη φαρμακευτική δαπάνη, η κυρίως εποχή που πρέπει να ψαχτεί είναι 2015-2019, όπου ξανανέβηκε η φαρμακευτική δαπάνη στα προ μνημονίου επίπεδα. Το λέω, γιατί ούτε αυτά δεν ξέρετε! [[Χειροκροτήματα από την πτέρυγα της Νέας Δημοκρατίας]] Η κ. Γεροβασίλη με κατηγόρησε στο εξώδικό της ότι υιοθέτησα, λέει, άκριτα το ηχητικό που παρουσίαζε η «ΚΑΘΗΜΕΡΙΝΗ» και ότι σε καμμία περίπτωση δεν σημαίνει ότι επειδή ο κ. Ματθαιόπουλος λέει αυτά που λέει στο γνωστό ηχητικό ότι αυτό αποδεικνύει τη δική της ευθύνη. Και τι φταίει η κ. Γεροβασίλη που κάποιος τρίτος - κάποιος, βέβαια, που η ίδια μετά επέλεξε για Αρχηγό Πυροσβεστικής - είναι συκοφάντης και τιποτένιος; Προφανώς έχει μία πολιτική ευθύνη που τον επέλεξε μετά για Αρχηγό της Πυροσβεστικής. Αν αυτή είναι πολιτική ευθύνη, ήταν κακή Υπουργός και πάμε παρακάτω. Λέει η κ. Γεροβασίλη στο εξώδικό της: «Δεν πρέπει να το υιοθετείτε, γιατί δεν σημαίνει επειδή το λέει αυτός, ότι εγώ το έχω κάνει, το έκανε από μόνος του. Δεν μου λέτε, κύριοι συνάδελφοι, όταν ψηφίζατε την παραπομπή μας στην προκαταρκτική επιτροπή με καταθέσεις αποκλειστικά του είδους «Άκουσα ότι…», «Μου φαίνεται ότι…», «Υποθέτω ότι…», εκεί πώς συνάγατε το συμπέρασμα ότι αυτό είναι αναγκαστικό και είναι αποδεδειγμένο και πρέπει να πάμε στο Ειδικό Δικαστήριο ή στη δικαιοσύνη, ενώ τώρα που είναι ο Ματθαιόπουλος, ο Αρχηγός της Πυροσβεστικής και το λέει, εκεί πρέπει να δώσουμε στην κ. Γεροβασίλη το δικαίωμα της αμφιβολίας; Αυτό το δικαίωμα της αμφιβολίας που αξιώνει η κ. Γεροβασίλη και δια εξωδίκου σήμερα από μένα, αναρωτήθηκε ποτέ η κ. Γεροβασίλη και όλοι εσείς αν το δώσατε σε μας; Η απάντηση είναι «όχι». Πήγατε όλοι σαν πρόβατα και ακολουθήσατε τον Παπαγγελόπουλο στη σκευωρία! [[Χειροκροτήματα από την πτέρυγα της Νέας Δημοκρατίας]] Και επειδή, κυρίες και κύριοι συνάδελφοι, στο εξώδικό της μου κάνει και την κριτική γιατί χρησιμοποιώ πολύ βαριές εκφράσεις για τον ΣΥΡΙΖΑ και την άθλια κυβέρνηση και συμμορία - όπως τη λέω - και θεωρεί ότι αυτό θίγει την πολιτική της διαδρομή και με απειλεί και με μηνύσεις και με αγωγές, έκανα μία σταχυολόγηση «Google search», απλώς και μόνο για να το ακούσει ο ελληνικός λαός και θα τα μάθετε τώρα. Αείμνηστος Μανώλης Γλέζος: «Ντρέπομαι για τον Τσίπρα. Ζητώ συγγνώμη από τον ελληνικό λαό γιατί τον εμπιστεύτηκα». Πρώην Πρόεδρος του Συνασπισμού Νίκος Κωνσταντόπουλος: «Υβριστής των αγώνων της Αριστεράς ο Τσίπρας. Το κόμμα επί των ημερών του έγινε ανώνυμη εταιρεία». Ζωή Κωνσταντοπούλου, πρώην Πρόεδρος της Βουλής, υποδειχθείσα από τον ΣΥΡΙΖΑ: «Ακόμα και η μαφία έχει κανόνες. Ο ΣΥΡΙΖΑ όχι». Αλέκος Αλαβάνος, πρώην Πρόεδρος του Συνασπισμού: «Το ηθικό πλεονέκτημα της Αριστεράς σαπίζει με τον ΣΥΡΙΖΑ» Αείμνηστος Περικλής Κοροβέσης: «Αριστερά από το καπνισμένο τσουκάλι στον καπνιστό σολομό και στο μαύρο χαβιάρι. Η χειρότερη μνημονιακή κυβέρνηση είχε Αρχηγό τον Τσίπρα. Η κλίκα του διέλυσε τον ΣΥΡΙΖΑ. Διψασμένοι για εξουσία και τακτικιστές». Παναγιώτης Λαφαζάνης, πρώην σύντροφός σας της αριστερής πλατφόρμας και Υπουργός σας: «Ο Πρωθυπουργός της πιο εξευτελιστικής κωλοτούμπας ήταν ο Αλέξης Τσίπρας. Είναι τραγικό, αλλά ο ΣΥΡΙΖΑ συμπεριφέρεται και τώρα στην Αντιπολίτευση ακόμη πιο αλαζονικά από ό,τι όταν ήταν στην κυβέρνηση και θα πρόσθετα αρκετά πιο καθεστωτικά και συστημικά» Το καταθέτω στα Πρακτικά. [[Στο σημείο αυτό ο Υπουργός κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να πείτε στην κ. Γεροβασίλη πως αν εθίγη από τις εκφράσεις μου και θέλει να με πάει στα δικαστήρια, να κάνει μερικές μηνύσεις και αγωγές στους πρώην συντρόφους σας, που σας έχουν σούρει τα εξ αμάξης! Εγώ δεν έχω τολμήσει να πω ούτε το 1/10 από όσα σας κατηγορούν όσοι σας γνώρισαν από κοντά, δηλαδή ως τη χειρότερη συμμορία που πέρασε ποτέ από την κυβέρνηση του ελληνικού κράτους! [[Χειροκροτήματα από την πτέρυγα της Νέας Δημοκρατίας]] Με κατηγορείτε διαρκώς, ασταμάτητα, από τον ΣΥΡΙΖΑ ότι η δήλωσή μου στον «ΑΝΤ1», ότι θα πρέπει να καταδικαστεί η κ. Τουλουπάκη για το αδίκημα της κατάχρησης εξουσίας, είναι παρέμβαση στη δικαιοσύνη.
Μισό λεπτό, κύριε Γεωργιάδη. Κύριοι συνάδελφοι, είναι θιγόμενος και το ξέρετε ότι έχει παραπάνω χρόνο να μιλήσει. Το συμφωνήσατε το πρωί. Μην ρωτάτε, λοιπόν, για τον χρόνο.
Μην σας ενοχλούν αυτά που λέω. Κυρίες και κύριοι συνάδελφοι, ακούστε εδώ τον παραλογισμό. Ήρθε και ο κ. Λάππας και ο κ. Παπαγγελόπουλος και όλος ο ΣΥΡΙΖΑ και είπε: Ντροπή στον Γεωργιάδη! Παρεμβαίνει στη δικαιοσύνη! Τι είναι αυτά τα πράγματα; Σήμερα ακούσαμε εδώ από τον κ. Παπαγγελόπουλο και από πλείονες του ενός ομιλητές του ΣΥΡΙΖΑ: το εξαίρετο και δεμένο πόρισμα Σοφουλάκη και το άχρηστο πόρισμα Ζαχαρή και μάλιστα με την ιδεολογία ότι του Ζαχαρή είναι εξήντα σελίδες, ενώ του Σοφουλάκη είναι διακόσιες δέκα. Με συγχωρείτε, όταν εσείς στη Βουλή λέτε ότι είναι άχρηστο το ένα πόρισμα και καλό το άλλο, δεν κάνετε παρέμβαση στη δικαιοσύνη; Δεύτερον, προσέξτε το ακόμα καλύτερο: Είναι παράνομη η δίωξη κατά της κ. Τουλουπάκη, μας είπε ο κ. Παπαγγελόπουλος από αυτό το Βήμα. Περίπου το ίδιο έχει πει και ο ΣΥΡΙΖΑ, αλλά όχι με τόσο μεγάλη ένταση. Δηλαδή, με συγχωρείτε, όταν εν εξελίξει δικάζεται η προσφυγή της κ. Τουλουπάκη - μάλιστα την ώρα που το έλεγε, είδα στην ΕΡΤ, που είχε βγει είδηση, ότι ο εισαγγελέας στην προσφυγή που έχει καταθέσει η κ. Τουλουπάκη έκανε πρόταση να απορριφθεί η προσφυγή της κ. Τουλουπάκη ως νομικά αβάσιμη και ότι είναι νόμιμη η δίωξή της, το λέω αυτό για την αξία των επιχειρημάτων του Παπαγγελόπουλου - και από του Βήματος της Βουλής ο πρώην Υπουργός διαφθοράς και το κόμμα της Αξιωματικής Αντιπολίτευσης λένε ότι είναι παράνομη η δίωξη της κ. Τουλουπάκη, αυτό δεν είναι παρέμβαση στη δικαιοσύνη; Τι είναι; Πάτε βόλτα για τσάι; Δεν μου λέτε, λοιπόν, λέτε ότι είναι απαράδεκτο να μιλά έτσι ο Γεωργιάδης για μια εισαγγελέα. Εδώ ακούσαμε ότι ο κ. Αθανασίου, όπως είπε ο κ. Παπαχριστόπουλος, έφυγε, λέει, και πήγε για προσωπική του υπόθεση στη Χάγη και έλεγε ψέματα σε όλο το δικαστικό σώμα. Δεν μου λέτε, όταν τα λέει αυτά ο Παπαχριστόπουλος για τον Εισαγγελέα Αθανασίου δεν είναι προσβλητικό για έναν εισαγγελέα; Ο κ. Παπαγγελόπουλος πήρε έναν έναν τους εισαγγελείς που τον κατηγορούν και είπε: η μία που είπε ψέματα διότι το παιδί της σπουδάζει στην Αμερική, ο άλλος που έλεγε ψέματα γιατί ήθελε να κλείσει υποθέσεις. Αυτό δεν είναι παρέμβαση στη δικαιοσύνη; Γιατί τα λέω όλα αυτά; Για να καταδείξω στον ελληνικό λαό πόσο ψεύτες πόσο ψεύτες και υποκριτές είστε. Ούτε σας πειράζει η παρέμβαση στη δικαιοσύνη - άλλωστε εσείς είστε οι κατ' εξοχήν παρεμβαίνοντες - ούτε τίποτα. Ξέρετε τι σας πειράζει; Ότι τώρα αποκαλύφθηκε η σκευωρία και πλησιάζει η ώρα της τιμωρίας. Και εξηγώ - και κλείνω - πού έγκειται η σκευωρία και θα πω και μερικά πραγματικά για να τα ακούσει ο ελληνικός λαός. Όταν πρωτοακούστηκε η υπόθεση «NOVARTIS» και άρχισε να διαρρέεται από τους δημοσιογράφους - προφανώς από την εισαγγελία διαφθοράς, γιατί από αλλού δεν θα μπορούσαν να κυκλοφορούν αυτές οι ειδήσεις - ότι επίκειται να έρθει στη Βουλή η υπόθεση με πολιτικούς - στην αρχή ήταν επτά, στην πορεία έγιναν δέκα - βάσει των καταθέσεων τριών προστατευόμενων μαρτύρων, πήγα και βρήκα τον δικηγόρο μου. Του είπα: Λένε αυτά και μπλέκουν εμένα, που δεν έχω καμμία σχέση. Μου είπε εκείνος: Πρέπει, Άδωνι, να πας να βρεις τον Παπαγγελόπουλο. Αυτός ελέγχει την Τουλουπάκη και αυτός κάνει διάφορα στη δικαιοσύνη και παρεμβαίνει στους δικαστές και τους εισαγγελείς. Εγώ πράγματι πήρα τηλέφωνο τον κ. Παπαγγελόπουλο και τον συνάντησα. Αξίζει τον κόπο να σας μεταφέρω τον διάλογό μας. Πήγα τον είδα, λοιπόν, και του λέω: Κύριε Παπαγγελόπουλε, λένε οι δημοσιογράφοι κάτι περίεργα πράγματα, ότι πρόκειται να έρθει φάκελος στη Βουλή, που θα έχει καταγγελίες κατά πολιτικών από τρία προστατευόμενα πρόσωπα. Μάλιστα του είπα επί λέξει: Αν μου έχετε βρει κάτι, να με σκίσετε. Σας παρακαλώ, όμως, πάρα πολύ μην αρχίσουμε τώρα με προστατευόμενους μάρτυρες να κάνουμε τέτοια ο ένας στον άλλο, γιατί στο τέλος η δημοκρατία θα είναι στον αέρα. Φαντάζεστε αύριο που θα είμαστε εμείς εξουσία, να βάλουμε άλλους προστατευόμενους και να λένε ότι «πήγα και έδωσα μια βαλίτσα στον Τσίπρα» τι έχει να γίνει; Εν τιμή σάς λέω την αντίδρασή του. Παπαγγελόπουλος - κρίμα που δεν είναι εδώ - σε εμένα: Τι είναι αυτά που λες, παιδί μου; Είναι δυνατόν ποτέ να γίνουν αυτά στην Ελλάδα; Αυτά εγώ θα τα αποτρέψω πρώτος. Αποκλείεται. Δύο εβδομάδες μετά ακούω τον ίδιο άνθρωπο έξω από το Μέγαρο Μαξίμου, με τρεις προστατευόμενους μάρτυρες να λέει: Είναι το μεγαλύτερο σκάνδαλο από καταβολής ελληνικού κράτους. Μου ερχόταν να σπάσω την τηλεόραση! Για τέτοιο ψεύτη μιλάμε! Και έχει τα μούτρα να έρχεται και στη Βουλή ο άθλιος! [[Χειροκροτήματα από την πτέρυγα της Νέας Δημοκρατίας]] Πάμε, λοιπόν, να δούμε πού είναι η κατάχρηση εξουσίας, μπας και μάθουμε λίγο πρωτόλεια νομικά εδώ μέσα. Καταθέτω στη Βουλή - τα Πρακτικά τα έχετε ούτως ή άλλως και από την Ολομέλεια και από την επιτροπή για την Αναθεώρηση του Συντάγματος - πρόταση Κατρούγκαλου και πρόταση Τσίπρα και στην προηγούμενη Βουλή και σε αυτή τη Βουλή. [[Στο σημείο αυτό ο Υπουργός κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι προτείνατε; Να ψηφιστεί στην Αναθεώρηση του Συντάγματος μία ερμηνευτική εγκύκλιος για το άρθρο 86 το οποίο θα ξεκαθαρίζει ότι το αδίκημα της παθητικής δωροδοκίας δεν ανήκει στα λεγόμενα «υπουργικά αδικήματα». Και τι λέει στα Πρακτικά, που σας κατέθεσα και ο κ. Κατρούγκαλος και ο κ. Τσίπρας; Ότι αν δεν ψηφιστεί αυτή η ερμηνευτική εγκύκλιος, όπως σας τη δίνουμε, τότε το αδίκημα της παθητικής δωροδοκίας να είναι στα υπουργικά αδικήματα και άρα θα βοηθήσετε για να τη γλιτώσουν οι δικοί σας κ.λπ.. Άρα ο ίδιος ο κ. Τσίπρας και ο εισηγητής σας στην Αναθεώρηση του Συντάγματος μέχρι και τώρα καλώς εγνώριζε ότι το αδίκημα της παθητικής δωροδοκίας, ως έχει σήμερα χωρίς την ερμηνευτική εγκύκλιο που προτείνατε, ανήκει στα λεγόμενα «υπουργικά αδικήματα». Άλλωστε γι' αυτό έχει νομολογήσει ο Άρειος Πάγος και το δηλώνει η κ. Τουλουπάκη στην απολογία της, η οποία όταν τη ρωτάει ο κ. Ζαχαρής «γιατί, κυρία εισαγγελεύ, στείλατε στην αρχή στη Βουλή τα αδικήματα και μέσα σε αυτά συμπεριλάβατε την παθητική δωροδοκία, αλλά μετά ασκήσατε δίωξη στον Ανδρέα Λοβέρδο για την παθητική δωροδοκία;». Ακούστε τι είπε η κ. Τουλουπάκη για να καταλάβει ο ελληνικός λαός πώς αποδεικνύεται η σκευωρία. Τουλουπάκη: «Διότι βάσει νομολογίας του Αρείου Πάγου ήξερα ότι η παθητική δωροδοκία ανήκει στα υπουργικά λεγόμενα αδικήματα. Γι' αυτό και έστειλα στη Βουλή τον φάκελο για την παθητική δωροδοκία. Όταν όμως μετά μου έδωσε η Βουλή την άδεια, τότε αποφάσισα να ασκήσω την έρευνά μου και τη δίωξή μου για παθητική δωροδοκία». Για να δούμε λίγο τα νομικά μας. Μία απλή πλειοψηφία της Βουλής, κυρίες και κύριοι συνάδελφοι, δύναται να αλλάξει το Σύνταγμα; Προφανώς και όχι. Το Σύνταγμα αλλάζει μόνο μέσα από τη γνωστή αναθεωρητική διαδικασία. Είναι δυνατόν αυτό να μην τον γνώριζε η Εισαγγελέας Διαφθοράς κ. Τουλουπάκη; Βεβαίως και το εγνώριζε. Άρα η κ. Τουλουπάκη είπε ταυτόχρονα στην απολογία της ότι ήξερε ότι η νομολογία του Αρείου Πάγου εντάσσει αυτό το αδίκημα στα υπουργικά αδικήματα, αλλά πήρε άδεια, δηλαδή εντολή από τη Βουλή. Από πότε οι εισαγγελείς παίρνουν άδεια και εντολή από τη Βουλή; Οι εισαγγελείς, κυρίες και κύριοι συνάδελφοι, παίρνουν εντολή μόνον από τον Άρειο Πάγο. Γι' αυτό έχουμε διάκριση των εξουσιών. Η Βουλή τούς είναι αδιάφορη. Μόνο ο Άρειος Πάγος μπορεί να αλλάξει τη νομολογία και όχι φυσικά η Βουλή. Είναι δυνατόν αυτό να μην το ξέρει η κ. Τουλουπάκη; Το ήξερε. Γιατί το έκανε; Ήταν το αντάλλαγμά της, Ανδρέα Λοβέρδο, για να υπερψηφιστεί, το αντάλλαγμά της για να της ανανεώσουν τη θητεία ήταν η άσκηση δίωξης κατά του Ανδρέα Λοβέρδου. Την ώρα, όμως, που έκανε την άσκηση δίωξης κατά του Ανδρέα Λοβέρδου, δήθεν πειθαρχώντας στην άδεια της Βουλής, η οποία ήταν νομικά αδιάφορη, έκανε κατάχρηση εξουσίας. Την ώρα που προσπαθούσε να ψάξει εμένα και τους άλλους εννέα γι' αυτό το αδίκημα, έκανε κατάχρηση εξουσίας. Εγώ στην ομιλία μου στη «NOVARTIS» εδώ την πρώτη μέρα είπα: Παραιτούμαι της παραγραφής που προβλέπει το άρθρο 86 και εφόσον το επιθυμεί η πλειοψηφία, τους προκαλώ να με πάνε στο Ειδικό Δικαστήριο κατά το άρθρο 86 και να δικαστώ επί της ουσίας για την υπόθεση. Φυσικά και δεν το κάνατε. Γιατί δεν το κάνατε; Γιατί αν το είχατε κάνει, η υπόθεση η δική μου θα είχε λήξει σε έξι μήνες. Σε έξι μήνες θα ήξερε ο ελληνικός λαός από το Ειδικό Δικαστήριο αν ήμουν αθώος ή ένοχος. Εσείς, όμως, δεν θέλατε να βρείτε αθώο ή ένοχο. Εσείς θέλατε να κερδίσετε τις εκλογές. [[Χειροκροτήματα από την πτέρυγα της Νέας Δημοκρατίας]] Και για να κερδίσετε τις εκλογές βρήκατε έναν συνεργό, την κ. Τουλουπάκη και τους δύο επίκουρους Εισαγγελείς Ντζούρα και Μανώλη. Το ξεκαθαρίζω ότι για μένα είναι και αυτοί συνεργοί στο κακούργημα. Αυτό λέει και το πόρισμα της Πλειοψηφίας, ότι και οι τρεις εισαγγελείς μαζί το έκαναν. Ο κ. Ζαχαρής είχε τη δική του γνώμη. Η Βουλή ως προκαταρκτική επιτροπή είναι κυρίαρχο σώμα σε αυτή τη διαδικασία, κύριε Πρόεδρε της επιτροπής. Το ξεκαθαρίζω: Το πόρισμά σας λέει και για τους τρεις εισαγγελείς. Και μετά τη δήλωση του κ. Σαλάτα προχθές ως μέλος της Ενώσεως Δικαστών και Εισαγγελέων ότι πρέπει να ελεγχθεί και ο ρόλος της κ. Δημητρίου και της κ. Θάνου, οφείλω να σας πω ότι είναι προσωπικά πεπεισμένος ότι χωρίς την ενεργό συμμετοχή τουλάχιστον της κ. Δημητρίου ήταν αδύνατον η κ. Τουλουπάκη να μπορέσει να φέρει σε πέρας όλη αυτή τη σκευωρία, διότι όταν έγινε η επανεκλογή της κ. Τουλουπάκη, η κ. Δημητρίου μετά δόλου απέκρυψε από τους δικαστές ότι υπάρχει αναφορά Αγγελή και το απέκρυψε για να ανανεωθεί η θητεία της και να γίνει η δίωξη στον Λοβέρδο και να κερδίσουν τις εκλογές. Έτσι, Αντρέα, μας την έστησαν αυτοί οι άθλιοι! Τώρα, λοιπόν, όλη αυτή η αθλιότητα αποκαλύπτεται. Ήρθε ο κ. Τσίπρας σήμερα στη Βουλή και μας είπε: Αν θέλεις ενότητα στα εθνικά θέματα, πρέπει να κουκουλώσεις τη «NOVARTIS». Κύριε Τσίπρα, είστε βαθιά γελασμένος. Η σκευωρία της «NOVARTIS» θα ερευνηθεί μέχρι τέλους. Οι ένοχοι θα πάνε στη φυλακή, όχι για λόγους - προσέξτε - προσωπικής εκδίκησης, αλλά διότι είμαστε υποχρεωμένοι από την πίστη μας στο Σύνταγμα της Ελλάδος και στην κοινοβουλευτική μας δημοκρατία να γνωρίζει κάθε επόμενος που θα πάρει την εξουσία ότι όποιος διανοηθεί να χρησιμοποιήσει δόλια μέσα για να στήσει παραδικαστικό κύκλωμα για να κλείσουν τους πολιτικούς του αντιπάλους στη φυλακή, στο τέλος θα καταλήξει στη φυλακή. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Έτσι προστατεύεται η δημοκρατία και αυτό που κάνουμε σήμερα, κυρίες και κύριοι συνάδελφοι, είναι η ύψιστη προστασία της Ελληνικής Δημοκρατίας από μία οργανωμένη συμμορία που δυστυχώς πήρε την εξουσία με σκοπό να αλλοιώσει το πολίτευμα. Ευχαριστώ πολύ.
Κι εμείς ευχαριστούμε τον κ. Γεωργιάδη. Τον λόγο έχει ο κ. Πολάκης από τον ΣΥΡΙΖΑ.
Με εμάς πώς θα γίνει, κύριε Πρόεδρε; Μετά πώς θα συνεχιστεί η διαδικασία;
Μετά θα μιλήσουν οι Κοινοβουλευτικοί. Κύριε Λοβέρδο, είστε μετά τον κ. Σαμαρά.
Μετά;
Αν θέλετε πριν, κύριε Λοβέρδο, πολύ ευχαρίστως. Κανένα πρόβλημα. Εγώ βλέπω τη σειρά εδώ. Μόλις ανέβηκα στην Έδρα όπως είδατε. Μην αρχίσετε να «πυροβολείτε».
Εντάξει, ό,τι πείτε. Αλλά είχα ζητήσει το αντίθετο.
Μπορείτε να μιλήσετε και πριν τον κ. Σαμαρά. Δεν υπάρχει πρόβλημα. Ο Κοινοβουλευτικός Εκπρόσωπος όποτε θέλει να μιλήσει, σηκώνει το χέρι. Ορίστε, έχετε τον λόγο, κύριε Πολάκη.
Για τριάντα λεπτά.
Δεν έχει τριάντα λεπτά. Πέντε λεπτά χρόνο έχει, κύριε Αβραμάκη. Εγώ βλέπω εδώ πόσο χρόνο έχει.
Δώστε του όσο χρόνο θέλει.
Θα ζητήσω κι εγώ λίγο ανοχή στον χρόνο, γιατί είπε πολλά ο προλαλήσας, αλλά δεν μπορώ να αντισταθώ και να μην ξεκινήσω την ομιλία μου με το «Σήκω Ανδρέα για να δεις Λοβέρδο και Άδωνη μαζί!» παραφράζοντας λίγο τα προηγούμενα. [[Χειροκροτήματα από την πτέρυγα του ΣΥΡΙΖΑ]] Λοιπόν, ακούστε τώρα. Είναι απερίγραπτο το θράσος σας μετά που η «NOVARTIS» παραδέχεται και πληρώνει 310 εκατομμύρια στην Αμερική λέγοντας καθαρά, πεντακάθαρα - κι είστε και φιλόλογοι κάποιοι από εσάς, δεν μπορείτε να διαβάσετε την απόφαση; - ότι χρησιμοποίησαν τον αξιωματούχο 1, τον Φρουζή, τον αξιωματούχο 2, κάποιον άλλον, για να επηρεάσουν τον Μανιαδάκη που ήταν συνεργάτης του κ. Γεωργιάδη, για να επηρεάσει την κυβέρνηση, την αλλοδαπή κυβέρνηση, για να προφυλάξει τη «NOVARTIS», να προσπορίσει παράνομο όφελος εναντίον άλλων εταιρειών, και αμερικάνικων, με βάση το τάδε άρθρο που αφορά πολιτικά πρόσωπα. Και μετά από αυτό, μετά από αυτή την απόφαση τολμάτε ακόμα - αλλά έτσι κάνουν οι ένοχοι! - να μιλάτε για σκευωρία! Μετά από αυτή την απόφαση της αμερικανικής δικαιοσύνης! Και σας είπε και ο Παππάς προηγουμένως: «λεφτά θα ζητήσετε από τη «NOVARTIS»;».
Όσα ζητήσατε κι εσείς!
Γιατί ποια είναι η ιστορία; Γιατί πληρώνει στην Αμερική λεφτά; Πληρώνει γιατί κατηύθυνε, όπως λένε τα βίντεο με τον Φρουζή: «έχουμε ανθρώπους, μάς πληροφορούν και παρεμβαίνουμε», «είμαστε στο think tank των επιχειρήσεων του Σαμαρά, με τον κ. Πτωχό και τους άλλους». Ποια ήταν η πολιτική απόφαση; Η τιμολόγηση. Λοιπόν, ακούστε, μαγκιές του τύπου «εγώ παραιτούμαι από την ασυλία μου» όταν, επειδή έχουν γίνει δύο εκλογές το 2015, ξέρετε ότι η απιστία - που είναι αυταπόδεικτη, δεν μπορεί να αναιρεθεί από κανέναν - έχει παραγραφεί, να τις πουλάτε αλλού, κύριε Γεωργιάδη! Διότι με το Harvard project βάλατε δέκα φάρμακα, αλλάζοντας υπουργική απόφαση, που πήραν τιμή και αποζημιώθηκαν εδώ, και κάνατε απιστία στο δημόσιο. Το Lucentis, που σας έλεγε ο ΕΟΦ ότι πρέπει να τιμολογηθεί 500 ευρώ, φτιάξατε υπουργική απόφαση και είπατε ότι θα πάει με τον άλλο τρόπο τιμολόγησης και το τιμολογήσατε 850. Τριακόσια πενήντα ευρώ διαφορά το ένα κουτί! Ένα φάρμακο που έκανε τζίρο 30 εκατομμύρια ευρώ τον χρόνο, δηλαδή τα 10 εκατομμύρια μιας χρονιάς ήταν διασπάθιση χρήματος του ελληνικού δημοσίου! Αυτό είναι απιστία. Και προφανώς δεν τα έκανες για την ψυχή της μάνας σου ούτε για να καλύψεις…
Κύριε Πρόεδρε, θέλω μετά τον λόγο.
Μη σηκώνεις πάλι το χεράκι, το έκανες αυτό σαν Βουλευτής. Το κάνεις και σαν Υπουργός; Πάνω το χεράκι, κάτω το χεράκι; Κάτσε να περιμένεις. [[Χειροκροτήματα από την πτέρυγα του ΣΥΡΙΖΑ]] Προφανώς αυτό δεν το έκανες γιατί ήθελες να καλύψεις τους ανθρώπους και τους ασθενείς, γιατί επί των ημερών σου και των προηγούμενων ήταν που ψάχνανε οι καρκινοπαθείς χημειοθεραπείες στα κοινωνικά φαρμακεία και στα φαρμακεία αλληλεγγύης, τα οποία είχαμε στήσει εμείς και οι άνθρωποι της Αριστεράς για να τους καλύψουμε όταν θα τους πέταγες στον δρόμο και καλύψαμε τους ανασφάλιστους με αυτό που κάναμε. [[Χειροκροτήματα από την πτέρυγα του ΣΥΡΙΖΑ]] Τολμάτε και μιλάτε; Εδώ χρεοκόπησε η χώρα 300 δισεκατομμύρια. Ογδόντα πέντε δισεκατομμύρια όχι με δικούς μου υπολογισμούς, με άλλων υπολογισμούς ήταν το παραπάνω χρήμα που πληρώσαμε στον χώρο της υγείας μέσα σε μία εικοσαετία. Από αυτά 32 δισεκατομμύρια ευρώ ήταν για το φάρμακο μόνο, τα παραπάνω που πληρώσαμε, που ξεκίνησε από το ‘97 με τον Σημίτη και έφτασε μέχρι τις δικές σας μέρες αυτό το πράγμα. Και τολμάτε να λέτε ότι δεν έγινε τίποτα! Δηλαδή εδώ η χώρα χρεοκόπησε, το σκάνδαλο της φαρμακευτικής δαπάνης - γιατί έτσι πρέπει να το λέμε, γιατί είναι και άλλες εταιρείες που φάγανε - είναι παγκόσμιο κι εσείς με τις υπουργικές σας αποφάσεις όταν περικόπτατε τους άλλους προφυλάσσατε τη «NOVARTIS». Αυτό κάνατε. Πούλαγε η «NOVARTIS» 130 εκατομμύρια, εισέπραττε 130. Πουλάγανε οι άλλοι 70, εισπράττανε 10. Με τις τιμές των φαρμάκων στην τιμολόγηση και ο Λοβέρδος με το Tasigna και μια σειρά από άλλα φάρμακα, και το Gilenya και όλα τα άλλα, και με αυτά που έβαλες εσύ μετά, έτσι προφυλάχθηκε η «NOVARTIS». Γι' αυτό έβγαινε ο Φρουζής στο βίντεο και λέει «οι άλλοι πάνε κατά διαόλου, άλλα εμείς πάμε καλά. Πάμε καλά γιατί έχουμε σχέσεις με την κυβέρνηση και πάμε καλά». Και αυτό έγινε επειδή είσαστε καλοί άνθρωποι! Και δεν υπάρχει πολιτική ευθύνη, δεν υπάρχει ποινική ευθύνη για αυτή τη διασπάθιση, την περίοδο που σπαρασσόταν μια κοινωνία εσείς να προφυλάσσετε τη «NOVARTIS»! Άλλο είναι το πρόβλημά σας. Εσείς σήμερα εκδικείστε και τους πολιτικούς σας αντιπάλους με μία ευκαιριακή πλειοψηφία - γιατί έχει ο καιρός γυρίσματα κι ο χρόνος εβδομάδες - , εκδικείστε και ένα κομμάτι των δικαστών οι οποίοι τόλμησαν να ερευνήσουν τους νόμιμους ιδιοκτήτες της χώρας. Γιατί εκεί είναι το θέμα σας. Δεν περιμένατε ποτέ ότι η Αριστερά θα έπαιρνε την κυβέρνηση σε αυτή τη χώρα και ότι θα απελευθέρωνε τη δικαιοσύνη από το να ψάξει αυτούς που τη χρεοκόπησαν. Τα 300 δισεκατομμύρια ευρώ χρέος μέσα σε μία εικοσαετία πώς μαζεύτηκαν; Επειδή δεν «τα πήρε» κανένας; Επειδή δεν υπήρξε κανένα σύστημα διαπλοκής; Επειδή εδώ ήταν όλα αγγελικά πλασμένα; Επειδή τα δημόσια έργα δίνονταν χωρίς υπερτιμολογήσεις; Επειδή οι αγορές των οπλικών συστημάτων γίνονταν χωρίς υπερτιμολογήσεις και χωρίς μίζες; Επειδή στο φάρμακο είχε στηθεί όλο αυτό το πανηγύρι με τις υπερτιμολογήσεις υλικών που φεύγανε 50 ευρώ από την Κίνα, 300 ευρώ στις Ηνωμένες Πολιτείες και 6.000 ευρώ να τα πληρώνει το ΙΚΑ εδώ; Αυτό έγινε έτσι, μοναχό του; Και το κάνανε οι γιατροί; Το έκανε δηλαδή μόνο ο άνδρας της Ράικου που συνταγογράφησε 1,7 εκατομμύριο ευρώ φάρμακα όχι μόνο της «NOVARTIS» σε μία χρονιά, χωρίς να δει το 95% των ασθενών. Ξέρει η πιάτσα ότι από το 1,7 εκατομμύριο ευρώ έπαιρνε το 30%. Θα μπορούσε να το κάνει ο άνδρας της Ράικου αυτό αν ο κ. Γεωργιάδης, ο Αβραμόπουλος, ο Λοβέρδος, όλοι αυτοί που χρημάτισαν Υπουργοί Υγείας δεν είχανε κάνει μία τέτοια επιτροπή στο δελτίο τιμών που να επιτρέπει σε εταιρείες να έχουν χρήμα παραπάνω για να μπορούν να «λαδώνουν» τους γιατρούς; Έτσι έγινε. Και έτσι χρεοκόπησε η χώρα. Πετάξατε στην αποστροφή του λόγου σας κάτι για το ΚΕΕΛΠΝΟ. Κι εδώ θα μπω στο θέμα της δικαιοσύνης, γιατί - προσέξτε - σήμερα κουνιέστε γιατί όντως αυτή η χώρα χρεοκόπησε γιατί το πολιτικό προσωπικό ήξερε πως και σήμερα να κλέψει, η δικαιοσύνη θα τελειώσει σε 20 χρόνια, θα είναι φαγωμένα, χωνεμένα. Δεν είναι όπως στην Ισπανία που όταν βρήκαν κάποιους του Ραχόι να τα έχουν πιάσει σε δυόμιση χρόνια τελεσιδίκησε κι έπεσε η Κυβέρνηση. Εδώ η «SIEMENS» ξεκίνησε το 1992. Το 2006 έγινε δίωξη. Το 2018-2019 έγινε η δίκη. Χωνεμένα όλα. Από τα τηλεφωνικά κέντρα μέχρι τις μίζες. Αυτό ξέρατε και γι' αυτό χρεοκόπησε. Είναι ψέμα αυτό που λέει τώρα το μικτό κλιμάκιο; Δεν το λέει ο Πολάκης. Έχει πάει αυτό στην Αρχή Διαφάνειας, αυτή την καινούρια που φτιάξατε για να τα κουκουλώσει όλα. Το διαβίβασε επιτέλους τον Νοέμβριο στη δικαιοσύνη η οποία το ψάχνει κι αυτό. Είναι ψέμα ότι στο ΚΕΕΛΠΝΟ τα χρόνια 2009-2014 υπάρχουν 90.156.775 ευρώ που δεν ξέρουμε που πήγαν; Δεν ξέρουμε που πήγαν. Είναι τα χρόνια σας. Είναι ψέμα, όταν έβγαινες εδώ και κούναγες το δάκτυλο - για σας μιλάω, κύριε Γεωργιάδη - γι' αυτές τις είκοσι τρεις προσλήψεις του ΚΕΕΛΠΝΟ που ήταν από την χορηγία της «ESTEE LAUDER». Δεν ήταν μόνο είκοσι τρεις. Ήταν κι άλλες. Αποδείχθηκε ότι ήταν αποπληρωμή από την Εθνική Τράπεζα γιατί βγήκαν τα εξτρέ. Οι δεκαοκτώ από τους είκοσι τρεις ήταν παραπάνω μετακλητοί που πήρες στο γραφείο σου με συγκεκριμένο τρόπο. Οι δεκαοκτώ από τους είκοσι τρεις. Και ασκήθηκε δίωξη γι' αυτό. Ασκήθηκε δίωξη και στον Πουλή και στην Θεοφυλάκτου και στον Παπαδημητρίου, σ' όλη εκείνη τη συμμορία της οποίας πολιτικός προϊστάμενος και καθοδηγητής ήσουν εσύ. Αυτό δεν έγινε; Δεν έχει ασκηθεί δίωξη; Ακόμα δεν έχουν καλέσει τον Πουλή. Όπως δεν έχουν καλέσει και τον Φρουζή του οποίου βρήκαν 40 εκατομμύρια τροφοδότη λογαριασμό. Δεν τον έχουν καλέσει. Γιατί αν τον καλέσουν πρέπει να τον συλλάβουν κι αν τον συλλάβουν θα σας δώσει όλους. Αυτό έχει γίνει. Αυτή είναι η δικαιοσύνη που υπήρχε. Σ' αυτό το σύστημα πατήσατε. Ακούστε. Σ' αυτό το σύστημα πατήσατε και σήμερα προσπαθείτε σαν τις στρουθοκαμήλους να χώσετε την κεφαλή σας μέσα στην άμμο. Βάζετε τα ΜΜΕ τα οποία ελέγχετε - τα οποία δεν έχετε ταΐσει με 20 εκατομμύρια, έχουν εισπράξει μέχρι στιγμής 80-90 εκατομμύρια ευρώ τα ΜΜΕ με τα «πετσόδεντρα», δεν έχουμε λεφτόδεντρα, έχουμε «πετσόδεντρα» όμως - για να φωνάζουν και να ουρλιάζουν εναντίον. Ακούστε τώρα για να το τελειώνουμε. Δεν είμαστε ίδιοι και ούτε θα γίνουμε. Ναι, είναι δυο κόσμοι που συγκρούονται. Είναι δυο κόσμοι. Γιατί εσείς είστε η παράταξη του σκληρού μετεμφυλιακού κράτους, των πιστοποιητικών κοινωνικών φρονημάτων, του πραγματικού παρακράτους των Κοτζαμάνηδων που δολοφόνησε τον Πέτρουλα, που δολοφόνησε τον Λαμπράκη, που δολοφόνησε τον Τεμπονέρα, που έχει στήσει όλον τον παραμηχανισμό για να ελέγξει το κράτος. [[Χειροκροτήματα από την πτέρυγα του ΣΥΡΙΖΑ]] Εμείς είμαστε η παράταξη της δημοκρατίας, της κοινωνικής δικαιοσύνης, των εργαζόμενων, της νεολαίας, της μικρομεσαίας αγροτιάς, των επιστημόνων που παλεύουν με τον ιδρώτα τους να ανέβουν κι όχι με τις μίζες, τους κολλητούς, τις σχέσεις με τις εκκλησίες, με τις μασονίες κι όλα αυτά που έχετε εσείς. Εμείς δεν θαυμάζουμε τον Πατακό. Εμείς θαυμάζουμε τον Βελουχιώτη. Ναι, είμαστε δυο κόσμοι. Κι εμείς έχουμε ηθικό πλεονέκτημα και σας κοιτάμε όλους στα μάτια. Και σας λέμε «βρείτε μας, ρε, κάτι». Εσείς μας δώσατε 300 εκατομμύρια ευρώ ταμείο κι εμείς σας παραδώσαμε 37 δισεκατομμύρια. Γιατί εμείς δεν κλέψαμε. Εσείς «φάγατε» και τα πόμολα και τα παραθυρόφυλλα και τις κολώνες. Γι' αυτό χρεωκόπησε η χώρα. [[Χειροκροτήματα από την πτέρυγα του ΣΥΡΙΖΑ]] Αυτή τη στιγμή έχουν ζορίσει τα πράγματα με τους Τούρκους. Πήραμε πέρυσι μαζί με τον Αναστασιάδη απόφαση να υπάρχουν κυρώσεις, τις οποίες δεν ενεργοποιήσατε. Βγαίνει ο Ερντογάν και κάνει επίδειξη δύναμης. Εμείς δεν μιλάμε. Δεν ενημερώνουμε. Αφού βγήκε ο Τσίπρας το πρωί έβαλε τον Δημητριάδη να παίρνει τηλέφωνα για να κλείσετε ραντεβού. Μέχρι τότε εξαφανισμένος. Σε συναυλία το απόγευμα. Γιατί; Είναι ψέματα και κουνείς τη χέρα σου; Αυτό δεν έγινε;
Ψεματάρα είναι αυτό.
Σας παρακαλώ.
Αυτή τη στιγμή είμαστε σε κρίσιμες στιγμές στα εθνικά μας θέματα. Χρειάζεται αποφασιστική στάση. Αυτές οι έρευνες δεν πρέπει να γίνουν. Πρέπει να αποτραπούν. Έχετε ιστορική ευθύνη για να αποτραπούν. Εμείς δεν σας φοβόμαστε. Ορισμένοι από τον χώρο μας είχαν αυταπάτες ότι μπορούν κάποιοι θεσμοί να λειτουργήσουν από μόνοι τους και να περιμένουμε να προχωρήσουν τα πράγματα από μόνα τους. Σ' αυτή την καθυστέρηση πατάτε. Ναι, την επόμενη φορά θα είμαστε αλλιώς. Να είστε σίγουροι.
Πώς θα είστε;
Θα είμαστε αλλιώς. Χωρίς αυταπάτες. Πιο ώριμοι.
Σας παρακαλώ.
Γιατί ταράζεστε;
Μην προκαλείτε. Σας παρακαλώ.
Πιο αποφασιστικοί και προπαντός πιο αποτελεσματικοί. Γιατί αυτή η κοινωνία σαφώς και θέλει να τιμωρηθούν αυτοί που τη χρεοκόπησαν. Κι αυτό θα γίνει.
Ολοκληρώστε, κύριε Πολάκη.
Γιατί όπως λέει και μια μαντινάδα, κυρία Βούλτεψη «όσο κι αν είναι σκοτεινιά και καταχνιά μεγάλη, θα τηνε βρει την περασά ο ήλιος να προβάλει». Θα τον κάνουμε εμείς να προβάλει. Να είστε σίγουροι.
Τον λόγο έχει ο κ. Γεωργιάδης, επί προσωπικού, για δυο λεπτά.
Απάντηση πρώτη. Είπε ο κ. Πολάκης ότι τη γλίτωσα εγώ και οι άλλοι λόγω της απιστίας και της παραγραφής του άρθρου 86. Υπενθυμίζω ότι απιστία διέπραξε πρώτη η κυβέρνηση ΣΥΡΙΖΑ με τη μη έκδοση δελτίου τιμών το 2015. Και η κ. Τουλουπάκη η οποία με το πόρισμα της επιτροπής παραπέμπεται στο Ειδικό Δικαστήριο ήταν εκείνη που κράτησε στο συρτάρι της τον φάκελο μέχρις ότου παρέλθει η προθεσμία για την αποσβεστική προθεσμία της απιστίας της πρώτης κυβέρνησης ΣΥΡΙΖΑ. Πάμε, όμως, στο δεύτερο. Με κατηγόρησε ο κ. Πολάκης και μάλιστα με ένα άθλιο υπονοούμενο. «Για την ψυχή της μάνας του το έκανε το 850 ευρώ το Lucentis;». Μάλιστα. Πρώτ' απ' όλα το Lucentis τιμολογήθηκε μ' αυτή τη νέα υπουργική απόφαση επί του επόμενου Υπουργού και όχι επί των ημερών μου.
Επί των ημέρων σου τιμολογήθηκε 875 ευρώ. Δεν θα λες ψέματα σε μένα.
Κύριε Πολάκη, δεν σας διέκοψε.
Δεν μετράει στον χρόνο μου.
Λέει ψέματα.
Θα το κρίνει ο κόσμος. Δεν θα φωνάζετε εσείς.
Κατέθεσα και γραπτή ερώτηση στον κ. Πολάκη η οποία ουδέποτε απαντήθηκε. Διότι η τιμή του Lucentis επί τέσσερα χρόνια ΣΥΡΙΖΑ ουδέποτε μειώθηκε και ουδέποτε άλλαξε ο τρόπος τιμολόγησης.
Πάλι ψεύτης είσαι.
Αν, λοιπόν, είναι απιστία η δική μας του ενός έτους, έχετε τέσσερα χρόνια απιστίας εσείς. Κι όχι παραγραφείσα. Και άρα κι εσύ για την ψυχή της μάνας σου άφησες την τιμή, κλέφτη Πολάκη. Πάμε, λοιπόν, τώρα.
Σας παρακαλώ, όχι τέτοιες εκφράσεις.
Ως προς τα 90 εκατομμύρια του ΚΕΕΛΠΝΟ. Κάπου έβλεπα στην Αίθουσα την κ. Μαριλίζα Ξενογιαννακοπούλου. Χάθηκε τώρα. Κύριε Πολάκη, σας το έχω πει εκατό φορές. Ουδέποτε κάποια έρευνα έδειξε τρύπα 90 εκατομμυρίων στο ΚΕΕΛΠΝΟ. Ήδη η ελληνική δικαιοσύνη, που δεν πάει και τόσο αργά όσο νομίζετε, σας έχει καταδικάσει σε αγωγή του Σταμάτη Πουλή, για όσα λέτε πρωτοδίκως, σε πρόστιμο. Σας έχω καταδικάσει εγώ πρωτοδίκως σε πρόστιμο για όσα λέτε για το ΚΕΕΛΠΝΟ. Εξακολουθείτε να τα λέτε απλώς για να αυξήσετε την ποινή σας στο εφετείο. Καλά κάνετε. Όμως ουδέποτε βρέθηκε σε κάποια έρευνα τρύπα 90 εκατομμυρίων. Αν όμως έχετε απορίες για το ΚΕΕΛΠΝΟ, επί ένα χρόνο και κάτι στην περίοδο που αναφέρατε, υπεύθυνη Υπουργός για το ΚΕΕΛΠΝΟ είναι η συνάδελφός σας στην Κοινοβουλευτική Ομάδα του ΣΥΡΙΖΑ, κ. Μαριλίζα Ξενογιαννακοπούλου. Κλειστείτε σε ένα δωμάτιο και ρωτήστε την «Πού πήγαν Μαριλίζα μου τα λεφτά του ΚΕΕΛΠΝΟ;». Γιατί είναι περίεργο, κύριε Ραγκούση, να ευθύνεται για το ΚΕΕΛΠΝΟ ο Γεωργιάδης το 2013-2014, αλλά να μην ευθύνεται η Μαριλίζα Ξενογιαννακοπούλου το 2010-2011, όταν τα 90 εκατομμύρια λείπουν από το 2008, κατά Πολάκη. Αυτό σας το λέω για να καταλάβει ο ελληνικός λαός για άλλη μια φορά πόσο ψεύτες και υποκριτές είστε. Είστε ανθρωπάκια. Κλείνω.
Χωρίς χαρακτηρισμούς, παρακαλώ.
Ως προς τον κ. Φρουζή, δεν μου αρέσει να κατηγορούνται αθώοι στην Αίθουσα. Κύριε Τζανακόπουλε, είστε δικηγόρος. Μου κάνει εντύπωση. Ο κ. Φρουζής μέχρι στιγμής έχει κριθεί αθώος σε ελληνικό δικαστήριο σε πρώτο και δεύτερο βαθμό. Ο λόγος που κρίθηκε αθώος είναι ότι δεν του βρέθηκαν λεφτά στους λογαριασμούς του. Εδώ είπε ο κ. Πολάκης ότι του βρέθηκαν 40 εκατομμύρια ευρώ. Παρακαλώ πολύ να μας φέρετε το χαρτί με τα 40 εκατομμύρια ευρώ για να πάω εγώ πρώτος και να κατηγορήσω τον Φρουζή. Εάν, όμως, στο Κοινοβούλιο ένας πρώην Υπουργός λέει ένα τόσο χονδροειδές ψέμα για έναν οποιονδήποτε πολίτη αυτής της χώρας, που ένα πρωτοδικείο και ένα εφετείο έχει κρίνει ότι δεν ισχύει, με συγχωρείτε, κύριε Πολάκη - και κλείνω με αυτό - αλλά αυτή είναι και η μεγάλη μας διαφορά. Εμείς δεν θαυμάζουμε, φυσικά, ούτε τον Παττακό, αλλά ούτε τον Βελουχιώτη.
Ήρεμα!
Εμείς θαυμάζουμε την Κοινοβουλευτική Δημοκρατία! Δεν είμαστε με τους κατσαπλιάδες, κύριε Πολάκη! Καταλάβετέ το, επιτέλους!
Κύριε Πρόεδρε, θα ήθελα τον λόγο επί προσωπικού.
Πριν δώσω τον λόγο στον κύριο Πρωθυπουργό, να βάλουμε τα πράγματα στη θέση τους. Σήμερα έχουμε τη μεγάλη ευκαιρία - βγάζω από το μυαλό μου τα πρωινά, τα οποία με στεναχώρησαν - σε αυτή την Αίθουσα να διδάξουμε ύφος, ήθος και ομοψυχία.
Εντάξει, κύριε Πρόεδρε!
Σας παρακαλώ, κύριε Τζανακόπουλε! Σας παρακαλώ, κύριε Παππά, χωρίς να γελάτε! Και από εδώ και από εκεί. Δεν θα δεχτώ καφενείο. Σας παρακαλώ πάρα πολύ! Μας βλέπει κόσμος. Ας δώσουμε εμείς ένα παράδειγμα. Από εδώ μέσα περιμένει ο κόσμος. Από εδώ μέσα περιμένει παράδειγμα και εμείς κάνουμε εδώ πέρα πάνελ; Αν είναι δυνατόν! Σας σέβομαι και σας αγαπώ όλους, το ξέρετε. Σας γνωρίζω όλους και απορώ τι παθαίνετε εδώ μέσα, όταν μπαίνετε σ' αυτή την Αίθουσα, ενώ έξω είστε κύριοι. Εγώ είμαι Αντιπρόεδρος. Σεβαστείτε τον Πρόεδρο. Εγώ αντί του Προέδρου. Σας σέβομαι και σας αγαπώ όλους. Ειλικρινά σας μιλάω, μέσα από την καρδιά μου. Όπου υπάρχει αγάπη και σεβασμός υπάρχουν και τρόποι. Όπου υπάρχει αδιαφορία, να μην πω τι υπάρχει. Δικαιολογίες, το λιγότερο που μπορώ να πω. Σας παρακαλώ πολύ, θα λέει ο καθένας αυτό που θέλει και θα κρίνει ο κόσμος. Σηκώνομαι και φωνάζω, καφενεία, πάνελ και τέτοια όχι. Κύριε Πολάκη, έχετε δύο λεπτά στη διάθεσή σας χωρίς χαρακτηρισμούς. Τελειώσαμε.
Εδώ ο άλλος, οι απόγονοι του γερμανοτσολιάδων, μας είπε «κατσαπλιάδες» και να το αφήσουμε. Ακούστε με. Πρώτον, να δεχτώ λίγο την παραίνεσή σας, κύριε Πρόεδρε.
Ευχαριστώ πολύ.
Δεν υπάρχει τίποτα: Ελληνική Δημοκρατία, Εθνική Αρχή Διαφάνειας, ημερομηνία 28-11-2019, Γ΄ Τμηματική Έκθεση Προκαταρκτικής Εξέτασης Μικτού Κλιμακίου Ελέγχου. Έχει πάει στην εισαγγελία για την ανάκριση και έχουν φύγει εβδομήντα δύο ραβασάκια και σε κάποιους που είναι και συνεργάτες σου, τους έχεις διορίσει στο Υπουργείο Ανάπτυξης - τη Θεοφιλάτου λέω - ως κατηγορούμενοι. Το λέει εδώ, που έχεις το θράσος και λες ότι δεν αποδείχθηκε τίποτα και ουρλιάζεις και τσιρίζεις. Ορίστε: Διαπιστώνεται 90.156.775,25 ευρώ απόκλιση ανάμεσα στα υπολογισθέντα και στα πραγματικά ταμειακά διαθέσιμα. Ποιος είναι ο ψεύτης, βρε; Ποιος είναι ο ψεύτης, βρε, που δεν ντρέπεσαι;
Βρε και στον πληθυντικό εδώ μέσα!
Ποιος είναι ο ψεύτης που δεν ντρέπεστε; [[Χειροκροτήματα από την πτέρυγα του ΣΥΡΙΖΑ]] Πάμε στο άλλο. Ο Πουλής με έχει καταδικάσει; Τι έχει καταδικάσει ο Πουλής;
Εσένα!
Ότι δεν συνάδουν οι χαρακτηρισμοί που είπα στο κοπρόσκυλο, με τον δημόσιο λόγο ενός πολιτικού. Εδώ το ίδιο κλιμάκιο όλα αυτά που φώναζα και στην επιτροπή της Βουλής κ.λπ. τα αποδεικνύει ένα - ένα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα μόνο θα σου πω. Στον μπατζανάκη του, τον κ. Δρόση, στον οποίον ανέθεσε επί Υπουργίας σου τη συντήρηση των ξενώνων του ΚΕΕΛΠΝΟ το 2013 με 134.000 ευρώ, το 2014 με 156.000 ευρώ - συντήρηση μιας πολυκατοικίας με 134.000 ευρώ και 156.000 ευρώ τον χρόνο στον μπατζανάκη του, τον άντρα της αδερφής, αυτής που έχεις στο γραφείο σου, της Θεοφιλάτου, γι' αυτό μιλώ για συμμορία - αποδεικνύει εδώ…
Ολοκληρώστε, κύριε Πολάκη.
Όχι. Θέλουν απάντηση αυτά. Αποδεικνύουν ότι πριν τα αναθέσει στον μπατζανάκη του με 136.000 ευρώ και 153.000 ευρώ τον χρόνο, το ΚΕΕΛΠΝΟ έδινε 2.500 ευρώ τον χρόνο. Εδώ μέσα λέει - όχι ο Πολάκης, αυτοί εδώ το λένε - ότι του βρήκαν 250 χιλιάρικα μεταφορά από τους λογαριασμούς του ΚΕΕΛΠΝΟ στον τραπεζικό του λογαριασμό, που δεν μπορεί να τα δικαιολογήσει, γι' αυτό έχει πάει στο πόθεν έσχες και το ψάχνουν και αυτοί. Καθυστερούμε και εκεί. Έχετε βάλει όλον τον μηχανισμό του παρακράτους…
Ολοκληρώστε, κύριε Πολάκη! Τα είπατε από εδώ πάνω!
Γι' αυτό κουνιέστε, γιατί ελέγχετε ένα κομμάτι της δικαιοσύνης για να καθυστερεί απλώς. Περιμένετε. Είπε και άλλο ένα, για τη Μαριλίζα.
Και μ' αυτό κλείστε.
Δυο πράγματα θα πω. Άκου. Επί δικών σου ημερών - συγγνώμη, επί δικών σας ημερών - υπεγράφησαν από τη συμμορία του ΚΕΕΛΠΝΟ, της οποίας πολιτικός καθοδηγητής και οργανωτής ήσουν εσύ, Παπαδημητρίου, Λυρή, Θεοφιλάτου, Οικονόμου, Πουλή κ.λπ. κ.λπ. - που όλα όσα είπα για τον Πουλή εδώ αποδεικνύονται, μέχρι τελευταίας και εσχάτως που δεν τα είχα βρει εγώ - οκτακόσιες ενενήντα επτά συμβάσεις με τα ΜΜΕ, το «Βελόνα και Κλωστή», που τελικά ανήκει στα «ΠΑΡΑΠΟΛΙΤΙΚΑ» του Κουρτάκη, έτσι; Η λίστα Πέτσα είναι αντίγραφο αυτής της λίστας που είχες φτιάξει τότε για να σε λιβανίσουν, όταν έδιωχνες δυόμισι χιλιάδες ανθρώπους από την πρωτοβάθμια και όταν πετσόκοβες το σύμπαν και έκλεινες νοσοκομεία. Είχες το know - how από τότε! Αυτό έκανες τότε εσύ, οκτακόσιες ενενήντα επτά συμβάσεις. Η Μαριλίζα αυτό που έκανε ήταν να ακυρώσει οκτώ εκατομμύρια εμβόλια που είχε παραγγείλει ο Αβραμόπουλος, του οποίου τον λογαριασμό δεν πήρε ο Αγγελής στην Ελβετία από το FBI. Αυτουνού τον λογαριασμό δεν πήρε…
Κύριε Πολάκη, σας παρακαλώ!
…από τη «NOVARTIS» και μας κουνάνε το δάκτυλο. Είναι και άλλα, αλλά σταματώ. Αν συνεχίσεις… Α, μισό λεπτό. Ως προς το Lucentis, εσύ έφτιαξες μια υπουργική απόφαση που έλεγε ότι τα οφθαλμικά σκευάσματα μπορούν να τιμολογούνται όχι μόνο με τον κανόνα των ποσοστών, των mg. Αν είναι 10 mg και έρθει σε 5 mg, θα πάει στο μισό. Δεν πήγαινε στο μισό, πήγαινε κάτι παραπάνω. Αν τα 10 mg έκαναν 1.000 ευρώ, τα 5 mg δεν θα έκαναν 500 ευρώ, αλλά θα έκαναν, ας πούμε, 600 ευρώ, γιατί είναι και η συσκευασία. Εσύ επίτηδες, σε συναίνεση με τον Φρουζή και τη «NOVARTIS», έφτιαξες μια διάταξη που έλεγε ότι μπορούν να πάνε ή με τον κανόνα αυτόν ή με τον κανόνα των τριών χωρών. Ναι, εσύ δεν το έφτιαξες;
Ναι.
Μπράβο! Έτσι, να το δέχεσαι! Και τι έγινε, λοιπόν; Σου έστειλε ο ΕΟΦ - και δεν ήμασταν εμείς στον ΕΟΦ τότε - εισήγηση που σου έλεγε «τιμολόγησέ το 509 ευρώ», με βάση τον κανόνα των ποσοστών, τα mg. Λες «όχι, θα πάει με τον κανόνα των τριών χωρών» και πήγε στα 875 ευρώ. Για την ψυχή της μάνας σου, βρε το έκανες αυτό;
Ευχαριστούμε πολύ, κύριε Πολάκη.
Και βέβαια, εμείς, όταν ξεκινήσει ένας τρόπος τιμολόγησης, συνεχίζουμε με τον ίδιο.
Τα άλλαξες τώρα!
Τα άλλαξες τώρα!
Τα υπόλοιπα ο κ. Τζανακόπουλος.
Σε όλα έτσι γίνεται.
Κύριε Πρόεδρε, θα ήθελα τον λόγο.
Κύριε Γεωργιάδη, θέλω να σεβαστείτε τον κ. Σαμαρά, ο οποίος περιμένει για να μιλήσει.
Κατ' αρχάς, προς υπεράσπιση της αληθείας…
Είμαι σίγουρος ότι θα σηκώσει χέρι ο κ. Πολάκης, κύριε Γεωργιάδη. Γιατί δεν μου κάνετε το χατίρι;
Προς υπεράσπιση της αληθείας, πρώτον, μόλις ακούσαμε ότι ο τρόπος τιμολόγησης του Lucentis παρέμεινε ο ίδιος και επί ΣΥΡΙΖΑ. Φυσικά, μια υπουργική απόφαση ενός Υπουργού μπορεί να αλλάξει με νέα υπουργική απόφαση επομένου Υπουργού. Άρα, μόλις ακούσαμε ότι όλα αυτό που λέει εδώ, τόσα χρόνια, ο κ. Πολάκης δεν άλλαξε, γιατί σεβάστηκαν τη δική μου υπουργική απόφαση. Δεύτερον, για τη συζήτησή μας, κύριε Πρόεδρε - και κλείνω - όσα ανέφερε ο κ. Πολάκης για το πόρισμα περί ΚΕΕΛΠΝΟ ενισχύουν τη σημερινή συζήτηση και την παραπομπή του κ. Παπαγγελόπουλου και των εισαγγελέων κατά της διαφθοράς στο Ειδικό Δικαστήριο. Για ποιον λόγο; Το πόρισμα που διάβασε ο κ. Πολάκης προέρχεται από το συνεργείο που έκανε τον έλεγχο από τη γενική γραμματεία Επιθεώρησης Δημοσίας Διοικήσεως επί ΣΥΡΙΖΑ, της κ. Παπασπύρου. Έχει την υπογραφή της κ. Ντινάκη. Την κ. Ντινάκη την όρισε να κάνει αυτό τον έλεγχο με γραπτή της εντολή η κ. Τουλουπάκη. Για ποιον λόγο η κ. Τουλουπάκη ζήτησε τη συγκεκριμένη κ. Ντινάκη; Διότι όλη αυτή ήταν η σκευωρία για την οποία συζητάμε. Ό,τι διαβάσατε είναι προϊόν της συμμορίας, αν δεν το έχετε καταλάβει!
Ευχαριστούμε πολύ, κύριε Γεωργιάδη. Τον λόγο έχει ο πρώην Πρωθυπουργός κ. Αντώνης Σαμαράς. Κύριε Σαμαρά, ζητώ συγγνώμη εκ μέρους των κυρίων.
Κυρίες και κύριοι συνάδελφοι, όταν άρχισε να ξετυλίγεται αυτή η άθλια σκευωρία τον Φεβρουάριο του 2018 είχα πει ότι καταλαβαίνω ότι τους ενοχλεί η παρουσία μου και τώρα θα καταλάβουν κι εκείνοι ότι θα τους πάω μέχρι τέλους. Ήταν αυτό στο οποίο επέμενα. Και είναι αυτό για το οποίο βρισκόμαστε σήμερα εδώ. Πρώτα - πρώτα το «μέχρι τέλους» ήταν η αντίδραση ενός πρώην Πρωθυπουργού όταν άνοιξε μία δικογραφία και είδε ότι κατηγορείται από δύο απίθανους κουκουλοφόρους ψευδομάρτυρες ότι, δήθεν, ένα μεσημέρι στο πάρκινγκ του Μαξίμου - άσε που το Μαξίμου δεν έχει πάρκινγκ - έφτασε με την άνεσή του ένας διευθύνων σύμβουλος μιας μεγάλης φαρμακευτικής εταιρείας και, κουβαλώντας μια τροχήλατη βαλίτσα γεμάτη χαρτονομίσματα, ανέβηκε τις σκάλες, άνοιξε τις πόρτες του Μαξίμου, πέρασε χαλαρά από την ασφάλεια, από τους αστυνομικούς, άνοιξε και την πόρτα του πρώην Πρωθυπουργού και τον δωροδόκησε. Και όταν στη δικογραφία ο πρώην Πρωθυπουργός έψαξε να βρει τι ερωτήσεις έκαναν μετά οι εισαγγελείς σε αυτόν τον μάρτυρα, διαπίστωσε έκπληκτος ότι δεν τον ρώτησαν τίποτα, μα, τίποτα, ούτε και την πιο απλή ερώτηση: «Εσείς, κύριε μάρτυς, πού τα ξέρετε αυτά; Ήσασταν εκεί;». Το «μέχρι τέλους» ήταν η αγανάκτηση ενός Πρωθυπουργού όταν είδε ότι επίσης κατηγορείται πως, επειδή, λέει, είχε σπουδάσει στο Χάρβαρντ, έγινε προς τιμήν του ένα ολόκληρο πρόγραμμα δωροδοκίας από την ίδια εταιρεία, με τελικό αποδέκτη τον πρώην Πρωθυπουργό, με το ποσό του 1 εκατομμυρίου ευρώ. Σε αυτήν την περίπτωση, όμως, αντίθετα από πριν, οι εισαγγελείς έκαναν στον μάρτυρα μία μεν, αλλά πραγματικά συγκλονιστική ερώτηση. Ακούστε την: «Μήπως θα μπορούσαν να είναι τα 2 εκατομμύρια και όχι το 1 εκατομμύριο η πραγματικότητα;». Και συντετριμμένος ο μάρτυρας έσπασε και ψέλλισε: «Θα μπορούσε». [[Γέλωτες από την πτέρυγα της Νέας Δημοκρατίας]] Δηλαδή, οι εισαγγελείς εκμαίευαν από τους μάρτυρες ακόμα πιο επιβαρυντικές καταγγελίες από τα ήδη εξωφρενικά που είχαν καταθέσει. Να πάρει ο Σαμαράς μίζα 1 εκατομμύριο ευρώ ή και 2 εκατομμύρια, αφού έτσι βόλευε τους εισαγγελείς; Κυρίες και κύριοι συνάδελφοι, για ποιο λόγο; Μήπως επειδή ως Πρωθυπουργός λάμβανε αποφάσεις σκληρές, αλλά απαραίτητες για τον περιορισμό της σπατάλης στα φάρμακα; Δηλαδή, να μου δώσουν εμένα μίζα από τη χαρά τους που τους έκοβα τα χρήματα; Γι' αυτό και από το πρώτο δευτερόλεπτο με τη μήνυσή μου τους ονόμασα «συμμορία», από τον τότε Πρωθυπουργό, μέχρι και όλους τους εισαγγελείς διαφθοράς, μέχρι και όλους τους ψευδομάρτυρες. Συμμορία. Δεν είχα δικαίωμα να δώσω ούτε ένα δράμι αξία στις συκοφαντίες τους. Είχα υποχρέωση να αντιδράσω. Και ασφαλώς σαράντα τρία χρόνια σε αυτή τη Βουλή ήξερα και πού το πήγαιναν. Ήθελαν να πάνε τη χώρα σε εκλογές με τα κορυφαία στελέχη της Νέας Δημοκρατίας, του ΚΙΝΑΛ και της οικονομίας υπό την πιο ατιμωτική κατηγορία ότι, δήθεν, όλοι μας πληρωθήκαμε από τη «NOVARTIS» και ότι, δήθεν, όλοι μας κατακλέψαμε τον ελληνικό λαό. Φανταστείτε να έκανε ο ΣΥΡΙΖΑ εκλογές με δυο, τρεις από εμάς προφυλακισμένους και απλά σκεφτείτε μετά τι θα είχε γίνει σε αυτόν τον τόπο. Επαναλαμβάνω, εγώ και η Κυβέρνησή μου κόψαμε πάνω από το μισό τη δαπάνη στο φάρμακο. Και διαμαρτύρονταν τότε όλες οι φαρμακευτικές εταιρείες, και η «NOVARTIS». Ενώ ο ΣΥΡΙΖΑ τότε υπερασπιζόταν τις εταιρείες, στήριζε τις θέσεις τους και πολεμούσε εμάς που κόβαμε τη σπατάλη. Τέτοιο θράσος! Το «μέχρι τέλους» ήταν ακόμα η υπόσχεση ενός ανθρώπου για την αποκατάσταση της τιμής και της υπόληψής του. Ήταν η υπόσχεση για την αναζήτηση της αλήθειας, για την αποκάλυψη αυτής της σκοτεινής σκευωρίας και για την απόδοση δικαιοσύνης στους ενόχους. Να πάει φυλακή ένας Πρωθυπουργός, εάν είναι ένοχος; Εγώ λέω ναι, να πάει. Κανένας δεν είναι υπεράνω του νόμου. Αλλά να πάει στα περίπτερα «κρεμασμένος στα μανταλάκια» ως μιζαδόρος επειδή έτσι θέλουν οι πολιτικοί του αντίπαλοι για να τον εξοντώσουν, όχι ποτέ. Να παραπεμφθεί, με βάση το δόγμα Ρασπούτιν, «στείλτον, κι άσε μετά να τα βρουν τα δικαστήρια»; Όχι, κύριοι, αυτό δεν λέγεται δικαιοσύνη. Είναι ο νόμος της ζούγκλας. Να βάλουμε μέσα δυο - τρεις για να κερδίσουμε τις εκλογές! Αυτό δεν είναι δημοκρατία. Αυτό βάζει από την πίσω πόρτα τον ολοκληρωτισμό. Και είδατε ότι το «μέχρι τέλους» έγινε τελικά αντίδραση του πολίτη στην αδικία, έγινε σύνθημα, viral που λένε οι νεολαίοι, έγινε κοινωνικό ρεύμα. Μπήκε στην πολιτική ορολογία. Υιοθετήθηκε και από διαφόρους του ΣΥΡΙΖΑ, όπως διάβασα σε κάτι ανακοινώσεις τους. Εάν το εννοείτε, λοιπόν, κύριοι του ΣΥΡΙΖΑ - που προσωπικά δεν το πιστεύω - κάντε το πράξη σήμερα. Ψηφίστε την παραπομπή Παπαγγελοπούλου, ώστε να ερευνηθούν τυχόν ευθύνες του από τη δικαιοσύνη. Αλλά προσέξτε! Πραγματικές ευθύνες, σε πραγματικά δικαστήρια, με πραγματικούς μάρτυρες, όχι σε στημένες σκευωρίες με κουκουλοφόρους ψευδομάρτυρες. Αν είναι αθώος, δεν έχετε κανένα λόγο να ανησυχείτε. Αν, όμως, ο κ. Παπαγγελόπουλος είναι ένοχος - όπως και εγώ και η πλειοψηφία της προανακριτικής επιτροπής πιστεύουμε - , τι ακριβώς υπερασπίζεται ο κ. Τσίπρας; Την πολιτική αθλιότητα; Το «μαγαζί» με τα «παραμάγαζα», για να το πω στη γλώσσα Παππά; Γιατί αυτό που κάνετε εσείς και ο Παπαγγελόπουλος μέχρι σήμερα είναι το απίστευτο, να προβάλλετε συνεχώς ενστάσεις επί της διαδικασίας μήπως και εμποδίσετε την έρευνα της σκευωρίας. Οι παλικαριές δηλαδή του κ. Παπαγγελόπουλου που όταν ήταν Υπουργός σας, δήλωνε ότι θα προτείνει ο ίδιος σύσταση προανακριτικής και θα είναι ο πρώτος που θα θελήσει να πάει στο δικαστήριο, έγιναν πια κλάψες, μουρμούρες, πανικός. Κοιτάξτε, το «μέχρι τέλους» δεν είναι μνημόνιο για να το σκίσει ο κ. Τσίπρας με ένα νόμο και ένα άρθρο. Δεν είναι δημοψήφισμα για να το μετατρέψει σε μία ακόμα κωλοτούμπα. Το «μέχρι τέλους» είναι στάση ζωής. Απαιτεί έναν κώδικα αξιών που, δυστυχώς, εσείς δεν έχετε. Αλλά το «μέχρι τέλους» είναι και κάτι άλλο, πέρα από πρόσωπα, είναι η δύναμη της αλήθειας, της συνείδησης, της δικαιοσύνης, της δημοκρατίας. Και είναι η φωνή της κοινωνίας και της πολιτικής, η απόφαση για το τέλος των παραμηχανισμών παντού. Είναι το «ποτέ ξανά». Και το «ποτέ ξανά», μέσα από τη σημερινή ψηφοφορία, θα υπηρετήσει και την πολιτική ζωή του τόπου. Δεν είναι ψήφος εκδίκησης, μην κάνετε λάθος. Είναι ψήφος συνείδησης. Είναι ψήφος αποτροπής. Είναι ψήφος απελευθέρωσης από τη μαυρίλα και από την παρακμή. Κυρίες και κύριοι συνάδελφοι, στις 18 Μαΐου του 2018 από αυτό εδώ το Βήμα είχα πει επί λέξει ότι εγώ έχω πλήρη εμπιστοσύνη στην ελληνική δικαιοσύνη. Εσείς, όμως, να προσέχετε γιατί έχετε γίνει όμηροι του Παπαγγελόπουλου. Εσείς έχετε γίνει όμηροι του Παπαγγελοπούλου και θα σας «κάψει» ο Παπαγγελόπουλος. Και είχα προσθέσει ότι ο ελληνικός λαός έχει καταλάβει πια τι γίνεται και γι' αυτό εγώ είμαι αισιόδοξος. Αλλά αισιόδοξος για μια άλλη Ελλάδα. Εσείς να κοιτάξετε τον καθρέπτη σας, σας είχα πει, και να αναρωτηθείτε αν πρέπει να ντρέπεστε ή να ανησυχείτε ή ίσως και τα δύο. Να ντρέπεστε, λοιπόν, δεν το βλέπω. Ότι ανησυχείτε, όμως, το βλέπω. Και ορθώς ανησυχείτε. Διότι από την προανάκριση και μόνο προκύπτουν ήδη οκτώ κατηγορίες σε βάρος του κ. Παπαγγελόπουλου, μεταξύ άλλων για συμμορία και για κακουργηματική ηθική αυτουργία σε κατάχρηση εξουσίας. Μένει να διερευνηθεί, από την κανονική ανάκριση στο επόμενο στάδιο, ποιοι ήταν και οι φυσικοί αυτουργοί του στην κατάχρηση εξουσίας, δηλαδή ποιοι έδρασαν κάτω από τον Παπαγγελόπουλο. Προφανώς οι τρεις εισαγγελείς διαφθοράς, γνωστοί άλλωστε και ως μαθητές του. Οι ευθύνες των Τουλουπάκη, Ντζούρα, Μανώλη είναι συγκεκριμένες και κατονομάζονται στο πόρισμα. Αλλά, διακρίνω πως ανησυχείτε και για το ότι θα διερευνηθεί κάποια στιγμή και ποιοι άλλοι συμμετείχαν στην εγκληματική οργάνωση και πάνω από τον Παπαγγελόπουλο. Δηλαδή, εάν ο κ. Τσίπρας εκτός από όμηρος του Παπαγγελόπουλου είναι και ο ιθύνων νους της σκευωρίας. Εγώ θα επικαλεστώ τον ίδιο τον κ. Παπαγγελόπουλο. Είχε πει πριν ένα μήνα ακριβώς: «Εγώ αναφερόμουν απευθείας στον Τσίπρα που με εμπιστεύονταν». Φαντάζομαι βέβαια ότι δεν θα αλλάξει τους χειρισμούς του σε λίγο ότι θα επιμείνει στους ανακριτές πως αναφερόταν στον Τσίπρα. Και θα μας πει τι εντολές έπαιρνε από τον Τσίπρα. Σας είχα πει: «Θα σας κάψει ο Παπαγγελόπουλος». Δεν με ακούγατε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Αλλά για να μην είμαι και άδικος και ο ίδιος ο κ. Τσίπρας ήταν ασυγκράτητος σε αυτή την Αίθουσα εδώ. Και το είχε πει πολύ καθαρά. Ακούστε τι είπε: «Άντε, λοιπόν - είχε πει ο κ. Τσίπρας - και την έστησε τη σκευωρία ο Παπαγγελόπουλος, για πείτε μου πώς την έστησε αυτή τη σκευωρία; Μόνος του;» Μα, ποιος είναι ο Αρχηγός του ΣΥΡΙΖΑ; Και ποιος ήταν τότε ο Πρωθυπουργός; Σε αυτό συμφωνώ απόλυτα με τον κ. Τσίπρα. Έτσι είναι όπως τα λέει. Μόνο που αυτά τα έλεγαν Τσίπρας και Παπαγγελόπουλος γιατί πίστευαν ότι η υπόθεση αυτή δεν θα προχωρήσει. Αλλά προχώρησε. Αφού μόνοι σας, λοιπόν, το ομολογείτε τι σας πείραξε η δικιά μου η μήνυση; Ελπίζω να κατάλαβε ο κ. Τσίπρας ότι στην πραγματικότητα δεν τον κυνηγάει ο Σαμαράς, όπως κολακεύεται να λέει ή το φαντάζεται, οι δικοί σας, σας κυνηγάνε, οι πομπές σας, ο Νίκος Παππάς, ο Μανόλο Πετσίτης, ο Καλογρίτσας, η Τράπεζα Αττικής, τα βοσκοτόπια, η Ρένα Δούρου, η Όλγα Γεροβασίλη, ο Παπαγγελόπουλος, η Τουλουπάκη, οι δήθεν αδιάφθοροι που κατηγορούνται τώρα για διαφθορά. [[Χειροκροτήματα από την πτέρυγα της Νέας Δημοκρατίας]] Και ένας Θεός ξέρει τι άλλα έχετε κάνει και ποιοι άλλοι θα αποκαλυφθούν. Δικά σας παιδιά πάντως όλα, παιδιά της κυβέρνησης ΣΥΡΙΖΑ - ΑΝΕΛ, για πρώτη φορά αριστερά. Σας πείραξε η δικιά μου η μήνυση. Έχετε ακούσει τι ζήτησε ο πρώην Αρχηγός του Κόμματος σας, κύριε Τσίπρα, ο Νίκος Κωνσταντόπουλος; Ζήτησε να διερευνηθούν οι προσωπικές σας ευθύνες για εγκληματική οργάνωση. Και σας πείραξε η δικιά μου μήνυση; Έχετε ακούσει τι σας χρεώνει η πρώην Πρόεδρος της Βουλής και τότε στενή σας συνεργάτης, η Ζωή Κωνσταντοπούλου; Μήπως έχετε ακούσει τι λέει για σας ο μέντοράς σας και προκάτοχος σας, ο Αλέκος Αλαβάνος ότι είστε σύμβολο της ηθικής απαξίωσης της Αριστεράς. Και σας πείραξε η δικιά μου η μήνυση; Δεν τον αποκάλεσε «φασίστα», «αριστερόστροφο φασίστα» ο Σαμαράς τον κ. Τσίπρα, ο Μίκης Θεοδωράκης το είπε. Για να μην θυμηθώ τι έλεγε ο Μανώλης Γλέζος στα στερνά του για εσάς. Γι' αυτό σας λέω, δεν σας κυνηγάει ο Σαμαράς, οι δικοί σάς κυνηγάνε και η ερινύες σας. Και ξέρετε κάτι; Όπως προκύπτει και λίγα έχω γράψει τη μήνυση μου. Πού να ήξερα ότι η συμμορία είχε επεκτείνει τη δράση της και στο εξωτερικό; Ότι είχε κεντρικό μαγαζί, παραμάγαζα, out shorting και ποιος ξέρει τι άλλο; Ήξερα για τις άριστες σχέσεις Παπαγγελόπουλου και Τουλουπάκη, αλλά πού να φανταστώ την άνεση του κ. Παππά που την αποκαλούσε σε τρίτους πότε «τύπισσα» και πότε «κορίτσι μου». Θα έπρεπε να ντρέπεστε και δεν ντρέπεστε. Όμως, επαναλαμβάνω ορθώς πλέον, ανησυχείτε. Και από ότι φαίνεται μόνο στην αρχή βρισκόμαστε. Κι αφού δεν κάνετε εσείς την αυτοκριτική σας, να σας βοηθήσω εγώ. Τότε νομίζατε ότι θα παραλύσετε την ελληνική δικαιοσύνη μέσα από αυτά τα δίχτυα του παραδικαστικού που είχε στήσει ο Παπαγγελοπούλος, που βγάζει λεφτά, πολλά λεφτά, όπως εξομολογείται ο ίδιος ο Νίκος Παππάς στον Μιωνή. Τώρα όμως, αποδείχθηκε ότι η δικαιοσύνη είναι ισχυρότερη από το παραδικαστικό. Τότε νομίζατε ότι με το παρακράτος που οργανώθηκε μέσα στο Μαξίμου το μαγαζί, ότι θα είχατε παραλύσει τα ανακλαστικά της. Αλλά η Ελληνική Δημοκρατία δεν είναι αυτή που μπορείτε εσείς να ελέγξετε με τους αρμούς της εξουσίας. Και αποδείχθηκε ότι τώρα είναι ισχυρότερη από το παρακράτος και την άθλια συνομωσία σας. Τότε νομίζατε ότι θα τελειώσετε τους αντιπάλους σας, θα διασπάσετε τη Νέα Δημοκρατία και το ΚΙΝΑΛ, θα διαλύσετε το πολιτικό σύστημα, τρέποντας μας όλους σε ένοχη φυγή. Όμως η σκευωρία σας μας έκανε ακόμα πιο δυνατούς, μας συσπείρωσε, μας ένωσε. Και αυτό ήταν το σχέδιό σας που τελικά απέτυχε οικτρά. Κυρίες και κύριοι συνάδελφοι, οι σκευωροί έκαναν το κλασικό σφάλμα που δεν κάνουν ποτέ πολιτικοί με στοιχειώδη δημοκρατική παιδεία, έκαναν το κλασικό λάθος που κάνουν τα κακομαθημένα παιδιά του κομματικού σωλήνα που νόμιζαν ότι η πολιτική ασκείται όπως οι ίντριγκες ανάμεσα στα αριστερά γκρουπούσκουλα και τις συνιστώσες ότι πάντα επιβραβεύεται ο πιο θρασύς και ο μηχανορράφος. Αλλά η πολύ αλαζονεία και η έπαρση τους έκαναν έτσι ώστε να υπερτιμήσουν τους εαυτούς τους και να υποτιμήσουν όλους τους αντιπάλους τους. Και πάντως, για να μιλήσω για τον εαυτό μου, σίγουρα με υποτίμησαν. Δεν με είχαν διαβάσει καλά. Νόμιζαν ότι θα κάτσω ήσυχος. Περίμεναν ότι θα λουφάξω κι ότι θα φοβηθώ. Ε, λοιπόν, τους τάραξα στη νομιμότητα. Δεν φαντάστηκαν από το πρώτο λεπτό ότι θα προσφύγω στη δικαιοσύνη εναντίον όλων τους. Μάλιστα, ο κ. Παπαγγελόπουλος λέει τώρα εδώ και εκεί ότι ο Σαμαράς κάνει συνεχώς μηνύσεις. Δηλαδή, τι έπρεπε να κάνω; Τι κάνει ένας πολίτης όταν θίγεται η τιμή και η υπόληψη του; Καταφεύγει στη δικαιοσύνη. Πού να πήγαινα δηλαδή; Προσέξτε, ένας πρώην Υπουργός Δικαιοσύνης κατηγορεί έναν πρώην Πρωθυπουργό επειδή κατέφυγε στη δικαιοσύνη, για να βρει το δίκιο του. Η επιστήμη εδώ σηκώνει τα χέρια ψηλά. Ξέρετε κάτι; Εγώ δεν βρίσκομαι εδώ πέρα για να σας μιλήσω για την προσωπική μου δικαίωση σ' αυτή τη σκευωρία. Αυτό έχει καταγραφεί από την πρώτη κιόλας στιγμή. Κανένας δεν πίστεψε αυτές τις ψεκασμένες κατηγορίες. Άλλωστε ήδη επί ΣΥΡΙΖΑ όλες οι κατηγορίες σε βάρος μου έχουν καταπέσει και έχουν αρχειοθετηθεί. Οι σκευωροί βέβαια τι νόμιζαν; Ότι η αστική συμπεριφορά σημαίνει υποχωρητικότητα και δισταγμό. Ότι δημοκρατία σημαίνει ότι καθένας κάνει ότι του καπνίσει και ότι ο πιο αδίστακτος θα πάρει στο τέλος και το παράσημο. Και αυτό και γίνεται τώρα ένα πολύτιμο μάθημα. Η αστική συμπεριφορά είναι πολύ ανεκτική απέναντι στη διαφωνία, αλλά ταυτόχρονα είναι αμείλικτη απέναντι στη σκευωρία, γιατί είναι πολίτευμα αρχών και ένας έντιμος πολιτικός απαντάει πάντα σκληρά όταν τον αδικήσουν. Δεν θα μπω, λοιπόν, εγώ στα πραγματικά περιστατικά της σκευωρίας, τα έχω περιγράψει, παρουσιάζεται πραγματικά συγκλονιστικά και αναλυτικά στο πόρισμα της Νέας Δημοκρατίας, αλλά και στο πόρισμα του ΚΙΝΑΛ. Θα σταθώ όμως, μόνον σε ορισμένα στοιχεία, σε αντιφάσεις των μελών της συμμορίας που αναδεικνύουν σκοπό και ρόλο. Τι ισχυρίζεται μέχρι και σήμερα ο Παπαγγελόπουλος; Ότι δεν ήξερε τίποτε για την υπόθεση «NOVARTIS». Μέχρι τις 5 Φεβρουαρίου του 2018 το βράδυ, όταν έκανε εκείνη την περιβόητη δήλωση ότι πρόκειται για το μεγαλύτερο σκάνδαλο από συστάσεως του ελληνικού κράτους. Το ίδιο μας είπε στην προανακριτική, το ίδιο είπε και στη Βουλή, το ίδιο σε συνεντεύξεις του. Είναι αλήθεια αυτό; Μα, άκουσα σήμερα το πρωί από τον ίδιο ότι δεν έχει πει ποτέ ψέματα στη ζωή του. Είναι αλήθεια αυτό; Όχι, κύριοι συνάδελφοι, ψεύδεται. Ο κ. Παπαγγελόπουλος ήξερε τα πάντα πριν αυτά συμβούν. Πάμε, λοιπόν, ένα χρόνο πριν δημοσιοποιηθεί η υπόθεση. Πάμε στον Ιανουάριο του 2017, όχι του 2018, τότε δεν υπήρχε κανένα έγγραφο από Αμερική. Οι Αμερικανοί δεν είχαν καν απαντήσει ακόμα στο αίτημα της Ράικου για δικαστική συνδρομή. Τότε δεν υπήρχε τίποτα για πολιτικά πρόσωπα, δεν υπάρχει κανένας κουκουλοφόρος μάρτυρας. Οι ίδιες οι καταθέσεις των μαρτύρων αρχίζουν, προσέξτε, δέκα μήνες αργότερα. Αυτά δεν τα λέω εγώ, τα λέει ο ίδιος ο Παπαγγελόπουλος στη Βουλή και σε συνεντεύξεις του. Τότε, λοιπόν, επαναλαμβάνω Ιανουάριο του 2017, δεν υπάρχει από πουθενά απολύτως τίποτα. Κι όμως, 8 Ιανουαρίου του 2017 εμφανίζεται αυτό το δημοσίευμα στο «DOCUMENTO». «Πρώην Πρωθυπουργός στο «NOVARTIS GATE» και τρεις πρώην Υπουργοί». Το καταθέτω για τα Πρακτικά. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερώτηση: Ποιος κατασκεύασε αυτήν την πληροφορία και την έδωσε στην εφημερίδα δέκα μήνες πριν, στις 11 Ιανουαρίου πάλι του 2017; Τρεις μέρες μετά η εφημερίδα «ΔΗΜΟΚΡΑΤΙΑ» αποκαλύπτει έκτακτη σύσκεψη που έγινε μια μέρα πριν στο Μαξίμου, προσέξτε, υπό Τσίπρα, Κοντονή, Παπαγγελόπουλο, Ξανθό, Πολάκη, Καλογήρου και Χρήστου. Με τι θέμα, νομίζετε; Με τη «NOVARTIS»; Ποια «NOVARTIS»; Δεν είχε έρθει ακόμα τίποτα από την Αμερική. Δεν είχε καταθέσει κανένας ψευδομάρτυρας ακόμα στην Ελλάδα τίποτα. Αφού δεν ήξεραν τίποτα, τι συζητούσαν; Συζητούσαν πληροφορίες που δεν είχαν; Ή μήπως κατασκεύαζαν πληροφορίες που δεν υπήρχαν; Το καταθέτω κι αυτό για τα Πρακτικά. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πάμε στο πιο αποκαλυπτικό. Μια μέρα μετά τη σύσκεψη στο Μαξίμου, δηλαδή στις 12 Ιανουαρίου του 2017, ο κ. Παπαγγελόπουλος κάνει αποκλειστική δήλωση - που αλλού; - στην εφημερίδα «ΔΗΜΟΚΡΑΤΙΑ». Λέει: «Η πείρα μου και το ένστικτό μου ως εισαγγελέας, μου δημιουργούν την αίσθηση, αν όχι τη βεβαιότητα, ότι η υπόθεση της «NOVARTIS» είναι πολύ πιο σοβαρή από την υπόθεση «SIEMENS»». Καταθέτω κι αυτό το πρωτοσέλιδο. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πού τα ήξερε ο κ. Παπαγγελόπουλος τον Γενάρη του 2017 κι έκανε μάλιστα και αξιολογικές κρίσεις, όταν έκτοτε συνεχώς μας λέει ότι πληροφορήθηκε τα πάντα μόλις τον Φλεβάρη του 2018; Έναν και πλέον χρόνο αργότερα. Αυτός είχε βγάλει το πόρισμα πριν υπάρξει οποιαδήποτε κατάθεση ή πληροφορία. Είναι συγκλονιστικό αν το συνειδητοποιήσει αυτό κάποιος. Με άλλα λόγια, κύριοι συνάδελφοι, αυτές οι «αθώες περιστερές» έκαναν συσκέψεις στο Μαξίμου, διοχέτευαν τις πληροφορίες στα δικά τους μέσα, έκαναν δηλώσεις έβγαζαν και πορίσματα για ένα θέμα που τότε δεν υπήρχε καν. Δεν ξέρω αν το καταλαβαίνει ο κόσμος. Το μαστόρευαν το θέμα, το μαγείρευαν, το κατασκεύαζαν επί έναν χρόνο. Έτσι εξηγείται γιατί και ο κ. Τσίπρας στην ομιλία του στη Βουλή το 2017, στις 10 Φεβρουαρίου - προσέξτε - μιλάει για μια υπόθεση που βρωμάει «και τα ρέστα» σε όλα τα κόμματα. Και αναφέρεται βέβαια και στη «NOVARTIS» του προέκυψε εννέα μήνες μετά. Επομένως, όλοι τους, είτε είχαν το χάρισμα του προφήτη, είτε έχτιζαν βήμα - βήμα την σκευωρία από τότε. Καταθέτω και το σχετικό δημοσίευμα με τις δηλώσεις τότε του κ. Τσίπρα. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στον Νοέμβριο του 2017. Ρεπορτάζ της εφημερίδας «ΔΗΜΟΚΡΑΤΙΑ» αναφέρει ότι Παπαγγελόπουλος και Τζανακόπουλος έφαγαν μαζί. Και μετά το γεύμα ο κ. Παπαγγελόπουλος δήλωσε: «Το ενδιαφέρον στο δείπνο μας δεν είναι ο συνδαιτυμόνας μου, αλλά το μενού». Ο δε κ. Τζανακόπουλος συμπλήρωσε λακωνικά: «Θα καταλάβετε προσεχώς». Και καταλάβαμε, γιατί δύο μέρες αργότερα εμφανίζεται στην κ. Τουλουπάκη η ψευδομάρτυρας Κελέση και αρχίζει ο οχετός της σπίλωσης στην πράξη. Καταθέτω και το σχετικό δημοσίευμα για τα Πρακτικά. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπήρξαν κι άλλες δηλώσεις Παπαγγελόπουλου το 2017, τον Νοέμβριο, τον Οκτώβριο, τον Δεκέμβριο με τις οποίες προανήγγειλε αυτές τις καταπληκτικές εξελίξεις με ακρίβεια. Αυτός που - σας το επαναλαμβάνω - δεν ήξερε τίποτα κι όλα τα έμαθε, υποτίθεται, στις 5 Φεβρουαρίου του 2018, όταν μας είχε πει για το μεγαλύτερο σκάνδαλο από συστάσεως του ελληνικού κράτους. Κυρίες και κύριοι συνάδελφοι, δεν θα ασχοληθώ λεπτομερώς με όσα έχουν αποκαλυφθεί για τον ρόλο της Τουλουπάκη. Τα είπαν και άλλοι. Προσέξτε, όμως, όλη η σκευωρία για τα πολιτικά πρόσωπα είχε ως κεντρικό σημείο αναφοράς τον κ. Φρουζή. Κατά τους κουκουλοφόρους ψευδομάρτυρες ο κ. Φρουζής τα είχε κάνει όλα. Ήταν ο εγκέφαλος. Αλλά - αν είναι δυνατόν, πού να το πεις και να σε πιστέψουν παγκοσμίως; - τον υποτιθέμενο εγκέφαλο η κ. Τουλουπάκη δεν τον είχε καλέσει ποτέ για κατάθεση. Για πρώτη φορά ο Φρουζής κατέθεσε σε εσάς, κύριοι Βουλευτές, στην προανακριτική, όταν διέψευσε τις κατηγορίες. Και μάλιστα Φρουζής, Μανιαδάκης, Μανίας, Βουλκίδης μίλησαν για πιέσεις που δέχτηκαν από την κ. Τουλουπάκη για να δώσουν πολιτικά πρόσωπα. Είναι διερεύνηση της υπόθεσης αυτό ή μοιάζει περισσότερο για στήσιμο αυτής της άθλιας σκευωρίας που είχαν κατορθώσει να βάλουν μπροστά; Αλλά δεν είναι μόνον αυτά. Η κ. Τουλουπάκη απέκρυψε κρίσιμα έγγραφα του FBI. Τα απέκρυβε συστηματικά, ακόμα και κατά παράβαση των εντολών των ανωτέρων της. Τελικά τα έδωσε στη δημοσιότητα ο ίδιος ο προϊστάμενος της ο Εισαγγελέας Αγγελής κι αποδείχτηκε ότι δεν ήταν απόρρητα καν. Γιατί μας έλεγε: «Εγώ δεν μπορώ να τα δώσω. Είναι απόρρητα». Και όπως ξέρετε όλοι πλέον, τα έγγραφα αυτά δεν λένε τίποτα για έρευνα και στοιχεία κατά πολιτικών προσώπων στην Ελλάδα. Εξάλλου αυτό φάνηκε και από το κείμενο συμβιβασμού των αμερικανικών αρχών με τη «NOVARTIS», εκεί που η κ. Τουλουπάκη πάντως ξαναεπιχείρησε να παραπλανήσει τις ελληνικές αρχές και την κοινή γνώμη. Ήρθε, όμως, η επίσημη μετάφραση του συμβιβασμού με τους Αμερικανούς για να αποκαλύψει ότι πράγματι δεν υπήρχε απολύτως τίποτε για πολιτικά πρόσωπα στην Ελλάδα και να διαψεύσει την κ. Τουλουπάκη πάλι. Καταθέτω το σχετικό έγγραφο. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και έτσι σήμερα πού φτάσαμε, να κατηγορείται από τη δικαιοσύνη για διαφθορά η ίδια η εισαγγελέας διαφθοράς! Όσο για τον βοηθό της κ. Τουλουπάκη τον κ. Ντζούρα - τώρα προσέξτε - λέει στις εξηγήσεις του στον Άρειο Πάγο ότι δήθεν κάλεσε για λόγους συνείδησης την ψευδομάρτυρα Κελέση στις 28 Ιανουαρίου του 2018 για να τον ρωτήσει αν στην κατάθεσή της για την τροχήλατη βαλίτσα στο Μαξίμου, που είχε δώσει δύο μήνες νωρίτερα, ήταν η ίδια παρούσα και μάλιστα δήθεν για να μην με αδικήσει εμένα. Λέει ψέματα! Δεν την κάλεσε το 2018, αλλά στις 15 Μαρτίου του 2019, όπως λέει ο ίδιος ο κ. Ντζούρας στο πόρισμα για την αρχειοθέτηση τη δική μου, δηλαδή δεκαπέντε μήνες μετά από την αρχική κατάθεση της Κελέση. Δηλαδή, επί έναν χρόνο με σταύρωναν, γιατί δεν είχαν ψάξει την πιο σημαντική κατηγορία σε βάρος μου. Αλλά τι λέω, έψαχναν; Μάλλον αυτοί δεν έψαχναν, έστηναν. Καταθέσω και το σχετικό έγγραφο. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, λοιπόν, τον Μάρτιο του 2019 η Κελέση απάντησε: «Όχι, δεν ήμουν παρούσα στα περιστατικά - που η ίδια είχε καταγγείλει - και λίγο αργότερα με αρχειοθέτησαν». Με άλλα λόγια, στην κοινή γνώμη, σε εσάς, στην οικογένειά μου, με διέσυραν όλο το 2018 ως διεφθαρμένο γιατί ξέχασαν να ρωτήσουν την υποτιθέμενη μάρτυρα εάν ήταν παρούσα στο περιστατικό με την τροχήλατη βαλίτσα. Ενώ, λοιπόν, ο κ. Ντζούρας έκανε ενάμιση χρόνο να ρωτήσει την πιο βασική μάρτυρα για την πιο ουσιώδη λεπτομέρεια, έκανε - ακούστε - μόλις λίγα λεπτά για να σπάσει τις τραπεζικές θυρίδες της γυναίκας μου, της Γεωργίας και του αδερφού μου, του Αλέξανδρου. Τη Γεωργία την πήραν τηλέφωνο και της ζήτησαν να παρουσιαστεί αμέσως για να ανοίξουν τη θυρίδα της ενώ βρισκόταν μαζί μου στις Βρυξέλλες στο Ευρωπαϊκό Λαϊκό Κόμμα, όπου ανήκω εκεί σε μια οργάνωση, Think Tank τη λένε. Μόλις είχαμε κατέβει από αεροπλάνο και απάντησε: «Αν θέλετε, περιμένετε. Γυρνάω με το πρώτο αεροπλάνο στην Αθήνα». Αλλά, δεν μπορούσε ο κ. Τζούρας να περιμένει. Έσπασε τη θυρίδα και δεν βρήκε απολύτως τίποτα. Και ακούστε, αφού την έσπασε τη θυρίδα, τότε μόνο θυμήθηκε να ρωτήσει τη διευθύντρια της τράπεζας ποια ήταν η τελευταία φορά που είχε γίνει χρήση της θυρίδας για να λάβει την απάντηση: «Αρκετά χρόνια πριν γίνει Πρωθυπουργός ο Σαμαράς». [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Την ίδια εποχή ο αδερφός μου Αλέξανδρος νοσηλευόταν για ένα πρόβλημα υγείας από το οποίο, Δόξα τω Θεώ, ανάρρωσε παντελώς, πλήρως. Του ζητήθηκε το ίδιο για τη θυρίδα του, ενώ βρισκόταν σε κέντρο αποκατάστασης, στον «Φιλοκτήτη». Ούτε στην περίπτωσή του μπορούσε να περιμένει ο κ. Τζούρας. Εδώ είναι αστραπή ο Τζούρας. Και εδώ έσπασε τη θυρίδα και ασφαλώς δεν βρήκε τίποτα. Κυρίες και κύριοι συνάδελφοι, οι σκευωροί δεν σεβάστηκαν ούτε εμένα ούτε τους συναδέλφους ούτε τις οικογένειές μας. Καταστρατήγησαν κάθε έννοια δικαίου και τσαλαπάτησαν αυτό που οι νομικοί λένε «το τεκμήριο αθωότητας», όχι μόνον όταν μας πετούσαν τη λάσπη, αλλά και τώρα που έχουμε δικαιωθεί. Αμετανόητοι ακόμα και τώρα επιχειρούν να δημιουργήσουν εντυπώσεις και αμφιβολίες για εμάς και, μάλιστα, μας λένε οι αμετανόητοι και μας απειλούν ότι την επόμενη φορά θα είναι και αλλιώς. Δηλαδή, πώς θα είναι; Θα μας συλλάβετε όλους προληπτικά και θα μας καλείτε να αποδείξουμε την αθωότητά μας; [[Χειροκροτήματα και γέλωτες από την πτέρυγα της Νέας Δημοκρατίας]] Οι αμετανόητοι μιλάνε και για δικαστές που εμποδίστηκαν - λέει - να ερευνήσουν τα σκάνδαλα. Ποιος εμποδίστηκε; Να μας πει ο κ. Τσίπρας από ποιον εμποδίστηκε. Εσείς είχατε την εξουσία. Εσείς διεξήγατε επί τρία χρόνια την έρευνα. Ποιος ξέχασε να ερευνήσει τους τέσσερις χιλιάδες γιατρούς; Εσείς. Ποιος έστρεψε την έρευνα από τα υπαρκτά ζητήματα διαφθοράς σε πολιτικά πρόσωπα; Εσείς. Ποιος έστησε εδώ μέσα τις δέκα κάλπες και για ποιους; Τις θυμάστε; Εσείς. Ποιοι, αφού ξεσκονίσατε τα πάντα και δεν βρήκατε απολύτως τίποτα, βάλατε με βαριά καρδιά τις υποθέσεις στο αρχείο; Εσείς. Και φτάσατε, μάλιστα, στην αθλιότητα μόλις πριν δύο εβδομάδες να κατηγορήσετε εμένα και ποιον άλλον, τον Παπασταύρου, ότι τάχα πήρα 2,6 εκατομμύρια δολάρια για να χρηματοδοτηθεί η προεκλογική καμπάνια της Νέας Δημοκρατίας το 2015 τον Γενάρη. Και αποκαλύφθηκε ότι πρόκειται για έμβασμα από εταιρεία του Μιωνή σε εταιρεία του Μιωνή πότε; Το 2006, δέκα χρόνια πριν. Και όταν αυτό - προσέξτε και αυτό - είχε ήδη ερευνηθεί και είχε ήδη αρχειοθετηθεί από τους δικούς σας εισαγγελείς - να το πω στη γλώσσα σας - , από το μαγαζί σας. Τόσο γελοία ήταν αυτή η ιστορία που ακόμα και ο φιλικός σας Τύπος αναγκάστηκε να το παραδεχτεί. Και δίνω τον φιλικό σας Τύπο για να δείτε ότι και ο ίδιος το παραδέχθηκε και πάλι στα Πρακτικά. [[Στο σημείο αυτό ο πρώην Πρωθυπουργός και Βουλευτής της Νέας Δημοκρατίας κ. Αντώνης Σαμαράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς, όμως, τίποτα. Ρίξατε τη λάσπη και όπου πιάσει. Συγγνώμη δεν ζητάμε από κανέναν. Για να σας πω ακόμα πιο καθαρά. Εντάξει, εμένα πήγατε να με διαπομπεύσετε την επόμενη ημέρα του μεγάλου συλλαλητηρίου για τη Μακεδονία μας: Αθήνα, Κυριακή 4 Φεβρουαρίου του 2018. Εγώ ήμουν εκεί παρών. Αυτές είναι διαχρονικά οι πολιτικές μου απόψεις. Δεν τις έκρυψα. Ήμουν εμπόδιο στα σχέδια του κ. Τσίπρα για την επαίσχυντη Συμφωνία των Πρεσπών. Το ξέρω. Ενοχλώ. Το ξέρω. Σας ενοχλούν οι θέσεις μου για τους λαθρομετανάστες. Το ξέρω. Σας ενοχλώ για τα εθνικά θέματα, το Κυπριακό, την ΑΟΖ, τα ελληνοτουρκικά. Το ξέρω. Σας ενοχλώ και σε άλλα ζητήματα; Αυτό δεν το ξέρω. Αλλά, αυτές είναι πολιτικές διαφορές. Δεν λύνονται με στημένες κατηγορίες για τροχήλατες βαλίτσες στο Μαξίμου. Και σε μένα βρήκατε να τα κάνετε αυτά; Το μάτι μου το είχα χάσει και αγνόησα τον γιατρό και μπήκα στο αεροπλάνο. Της γυναίκας μου της ζήτησα να μην εργαστεί ως μηχανικός όσο ήμουν Πρωθυπουργός για να μη δώσω καμμία αφορμή σε κανέναν κακόβουλο να πει το παραμικρό. Θέλετε και άλλα; Το πατρικό μου στην Πύλο η οικογένειά μου το είχε ήδη πουλήσει μια γενιά πριν για την πολιτική. Το σπίτι μου στην Κηφισιά, το σπίτι της Πηνελόπης Δέλτα, το κληρονόμησα από τη μάνα μου. Αυτή είναι η οικογένειά μου, αν θέλετε η οικογένεια Μπενάκη, που στο κάτω - κάτω μόνο έδωσε στον κόσμο, δεν πήρε ποτέ τίποτα από τον ελληνικό λαό. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Αυτές είναι οι ρίζες μου. Αυτές με σημάδεψαν. Αυτές με εμπνέουν. Αυτές υπηρετώ. Αλλά, πάντως, μύγα στο σπαθί μου δεν σηκώνω. Εμένα βρήκατε; Δεν ντρέπεστε; Και καλά εμένα. Για πείτε μου τώρα: Πώς μπορέσατε να επιχειρήσετε να σακατέψετε τη ζωή ενός απλού πολίτη μόνο και μόνο επειδή είχε την ατυχία να είναι συνεργάτης μου; Μιλάω για τον Σταύρο Παπασταύρου. Πώς μπόρεσε να αποκρύψει η δικαιοσύνη της κ. Τουλουπάκη και του κ. Παπαγγελόπουλου την αθωωτική για τον Παπασταύρου δικαστική συνδρομή από την Κύπρο, να τη βάλει μουλωχτά στο συρτάρι, να την κρύψει ότι δήθεν δεν υπάρχει και να του ασκήσει μετά δίωξη; Δηλαδή, είχατε απόδειξη με βούλα ότι ήταν αθώος ο Παπασταύρου και μετά εσείς του ασκήσατε τη δίωξη. Πώς μπορέσατε έναν αθώο άνθρωπο να τον διαπομπεύσετε στο πανελλήνιο; Πώς μπορέσατε να το κάνετε; Μην έχετε κοντή μνήμη. Αυτή εδώ πέρα η πλευρά θυμάται τα πάντα και θυμάται ότι στις εκλογές τότε τον κάνατε τηλεοπτικό προεκλογικό σποτ του ΣΥΡΙΖΑ, του δεσμεύσατε τα χρήματά του, τα χρήματα της οικογενείας του, τους λογαριασμούς της υπερήλικης μάνας του για τέσσερα ολόκληρα χρόνια. Και πώς μπορέσατε να του ζητήσετε να καταθέσει ψευδώς εναντίον της Μαρέβας Μητσοτάκη για να κερδίσει την ελευθερία του, χάνοντας, όμως, τη συνείδησή του; Πώς μπορέσατε να φερθείτε έτσι σ' έναν τελείως αθώο άνθρωπο; Πώς; Κανείς δεν αισθάνεται ντροπή μέσα του; Την παραμικρή ντροπή; Αλλά τι λέω; Εδώ η Τουλουπάκη εκτελούσε το κεντρικό δόγμα της συμμορίας: «Θάψτο γιατί θα σε σκίσουμε. Θάψε τον Παπασταύρου γιατί θα σε σκίσουμε». Αυτό ήταν άλλωστε και η πρόβα τζενεράλε, το δόγμα της κυβέρνησης ΣΥΡΙΖΑ - ΑΝΕΛ, το δόγμα της ντροπής, το δόγμα της μεγάλης ανατριχίλας: «Θάψτο γιατί θα σε σκίσουμε». Και εφαρμόστηκε παντού, πάντοτε και για όλους. Αλλά, εσείς, βρε αθεόφοβοι, φτάσατε να το εφαρμόσετε και στο Μάτι. Δεν αισχύνεστε που κάηκαν ζωντανοί εκατόν δύο συνάνθρωποί μας και εσάς το μόνο που σας ένοιαζε ήταν μη τυχόν και σας αποδώσει κάποιος ευθύνες και απειλούσατε κιόλας τον αστυνομικό που ερευνούσε και έχετε το θράσος και την απανθρωπιά να μιλάτε και από πάνω σήμερα για το Μάτι; Δεν σας στοιχειώνει τίποτα; Ξεπουλήσατε τα πάντα για την καρέκλα σας; Γίνατε αυτό που ο δικός σας ο Μενέλαος Λουντέμης κάποτε σας έλεγε «ζεστοθεσούληδες»; Δεν κυλάει αίμα στις φλέβες σας; Δεν είναι αυτό πολιτική, κύριοι. Αυτό είναι ξεδιάντροπος κυνισμός, είναι επιτομή της ανηθικότητας. Είναι κρίμα. Ναι, είναι κρίμα και το κρίμα στον λαιμό σας. Γι' αυτό και σας είπα και σας το ξαναλέω: Ποτέ ξανά. Κύριοι Βουλευτές, οι θεσμοί είναι προϋπόθεση της δημοκρατίας, της αστικής δημοκρατίας. Εάν δεν λειτουργούν, τότε ο πολίτης χάνει τον σεβασμό του στην πολιτεία και η πολιτεία παύει να συμβολίζει την ενότητα έθνους και λαού. Ο πυρετός αυτός του λαϊκισμού, η αμφισβήτηση, η υπονόμευση των θεσμών οδηγούν σε μια βάρβαρη κοινωνία και σε μια αναξιοπρεπή πολιτεία. Αντίθετα, η προάσπιση των θεσμών είναι επιβεβλημένο καθήκον όχι μόνο των πολιτών, όχι μόνον όσων τους υπηρετούν, αλλά και κυρίως των ταγών του δημοσίου συμφέροντος, δηλαδή των πολιτικών. Και να είστε σίγουροι ότι αν επικρατούσε το δίκαιο της συμμορίας, το κράτος δικαίου θα είχε καταλυθεί. Για να το πω πιο απλά, κυρίες και κύριοι συνάδελφοι, υπάρχουν πράγματα στην πολιτική που δεν είναι θέμα επιλογής να τα κάνεις ή να μην τα κάνεις, να τα αποφύγεις ή να τα αναβάλλεις. Πρέπει να τα κάνεις, τελεία και παύλα! Είναι αυτό που ονομάζουμε «χρέος» - χρέος! - έτσι το έμαθα εγώ. Χρέος θα πει πέρα από την τρέχουσα πολιτική, χρέος είναι η πυξίδα της πολιτικής, όταν η πολιτική χάνει τον δρόμο της. Όταν ανακαλύπτεις παραδικαστικό κύκλωμα, δεν μπορείς να κάθεσαι και να το κοιτάς. Έχεις χρέος να το ξεριζώσεις, με τον καλύτερο δυνατό τρόπο να το ξεριζώσεις. Αλλιώς, το παραδικαστικό θα πνίξει τη δικαιοσύνη. Δεν είναι θέμα επιλογής, είναι θέμα χρέους. Όταν ανακαλύπτεις παρακρατικό κύκλωμα, δεν μπορείς να το παραβλέψεις. Έχεις χρέος να το ξεριζώσεις και αυτό. Αλλιώς σε λίγο θα αναρωτιέσαι και εσύ ποιος κυβερνά αυτόν τον τόπο, γιατί αν το παρακράτος που μένει ανέπαφο στραγγαλίσει τη δημοκρατία, τότε θα είναι πολύ αργά. Δεν υπάρχει, λοιπόν, θέμα επιλογής. Είναι ζήτημα χρέους. Και πάνω από όλα, οφείλουμε να το πούμε αυτές τις ώρες, είναι υπέρτατο χρέος όταν σου παραβιάζουν την εθνική σου κυριαρχία, να την υπερασπιστείς, δεν μπορείς να το ανεχθείς και ας το ακούσουν καλά οι «πειρατές», που τους λέω εγώ. [[Χειροκροτήματα από την πτέρυγα της Νέας Δημοκρατίας]] Είμαστε Έλληνες και την πατρίδα μας ξέρουμε να την υπερασπιζόμαστε. Ας ακουστεί παντού, ας το καταλάβουν όλοι, είμαστε Έλληνες και ξέρουμε το χρέος μας. Στις κρίσιμες εθνικές στιγμές είμαστε μια γροθιά, έτοιμοι να απαντήσουμε σε κάθε αμφισβήτηση των κυριαρχικών μας δικαιωμάτων και θα το κάνουμε μέχρι τέλους. Σε τέτοιες περιπτώσεις, λοιπόν, δεν αναρωτιόμαστε τι πρέπει να κάνουμε. Κάνουμε το χρέος μας και το κάνουμε στο ακέραιο μέχρι τέλους, για τη δικαιοσύνη μέχρι τέλους. Ποτέ ξανά παραμάγαζα! Για τη δημοκρατία μέχρι τέλους! Ποτέ ξανά σκευωρίες! Για την πατρίδα μέχρι τέλους, αδιαπραγμάτευτο! Κυρίες και κύριοι συνάδελφοι, το απόστημα έσπασε, η κάθαρση είναι στα χέρια σας μέχρι τέλους! Ποτέ ξανά! Ευχαριστώ πολύ.
Ευχαριστούμε πολύ, κύριε Πρωθυπουργέ.
Κύριε Πρόεδρε, θα ήθελα τον λόγο επί προσωπικού.
Κύριε Πρόεδρε, θα ήθελα τον λόγο.
Κύριε Πρόεδρε, θα ήθελα τον λόγο.
Μισό λεπτό! Μισό λεπτό, κύριε Παππά! Άκουσα ότι είπε το όνομά σας. Και εσάς, κύριε Τζανακόπουλε. Θα μιλήσετε, οπότε τα λέτε μετά. Γιατί να τα πείτε τώρα; Δεν υπάρχει λόγος. Έχει ζητήσει τον λόγο και ο κ. Βούτσης. Θα μιλήσει και ο κ. Βούτσης. Δεν υπάρχει λόγος. Να δώσω πρώτα τον λόγο στον Πρόεδρο της Βουλής, τον κ. Τασούλα. Ορίστε, κύριε Πρόεδρε, έχετε τον λόγο.
Δεν θα σας απασχολήσω για πολύ και δεν θα σας απασχολήσω για συγκλονιστικά θέματα. Πρέπει, όμως, να το κάνω διότι για τρίτη φορά ακούστηκε σήμερα εδώ κάτι που θίγει όλους μας και όλες μας. Θίγει τη Βουλή. Για μια εκδήλωση δήθεν συναυλίας που έγινε χθες «αμεριμνοαμέριμνα» την ώρα της υπερεντάσεως των σχέσεων με την Τουρκία, την ώρα της υπερεντάσεως της προκλητικότητος της Τουρκίας. Δεν έκανε «αμεριμνοαμέριμνη» η Βουλή χθες καμμία συναυλία πουθενά! Στον Ωρωπό, η Βουλή έθεσε υπό την αιγίδα της την παραχώρηση της κυριότητος των παλαιών φυλακών του Ωρωπού προς τον Δήμο Ωρωπού, που έγινε από το Υπουργείο Δικαιοσύνης εκπλήρωση ενός αιτήματος δεκαετιών του οικείου δήμου. Αυτή η εκδήλωση έγινε χθες στον Ωρωπό εν όψει της μεθαυριανής τεσσαρακοστής έκτης επετείου Αποκαταστάσεως της Δημοκρατίας. Τιμήθηκαν οι φυλακισθέντες στις φυλακές Ωρωπού - Μίκης Θεοδωράκης, Γλέζος, Χαλβατζής, Νεφελούδης, Μίνα Γιάννου, Λεντάκης, Φλωράκης - από όλους μας, από εμένα για λογαριασμό σας, από τον Πρωθυπουργό. Δεν ήταν μία κομματική εκδήλωση. Είδαμε και μία ταινία δύο λεπτών με την ιστορία του κτηρίου, αλλά - προς Θεού! - μην σκεφθεί κάποιος ότι χθες η Βουλή πήγε σινεμά, την ώρα που η Τουρκία απειλούσε τη χώρα. Ήταν μία εκδήλωση εν όψει της κλιμακώσεως των εορτασμών για την αποκατάσταση της δημοκρατίας. Και προς Θεού, αν η Βουλή «αμεριμνοαμέριμνη» χθες έκανε συναυλία, ο ΣΥΡΙΖΑ δεν θα εξεπροσωπείτο εκεί με τον κ. Φλαμπουράρη σε μία συναυλία, θα απείχε!
Άλλωστε, κύριε Πρόεδρε, ήταν απόφαση της Διάσκεψης των Προέδρων και δεν έφερε ούτε ένας αντίρρηση, ήταν ομόφωνη για την εκδήλωση. Θα τα πάρουμε με τη σειρά. Έχει τον λόγο ο κ. Λοβέρδος, αλλά ως Κοινοβουλευτικός Εκπρόσωπος πρώτα έχει τον λόγο ο κ. Τζανακόπουλος από τον ΣΥΡΙΖΑ, αν θέλει να μιλήσει, γιατί σήκωσε το χέρι. Θα μιλήσετε τώρα ή θα τα πείτε μετά;
Τώρα, κύριε Πρόεδρε.
Κύριε Βούτση, προηγείστε όλων, θέλετε τώρα ή μετά τον κ. Τζανακόπουλο;
Κύριε Πρόεδρε, θέλω να μιλήσω επί προσωπικού.
Μισό λεπτό, κύριε Παππά. Συνεννοηθείτε.
Θα μιλήσει ο κ. Βούτσης.
Ορίστε, κύριε Βούτση, έχετε τον λόγο.
Κύριε Πρόεδρε, γι' αυτό διαμαρτυρήθηκα τώρα.
Μα, είναι πρώην Πρόεδρος της Βουλής, τι να σας κάνω;
Βγάζετε τη σειρά και την αλλάζετε.
Δεν την αλλάζω, βάσει του Κανονισμού έχει τον λόγο, κύριε Λοβέρδο. Κύριε Λοβέρδο, δεν έχετε δίκιο. Σας παρακαλώ, βάσει του Κανονισμού έχει ο κ. Βούτσης έχει τον λόγο.
Κύριε Πρόεδρε, ας πάρει τον λόγο ο κ. Λοβέρδος.
Όχι, δεν θέλω χάρες.
Α, τώρα κάνετε τον φιλότιμο, μου την είπατε και μετά…
Δεν είναι χάρη! Αλίμονο!
Το έχετε κάνει από το απόγευμα.
Όχι, δεν έχω κάνει τίποτα, κύριε Λοβέρδο! Βάσει του Κανονισμού έχει ο κ. Βούτσης τον λόγο. Τι να κάνουμε τώρα;
Κύριε Πρόεδρε, θα ήθελα για ένα λεπτό τον λόγο επί προσωπικού. Το επί προσωπικού προηγείται!
Επί προσωπικού έχει πει ο κ. Σαμαράς οκτώ ονόματα. Και τα οκτώ; Τι να κάνουμε; Περιμένετε! Στον κ. Τζανακόπουλο και στον κ. Βούτση… Ορίστε, κύριε Λοβέρδο, έχετε τον λόγο.
Ένα λεπτό μόνο, κύριε Πρόεδρε!
Για ένα λεπτό! Έχω τον λόγο σας!
Κατ' αρχάς, ο κ. Σαμαράς έκανε καθαρό ότι είναι ευτυχές ότι το 2015 έγινε η πολιτική αλλαγή, διότι αποτελεί ο ίδιος την προσωποποίηση της πολιτικής δειλίας και έπρεπε να είναι μέσα στην Αίθουσα, έπρεπε να είναι εδώ μέσα…
Τι λέτε τώρα; Τι είναι αυτά που λέτε;
Μισό λεπτό, σας παρακαλώ!
Έπρεπε να είναι εδώ μέσα, όπως έπρεπε να έχει τα κότσια να εμφανιστεί. Μην εξεγείρεστε!
Σας παρακαλώ, τον άκουσα τον κ. Σαμαρά και δεν τον διέκοψε κανένας. Ησυχία, όπως και στον κ. Σαμαρά!
Όπως έπρεπε να έχει τα κότσια να εμφανιστεί στην προανακριτική, να καταθέσει, όπως έκανα εγώ.
Αυτό, όμως, κύριε Παππά, δεν είναι επί προσωπικού.
Επί προσωπικού είναι!
Δεν είναι!
Δέχτηκα μία αήθη επίθεση και λέω, λοιπόν, επί προσωπικού…
Είναι προσωπικό αυτό, κύριε Πρόεδρε;
Σας παρακαλώ, μην με ξεγελάτε κάθε φορά, επειδή με βρίσκετε φιλότιμο!
Ένα συγγνώμη να πείτε στον κ. Σαμαρά!
Κύριε Λιβανέ, είμαι εγώ εδώ, σας παρακαλώ, καθίστε!
Θα ακουστούν όλα!
Κύριε Παππά, δεν είναι επί προσωπικού, σας παρακαλώ!
Επί προσωπικού, λοιπόν.
Μα, τι είναι αυτά που κάνει; Το προσωπικό να πείτε, κύριε Παππά! Το προσωπικό να ακουστεί!
Κύριε Πρόεδρε, ποιο είναι το προσωπικό; Γιατί τον αφήνετε να συνεχίζει;
Επειδή ανέφερε τις συναντήσεις… Δεν σας τιμά αυτό που κάνετε!
Μισό λεπτό, κύριε Λιβανέ, καθίστε!
Δεν θα μου πείτε εσείς «κάτσε κάτω!», το προσωπικό να πει!
Φοβάστε κάτι, θα ακουστεί κάτι και το φοβάστε.
Κύριε Παππά, με συγχωρείτε, αλλά δεν είναι επί προσωπικού, σας παρακαλώ. Καταλαβαίνω.
Ωραία, επιτρέψτε μου, λοιπόν, το λεπτό που μου υποσχεθήκατε.
Ένα λεπτό.
Ο κ. Σαμαράς, λοιπόν, εκτόξευσε κατηγορίες εναντίον μου και μηρύκασε διάφορα ψεύδη…
Κύριε Πρόεδρε, ποιο είναι το προσωπικό; Μην παραβιάζετε τον Κανονισμό!
…και δεν είχε το πολιτικό θάρρος να εξηγήσει αυτός τι έκανε στις συναντήσεις με τον Μιωνή.
Ο κ. Παππάς πήρε τον λόγο για να εξυβρίσει τον κ. Σαμαρά. Έχει αναλάβει εργολαβία την ύβρη!
Όχι, θα με αφήσετε να ολοκληρώσω! Δεν είχε το θάρρος να απαντήσει στα όσα στοιχειοθετημένα του έχουν απευθύνει για τις προστασίες…
Ευχαριστούμε πολύ, κύριε Παππά.
Να τελειώσω. Και τέλος, μισό λεπτό, δεν γίνεται έτσι, θα τα πω.
Ποιο είναι το προσωπικό; Φτάνει! Να κάτσει κάτω!
Κύριε Λιβανέ, σας παρακαλώ! Όχι, αν είναι να συνεχίσετε έτσι, κύριε Παππά, συγγνώμη, σας παρακαλώ πολύ. Ορίστε, κύριε Λοβέρδο, έχετε τον λόγο.
Επί προσωπικού, λοιπόν…
Κύριε Παππά, σας παρακαλώ!
Ολοκληρώνω, κύριε Πρόεδρε. Θέλω να πω μόνο το εξής: Δεν περίμενα δύο πράγματα. Δεν περίμενα, πρώτον, να επικαλεστεί το Μακεδονικό, διότι είναι και αυτός εγγυητής της Συμφωνίας των Πρεσπών και, δεύτερον, θέλω να του θυμίσω… [[Χειροκροτήματα από την πτέρυγα του ΣΥΡΙΖΑ]] …ότι για διασπάθιση δημοσίου χρήματος ο πρώτος που τεκμηριωμένα τον κατηγόρησε ήταν ο Κωνσταντίνος Μητσοτάκης και οι μισοί που τον χειροκροτούσαν εδώ πριν από λίγο.
Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Ανδρέας Λοβέρδος.
Κύριε Πρόεδρε, κυρίες και κύριοι Βουλευτές, μετά την ολοκλήρωση του έργου της Ειδικής Κοινοβουλευτικής Επιτροπής, είμαστε εδώ βάσει του άρθρου 86 παράγραφος 3 του Συντάγματος, γιατί διατυπώνεται στην Εθνική Αντιπροσωπεία η πρόταση άσκησης ποινικής δίωξης εναντίον του πρώην Υπουργού Δημήτρη Παπαγγελόπουλου, του Υπουργού της κυβέρνησης του ΣΥΡΙΖΑ και όχι μόνο των ΣΥΡΙΖΑ - ΑΝΕΛ. Οι ΑΝΕΛ έφυγαν από την κυβέρνηση, αυτός παρέμεινε. Για την υπόθεση αυτή και σε ό,τι αφορά το πολιτικό της υπόβαθρο, το πραγματολογικό της υπόβαθρο, το νομικό της υπόβαθρο, έχω τοποθετηθεί πολλές φορές στην Εθνική Αντιπροσωπεία. Έχω εκθέσει τις απόψεις μου. Δεν θα επαναλάβω τα όσα έχω πει και παραπέμπω σε όλα αυτά. Εδώ, όμως, έχουμε μία έρευνα, έχουμε ένα συμπέρασμα που διατυπώνει η επιτροπή και το έχει στην Ολομέλεια - η επιτροπή δούλευε για λογαριασμό της Ολομέλειας - στο οποίο εντοπίζεται ένα παραδικαστικό κύκλωμα που έδρασε στη χώρα μας και που πρέπει να δούμε εάν έχει προηγούμενο. Δεν μιλώ αβίαστα, ειδικά για θεσμικά θέματα. Παρά το γεγονός ότι έχω γράψει για τον νόμο περί ευθύνης Υπουργών σε ανύποπτους καιρούς, δέχομαι την έρευνα του δικαστή, συνταξιούχου σήμερα, Νίκου Σοϊλεντάκη, για τα θέματα της ποινικής ευθύνης των Υπουργών, που τα παραδείγματα αφθονούν στην Ελλάδα. Πραγματικά, όποιος διαβάσει το έργο αυτό, θα διαπιστώσει ότι όμοιο παραδικαστικό κύκλωμα δεν θα βρει στα διακόσια χρόνια της ιστορίας μας. Το συμπέρασμα είναι επιστημονικό και θεσμικό. Δεν είναι πολιτικό, δεν είναι και βιαστικό. Σήμερα, όμως, δεν θα ξανακάνω τοποθέτηση γι' αυτά, αλλά θα μιλήσω για τις νομικές, δηλαδή για τις συνταγματικές και ποινικές διαστάσεις της υπόθεσης, με άξονα τα στοιχεία ενοχής που έχουν προκύψει σε βάρος του Δημήτρη Παπαγγελόπουλου και των συνενόχων του. Μιλώ με βάση τον νόμο περί ευθύνης των Υπουργών. Όπου μιλάει για συμμέτοχους ο νόμος αυτός, αναφέρεται στους αυτουργούς, στους συναυτουργούς και στους συμμέτοχους, σε όλους. Πιστεύω να έχουμε συνείδηση του τι κάνουμε εδώ. Εάν δεν το έχουμε ψάξει, επιτρέψτε μου να πω μια λέξη. Ασκούμε μία από τις τέσσερις δικαστικές αρμοδιότητες της Βουλής και πρέπει να την ασκήσουμε με συνείδηση πως έχουμε απεξαρτηθεί από πολιτικές προκαταλήψεις, σκοπιμότητες και δεσμεύσεις. Διότι εμείς, ασκώντας αυτή τη δικαστική αρμοδιότητα της Βουλής, είμαστε ως Εθνική Αντιπροσωπεία θεματοφύλακες της δικαιοσύνης και της δημοκρατίας στον τόπο μας. Μιλώ, ήδη, ως καθηγητής του Δημοσίου Δικαίου και έτσι θα συνεχίσω. [[Χειροκροτήματα από την πτέρυγα του Κινήματος Αλλαγής]] Ερευνήθηκε η ύπαρξη ενός κυκλώματος που στόχευσε στην εξόντωση πολιτικών αντιπάλων της Κυβέρνησης των ετών 2015 μέχρι και τον Ιούνιο του 2019. Όσα έγιναν και αποκαλύφθηκαν στην επιτροπή νομιμοποιούν και δικαιολογούν την απόφασή μας να κάνει η Βουλή την έρευνα. Μετρηθείτε εδώ για να δείτε πόσοι δεν ψηφίσατε «ΥΠΕΡ», όταν έχετε δύο κόμματα που έχουν ψηφίσει, τουλάχιστον το δικό μας, ΠΑΣΟΚ και Κίνημα Αλλαγής, όλες τις προτάσεις για εξεταστική επιτροπή στη Βουλή και όλες τις προτάσεις για προανακριτική επιτροπή, ανεξαρτήτως ποιον αφορούσαν. [[Χειροκροτήματα από την πτέρυγα του Κινήματος Αλλαγής]] Αυτοί είμαστε εμείς, γιατί δεν έχουμε να κρύψουμε κάτι. Όποιος φοβάται, φοβάται τη δικαιοσύνη. Όποιος ντρέπεται για τις πομπές του, θέλει να τις κρύψει, θέλει να τις θάψει. Όποιος δεν φοβάται, λέει «ναι, ψηφίζω». Τι θα πάθει εάν ψηφίσει; Η αλήθεια θα λάμψει. Αυτό είναι και το χρέος μας. Σωστά, λοιπόν, έγινε, όπως αποδείχθηκε, αυτή η ειδική επιτροπή και σωστά, όπως προέκυψε μετά από δέκα μήνες ερευνών, αποφασίζουμε απ' ό,τι φαίνεται να παραπεμφθεί η υπόθεση στο Ειδικό Δικαστήριο για να επιβληθούν οι κυρώσεις, μετά από τη δίκη που θα γίνει, όπως ο νόμος ορίζει και μόνο όπως ο νόμος ορίζει και όχι τα παραδικαστικά κυκλώματα. Είναι ζήτημα δικαιοσύνης και ζήτημα δημοκρατίας, το είπα το πρωί, το επαναλαμβάνω και τώρα. Πάμε να δούμε ποια είναι τα χαρακτηριστικά του παραδικαστικού κυκλώματος. Τα έχει ορίσει η νομολογία, τα έχει ορίσει η θεωρία και τα συγκεντρώνω σε τέσσερα σημεία. Πρώτα απ' όλα, η θέση Υπουργού κατά της διαφθοράς. Ήταν επιλογή στοχευμένη. Δεν σας έκανε ο πρώτος, εσάς της τότε κυβέρνησης, ο κ. Νικολούδης - έχω ζητήσει δέκα φορές εδώ να μας εξηγηθεί γιατί έφυγε, γιατί τον διώξατε - και επιλέξατε ένα άλλο πρόσωπο με σκοτεινές και παράνομες υποθέσεις που ανέλαβε ως μέλος της εκτελεστικής εξουσίας δουλειά στη δικαστική, θέση δηλαδή δυνάμει επιδεκτική να οδηγήσει στην κατάργηση της διάκρισης των εξουσιών και στην κατάχρηση εξουσίας στη συνέχεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερον, στον Άρειο Πάγο πρόσωπο που διευκολύνει με πράξεις και παραλείψεις τη διασύνδεση του Υπουργού με τα «εργαλεία», με τα όργανά του στον χώρο της δικαιοσύνης. Δυστυχώς, βρέθηκαν όργανα. Από το σύνολο των εισαγγελικών λειτουργών, ελάχιστοι, ελαχιστότατοι, μετρημένοι σε λιγότερα από τα δάκτυλα του ενός χεριού, παραβίασαν τον όρκο τους. Γνώριζαν πάρα πολύ καλά πως παραβίαζαν το Σύνταγμα και τις προβλέψεις του νόμου και ενήργησαν κατ' εντολήν. Επαναλαμβάνω - συνειδητοποιώντας τη δύναμη της φράσης - γνωρίζοντας πολύ καλά πως παραβιάζουν το Σύνταγμα και τις προβλέψεις του νόμου. Τέταρτο στοιχείο, ΜΜΕ διαθέσιμα για τα πάντα, πραγματικοί εκτελεστές. Δεν λέω πολλοί, αλλά οπωσδήποτε δύο συν ένας, όπως θα πω στη συνέχεια. Δύο εφημερίδες και μία τηλεόραση. Η τηλεόραση είναι η ΕΡΤ, η δημόσια τηλεόραση υποτίθεται. Στήθηκε, λοιπόν, μία δομή, κατά τη διάταξη του άρθρου 187 παράγραφος 3 του Ποινικού Κώδικα, που η κυβέρνηση τη χρησιμοποίησε κατά βούληση. Πρόκειται - και μιλώ με όρους Ποινικού Δικαίου - για την περίπτωση της συμμορίας του άρθρου 187 παράγραφος 3 του Ποινικού Κώδικα. Τα πράγματα είναι σαφή και οι διατάξεις συγκεκριμένες. Σοβαρές περιπτώσεις. Δεν θα αναφερθώ στην υπόθεση Παπαχρήστου και στην υπόθεση Αλαφούζου, για τον έναν γιατί έγραφε ενοχλητικά και για τον άλλον γιατί ήθελε να πάρει κανάλι. Αναφέρθηκαν συνάδελφοι, αναφέρθηκα και εγώ στην αμέσως προηγούμενη ομιλία μου στην Αίθουσα αυτή επί του θέματος. Ο Εισαγγελέας Αθανασίου αντιστάθηκε που, όπως κατέθεσε στην Επιτροπή Ποινικής Προκαταρκτικής Εξέτασης χωρίς κουκούλα και με όρκο, δέχθηκε πιέσεις να κατασκευάσει στοιχεία εναντίον αυτών των δύο ανθρώπων. Πάμε εκεί που τα πράγματα προχώρησαν. Η «υπόθεση Μιωνή» είναι η πρώτη, γιατί είναι το καλούπι, είναι η μέθοδος. Εκεί διαμορφώθηκε η μέθοδος που εφαρμόστηκε στη «NOVARTIS». Πώς γίνεται αυτό; Καταγγελίες από την Ελλάδα, από Έλληνες, σε αμερικανικές αρχές και αντίδραση των αρχών των Ηνωμένων Πολιτειών σε εξαγόμενες από την Ελλάδα κατηγορίες. Παραλάμβαναν εκεί, αυτά που τους έλεγαν από εδώ και επιστροφή των στοιχείων από εκεί. Ποιων στοιχείων; Αυτών που έφυγαν από την Ελλάδα. Διακίνηση αυτών των στοιχείων από τον Τύπο και, τάχα μου για λόγους καθήκοντος, ενεργοποίηση της εισαγγελίας διαφθοράς. Αυτό είναι! Αυτό έγινε! Αυτό το σύστημα ανακαλύφθηκε. Διακίνηση θεμάτων ανάμεσα στις ενέργειες αυτές από δύο εφημερίδες, από την εφημερίδα «ΔΗΜΟΚΡΑΤΙΑ» και από όπου εργαζόταν η δημοσιογράφος, η μόνη γυναίκα εκ των τριών δημοσιογράφων που, όπως αναφέρουμε εμείς ως πλειοψηφία στο πόρισμά μας, είναι εμπλεκόμενη στα θέματα αυτής της συμμορίας, κατά τον Ποινικό Κώδικα, όχι κατά τις πολιτικές εκφράσεις. Δολοφονία τριών προσώπων, ιδιωτών και όχι πολιτικών: Μιωνής, Μεταξάς, Παπασταύρου. Ιδιωτικό συμφωνητικό «monstrum», τέρατος, όπου τρεις δημοσιογράφοι συμφωνούν με έναν ιδιώτη ότι οι δημοσιογράφοι θα εξασφαλίσουν αποφάσεις μονοπρόσωπων οργάνων της δικαιοσύνης και συμβουλίων. Δηλαδή, τρεις ιδιώτες, τρεις εκτός δικαστικής λειτουργίας, συμφωνούν να εξασφαλίσουν, κατά τη βούληση των συμφωνούντων - εταίρων εν προκειμένω - την απόφαση δικαστικών οργάνων και συμβουλίων, όχι μόνο μονοπρόσωπων. Αυτό είναι τέρας θεσμικό, νομικό, πολιτικό! Πάντως είναι τέρας! Ποιος είναι εγγυητής της διαπραγμάτευσης; Είναι ο Υπουργός του ΣΥΡΙΖΑ, ο κ. Παπαγγελόπουλος, κατά τις καταθέσεις, πριν ακούσουμε τη συζήτηση Παππά - Μιωνή και κατά το κείμενο το υπογεγραμμένο που έχει κατατεθεί στη Βουλή και το έχουμε και οι τριακόσιοι Βουλευτές στη διάθεσή μας. Για 350 χιλιάδες ευρώ ήταν ο εγγυητικός ρόλος του κ. Παπαγγελόπουλου. Εδώ μπαίνουν και χρήματα στο τραπέζι. Θέλω να προσέξετε κάτι, κυρίες και κύριοι Βουλευτές, γιατί αυτό το είδαμε τώρα, μετά το κλείσιμο των εργασιών της επιτροπής και είναι συνταρακτικό. Δεν συνηθίζω να διαβάζω, τα καταφέρνω στον προφορικό λόγο, αλλά εδώ απαιτείται ανάγνωση για να συνεννοηθούμε. Η κ. Τουλουπάκη - αναφέρω μία φορά το όνομά της - παραλείπει να εντάξει στη δικογραφία Παπασταύρου που αφορά το αθωωτικό για τον Παπασταύρου προϊόν δικαστικής συνδρομής από Κύπρο - ειπώθηκε αυτό - ειδικά η ένδειξη για κατάχρηση εξουσίας και παράβαση καθήκοντος είναι καταφανής. Ακούστε τι λέει στις 14 του μηνός Ιουλίου του τρέχοντος έτους - ο εισαγγελέας, όπως και ο ανακριτής, εισηγείται απαλλακτικά για τον Παπασταύρου - «Δυστυχώς καίτοι η δικαστική συνδρομή από την Κύπρο είχε φτάσει στην Ελλάδα ήδη από τον Μάιο του 2016 και αυτός…» - ο Παπασταύρου - «…παρείχε εξηγήσεις τον Ιούνιο του 2016, η ένορκη αυτή κατάθεση δεν του γνωστοποιήθηκε ποτέ, πριν παράσχει τις εξηγήσεις του ούτε έστω πιο μετά, ως την ολοκλήρωση της προκαταρκτικής εξέτασης τον Νοέμβριο του 2017». Εδώ είναι το σημείο τώρα: «Δυστυχώς, μάλιστα, δεν ελήφθη υπ' όψιν καθόλου ούτε από τον εισαγγελέα που προέβη στην άσκηση της δίωξης». Ποιος είναι αυτός; Είναι η κ. Τουλουπάκη. Δεν τα έχουμε πολυσυνηθίσει αυτά, ένας δικαστικός λειτουργός - που μιλάω πολιτικά εδώ και πολύ καιρό - να παραλείπει να ενημερώσει και να εντάξει κρίσιμα αθωωτικά δικόγραφα στον φάκελο που αφορά έναν άνθρωπο που ταλαιπωρείται. Τον Παπασταύρου δεν τον γνώριζα ως άνθρωπο, αλλά σε μία δήλωση που έκανε με συγκίνησε η φράση του «Έχασα πέντε χρόνια από τη ζωή μου και θέλω να τα κερδίσω πίσω». Κάθε δημοκράτης συγκινείται, όταν η κατάχρηση εξουσίας είναι αυτού του επιπέδου, κυρίες και κύριοι Βουλευτές! [[Χειροκροτήματα από τις πτέρυγες της Νέας Δημοκρατίας και του Κινήματος Αλλαγής]] Το τρίτο και προτελευταίο μέρος της παρέμβασής μου είναι το εξής: Ποιες διατάξεις παραβιάστηκαν, για να είμαστε τώρα εδώ. Είμαστε οι τριακόσιοι Βουλευτές που ψηφίσαμε την αναθεώρηση του άρθρου 86. Δουλέψαμε μαζί στην προηγούμενη Βουλή και σε τούτη. Γνωρίζουμε καλά τι ορίζει το άρθρο 86. Γνωρίζουμε καλά τι σημαίνει η λέξη «αμελλητί». Δεν υπάρχει νομικός στη χώρα που να μην την ξέρει τη λέξη αυτή. Δεν υπάρχει και πρωτοετής φοιτητής που να μην την ξέρει, διότι η συζήτηση για το άρθρο 86 είναι ευρύτατη. Το γνωρίζουμε όλοι, πλην των τριών εισαγγελέων στη εισαγγελία διαφθοράς. Το «αμελλητί» του άρθρου 86 δεν παραβιάστηκε απλώς, συνετρίβη! Οι τρεις εισαγγελείς γνώριζαν πολύ καλά ότι συντρίβουν το Σύνταγμα, κρατώντας τον φάκελο επί τρεις και πλέον μήνες. Και όπως προέκυψε από την προανακριτική επιτροπή, πολύ πριν τα ετοίμαζαν αυτά. Άρα, πολύ πριν και από τους τρεις μήνες - που οπωσδήποτε δεν είναι αμελλητί - το είχαν στημένο. Ξαναλέω τη φράση δεύτερη φορά: Γνώριζαν πολύ καλά τι παραβιάζουν και έχει μεγάλη σημασία για τον δόλο που είχαν στη συγκεκριμένη περίπτωση και οι τρεις τους. Παραβιάστηκε το άρθρο 45β του Κώδικα Ποινικής Δικονομίας, που τώρα έχει γίνει το άρθρο 47. Εκεί ορίζεται ποιοι μάρτυρες μπορούν να γίνουν μάρτυρες δημοσίου συμφέροντος. Αποκλείονται οι συγκεκριμένοι. Τους ξέρουμε όλοι. Τους «έδωσε» και άθελά της η εισαγγελέας διαφθοράς - «έδωσε» τον έναν τουλάχιστον - και ξέρουμε ότι είχαν προσμονή οφέλους οικονομικού από την Αμερική. Απαγορευόταν να είναι μάρτυρες δημοσίου συμφέροντος, δηλαδή ψευδομάρτυρες κουκουλοφόροι. Να τα λέμε τα πράγματα με το όνομά τους.
Να το μαζεύουμε σιγά - σιγά, κύριε Λοβέρδο.
Θα αργήσω, κύριε Πρόεδρε. Έχω ακόμα πέντε λεπτά τουλάχιστον. Δεν θέλω να θυμίσω τι έχω περάσει τρία χρόνια. Θα με ακούσετε. Τρίτον, επιχειρήθηκε η παραπλάνηση της Βουλής δύο φορές από την εισαγγελέα διαφθοράς. Δεν κατέθεσε τα έγγραφα του FBI στη Βουλή. Κατατέθηκαν δύο απ' αυτά - εγώ τα βρήκα - και τα κατέθεσε ο κ. Αγγελής εκ καθήκοντος αληθείας, όπως είπε. Τα ερωτήματα, όμως, που έστελνε στις Ηνωμένες Πολιτείες Αμερικής η κ. Τουλουπάκη ουδέποτε μας τα έστειλε, γιατί από τα ερωτήματα προκύπτουν οι απαντήσεις. Μιλάμε για εξαγωγή, για να γίνει εισαγωγή, για να παίζετε παιχνίδια σε βάρος της δικαιοσύνης και της δημοκρατίας. Όταν ήρθε το κείμενο του συμβιβασμού της «NOVARTIS» με τις αρχές των Ηνωμένων Πολιτειών, μετέφρασε και εσφαλμένα και επιλεκτικά το κείμενο αυτό, αποκρύπτοντας στοιχεία. Δεν θέλω να μείνω σ' αυτό. Κυρίες και κύριοι Βουλευτές, σε ό,τι αφορά στη δική μου περίοδο, ούτε παράνομες πρακτικές δεν εντοπίστηκαν. Όμως και για όλους όσοι ήταν σ' αυτήν την ιστορία στα «μανταλάκια», ισχύουν αυτά που λέει το κείμενο της συμφωνίας, ότι δηλαδή δεν υπάρχει πολιτικός αναμεμειγμένος. Ας μείνουμε για λίγο στο άρθρο 187, παράγραφος 3, του Ποινικού Κώδικα. Είναι η περίπτωση της συμμορίας, η υποπερίπτωση της εγκληματικής οργάνωσης. Αυτό είναι το άρθρο 187. Όποιοι ξέρουν το άρθρο 187 και λίγα νομικά, ξέρουν ότι πρέπει να υπάρχει δομή και ιεραρχία στη συμμορία. Υπάρχει ο Υπουργός, υπάρχουν τρεις δημοσιογράφοι που παίζουν ρόλο - αυτούς ξέρουμε - ένας που πρέπει να δούμε αν παίζει ρόλο - τα γράφουμε αυτά στο πόρισμά μας - και τρεις εισαγγελείς. Ο ένας δημοσιογράφος που εμείς τον καταγραφούμε ως «τέταρτο» - «να ερευνηθεί», λέμε, καθώς δεν έχουν προκύψει αδιάσειστα στοιχεία - πάντως τον Μανιαδάκη τον εκβίαζε τον Νοέμβρη του 2018 να πει όσα θέλει η Τουλουπάκη και ο ίδιος, η εφημερίδα του, γιατί εάν δεν τα πει αυτά που του ζητάνε, θα ταλαιπωρηθεί ο ίδιος. Τον απειλούσε. Όχι μόνο τον απειλούσε, αλλά αυτός ο δημοσιογράφος προδημοσίευε όσα έργα έκαναν οι εισαγγελείς διαφθοράς αμέσως μετά. Αυτό πρέπει να προβληματίζει εμάς που θα ψηφίσουμε και τη δικαιοσύνη που αναλαμβάνει από αύριο. Προβλημάτισε ήδη, κυρίες και κύριοι Βουλευτές, τον αφυπηρετήσαντα εισαγγελέα του Διεθνούς Ποινικού Δικαστηρίου της Χάγης, τον κ. Λουίς Μορένο - Οκάμπο, καθηγητή της Νομικής στο Χάρβαρντ, ο οποίος εκλήθη να δει τι συμβαίνει στην Ελλάδα και το 2018- όχι τώρα, αλλά το 2018- στη γνωμοδότησή του που εμείς εσωκλείσαμε στο πόρισμά μας γιατί είναι συντριπτική, ο κ. Λουίς Μορένο - Οκάμπο - όχι εμείς, όχι κάποιος άλλος, αλλά ένας άνθρωπος με αυτές τις περγαμηνές - λέει τα εξής: Ο κ. Μιωνή είναι ο κύριος στόχος μιας αντισημιτικής εκστρατείας από αντισημιτικά μέσα ενημέρωσης στην Ελλάδα, η οποία βρίσκεται ακόμη σε εξέλιξη. Τρομάρα τους ορισμένοι, κάνουν και τους αμύντορες κατά του ρατσισμού, κατά του αντισημιτισμού, κατά της προσβολής των ανθρωπίνων δικαιωμάτων! Μ' αυτούς είχαν κάνει παρέα επί τεσσεράμισι χρόνια! Λέει, λοιπόν, τα εξής: Ο κ. Μιωνή - επαναλαμβάνω, εμένα αυτό με συγκινεί, με ευαισθητοποιεί - είναι ο κύριος στόχος μιας αντισημιτικής εκστρατείας από αντισημιτικά μέσα ενημέρωσης στην Ελλάδα, η οποία βρίσκεται ακόμη σε εξέλιξη. Ο συνδυασμός των αντισημιτικών μέσων που υποστηρίζονται από ένα δίκτυο Ελλήνων δημοσίων λειτουργών υπό την καθοδήγηση του Αναπληρωτή Υπουργού Δικαιοσύνης αρμόδιου για τη διαφθορά, του κ. Παπαγγελόπουλου, είχε ως αποτέλεσμα να καταστεί ο Μιωνή το υποκείμενο τα τελευταία τρία χρόνια, το 2018, ενός δικτύου αβάσιμων ποινικών ερευνών και να εκτεθεί σε δυσφήμιση, καθώς και σε υψηλό κίνδυνο φυλάκισης και χρηματικών ζημιών. To σχέδιο, καθώς και ο χρόνος προόδου του δικτύου ποινικών ερευνών εναντίον του κ. Μιωνή, των επαγγελματικών συνεργατών και των συγγενών του, υποδεικνύουν τη συμπαιγνία μεταξύ των Ελλήνων δημοσίων λειτουργών αρμόδιων για τις έρευνες - φωτογραφία με τον διευθυντή της «ΔΗΜΟΚΡΑΤΙΑΣ» η εφημερίδα είναι αυτή που ηγείται της αντισιμιτικής - δυσφημιστικής εκστρατείας εναντίον του κ. Μιωνή. Ο Τύπος, λοιπόν, εν προκειμένω έπαιξε κομβικό ρόλο στις συγκεκριμένες σκευωρίες και της υπόθεσης Μιωνή - Παπασταύρου - Μεταξά και της υπόθεσης «NOVARTIS». Ο κ. Παπαγγελόπουλος έδινε εκεί τα στοιχεία, τα διοχέτευε, τα δημοσίευαν οι εφημερίδες και δήθεν, ξαναλέω, εκ καθήκοντος ενεργούσαν οι δημόσιοι λειτουργοί, όπως εν προκειμένω αποτυπώνεται από τον κ. Μορένο. Τι μας κάνουν όλα αυτά εν συνόλω; Κυρίες και κύριοι Βουλευτές, μας κάνουν - επιτέλους έφτασε η ώρα - την παραβίαση του άρθρου 239 του Ποινικού Κώδικα με αμφίδρομη φορά, με αμφίδρομη λογική, κατάχρηση εξουσίας ως κακούργημα και ως πλημμέλημα, δύο τα αδικήματα, ένα κακούργημα και ένα πλημμέλημα. Γιατί λέω «με αμφίδρομη»; Το λέω γιατί είμαστε εμείς, οι δέκα πολιτικοί, είμαι ο κυρίως θιγείς από αυτήν την υπόθεση, εγώ όμως, επειδή έχω με το μέρος μου την αλήθεια δεν φοβάμαι να κρυφτώ πίσω από την ασυλία. Μου την προσέφερε η Νέα Δημοκρατία, το ΠΑΣΟΚ και για τους δικούς του λόγους το ΜέΡΑ25. Είπα: Όχι, εγώ δεν τα χρειάζομαι αυτά. Ας παραβιαστεί το άρθρο 86. [[Χειροκροτήματα από την πτέρυγα του Κινήματος Αλλαγής]] Εσείς όμως φοβάστε. Φοβάστε, γιατί αυτά είναι που υπάρχουν από πίσω σας. Όχι εσείς. Δεν μιλώ εν συνόλω. Είμαι πολύ προσεκτικός. Θυμηθείτε ποιους έχω αναφέρει μέχρι στιγμής. Η κατάχρηση εξουσίας είναι εναντίον μας, εναντίον των δέκα πολιτικών, αλλά και εναντίον αυτών των τριών ιδιωτών. Ο ένας πήγε να αυτοκτονήσει από τους τρεις που προανέφερα, Μιωνή, Παπασταύρου και Μεταξά. Και προσέξτε: Κατάχρηση εξουσίας σημαίνει έναν αθώο τον κάνω ένοχο. Υπάρχει όμως και η ανάποδη πλευρά: Έναν ένοχο τον κάνω αθώο. Τα λέει ο Ποινικός Κώδικας αυτά. Όταν εγώ, ο κ. Κεγκέρογλου και η κ. Χριστοφιλοπούλου καταθέσαμε υπόμνημα με τα πεπραγμένα τα δικά μας, αλλά και του ΣΥΡΙΖΑ, στην εισαγγελία διαφθοράς και γράφαμε μέσα ότι τον Ιούνιο του 2015 δεν έγινε τιμολόγηση - τότε οι τιμολογήσεις ήταν όλες υποτιμολογήσεις σε γενικά αποτελέσματα και σε γενικές γραμμές - και το δημόσιο έχασε χρήμα, η κυρία αυτή, η κυρία εισαγγελέας διαφθοράς κράτησε την υπόθεση του κ. Κουρουμπλή, πέρασε ο χρόνος της αποσβεστικής προθεσμίας της Βουλής να διατάξει έρευνα - με εξεταστικές, με προανακριτικές - , την έβαλε μέσα στον φάκελο «NOVARTIS» - άσχετο με τη «NOVARTIS» - και δεν έγραψε και το όνομα του Υπουργού. Εμείς ήμασταν στα «μανταλάκια». Ο δικός σας Υπουργός τότε, πήγε με τα αρχικά Π.Κ.. Εδώ, λοιπόν, έχουμε το ανάποδο της κατάχρησης. Έχουμε, λοιπόν, έναν ένοχο - ενδεχομένως, δεν ξέρω - να τον κάνεις αθώο, να άρεις τις ποινικές του ευθύνες. Μετά λόγου γνώσεως τα έκανε αυτά η εισαγγελέας. Θέλω να σας παρακαλέσω, όσους είναι προσεκτικοί και παρατηρητικοί - εγώ βλέπω και από την Αξιωματική Αντιπολίτευση ποιοι νομικοί κοιτούν και θέλω να παρακαλέσω αυτούς κυρίως - να κοιτάξουν την αιτιολογία που έδωσε όταν ζήτησα την εξαίρεσή της, τι είπε γι' αυτό. Έγραψε την αποσβεστική προθεσμία της Βουλής από την τιμολόγηση του Δεκεμβρίου του 2015, όχι από τις εκλογές, όπως ορίζει το Σύνταγμα. Υπερασπίζεστε άνομες ενέργειες και άνομα συμφέροντα και ανθρώπους που παραβίασαν τον νόμο ενώ ήξεραν τι παραβιάζουν. Δεν μπορεί αντεισαγγελέας εφετών να μην ξέρει αυτό το στοιχειώδες και να έχει κάνει έρευνα κατά Υπουργών. Και μην αιφνιδιαστείτε όταν τις ίδιες μομφές τις ακούσετε και από τη δική σας πλευρά εναντίον της. Μην αιφνιδιαστείτε. Ξέρω τι λέω. Έχουμε παραβίαση και του άρθρου 259, κυρίες και κύριοι Βουλευτές, παράβαση καθήκοντος και ηθική αυτουργία και φυσική αυτουργία. Όπως και πριν. Έχουμε ηθικό αυτουργό στην κατάχρηση και φυσικούς αυτουργούς. Η παράβαση καθήκοντος έχει πολλά. Δεν προλαβαίνω. Βλέπω και δυσανασχετούν συνάδελφοι. Τους κατανοώ, έχουν δίκιο. Ολοκληρώνω.
Είναι επικουρικό αδίκημα.
Εντάξει, συνάδελφέ μου. Άκουσέ το. Τελειώνω. Η παράβαση καθήκοντος προκύπτει αμέσως και αβίαστα από την παραβίαση του άρθρου 86 του Συντάγματος. Δεν το γλιτώνεις αυτό, όταν το έχεις κάνει. Όταν το έχεις κάνει αυτό, δεν θα το γλιτώσεις, ό,τι και να λες. Έχουμε τέσσερα αδικήματα μέχρι στιγμής. Για την περίπτωση συμμορίας να μην επεκταθώ. Είχα και άλλα να πω. Έχουμε την εκβίαση: «Εάν δεν δώσεις αυτά τα λεφτά, δεν θα γίνει τίποτα». Έχουμε τη δωροληψία ανώτατου αξιωματούχου, Υπουργού και υπαλλήλου. Μου είπε κάποτε ένας Υπουργός σας, πολύ στενός μου φίλος, σε μια ιδιωτική συζήτηση: Γιατί να γίνουν όλα; Του είπα: Διότι όλα όσα είχατε υποσχεθεί, δεν τα κάνατε και σας έμεινε ένα όπλο: η διάλυσή μας. Ένα όπλο σάς έμενε για να απευθυνθείτε στον ελληνικό λαό, για να κρατηθείτε στην κυβέρνηση. Αυτό. Ποιο; Το αποκάλυψε ο κ. Παπαγγελόπουλος βγαίνοντας από το Μέγαρο Μαξίμου. Εμένα, δεν με απασχολεί η φράση «από μία ματιά που έριξα στη δικογραφία κατάλαβα μέσα σε μισή ώρα ότι είναι το μεγαλύτερο σκάνδαλο». Το λέμε πολλές φορές. Το έχουν πει όλοι. Δεν επανέρχομαι σ' αυτό. Εμένα, με απασχόλησε η τελευταία του φράση: «Η δικαιοσύνη έκανε το καθήκον της - το κατάλαβε μέσα σε μισή ώρα - , τώρα να κάνουν το καθήκον τους και τα πολιτικά κόμματα και να κάνουν αυτοκάθαρση». Δηλαδή, να διαγράψετε εμάς. Αυτό είπε ο άνθρωπος. Όταν έγινε στην Ολομέλεια της Βουλής θόρυβος και φάνηκε ότι ναυαγείτε, στην επόμενη συνεδρίαση βγήκε και είπε: «Δεν εννοούσα πολιτικούς, εννοούσα άλλους». Από αυτήν τη θέση το είπε. Του φωνάζαμε τότε «και γιατί μας τραβάς τόσο καιρό και έχεις ρίξει τη χώρα σε περιπέτειες;». Όχι, λέει, δεν είπα για πολιτικούς. Επειδή δεν είπε για πολιτικούς και ήταν Υπουργός κατά της διαφθοράς, για τους γιατρούς έκανε τίποτα; Παρατήρησε εάν προχωρούν οι έρευνες; Όχι βέβαια. Πριν να γίνει ο θόρυβος στη Βουλή το 2018 και μετά από αυτόν, μέχρι που παραδώσατε. Τίποτα για το συγκεκριμένο θέμα που προκάλεσε και τον συμβιβασμό της «NOVARTIS» με τις αρχές των Ηνωμένων Πολιτειών.
Τι γίνεται;
Κύριε Τζανακόπουλε, ανθρώπινο είναι. Θιγόμενος είναι.
Ο μόνος θιγόμενος!
Γι' αυτόν τον αφήνω, κύριε συνάδελφε.
Εντάξει, Πρόεδρε. Σας ζητώ να με αφήσετε να ολοκληρώσω. Ολοκληρώνω. Είμαι στο τελευταίο μου σημείο. Στην προανακριτική όταν έλεγε τα επιχειρήματά του, ξαναθυμήθηκε ότι έλεγε για πολιτικούς. Και λέει: Ο Λοβέρδος είπε για την αυτοκάθαρση των κομμάτων. Κακό είναι αυτό; Του άρεσε τότε. Στο τέλος του ξαναάρεσε η πρώτη του λέξη, η πρώτη του φράση, που αποκαλύπτει όμως για ποιον λόγο έγιναν όλα αυτά. Δεν προσθέτω τα οικονομικά συμφέροντα, που στην περίπτωση του Μιωνή είναι ορατά, αλλά και ενδεχομένως - σε αυτό δεν μπορώ να είμαι σαφής και συγκεκριμένος, όπως σε όλα τα προηγούμενα - κάποια μερίδια από τα κέρδη από πιθανή καταδίκη της «NOVARTIS» στις Ηνωμένες Πολιτείες δεν με αφήνουν αδιάφορο ως σκέψεις όταν κάποιος τις εκφράζει αυτές. Πάντως, η διάλυση των κομμάτων της αντιπολίτευσης και η μακροημέρευση του ΣΥΡΙΖΑ ήταν ο στόχος όλης αυτής της σκευωρίας. Αυτός είναι ο σκοπός, από εδώ τεκμηριώνεται ο δόλος. Πήραμε και εμείς ως Ελλάδα κάποια ευρώ αποζημίωση από τη «NOVARTIS»; Τίποτα. Μετά από τεσσεράμισι χρόνια, τίποτα. Τα υπόλοιπα περί εξεταστικών για την υγεία έχουν ειπωθεί. Τα παραλείπω. Ακούστε, κύριοι και κυρίες, όταν υπάρχει έγκλημα, διδάσκει το Συνταγματικό Δίκαιο, το Ποινικό Δίκαιο, η λογοτεχνία, πρέπει να υπάρχει και τιμωρία. Έγκλημα ατιμώρητο δεν νοείται γιατί θα επαναληφθεί, γιατί δεν θα είναι η τελευταία φορά που έγινε κάτι τέτοιο. Αυτό επιτάσσει ο θεσμικός μας πολιτισμός από όπου και αν τον δεις, από τη νομική, από την πολιτιστική του πλευρά. Αυτό επιτάσσει και η συγκεκριμένη ώρα αυτή τη στιγμή για εμάς που είμαστε στην Εθνική Αντιπροσωπεία και θα κληθούμε σε λίγο να ψηφίσουμε. Υπήρξε έγκλημα, πρέπει να υπάρξει τιμωρία, να ακολουθήσει η τιμωρία. Κλείνω με την εξής φράση, κύριε Πρόεδρε. Εμείς, μέχρι τώρα καταδείξαμε με το πόρισμά μας ότι υπάρχει ένας Υπουργός που πρέπει σήμερα το βράδυ, οφείλουμε να ασκήσουμε ποινική δίωξη εναντίον του, αλλά υπάρχουν και έξι υπό την έννοια του νόμου που σας προανέφερα, συμμέτοχοι, δηλαδή και συμμέτοχοι κατά κυριολεξία και φυσικοί αυτουργοί και συναυτουργοί, όλες οι κατηγορίες, όπως καταγράφονται στο νόμο περί ευθύνης Υπουργών. Αυτά θα προχωρήσουν, πρέπει να προχωρήσουν. Όπως έχω δώσει σε αυτή την Αίθουσα δύο φορές τον λόγο της τιμής μου, ότι δεν θα ησυχάσω εάν αυτή η υπόθεση δεν κλείσει. Θα τιμωρηθούν όλοι όσοι έχουν εμπλακεί στα εγκλήματα, δεν θα ξεφύγει κανένας. Δεν θα ξεφύγει κανένας γιατί ο δρόμος είναι ακόμα μπροστά. Δεν αναφέρομαι σε πολιτικούς, αναφέρομαι στον πολιτικό Παπαγγελόπουλο, πέντε χρόνια περίπου μέλος της κυβέρνησής σας και τους κατά την έννοια του νόμου συμμετόχους. Κυρίες και κύριοι, όταν δίνεις έναν όρκο μπροστά σε 250 Βουλευτές τη μία φορά, 250 Βουλευτές και τη δεύτερη φορά, είσαι υποχρεωμένος να τον τηρήσεις και εγώ μέχρι τώρα τον τήρησα. Θα είμαι και στο δικαστήριο, επειδή είμαι μηνυτής, ο υπερασπιστής της κατηγορίας. Θα είμαι εκεί. Όμως, σήμερα, γίνεται και μια πράξη καθαρτήρια για εμάς όλους. Είναι η τελευταία μέρα που στάζει δηλητήριο στην Αίθουσα αυτή γι' το θέμα αυτό. Πάει πίσω μας. Αμιγώς δικαστικά όργανα αναλαμβάνουν τώρα το καθήκον τους, εκεί θα πρέπει να πάει η υπόθεση, κυρίες και κύριοι Βουλευτές. Αυτό πρέπει να ψηφίσουμε και αυτό εισηγείται το Κίνημα Αλλαγής. Ευχαριστώ.
Ευχαριστούμε, κύριε Λοβέρδο. Άφησα τον κ. Λοβέρδο να μιλήσει τόσο, γιατί ήταν θιγόμενος. Οι υπόλοιποι έχουν δωδεκάλεπτα. Δεν θα ξεφύγουν καθόλου, γιατί σιγά σιγά θα έρθουν οι Βουλευτές για να ψηφίσουν και είμαι υποχρεωμένος να σεβαστώ τον κόσμο που έρχεται.
Τι λέτε, κύριε Πρόεδρε; Αλήθεια;
Κύριε Τζανακόπουλε, είστε πολύ ικανός. Μπορείτε να τα πείτε σε δώδεκα λεπτά όλα. Πρώτα θα μιλήσετε εσείς ή ο κ. Βούτσης;
Να προηγηθεί ο κ. Βούτσης.
Βάσει του Κανονισμού ο κ. Βούτσης. Κύριε Τζανακόπουλε, προσέξτε ότι σας δίνω δώδεκα λεπτά. Έχει μιλήσει και ο κ. Τσίπρας.
Έχει κάνει παρέμβαση, δεν έχει κάνει ομιλία.
Παρέμβαση ήταν, εντάξει. Δεν ήμουν μέσα. Εν πάση περιπτώσει, δεν έχω διάθεση να «κλέψω», να δώσω έχω διάθεση. Τον λόγο λοιπόν έχει τώρα ο πρώην Πρόεδρος της Βουλής κ. Νικόλαος Βούτσης για δώδεκα λεπτά.
Κυρίες και κύριοι συνάδελφοι, θα ξεκινήσω έτσι όπως θα μπορούσα να κλείσω αυτή την αγόρευση, διότι ακούστηκαν πάρα πολλά και με εξαιρετική προσήλωση και υπομονή τα ακούσαμε, για συμμορίες, για σκευωρίες και για βαρύτατους χαρακτηρισμούς. Ξεκινάω, λοιπόν, όπως, επαναλαμβάνω, θα μπορούσα να τελειώσω. Επί τεσσεράμισι χρόνια κινηθήκαμε στη βάση δύο μεγάλων αξιακών επιλογών για τις οποίες είχαμε πάρει την εμπιστοσύνη, είχαμε πάρει την εντολή από τον ελληνικό λαό: Η μία ήταν να γίνει κάθε προσπάθεια, σύμφωνα με τον νόμο, για να ξεκαθαρίσουν δυσώδεις ιστορίες οι οποίες σε πολύ μεγάλο βαθμό είχαν οδηγήσει τη χώρα στη χρεοκοπία. Και η άλλη ήταν ότι κινηθήκαμε σε κάθε φάση, από την πρώτη μέχρι την τελευταία στιγμή, με εμπιστοσύνη και στήριξη στη δικαιοσύνη, στο τεκμήριο αθωότητας και στη βάση όλων των αρχών του κράτους δικαίου. Αυτή ήταν η εξαιρετική προσήλωση με την οποία προσήλθαμε στα κυβερνητικά καθήκοντα και με βάση αυτά πορευθήκαμε. Όλα τα άλλα τα οποία ακούστηκαν αποτελούν πολιτικές απόψεις αλλά και ύβρεις, αποτελούν προσπάθειες έτσι ώστε να μην ξαναγίνει μια ουσιαστική προσπάθεια κάθαρσης σ' αυτή τη χώρα. Ο κ. Σαμαράς προηγουμένως έβαλε στο κάδρο τον πρώην Πρωθυπουργό, τον κ. Τσίπρα. Έκανε αυτό το βήμα, απάντησε στην πολιτική πρόκληση που είχε γίνει από αυτό το Βήμα από τον κ. Τσίπρα. Έκανε μάλιστα ο ίδιος και αρκετοί προηγουμένως το - να μην το χαρακτηρίσω καλύτερα - ατόπημα να πει ότι σήμερα με την παρουσία του εδώ ο Αλέξης Τσίπρας προσπάθησε με τον έναν ή με τον άλλο τρόπο την ενότητα που χρειάζεται, τη σύμπνοια, τη συναίνεση - εάν αυτό μπορεί να επιτευχθεί και πρέπει να επιτευχθεί μπροστά σε κινδύνους για τη χώρα - , να τα συμψηφίσει με μία απόκρυψη, με μία προσπάθεια να ξεπεραστεί η σημερινή κουβέντα. Δεν είναι μόνον αναληθές - δείτε τα Πρακτικά - , διότι ο Αλέξης Τσίπρας είπε ακριβώς επί έναν ολόκληρο χρόνο τη στάση ευθύνης, ακραίας ευθύνης την οποία έχει κρατήσει η Αξιωματική Αντιπολίτευση όλους αυτούς τους μήνες σε κρίσιμα ζητήματα, σε κρίσιμα γεγονότα, σε κρίσιμες γωνιές. Άρα δεν ζητάγαμε κάτι για το σήμερα. Είναι δεδομένο για τους δικούς μας λόγους, για τη δικιά μας ιδεολογία, για τη δικιά μας πολιτική στάση και για τη δικιά μας πολιτική εντολή, που έχουμε πάρει από αυτόν τον λαό, να κινούμαστε ενωτικά, με συναίνεση, όπου αυτό μπορεί να υπάρξει, να κινούμαστε με ευθύνη πατριωτική, με ευθύνη που να οδηγεί πραγματικά τη χώρα προς τα μπρος. Αυτό το έχουμε κάνει ήδη. Δεν ζητήσαμε κανένα αντάλλαγμα σ' αυτό. Επίτηδες μία σειρά από ομιλητές και δυστυχώς και η κ. Γεννηματά μετά από τον κ. Κυρανάκη, από ό,τι θυμάμαι, αλλά και ο κ. Σαμαράς μπήκαν σ' αυτή τη λογική, ότι δηλαδή ζητάμε κάποιον συμψηφισμό. Με τι άραγε; Και χάρη; Από ποιον; Γιατί; Εσείς πρέπει να προβληματιστείτε που όσον αφορά στην πολιτική ζωή του τόπου μετά την πανδημία, μετά τα μεγάλα οικονομικά προβλήματα, το κοινωνικό ζήτημα που έχει υπάρξει και θα υπάρξει στη χώρα - το ξέρουμε όλοι πολύ καλά - τους επόμενους μήνες, με υπαρκτούς τους κινδύνους και τις εκκρεμότητες στα εθνικά ζητήματα, έχετε κάνει τη στρατηγική επιλογή τους τελευταίους δύο μήνες κυριολεκτικά με μία «βιομηχανία» σκανδαλολογίας και φακέλων να διχάσετε τον ελληνικό λαό και να δημιουργήσετε βούρκο στην πολιτική ζωή του τόπου. Εσάς πρέπει να σας απασχολεί πώς μπορούν αυτά τα καρπούζια - είναι και η εποχή τους - να είναι ταυτόχρονα στην ίδια μασχάλη. Εμείς δεν έχουμε πρόβλημα από μόνοι μας να ακολουθούμε αυτή την πολιτική της ευθύνης. Ο κ. Σαμαράς, λοιπόν, αποτόλμησε και έκανε αυτό το οποίο ο κ. Μητσοτάκης επί δέκα μήνες τώρα δεν έχει κάνει, ο απών από αυτές τις διαδικασίες κ. Μητσοτάκης και εσείς οι οποίοι τον εκπροσωπούσατε και στην επιτροπή, δηλαδή να πει ότι η πολιτική ευθύνη, αλλά όχι μόνο, η ηθική ευθύνη, ο προγραμματισμός, η γνώση ανήκε στον πρώην Πρωθυπουργό, στον κ. Τσίπρα. Δεν θα επαναλάβω εκ μέρους του αυτά που έχει πει δυο και τρεις φορές. Αν θέλετε συνεχίστε. Συνεχίστε για όλους, συνεχίστε και για τον Αρχηγό της Αξιωματικής Αντιπολίτευσης. Βυθιστείτε όσο θέλετε στον βούρκο στην πολιτική ζωή. Εσείς θα βγείτε χαμένοι, αλλά θα βγει χαμένη και η χώρα. [[Χειροκροτήματα από την πτέρυγα του ΣΥΡΙΖΑ]] Και μάλιστα αποτόλμησε ο κ. Σαμαράς, όπως και άλλοι συνάδελφοι, να αναφερθούν σε δηλώσεις συντρόφων μας του προηγούμενου διαστήματος, των προηγούμενων δεκαετιών, ηγετικών στελεχών της Αριστεράς οι οποίοι έχουν εκφραστεί με διάφορους τρόπους για πολιτικές της κυβέρνησης ΣΥΡΙΖΑ. Κυρίες και κύριοι, το έχουμε πει ανοιχτά: υπήρξαμε από ένα σημείο και ύστερα πολιτικοί αντίπαλοι με μία σειρά από όσους κατονομάστηκαν εδώ, πάνω σε καίρια ζητήματα, από το αν θα φύγουμε ή θα μείνουμε στην Ευρώπη και από το ευρώ ή τη δραχμή μέχρι την αξιοποίηση του κυβερνητικού έργου και την αξιολόγησή του. Ως πολιτικοί αντίπαλοι. Όχι με τον Μανώλη Γλέζο μέχρι την τελευταία στιγμή. Γι' αυτό να κρατιέστε όταν συμψηφίζετε και ομαδοποιείτε καταστάσεις. [[Χειροκροτήματα από την πτέρυγα του ΣΥΡΙΖΑ]] Αλήθεια, με συγχωρείτε - βλέπω και την κ. Μπακογιάννη που έχει μία διαδρομή - , για τον κ. Σαμαρά όλα αυτά τα χρόνια πόση ώρα θα μπορούσε να μιλάει κάποιος εδώ με χαρτάκια για το τι έχουν πει οι συνάδελφοί του από την παράταξή σας, από την Κεντροδεξιά, από την Ακροδεξιά; Είναι επιχειρήματα αυτά ενός πρώην Πρωθυπουργού σε μία τόσο κρίσιμη συνεδρίαση γι' αυτό το ζήτημα; Λίγη σοβαρότητα. Επιτρέψτε μου να σας δώσω μία μαγική εικόνα. Δεν υπήρξε σκάνδαλο. Η χώρα έφτασε στη χρεοκοπία για διάφορους λόγους τους οποίους ακόμα δεν γνωρίζουμε. Δεν ξέρουμε για τα εξοπλιστικά. Δεν ξέρουμε για τη δαπάνη του φαρμάκου. Δεν ξέρουμε για τις υπερκοστολογήσεις. Δεν ξέρουμε για τις λίστες, την αποθησαύριση, τις λίστες και τα χρήματα τα οποία είχαν πάει κατά δισεκατομμύρια στο εξωτερικό. Δεν ξέρουμε για τις off shore. Δεν ξέρουμε τίποτα. Δεν έγινε τίποτα. Δεν τρέχει τίποτα. Ήταν κάτι γιατροί όταν συνταγογραφούσαν πηγαίνανε στα φαρμακεία και συμπλήρωναν πέντε - δέκα έτσι ώστε να προσθέτουνε στο γλίσχρο εισόδημά τους. Μα δεν είναι έτσι. Το ξέρετε πάρα πολύ καλά. Έχουμε μιλήσει τόσα χρόνια πολιτικά εδώ μέσα. Υπήρξε σκάνδαλο. Υπήρξαν ευθύνες. Υπήρξαν δισεκατομμύρια τα οποία δόθηκαν στην υπόθεση του φαρμάκου. Τα ξέρουμε. Υπήρξε τεράστιο σκάνδαλο «Novartis». Υπήρξε η τελική απόφαση τώρα των Ηνωμένων Πολιτειών, του δικαστηρίου του Νιου Τζέρσεϊ που είναι εφτακάθαρη καθώς διακτινώνει οριζόντια - και φτάνει μέχρι πάνω - τις ευθύνες τις οποίες ευλόγως μας αποδίδει με ένα τρόπο για να συνεχισθεί η διερεύνηση. Δεν είναι δικαιοδοσία του αμερικανικού δικαιακού συστήματος. Επ' αυτού θα επαναλάβω για δεύτερη φορά: ό,τι πει η δικαιοσύνη. Αλλά όχι όταν η δικαιοσύνη - επιτρέψτε μου την έκφραση - πολιτικά δεν μας κάθεται, όταν η δικαιοσύνη δεν μας συμφέρει, όταν η δικαιοσύνη δεν τα πηγαίνει καλά τότε κακό του κεφαλιού της δικαιοσύνης. Πιάνουμε και κάνουμε μηνύσεις και στέλνουμε πρωτοφανώς την επικεφαλής του οικονομικού εγκλήματος της διαφθοράς για να δικαστεί, εκφοβίζουμε δικαστές. Πείτε μου πόσα πλήγματα μέσα απ' αυτό το αφήγημα; Θα μπορούσε να ήταν και δημοσιογραφικό. Να έχει γραφτεί από κάποιους από εσάς. Σας βλέπω, κύριε Μαρκόπουλε. Ένα αφήγημα ολόκληρο, συνεκτικό, ωραίο να το παίρνει κάποιος και να εντυπώνεται. Πόσα πλήγματα έχουν δοθεί προς ποιες κατευθύνσεις; Πλήγμα προς τη δικαιοσύνη με δεκάδες τρόπους. Από τη μη αναγνώριση των προστατευόμενων μαρτύρων που είναι ζήτημα διεθνούς υποχρέωσης της χώρας, με τις μηνύσεις οι οποίες γίνονται και με τις εγκλήσεις ενώπιον του συμβουλίου των εφετών για την κ. Τουλουπάκη και για όλους τους άλλους για να σταματήσουν την έρευνα. Με απειλές, με αποφάνσεις εντός του Κοινοβουλίου. Λυπάμαι. Δεν βλέπω τον Κώστα Τσιάρα. Γνωριζόμαστε και τον εκτιμώ. Υπουργός Δικαιοσύνης απεφάνθη ότι έπρεπε όλες, και οι δέκα υποθέσεις, ήδη από καιρό να έχουν αρχειοθετηθεί σαν να παίζουμε κανένα play game εδώ μέσα. Πολλαπλά πλήγματα, λοιπόν, προς τη δικαιοσύνη. Πολλαπλά πλήγματα δυστυχώς προς την κοινοβουλευτική διαδικασία. Επιτρέψτε μου να σας πω. Ας δούμε το ιστορικό, κύριε Πρόεδρε, των εξεταστικών και των προηγούμενων προανακριτικών επιτροπών. Για τη «SIEMENS» ξέρετε υπάρχει ένα δωματιάκι. Μην το ανοίξετε γιατί θα έρθουν όλα πάνω σας. Ξέρω εγώ πού είναι. Είναι τόσοι πολλοί φάκελοι και τελικά δεν έγινε τίποτα απολύτως. Αλλά τουλάχιστον λειτούργησε ως προανακριτική επιτροπή με βάση κάποια δεδομένα. Δεν έγινε έτσι. Πάρα πολλά ζητήματα στην προανακριτική επιτροπή από το αν θα συμμετέχουν - εάν είναι δυνατόν! - στελέχη πρώην Υπουργοί του ΣΥΡΙΖΑ για τους οποίους κανείς δεν είχε πει ή δεν λέει τώρα ότι έχουν την παραμικρή ευθύνη. Στο πόρισμά σας λέτε κάτι για ευθύνη του κ. Τζανακόπουλου και του κ. Πολάκη; Δεν βλέπω τον Παύλο. Λέτε τίποτα; Τότε γιατί τους κόψατε από την επιτροπή; Και μπορούμε να φτιάχνουμε επιτροπές κατά το δοκούν με βάση τις δικές μας συνθέσεις; Σωρεία, λοιπόν, παραπτωμάτων και ατοπημάτων και σε σχέση με την κοινοβουλευτική διαδικασία. Βεβαίως, κυρίες και κύριοι συνάδελφοι, το πολιτικό σύστημα, θα έλεγα η Δεξιά εν προκειμένω και το ΚΙΝΑΛ, όλο αυτό μαζί, στοχοποίησε και τον Τύπο. Καθαρά πράγματα. Η δημοσιογραφία παγκοσμίως έχει και αυτόν το ρόλο. Τον ερευνητικό, της αποκάλυψης σκανδάλων. Έχει τις ευθύνες της. Υπάρχει σχετική νομοθεσία αν θέλει κάποιος να προσφύγει για συκοφαντική δυσφήμηση. Οριακά. Είναι δυνατόν; Πιάσαμε ονομαστικά τους εισαγγελείς. Πιάνουμε ονομαστικά την Παπαδάκου, τον Βαξεβάνη, τον Φιλιππάκη και όποιον άλλον ήθελε να γράψει ή έγραψε ή αναπαρήγαγε αυτό που έγραψαν αυτοί γι' αυτή την υπόθεση. Σωστά ή λάθος κρίνονται κάθε φορά. Έτσι δεν είναι; Είναι δυνατόν να είναι στοιχεία μιας δικογραφίας, στοιχεία μιας συμμορίας στην οποία φέρνετε εδώ ως ηθικό αυτουργό τον κ. Παπαγγελόπουλο, τον πρώην Υπουργό μας, χωρίς να υπάρχουν, να υποδεικνύετε φυσικούς αυτουργούς αυτού που έγινε; Δηλαδή, της συμμορίας, το πώς έδρασε. Δεν υπάρχει στο πόρισμά σας. Σε δυο μεγάλους πάκους ψάχνει κάποιος να βρει τι συνέβη τελικά και παραπέμπεται μέσα από αυτό το αφήγημα, το δημοσιογραφικά φτιαγμένο για να είναι συνεκτικό - επαναλαμβάνω - ένας άνθρωπος ως ηθικός αυτουργός χωρίς να υπάρχουν οι συνέπειες σε σχέση με φυσικούς αυτουργούς.
Ολοκληρώστε, παρακαλώ.
Ο κ. Σαμαράς είχε πάντοτε ένα πολύ μεγάλο πρόβλημα με τον ΣΥΡΙΖΑ. Ήθελε και σήμερα να πάρει - έτσι νομίζει - την πολιτική του δικαίωση και την εκδίκηση του. Η ομιλία του υπήρξε πραγματικά μία επιτομή ρεβανσιστικής πολιτικής ομιλίας η οποία μάλιστα δεν είχε έδαφος. Εξαρχής ο κ. Σαμαράς υπέστη τον πολιτικό κόλαφο να έρθει ορμητικά ένα κόμμα πέραν των δεδομένων και πέρα των συγκυβερνήσεων όπου υπήρχαν μέχρι τότε, να αναλάβει τη διακυβέρνηση της χώρας και να αναλάβει και τις υποχρεώσεις που αυτός ο λαός μας έδωσε για να προχωρήσουμε για τη δημοκρατία και την έξοδο από τα μνημόνια, για το ηθικό πλεονέκτημα και για όλα αυτά τα οποία κοροϊδεύετε. Αυτό δεν το αποδέχτηκε ποτέ ο κ. Σαμαράς. Ήταν μια πολύ μεγάλη πολιτική ήττα. Δεν παρέδωσε καν το Μαξίμου στον Αλέξη Τσίπρα. Άλλωστε το θυμάστε.
Μ' αυτό κλείστε, κύριε Πρόεδρε. Σας παρακαλώ.
Επιτρέψτε μου. Δεν θα αργήσω. Τι ήθελε, λοιπόν, ο κ. Σαμαράς. Ο κ. Σαμαράς έβγαλε τη στρατηγική της παρένθεσης. Είχε προετοιμάσει τη στρατηγική της παρένθεσης σε συνεννόηση με δυνάμεις πέραν της χώρας, τους δανειστές δηλαδή, για να βρεθούμε στα δύσκολα το πρώτο δίμηνο. Αυτά είναι γνωστά. Είναι καταγεγραμμένα από όλες τις πλευρές. Και ήθελε η Αριστερά να τεθεί εκ ποδών στο πολιτικό σύστημα. Να πάει για δυο τρεις μήνες στη διακυβέρνηση και από 'κει και πέρα να είναι του μπάτσου και του κλώτσου. Δεν του έγινε η χάρη. Ούτε του γίνεται τώρα η χάρη, ούτε θα του γίνει η χάρη και στο μέλλον. [[Χειροκροτήματα από την πτέρυγα του ΣΥΡΙΖΑ]] Κολλάει δε αυτή η αντίληψη - με βλέπει ο Μάκης Βορίδης και μου στέλνει σήματα - με τη στρατηγική την οποία έχει αναπτύξει Υπουργός της σημερινής Κυβέρνησης του κ. Μητσοτάκη. Όταν είδε ότι δεν βγαίνουν οι παρενθέσεις και τα λοιπά, τι είπε πέρυσι πριν τις εκλογές; Το είπε δημοσίως ο άνθρωπος, φόρα παρτίδα και χωρίς παρεξήγηση. Έτσι δεν είναι, κύριε Βορίδη; Ότι θα πρέπει να βρεθούν όλοι οι θεσμικοί τρόποι, αυτοί δηλαδή που ακούμε από το πρωί, για να βρεθεί η Αριστερά στο διηνεκές διαχρονικά έξω από την εξουσία. [[Χειροκροτήματα από την πτέρυγα του ΣΥΡΙΖΑ]] Αμ, δε!
Κλείστε, κύριε Πρόεδρε.
Άρα, είναι σαφές ότι φιλοτεχνείτε μια καρικατούρα για την πολιτική ζωή του τόπου. Θέλετε να ξαναγράψετε την ιστορία. Σας πήγε καλά ότι ενώ είστε μία από τις δύο βασικές δυνάμεις που χρεοκόπησαν τη χώρα, με όλα τα στοιχεία - δεν υπήρχε τρίτος, άρα εσείς οι δυο - τη φτάσατε εκεί που τη φτάσατε και υπέστημεν αυτά που υπέστημεν επί δέκα χρόνια. Σας πήγε καλά διότι ξαναψηφιστήκατε πέρυσι και είστε αυτή τη στιγμή Πλειοψηφία στο Κοινοβούλιο. Μια χαρά.
Όλο το ΠΑΣΟΚ έχετε πάρει μαζί σας.
Κύριε Μαρκόπουλε, σας παρακαλώ.
Τι κάνατε, λοιπόν; Επί τη ευκαιρία, λοιπόν, της «NOVARTIS» δεν ξαναγράφουμε και την ιστορία, ότι δηλαδή επί τεσσεράμισι χρόνια ήταν μια συμμορία που είχε παραδικαστικό κύκλωμα, παρακράτος, είχε διάφορους ύποπτους; [[Χειροκροτήματα από την πτέρυγα του ΣΥΡΙΖΑ]] Για σιγά, βρε παιδιά! Σας προκαλώ - το έχω ξανακάνει και δημόσια, αλλά δεν απαντήθηκε - να πείτε έναν επιχειρηματία που ο φάκελός του κατά τη διάρκεια των τεσσεράμισι χρόνων πήγε λίγο πιο κάτω από τη σειρά που ήταν να ελεγχθεί. [[Χειροκροτήματα από την πτέρυγα του ΣΥΡΙΖΑ]] Σας το έχω πει επανειλημμένα. Σας προκαλώ επίσης - και τις προκλήσεις αυτές εσείς τις δημιουργείτε, διότι προηγούμενα ο κ. Σαμαράς αναφέρθηκε ονομαστικά στην κ. Γεροβασίλη, στη Ρένα Δούρου, στον Παππά, σε μια σειρά από στελέχη και μάλιστα, είπε ότι έρχονται και άλλοι κ.λπ. - να πείτε αν υπάρχει ίχνος διαπλοκής και ίχνος χρηματισμού σ' αυτή την κυβέρνηση για τεσσεράμισι χρόνια. [[Χειροκροτήματα από την πτέρυγα του ΣΥΡΙΖΑ]] Να ξέρετε ότι η συνέπεια μιας στρατηγικής όπως σας την προδιάγραψα προηγούμενα - και νομίζω ότι μιλάμε ευγενικά και σωστά ανάμεσά μας - θα είναι μια πάρα πολύ σκληρή σύγκρουση, ενώ θα υπάρχει το κοινωνικό ζήτημα, ενώ η χώρα θα περιδινείται διεθνώς. Είδαμε με ποιους συμμάχους που λένε, ας πούμε, για τα «αμφισβητούμενα νερά» ή για άλλους που θα μας δώσουν χρήματα του χρόνου τέτοια εποχή. Παίρνετε μια τεράστια, μια ιστορική ευθύνη. Είναι δική σας. Εμείς σας την επισημαίνουμε και μαζί μ' αυτό σας επισημαίνουμε ότι, όπως υπήρξαμε από την πρώτη μέχρι την τελευταία στιγμή με έναν κώδικα αξιών - διότι και αυτό αναφέρθηκε προηγούμενα - απαρέγκλιτο πάνω στα θέματα του κράτους δικαίου, της δικαιοσύνης, της δημοκρατίας, των ελευθεριών, της συναίνεσης όπου μπορεί να γίνει, του αδιάφθορου πολιτικού συστήματος, όπως υπήρξαμε σαφείς, συνεπείς και με μεγάλη προσήλωση, θα είμαστε από εδώ και τώρα όχι για να κάνουμε χάρη σε εσάς - εσείς καταλάβατε, δεν καταλάβατε, θα παρακολουθείτε και ανάλογα θα δείτε τι θα κάνετε - , αλλά διότι είναι το μόνο και κύριο όπλο που έχει δώσει αυτός ο λαός στην Αριστερά, που ήρθε στη διακυβέρνηση και που θα ξαναέρθει στη διακυβέρνηση οσονούπω.
Ευχαριστούμε πολύ, κύριε Πρόεδρε. Τον λόγο έχει ο Κοινοβουλευτικός Εκπρόσωπος από τον ΣΥΡΙΖΑ, ο κ. Τζανακόπουλος. Κύριε Τζανακόπουλε, σας παρακαλώ πάρα πολύ μέσα από την καρδιά μου για τον χρόνο, διότι στις 21.00΄ έπρεπε να αρχίσει η ψηφοφορία. Κύριε Βαρδάκη, σας παρακολουθώ εδώ και ώρα. Πολύ ζωηρός είστε σήμερα! Το λάδι από την Κρήτη φταίει! Ο κ. Τζανακόπουλος είναι πολύ καλός, ώστε σε δώδεκα λεπτά να τα πει όλα. Τον συμπαθώ και με συμπαθεί, οπότε δεν θα με στεναχωρήσει.
Θα προσπαθήσω κύριε Πρόεδρε, να είμαι όσο το δυνατόν πιο σύντομος.
Ευχαριστώ πολύ.
Ελπίζω, βέβαια, στη σχετική ανοχή σας! Θέλω να ξεκινήσω, επειδή οι καταστάσεις είναι εξαιρετικά κρίσιμες, οι στιγμές είναι πάρα πολύ σοβαρές, με κάτι το οποίο δεν αφορά ακριβώς στη σημερινή συζήτηση, αλλά νομίζω ότι είναι πολύ σημαντικότερο και πολύ σοβαρότερο. Η απούσα σήμερα Κυβέρνηση οφείλει άμεσα και αν δεν μπορεί η Κυβέρνηση να το κάνει, μπορεί ο Κοινοβουλευτικός Εκπρόσωπος της Νέας Δημοκρατίας, ο οποίος, από όσο καταλαβαίνω, θα πάρει τον λόγο μετά από μένα, να διευκρινίσει αν ισχύει το δημοσίευμα της γερμανικής εφημερίδας «BILD», σύμφωνα με το οποίο χθες η Άνγκελα Μέρκελ, η Καγκελάριος της Γερμανίας απέτρεψε θερμό επεισόδιο την ώρα που ο κ. Μητσοτάκης λίγο αργότερα - και για να κάνω τη χάρη στον Πρόεδρο της Βουλής, τον κ. Τασούλα - βρισκόταν αμεριμνοαμέριμνος στην εκδήλωση της Βουλής. [[Χειροκροτήματα από την πτέρυγα του ΣΥΡΙΖΑ]] Είναι εξαιρετικά κρίσιμο να απαντήσετε αν διαψεύδετε ή επιβεβαιώνετε το συγκεκριμένο δημοσίευμα της γερμανικής εφημερίδας.
Κύριε Τζανακόπουλε, το εξαντλήσαμε αυτό το πρωί.
Αυτά σε σχέση με το κρισιμότατο ζήτημα που αφορά στο σύνολο του ελληνικού λαού.
Αμεριμνοαμέριμνος; Δεν ντρέπεστε λιγάκι;
Κύριε Βίτσα, κυρία Μπακογιάννη, σας παρακαλώ!
Μα, δεν μπορώ, κύριε Πρόεδρε!
Κύριε Τζανακόπουλε, μπείτε στο θέμα, σας παρακαλώ.
Περιμένω την απάντηση και δεν καταλαβαίνω γιατί η κ. Μπακογιάννη εξεγείρεται. Να απαντήσετε, κυρία Μπακογιάννη, ή, εν πάση περιπτώσει, να απαντήσει η Κυβέρνηση!
Θα απαντήσω! Θα σας πω γιατί!
Ένα σχόλιο μόνο: Εγώ σέβομαι το γεγονός ότι ο κ. Λοβέρδος, ο οποίος μίλησε επί μισάωρο προηγουμένως, έχει την ιδιότητα του ποινικώς διωκόμενου και με αυτή την έννοια, δεν θα ασχοληθώ περαιτέρω. Θα πω μόνο το εξής: Όλους τους νομικούς ή σχεδόν όλους τους νομικούς και πραγματικούς ισχυρισμούς που εξέθεσε ενώπιον του Σώματος ο κ. Λοβέρδος, τους έχει προβάλει στην αίτηση εξαίρεσης την οποία κατέθεσε εναντίον της κ. Τουλουπάκη και όλοι αυτοί απερρίφθησαν με το σχετικό βούλευμα του Συμβουλίου Εφετών. Αυτό μόνο σε σχέση με τα όσα είπε ο κ. Λοβέρδος. [[Χειροκροτήματα από την πτέρυγα του ΣΥΡΙΖΑ]] Μπορεί σήμερα να μην ακούσαμε τον κ. Μητσοτάκη. Δεν έχει, ενδεχομένως, το πολιτικό σθένος να εμφανιστεί ενώπιον της Βουλής, ενώπιον του Σώματος και να εξηγήσει τους λόγους για τους οποίους ενορχηστρώνει όλο αυτό το αδιανόητο, αντισυνταγματικό και αντικοινοβουλευτικό φιάσκο. Ακούσαμε, όμως, τον επικεφαλής της ακροδεξιάς εθνικιστικής συμμορίας της Νέας Δημοκρατίας, που έχει κάνει καριέρα με την πατριδοκαπηλία…
Σας παρακαλώ!
…τον άνθρωπο που τσάκιζε τον ελληνικό λαό από το 2012 μέχρι το 2014, υλοποιώντας τις πιο σκληρές, τις πιο άγριες πολιτικές κοινωνικής λεηλασίας, να έρχεται ενώπιον της Βουλής και να παριστάνει το θύμα. [[Χειροκροτήματα από την πτέρυγα του ΣΥΡΙΖΑ]] Αυτό ήταν σήμερα ο κ. Σαμαράς. Τον ακούσαμε να μας λέει ότι από την προανάκριση - ποια προανάκριση; - από την επιτροπή προκαταρκτικής εξέτασης, την οποία έκαναν οι εντολοδόχοι του, μέλη ακριβώς αυτής της εθνικιστικής ακροδεξιάς συμμορίας της Νέας Δημοκρατίας, προέκυψαν ενδείξεις για οκτώ κακουργήματα εναντίον του κ. Παπαγγελόπουλου. Πραγματικά, συντριπτικό επιχείρημα! Έχουμε κατατροπωθεί! Ακκίζεται ο κ. Σαμαράς πως θεωρούμε ότι μας κυνηγάει ή ότι κυνηγάει τον κ. Τσίπρα. Εγώ καταλαβαίνω, συμπονώ και συμπάσχω και τα νεύρα και την απογοήτευση και τον καημό του κ. Σαμαρά με τον κ. Τσίπρα, γιατί, είτε το θέλουμε είτε δεν το θέλουμε, είναι ο Τσίπρας που τον οδήγησε εκείνο το βράδυ του Ιουλίου στην άρον - άρον παραίτηση από την ηγεσία της Νέας Δημοκρατίας. [[Χειροκροτήματα από την πτέρυγα του ΣΥΡΙΖΑ]] Εν πάση περιπτώσει, η εκτίμησή μου είναι ότι δεν έχει νόημα να ασχολείται κάποιος, εκτός από τα μέλη της συμμορίας του, με τον κ. Σαμαρά. Διότι, προσέξτε: Όταν κάποιος νιώθει την ανάγκη να μιλάει για τον εαυτό του στο τρίτο ενικό και όταν κάποιος νιώθει την ανάγκη να επιχειρηματολογεί για το πόσο σπουδαίος είναι, είναι προφανές ότι αυτό υποδεικνύει και αναδεικνύει ότι η πολιτική του καριέρα έχει κλείσει και έχει κλείσει εξαιτίας του κ. Τσίπρα. Με αυτή την έννοια, συμπονώ, συμπάσχω, σέβομαι και δεν σχολιάζω καθόλου περαιτέρω την άθλια και χυδαία ομιλία του κ. Σαμαρά. [[Χειροκροτήματα από την πτέρυγα του ΣΥΡΙΖΑ]] Μια ακόμα απάντηση, όμως, νομίζω ότι αρμόζει και αρμόζει στον κ. Γεωργιάδη. Προσέξτε. Εγώ, χρησιμοποιώντας μια πάγια ψυχαναλυτική πρακτική, δεν θα απαντήσω με δικά μου λόγια. Θα απαντήσω με δικά του λόγια. Εσείς το είπατε: «Η «NOVARTIS» μπορεί να πληρώνει γιατρούς και πολιτικούς, αλλά σώζει και ζωές». Τι άλλο περιμένει κάποιος να πει ο κ. Γεωργιάδης για να αυτοαναιρεθεί και να μη χρειάζεται, να παρέλκει οποιοδήποτε άλλο σχόλιο σε σχέση με την πολιτική του τοποθέτηση; [[Χειροκροτήματα από την πτέρυγα του ΣΥΡΙΖΑ]] Πάμε τώρα στο κυρίως θέμα. Άκουσα με προσοχή τις ομιλίες όσων παρενέβησαν και από τη Νέα Δημοκρατία και από το ΚΙΝΑΛ και αρκετοί είχαν το πολιτικό θράσος να μιλήσουν για το δικό μας ηθικό ανάστημα, για το ηθικό ανάστημα της Αριστεράς. Ο κ. Γεωργιάδης, για παράδειγμα, αλλά και ο κ. Σαμαράς μίλησαν για τον κώδικα αξιών που ακολουθούσαν και ακολουθούν και θα συνεχίσουν να ακολουθούν. Ακούστε κάτι, όχι μόνο εσείς οι δύο, αλλά και οι υπόλοιποι. Η παράταξη των θαυμαστών του Παττακού, η παράταξη του Μαυρίκη, η παράταξη του Nηστικάκη, η παράταξη του Πουλή, η παράταξη του Παπαγεωργόπουλου, η παράταξη του Χριστοφοράκου, δεν μπορεί να μιλά για το ηθικό μας ανάστημα. [[Χειροκροτήματα από την πτέρυγα του ΣΥΡΙΖΑ]] Δεν μπορεί να μιλά για το δικό μας ηθικό ανάστημα. Η παράταξη που λεηλάτησε και χρεοκόπησε τη χώρα θα έπρεπε να είναι πολύ προσεκτικότερη. Να πω και κάτι για την κ. Γεννηματά. Οι συνοδοιπόροι και οι κληρονόμοι του Τσουκάτου, του Μαντέλη, του Παπαντωνίου και του Τσοχατζόπουλου, ούτε αυτοί μπορούν να μιλούν για το ηθικό ανάστημα του ΣΥΡΙΖΑ και της Αριστεράς. Αυτό να το βάλετε πολύ καλά στο μυαλό σας. [[Χειροκροτήματα από την πτέρυγα του ΣΥΡΙΖΑ]] Τα κόμματα που λεηλάτησαν τη χώρα ολοκληρώνουν σήμερα ένα κορυφαίο αντικοινοβουλευτικό φιάσκο και μια προαναγγελθείσα μεθόδευση.
Σας παρακαλώ!
Γιατί ήταν προαναγγελθείσα η μεθόδευση; Και γιατί ήταν προεξοφλημένο το φιάσκο; Διότι οι αποφάσεις ήταν προειλημμένες, ανεξαρτήτως στοιχείων. Τις είχατε προεξοφλήσει και τις είχατε ήδη λάβει, όχι πριν συγκροτηθεί η επιτροπή προκαταρκτικής εξέτασης, ήδη από την πρώτη στιγμή της διακυβέρνησής σας, για να μην πω όταν ακόμα βρισκόσασταν στην αντιπολίτευση. Δεν είναι τυχαίο, εξάλλου, το γεγονός ότι από την πρώτη στιγμή που η υπόθεση αυτή είδε το φως της δημοσιότητας - ποια είναι η υπόθεση; Η υπόθεση της «NOVARTIS» - η υπερασπιστική γραμμή που βγήκε στο επόμενο δεκάλεπτο ήταν ότι πρόκειται περί σκευωρίας. Και τι ακολούθησε; Ακολούθησε το στήσιμο ενός σεναρίου για να μπορέσει να τεκμηριωθεί αυτή η προειλημμένη απόφαση για την υπερασπιστική σας γραμμή. Προσπαθήσατε δηλαδή στη συνέχεια να δέσετε και να ράψετε με τέτοιο τρόπο τα γεγονότα για να μπορέσετε να δικαιολογήσετε την υπερασπιστική γραμμή που είχατε επιλέξει από την αρχή. Και κυρίως όχι για να υπερασπιστείτε τους εαυτούς σας. Και αυτό ήταν μέσα. Αυτό που υπερασπιζόσασταν ήταν ένα σύστημα εξουσίας. Ήταν ένα ολόκληρο σύστημα εξουσίας. Και αυτό ακριβώς συνεχίζετε να υπερασπίζεστε και σήμερα, το σύστημα εξουσίας που λεηλάτησε τη χώρα, τους πολίτες και τελικά οδήγησε στην κοινωνική καταστροφή του 2010-2014. Διότι, κυρίες και κύριοι της Νέας Δημοκρατίας και του ΚΙΝΑΛ, όταν μιλάμε για το σκάνδαλο της «NOVARTIS» μιλάμε για ένα μόνο, ίσως το σημαντικότερο, ίσως το μεγαλύτερο, επεισόδιο της λεηλασίας της χώρας, και μάλιστα στον ευαίσθητο χώρο της υγείας που αναδεικνύει ακριβώς και τον απόλυτο κυνισμό και τον κοινωνικό κανιβαλισμό, στη βάση του οποίου κυβερνούσατε τη χώρα επί σαράντα χρόνια. Δεν το λέει ο ΣΥΡΙΖΑ αυτό. Το λένε οι εκθέσεις του κ. Ρακιντζή που εσείς διορίσατε ως Γενικό Επιθεωρητή Δημόσιας Διοίκησης. Από το 2011 μέχρι το 2014 σας βομβάρδιζε με εκθέσεις που μιλούσε για τη διαφθορά στο χώρο της υγείας την προηγούμενη, αλλά και την τότε παρούσα. Δεν το λέμε εμείς. Το λέει η έκθεση του κ. Σούρλα. Δεν είναι συριζαίος ο κ. Σούρλας. Δώδεκα δισεκατομμύρια ετησίως από τη διαφθορά στο χώρο της υγείας. Ποιος την έκανε αυτήν τη διαφθορά; Οι γιατροί; Καταλαβαίνετε τι σημαίνει διαφθορά; Η κ. Μπακογιάννη σε ανύποπτο χρόνο το έχει ομολογήσει - και ας ανατρέξει στις πολιτικές της δηλώσεις - ότι όταν μιλάμε για σκάνδαλο «NOVARTIS», μιλάμε για σκάνδαλο υπερτιμολόγησης φαρμάκων. Ποιος έκανε τις υπερτιμολογήσεις φαρμάκων; Οι Υπουργοί. Αυτοί έχουν τις αποφάσεις. Αυτοί βάζουν και τις υπογραφές. [[Χειροκροτήματα από την πτέρυγα του ΣΥΡΙΖΑ]] Μην προσπαθείτε να υποβιβάσετε το σκάνδαλο της «NOVARTIS» σε σκάνδαλο κάποιων γιατρών οι οποίοι χρηματοδοτούνταν από τη «NOVARTIS» και πήγαιναν ταξίδια για να συνταγογραφούν. Το σκάνδαλο της «NOVARTIS» είναι σκάνδαλο υπερτιμολόγησης φαρμάκων. Αυτό πρέπει να το καταλάβετε. Πρέπει να το παραδεχτείτε. Γι' αυτό το λόγο σας καλούμε να κάνετε και την αυτοκριτική για όλα τα άθλια και συκοφαντικά που έχετε πει τα τελευταία τρία χρόνια, από τότε, δηλαδή, που είδε το σκάνδαλο της «NOVARTIS» το φως της δημοσιότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να πούμε κι άλλα; Πολλοί Βουλευτές της Νέας Δημοκρατίας μίλησαν για ένα σκάνδαλο που ήρθε στην επιφάνεια το 2018. Ξεχνάτε μάλλον ότι, όπως έχει προκύψει, η πρώτη αναφορά σε σκάνδαλο «NOVARTIS» βρίσκεται σε έγγραφο το οποίο η κ. Ράικου - την οποία υπερασπίζεστε και στην οποία επί της ουσίας στηρίζεστε για να «τεκμηριώσετε» αυτήν την άθλια συκοφαντική κατηγορία που απευθύνεται και στον κ. Παπαγγελόπουλο και στον ΣΥΡΙΖΑ - το απέκρυψε. Και είναι έγγραφο τον Νοέμβρη του 2016 που μιλά για δωροδοκίες κυβερνητικών αξιωματούχων. Έγγραφο του FBI, το οποίο ήρθε σε γνώση της τότε εισαγγελέως διαφθοράς. Καθαρά και ξάστερα! Να πάμε παρακάτω; Για τα mail του κ. Φρουζή έχετε κάτι να πείτε; Πάμε καλά! Όλα πάνε καλά! Έχουμε καταφέρει να προστατέψουμε τις τιμές των φαρμάκων μας, παρά το γεγονός ότι από το 2009 και μετά υπάρχει μείωση των τιμών όλων των υπόλοιπων φαρμάκων, όλων των υπολοίπων φαρμακευτικών εταιρειών! [[Χειροκροτήματα από την πτέρυγα του ΣΥΡΙΖΑ]] Πώς τα προστάτεψε ο κ. Φρουζής τα φάρμακά του; Μόνος του; Φυσικά ερχόμαστε - δεν θα πω πολλά - στον εξωδικαστικό συμβιβασμό. Μιλώ για τον εξωδικαστικό συμβιβασμό της «NOVARTIS» με το αμερικανικό δημόσιο ενώπιον των δικαστικών αρχών του Νιού Τζέρσεϊ. Ξαναδιαβάστε τον, μπορεί να σας κάνει καλό. Τι λέει στην παράγραφο 42 αυτός ο εξωδικαστικός συμβιβασμός; Λέει ότι η «NOVARTIS» χρησιμοποιούσε αθέμιτες πρακτικές και δωροδοκούσε κυβερνητικούς αξιωματούχους και κρατικούς αξιωματούχους, «government officials», για να ασκήσουν επιρροή στην κυβέρνηση της χώρας, ώστε να ευνοηθούν τα συμφέροντα της εταιρείας.
Δεν λέει «government».
Κύριε Πρόεδρε, θέλω τον λόγο μετά.
Παρακαλώ ηρεμία.
Και ρωτώ το εξής: Πώς θα ευνοούνταν τα συμφέροντα της εταιρείας; Με τις μαζικές συνταγογραφήσεις φαρμάκων που έκαναν οι γιατροί; Αυτό ήταν δουλειά της κυβέρνησης; Τι λέει, λοιπόν, εκεί ο εξωδικαστικός συμβιβασμός;
Παρακαλώ, κύριε Τζανακόπουλε, να το μαζέψουμε λίγο.
Παρ' όλα αυτά, ο κ. Μητσοτάκης ως ενορχηστρωτής αυτής της συκοφαντικής εκστρατείας εναντίον του ΣΥΡΙΖΑ και της Αριστεράς, αλλά και οι εκτελεστικοί του βραχίονες, όχι μόνο αμφισβητούν ότι υπάρχει σκάνδαλο «NOVARTIS» το οποίο αφορά πολιτικά πρόσωπα - ποια πολιτικά πρόσωπα; Τα πολιτικά πρόσωπα τα οποία εμπλέκονταν την περίοδο 2012-2015 με τις αθέμιτες πρακτικές της «NOVARTIS» - αλλά έχει κινητοποιήσει και κάθε αθέμιτο μέσο για να δικαιώσει αυτή τη συκοφαντική εκστρατεία. Τα είπε και ο κ. Βούτσης. Τα είπε και ο κ. Λάππας. Τα είπε και ο κ. Πολάκης. Τα είπε και ο κ. Παππάς, όπως και όλοι οι ομιλητές του ΣΥΡΙΖΑ. Εκβιασμοί μαρτύρων, εκβιασμοί δικαστικών λειτουργών, αλλεπάλληλες μηνύσεις, αντισυνταγματικές μεθοδεύσεις στην επιτροπή, καθοδηγούμενες μαρτυρικές καταθέσεις, τις οποίες γνωρίζατε πολύ πριν έρθουν οι μάρτυρες να καταθέσουν στην προκαταρκτική επιτροπή που συστήσατε. Όμως, και κινητοποίηση κάθε εξωθεσμικού παράκεντρου εξουσίας που ελέγχετε για να καθοδηγήσετε και να οδηγηθούμε στην άσκηση ποινικής δίωξης εναντίον της κ. Τουλουπάκη. Διότι όλοι μιλούν για το πόρισμα Ζαχαρή. Εξήντα σελίδες αντιγραφή της μήνυσης του κ. Σαμαρά, χωρίς να απαντά σε κανένα από τα κύρια, τα κομβικά ερωτήματα της έρευνας. Κανείς δεν απαντάει για το πόρισμα Σοφουλάκη, γιατί; Επειδή δικαιώνει την κατασυκοφάντηση του πολιτικού αντιπάλου. Όμως, γιατί τα λέω όλα αυτά; Δεν τα λέω για εσάς. Τα λέω για τον ελληνικό λαό, όπως και όλοι μας μιλάμε για τον ελληνικό λαό, διότι γνωρίζουμε ότι ελάχιστους αν όχι κανέναν από σας μπορούμε να πείσουμε. Ο φανατισμός, η εκδικητικότητα, το μίσος για την Αριστερά, σας καθοδηγούν και θα συνεχίσουν να σας καθοδηγούν.
Και κλείστε σας παρακαλώ.
Δεν έχει επομένως κανένα απολύτως νόημα να μιλήσουμε άλλο για το σκάνδαλο «NOVARTIS», όχι μόνο γιατί είναι εμπεδωμένο στους Έλληνες πολίτες, αλλά γιατί πρέπει να κατανοήσουμε ότι η προειλημμένη απόφαση και η στημένη δίωξη Παπαγγελόπουλου, ύμνειε μόνο μια στιγμή ενός στρατηγικού σχεδίου, ένα στρατηγικό σχέδιο για την εγκαθίδρυση του μητσοτακικού καθεστώτος. Αυτό συμβολοποιεί το μήνυμα του κυρίου Σαμαρά «ποτέ ξανά», συμβολοποιεί την εφαρμογή από τον κ. Μητσοτάκη ως ενορχηστρωτή αυτού του στρατηγικού σχεδίου, του φασίζουσας έμπνευσης βορίδειου θεωρήματος, να πάρουμε όλα τα θεσμικά μέτρα εκείνα που θα αποκλείσουν το ενδεχόμενο να επιστρέψει η Αριστερά στην εξουσία. Προσέξτε, ο κυνισμός του κ. Βορίδη του οποίου το θεώρημα εφαρμόζει ο κ. Μητσοτάκης, είναι τέτοιος που όταν τον κατηγορούν για φασίζουσας έμπνευσης σχέδια και επιχειρήσεις, το μόνο που έχει να κάνει είναι να γελά. Ακούστε.
Κύριε Τζανακόπουλε, σας παρακαλώ.
Ακούστε. Η ανοικοδόμηση του μετεμφυλιακού κράτους, κύριε Βορίδη, το οποίο υποστηρίξατε, για το οποίο αγωνιστήκατε και το οποίο συνεχίζετε να υπηρετείτε δεν είναι για γέλια, κύριε Βορίδη. Είχε νεκρούς, είχε βασανισμένους, είχε διωκόμενους και δεν είναι για γέλια, κύριε Βορίδη. Εγώ στη θέση σας δεν θα γέλαγα.
Ε, τι να κάνω; Να βάλω τα κλάματα;
Και ποιο είναι αυτό το στρατηγικό σχέδιο, για να κλείσω; Πρέπει να ξεριζωθεί όποιο πρόσωπο, όποια δύναμη, όποιος δικαστής, όποιος δημόσιος υπάλληλος, όποιος πολίτης, τολμά να σηκώσει ανάστημα απέναντι στην εφαρμογή των ολοκληρωτικών πολιτικών σας, απέναντι στο καθεστώς Μητσοτάκη. Και σε αυτήν την επιχείρησή του καθεστώτος Μητσοτάκη, κινητοποιούνται όλα τα μέσα: Μυστικές υπηρεσίες, πράκτορες. Κυρία Μπακογιάννη, κάτι ξέρετε από μυστικές υπηρεσίες.
Πολλά.
Κύριε Τζανακόπουλε, όχι διάλογο. Θα έπρεπε να είχατε κλείσει και κάνετε και διάλογο τώρα; Σας παρακαλώ!
Εσείς που γελάτε, κάτι ξέρετε από μυστικές υπηρεσίες. Σας λέει κάτι το όνομα Νηστικάκης; Σας λέει κάτι το όνομα Μαυρίκης;
Κύριε Τζανακόπουλε, πείτε αυτά που θέλετε!
Επομένως, κόψτε τα γέλια. Λοιπόν, μυστικές υπηρεσίες, πράκτορες, παραδικαστικά κυκλώματα, αστυνομική τρομοκρατία, ταϊσμένοι - με 20 εκατομμύρια ευρώ - εκδότες μέσων ενημέρωσης, δημοσιογράφοι του συστήματος Μητσοτάκη, εκβιασμοί, απειλές. Το μήνυμα είναι σαφές: Όποιος σηκώνει κεφάλι, όποιος τολμά να αμφισβητεί, θα γίνεται διωκόμενος, θα βρίσκεται στο κρατητήριο, θα βρίσκεται στη φυλακή, θα κυνηγείται, θα μπαίνει στο ψυγείο αν είναι δημόσιος υπάλληλος και ούτω καθεξής.
Σας παρακαλώ, αφήστε να ολοκληρώσει, ήδη έχουμε φτάσει στα δεκαοκτώ λεπτά. Κύριε Τζανακόπουλε, ευχαριστούμε πολύ.
Τα έχουμε ξαναζήσει. Και ο στόχος δεν είναι ο ΣΥΡΙΖΑ, ο στόχος δεν είναι ο Τσίπρας, ο στόχος είναι αυτή η κοινωνία, είναι οι εργαζόμενοι, είναι τα δικαιώματα, είναι οι μισθοί, είναι οι άνθρωποι που υποφέρουν από τις άθλιες πολιτικές σας.
Σας παρακαλώ!
Λοιπόν, σ' αυτό το στρατηγικό σχέδιο, το ολοκληρωτικό στρατηγικό σχέδιο, ο ΣΥΡΙΖΑ δεν πρόκειται να συμμετέχει ούτε καν ως νομιμοποιητής του εντός αυτής της Αίθουσας.
… (Δεν ακούστηκε)
Ησυχία, κύριε Πλεύρη! Σας ευχαριστώ πολύ, κύριε Τζανακόπουλε.
Και γι' αυτό τον λόγο δεν πρόκειται να τον νομιμοποιήσουμε, δεν πρόκειται να αποδεχθούμε, να γίνουμε παρακολουθητές αυτής της πολιτικής αθλιότητας, αυτής της πολιτικής εκστρατείας εξόντωσης των πολιτικών σας αντιπάλων.
Κύριε Τζανακόπουλε, σας παρακαλώ! Ευχαριστούμε πολύ!
Σας αφήνουμε μόνους σας, να το ευχαριστηθείτε.
Ευτυχώς που είναι τόσο δημοκράτες και κάθονται να ακούσουν!
Έχουν ζητήσει τον λόγο επί προσωπικού η κ. Μπακογιάννη, ο κ. Λοβέρδος και ο κ. Γεωργιάδης και θα έχουν τον λόγο για ένα λεπτό. Κυρία Μπακογιάννη, έχετε τον λόγο.
Ο στόχος μου δεν είναι να απαντήσω στο παραλήρημα του κ. Τζανακόπουλου. Για λόγους όμως, ιστορικούς έχω την υποχρέωση επειδή με προκάλεσε να θυμίσω στον καινούργιο ΣΥΡΙΖΑ, αυτόν ο οποίος παρουσιάστηκε σήμερα στη Βουλή των Ελλήνων, ότι υπήρξαν κάποιοι μαχητές της δημοκρατίας οι οποίοι στον Ωρωπό, μπήκαν φυλακή, βασανίστηκαν και από εκεί ξεκίνησε και το τραγούδι του Μίκη Θεοδωράκη: «Εσύ λαέ βασανισμένε μην ξεχνάς τον Ωρωπό». Δυστυχώς, κάποιοι συριζαίοι στυλ Τζανακόπουλου σήμερα επιβεβαίωσαν στην Βουλή των Ελλήνων ότι «εσύ ΣΥΡΙΖΑ καημένε, που ξεχνάς τον Ωρωπό».
Τον λόγο έχει ο κ. Λοβέρδος.
Ο Κοινοβουλευτικός Εκπρόσωπος του ΣΥΡΙΖΑ αναφέρθηκε στην ομιλία της κ. Γεννηματά και κάνοντας μία αναδρομή στα σαράντα χρόνια που το κόμμα του ΠΑΣΟΚ κυβέρνησε τον τόπο, εντόπισε τρεις - τέσσερις περιπτώσεις που υπήρξαν γύρω από αυτές θόρυβος για πρόσωπα και πράγματα. Ξύνεστε στην γκλίτσα του τσοπάνη. Κύριε Πρόεδρε, στα τέσσερα - πέντε χρόνια που έμειναν στην εξουσία, έχουν βαλθεί όχι μόνο να ισοφαρίσουν αυτό το ρεκόρ, αλλά και να το ξεπεράσουν. Θέλω να σας πω και κάτι. Εμείς, περιοριστήκαμε να μιλάμε για όσα θέματα είναι σήμερα αντικείμενο της συνεδρίασης. Έπονται και άλλα, κύριε Πρόεδρε. Έπονται και άλλα. Όχι μόνο θα ισοφαρίσουν, αλλά θα ξεπεράσουν το ιστορικό αυτό που ανέφερε μόνο με τέσσερα χρόνια διακυβέρνησης. «Δεν μασάμε», κύριε Πρόεδρε. Δεν ακούμε χωρίς να απαντάμε. Κάθε πρόκληση τους, όπως αυτή η αποψινή θα έχει απάντηση. Ουαί και αλίμονο από αυτά που έχουν να ακούσουν. Σας ευχαριστώ πολύ.
Τον λόγο έχει ο κ. Γεωργιάδης, για ένα λεπτό.
Δεν έχει σημασία πώς αποχώρησε ο ΣΥΡΙΖΑ, για την ιστορία και τα Πρακτικά της Βουλής των Ελλήνων, κύριε Πρόεδρε, θα ήθελα να κάνω δύο παρατηρήσεις. [[Θόρυβος από την πτέρυγα της Νέας Δημοκρατίας]] Κύριε Βορίδη, παρακαλώ λίγο ησυχία. Καταλαβαίνω ότι είστε σε οίστρο, αλλά λίγο ησυχία.
Μα, για ποιον λόγο; Συμφωνούμε σε όσα είπαν!
Ησυχία παρακαλώ, μόνοι σας μείνατε.
Παρατήρηση πρώτη. Ο κ. Τζανακόπουλος ήρθε στην Βουλή των Ελλήνων, ακόμα και αυτή την ύστατη ώρα, επιλέγοντας να πει συνειδητά ψέματα. Στη συμφωνία «NOVARTIS» - Ηνωμένων Πολιτειών της Αμερικής δεν υπάρχει πουθενά η φράση «government officials», όπως ανέφερε. Υπάρχει φράσεις «foreign officials». Και μάλιστα για να μην δημιουργηθεί παρεξήγηση ως προς τη φράση «foreign officials» στο παράρτημα παράγραφος 3 γράφει η συμφωνία «όταν γράφουμε τη φράση «foreign officials» εννοούμε τους γιατρούς του δημοσίου συστήματος υγείας, διότι σύμφωνα με τη νομοθεσία των Ηνωμένων Πολιτειών, οι γιατροί που δουλεύουν σε δημόσιο σύστημα υγείας νοούνται ως «foreign officials»». Αυτό το τόσο καθαρό που γράφει μέσα η συμφωνία ήρθε ο κ. Τζανακόπουλος στο Βήμα της Βουλής και το είπε «government officials» για να κατηγορήσει τους πολιτικούς του αντιπάλους, ακόμα και αυτή την ύστατη ώρα. Μιλάμε για ψεύτη κανονικό εκ συστήματος και μετά δόλου. Και φυσικά, όσον αφορά στη δική μου φράση το περιώνυμο αυτό ντοκιμαντέρ της δήθεν ελβετικής τηλεόρασης, μία αριστερή ήταν εκεί με τον Βαξεβάνη, εγώ απάντησα σε δικιά της ερώτηση για το γιατί εξακολουθούσε να βάζει η Ελλάδα φάρμακα της «NOVARTIS» επί ΣΥΡΙΖΑ δηλαδή, ενώ ταυτόχρονα την κατηγορούσαμε ότι έδινε χρήματα σε πολιτικούς. Όταν δεις όλον τον διάλογο καταλαβαίνεις και τι με ρώτησε και τι είπα. Συνεχίζουμε, λοιπόν, την ίδια κοπτοραπτική. Όσον αφορά, κύριε Πρόεδρε, και θα κλείσω, όλα αυτά τα επιχειρήματα για τα κόμματα που χρεοκόπησαν την Ελλάδα και που δεν έχουμε δικαίωμα να μιλάμε κ.λπ., όλα αυτά τα λέγανε τεσσεράμισι χρόνια, τα έχει βαρεθεί ο κόσμος. Πήγαμε στις κάλπες, δέκα μονάδες «φάγανε στο κεφάλι» από τον ελληνικό λαό και τώρα «τρώνε» είκοσι στις δημοσκοπήσεις. Πάμε παρακάτω. Ευχαριστώ πολύ.
Ευχαριστούμε πολύ, κύριε Γεωργιάδη. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Μπούγας για δώδεκα λεπτά. Από μένα καλό βράδυ και σας ευχαριστώ πολύ. Με ψιλο - ικανοποιήσατε.
Σας ευχαριστώ, κύριε Πρόεδρε. Κυρίες και κύριοι συνάδελφοι, ας θυμηθούμε πως ξεκίνησε η σημερινή ημέρα. Ξεκίνησε με τον Αρχηγό της Αξιωματικής Αντιπολίτευσης, κ. Τσίπρα, να έρχεται και ούτε λίγο ούτε πολύ να παζαρεύει την εθνική συμφιλίωση με την αμνηστία ποινικών αδικημάτων. Και πώς τελειώνει η ημέρα; Λόγω της πρωτοφανούς ένδειας επιχειρημάτων, ο κ. Τζανακόπουλος με κάλεσε να δώσω εξηγήσεις για το δημοσίευμα της «BILD». Δυστυχώς, σήμερα δεν είχα επικοινωνία με τους συντάκτες της «BILD». Υπερασπίστηκε, επίσης, ο κ. Τζανακόπουλος το ηθικό πλεονέκτημα της Αριστεράς. Για το αν υπάρχει ηθικό πλεονέκτημα δεν θα του απάντησω εγώ, θα του απαντήσουν οι σύντροφοί του, αναφορά στους οποίους έγινε από τους προηγούμενους ομιλητές, τον κ. Κωνσταντόπουλο, τον κ. Λαφαζάνη, τον κ. Αλαβάνο, την κ. Κωνσταντοπούλου. Εγώ, όμως, θέλω να επισημάνω ότι εάν κάποιος θέλει να επικαλείται το ηθικό πλεονέκτημα, θα πρέπει να είναι σε θέση διαρκώς να αποδεικνύει ότι το έχει. Και απέδειξε ο Πρόεδρος της Βουλής ο κ. Τασούλας ότι χθες δεν υπήρξαν «αμεριμνο - αμέριμνοι». Περιμέναμε, όμως, σήμερα από τον ΣΥΡΙΖΑ να αποδείξουν ότι δεν υπήρξαν και «φαυλο - επίφαυλοι» και, δυστυχώς, δεν το απέδειξαν. Κυρίες και κύριοι συνάδελφοι, συζητούμε σήμερα το πόρισμα της Ειδικής Κοινοβουλευτικής Επιτροπής, με το οποίο προτείνεται να μην ασκηθεί ποινική δίωξη κατά του κ. Παπαγγελόπουλου για δύο από τα αδικήματα που ερευνήσαμε και να ασκηθεί δίωξη για οκτώ, εκ των οποίων τα τέσσερα φέρουν κακουργηματικό χαρακτήρα. Επιτρέψτε μου, για να μην υποβαθμιστεί το έργο των εννέα μηνών της επιτροπής, να κάνω μια συνοπτική ανασκόπηση των όσων έλαβαν χώρα κατά τις συνεδριάσεις της επιτροπής. Λειτουργήσαμε περίπου εννέα μήνες. Πραγματοποιήθηκαν εξήντα τέσσερις συνολικά συνεδριάσεις, εκ των οποίων οι τέσσερις στη Γενική Ασφάλεια Αθηνών, που διεξήχθησαν σε διακόσιες τριάντα πέντε ώρες. Όσα έγιναν στην επιτροπή έχουν καταγραφεί σχεδόν δωδεκάμισι χιλιάδες περίπου σελίδες Πρακτικών. Εξετάστηκαν είκοσι τρεις συνολικά μάρτυρες, εκ των οποίων δύο με αλλοίωση των χαρακτηριστικών λόγω του καθεστώτος προστασίας, το οποίο τους είχε αποδοθεί. Λάβαμε εκατοντάδες έγγραφα από διάφορες αρχές, ενώ αποστείλαμε άλλα, άμεσα προς τις αρχές αυτές, λεπτομερής αναφορά των οποίων γίνεται στο εισαγωγικό μέρος του πορίσματος. Τα έγγραφα στα οποία αναφέρεται ο κ. Κεγκέρογλου, δηλαδή τα έγγραφα του FBI, καθώς επίσης και τα έγγραφα των εισαγγελέων διαφθοράς που προκάλεσαν την αποστολή τους, τα ζητήσαμε τρεις φορές, κύριε Κεγκέρογλου. Το θυμάστε πολύ καλά. Δυστυχώς, παρά το γεγονός ότι ο επόπτης εισαγγελέας του Αρείου Πάγου διέταξε την εισαγγελέα διαφθοράς να αποσταλούν στην επιτροπή τα έγγραφα αυτά, δεν τα λάβαμε. Τα παραπάνω στοιχεία, κυρίες και κύριοι συνάδελφοι, καταδεικνύουν τον όγκο της εργασίας που διεκπεραίωσε η επιτροπή. Όταν ξεκίνησε το έργο της, πολλοί ήταν εκείνοι που διέδιδαν ότι τάχα το αποδεικτικό υλικό ήταν ισχνό, ότι γρήγορα η επιτροπή θα μετατρεπόταν σε πεδίο πολιτικών αντιπαραθέσεων ή θα επικρατούσαν λογικές συμψηφισμού και πολιτικές σκοπιμότητες που θα αποπροσανατόλίζαν την έρευνα και θα ενίσχυαν την δυσπιστία των πολιτών σε κοινοβουλευτικές επιτροπές, οι οποίες ερευνούν ποινικές ευθύνες Υπουργών. Νωπές, άλλωστε, ήταν οι μνήμες από την προανακριτική - φιάσκο που συγκρότησε η κυβέρνηση του ΣΥΡΙΖΑ, για να διαπιστώσει την αναρμοδιότητα της Βουλής για το αδίκημα της δωροδοκίας Υπουργού και να στείλει ξανά στη δικαιοσύνη την υπόθεση, με αποκλειστικό σκοπό να διατηρηθεί η ομηρία των πολιτικών προσώπων. Είναι αλήθεια, ότι ορισμένοι επιχείρησαν να παρακωλύσουν το έργο της επιτροπής για να απομειώσουν το κύρος της, για να μπορέσουν να την απονομιμοποιήσουν και να αμφισβητήσουν τα συμπεράσματα και τις αποφάσεις της. Απέτυχαν! Με αποφασιστικότητα αναζητήθηκε η αλήθεια. Φωτίστηκαν κρίσιμες πτυχές των υποθέσεων που δεν είχε αγγίξει μέχρι τότε ούτε η δικαιοσύνη και εξετάστηκαν πρόσωπα με κρίσιμο ρόλο, τα οποία εισέφεραν σημαντικότατες πληροφορίες και έγγραφα. Δεν επιτρέψαμε να φιμωθούν μάρτυρες και δώσαμε σ' όλους, και ιδίως στον ερευνώμενο - και το τονίζω αυτό - , την δικονομική δυνατότητα να καταθέσουν με άνεση τις απόψεις τους. Από την εκτίμηση του αποδεικτικού υλικού προκύπτει, κυρίες και κύριοι συνάδελφοι, σαφής τρόπος δράσης συγκροτημένης ομάδας, στην οποία μετείχαν εισαγγελείς, πολιτικοί και δημοσιογράφοι. Η λειτουργία της εν λόγω ομάδας ακολουθούσε πανομοιότυπο σχεδόν τρόπο εγκληματικής δράσης σε όλες τις υποθέσεις που ερευνήσαμε. Υπήρξε στοχοποίηση φυσικών προσώπων, δημοσιεύματα συγκεκριμένων δημοσιογράφων και μέσων εναντίον τους, αποστολή αυτών από τον κ. Παπαγγελόπουλο σε εισαγγελικούς λειτουργούς, οι οποίοι κινούσαν ποινικές διαδικασίες σε βάρος των προσώπων, με συνέπεια την οικονομική, ηθική και επαγγελματική τους εξόντωση. Σε κάποιες δε περιπτώσεις, η «ομάδα» δεν δίστασε να καταφερθεί ακόμη και εναντίον εισαγγελικών λειτουργών οι οποίοι δεν δέχονταν να πειθαρχήσουν στις κατευθύνσεις που τους έδινε. Με τον ίδιο τρόπο δράσης, δηλαδή τη διοχέτευση δημοσιευμάτων, στοχοποιούνται οι εισαγγελείς κατά των οποίων ασκούνταν στη συνέχεια πειθαρχικές διώξεις, για να κάμπτεται η αντίστασή τους. Στην υπόθεση «NOVARTIS», σκοπός ήταν η χωρίς στοιχεία ενοχοποίηση δέκα πολιτικών αντιπάλων της κυβέρνησης ΣΥΡΙΖΑ. Πώς προκύπτει αυτό, γίνεται λεπτομερής και στοιχειοθετημένη αναφορά στο πόρισμα το οποίο βρίσκεται στη διάθεσή σας και αναλύθηκε - δεν θέλω να επαναλάβω - τόσο από τον εισηγητή της Πλειοψηφίας, όσο και από τους συναδέλφους που πήραν τον λόγο πριν από εμένα. Θέλω, όμως, να πω ότι η ίδια ακριβώς μεθοδολογία που ακολουθήθηκε στην υπόθεση «NOVARTIS» ακολουθείται και στην υπόθεση του κ. Σάμπυ Μιωνή. Εδώ, όμως, θα ήθελα αυτό να επισημάνω, ο στόχος είναι διττός, αφ' ενός η δίωξη των πολιτικών αντιπάλων με κεντρικό στόχο τώρα τον συνεργάτη του πρώην Πρωθυπουργού Αντώνη Σαμαρά, τον κ. Παπασταύρου, αφ' ετέρου όμως, και αυτό είναι και το νέο στοιχείο, ο προσπορισμός οικονομικού οφέλους, ποσού εκατοντάδων χιλιάδων ευρώ, μέσω εκβιασμών για άσκηση ποινικών διώξεων. Σε αμφότερες τις υποθέσεις, άμεση ήταν η εμπλοκή και άλλων Υπουργών της τότε κυβέρνησης με πιο έντονη την εμπλοκή του Υπουργού κ. Νίκου Παππά, ο οποίος φαίνεται να έχει ρόλο διαμεσολαβητή για την διευθέτηση σοβαρών ποινικών υποθέσεων και να συνομολογεί ο ίδιος την ύπαρξη κυκλώματος, μέλη του οποίου μάλιστα είχαν διαφορετική ατζέντα από αυτή που είχε το «μαγαζί», υπονοώντας ασφαλώς την κυβέρνηση ΣΥΡΙΖΑ. Φέρεται, μάλιστα, με βεβαιότητα να λέει ότι κάποιοι βγάζουν πολλά λεφτά. Δεν διστάζει, επίσης, να προτείνει στον κ. Μιωνή, με τον οποίο φαίνεται να έχει οικειότητα, και αυτό δείχνει και την ειλικρίνεια της συνομιλίας, την ενοχοποίηση με μαρτυρίες Παπασταύρου της συζύγου του Πρωθυπουργού, της κ. Μαρέβας Μητσοτάκη, με σκοπό να τύχει ευμενούς μεταχείρισης στην ποινική διαδικασία, η οποία βρισκόταν σε εξέλιξη. Και ενώ συνέβαιναν όλα αυτά, κυρίες και κύριοι συνάδελφοι, ένα άλλο σκάνδαλο εξελισσόταν παράλληλα. Και ποιο ήταν το σκάνδαλο αυτό; Το σκάνδαλο αυτό που είναι ιδιαίτερα σημαντικό είναι η αδιαφορία των ελεγκτικών μηχανισμών και των εισαγγελέων για τα όσα πραγματικά συνέβησαν στην υπόθεση «NOVARTIS», για το πραγματικό σκάνδαλο «NOVARTIS». Η εμμονή της εγκληματικής ομάδας, στην οποία αναφέρθηκα παραπάνω, στην δίωξη των πολιτικών αντιπάλων δεν επέτρεψε τον αποτελεσματικό έλεγχο των αθέμιτων πρακτικών της εταιρείας, όπως έγινε σε άλλες χώρες. Και αυτή η μη έρευνα του πραγματικού σκανδάλου της «NOVARTIS», για την οποία έχει αποκλειστική ευθύνη η τότε Κυβέρνηση του ΣΥΡΙΖΑ, αλλά και οι εισαγγελείς που χειρίστηκαν την υπόθεση είχε ως αποτέλεσμα αφ' ενός τη μη διερεύνησή της, η οποία θα οδηγούσε ενδεχομένως σε τιμωρία των ενόχων και αφ' ετέρου την απώλεια πολλών εκατομμυρίων ευρώ από το ελληνικό δημόσιο, από τις διοικητικές κυρώσεις και τα πρόστιμα που θα μπορούσε και έπρεπε να έχει επιβάλει. Το πόρισμα της επιτροπής περιλαμβάνει αναλυτική παράθεση των γεγονότων και ενδελεχή αξιολόγηση του αποδεικτικού υλικού, απαντά με πληρότητα και με βάση τα στοιχεία της δικογραφίας για κάθε κατηγορία, αλλά και σε όλες τις ενστάσεις του ελεγχόμενου και των συνηγόρων του, που παρά την ένταση και την υπερβολή με την οποία υποβλήθηκαν, δεν φαίνεται να έχουν βρει ανταπόκριση στον νομικό κόσμο. Σήμερα παρακολούθησα προσεκτικά από την αρχή τις ομιλίες όλων των Βουλευτών - συνηγόρων του κ. Παπαγγελόπουλου. Δεν υπήρξε κανένα ρήγμα στη λογική και νομική ακολουθία του πορίσματος, γεγονός που σημαίνει ότι είναι απολύτως αιτιολογημένο και εμπεριστατωμένο. Κυρίες και κύριοι συνάδελφοι, η υπόθεση «NOVARTIS» ακολουθεί χρονικά την αλλοπρόσαλλη διαπραγμάτευση του πρώτου εξαμήνου του 2015, το δημοψήφισμα, την κυβίστηση και το τρίτο αχρείαστο μνημόνιο που έφερε ο ΣΥΡΙΖΑ. Η λειτουργία της προανακριτικής επιτροπής έστειλε ένα μήνυμα, το μήνυμα της καλής λειτουργίας των θεσμών και της αταλάντευτης βούλησης των Βουλευτών της πλειοψηφίας να αναζητήσουν την αλήθεια. Η έρευνα της σκευωρίας «NOVARTIS» οδήγησε στην έρευνα της υπόθεσης Μιωνή. Αμέσως μετά, αποκαλύφθηκε η λειτουργία παραδικαστικού κυκλώματος στους κόλπους των δικαστικών και αστυνομικών αρχών. Εν συνεχεία, προέκυψε η υπόθεση Καλογρίτσα, δηλαδή η προσπάθεια απόλυτου ελέγχου στα μέσα μαζικής ενημέρωσης από την κυβέρνηση ΣΥΡΙΖΑ, και μόλις προχθές η υπόθεση στο Μάτι, μια υπόθεση με ιδιαίτερη νομική, ιδίως, όμως, ηθική απαξία. Σε όλες αυτές τις υποθέσεις φαίνεται με σαφήνεια και ενάργεια η λειτουργία ενός οργανωμένου παραδικαστικού κυκλώματος. Τα εγκλήματα του κοινού Ποινικού Δικαίου που φέρεται να τέλεσαν όσοι συμμετείχαν σ' αυτό το παραδικαστικό και παραθεσμικό κύκλωμα αποτελούν συνάμα έκνομες πράξεις που πλήττουν αυτή καθαυτή τη λειτουργία του δημοκρατικού μας πολιτεύματος, αγγίζουν τη συνταγματική οργάνωση και σύνταξη της ελληνικής πολιτείας, βασικό στοιχείο της οποίας - υπενθυμίζω - είναι η διάκριση των εξουσιών, κατά το άρθρο 26 του Συντάγματος. Ο κ. Τσίπρας και ο ΣΥΡΙΖΑ οφείλουν εξηγήσεις. Αντί εξηγήσεων, όμως, οι Βουλευτές και στελέχη του, διακυβεύοντας αυτή καθεαυτή την προσωπική, επιστημονική και πολιτική τους αξιοπρέπεια, έκαναν ανενδοίαστα λόγο για θεσμική εκτροπή και σήμερα αποχώρησαν, φυγομαχώντας από την Αίθουσα. Ποιος τους ακούει, άραγε, τους Βουλευτές του ΣΥΡΙΖΑ και ποιος τους πιστεύει; Κυρίες και κύριοι συνάδελφοι, το ερώτημα που τίθεται είναι προφανές: Μπορούσαμε, άραγε, να αγνοήσουμε τα συγκλονιστικά στοιχεία, τα έγγραφα, τις μαρτυρίες, την επιβεβαίωσή τους από την αλληλουχία των πραγματικών περιστατικών και των γεγονότων, όπως τα γνωρίζουμε και εξελίχθηκαν μεταγενέστερα; Η απάντηση είναι σαφώς αρνητική. Όλα όσα αναφέρθηκαν και υπάρχουν στη δικογραφία συνιστούν ισχυρές ενδείξεις τέλεσης των αδικημάτων, για τα οποία προτείνεται η παραπομπή του κ. Παπαγγελόπουλου, που δεν κλονίζονται από άλλα αποδεικτικά στοιχεία. Ούτε ο ελεγχόμενος εισέφερε αντίθετα στοιχεία, αλλά αρκέστηκε στην, κατά την άποψή του, λογική αποδόμηση της κατηγορίας. Η νηφάλια και αντικειμενική κρίση θα επέβαλλε σήμερα και ο ΣΥΡΙΖΑ να ζητήσει την παραπομπή στη δικαιοσύνη. Δεν περιμέναμε ασφαλώς να το πράξει. Από την πρώτη ώρα, οι Βουλευτές του στην επιτροπή ανέλαβαν ρόλο συνηγόρων του κ. Παπαγγελόπουλου και των συνεργών του, ταυτίστηκαν πλήρως με τον ελεγχόμενο, ακολούθησαν και ακολουθούν τη μοίρα του. Η σημερινή συνεδρίαση, κυρίες και κύριοι, είναι ιστορική. Εφόσον η Βουλή ασκήσει δίωξη στον κ. Παπαγγελόπουλο, τον λόγο για τον ίδιο και τους συμμέτοχους έχει η δικαιοσύνη. Οι δικαστές, ακολουθώντας τη φωνή της συνείδησής τους και οδηγούμενοι από την απροσωπόληπτη κρίση τους, οφείλουν να εξετάσουν κάθε πτυχή των υποθέσεων που θα αχθούν ενώπιόν τους, ακόμη και αν πρόκειται για εν ενεργεία ή πρώην συναδέλφους τους, όσο ψηλά αν αυτοί ίστανται, όσο επώδυνο και αν μπορεί να είναι αυτό για την ίδια τη δικαιοσύνη. Κυρίως, όμως, πρέπει να διερευνηθεί το ενδεχόμενο, εκτός του αναγκαίου και υπαρκτού πολιτικού συντονισμού που υπήρχε και πιθανότατα υπερέβαινε τον κ. Παπαγγελόπουλο, να υπήρχε και κεντρικός νομικός συντονισμός. Κυρίες και κύριοι συνάδελφοι, η αποκάλυψη της αλήθειας είναι ίσως η πιο σκληρή τιμωρία των ενόχων. Κατά την άποψή μου, όμως, δεν αρκεί. Ο πολιτικός κόσμος δεν δικαιούται να μείνει απαθής, απλός θεατής. Η πρόκληση είναι μπροστά μας. Πρέπει άμεσα να λάβουμε μέτρα για τη θεσμική θωράκιση της πολιτείας, ώστε στο μέλλον να αποτραπούν παρόμοιες συμπεριφορές που πλήττουν τη δημοκρατία μας και κλονίζουν την εμπιστοσύνη των πολιτών στους θεσμούς. Μόνο έτσι θα ενισχυθεί και θα εμπεδωθεί η λειτουργία του κράτους δικαίου και οι υποθέσεις που θεωρούνται σήμερα άγος μπορεί να μεταβληθούν σε ευκαιρία για την ποιοτική αναβάθμιση της δημοκρατίας μας. Η Κυβέρνηση της Νέας Δημοκρατίας και προσωπικά ο Πρωθυπουργός έχουν τη βούληση και το σθένος να το πράξουν, να ανασυγκροτήσουν θεσμικά τη δημοκρατία μας. Σας ευχαριστώ θερμά για την προσοχή σας.
Κυρίες και κύριοι συνάδελφοι, κηρύσσεται περαιωμένη η συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεσθεί από τον πρώην Αναπληρωτή Υπουργό Δικαιοσύνης κ. Δημήτρη Παπαγελόπουλο κατά την άσκηση των καθηκόντων του» περί αποδοχής ή μη της πρότασης για την άσκηση δίωξης κατά του ως άνω πρώην Αναπληρωτή Υπουργού Δικαιοσύνης. Θα ακολουθήσει μυστική ψηφοφορία επί της προτάσεως της επιτροπής και χωριστά για κάθε καταγγελλόμενη πράξη ή παράλειψη, για την οποία ζητείται άσκηση δίωξης, όπως αυτές καθορίζονται και εξειδικεύονται στο πόρισμα της άνω επιτροπής και λήψη απόφασης για την άσκηση ή μη δίωξης κατά του πρώην Αναπληρωτή Υπουργού Δικαιοσύνης κ. Δημητρίου Παπαγγελόπουλου, σύμφωνα με τις διατάξεις της παραγράφου 3 του άρθρου 157 και του άρθρου 73 του Κανονισμού της Βουλής. Η ψηφοφορία θα πραγματοποιηθεί με τη διαδοχική προσέλευση των Βουλευτών αποκλειστικά από τη βόρεια και νότια θύρα της Αίθουσας της Ολομέλειας με αλφαβητική σειρά, οι οποίοι θα εξέρχονται από τη δυτική θύρα της Ολομέλειας προς το περιστύλιο. Για τη διεξαγωγή της μυστικής ψηφοφορίας θα σας διανεμηθεί ένας μεγάλος φάκελος που θα περιέχει το ψηφοδέλτιο, στο οποίο αναγράφεται χωριστά κάθε καταγγελλόμενη πράξη ή παράλειψη για την οποία ζητείται η άσκηση δίωξης, σύμφωνα με την πρόταση της επιτροπής, ένα λευκό ψηφοδέλτιο και ένας μικρότερος φάκελος εντός του οποίου θα τοποθετηθεί το ψηφοδέλτιο. Παραπλεύρως της κάθε καταγγελλόμενης πράξης ή παράλειψης, για την οποία ζητείται η άσκηση δίωξης, σημειώνονται οι λέξεις «ναι», «όχι», «παρών». Η ψήφος εκφράζεται με σταυρό κάτω από κάθε μία από τις ανωτέρω λέξεις. Εννοείται ότι και οποιοδήποτε άλλο σύμβολο, «χ» ή «ν», το οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος στο σύνολο των καταγγελλόμενων πράξεων που αναγράφονται στο ψηφοδέλτιο, γίνεται αποδεκτό. Όσοι συνάδελφοι επιθυμούν να ψηφίσουν υπέρ της πρότασης άσκησης δίωξης του πρώην Αναπληρωτή Υπουργού κ. Δημητρίου Παπαγγελόπουλου θα σημειώνουν με σταυρό την προτίμησή τους κάτω από τη λέξη «ναι» και χωριστά για κάθε καταγγελλόμενη πράξη ή παράλειψη Όσοι συνάδελφοι επιθυμούν να ψηφίσουν κατά της πρότασης άσκησης δίωξης του πρώην Αναπληρωτή Υπουργού κ. Δημητρίου Παπαγελόπουλου θα σημειώνουν με σταυρό την προτίμησή τους κάτω από τη λέξη «όχι» και χωριστά για κάθε καταγγελλόμενη πράξη ή παράλειψη. Όσοι συνάδελφοι επιθυμούν να ψηφίσουν «παρών» θα σημειώνουν με σταυρό προτίμησης κάτω από τη λέξη «παρών» και χωριστά για κάθε καταγγελλόμενη πράξη ή παράλειψη. Σε περίπτωση που δεν υπάρξει σημειούμενη ψήφος με σταυρό ή με οποιοδήποτε άλλο σύμβολο, «χ» ή «ν» σε καμμία από τις τρεις λέξεις «ναι», «όχι», «παρών» και σε καμμία πράξη ή παράλειψη, το ψηφοδέλτιο θεωρείται άκυρο. Επίσης, σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση μη συμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων. Το ψηφοδέλτιο θα καταχωρισθεί στα Πρακτικά της σημερινής συνεδρίασης.
Μετά την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν αναφέροντας το όνομα κάθε συναδέλφου που ψηφίζει. Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί ασχέτως αλφαβητικής σειράς στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας. Σχετικά με τη διεξαγωγή της ψηφοφορίας, ο Κανονισμός της Βουλής σύμφωνα με το άρθρο 70Α προβλέπει ότι οι συνάδελφοι Βουλευτές ή και τα μέλη της Κυβέρνησης που ευρίσκονται σε αποστολή της Βουλής ή της Κυβέρνησης στο εξωτερικό μπορούν να μετέχουν στη μυστική ψηφοφορία με επιστολική ψήφο. Σε αυτή την περίπτωση, πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα στον μικρό φάκελο ο οποίος πρέπει να είναι κλεισμένος. Ο κλειστός αυτός φάκελος εσωκλείεται σε έναν μεγαλύτερο δεύτερο φάκελο επίσης κλειστό, ο οποίος θα αναγράφει το όνομα του Βουλευτή, του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Σας γνωστοποιώ, επίσης, ότι στο Προεδρείο έχουν αποσταλεί δύο σφραγισμένοι φάκελοι με επιστολικές ψήφους, σύμφωνα με το άρθρο 70Α του Κανονισμού της Βουλής από συναδέλφους Βουλευτές που βρίσκονται σε αποστολή της Κυβέρνησης. Αυτή η διαδικασία κατά τον Κανονισμό σημαίνει έγκυρη συμμετοχή στην ψηφοφορία με την έκφραση της βούλησης που υπάρχει μέσα στον σφραγισμένο φάκελο. Κυρίες και κύριοι συνάδελφοι, βεβαιωθείτε ότι έχετε ψηφίσει κατά τη βούλησή σας και για τις οκτώ αξιόποινες πράξεις, για τις οποίες κατά τον Πρόεδρο της επιτροπής ζητείται η άσκηση ποινικής δίωξης. Συμφωνεί το Σώμα;
Το Σώμα συνεφώνησε. Καλούνται επί του καταλόγου ο Βουλευτής Θεσπρωτίας κ. Βασίλειος Γιόγιακας από τη Νέα Δημοκρατία και ο Βουλευτής Αιτωλοακαρνανίας κ. Δημήτριος Κωνσταντόπουλος από το Κίνημα Αλλαγής. Καλούνται, επίσης, ως ψηφολέκτες η Βουλευτής Ιωαννίνων κ. Μαρία - Αλεξάνδρα Κεφάλα από τη Νέα Δημοκρατία και ο Βουλευτής Χαλκιδικής κ. Απόστολος Πάνας από το Κίνημα Αλλαγής. Πρόεδρος της Εφορευτικής Επιτροπής θα είναι σύμφωνα με την παράγραφο 6 του άρθρου 73 του Κανονισμού της Βουλής ο κ. Αθανάσιος Μπούρας, Γ΄ Αντιπρόεδρος της Βουλής και Βουλευτής Δυτικής Αττικής της Κοινοβουλευτικής Ομάδας της Νέας Δημοκρατίας. Παρακαλώ τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν αναφέροντας το όνομα κάθε συναδέλφου που ψηφίζει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι σφραγισμένες επιστολές, οι οποίες απεστάλησαν στο Προεδρείο για συμμετοχή στη μυστική ψηφοφορία, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] [[Οι προαναφερθείσες επιστολές έχουν ως εξής:]] [[ΑΛΛΑΓΗ ΣΕΛΙΔΑΣ]] Να μπουν οι σελ. 524 και 525
Κυρίες και κύριοι συνάδελφοι, στο σημείο αυτό θα ήθελα να προβώ σε μία ανακοίνωση προς το Σώμα. Οι Υπουργοί Υγείας, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Δικαιοσύνης, Εσωτερικών και Επικρατείας κατέθεσαν στις 22-7-2020 σχέδιο νόμου με τίτλο «Ρυθμίσεις για τη διασφάλιση της πρόσβασης σε ποιοτικές υπηρεσίες υγείας - Ίδρυση και καταστατικό του Οργανισμού Διασφάλισης της Ποιότητας στην Υγεία Α.Ε. (Ο.ΔΙ.Π.Υ. Α.Ε.) και άλλες επείγουσες διατάξεις αρμοδιότητας του Υπουργείου Υγείας». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσας μυστικής ψηφοφορίας. Ψήφισαν συνολικά 180 βουλευτές. Ευρέθησαν στην κάλπη 180 ψηφοδέλτια. Έγκυρα: 177 ψηφοδέλτια. Άκυρα: 3 ψηφοδέλτια. Λευκά: κανένα. Ειδικότερα: Πρώτον, για την υπ' αριθμόν 1 κατά την αρίθμηση του ψηφοδελτίου καταγγελλόμενη πράξη «Ηθική Αυτουργία σε Κακουργηματική Κατάχρηση Εξουσίας (άρθρο 46 παράγραφος 1 σε συνδυασμό με το άρθρο 239 του Ποινικού Κώδικα)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Δεύτερον, για την υπ' αριθμόν 2 κατά την αρίθμηση του ψηφοδελτίου καταγγελλόμενη πράξη «Ηθική Αυτουργία σε Πλημμεληματική Κατάχρηση Εξουσίας (άρθρο 46 παράγραφος 1 σε συνδυασμό με το άρθρο 239 του Ποινικού Κώδικα)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Τρίτον, για την υπ' αριθμόν 3 κατά την αρίθμηση του ψηφοδελτίου καταγγελλόμενη πράξη «Ηθική Αυτουργία σε Παράβαση Καθήκοντος (άρθρο 46 παράγραφος 1 σε συνδυασμό με το άρθρο 259 του Ποινικού Κώδικα)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Τέταρτον, για την υπ' αριθμόν 4 κατά την αρίθμηση του ψηφοδελτίου καταγγελλόμενη πράξη «Παράβαση Καθήκοντος κατ' Εξακολούθηση (άρθρο 259 του Ποινικού Κώδικα αυτοτελώς)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Πέμπτον, για την υπ' αριθμόν 5 κατά την αρίθμηση του ψηφοδελτίου καταγγελλόμενη πράξη «Απόπειρα Εκβίασης (άρθρο 385 παράγραφος 1 περίπτωση Γ΄ παλαιού Ποινικού Κώδικα, το άρθρο 385 παράγραφος 1 και 3 του Ποινικού Κώδικα ως ισχύει μετά τη θέση σε ισχύ του Ν. 4619/2019)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Έκτον, για την υπ' αριθμόν 6 κατά την αρίθμηση του ψηφοδελτίου καταγγελλόμενη πράξη «Δωροληψία πολιτικού αξιωματούχου (άρθρο 159 παράγραφος 1 παλαιού και νέου Ποινικού Κώδικα)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Έβδομον, για την υπ' αριθμόν 7 κατά την αρίθμηση του ψηφοδελτίου καταγγελλόμενη πράξη «Δωροληψία Υπαλλήλου (άρθρο 235 ΠΚ)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Όγδοον, για την υπ' αριθμόν 8 κατά την αρίθμηση του ψηφοδελτίου καταγγελλόμενη πράξη «Εγκληματική Οργάνωση (Συμμορία) (άρθρο 187 παράγραφος 5 παλαιού Ποινικού Κώδικα, παράγραφος 3 νέου Ποινικού Κώδικα)»: «ΝΑΙ» εψήφισαν 177 Βουλευτές. «ΟΧΙ» εψήφισε ουδείς Βουλευτής. «ΠΑΡΩΝ» εψήφισε ουδείς Βουλευτής. Κατόπιν του αποτελέσματος της διεξαχθείσης μυστικής ψηφοφορίας, σύμφωνα με τις διατάξεις των άρθρων 86 του Συντάγματος (ιδίως της παραγράφου 3), 153 επ. του Κανονισμού της Βουλής (ιδίως των παραγράφων 2 και 3 του άρθρου 157) και του ν.3126/2003 «Ποινική Ευθύνη των Υπουργών» (ιδίως των παραγράφων 1, 2 και 3 του άρθρου 6), όπως ισχύουν, η Βουλή αποδεχόμενη το πόρισμα και την πρόταση για άσκηση δίωξης της Ειδικής Κοινοβουλευτικής Επιτροπής «προς διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του», αποφάσισε την άσκηση ποινικής δίωξης για τις αξιόποινες πράξεις, όπως αυτές περιγράφονται στο ως άνω πόρισμα, το οποίο καταχωρίστηκε στα Πρακτικά της Ολομέλειας της Βουλής της συνεδρίασης της 16ης Ιουλίου 2020 και αποτελεί αναπόσπαστο μέρος της απόφασης αυτής, καθώς και στα Πρακτικά της σημερινής συνεδρίασης. Ειδικότερα, η Ολομέλεια της Βουλής αποφασίζει την άσκηση ποινικής δίωξης κατά του πρώην Αναπληρωτή Υπουργού κ. Δημητρίου Παπαγγελόπουλου για τις ακόλουθες αξιόποινες πράξεις: Πρώτον, Ηθική Αυτουργία σε Κακουργηματική Κατάχρηση Εξουσίας (άρθρο 46 παράγραφος 1 σε συνδυασμό με άρθρο 239 του Ποινικού Κώδικα). Δεύτερον, Ηθική Αυτουργία σε Πλημμεληματική Κατάχρηση Εξουσίας (άρθρο 46 παράγραφος 1 σε συνδυασμό με άρθρο 239 Ποινικού Κώδικα). Τρίτον, Ηθική Αυτουργία σε Παράβαση Καθήκοντος (άρθρο 46 παράγραφος 1 σε συνδυασμό με άρθρο 259 του Ποινικού Κώδικα). Τέταρτον, Παράβαση Καθήκοντος κατ' Εξακολούθηση (άρθρο 259 του Ποινικού Κώδικα αυτοτελώς). Πέμπτον, Απόπειρα Εκβίασης (άρθρο 385 παράγραφος 1 περίπτωση Γ΄ παλαιού Ποινικού Κώδικα, του άρθρου 385 παράγραφος 1 και 3 Ποινικού Κώδικα ως ισχύει μετά τη θέση σε ισχύ του ν. 4619/2019). Έκτον, Δωροληψία πολιτικού αξιωματούχου (άρθρο 159 παράγραφος 1 παλαιού και νέου Ποινικού Κώδικα). Έβδομον, Δωροληψία Υπαλλήλου (άρθρο 235 Ποινικού Κώδικα) Όγδοον, Εγκληματική Οργάνωση (Συμμορία) (άρθρο 187 παράγραφος 5 παλαιού Ποινικού Κώδικα, παράγραφος 3 νέου Ποινικού Κώδικα). Κυρίες και κύριοι συνάδελφο, κατόπιν του αποτελέσματος αυτού, σας ενημερώνω ότι σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και το άρθρο 8 του ν.3126/2003 «Ποινική Ευθύνη των Υπουργών», θα προχωρήσουμε στη διαδικασία που προβλέπουν οι ανωτέρω διατάξεις για τη συγκρότηση του Δικαστικού Συμβουλίου. Ο Πρόεδρος της Βουλής θα απευθύνει επιστολή προς τον Υπουργό Δικαιοσύνης κ. Κωνσταντίνο Τσιάρα, για να αποστείλει κατάλογο των μελών του Αρείου Πάγου, της εισαγγελίας του Αρείου Πάγου και του Συμβουλίου της Επικρατείας, που έχουν τα νόμιμα προσόντα, προκειμένου σε προσεχή συνεδρίαση της Ολομέλειας να αναδειχθούν διά κληρώσεως τα πέντε τακτικά και τα τρία αναπληρωματικά μέλη του Δικαστικού Συμβουλίου, καθώς και ο ασκών καθήκοντα εισαγγελέα, με τον αναπληρωτή του. Το προαναφερθέν πόρισμα της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του» καταχωρίζεται στα Πρακτικά και έχει ως εξής: https://www.hellenicparliament.gr/UserFiles/510129c4-d278-40e7-8009-e77fc230adef/ΠΟΡΙΣΜΑ_pagenumber.pdf
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.30΄ λύεται η συνεδρίαση για την Παρασκευή 24 Ιουλίου 2020 και ώρα 9.00΄ με αντικείμενο εργασιών του Σώματος: κοινοβουλευτικός έλεγχος, συζήτηση επίκαιρων ερωτήσεων.